
Kai kulkos pervėrė Pampkino galvą, šūvius girdėjo ne mažiau kaip 

aštuoni žmonės. Trys instinktyviai užsidarė namų langus, patikri- 

no, ar durys užrakintos, ir užsisklendė saugiame ar bent jau nuo- 
šalesniame savo namų pasaulėlyje. Kiti du, gerai nutuokiantys tokius da- 
lykus, nėrė kiek įkabindami, gal net greičiau už tą, kuris šaudė. Dar vie- 
nas, vietinis atliekų perdirbimo fanatikas, šiukšlių dėžėse ieškojo aliu- 
minio skardinių, kai netoliese nuaidėjo šūviai. Gatvėse šaudydavo vos ne 
kasdien, bet jis vis tiek stryktelėjo už kartoninių dėžių rietuvės ir pra- 
lindėjo ten, kol viskas nutilo, o paskui, atsidūręs skersgatvyje, pamatė, 
kas liko iš Pampkino. 

Dar du matė beveik viską. Jiedu sėdėjo ant plastikinių pieno dėžių 
priešais alkoholinių gėrimų parduotuvę Džordžijos ir Lamonto gatvių 
kampe, iš dalies slepiami stovinčio automobilio, todėl žudikas, prieš pa- 
sukdamas į skersgatvį paskui Pampkiną, jų nepastebėjo. Vėliau abu pa- 
sakojo policininkams matę, kaip vyrukas traukė iš kišenės ginklą; taip, 
tikrai matę ginklą — nedidelį juodą pistoletą. Po akimirkos išgirdę šū- 
vius, o vyrukas su ginklu lėkęs iš skersgatvio kaip kulka ir kažkodėl tie- 
siai į juos. Bėgo susirietęs it išgąsdintas ir velniškai kaltas šuo. Apsiavęs 
raudonai ir geltonai išmargintais krepšinio batais, kurie, matyt, buvo g6- 
rokai per dideli, nes jam sprunkant garsiai šlepsėjo grindiniu. 

Lėkdamas pro šalį vis dar turėjo ginklą, atrodo, 38 kalibro. Juos pa- 
stebėjęs krūptelėjo, nes suprato, jog yra liudytojų. Vieną siaubingą aki- 
mirką buvo benusitaikąs į juos, bet šie mikliai stryktelėjo nuo dėžių ir 
paknopstom leidosi į kojas ir daugiau jo nebematė. L 

"Vienas iš jų įlėkė į parduotuvę rėkdamas, kad kas nors iškviestų po- 
liciją, nes gatvėje šaudo. 


Po pusvalandžio policijai buvo pranešta, kad Devintojoje gatvėje pa- 
stebėtas keistai besielgiantis ginkluotas jaunuolis, visiškai atitinkantis 
Pampkino žudiko apibūdinimą. Jis mėginęs kažką įvilioti į nuošalesnę 
vietą, tačiau pasirinktoji auka paspruko ir apie įvykį pranešė policijai. 

Policija jį sučiupo po valandos. Tai buvo Tekila Vatsonas, juodaodis, 
dvidešimties metų, kaip paprastai - policijai žinomas dėl narkotikų. Be 
šeimos. Be adreso. Paskutinė jo nakvynės vieta — daboklė W gatvėje. Gin- 
klo jis jau buvo kažkaip atsikratęs, o jeigu apiplėšė Pampkiną, tai spėjo 
atsikratyti ir jo pinigų, narkotikų ar kito grobio. Kišenės buvo švarios, 
akys — taip pat. Policininkai matė, kad areštuojamas Tekila buvo visiš- 
kai blaivus. Trumpai ir šiurkščiai apklausę gatvėje, uždėjo antrankius ir 
įstūmė į policijos automobilį ant galinės sėdynės. 

Tekilą nuvežė atgal į Lamonto gatvę, kur ekspromtu surengė akista- 
tą su tais dviem liudytojais. Jis buvo nuvestas į skersgatvį, kuriame pa- 
liko nušautą Pampkiną. 

— Buvai čia? - paklausė policininkas. 

Tekila nieko neatsakė, tik vėpsojo į šviežio kraujo klaną ant purvino 
betono. Į skersgatvį prie Tekilos atvedė liudytojus. 

— Tai jis, — vienu balsu patvirtino šiedu. 

— Tie patys drabužiai, tie patys krepšinio batai, viskas yra, išskyrus 
ginklą. 

— Tai jis. 

— Jokių abejonių. 

Tekilą vėl įstūmė į automobilį ir nuvežė į kalėjimą. Jis buvo apkaltin- 
tas žmogžudyste ir uždarytas be teisės artimiausiu metu būti paleistas už 
užstatą. Ar iš patirties, ar iš baimės Tekila policininkams neištarė nė žo- 
džio, kai šie jį kamantinėjo ir mėgino palenkti ir geruoju, ir net grasini- 
mais. Nieko, už ką galima būtų apkaltinti, nieko, kas galėtų padėti. Nė 
menkiausios užuominos, kodėl jis nužudė Pampkiną. Jokio kabliuko, jei 
toks apskritai buvo. Senas patyręs detektyvas byloje trumpai pabrėžė, kad 
žmogžudystė atrodo šiek tiek labiau atsitiktinė nei paprastai. 

Suimtasis nereikalavo paskambinti telefonu. Nereikalavo nei advoka- 
to, nei laiduotojo, kad būtų paleistas už užstatą. Sėdėdamas sausakim- 
šoje kameroje ir spoksodamas į grindis, Tekila atrodė ė apstulbęs, bet pa- 
tenkintas. | 


|j 


Apie Pampkino tėvą nepavyko išsiaiškinti nieko, o motina dirbo Niu- 
jorko aveniu, didžiulio pastato žemutinio aukšto apsaugininke. Per tris 
valandas policija išsiaiškino tikrąją jos sūnaus, Reimono Pamirio, pavar- 
dę, adresą ir surado kaimynę, kuri jiems papasakojo apie jo motiną. 

Adelfa Pamfri sėdėjo savo poste prie įėjimo į žemutinį aukštą ir ste- 
bėjo daugybę pulto monitorių. Tai buvo stambi, apkūni moteris, vilkėjo 
ankštą chaki spalvos uniformą, prie juosmens kabojo ginklas, o veide at- 
sispindėjo visiškas abejingumas. Darbe su policininkais tekdavo bendrauti 
dažnai. Pranešę žinią, policininkai susirado jos viršininką. 

Gyvenant mieste, kurio gatvėse kiekvieną dieną kas nors ką nors nu- 
žudo, motinų oda surambėja, širdys sukietėja, nes visos žino, kiek daug 
motinų šitaip yra netekusios savo sūnų. Kiekviena netektis primena, jog 
bet kurią dieną gali ateiti ir tavo sūnui eilė. Daugelis pergyveno šį siau- 
bą. Likusi sėdėti prie pulto, Adelfa Pamfri rankomis užsidengė veidą. 
Dabar ji galvojo apie sūnų, kurio bedvasis kūnas guli kažkokioje gatvė- 
je, varstomas praeivių žvilgsnių. 

Ji prisiekė atkeršyti tam, kuris jį nužudė. 

Keikė tėvą, kam šis paliko vaiką. | 

> Apraudojo savo sūnelį. 
Žinojo, kad išgyvens. Kaip nors išgyvens. 


Adelfa nuvyko į teismo posėdį. Policininkai paaiškino, jog tai bus pir- 
masis jos sūnaus žudiko pasirodymas teismui. Trumpas, įprastas dalykas. 
Tik kaltės paneigimui ir advokato skyrimui. Ji sėdėjo paskutinėje eilėje 
tarp savo brolio ir kaimynės ir prie akių spaudė šlapią nuo ašarų nosi- 
nę. Adelfa. norėjo pamatyti žudiką. Norėjo paklausti, kodėl, bet Žinojo, 
kad nepaklaus. | 

Nusikaltėlius suvarė į salę tarsi galvijus varžytinėms. Visi juodaodžiai, 
visi oranžiniais kombinezonais, visi su antrankiais, visi jauni. Šitoks nuo- 
stolis. | | | 

Tekilos rankas ir kojas „puošė“ grandinės, nes jo nusikaltimas ypač 
žiaurus, nors jis, atvestas į salę su kitais nusikaltėliais, atrodė visiškai 


nepavojingas. Paskubomis apžvelgė salę —- gal pamatys pažįstamą veidą, 
ką nors, kas jį užtartų. Visi buvo susodinti ant kėdžių suimtiesiems skir- 
toje eilėje. Prie Tekilos pasilenkė vienas iš ginkluotų teismo tvarkdarių 
ir šnipštelėjo: 

— Ten, gale, moteris mėlyna suknele. Tai to vaikino motina. 

Žemai nuleidęs galvą Tekila pamažu atsigręžė ir žvilgtelėjo tiesiai į 
ašarotas, užtinusias Pampkino motinos akis. Adelfa žiūrėjo į šį liesą vai- 
kinuką per dideliu kombinezonu, ir galvojo, kur galėtų būti jo motina, 
kas jį auklėjo, ar turi jis tėvą, o svarbiausia — kodėl turėjo susikirsti jo 
ir jos sūnelio keliai. Jiems dar nebuvo dvidešimties, kaip, beje, ir dau- 
geliui čia atvestųjų. Ši žmogžudystė policininkams neatrodė susijusi su 
narkotikais. Bet ji suvokė geriau nei jie. Žinojo, kad su narkotikais su- 
sijęs visas gatvių gyvenimas. Adelfa puikiai žinojo, kad Pampkinas rūkė 
žolę ir vartojo kreką, buvo įkliuvęs kartą už tai, vien tik už tai, kad jų 
turėjo, bet jis niekad nebuvo žiaurus. Policininkai sakė, kad tikriausiai 
jis nužudytas atsitiktinai. Pasak jos brolio, visos žmogžudystės gatvėse yra 
atsitiktinės, bet visos turi priežastį. | 

Vienoje teismo salės pusėje stovėjo stalas, aplink kurį spietėsi val- 
džios pareigūnai. Policininkai pakuždomis kažką kalbėjo prokurorams, 
o šie vartė aplankus ir raportus, įnirtingai stengdamiesi rasti reikiamus 
dokumentus prieš-kviesdami kitą nusikaltėlį. Prie stalo kitoje pusėje, 
slenkant nusikaltėlių konvejeriui, tai prieidavo, tai vėl nueidavo gynė- 
jai. Teisėjo plaktuko taukštelėjimas vieną po kito skelbė kaltinimus dėl 
narkotikų, ginkluoto apiplėšimo, kažkokio migloto seksualinio užpuoli- 
mo, vėl dėl narkotikų, dėl lygtinai atleistųjų padarytų nusižengimų. Pa- 
minėjus pavardę, kaltinamasis prieidavo prie teisėjo stalo ir stovėdavo 
tylėdamas. Pašlaminęs popierius, teisėjas rankos mostu vėl grąžindavo 
juos į kalėjimą. 

— Tekila Vatsonas, - paskelbė teismo tvarkdarys. 

Kitas tvarkdarys padėjo jam atsistoti. Šlubčiodamas ir žvangindamas 
grandinėmis, jis žengė pirmyn. | 

— Pone Vatsonai, jūs kaltinamas žmogžudyste, - garsiai paskelbė tei- 
sėjas. —- Kiek jums metų? 

— Dvidešimt, - nepakeldamas akių atsakė Tekila. 

Nuaidėjus kaltinimui, salė trumpam nuščiuvo. Oranžiniais kombine- 
zonais vilkintys nusikaltėliai susižavėję sužiuro į J| Neslėpė smalsumo į ir 
advokatai su policininkais. 


— Ar galėsit samdyti advokatą? 1 

— Ne. | 

— Taip it maniau, —- sumurmėjo teisėjas, žvilgtelėdamas į į gynybos stalą. 
Visuomenės gynėjų tarnyba — visų neturtingų kaltinamųjų apsauginis 
tinklas — derlinguose Kolumbijos federacinės apygardos Aukščiausiojo 
Teismo Kriminalinių bylų skyriaus sunkiųjų nusikaltimų poskyrio laukuo- 
se darbuodavosi kasdien. Septyniasdešimčiai procentų bylų advokatus 
skirdavo teismas, todėl čia visuomet sukiodavosi koks pustuzinis visuo- 
menės gynėjų pigiais kostiumais, numintais pusbačiais, su iš lagaminėlių 
styrančiomis bylomis. Tačiau kaip tik tą akimirką čia buvo, lyg tyčia, tik 
vienas visuomenės gynėjas — gerbiamasis Klėjus Karteris II, kuris šįkart 
tikėjosi gauti lengvesnę bylą, taigi prie gynėjų stalo likęs vienas, tetroš- 
ko tik kaip nors iš čia ištrūkti. Apsidairęs suvokė, kad gerbiamasis tei- 
sėjas Žiūri į jį. Kur dingo kiti? 

Vos prieš savaitę ponas Karteris galiausiai užbaigė beveik trejus me- 
tus trukusį žmogžudystės bylos nagrinėjimą. Klientas — kalėjime ir iš ten, 
bent jau oficialiai, nebeišeis, taigi Klėjus Karteris manė atsikvėpsiąs. 

Deja, neilgam. 

— Pone Karteri? — kreipėsi teisėjas. 

Tai nebuvo įsakymas, o tik kvietimas prieiti ir atlikti tai, ko tikimasi 
iš kiekvieno visuomenės gynėjo — apginti neturtingąjį, nors ir ką jis bū- 
tų iškrėtęs. Ponas Karteris negalėjo pasirodyti silpnas, o dar policininkų 
ir kaltintojų akivaizdoje. Jis susitvardė ir drąsiai, tarsi netrukus turėtų 
kreiptis į prisiekusiuosius, priėjo prie teisėjo. Nepaisydamas liūdno Te- 
kilos Vatsono žvilgsnio, paėmė jam ištiestą bylą, pervertė negausų jos tu- 
rinį ir tarė: 

— Prašome įrašyti „Nekaltas“, gerbiamasis teisėjau. 

— Ačiū, pone Karteri. O jus mes galime įrašyti advokatu? 

— Taip. Kol kas, - ponas Karteris jau suko galvą, kaip išsisukti, o by- 
14 užkrauti kitam visuomeniniam gynėjui. | 

— Labai gerai. Ačiū, — tarė teisėjas, jau siekdamas kito aplanko. 

Advokatas su klientu prie gynybos stalo kalbėjosi vos keletą minu- 
čių. Karteris sužinojo tik tiek, kiek Tekila teikėsi jam pasakyti, kitaip ta- 
riant, beveik nieko. Pažadėjo ilgiau pasikalbėti su juo kitą dieną kalėji- 
me. Jiems besišnabždant, staiga tarsi iš niekur prie stalo susirinko visas 
būrys Karterio bendradarbių - Visuomenės gynėjų tarnybos advokatų. 


„Jie susimokė?“ — galvojo Karteris. - „Žinojo, kad salėje žmogžudys, 
tai tyčia pradingo.“ Jis ir pats krečia tokius triukus. Išsisukinėjimas nuo * 
bjaurių bylų Visuomenės gynėjų tarnyboje buvo taip I ištobulintas, kad vir- 
to tikra meno šaka. 

Jis čiupo lagaminėlį ir viduriniu tarpu pro susirūpinusių artimųjų Ei- 
les, pro Adelfą Pamfri ir negausų jos draugų būrelį išskubėjo iš salės į 
koridorių, sausakimšą nusikaltėlių, jų mamų, draugių ir advokatų. VGT 
buvo tokių, kurie dievagojosi gyveną dėl šio H. Karlo Moultrio Teismo 
rūmų chaoso: dėl tos įtampos teismuose, dėl gyvenimo pavojingoje šių 
žiaurių Žmonių aplinkoje, dėl to skaudaus užpuolikų ir jų aukų konflik- 
to, dėl beviltiškai perpildyto bylų rejestro, dėl pašaukimo ginti neturtin- 
guosius ir užtikrinti policininkų bei sistemos nešališkumą jų atžvilgiu. 

Klėjus Karteris neprisimena, kad tokiam darbui būtų jautęs pašauki- 
mą. Po savaitės jau bus penkeri metai, kai jis dirba Visuomeninių gynė- 
jų tarnyboje, tik ši sukaktis praeis be iškilmių ir, jeigu pasiseks, niekie- 
no nepastebėta. Sulaukęs trisdešimt vienerių, Klėjus jautėsi išsekęs, įstri- 
gęs kabinete, kurio gėdijosi prieš buvusius bendrakursius, bet nežinojo 
nei kaip iš čia ištrūkti, nei kur eiti, o dabar dar ta žmogžudystės byla, 
kurios našta kas akimirką vis labiau slėgė. 

Leisdamasis liftu pyko ant savęs, kad šitaip kvailai įkliuvo. Apsižiop- 
lino it naujokas; būtų pats laikas išmokti pastebėti žabangas, ypač kai 
jos paspęstos ne svetimoje, o gerai pažįstamoje teritorijoje. „Išeinu“, — 
apsisprendė; pastaraisiais metais jis taip apsispręsdavo vos ne kasdien. 

Lifte buvo dar du: kažkokia stažuotoja su pilnu glėbiu aplankų ir maž- 
daug keturiasdešimties metų vyriškis juodais, brangiais džinsais, juodais 
marškinėliais, apsiavęs auliniais krokodilo odos batais. Jis apsimetė skai- 
tąs laikraštį, bet iš tikrųjų pro akinukus, patupdytus ant ilgokos, elegan- 
tiškos nosies galiuko, stebėjo Klėjų, kuris tuo metu nematė nieko, kas 
darosi aplink jį. Kas gi čia, lifte, ir apskritai šiuose nuobodžiuose teis- 
mo rūmuose gali būti vertas dėmesio? 

Jeigu Klėjus Karteris nebūtų buvęs toks prislėgtas ir nors truputį būtų 
buvęs budresnis, tai lengvai būtų pastebėjęs, kad kaip kaltinamajam, vy- 
riškio drabužiai buvo pernelyg brangūs, bet kaip advokatui — pernelyg, 
kasdieniški. Jis neturėjo nieko, išskyrus laikraštį, o tai atrodė neįprasta, 
nes H. Karlo Moultrio Teismo rūmai nebuvo tinkama vieta skaitymui. 
Ir neatrodė jis nei kaip teisėjas, nei kaip klerkas, nei kaip auka, nei kaip 
kaltinamasis, bet Klėjus į jį nekreipė jokio dėmesio. 


Mieste, kurio didžiulėse, vos per šūvį nuo Jungtinių Valstijų Ka- 

pitolijaus įsikūrusiose turtingose ir galingose firmose dirba sep- 

tyniasdešimt šeši tūkstančiai advokatų, o gabiausi partneriai gau- 
na nepadoriai dideles premijas, buvę nuobodžiausi Kongreso nariai - pel- 
ningų lobistinių sandorių dalyviai ir aistringiausi bylininkai veikia per sa- 
vo tarpininkus, Visuomenės gynėjų tarnyba priklausė vienai iš pačių Že- 
miausių — A lygai. 

Kai kurie VGT advokatai uoliai gynė neturtinguosius bei engiamuo- 
sius ir kitokios karjeros netroško. Nors uždarbis buvo menkas ir ištek- 
liai skurdūs, jiems patiko šis atskiras, nepriklausomas ir pasitenkinimą 
ginant bedalius teikiantis darbas. 

Kiti visuomenės gynėjai neabejojo, kad čia dirba laikinai, vien tam, kad 
įgytų praktinių įgūdžių, kurių reikės kur kas daugiau perspektyvų teikian- 
čioje karjeroje. Pradėk nuo sunkiausio, nebijok susitepti rankų, pamatyk 
ir daryk tai, apie ką joks didelės firmos partneris nė nenutuokia, - ir vie- 
ną dieną už pastangas tau bus atlyginta. Didžiulė teismų patirtis, platūs 
teisėjų, tarnautojų ir policininkų ryšiai, mokėjimas susidoroti su darbu, įgū- 
džiai ginti net ir sunkiausiai sukalbamus klientus - tai tik keletas privalu- 
mų, kuriuos galėjo išvardyti vos kelerius metus dirbusieji VG. 

VG tarnyboje, įsikūrusioje dviejuose ankštuose ir troškiuose Kolum- 
bijos federacinės apygardos Visuomenės paslaugų rūmų (blankaus, be- 
toninio, Kubu vadinamo statinio Masso aveniu netoli Tomo žiedo) aukš- 
tuose dirbo aštuoniasdešimt advokatų. Išskirstytų po ankštutėlių kabi- 
netų labirintą, čia dar dirbo apie keturiasdešimt menkai apmokamų sek- 
retorių ir trys tuzinai teisininkų asistentų. Direktorė buvo moteris, var- 
du Glenda. Ji beveik visą laiką praleisdavo 1 užsidariusi kabinete, nes tik 
ten jautėsi saugi. 

Iš pradžių VGT advokatai gaudavo po 36 000 dolerių per metus. Atly- 
ginimas didėdavo, bet labai nedaug ir labai iš lėto. Vyriausias advokatas — 
darbo išsekintas senukas —- per metus gaudavo 57 600 dolerių ir jau devy- 
niolika metų ketino šį darbą mest. Miestui pralaimint kovą su nusikalsta- 
mumu, darbo krūvis buvo didžiulis. Neturtingų nusikaltėlių srautas - neiš- 
senkamas. Jau aštuonerius metus kasmet Glenda siūlė patvirtinti didesnį 
biudžetą, reikalavo dar dešimties advokatų ir tuzino stažuotojų, tačiau jau 
ketverius metus lėšų jai buvo skiriama vis mažiau. Dabar ji sprendė, kiek 
asistentų reikėtų atleisti ir kuriuos advokatus priversti dirbti puse etato. 


Kaip dauguma kitų VG, stodamas į Teisės akademiją, Klėjus Karte- 
ris net ir trumpam negalvojo imtis neturtingų nusikaltėlių gynybos. Nieku 
gyvu. Klėjui studijuojant koledže, o paskui - Džordžtauno teisės akade- 
mijoje, tėvas turėjo firmą Vašingtone. Klėjus ten dirbo ir net turėjo ka- 
binetą. Tuomet tėvas ir sūnus svajojo, kad jiedu visą gyvenimą dirbs kar- 
tu, o pinigai į jų firmą plaukte plauks. 

Tačiau Klėjui baigiant teisės akademiją firma žlugo, o tėvas turėjo iš- 
važiuoti. Tai jau kita istorija. Neturėdamas jokio kito pasirinkimo, Klė- 
jus tapo visuomeniniu gynėju. 

Praėjo treji nuolaidžiavimo ir gudravimo metai, kol Klėjus gavo at- 
skirą kabinetą, kurio nebereikėjo dalytis su kitu advokatu ar asistentu. 
Jis buvo rakandų sandėliuko dydžio, be langų, pusę jo užėmė stalas. Tėvo 
firmoje jo kabinetas buvo keturiskart didesnis, o pro langus matėsi Va- 
šingtono paminklas; Klėjus stengėsi apie tai negalvoti, tačiau tų vaizdų 
iš atminties ištrinti jam nesisekė. Po penkerių metų jis vis dar sėdėjo prie 
to paties stalo, retkarčiais įsispoksodamas į sienas, kurios kas mėnesį at- 
rodė vis arčiau viena kitos, ir suko galvą, kas atsitiko, kad iš ano kabi- 
neto jam reikėjo persikelti į šitą. 

Numetęs Tekilos Vatsono bylą ant nepaprastai švaraus ir tvarkingo 
savo stalo, nusivilko švarką. Tokioje slogioje aplinkoje nesunku apsileis- 
ti, apsikrauti bylomis ir dokumentais, užgriozdinti kabinetą ir skųstis, kad 
visą didelį darbo krūvį tenka vežti vienam. Tačiau jo tėvas visada tvirti- 
no, jog tvarkingoje darbo aplinkoje atsispindi tvarkingas mąstymas. Jis 
vis kartodavo, kad jei ko nors nerandi per pusę minutės, vadinasi, ne- 
tenki pinigų. Nedelsiant atsakyti į telefono skambučius buvo kita Klė- 
jaus taisyklė, kurios laikytis išmoko iš tėvo. 

Taigi, didelei apsijaukusių Klėjaus kolegų pramogai, jo stalas ir kabi- 
netas būdavo pedantiškai tvarkingi. Sienos viduryje dailiai įrėmintas ka- 
bojo Džordžtauno teisės akademijos diplomas. Baimindamasis pašaipų, 
kad Džordžtauno absolventas dirba už minimalų atlyginimą, pirmuosius 
dvejus darbo VGT metus jis niekam jo nerodė. „Dėl patirties“, - nuo- 
lat kartodavo sau, — „aš čia tik dėl patirties“. Po vieną teismo procesą 
kas mėnesį, sudėtingą procesą su griežtais advokatais griežtų teisėjų aki- 
vaizdoje. Tai mokymasis sunkiausiomis sąlygomis, kai viską turi padary- 
ti pats. Jokioje didelėje firmoje to neišmoksi. Vėliau, tapęs jaunu, už- 
sigrūdinusiu advokatu, turės ir pinigų. | 


Spoksodamas į ploną Vatsono bylą, gulinčią stalo viduryje, jis mąstė, 
kam galėtų ją užkrauti. Jautėsi pavargęs nuo sunkių bylų, sunkaus mo- 
kymosi ir Visų tų nesąmonių, su kuriomis turėjo taikstytis dirbdamas 
menkai apmokamu VG. 

Ant stalo buvo šeši rausvo popieriaus lapeliai su pranešimais apie 
skambučius; penki — darbo reikalais, vienas — Rebekos, jo draugės. Pir- 
miausia paskambino jai. 

— Aš labai užsiėmusi, — pranešė ji po privalomų malonių frazių. 

— Tu man skambinai, —- atsakė Klėjus. 

— Taip, minutėlę galim šnektelėti, bet ne ilgiau. 

Rebeka dirbo žemesnio rango Kongreso nario, kuris vadovavo kaž- 
kokiam nenaudingam pakomitečiui, padėjėja. Kadangi jis buvo pirminin- 
kas, tai turėjo papildomų pareigų sukomplektuoti kadrus iš tokių žmo- 
nių, kaip Rebeka, kurie visą dieną karštligiškai ruoštų posėdžius, kuriuose 
vis tiek niekas nedalyvaus. Šį darbą per pažintis jai parūpino tėvas. 

— Aš irgi užsivertęs darbu, — tarė Klėjus. - Vėl gavau žmogžudystės 
bylą, — kiek pajėgdamas išdidžiau pridūrė | jis, tarsi būti Tėkilos Vatsono 
advokatu — didelė garbė. 

Jiedu tarsi žaidė: kuris labiau užsiėmęs? Kurio darbas svarbesnis? Ku- 
riam dirbti sunkiau? Kuris iš jų daugiau dirba? 

— Rytoj mamos gimtadienis, — priminė ji, trumpam nutildama, tarsi 
jis tai turėtų Žinoti. Jis nežinojo. Jam tai nerūpėjo. Nemėgo jos moti- 
nos. - Mes pakviesti vakarienei į klubą. 

Prasta nuotaika visai subjuro. 

— Aišku. 

— Apie septintą. Švarkas ir kaklaraištis. 

"- Žinoma, - o pats pamanė, kad mieliau pavakarieniautų su Tekila 
Vatsonu. 

— Turiu bėgti, — tarė ji. — Susitiksime vakare. Myliu. 

— Myliu. 

Tai buvo tipiškas jųdviejų pokalbis. Pora žodžių ir - bėgte gelbėti pa- 
saulio. Žvilgtelėjo į nuotrauką ant stalo. Romantika virto daugybe kom- 
plikacijų, kurios paskandino bent dešimt santuokų. Kadaise jo tėvas bu- 
vo iškėlęs jos tėvui bylą, bet taip ir nepaaiškėjo, kas ją laimėjo, o kas — 
pralaimėjo. Jos šeima buvo kilusi iš senos Aleksandrijos giminės, o jis 
buvo armijos vaikėzas. Jie buvo dešinieji respublikonai, o jis - ne. Dėl 


negailestingo miškų kirtimo ir deginimo Šiaurės Virdžinijoje jos tėvas 
Vašingtono priemiesčiuose buvo pramintas Benetu Buldozeriu. Klėjui ne- 
patiko padrikos statybos Šiaurės Virdžinijoje, ir jis patyliukais rėmė dvi 
prieš statybas kovojusių aplinkosaugininkų grupes. Jos motina buvo ag- 
resyvi karjeristė ir norėjo, kad dukra ištekėtų už turtuolio. Savo moti- 
nos Klėjus nematė jau vienuolika metų. Be to, neturėjo jokių visuome- 
ninių ambicijų. Neturėjo ir pinigų. 

Beveik ketverius metus jųdviejų romanas kas mėnesį atlaikydavo po 
kivirčą, kurių daugumą sukeldavo jos motina. Nepaisant visų nesųtari- 
mų, juodu siejo meilė, geismas ir tikėjimas sėkme. Tačiau Klėjus juto Re- 
bekos nuovargį, lėtai besismelkiantį nuobodulį, kurį skatino amžius ir 
nuolatinis šeimos spaudimas. Ji buvo dvidešimt aštuonerių. Apie karje- 
rą negalvojo. Ji norėjo turėti vyrą, šeimą ir užmiesčio klube ištisas die- 
nas lepinti vaikus, Žaisti tenisą ir su savo motina ruošti pietus. 

Jis krūptelėjo, išvydęs tarsi iš dangaus nukritusią Poletę Tulos. 

— Tai prirėmė tave, ar ne? — pasišaipė ji. - Vėl žmogžudystė. 

— Buvai ten? — paklausė Klėjus. 

— Viską mačiau. Mačiau, kas gresia, mačiau, kas vyksta, bet negalė- 
jau tavęs ištraukti. 

— Ačiū. Lieku tau skolingas. 

Būtų pasiūlęs jai atsisėsti, bet kitos kėdės kabinete nebuvo. Stigo vie- 
tos, be to, kėdžių čia ir nereikėjo, nes visi klientai sėdėjo kalėjime. VGT 
nebuvo laiko sėdėti ir šnekučiuotis. | 

— Ar yra šansų jos atsikratyti? — paklausė jis. 

— Mažai, jeigu apskritai įmanoma. Kam ją užkrautum? 

— Galvojau apie tave. 

— Apgailestauju. Aš turiu dvi. Glenda tau nepadės. 

Poletė buvo artimiausia jo draugė VGT. Užaugusi skurdžioje miesto da- 
lyje, mokydamasi vakarais, ji sunkiai prasiskynė kelią per koledžą ir teisės 
akademiją ir atrodė, kad nebeišsikapstys iš viduriniojo sluoksnio, bet su- 
sipažino su pagyvenusiu graiku, kuris Žavėjosi jaunomis juodaodėmis. Jie 
susituokė ir įsitaisė patogius namus šiaurės vakarų Vašingtone, bet galiau- 
siai graikas grįžo gyventi į Europą, kur jam labiau patiko. Poletė įtarė, kad 
ten jis turi vieną kitą žmonikę, tačiau dėl to labai nesijaudino. Buvo tur- 
tinga ir retai kada vieniša. Po dešimties metų viskas ėjosi kuo puikiausiai. 

— Girdėjau, ką kalba prokurorai, — tarė ji. — Dar viena gatvės Žmog- 
žudystė, tik motyvai abejotini. 


| ] 


— Tikrai ne naujiena Vašingtone. ' 

— Tačiau be jokio aiškaus motyvo. 

— Motyvas visuomet yra. Pinigai, narkotikai, seksas, nauji „„Naikai“. 

— Bet tas vaikis gana paklusnus, į smurtą nelinkęs? 

— Polete, juk Žinai, kad pirmas įspūdis dažniausiai būna apgaulingas. 

— Prieš dvi dienas Žermenas gavo labai panašią bylą. Jokio aiškaus 
motyvo. | 

— Negirdėjau. 

— Pamėgink. Jis naujokas, ambicingas ir, kas žino, gal tau pavyks sa- 
vo bylą užkrauti jam. 

— Einu pas jį. 

Žermeno nebuvo, tačiau Klėjus pastebėjo praviras Glendos duris. 
Prieš įeidamas pasibeldė. 

— Tik minutėlei, — tarė jis, žinodamas, kaip Glenda nemėgo tokių ap- 
silankymų „tik minutėlei“. Ji vadovavo pakenčiamai, neblogai paskirsty- 
davo darbo krūvį, tvarkė biudžetą, o svarbiausia, lengvai susitardavo su 
miesto savivaldybės politikais. Tačiau žmonių ji nemėgo. Jai labiau pati- 
ko dirbti vienai, užsirakinus kabinete. | 

— Prašau, — šiurkščiai atsakė ji. Buvo akivaizdu, kad įsibrovimas ne- 
priimtinas, o Klėjus kaip tik to ir tikėjosi. 

— Šįryt netinkamu laiku pasipainiojau kriminalinių bylų skyriuje ir 
man įbruko žmogžudystės bylą. Norėčiau ją kam nors perduoti. Ką tik 
baigėsi Trakselo byla, kuri, kaip žinote, tęsėsi beveik trejus metus. Man 
reikia atsikvėpti nuo Žmogžudysčių. Gal atsirastų jaunesnių? 

— Prašote, pone Karteri, kad perduočigi kitam? — kilstelėdama an- 
takius paklausė ji. ž | 

— Labai. Nors keleta inėnnaiy Padirbėčiau su narkotikais ir įsilauži- 
mais. Nieko daugiau neprašau. 

— O kas, jūsų nuomone, turėtų imtis to, e-e, kieno ta byla? 

— Tekilos Vatsono. 

— Tekilos Vatsono. Kas paims jį, pone Karteri? 

— Man tai nerūpi. Norėčiau atsikvėpti. 

Tarsi sena, išmintinga tarybos pirmininkė, ji atsilošė kėdėje ir ėmė 
kramtyti parkerio galiuką. 

— Visi norėtume, pone Karteri. Visiems mums norėtųsi pailsėti, ar ne? 

— Tai taip ar ne? 


— Čia dirba aštuoniasdešimt advokatų, pone Karteri, maždaug pusė jų 
turi patirties žmogžudysčių bylose. Kiekvienas iš jų turi bent po dvi. Jei- 
gu jums pasiseks, įbrukite ją kuriam nors, bet aš niekuo negaliu padėti. 

Išeidamas Klėjus pridūrė: 

— Geriau pagalvojus, tai didesnis atlyginimas man nepakenktų. 

— Kitąmet, pone Karteri, kitąmet. 

— Taip pat ir padėjėjas. 

— Kitąmet. 

Tekilos Vatsono byla liko labai švariame ir tvarkingame advokato Dže- 
reto Klėjaus Karterio II kabinete. 


Šiaip ar taip, tai buvo kalėjimas. Kad ir neseniai pastatytas, kad 

ir geriausias, per įspūdingą atidarymą kėlęs didžiulį pasididžiavi- 

mą saujelei miesto vadų, bet vis tiek - kalėjimas. Suprojektuotas 
pažangiausių miesto gynėjų, aprūpintas moderniausiomis saugos sistemo- 
mis, tačiau vis tiek - kalėjimas. Veiksmingas, saugus, humaniškas ir, nors 
pastatytas kitam amžiui, tačiau pilnutėlis jau atidarymo dieną. Iš išorės 
jis buvo panašus į didelį, raudoną, vienu galu paremtą šlakbetonio 
bloką, be langų, beviltišką, pilnutėlį nusikaltėlių ir daugybės sargybinių. 
Kad skambėtų švelniau, jis buvo pavadintas „Kriminalinio teisingumo cen- 
tru“ — šiuolaikiškas eufemizmas, kurį plačiai vartoja tokių projektų archi- 
tektai, — tačiau vis tiek — kalėjimas. 

Tai buvo Klėjaus Karterio teritorija. Čia jis susitikdavo beveik su vi- 
sais savo klientais po to, kai jie būdavo suimti ir dar nepaleisti už už- 
statą, jeigu tai apskritai būdavo įmanoma. Daugumai - ne. Daugelis bū- 
davo suimti už nesmurtinius nusikaltimus ir nepaisant to, kalti jie ar ne, 
būdavo laikomi uždaryti iki paskutinio teismo posėdžio. Už įsilaužimą, 
kurio nepadarė, Taigeris Benksas kalėjime išbuvo beveik aštuonis mė- 
nesius. Jis prarado abu darbus. Neteko buto. Prarado išdidumą. Pasku- 
tinį kartą, kai skambino Klėjui, jis maldaute maldavo pinigų. Jis vėl var- 
tojo kokainą, šlaistėsi po gatves ir neišvengiamai klimpo į bėdas. 

Panašių į Taigerio Benkso atvejų, kurie visuomet baigdavosi liūdnai, 
tačiau ką nors pakeisti būdavo neįmanoma, yra turėję visi kriminalinių 
bylų advokatai. Vieno kalinio išlaikymas per metus kainuoja 41 000 do- 
lerių. Kam taip švaistyti pinigus? 


Tokie klausimai Klėjui jau seniai nusibodo, jis jautėsi pavargęs nuo vi- 
sų tų taigerių savo darbe, kalėjimo ir šiurkščių prižiūrėtojų, kurie jį pasi- 
tikdavo prie-žemutinio aukšto įėjimo, kuriuo naudojosi dauguma advo- 
katų. Jam buvo nusibodęs tas kalėjimo kvapas ir idiotiškos smulkios pro- 
cedūros, įvestos biurokratų, susirūpinusių tik tuo, kaip kalėjime palaikyti 
saugumą. Buvo devynios, trečiadienis, nors visos dienos Klėjui buvo vie- 
nodos. Jis priėjo prie stumdomojo langelio, virš kurio buvo nuoroda „AD- 
VOKATAMS“; registratorė, privertusi jį gerokai' palaukti, galiausiai tei- 
kėsi praverti langelį, tačiau neištarė nė žodžio. Nieko ir nereikėjo sakyti, 
nes jau beveik penkeri metai, kai jiedu piktais žvilgsniais varsto vienas kitą 
be jokių pasisveikinimų. Pasirašęs registracijos Žurnale, jį sugrąžino, ir re- 
gistratorė vėl užtrenkė langelį, kuris, be abejonės, buvo neperšaunamas, 
Matyt, kad apsaugotų nuo įsisiautėjusių advokatų. 

Dėl paprasčiausios išankstinio susitarimo telefonu tvarkos Glenda grū- 
mėsi jau dvejus metus; juk visai nesunku pasirūpinti, kad advokatui pa- 
skambinus prieš valandą, klientas būtų kur nors-netoli pasimatymų kam- 
bario. Visiškai paprasta, bet kaip tik todėl šiam biurokratiniam praga- 
rui tai ir nepriimtina. | 

Čia buvo eilė sustatytų kėdžių advokatams palaukti, kol jų iškvieti- 
mai sraigės greičiu bus perduoti aukščiau. Devintą valandą čia visuomet 
jau laukdavo keletas nervingai vartančių dokumentus, patyliukais kažką 
aptarinėjančių mobiliaisiais telefonais ir vienas kitą ignoruojančių advo- 
katų. Anksčiau Klėjus čia atsinešdavo storų teisės knygų, kurias skaity- 
damas ir geltonai žymėdamasis svarbesnes vietas, tikėdavosi padaryti 
įspūdį. Dabar jis išsitraukė Post ir atsivertė sporto skyrių. Kaip visuo- 
met, žvilgtelėjo į laikrodį, kad žinotų, kiek laiko sugaiš laukdamas Teki- 
los Vatsono. 

Dvidešimt keturios minutės. Neblogai. 

Sargybinis nuvedė jį koridoriumi į ilgą patalpą, kurią dalijo storas or- 
ganinio stiklo lakštas. Parodė į ketvirtą nuo galo kabiną, ir Klėjus atsi- 
sėdo. Kita kabinos pusė dar buvo tuščia. Vėl laukti. Iš lagaminėlio išsi- 
traukęs dokumentus, ėmė galvoti klausimus, kuriuos užduos Tekilai. Ka- 
binoje iš dešinės advokatas įtemptai, pusbalsiu tarėsi su klientu, kurio 
Klėjus nematė. 


Sargybinis grįžo ir, tarsi darytų nusižengimą, Ž S T= 
mo kameras, pasilenkė prie Klėjaus ir šnipštelėjo 


— Šiąnakt tam vaikiui buvo prastai. 

— O kas? | 

— Apie antrą nakties jis užpuolė kitą kalinį, gerokai jį apdaužė, su- 
kėlė muštynes. Šešiese vos juos išskyrėm. Visas sumuštas. 

— Tekila? 

— Vatsonas, taip, jis. Antrąjį paguldėm į ligoninę. Bus papildomų kal- 
tinimų. 

— Tikrai taip manot? — paklausė Klėjus, žvelgdamas pro jo petį. 

— Viskas nufilmuota. 

Pokalbis baigėsi. 

„Jie sužiuro į Tekilą, kurį du ginkluoti sargybiniai atvedė prie kėdės. 
Jis buvo su antrankiais, kurie taip ir liko nenuimti, nors paprastai per 
pokalbį su advokatais kaliniams juos nuima. Jis atsisėdo. Sargybiniai pa- 
sitraukė, bet liko laukti netoliese. | 

Kairė jo akis buvo užtinusi, kampučiuose — sukrešėjęs kraujas. Deši- 
nioji atmerkta, tik akies obuolys - ryškiai raudonas. Kaktos viduryje ir 
ant smakro pleistro juostelėmis buvo priklijuoti tvarsčiai. Abi lūpos ir 
skruostai sutinę taip, kad Klėjus suabejojo, ar tai tikrai jo klientas. Kaž- 
kas turėjo gerokai pasidarbuoti kumščiais, kad šitaip sumaitotų vaikiną, 
dabar sėdintį už pertvaros per tris pėdas nuo Klėjaus. 

Jis pakėlė juodą telefono ragelį ir linktelėjo, kad Tekila padarytų tą 
patį. Šis sunkiai suėmė jį abiem rankomis. 

— Tekila Vatsonas? — paklausė Klėjus, stengdamasis neatitraukti žvilgs- 
nio nuo jo akių. 

Lėtai, tarsi galvos kaulai būtų atsipalaidavę ir slankiotų, jis pritaria- 
mai linktelėjo. 

— Gydytojas apžiūrėjo? 

Linktelėjo. „Taip“. 

— Ar tave šitaip sumušė policininkai? 

Nedvejodamas papurtė galvą. „Ne“. 

— Kiti kameros kaliniai? 

Linktelėjo. „Taip“. | 

— Policininkai man sakė, kad pats pradėjai muštynes, kažkurį sumu- 
šei. Jis paguldytas į ligoninę. Tai tiesa? 

Linktelėjo. „Taip“. 


Buvo sunku įsivaizduoti, kad nė septyniasdešimties kilogramų nesve- 
riantis Tekila Vatsonas imtų ieškoti priekabių sausakimšoje Kolumbijos 
federacinės apygardos kalėjimo kameroje. 

— Jis tavo pažįstamas? 

„Ne“. 

Kol kas telefono nereikėjo. Ženklų kalba Klėjui nusibodo. 

— Kodėl sumušei? | 

Galų gale sutinusios lūpos šiaip taip prasivėrė. 

— Nežinau, — išspaudė pamažu, skausmingai. . 

-— Šaunu, Tekila. Galim pradėti dirbti. Gal tu gyneisi? Ar tas vaiki- 
nas kabinėjosi prie tavęs? Gal mušė? 

— Ne. 

— Buvo apsisvaiginęs arba girtas? 

— Ne. 

"— Iyčiojosi, grasino? 

— Jis miegojo. 

— Miegojo? 

— Aha. 

— Per garsiai knarkė? Tiek to. 

Pirmasis akis nuleido advokatas, kad pasižymėtų pastabas geltono po- 
pieriaus bloknote. Užsirašė datą, laiką, vietą, kliento vardą ir pavardę — 
ir visi svarbūs faktai. Klėjaus mintyse sukosi šimtai klausimų. Pirminių 
pokalbių metu jie paprastai būdavo vienodi; tik pagrindiniai nelaimingo 
gyvenimo faktai ir tai, kas jį čia atvedė. Tiesa būdavo slepiama it rečiau- 
sias brangakmenis ir pro stiklinę pertvarą prasiskvėrbdavo tik tuomet, 
+ kai klientui niekas negrėsdavo. Apie šeimą, mokyklą, darbą ir draugus 
dažniausiai papasakodavo tiesą. Tačiau norint išgauti ką nors apie pa- 
darytą nusikaltimą reikėjo turėti psichologinių įgūdžių. Kiekvienas kri- 
minalinių bylų advokatas Žino, kad pirmojo pokalbio metu per daug klau- 
sinėti apie nusikaltimą nereikia. Ieškok smulkmenų kitur, klausinėk ki- 
"tus, bet ne savo klientą. Tiesą išgausi vėliau. 

Vis dėlto Tekila atrodė kitoks. Atrodė, kad tiesa jo o nebaugina. Klė- 
jus nusprendė sutaupyti daugybę savo brangaus laiko valandų. Prisilen- 
kęs arčiau tylesniu balsu paklausė: 

— Sako, kad nužudei vieną vaikiną penkiais šūviais į galvą. 

Sutinusi galva truputį linktelėjo. 


— Tokį Reimoną Pamfrį, pravarde Pampkinas. Ar jį pažinojai? 

Linktelėjimas. „Taip“. 

— Tu į jį šovei? — Klėjus beveik šnabždėjo. Sargybiniai snūduriavo, bet 
vis tiek tai buvo klausimas, kurio advokatas neturėtų užduoti, bent jau 
ne kalėjime. | 

— Aš, - tyliai atsakė Tekila. 

— Penkis kartus? 

— Atrodo, šešis. 

„Na, gerai, teismui to pakaks. Ši byla bus baigta per savaitę“, - pa- 
galvojo Klėjus. — „Trumpos derybos dėl kaltinimo formuluotės. Kaltės 
prisipažinimas ir kalėjimas iki gyvos galvos.“ 

— Narkotikai? — paklausė jis. 

„— Ne. 
“— Apiplėšimas? | . 

— Ne. 

— Padėk man, Tekila. Juk turėjai kokią nors priežastį, ar ne? 

— Pažinojau jį. 

— Ir viskas? Tu jį pažinojai? Tai vienintelis tavo pasiteisinimas? 

Jis tik linktelėjo, bet nieko neatsakė. 

— Mergina? Pričiupai jį su tavo mergina? Juk turi merginą, ar ne? 

Papurtė galvą. „Ne“. | 

— Ar tas šaudymas turi ką nors bendro su seksu? 

„Ne“. 

— Kalbėk, Tekila, aš — tavo advokatas. Esu vienintelis visoje žemėje, ku- 
ris dabar stengiasi tau padėti. Pasakyk ką nors, nuo ko galėčiau pradėti. 

— Iš Pampkino gaudavau narkotikų. 

— Galų gale. Ar seniai? 

— Porą metų. 

— Gerai. Jis buvo tau skolingas? Pinigų, narkotikų? Tu jam buvai sko- 
lingas? 

— Ne. | 

Klėjus atsiduso ir pirmą kartą pastebėjo Tekilos rankas. Jos buvo nu- 
brozdintos ir taip ištinusios, kad nesimatė krumplių. 

— Dažnai mušiesi? 

* Nei linktelėjo, nei papurtė galvą: 

— Jau nebe. 


— Anksčiau? ' 

— Vaikiškai. Kartą Pampkiną apkūliau. 

Galų gale. Vėl atsidusęs, Klėjus pasirengė rašyti. 

— Ačiū, kad padedi, pone. Kada tai buvo? 

— Seniai. 

— Kiek tau buvo metų? 

Gūžtelėjo pečiais, atsakydamas į tokį kvailą klausimą. Iš patirties Klė- 
jus žinojo, kad jo klientai neturi laiko nuovokos. Apiplėšė vakar, arba 
"suėmė praėjusį mėnesį — tiek dar prisimena, bet tik pradėk klausinėti, 
kas buvo daugiau kaip prieš mėnesį — visiškai nieko neprisimena. Gat- 
vių gyvenimas — tai kova už būvį, o prisiminimams ir praeities nostalgi- 
jai laiko nėra. Ateities taip pat nėra, taigi ir jokių atramos taškų. 

 — Buvau vaikas, - vėl trumpa fraze atsakė Tekila, matyt, dėl sulaužy- 
tų ar sumuštų žandikaulių. 

— Kokio amžiaus? 

— Gal dvylikos. 

— Mokykloje? 

— Žaidėm krepšį. 

— Smarkiai mušėtės? Buvo žaizdų, lūžusių kaulų ir panašiai? 

— Ne. Vyresni mus išskyrė. 

Klėjus trumpam nuleido telefono ragelį ir pamėgino įsivaizduoti sa- 
"vo ginamąją kalbą: „Ponios ir ponai prisiekusieji, mano klientas vogtu 
ginklu tamsiame skersgatvyje penkis ar šešis kartus iš arti šovė į Pamfrį 
(beginklį) todėl, kad, pirma, jį pažinojo, o antra, maždaug prieš aštuo- 
nerius metus jiedu susistumdė Žaidimų aikštelėje. Galbūt atrodo, kad 
“ priežastis per menka, tačiau, ponios ir ponai, visi žinome, kad Vašing- 
tone to visai pakanka.“ 

Vėl pakėlęs ragelį, paklausė: 

— Dažnai susitikdavot su Pampkinu? 

— Ne. 

— Kada paskutinį kartą matei prieš nušaudamas? 

Gūžtelėjo pečiais. Vėl laiko problema. 

— Susitikdavot kartą per savaitę? 

— Ne. j 

— Kartą per mėnesį? 

— Ne. 


— Dukart per metus? 

— Gal. | 

— Kai prieš dvi dienas jį matei, ar jūs susipykot? Padėk man, Tekila. 
Labai sunku man iš tavęs viską traukti. 

— Nesusipykom. 

— Kodėl ėjai į tą skersgatvį? 

Tekila nuleido telefono ragelį ir ėmė Aėtai judinti galvą pirmyn ir 
atgal. Jam skaudėjo. Antrankiai buvo įsirėžę į odą. Vėl pakėlęs ragelį, tarė: 
 - Pasakysiu, kaip buvo. Turėjau ginklą ir norėjau ką nors nušauti. Bet 
ką, nesvarbu. Išėjau iš „Stovyklos“ ir vaikštinėjau, ieškodamas, ką nu- 
šauti. Vos nenudėjau korėjiečio prie pat jo krautuvės, bet aplink buvo 
per daug žmonių. Pamačiau Pampkiną. Mes buvom pažįstami. Pasikal- 
bėjom. Pasakiau, kad turiu kreko, jei jis nori kaifo. Nuėjom į skersgat- 
vį. Ten jį nušoviau. Nežinau, kodėl. Aš tik norėjau ką nors nušauti. 

Kai buvo aišku, kad pasakojimas baigtas, Klėjus paklausė: 

— Kas tai per stovykla? 

— Reabilitacijos namai. Ten gyvenau. 

— Kiek laiko? 

Vėl - laikas. Tačiau atsakymas buvo didelė staigmena. 

— Šimtą penkiolika dienų. 

— Buvai švarus šimtą penkiolika dienų? 

— Taip. 

— Buvai švarus, kai nušovei Pampkiną? 

— Taip. Ir dabar. Šimtas šešiolika dienų. 

— Ar anksčiau esi ką nors nušovęs? 

— Ne. | 

— Iš kur gavai cinklą? 

— Pavogiau iš pusbrolio. 

— Ar iš stovyklos galima išeiti laisvai? 

— Ne. 

— Pabėgai"? 

— Mane išleisdavo dviem valandoms. Po šimto dienų leidžia dviem 
valandoms išeiti, bet reikia sugrįžti. 

— Tai tu išėjai iš stovyklos, nuėjai pas pusbrolį, pavogei cinklą, O pas- 
kui slampinėjai gatvėmis ieškodamas, ką nušauti, ir sutikai Pampkiną? 

Dar jam nebaigus, Tekila jau linktelėjo galva: 


— Taip ir buvo. Neklauskit, kodėl. Nežinau: Nežinau, ir tiek. 

Dešinioji Tekilos akis lyg ir sudrėko, matyt, graužė sąžinė, bet gal Klė- 
jui tik taip pasirodė. Iš lagaminėlio ištraukęs dokumentus, stumtelėjo juos 
per plyšį pertvaroje. 

— Pasirašyk ten, kur pažymėta raudonai. Po poros dienų vėl ateisiu. 

Į dokumentus Tekila nė nežvilgtelėjo. 

— Kas man bus? - paklausė. 

— Apie tai pasikalbėsim vėliau. 

— Kada mane paleis? 

- — Tikriausiai negreit. 


Slapstytis nuo problemų „Išsigelbėjimo stovyklos“ darbuotojai ne- 

matė reikalo. Jie nemėgino trauktis iš karo veiksmų zonos, kur 

rinko nukentėjusiuosius. Tai nebuvo nei rami poilsiavietė užmies- 
tyje, nei nuošali klinika turtingųjų kvartale. Stovyklautojai ateidavo iš gat- 
vių, ir į jas vėl sugrįždavo. 

„Stovykla“ buvo W gatvėje. Nuo jos buvo matyti cilė dviaukščių pa- 
statų, kuriais retkarčiais naudodavosi narkotikų platintojai. Iš čia aiškiai 
buvo matyti gerai žinoma senosios degalinės vieta. Nesibaimindami, kad 
kas nors pamatys, narkotikų platintojai čia susitikdavo su tiekėjais. Pa- 
sak neoficialių policijos pranešimų, čia aptikdavo daugiau kulkų suvar- 
pytų lavonų nei bet kuriame kitame Vašingtono rajone. 

Klėjus, tvirtai laikydamas vairą ir iš vidaus užsirakinęs, bamažu va- 
žiavo W gatve. Jis įtemptai klausėsi, ar negirdėti kur nors šaudant. Šia- 
me kvartale baltaodis bet kuriuo paros metu buvo taikinys, kuriam sun- 
ku atsispirti. 

„Išsigelbėjimo stovykla“ buvo įsikūrusi sename, šeimininkų apleista- | 
me ir miesto valdžios pripažintame netinkamu prekių sandėlyje, kuris | 
paskui už kelis dolerius buvo parduotas iš varžytinių pelno nesiekian- 
čiai organizacijai. Tai buvo gremėzdiškas statinys, nuo grindinio iki sto- 
go kaštonine spalva nupurkštomis raudonų plytų sienomis, o Žemutiniai 
aukštai buvo išdailinti aplinkinių grafiti meistrų. Jis užėmė visą kvarta- 
lą. Visos šoninės durys ir langai buvo užmūryti ir nudažyti. Nereikėjo 
nei tvoros, nei spygliuotos vielos. Užsimanęs pabėgti, turėtum visą die- 
ną netrukdomas darbuotis kaltu ir plaktuku. | 


Klėjus sustabdė savo „Hondą Akordą“ tiesiai prieš pastatą, ir vis ne- 
galėjo apsispręsti, ar išlipti, ar kuo greičiau iš čia sprukti. Virš sunkių dvi- 
vėrių durų buvo nedidelė iškaba: „IŠSIGELBĖJIMO STOVYKLA. PRI- 
VATI VALDA. Įeiti draudžiama“. Tarsi kam nors galėtų kilti noras užeiti 
į vidų pasidairyti. Aplink slampinėjo įprastinė gatvių publika: vaikėzai, ne- 
abejotinai prekiaujantys narkotikais ir turintys pakankamai ginklų, kad at- 
baidytų policiją, pora šlitinėjančių girtuoklėlių, matyt, „Stovyklos“ gyven- 
tojų artimųjų, atėjusių jų aplankyti. Darbas versdavo Klėjų lankytis bjau- 
riausiose Vašingtono vietose, taigi jis įgudo apsimesti, jog nieko nebijo. 
Aš advokatas. Mane čia atvedė darbo reikalai. Traukis iš kelio. Manęs ne- 
kalbink. Per penkerius darbo VGT metus dar niekas į jį nešaudė. 

Užrakino „Akordą“ ir paliko prie šaligatvio, liūdnai pagalvojęs, kad 
vargu ar jo senukas patrauks kurio nors iš gatvės vagišių dėmesį. Dvyli- 
kos metų, nuvažiavęs du šimtus tūkstančių mylių. „Imkit, negaila“, - pa- 
manė jis. 

Beveik nekvėpuodamas, nepaisydamas smalsių žvilgsnių pagalvojo, 
kad kito baltaodžio čia nepamatysi dviejų mylių spinduliu. Spustelėjęs 
mygtuką prie durų, per vidaus ryšį išgirdo: 

— Kas ten? 

— Klėjus Karteris. Advokatas. Vienuoliktą valandą susitaręs susitikti 
su Telmidžu X. 

Pavardę ištarė aiškiai, bet, matyt, vis tiek klaidingai. Kai skambino 
telefonu, sekretorės prašė pono X pavardę padiktuoti paraidžiui, bet ji 
gana šiurkščiai paaiškino, jog tai ne pavardė. O kas? X ir tiek. Patinka 
ar ne, bet yra taip, kaip yra. 

— Palaukit, - išgirdo Klėjus ir ėmė laukti spoksodamas į duris ir steng- 
damasis nematyti, kas vyksta aplink. Pajuto, kad jam iš kairės kažkas pri- 
siartino. 

— Eli, biče, tai tu advokatas? — paklausė juodukas šaižiu balsu. Gar- 
siai, kad visi girdėtų. 

 Atsigręžęs Klėjus pažvelgė į madingus tamsius savo kankintojo akinius. 

— Taip, - atsakė kuo ramiau. 

— Tu joks advokatas, - išrėžė vaikėzas. 

Jam už nugaros jau rinkosi gauja. 

— Deja, taip, - atsakė Klėjus. 

— Biče, tu ne advokatas. 


— Tikrai ne, - pridūrė kažkas iš gaujos.» 

— Tai tu tikrai advokatas? | 

— Taip, — pakartojo Klėjus, stengdamasis neprieštarauti. 

— Jeigu advokatas, tai kodėl važinėji tokia gelda? 

Klėjus nesuprato, kas jį labiau užgavo - gaujos juokas ar pastaba. 

— Žmona vairuoja „Mersedesą“, — nevykusiai pajuokavo. 

— Kokia dar žmona? Tu gi be žiedo. 

„Tai bent pastabumas,“ — pagalvojo Klėjus. Jie vis dar žvengė, kai, 
spragtelėjus užraktui, durys prasivėrė. Jis susitvardė ir, užuot nėręs vi- 
dun ieškoti saugaus prieglobsčio, lyg niekur nieko įėjo. Priimamasis pri- 
minė bunkerį: betoninės grindys, šlakbetonio sienos, metalinės durys, jo- 
kių langų, žemos lubos, kelios lemputės, trūko tik smėlio maišų ir gin- 
klų. Registratorė už ilgo stalo kalbėjo dviem telefonais vienu metu. Nė 
nežvilgtelėjusi tarė: 

— Jis tuoj ateis. 

Telmidžas X buvo liesas, bet raumeningas, rimtas maždaug penkias- 
dešimties metų vyriškis. Nė gramo riebalų liekname jo stote, nė šešėlio 
šypsenos raukšlėtame, senyvame veide. Akys didelės, skausmingos, su ilgo 
gyvenimo gatvėse pėdsakais. Jis buvo labai tamsios odos, o jo drabužiai 
labai balti —- kietai iškrakmolyti medvilniniai marškiniai ir kombinezo- 
nas. Juodi kareiviški auliniai batai spindėte spindėjo. Galva - taip pat, 
nė plaukelio. 

Jis mostelėjo į vienintelę kėdę laikiname savo kabinete ir uždarė duris. 

— Turit dokumentus? - šiurkščiai paklausė. Matyt, nebuvo linkęs gaišti 
laiko tuštiems plepalams. 

Klėjus padavė dokumentus, neįskaitomai prikeverzotus antrankių su- 
kaustyta Izkilos Vatsono ranka. Tzlmidžas X perskaitė kiekvieną pusla- 
pi, kiekvieną žodį. Klėjus pastebėjo, kad jis be laikrodžio ir, matyt, ap- 
skritai laikrodžių nemėgsta. Laikas buvo likęs anapus. 

— Kada jis tai pasirašė? 

— Šiandien. Maždaug prieš porą valandų kalbėjausi su juo kalėjime. 

— Jūs jo gynėjas? — paklausė Telmidžas X. - Formaliai? 

Matyt, kad ne kartą buvo susidūręs su kriminalinio teisingumo sistema. 

— Taip, paskirtas teismo, asignuotas Visuomenės gynėjų tarnybos. 
 — Glenda vis dar ten? 

— Taip. 


— Grįžkim prie reikalo. 

Gana plepėti. Ė 

— Ar žinojot apie šaudymą? - paklausė Klėjus, iš lagaminėlio trauk- 
damas bloknotą. 

— Ne, kol prieš valandą man paskambinote ir pasakėte. Antradienį 
jis iš čia išėjo ir nebegrįžo. Jautėme, kad kažkas atsitiko, bet čia visko 
galima tikėtis, — kalbėjo lėtai, aiškiai, dažnai mirkčiodamas, bet žvilgs- 
nio nenukreipė. - Pasakokit, kas atsitiko. 

— Visa tai turi būti konfidencialu, - tarė Klėjus. 

— Aš jį konsultuoju. Be to, esu jo pastorius. Jūs — jo advokatas. Vis- 
kas, kas bus pasakyta šiame kambaryje, čia ir pasiliks. Sutarta? 

— Gerai. 

Klėjus papasakojo, ką pats sužinojo, ir tai, ką apie įvykį pasakojo Te- 
kila. Formaliai, vadovaujantis profesine etika, jam nederėjo atskleisti, apie 
ką kalbėjosi su klientu. Bet kam tai gali rūpėti? Apie Tekilą Vatsoną Tel- 
midžas X žinojo kur kas daugiau nei Klėjus galėtų kada nors sužinoti. 

Klausantis Klėjaus pasakojimo, įdėmus Telmidžo X žvilgsnis apsiblau- 
sė ir galiausiai jis užsimerkė. Atlošė galvą, tarsi klausdamas Dievo, ko- 
dėl taip nutiko. Jis mąstė smarkiai susirūpinęs. 

Kai Klėjus baigė, Telmidžas X paklausė: 

— Kuo galiu padėti? 

— Norėčiau pamatyti jo bylą. Turiu jo įgaliojimą. 

Byla gulėjo ant stalo priešais Telmidžą X. 

— Vėliau, - tarė jis, - pirma pasikalbėkime. Kas jus domina? 

— Pradėkime nuo Tekilos. Iš kur jis? 

Vėl įdėmus žvilgsnis. Telmidžas X pasirengęs padėti. 

— Iš gatvės, kaip ir visi kiti. Jį atsiuntė socialinė tarnyba, kaip visiš- 
kai beviltišką. Be šeimos. Tėvo net nepažinojo. Motina mirė nuo AIDS, 
kai jam tebuvo treji. Augo pas vieną, pas kitą tetą, paskui — pas gimi- 
nes, našlaičių prieglaudose, teismai, nepilnamečių prieglaudos. Išmestas 
iš mokyklos. Tipiškas atvejis. Ar žinot apie „Išsigelbėjimo stovyklą“? 

— Ne. 

— Mums kliūva sunkiausi, užkietėję narkomanai. Ištisus mėnesius lai- 
kome juos čia uždarytus, verčiame laikytis griežtos disciplinos. Mūsų čia 
aštuoni konsultantai, ir visi jie narkomanai, nes jeigu kartą narkomanu 
tapai, toks ir liksi, tai reikia žinoti. Keturi iš mūsų tapome pastoriais. 


Už narkotikus ir apiplėšimą atsėdėjęs trylikarmetų, atradau Jėzų. Šiaip 
ar taip, mes dirbame su kreką vartojančiais jaunuoliais, kuriems niekas 
nebegali padėti. 

— Tik kreką? 

— Krekas juk narkotikas. Pigus, gausus, kelioms minutėms Ašjungian- 
tis protą. Kartą pabandęs, nebegali mesti. z 

— Apie savo nusikaltimus jis man beveik nepasakojo. 

Telmidžas X atvertė bylą ir pervertė puslapius. 

— Galbūt todėl, kad nedaug ką prisimena. Tekila svaiginosi jau se- 
niai. Štai. Keletas smulkių vagysčių paauglystėje, apiplėšimas, automo- 
bilių vagystės, viskas kaip įprasta, kai reikia pinigų narkotikams. Būda- 
mas aštuoniolikos, keturis mėnesius vagiliavo parduotuvėse. Pernai įkliu- 
vo už narkotikų laikymą, gavo tris mėnesius. Charakteristika, kaip mū- 
siškiui, ne tokia jau ir bloga. Jokio smurto. 

— Kiek sunkių nusikaltimų? 

— Nė vieno. | 

— Manau, tai jam padės, - pastebėjo Klėjus. - Kai kuriais atžvilgiais. 

— Atrodo, kad niekas jam nebepadės. 

— Girdėjau, kad įvykį matė mažiausiai du liudytojai. Neatrodo opti- 
mistiška. 

— Ar jis prisipažino policininkams? 

— Ne. Jie man sakė, kad sučiuptas jis nė neprasižiojo. 

— Retai taip būna. 

— Retai, - pritarė Klėjus. 

— Atrodo, sėdės iki gyvos galvos, - tarė Telmidžas X prityrusio žmo- 
gaus tonu. 

— Teisybė. 

— Žinot, pone Karteri, mums tai dar ne pasaulio pabaiga. Gyveni- 
mas kalėjime daugeliu atžvilgių geresnis nei gatvėse. Turiu daugybę bi- 
čiulių, kuriems jis labiau patinka. Liūdna tai, kad Tekila buvo vienas iš 
nedaugelio, kuris galėjo išsikapstyti. 

— Kodėl? 

— Vaikinas turi galvą. Labai džiaugėsi, kad jį atpratinom ir išgydėm. 
Nuo tada, kai tapo suaugęs, pirmą kartą buvo blaivus. Jis nemokėjo skai- 
tyti, — išmokėme. Mėgo piešti, taigi skatinome mokytis meno. Čia nie- 
"ko džiugaus nenutinka, tačiau Tekila buvo mūsų pasididžiavimas. Dėl su- 
prantamų priežasčių jis net ketino pasikeisti vardą. 


— Nieko džiugaus? 

— Iš jų mes prarandame šešiasdešimt šešis procentus, pone Karteri. 
Du trečdalius. Gauname sergančius it šunis, sunkte persunktus kreko, 
nusilpusius, išbadėjusius, išbertus, slenkančiais plaukais - niekur kitur to- 
kių paliegėlių nepamatytum. Mes juos pamaitiname, išvalome, uždaro- 
me mokytis pagrindų; jie keliasi šeštą ryto, išsišveičia kambarius ir lau- 
kia patikrinimo, pusę septynių pusryčiauja, o paskui griežti konsultan- 
tai, kurie kadaise patys buvo tokie, be pertraukos „plauna“ jiems sme- 
genis, ir nemėgink pasišikt, atsiprašau už išsireiškimą, nemėgink apgau- 
dinėti, nes mes visi tai mokam. Per mėnesį tampa švarūs ir labai tuo di- 
džiuojasi. Išorinio pasaulio jie nesiilgi, nes ten jų niekas nelaukia - nei 
darbas, nei artimieji, niekas jų nemyli. Jiems lengva „plauti“ smegenis, 
o mes — nepermaldaujami. Po trijų mėnesių, priklausomai nuo pacien- 
to, vienai kitai valandai galima juos išleisti pasivaikščioti. Devyni iš de- 
šimties noriai sugrįžta į mažučius savo kambarėlius. Laikome juos čia 
metus, pone Karteri. Dvylika mėnesių, ir nė viena diena trumpiau. Kai 
kuriuos stengiamės lavinti, apmokome dirbti kompiuteriu. Labai sten- 
giamės jiems rasti darbo. Visi liūdime jiems išeinant, bet po metų du 
trečdaliai jų vėl griebiasi kreko ir tampa padugnėmis. 

— Priimat juos vėl? 

— Retai. Žinodami, kad gali grįžti, daugiau tikimybės, kad susimaus. 

— O kaip tas vienas trečdalis? 

— Tam čia ir dirbame, pone Karteri. Todėl aš ir konsultantas. Išgy- 
venti pasaulyje tokiems, kaip aš, reikia tokios ištvermės, kad vargu ar 
kas tai supras. Mes buvome pragare, bet sugrįžome, o tas kelias bjau- 
rus. Daugelis tai pergyvenusių imasi padėti narkomanams. 

— Kiek Žmonių gali pas jus gyventi vienu metu? 

— Turime aštuoniasdešimt lovų, ir visos užimtos. Vietos daug, galėtu- 
me apgyvendinti dar tiek pat, tik trūksta pinigų. 

— Kas jus finansuoja? 

— Aštuoniasdešimt procentų sudaro federalinės dotacijos, bet jokių 
garantijų, kad taip bus ir kitąmet. Kitą dalį išprašome iš privačių fondų. 
Turime per daug darbo, kad surinktume pakankamai pinigų. 

Atvertęs kitą puslapį, Klėjus užsirašė. 

— Ar yra kas nors iš artimųjų, su kuo galėčiau pasikalbėti? 

Telmidžas X sklaidė bylą, purtydamas galvą. 


— Gal ir turi tetą, bet iš jos nėra ko tikėtis, Net jei ir surastumėte, 
kuo ji galės jums padėti? 

— Niekuo.' Bet būtų gerai pasikalbėti su kuo nors iš artimųjų. 

Telmidžas X toliau vartė bylą, tarsi kažko ieškotų. Klėjus įtarė, kad 
ieško joje įrašų, kuriuos ketina išimti. 

— Kada galėčiau ją peržiūrėti? — paklausė Klėjus. 

— Rytoj, gerai? Iš pradžių norėčiau ją peržiūrėti. 

Klėjus gūžtelėjo pečiais. Jeigu Telmidžas X sako, kad rytoj, vadinasi, 
rytoj. 

— Gerai, pone Karteri, nesuprantu, koks buvo jo motyvas. Pasakykit 
man, kodėl. 

— Nežinau. Jūs man pasakykit. Jūs jį pažinojote beveik keturis mė- 
nesius. Jo praeityje nebuvo nei smurto, nei ginklų. Jokio polinkio muš- 
tis. Atrodo, kad jis buvo pavyzdingas pacientas. Jūs viską matėt, tai pa- 
sakykit man, kodėl. 

— Visko mačiau, —- atsakė Telmidžas X, dabar dar liūdnesnis, — bet 
tik ne tai. Smurto vaikinas pats bijojo. Muštynių čia netoleruojame, bet 
vyrai yra vyrai, jiems būtina įbauginti kitus. Tekila buvo vienas iš silpnųjų. 
Jis tikrai negalėjo pavogti ginklo ir imti šaudyti į pirmą pasitaikiusį žmo- 
gų. Netikiu, kad jis galėjo tą vaikiną kalėjime sumušti taip, kad šis atsi- 
durtų ligoninėje. Netikiu, ir tiek. 

— Tai ką man sakyti prisiekusiesiems? 

— Kokiems prisiekusiesiems? Jūs puikiai žinot, kad jam telieka prisi- 
pažinti kaltę. Jis žuvęs, visą likusį gyvenimą praleis kalėjime. Neabejo- 
ju, kad jis ten daug ką pažįsta. 

Pokalbis ilgam nutrūko, tačiau atrodė, kad užsitęsusi pauzė Telmidžo 
“ X nė kiek netrikdo. Užvertęs bylą, stumtelėjo ją į šalį. Susitikimas ėjo 
prie pabaigos. Tačiau svečias buvo Klėjus. Buvo metas išeiti. 

— Užeisiu rytoj, - tarė jis. - Kurią valandą? | | 

- Po pirmos, - atsakė Telmidžas X. —- Aš jus palydėsiu. 

— Nebūtina, - paprieštaravo Klėjus, bet jo pasiūlymu apsidžiaugė. 

Gauja buvo jau didesnė ir, matyt, laukė, kol advokatas išeis. Vieni 
sėdėjo ant „Akordo“, kiti stovėjo atsirėmę į jį, bet automobilis tebebu- 
vo vietoje, neišardytas. Nežinia, ką jie buvo sumanę, tačiau pamatę Tel- 
midžą X, viską tuoj pat pamiršo. Pakako vieno staigaus galvos judesio, 
kad gauja išsiskirstytų ir Klėjus išvažiuotų sveikas ir gyvas, tik baimin- 
damasis rytojaus, kai vėl reikės čia sugrįžti. 


Už aštuonių kvartalų jis privažiavo Lamonto gatvę, paskui — Džor- 
džijos aveniu kampą, ten stabtelėjo apsižvalgyti. Skersgatvių, kuriuose bū- 
tų galima ką nors nušauti, čia nestigo, bet kraujo ieškoti jis neketino. 
Rajonas buvo toks pat apleistas, kaip ir tas, iš kurio ką tik išvažiavo. Jis 
čia sugrįš vėliau, su Rodniu, juodaodžiu asistentu, kuris gerai pažįsta šias 
gatves, ir tuomet čia pasidairys abu. 


Potomako užmiesčio klubą Maklyne, Virdžinijoje, prieš šimtą me- 
tų įkūrė pasiturintys, į kitus užmiesčio klubus nepriimti žmonės. 
Turtingieji gali pakęsti beveik viską, tik ne panieką. Atstumtieji 
perpumpavo į Potomaką didžiules savo lėšas ir pastatė gražiausią visoje 
Vašingtono apskrityje klubą. Iš varžovų klubų „nuskynė“ kelis senatorius, 
priviliojo kitų trofėjinių narių ir netrukus Potomakas tapo respektabiliu 
klubu. Turėdamas pakankamai narių, kad galėtų išsilaikyti, klubas pradė- 
jo juos atrinkinėti. Nors vis dar buvo žinomas kaip naujas užmiesčio klu- 
bas, bet viskas jame buvo taip, kaip ir kitur. 

Vis dėlto vienu aspektu jis smarkiai skyrėsi nuo kitų. Potomake nie- 
kas neneigė to, kad, turint pakankamai pinigų, narystę galima nusipirk- 
ti iš karto. Jokių eilių pagal sąrašus, jokių atrankos komisijų ir slaptų 
priėmimo tarybos balsavimų. Ką tik atvykęs į Vašingtoną arba staiga pra- 
turtėjęs, galėjai akimirksniu įsigyti padėtį ir prestižą, įeigu tik čekio su- 
ma buvo pakankamai didelė. Todėl Potomakas turėjo puikiausius golfo 
laukus, teniso kortus, baseinus, patalpas, svetainę — viską, ko reikia pre- 
tenzingiausiam klubui. | 

Kiek Klėjus žinojo, suma, kurią Benetas Van Hornas įrašė čekyje, bu- 
vo didelė. Nepaisant padėties, Klėjaus tėvai neturėjo pakankamai pini- 
gų ir į Potomaką tikrai nebūtų buvę priimti. Prieš aštuoniolika metų Klė- 
jaus tėvas Benetui buvo iškėlęs bylą dėl nesąžiningos prekybos nekilno- 
jamuoju turtu Aleksandrijoje. Tuo metu Benetas turėjo plačių užmojų, 
daugybę skolų ir labai mažai neįkeisto turto. Tada jis dar nebuvo Poto- 
mako klubo narys, nors dabar elgėsi taip, tarsi ten būtų gimęs. 

Devintajame dešimtmetyje užgrobęs kalvotąsias Virdžinijos apylinkes, 
Benetas Buldozeris atrado aukso gyslą. Pasipylė sandoriai. Atsirado part- 
nerių. Ne jis išrado „kirsk ir degink“ miesto plėtros būdą, tačiau tikrai 
ji patobulino. Neliestas kalvas apstatė parduotuvėmis. Šalia visiems šven- 


to mūšio lauko parengė sklypą individualių narų statybai. Su Žeme su- 
lygino visą kaimą, ketindamas vietovę užstatyti gyvenamaisiais daugia- 
aukščiais, dideliais ir mažais namais, įkurti parką su sekliu, dumblinu 
tvenkiniu viduryje ir dviem teniso kortais, neįprastą parduotuvių rajo- 
ną. Architekto kabinete visa tai atrodė gražu, tačiau taip ir nebuvo įgy- 
vendinta. Ironiška tai (nors ironija Benetui nebuvo būdinga), kad tarsi 
blynus „kepamus“ projektus jis pavadino vietovių, kurias suniokojo, pa- 
vadinimais: „Kalvotosios pievos“, „Šlamantys ąžuolai“, „Miškų kalvos“ 
"ir taip toliau. Prisidėjęs prie kitų nekontroliuojamos miesto plėtros kū- 
rėjų, privertė valstijos įstatymų leidėjus Ričmonde skirti daugiau pinigų 
keliams, kad būtų galima išmėtyti dar daugiau individualių namų staty- 
bos sklypų, o eismo sąlygos keliuose dar pasunkėtų. Šitaip jis tapo poli- 
tinio žaidimo figūra, o jo egoizmas dar labiau išsipūtė. 

Paskutinio dešimtmečio pradžioje, pajamoms didėjant šiek tiek spar- 
čiau nei paskolų grąžinimo tempai, „BVH grupė“ sparčiai augo. Jiedu 
su žmona Barbara nusipirko namus prestižiniame Maklyno rajone. Įstoję 
į Potomako užmiesčio klubą, galutinai įsitvirtino visuomenėje. Jie labai 
stengėsi sukurti iliuziją, jog visuomet buvo turtingi. | 

1994 metais, pagal Vertybinių popierių biržos komisijos katalogą, kurį 
Klėjus buvo kruopščiai išstudijavęs, Benetas nutarė išgarsinti savo kom- 
paniją ir surinkti du šimtus milijonų dolerių. Iš tų pinigų jis ketino atsi- 
kratyti dalies įsiskolinimų, o svarbiausia - „investuoti į šviesią Šiaurės 
Virdžinijos ateitį“, kitaip tariant, į buldozerius ir gamtos niokojimą. Min- 
tis apie Beneto Van Horno milijonus vikšrinių traktorių prekybos agen- 
tus neabejotinai jaudino. Vietos valdžiai ji turėjo sukelti siaubą, tačiau 
„ valdininkai miegojo. 

Pelningam ir saugiam investicijų bankui praskynus kelią, BVHG ver- 
tybiniai popieriai pasipylė paketais po 10 dolerių už akciją ir šoktelėjo 
iki 16,50 — neblogas šuolis, bet kompanijos steigėjas ir vadovas jį buvo 
numatęs gerokai didesnį. Likus savaitei iki viešo teikimo vietiniame ver- 
slo laikraštėlyje Daily Profit, jis gyrėsi: „Volstrite tikimasi, kad akcijos kai- 
na pasieks keturiasdešimt dolerių“. Elektroninėje rinkoje akcijos kaina 
smarkiai krito ir bumbtelėjo ant 6,00 dolerių ribos. Benetas pasielgė kvai- 
lai, neatsikratęs dalies akcijų, kaip daro visi įžvalgūs verslininkai. Jis lai- 
kėsi įsikibęs visų keturių milijonų savo akcijų ir jam šitaip bežiopsant 
šešiasdešimt šešių milijonų kapitalas ištirpo beveik visas. 


Vienos kompanijos akcijas Klėjus tikrindavo kiekvieną rytą. Iš smal- 
sumo. Pastaruoju metu viena BVHG akcija kainavo vos 0,87 dolerio. 

Kaip jūsų akcijos? Šitokį antausį Klėjui knietėdavo skelti kiekvieną kar- 
tą susitikus su Benetu, tačiau jis nedrįsdavo. „Gal šįvakar“, - sumurmėjo 
sau, privažiuodamas prie įėjimo į Potomako užmiesčio klubą. Kadangi bu- 
vo laukiama vedybų, tai prie pietų stalo nuolatos būdavo kritikuojami Klė- 
jaus trūkumai. Tik ne pono Van Horno. „Ei, sveikinu, Benetai, per du mė- 
nesius akcija pabrango dvylika centų. Na ir kietas tu, seni! Ar ne metas 
pirkti naują „Mersedesą“?“ — troško kada nors pasakyti Klėjus. 

Kad nereikėtų duoti arbatpinigių, Klėjus pasistatė „Akordą“ aikšte- 
lėje už teniso kortų. Pasitaisęs kaklaraištį ir vis murmėdamas, į klubą 
nuėjo pėstute. Nekentė jo, nekentė visų tų pusgalvių narių. Nekentė, nes 
į klubą negalėjo įstoti. Nekentė, nes tai buvo Van Hornų teritorija, o 
jie vertė jį jaustis įsibrovėliu. Tądien šimtąjį kartą, kaip ir kasdien, ste- 
bėjosi, kaip galėjo įsimylėti merginą, turinčią tokius nepakenčiamus tė- 
vus. Jeigu tik galėtų, pabėgtų su Rebeka į Naująją Zelandiją, toli nuo 
Visuomenės gynėjų tarnybos ir kuo toliau nuo jos tėvų! 

„Žinau, tu nesi narys, bet vis tiek palydėsiu iki stalelio“, — bylojo le- 
dinis administratorės žvilgsnis. 

— Prašom eiti paskui mane, — tarė ji su vos pastebima apsimestine 
šypsena. 

Nieko neatsakęs, Klėjus sukando dantis ir, žvelgdamas tiesiai prieš 
save, stengėsi nekreipti dėmesio į kietą gumulą, kurį staiga pajuto skran- 
dyje. Argi įmanoma mėgautis vakariene tokioje aplinkoje? Juodu su Re- 
beka čia buvo dukart — kartą su ponu ir ponia Van Hornais, o kitą kar- 
tą — vieni. Patiekalai brangūs, gana geri, tačiau Klėjus buvo pratęs prie 
kalakutienos konservų, taigi jo poreikiai nebuvo dideli. 

Beneto dar nebuvo. Lengvai apkabinęs ponią Van Horn (ritualas, ku- 
rio nemėgo abu), Klėjus gana nuoširdžiai ją pasveikino: 

— Su gimtadieniu, - ir pakštelėjo Rebeką į skruostą. 

Stalelis buvo vienas iš geriausių, su puikiu golfo laukų vaizdu — pres- 
tižinė vieta, nes iš čia matyti, kaip seni išvėpėliai kuičiasi smėlio spąs- 
tuose ir nepataiko įvaryti kamuoliuko į duobutę iš dviejų pėdų atstumo. 

— Kur ponas Van Hornas? — pasiteiravo Klėjus, tikėdamasis, kad jis 
įstrigo kur nors mieste, o dar geriau - smarkiai susirgo ir atsidūrė ligo- 
ninėje. | 


— Netrukus atvažiuos, — atsakė Rebeka. , 

— Visą dieną praleido Ričmonde, kalbėjosi su gubernatoriumi, — dar 
pridūrė ponia-Van Horn. Tai nepakenčiama. Klėjus norėjo sušukti: „Ge- 
rai jau, gerai, jūsų viršus! Jūs už mane svarbesni!“ 

— Kuo jis dabar užsiima? — mandagiai paklausė, vėl stebėdamasis sa- 
vo sugebėjimu rodyti apsimestinį nuoširdumą. Klėjus puikiai žinojo, ko 
Ričmonde reikia Buldozeriui. Valstija nebeturėjo pinigų naujų kelių tie- 
simui Šiaurės Virdžinijoje, kurių reikalavo Benetas ir kiti į jį panašūs. 
„Asignavimai buvo Šiaurės Virdžinijoje. Įstatymų leidėjai galvojo sušaukti 
vietinį referendumą dėl pardavimo mokesčių, kad aplink Vašingtoną 
esantys miestai ir apygardos patys galėtų tiesti greitkelius. Daugiau ke- 
lių, daugiau daugiabučių namų, daugiau prekybos centrų, daugiau trans- 
porto, daugiau pinigų negaluojančiai BVHG. | 

— Politiniai reikalai, - atsakė Barbara. Tiesą sakant, ji turbūt nė neži- 
nojo, apie ką su gubernatoriumi kalbasi jos vyras. Klėjus abejojo, ar ji Ži- 
no dabartinę BVGH akcijų kainą. Ji žinojo tik, kuriomis dienomis renka- 
si bridžo klubas ir kad Klėjus mažai uždirba, o visa kita - Beneto reikalas. 

— Kaip tau šiandien sekėsi? — paklausė Rebeka atsargiai, bet greitai 
pokalbį nukreipdama nuo politikos. Diskutuodamas su tėvais, Klėjus po- 
rą kartų mėgino kalbėti apie nekontroliuojamą miestų plėtimąsi, tuo su- 
keldamas nemažai įtampos. 

— Kaip visuomet, — atsakė jis, - o tau? 

— Rytoj prasideda sesija, tai šiandien visi lakstė kaip pašėlę. 

— Rebeka sako, kad gavai dar vieną žmogžudystės bylą, - įsiterpė Bar- 
bara. | 

— Taip, - atsakė Klėjus spėliodamas, ką dar, jam nesant, jos apie jį 
kalbėjo. Abi buvo užsisakiusios baltojo vyno. Abiejų taurės puvo pusiau 
nugertos. Matyt, bus sutrukdęs pokalbį. O gal pernelyg jautriai reaguo- 
ja? Tikriausiai. 

— Kas tavo klientas? — paklausė Barbara. 

— Gatvės vaikėzas. 

„- Ką jis nužudė? 

— Kitą gatvės vaikėzą. 

Atsakymas ją šiek tiek nuramino. Juodukai žudo juodukus. Galėtų i ir 
visi išsižudyti. 

— Ar nužudė jis? — pasiteiravo ji. 


— Kol kas jis laikomas nekaltu. Tokie reikalavimai. 
- — Kitaip tariant, nužudė jis. 

— Atrodo, kad taip. 

— Kaip galima tokius ginti? Kaip galima stengtis išteisinti žmogų Ži- 
nant, kad jis nusikaltėlis? 

Gurkštelėjusi didelį gurkšnį vyno, Rebeka tylėjo. Pastaruoju metu ji 
vis rečiau palaikydavo Klėjų. Jam visą laiką atrodė, kad gyvenimas su 
Rebeka būtų nuostabus, bet su jos tėvais — tikras košmaras. Dabar ėmė 
viršų košmaras. 

— Mūsų Konstitucija kiekvienam garantuoja cynybą i ir sąžiningą by- 
los nagrinėjimą, — atlaidžiai paaiškino jis, tarsi tai ir kvailiui turėtų būti 
aišku. —- Aš tik dirbu savo darbą. 

Sušnairavusi naujomis savo akimis, Barbara nukreipė žvilgsnį į golfo 
lauką. Daugeliui Potomako ponių plastines operacijas darė chirurgas, ku- 
rio specializacija, matyt, buvo azijietiška išvaizda. Jis patempdavo į šo- 
nus akių kampučius, ir akys, kad ir be raukšlių, atrodydavo siaubingai 
nenatūralios. Senę Barbarą jis žnaibė, šveitė ir gludino be jokio perspek- 
tyvinio plano, taigi modifikacija nenusisekė. 

Rebeka gurkštelėjo dar vieną didelį gurkšnį vyno. Kai pirmą kartą čia 
vakarieniavo su Rebekos tėvais, ji kojų pirštais po stalu, nusispyrusi bate- 
lį, glostė jo blauzdą, tarsi kviestų: „Velniop tą vakarienę, šokam į lovą“. Bet 
šįvakar ji buvo šalta ir atrodė susirūpinusi. Klėjus suprato, kad ne dėl ryt- 
dienos posėdžio. Problemos buvo čia, paviršiuje, ir jis spėjo, kad per šio va- 
karo „konferenciją“ bus atverstos kortos, o ateitis pakibs ant plauko. 

Atskubėjęs Benetas apsimestinai puolė atsiprašinėti už pavėlavimą. 
Pliaukštelėjo Klėjui per užpakalį, tarsi jiedu būtų studentų brolijos na- 
riai, pakštelėjo į skruostus abi savo mergytes. 

— Kaip laikosi gubernatorius? — garsiai pasiteiravo Barbara, kad visi 
aplinkui išgirstų. 

— Puikiai. Siunčia geriausių linkėjimų. Kitą savaitę atvažiuoja Korė- 
jos prezidentas. Gubernatorius pakvietė mus į pobūvį savo namuose, — 
atsakymas taip pat buvo skirtas aplinkiniams. 

— Nejaugi? - šūktelėjo Barbara su nenatūralaus pasitenkinimo išraiška 
perdarytame veide. 

„Tarp korėjiečių jausis kaip namie“, - pagalvojo Klėjus. 

— Turėtų būti linksma, — tarė Benetas, vieną po kito traukdamas iš 
kišenių ir dėdamas ant stalo mobiliuosius telefonus. Po poros sekundžių 


prisistatė kelneris, kaip visuomet, su dviguba škotiško „Chivas“ porcija, 
kaip visuomet, su ledu. 

Klėjus užsisakė šaltos arbatos su ledu. 

— Kaip sekasi mano kongresmenui? — suriaumojo Benetas per stalą 
Rebekai ir žvilgtelėjo dešinėn, kad įsitikintų, ar prie gretimo staliuko sė- 
dėjusi pora jį išgirdo. Atseit, turiu savo nuosavą kongresmeną! 

— Gerai, tėti. Siunčia tau linkėjimų. Jis labai užsiėmęs. 

— Mieloji, atrodai pavargusi. Daug darbo? 

— Nieko baisaus. 

Van Hornų trijulė sutartinai gurkštelėjo. Rebekos nuovargis buvo 
mėgstama tėvų pokalbių tema. Jiems atrodė, kad ji per daug dirba. Jie 
manė, kad jai apskritai nereikėtų dirbti. Netrukus sukaks trisdešimt, pats 
laikas ištekėti už rafinuoto, daug uždirbančio jaunuolio su puikia ateiti- 
mi, prigimdyti jiems anūkų ir visą likusį gyvenimą linksmintis Potoma- 
ko užmiesčio klube. 

Klėjui nerūpėjo, ko nori tėvai, bet Rebekos svajonės buvo tokios, kaip 
ir jų. Anksčiau ji kalbėjo apie karjerą valstybinėje tarnyboje, bet po ket- 
verių metų biurokratinis darbas jai įkyrėjo. Ji norėjo turėti vyrą, vaikų 
ir erdvius namus priemiestyje. 

Atnešė meniu. Benetui kažkas paskambino, ir jis, nepasitraukdamas 
nuo stalo, šiurkščiai ėmėsi tvarkyti reikalus. Amerikos finansinė laisvė 
pakibo ant plauko, mat žlunga kažkoks sandoris. 

— Ką man apsivilkti? - Barbara paklausė Rebeką, kai Klėjus ėmė skai- 
tyti meniu. 

— Ką nors naujo, - atsakė Rebeka. 

— "Tu teisi, —- mielai pritarė Barbara. — Eikim šeštadienį apsipirkti. 

— Puiki mintis. | 

Benetas išgelbėjo sandorį ir visi užsisakė patiekalus. Jis malonėjo 
papasakoti savo pokalbio smulkmenas: kažkoks bankas užvilkino finan- 
savimą, jis užkūręs jiems pirtį, ir taip toliau. Nenutilo, kol atnešė 
užkandžius. | 

Netrukus, kaip visuomet, pilna burna Benetas pareiškė: 

— Ričmonde pietavau su Janu Ludkinu. Jis geras mano draugas, At- 
stovų rūmų pirmininkas. Tau jis patiktų, Klėjau, tikras princas. Nepri- 
ekaištingas Virdžinijos džentelmenas. 

Kramtydamas Klėjus linktelėjo, tarsi nekantrautų kuo greičiau susi- 
„pažinti su visais gerais Beneto draugais. 


— Šiaip ar taip, Janas man skolingas. Esu jam, kaip nė vienam iš jų 
ten, šiek tiek pasitarnavęs, taigi apie šį bei tą su juo pasikalbėjau. 

Klėjus ne iš karto suvokė, kad moterys liovėsi valgiusios. Padėjusios 
šakutes, sukluso lyg kažko laukdamos. 

— Apie ką pasikalbėjot? — pasiteiravo Klėjus, nes, matyt, visi laukė, 
kad jis ką nors pasakys. | | 

— Na, aš jam papasakojau apie tave: jaunas, gabus teisininkas, aštraus 
proto, darbštus, baigęs Džordžtauno teisės akademiją, gražus, tvirto bū- 
do vaikinas. Jis sakė, kad jaunų talentų jam visuomet reikia. Dievaži, sunku 
tokių rasti. Minėjo, kad turi laisvą teisininko vietą. Sakiau, kad nežinau, 
ar tu norėsi, bet su džiaugsmu tau tai perduosiu. Ką manai? 

„Manau, kad surengėt man pasalą“, - vos neleptelėjo Klėjus. Rebe- 
ka atidžiai stebėjo jo reakciją. 

Barbara lyg pagal scenarijų tarė: 

— Juk tai nuostabu. 

Talentingas, protingas, darbštus, išsilavinęs, netgi gražus. Neįtikėtina, 
kaip sparčiai kyla Klėjaus akcijos. 

— Tai įdomu, - atsakė jis. Iš dalies sakė tiesą. Pasiūlymas visais at- 
žvilgiais buvo įdomus. | 

Benetas rengėsi pulti. Žinoma, puolimui aplinkybės buvo palankios. 

— Tai puiki vieta. Patrauklus darbas. Susipažinsi su labai įtakingais 
žmonėmis. Nuobodžiauti neteks. Darbo daug, bent jau tuomet, kai įsta- 
tymų leidėjai posėdžiauja, bet aš Janui pasakiau, kad tavo pečiai tvirti, 
atsakomybės naštą atlaikys. 

— Koks tai būtų darbas? — šiaip taip išspaudė Klėjus. 

— O, tikrai neišmanau visų tų teisės dalykų, Bet, jei tau įdomu, Ja- 
nas mielai sutiko su tavimi pasikalbėti. Bet laiko nedaug. Sakė, kad an- 
ketos plūste plūsta. Ilgai nedelsk. 

— Ričmondas ne taip jau toli, —- pastebėjo Barbara. 

„Velniškai arti, kur kas arčiau nei Naujoji Zelandija“, - pagalvojo Klė- 
jus. Barbara jau planavo vestuves. Jis nežinojo, ką galvoja Rebeka. Kar- 
tais ji jausdavosi tėvų slopinama, tačiau nesistengė nuo jų išsivaduoti. Be- 
neto pinigai, jeigu jų dar buvo, abiem dukterims buvo it jaukas, kad su- 
laikytų jas arčiau namų. | 

— Na, e-e, ačiū, galbūt, — pratarė Klėjus, prislėgtas naštos, užgriuvu- 
sios ant ką tik maloningai jam suteiktų tvirtų pečių. 


— Pradinis atlyginimas — devyniasdešimt keturi tūkstančiai per me- 
tus, — gerokai tyliau, kad neišgirstų aplinkiniai, pridūrė Benetas. 

Devyniasdešimt keturi tūkstančiai dolerių, dukart daugiau nei uždir- 
ba Klėjus, o tą, kaip jis manė, žino visi čia esantys. Van Hornai garbino 
pinigus, buvo tarsi apsėsti atlyginimų ir grynosios vertės manijos. 

— Oho, - nugirdusi šūktelėjo Barbara. 

— Geras atlyginimas, — pripažino Klėjus. 

— Kaip pradžiai, neblogas, - kalbėjo Benetas. - Janas sako, kad susi- 
pažinsi su garsiais miesto teisininkais. Ryšiai yra svarbiausias dalykas. Pa- 
dirbėjęs keletą metų, įsitvirtinsi korporacinėje teisėje. Va ten tai tikrai 
dideli pinigai. | 

Tai, kad Benetas Van Hornas staiga ėmėsi planuoti Klėjaus gyvenimą, 
jo tikrai neguodė. Žinoma, jis stengėsi ne dėl Klėjaus, o dėl Rebekos. 

— Juk neatsisakysi? — nekantravo Barbara. 

— Mama, nespausk, —- sudraudė Rebeka. 

— Bet gi tokia puiki proga, - prieštaravo Barbara, tarsi Klėjus pats 
to nesuprastų. 

— O tu viską apsvarstyk, pagalvok, - neatsiliko Benetas. Dovana įteik- 
ta. Žiūrėsim, ar vaikinas mokės ją priimti. 

Klėjus valgė mišrainę ir tik linkčiojo. Benetas nutilo, nes kelneris at- 
nešė antrą dvigubą viskio. Paskui Benetas ėmė pasakoti naujausius Rič- 
mondo gandus apie naują profesionalų beisbolo frančizę Kolumbijos fe- 
deracinei apygardai. Tai buvo mėgstamiausia jo tema. Jis šliejosi prie vie- 
nos iš trijų investicinių grupių, kurios visokiais būdais stengėsi gauti tą 
„frančizę, jeigu ji apskritai kada nors bus patvirtinta, todėl gaudyte gau- 
dė visas naujienas. Kaip neseniai buvo rašyta viename Post straipsnyje, 
Beneto grupė atsidūrė trečioje vietoje, ir kas mėnesį leidosi vis žemyn. 
Pasak neįvardytų šaltinių, grupės finansavimas — neaiškus, visiškai nepa- 
tikimas, o Beneto Van Horno pavardė straipsnyje net nepaminėta. Klė- 
jus Žinojo jį turint milžiniškų skolų. Keletą jo statybviečių, stengdamiesi 
išsaugoti likusias Šiaurės Virdžinijos žemes, uždarė aplinkosaugininkai. 
Niršdamas ant buvusių partnerių, padavė juos į teismą. Jo akcijos fak- 
tiškai buvo bevertės. Tačiau jis vis tiek maukė viskį, vampsėdamas apie 
naują stadioną už 400 milijonų dolerių, 200 milijonų frančizės mokestį 
Ir 100 milijonų dydžio bendrą atlyginimų sumą. | 


Tuoj po užkandžių atnešė kepsnius ir Klėjui vėl pavyko išsisukti nuo 
kankinamo pokalbio. Rebeka jį ignoravo, jis ją - taip pat. Tvenkėsi barnis. 

Toliau kalbos sukosi apie gubernatorių, artimą, asmeninį draugą, kuris 
dėjo visas įmanomas pastangas, kad pakliūtų į Senatą ir, žinoma, norė- 
jo, kad viso to centre būtų Benetas. Papasakojo apie porą „karščiausių“ 
savo sandorių. Kalbėjo apie lėktuvą, bet tos kalbos buvo girdėtos jau 
anksčiau — jis, esą, niekaip negalįs išsirinkti norimo. Atrodė, kad vaka- 
rienė užtruko dvi valandas, nors praėjo tik pusantros, kai jie, atsisakę 
deserto, susiruošė eiti. | 

Klėjus padėkojo Benetui ir Barbarai už vakarienę ir dar kartą paža- 
dėjo kuo greičiau apsispręsti dėl darbo Ričmonde. 

— Tai gyvenimo šansas, - rimtai tarė Benetas. - Nežiopsok. 

Kai jie išėjo, Klėjus pakvietė Rebeką užsukti trumpam į barą. Tylė- 
dami abu laukė gėrimų. Kai tarp jų atsirasdavo įtampa, abu laukdavo, 
kuris pirmas pradės. | 

— Apie tą darbą Ričmonde nieko nežinojau, — pradėjo ji. 

— Netikiu. Atrodo, kad tame dalyvauja visa šeima. Tavo motina tik- 
rai Žinojo. 

— Tėvas nori tavimi pasirūpinti, ir tiek. 

„Tavo tėvas — idiotas“, — norėjo atrėžti Klėjus. 

— Ne, jis rūpinasi tavimi. Nenori, kad ištekėtum už vyro be ateities, 
todėl ir tvarko mano gyvenimą. Ar tau neatrodo, kad jam pernelyg įžū- 
lu spręsti, jog mano darbas niekam tikęs, ir ieškoti man kito? 

— Gal jis tik stengiasi padėti. Jam patinka tas paslaugų Žaidimas. 

— Bet kodėl jis mano, kad man reikia pagalbos? 

— Gal ir reikia. | 

— Supratau. Galų gale viskas aiškėja. 

— Klėjau, juk nedirbsi ten amžinai. Savo darbą išmanai puikiai, rūpi- 
niesi klientais, bet gal metas pakilti aukščiau? Penkeri metai VGT pa- 
kankamai ilgas laiko tarpas. Pats sakei. 

— O gal aš nenoriu gyventi Ričmonde. Galbūt nė nemanau išvažiuoti 
iš Vašingtono. O jeigu aš nenoriu dirbti vienam iš tavo tėtušio bičiulių? 
Tarkim, vietinių politikierių kompanija man visai nepatinka. Aš teisinin- 
kas, Rebeka, o ne biurokratas. 

— Gerai. Tiek to. 

— Ar tai ultimatumas? 


Š 


— Kaip suprast? 1 

— Kaip nori. O jeigu aš atsisakysiu? 

— Atrodo, Kad jau atsisakei. Beje, tau tai būdinga. Skubotas sprendimas. 

— Kai pasirinkimas akivaizdus, skubotai spręsti paprasta. Pats susira- 
siu darbą, tavo tėvo malonės man tikrai nereikės. Bet kas bus, jeigu aš 
atsisakysiu ? 

— O, saulė tikrai patekės. 

— O tavo tėvai? 

— Jie tikrai nusivils. 

— O tu? 

Ji tik truktelėjo pečiais ir gurkštelėjo vyno. Anksčiau jie buvo kalbė- 
jęsi apie santuoką, tačiau nieko nesutarę. Net nebuvo susižadėję. Pano- 
rėję galėjo bet kada išsiskirti, nors būtų buvę nelengva, nes jiedu ištisus 


ketverius metus: 1) su niekuo kitu nesusitikinėjo, 2) nuolatos vienas ki- 


tam tvirtino, kad myli, 3) mylėjosi mažiausiai penkis kartus per savaitę, 
taigi jų santykiai darėsi pastovūs. | 

Vis dėlto ji dar neprisipažino, kad norėtų mesti darbą, ištekėti, au- 
ginti vaikus ir galbūt niekuomet nebedirbti. Jiedu vis dar lenktyniavo, 
vis dar varžėsi tarpusavyje, kuris. iš jų svarbesnis. Ji negalėjo pripažinti, 
kad nori būti vyro išlaikoma. 

— Man nesvarbu, Klėjau, - atsakė ji. - Tai ne isakymas, o tik pasiū- 
lymas. Nenori — nereikia. 

— Ačiū. 

Staiga jis pasijuto tikras mulkis. O jeigu iš tikrųjų Benetas tik nori 
jam padėti? Jis jos tėvų taip nemėgo, kad erzino viskas, ką tik jie darė. 


"Tai jo paties problema, ar ne? Jie juk turi teisę rūpintis būsimu žentu ir 


jų vaikaičių tėvu. 
Klėjui nenoromis teko prisipažinti, kad kaip žentas jis tikrai kelia rū- 
pesčių. | 

— Norėčiau eiti, — tarė ji. 

— Gerai. 

Eidamas iš klubo jai iš paskos, vos nepasisiūlė trumpam pas ją už- 
sukti, bet susilaikė, nes jos nuotaika ir viso vakaro tonas rodė, kad iš- | 
girs kategorišką „ne“. Pasijustų kaip nesivaldantis kvailys, koks jis ir bū- 
davo tokiomis akimirkomis. Taigi susitvardė, sukando dantis ir praleido 
momentą. | 


Sėsdama į BMW, ji sušnabždėjo: | 
— Gal užsuktum kelioms minutėms? | 
Klėjus lėkte nulėkė prie savo automobilio. 


Su Rodniu jam šiek tiek ramiau, be to, pavojingiems Lamonto 

gatvės tipams devinta ryto buvo pernelyg ankstyvas metas. Vaka- 

re prisišniaukę kvaišalų, jie, matyt, dar miegojo. Pamažu budo pre- 
kybininkai. Klėjus pasistatė automobilį ties skersgatviu. | 

Visuomenės gynėjų tarnyboje Rodnis dirbo teisininko asistentu. Tei- 
sės akademijoje jis jau mokėsi dešimt metų, vakarais, vis dar tikėdama- 
sis gauti mokslo laipsnį ir išlaikyti advokatūros egzaminą. Tačiau jam trū- 
ko ir laiko, ir pinigų, nes namuose augo keturi paaugliai. Užaugęs Va- 
šingtono gatvėse, jas pažinojo gerai. VGT advokatai, dažniausiai baltie- 
ji, bailūs ir nelabai prityrę, nuolat prašydavo, kad jis palydėtų juos į ka- 
ro laukus tirti kokio nors kraupaus nusikaltimo. Jis buvo asistentas, o 
ne tyrėjas, todėl dažniausiai atsisakydavo. 

Tačiau Klėjui jis visuomet padėdavo. Jiedu artimai bendradarbiavo 
daugelyje bylų. Suradę vietą skersgatvyje, kur gulėjo Reimonas, atidžiai 
viską apžiūrėjo, puikiai žinodami, kad šią vietą policija „iššukavo“ jau 
kelis kartus. Išfilmavę visą juostą, nuėjo ieškoti liudytojų. 

„Žinoma, jų nerado. Per penkiolika minučių, kol Klėjus su Rodniu 
žudystę, taigi užsirakink duris ir tylėk. Prie gėrimų parduotuvės ant pieno 
dėžių sėdėję liudytojai, kurie paprastai čia sėdi ištisas valandas mauk- 
dami pigų vyną ir viską matydami, pradingo seniai ir niekas jų nė nepa- 
žinojo. Prekybininkai atrodė nustebę, kad apskritai čia kažkas šaudė. 

— Čia? — paklausė vienas, tarsi nusikaltimai šiame kvartale būtų re- 
tenybė. 

Po valandos jie išvažiavo į „Stovyklą“. Klėjus sėdėjo prie vairo, o Rod- 
nis iš kartoninio puodelio siurbčiojo kavą. Kad kava prasta, galima bu- 
vo suprasti iš jo veido išraiškos. 

— Žermėnas prieš kelerius metus turėjo panašią bylą, - tarė jis. — Tas 
vaikis irgi gydėsi, keletą mėnesių buvo uždarytas, kažkaip išėjo, nežinau, 
gal pabėgo, o gal jį paleido, bet per parą iš kažkur ištraukė ginklą ir 
nušovė du Žmones, iš kurių vienas mirė. 


— Atsitiktinai? | 

— Ką reiškia „atsitiktinai“? Susitinka pora vaikiščių be draudimo ir 
ima šaudyti vienas į kitą. Ar tai reiškia „atsitiktinai“? Kokios dar reikia 
priežasties? 

- — Narkotikai, apiplėšimas, savigyna? 

— Atrodo, atsitiktinai. 

— Kur ta gydykla yra? — paklausė Klėjus. 

— Ne „Išsigelbėjimo stovykla“. Atrodo, netoli Hovardo. Bylos neskai- 
čiau. Juk žinai, koks tas Žermenas. 

— Tai bylos nematei? 

— Ne, sužinojau iš gandų. 

Rodnis kontroliavo gandų ir paskalų šaltinius, todėl apie VGT advoka- 
tus ir jų bylas žinojo daugiau nei Glenda. Sukant į W gatvę, Klėjus tarė: | 

— Esi čia buvęs? 

— Kartą ar du. Čia visi sunkūs atvejai, paskutinė stotelė prieš kapi- 
nes. Žiauri vieta, žiaurūs vyrukai. 

— Pažįsti Telmidžą X? 

— Ne. | 

Vaikėzų gaujos nebuvo. Klėjus sustojo priešais pastatą ir abu įėjo į 
vidų. Tzlmidžas X buvo skubiai iškviestas į ligoninę. Jo kolega Nolan- 
das maloniai prisistatė esąs vyriausiasis konsultantas. Savo kabinete pa- 
kvietė sėstis prie nedidelio staliuko, stumtelėjo Tekilos Vatsono bylą ir 
pasiūlė ją peržiūrėti. Klėjus padėkojo, iš anksto žinodamas, kad ji gero- 
kai sulysusi — „išvalyta“. | 

— Vidaus tvarkos taisyklės reikalauja, kad bylą peržiūrėtumėte man ma- 
+tant, — paaiškino Nolandas. Jeigu reikės kopijuoti, tai puslapio kaina — dvi- 
dešimt penki centai. 

— Gerai, aišku, — atsakė Klėjus. Tvarka yra tvarka. Jei reikės, su kra- 
tos orderiu gaus visą bylą. Nolandas atsisėdo už dokumentų šūstimis ap- 
„krauto stalo. Klėjus ėmė skaityti bylą. Rodnis užrašinėjo pastabas. | 

Tekilos biografija buvo liūdna, tai buvo galima numatyti. Priimtas sau- 
sio mėnesį, atsiuntė socialinė tarnyba, išgelbėjusi nuo kažkokių kvaišalų 
perdozavimo. Jis svėrė penkiasdešimt penkis kilogramus, o buvo metro 
septyniasdešimt septynių centimetrų ūgio. Sveikata patikrinta „Stovyk- 
loje“. Truputį karščiavo, krėtė drebulys, kaip paprastai būna narkoma- 
nams, skaudėjo galvą. Pasak gydytojo, nieko ypatinga, tik nusilpimas dėl 


prastos mitybos, lengvas gripas ir narkotikų nualintas organizmas. Jį, kaip 
ir kitus, uždarė mėnesiui ir sočiai maitino. 

Pagal TX įrašus, Tekila pradėjo ristis žemyn būdamas aštuonerių, kai 
su broliu iš tiekėjų sunkvežimio pavogė dėžę alaus. Pusę išgėrė, pusę par- 
davė, o už gautus pinigus nusipirko pigaus vyno. Jis buvo išmestas iš kelių 
mokyklų, o nuo dvyliktųjų savo gyvenimo metų, maždaug nuo to laiko, 
kai atrado kreką, apskritai nebesimokė. Pragyveno iš vagysčių. 

Atmintis veikė tol, kol pradėjo vartoti kreką, taigi pastarieji keleri me- 
tai skendėjo migloje. TX atkakliai ieškojo jo gyvenimo faktų, todėl čia 
buvo laiškų ir elektroniniu paštu gautų pranešimų, patvirtinančių keletą 
stabtelėjimų varganame jo kelyje pailsėti valdiškuose namuose. Būdamas 
keturiolikos, dėl piktnaudžiavimo svaiginamosiomis medžiagomis, Teki- 
la buvo mėnesiui uždarytas Kolumbijos federacinės apygardos kardoma- 
jame nepilnamečių kalėjime. Paleistas tuoj pat susirado perpardavinėto- 
ją ir išsiderėjo kreko. Nepadėjo ir du mėnesiai „Sodų rūmuose“ - liūd- 
nai pagarsėjusioje uždaroje įstaigoje prie kreko pripratusiems paaugliams. 
Tekila prisipažino TX, kad narkotikų ten gavo nė kiek ne mažiau nei lais- 
vėje. Šešiolikos jis pakliuvo į griežtą, panašią į „Išsigelbėjimo stovyklą“ 
priklausomybės ligų įstaigą „Saugios gatvės“. Penkiasdešimt tris dienas el- 
gėsi pavyzdingai, paskui išėjo, niekam nieko nesakęs. TX pastaba: „Po 
dviejų valandų vėl gavo kreko“. Kai sukako septyniolika, nepilnamečių 
teismo sprendimu jis buvo išsiųstas į sukarintą stovyklą sunkiai auklėja- 
miems paaugliams, tačiau apsauga buvo silpna, taigi jis pradėjo uždarbiau- 
ti, stovyklautojams pardavinėdamas narkotikus. Paskutinį kartą jį mėgin- 
ta išblaivinti pagal Greisono bažnyčios programą, kuriai vadovavo pasto- 
rius Džolis, žinomas narkomanų ir jų artimųjų konsultantas. Jis parašė Tel- 
midžui X laišką, kuriame išdėstė savo nuomonę, jog Tekila yra vienas iš 
tų tragiškų atvejų, kurie „tikriausiai nebeteikia vilčių“. 

Nors ir labai liūdna biografija, tačiau smurto joje nebuvo. Penkis kar- 
tus Tekila buvo suimtas ir pripažintas kaltu dėl įsilaužimo, kartą — dėl 
vagystės parduotuvėje ir du —- už narkotikų laikymą. Darydamas nusi- 
kaltimus, Tekila apsieidavo be ginklų, išskyrus šįkart, kai buvo sučiuptas 
su ginklu. Tai neliko TX nepastebėta. Trisdešimt devintąją dieną jo įra- 
šyta: „Turi polinkį vengti net menkiausio grasinimo ar fizinio kenflikto. 
Atrodo, tikrai bijo stipresnių už save, o dažnai net ir silpnesnių“. 

Keturiasdešimt penktąją dieną jį apžiūrėjo terapeutas. Svoris norma- 
lus, šešiasdešimt du su puse kilogramo. Oda sugijusi, „be įdrėskimų ir 


sužalojimų“. Kelios pastabos apie jo pažangą mekantis skaityti ir domė- 
jimąsi menu. Ilgainiui pastabos trumpėjo. Gyvenimas „Stovykloje“ buvo 
paprastas, ir jis apsiprato... Kartais diena prabėgdavo be jokių pastabų. 

Aštuoniasdešimtos dienos įrašas buvo kitoks: „Jis suvokia, kad, no- 
rint išlikti blaiviam, reikia dvasinio vadovavimo iš aukščiau. Vienas jis 
to nepadarys. Sako, kad nori likti „Stovykloje“ visam laikui“. 

Šimtoji diena: „Atšventėme šimtadienį, vaišinomės šokoladiniais py- 
ragaičiais ir ledais. Tekila pasakė trumpą kalbą. Jis verkė. Jam suteiktas 
leidimas išeiti dviem valandoms“. 

Šimtas ketvirtoji diena: „Leista išeiti dviem valandoms. Išėjo, po dvi- 
dešimties minučių parsinešė ledinuką ant pagaliuko“. 

Šimtas septintoji diena: „Išsiunčiau į paštą. Po valandos sugrįžo“. 

Paskutinis įrašas buvo padarytas šimtas penkioliktąją dieną: „Leista 
išeiti dviem valandoms. Negrįžo“. 

Baigiant skaityti bylą, Nolandas juos vis dar stebėjo. 

— Turite klausimų? — - paklausė taip, tarsi būtų jau pakankamai ilgai 
sugaišintas. 

— Liūdnoka, - tarė Klėjus, užversdamas bylą ir giliai atsidusdamas. 
Turėjo daugybę klausimų, bet Nolandas nebūtų galėjęs atsakyti nė į vie- 
ną iš jų. 

— Tai viena iš liūdniausių istorijų šiame vargo pasaulyje, pone Karte- 
ri. Nesu jautrus, tačiau Tekila net mane pravirkdė, - stodamasis tarė No- 
landas. —- Norėtumėt nusikopijuoti? — susitikimas baigėsi. 

— Galbūt vėliau, - atsakė Klėjus. Padėkoję už sugaištą laiką, jam įkan- 
din nusekė į priimamąjį. 

Įsėdęs į automobilį, Rodnis prisisegė saugos diržu, apsižvalgė aplink 
ir labai ramiai pasakė: 

— Na, bičiuli, turim draugą. 

Klėjus tuo metu tikrino degalų matuoklį ar pakaks benzino nuvažiuo- 
ti iki darbovietės. 

— Kokį draugą? 

— Matai tą bordo džipą už pusės kvartalo, kitoje catvės pusėje? 

Žvilgtelėjęs Klėjus paklausė: 

— Na ir kas? 

— Prie vairo stambus juodukas su kepure. Jis mus seka. 

Klėjus vos įžiūrėjo vairuotojo siluetą, ką jau kalbėti apie jo rasę ar- 
ba kepurę. | 


— Iš kur Žinai, kad seka? 

— Mačiau jį Lamonto gatvėje. Apsimesdamas, kad mūsų nemato, du- 
kart pro mus praėjo. Kai sustojom čia, mačiau tą džipą už trijų kvartalų 
anoje pusėje. 

— Iš kur žinai, kad džipas tas pats? 
— Bordo neįprasta spalva. Matai tą įlenkimą ant priekinio buferio de- 
šinėje'? | 

— Taip, atrodo. 

— "Tas pats, net neabejoju. Važiuojam į tą pusę, pasižiūrėsim iš arčiau. 

Klėjus pasuko vairą ir pravažiavo pro bordo džipą. Vairuotojas tuoj 
pat užsidengė laikraščiu. Rodnis užsirašė automobilio numerį. 

— Kam mus sekti? — paklausė Klėjus. 

— Narkotikai. Visuomet narkotikai. Gal Tekila juos platino. O gal tas 
vaikis, kurį jis užmušė, turėjo blogų draugų. Kas Žino? 

— Norėčiau išsiaiškinti. 

— Dabar per giliai nesiknaisiokim. Tu.vairuok, o aš stebėsiu, kas de- 
dasi už mūsų. 

Pusvalandį jie važiavo Puerto Riko aveniu į pietus, paskui sustojo de- 
galinėje prie Anakostijos upės. Kol Klėjus pylėsi benzino, Rodnis stebė- 
jo kiekvieną mašiną. 

- Uodegos nebėra, — pasakė Rodnis jiems pajudėjus. — Grįžtam į 
darbą. 

— Įdomu, kodėl nebeseka, — nusistebėjo Klėjus. Bet koks paaiškini- 
mas jam būtų atrodęs įtikinamas. 

— Nežinau, - atsakė Rodnis, vis nenuleisdamas akių nuo šoninio veid- 
rodėlio. —- Galbūt norėjo sužinoti, ar važiuosim į „Stovyklą“. O gal su- 
prato, kad pastebėjom. Kurį laiką saugokis uodegos, ir tiek. 

— Nieko sau. Iki šiol dar niekas manęs nešnipinėjo. 

— Melskis, kad nesumanytų pagrobti. 


Žermenas Vansas dirbo viename kabinete su kitu neprityrusiu teisi- 
ninku, kurio kaip tik nebuvo, taigi Žermenas pasiūlė Klėjui atsisėsti ant 
šio kėdės. Jiedu susitiko palyginti savo užrašų apie dvi „paskutiniąsias 
žmogžudystes. | 


Žermeno klientas buvo dvidešimt ketverių metų recidyvistas Vašadas 
Porteris, kurio, visiškai kitaip nei Tekilos, nusikaltimų biografija buvo il- 
ga ir šiurpi. Priklausydamas didžiausiai Vašingtono gaujai, per susišaudy- 
mus Vašadas du kartus buvo sunkiai sužeistas, o vieną kartą nuteistas už 
kėsinimąsi nužudyti. Iš dvidešimt ketverių savo gyvenimo metų septynerius 
jis praleido už grotų. Nerodė nė menkiausio noro išsivalyti, o vienintelis 
bandymas kalėjimo reabilitacijoje buvo absoliučiai nesėkmingas. Jis buvo 
kaltinamas prieš keturias dienas iki Reimono Pamfrio nužudymo nušovęs 
du žmones. Viena iš jo aukų mirė vietoje, kita - merdėjo ligoninėje. 

Vašadas buvo uždarytas „Saugių gatvių“ centre pusę metų ir negai- 
lestingą jos programą atlaikė. Žermeno pokalbis su tenykščiu konsultantu 
buvo labai panašus į Klėjaus pokalbį su Telmidžu X. Vašadas išsivalė, 
pasidarė pavyzdingas, pagerėjo sveikata, jis ėmė vis labiau save gerbti. 
Vienintelį kartą buvo vogčiomis išsprukęs ir grįžo apdujęs, bet tuomet 
labai atgailavo ir prašė atleisti. Po to karto beveik keturis mėnesius su 
juo nebuvo jokių problemų. 

Iš „Saugių gatvių“ paleistas balandžio mėnesį, kitą dieną vogtu gin- 
klu nušovė du žmones. Atrodo, atsitiktinai. Pirmoji jo auka buvo netoli 
Valterio Rydo ligoninės vaikštinėjęs pasiuntinukas. Jis jam kažką pasa- 
kęs, paskui abu susistumdė, tuomet Vašadas paleido keturis šūvius jam 
į galvą ir pabėgo. Vaikinas vis dar komos būsenos. Po valandos likusias 
dvi kulkas už šešių kvartalų Vašadas suvaro į smulkų narkotikų platin- 
toją, su kuriuo turėjo bendrų reikalų. To vaikino draugai jį puolė ir, 
užuot patys nudėję, nutempė į policiją. 

Žermenas su Vašadu kalbėjosi labai trumpai ir tik vieną kartą teiš- 
ano salėje, per pirminį teismo posėdį. 

— Jis viską neigė, - pasakė Žermenas. - Žiūrėjo tuščiu žvilgsniu ir 
vis kartojo, kad negali patikėti, jog šaudė jis. Sakė, kad tai buvo ne da- 
bartinis, o senasis Vašadas. 


Per pastaruosius ketverius metus Klėjus tik kartą skambino, arba 
tiksliau, mėgino paskambinti Benetui Buldozeriui. Jam vis nepa- 
sisekdavo prasiskverbti pro šį nepaprastai svarbų asmenį gaubian- 
čius sluoksnius. Ponas BVH norėjo, kad visi žinotų, kad jis „labai užsiė- 
męs“, kitaip tariant, išvykęs į objektą, kur, iš visų pusių apsuptas Žemrau- 


sių ir buldozerių, gali viskam vadovauti ir iš arti užuosti neribotas Šieu- 
rės Virdžinijos galimybes. Jo namuose buvo pilna didelių nuotraukų, ku- 
riose jis nufotografuotas „darbo vietoje“, užsivožęs pagal užsakymą pa- 
darytą statybinį šalmą su monograma, rodo į išraustus žemės plotus ir 
statomus naujus prekybos centrus. Tuštiems pokalbiams jis, esą, neturi 
laiko. Girdavosi nemėgstąs telefonų, tačiau visuomet turėdavo jų po ke- 
letą —- darbo reikalams. 

Tiesą sakant, daugiausiai laiko Benetas praleisdavo žaisdamas golfą, 
bet, pasak vieno Klėjaus bendrakursio tėvo, buvo prastas žaidėjas. Re- 
beka ne kartą prasitarė, kad tėvas Potomake lankosi mažiausiai keturis 
kartus per savaitę ir turi slaptą svajonę laimėti klubo čempionatą. 

Ponas Van Hornas buvo veiklus ir sėdėti prie darbo stalo neturėjo 
kantrybės. Kabinete, kaip jis tvirtino, ilgai neužsibūdavo. 

— BVH grupė, - suurzgė į ragelį „pitbulis“ ir nenoriai sutiko sujung- 
ti su kita sekretore. — Plėtros skyrius, — šiurkščiai paaiškino, tarsi kom- 
panijoje jų būtų daugybė. | 

Klėjus pralaukė penkias minutes, kol galų gale išgirdo asmeninės Be- 
neto sekretorės balsą: 

— Jis išvykęs. 

— Kada galėčiau jį rasti? — paklausė Klėjus. 

— Jis išvyko į objektą. 

— Taip ir maniau. Ar galėčiau jam paskambinti? 

— Palikite numerį, perduosiu jam su kitais, — atsakė ji. 

— Gerai, ačiū, — ir padiktavo savo darbovietės telefono numerį. 

Benetas paskambino po pusvalandžio. Kalbėjo iš kažkokios patalpos, 
tikriausiai iš poilsio kambario Potomako užmiesčio klube, sų dviguba vis- 
kio rankoje, storu cigaru dantyse, sėdėdamas prie kortų stalo. 

— Kaip laikaisi, Klėjau? — paklausė, tarsi nebūtų matęsi ištisus mėne- 
sius. . 

— Gerai, pone Van Hornai, o jūs? 

— Puikiai. Vakar maloniai pavakarieniavom. 

Fone nesigirdėjo nei riaumojančių dyzelinių variklių, nei vėjo gūsių. 

— O taip, buvo tikrai malonu, kaip visuomet, - sumelavo Klėjus. 

— Kuo galiu tau padėti, sūnau? 

— Na, norėčiau, kad suprastumėte mane teisingai. Aš jums labai dė- 
kingas už pastangas gauti man darbą Ričmonde. Tai netikėta ir labai ma- 


lonu iš jūsų pusės, — trumpam nutilo, kad įgautų drąsos, — bet, atvirai 
kalbant, pone Van Hornai, persikelti į Ričmondą artimiausiu metu ne- 
ketinu. Visą laiką gyvenau Vašingtone, čia ir noriu gyventi. 

Atsisakyti jo pasiūlymo Klėjus turėjo daugybę priežasčių. Noras gy- 
venti Vašingtone buvo toli gražu ne svarbiausias dalykas. Pagrindinė prie- 
žastis — neleisti Benetui Van Hornui tvarkyti savo gyvenimo, kad nesi- 
jaustų jam skolingas. 

— Tu turbūt juokauji, - tarė Van Hornas. 

— Ne, kalbu rimtai. Ačiū jums, bet aš atsisakau. 

Klėjus ketino ištraukti į paviršių visą jo bukagalviškumą. Tokiomis aki- 
mirkomis jis dievino telefoną — nuostabus ginklas. | 

— Smarkiai klysti, sūnau, — tarė Van Hornas. - Tu tiesiog nejstengi 
pažvelgti plačiau, ar ne? 

— Galbūt ir neįstengiu, bet ir jums tas nekaip sekasi. 

— "Tu išdidus, Klėjau, toks, kaip ir aš. Tik dar neapsiplunksnavęs. Tau 
reikia įsisąmoninti, kad gyvenimas — tai žaidimas, paslauga už paslaugą, 
ir jeigu kas stengiasi tau padėti, priimk, neatsisakyk pagalbos. Vėliau gal- 
būt turėsi progos atsilyginti. Darai didelę klaidą, Klėjau, bijau, kad pa- 
sekmės gali būti labai nemalonios. 

— Kokios pasekmės? 

— Tai gali smarkiai pakeisti tavo ateitį. 

— Mano ateitį, o ne jūsų. Aš pats susirasiu darbo, o kol kas džiau- 
giuosi tuo, ką turiu. 

— Kaip gali džiaugtis, visą laiką gindamas nusikaltėlius? Aš to nesu- 
prantu. 

Pokalbis ėmė krypti sena vaga. Jeigu jis tęsis įprasta linkme, tai visas 
ryžtas nueis perniek. | 

— Matyt, ir nesuprasit. Nebekalbėkim apie tai. 

— Kalbam apie didžiulį atlyginimą, Klėjau. Daugiau pinigų, geresnis 
darbas, būsi tarp solidžių Žmonių, o ne visokių gatvės pankų. Berniuk, 
atsipeikėk! | 

Fone pasigirdo balsai. Nežinia, kur dabar Benetas sėdėjo, bet publi- 
kos turėjo. Sukandęs dantis, „berniuką“ Klėjus nuleido negirdomis. 

— Nenoriu ginčytis, pone Van Hornai. Paskambinau, kad pasakyčiau 
jums savo sprendimą. 

— Dar kartą gerai pagalvok. 


— Aš jau pagalvojau. Ačiū, ne. 

— Žinai, tu — nevykėlis, Klėjau. Seniai tą pastebėjau. O dabar sitiki- 
nau. Jeigu perspektyvių pareigų atsisakai, tai ir ark už minimalų atlygi- 
nimą. Tu neturi nei ambicijų, nei drąsos, nei vaizduotės. 

— Vakar dar buvau darbštus, tvirtų pečių, talentingas, protingas. 

— Atsiimu žodžius. Tu — nevykėlis. 

— Be to, gražus, išsilavinęs. 

— Melavau. Tu - nevykėlis. 

Klėjus pirmas padėjo ragelį. Nutrenkė jį šypsodamasis iš pasitenkini- 
mo, taip suerzinęs didįjį Benetą Van Horną. Jis atsilaikė ir leido tiems 
žmonėms aiškiai suprasti, kad nesileis jų stumdomas. 

Su Rebeka pasikalbės vėliau. Pokalbis nebus malonus. 


Trečiasis ir paskutinis Klėjaus apsilankymas „Išsigelbėjimo stovyklo- 
je“ buvo įspūdingiausias. Su Žermenu priekinėje sėdynėje ir Rodniu — 
gale Klėjus važiavo paskui Vašingtono policijos automobilį ir sustojo tie- 
siai priešais pastatą. Policininkai, abu - jauni, abu - juodaodžiai, kuriems, 
matyt, seniai įgriso įteikinėti kratos orderius, derėjosi, kad jiems leistų 
įeiti. Paskui ginčijosi su Telmidžu X, Nolandu ir dar vienu karštakošiu 
konsultantu Samueliu. 

Visų trijų konsultantų rūstybė nukrypo į Klėjų, matyt, iš dalies to- 
dėl, kad jis čia buvo vienintelis baltaodis, bet pirmiausia todėl, kad bu- 
vo advokatas, gavęs kratos orderį. Klėjui tai nerūpėjo. Vis tiek : su šiais 
žmonėmis nebesusitiks. 

— Juk matėt bylą! — rėkė Nolandas. 

— Mačiau tik tiek, kiek leidot pamatyti, — atšovė Klėjus. - Man rei- 
kia visos. 

— Ką čia kalbat? — piktinosi Telmidžas X. 

— Man reikia visko, kas susiję su Tekila Vatsonu. 

— Jūs jos negausit. 

Klėjus kreipėsi į policininką, kuris turėjo dokumentą: 

— Prašau perskaityti reikalavimą. | 

Šis iškėlė aukštai, kad visi matytų, ir perskaitė: 

— Pateikti visus dokumentus, susijusius su Tekilos Vatsono priėmimu, 
sveikatos patikrinimu, gydymu, atpratinimu nuo svaiginamųjų medžia- 


gų, konsultavimu, reabilitacija ir jo išėjimu. Gerhiamo teisėjo E Floido 
Sakmano įsakymas, Kolumbijos federacinės apygardos Aukščiausiojo teis- 
mo Kriminalinių bylų skyrius. 

— Kada išduotas? — paklausė Samuelis. 

— Prieš tris valandas. 

— Mes jums parodėme viską, - tarė Nolandas Klėjui. 

— Abejoju. Atskiriu „išvalytas“ bylas. 

— Pernelyg tvarkinga, - galų gale atėjo į pagalbą Žermenas. 

— Susitarsim gražiuoju, — tarė apkūnesnis policininkas, leisdamas su- 
prasti, kad, jei reikės, gali griebtis jėgos. - Nuo ko pradedam? 

— Sveikatos patikrinimo duomenys konfidencialūs, — tarė Samuelis. — 
Manau, kad tai gydytojo ir paciento prerogatyva. 

Puiku, bet ne visai tikslu. 

— Konfidencialios yra gydytojo bylos, bet ne paciento, — paaiškino Klė- 
jus. - Aš turiu Tekilos Vatsono pasirašytą įgaliojimą, kuris man leidžia 
susipažinti su visais jo dokumentais, įskaitant medicininius. 

Jie pradėjo nuo belangės patalpos su prie sienų išrikiuotomis, viena 
su kita nesiderinančiomis dokumentų spintomis. Po kelių minučių Tkl- 
midžas X su Samueliu išėjo, ir įtampa ėmė slūgti. Prisitraukę kėdes, po- 
licininkai vaišinosi registratorės pasiūlyta kava. Ponams iš Visuomenės 
gynėjų tarnybos kavos niekas nepasiūlė. 

Rausėsi visą valandą, tačiau nieko naudingo nerado. Klėjus su Žer- 
menu paliko Rodnį ieškoti toliau. Jiems reikėjo susitikti su kitais poli- 
cininkais. 

Reidas į „Saugias gatves“ buvo labai panašus. Abu advokatai, lydimi 
dviejų policininkų, įėję į priimamąjį iškvietė direktorę iš susirinkimo. Ji 
perskaitė kratos orderį, sumurmėjo, jog pažįsta teisėją Sakmaną ir su juo 
pasikalbės vėliau. Ji labai susierzino, tačiau privalėjo paklusti įsakymui 
ir parodyti visus Vašado Porterio bylos dokumentus. 

— "To nereikėjo, — tarė ji Klėjui. - Su teisininkais bendradarbiaujame 
visuomet. 

— Anaiptol, - tarė Žermenas. 

Iš tikrųjų buvo gerai žinoma, kad „Saugios gatvės“ priešinasi net pa- 
prasčiausiems VGT prašymams. 

Kai ji perskaitė kratos orderį antrą kartą, vienas iš policininkų tarė: 

— Visą dieną nelauksim. 


Ji nuvedė juos į didelį kabinetą ir pakvietė asistentę, kuri ėmė tempti 
bylas. 

— Kada grąžinsit? — paklausė ji. 

— Kai viską peržiūrėsim, — atsakė Žermenas. 

— O kas jas saugos? | 

— Visuomenės gynėjų tarnyba, viskas bus saugiai užrakinta. 


Jiedu susipažino „Abės bare“. Eidamas į vyrų tualetą, Klėjus pastebė- 
jo ją su dviem draugėmis sėdinčią prie staliuko. Jiedu pažvelgė vienas į 
kitą, jis stabtelėjo, nežinodamas, ką daryti. Netrukus draugės pradingo. 
Klėjus atsikratė savo sugėrovų. Jiedu sėdėjo prie baro dvi valandas ir be 
pertraukos kalbėjosi. Kitą vakarą vėl susitiko. Po savaitės pirmą kartą my- 
lėjosi. Su savo tėvais ji supažindino jį tik po dviejų mėnesių. 

Dabar, praėjus ketveriems metams, jausmai išsikvėpė, ji troško per- 
mainų. Lemiamam pokalbiui „Abės baras“ atrodė tinkamiausia vieta. 

Klėjus atvažiavo anksčiau ir laukė prie baro apsuptas Kapitolijaus pa- 
sipūtėlių, kurie tuštino bokalus ir greitakalbe garsiai aptarinėjo itin svar- 
bias problemas, jiems sugaišinusias tiek brangaus laiko. Klėjus mylėjo Va- 
šingtoną, bet ir nekentė jo. Mylėjo miesto istoriją, atmosferą ir svarbą, 
bet visa ta daugybė tarpusavyje besivaržančių karjeristų jam atrodė ne- 
pakenčiama. Stovėjusieji arčiausiai ginčijosi dėl įstatymų, reglamentuo- 
jančių nuotekų apdorojimą Vidurio lygumoje. 

„Abės baras“ — paprasta, greta Kapitolijaus Kalvos patogiai įsikūrusi 
alinė, į kurią po darbo, prieš išsiskirstydama po priemiesčius, užsuka at- 
sigaivinti ištroškusi minia. Žavios, elegantiškos moterys. Daugelis — ieš- 
kančios grobio. Keletą įdėmių žvilgsnių Klėjus jau spėjo pastebėti. 

Rebeka atėjo prastos nuotaikos, ryžtinga ir šalta. Atsisėdę prie sta- 
liuko užsisakė stiprių gėrimų. Jis beprasmiškai paklausinėjo apie prasi- 
dėjusią be jokių fanfarų, pasak Post, pakomitečio sesiją. Atnešė gėrimus. 

— Kalbėjausi su tėvu, — pradėjo ji. 

— Aš taip pat. 

— Kodėl nepasakei man, kad nenori į Ričmondą? 

— O kodėl tu nepasakei, kad tavo tėvas stengiasi parūpinti man dar- 
bą Ričmonde? 


— Turėjai pasakyti. ' 

— Ir taip aišku. 

— Su tavimi niekas neaišku. 

Abu gurkštelėjo. 

— Tavo tėvas pavadino mane < nevykėliu. Ar tai visos jūsų šeimos nuo- 
monė? 

— Šiuo metu — taip. 
— Ir tu taip manai? 

— Pradedu abejoti. Kuriam nors juk reikia mastyti realiai. 

Kartą jiedu buvo ilgam išsiskyrę. Maždaug prieš metus buvo nutarę 
atvėsti, likti gerais draugais, apsidairyti, galbūt susirasti simpatijų, įsiti- 
kinti, kad tinkamesnių nėra. Kaip Klėjus vėliau sužinojo, išsiskyrimą buvo 
sukursčiusi Barbara, nes vienas jaunas ir labai turtingas Potomako už- 
miesčio klubo narys neteko Žmonos - ji mirė nuo kiaušidžių vėžio. Be- 
netas buvo artimas tos šeimos draugas. Jiedu su Barbara paspendė spąs- 
tus, tačiau našlys užuodė jauką. Mėnesį pabendravęs su Van Hornų šei- 
ma, vaikinas nusipirko vietą Vajominge. 

Tačiau šįkart kur kas rimčiau. Beveik aišku, kad viskas baigta. Klėjus 
vėl gurkštelėjo ir pasiryžo nieku gyvu jos neužgauti, kad ir ką ji sakytų. 
Tegu smogia žemiau juostos, jei nori. Jis atlaikys. 

— Ko tu nori, Rebeka? 

— Nežinau. 

— Žinai. Nori pasitraukti? 

— Tikriausiai, — atsakė ji ir staiga jos akyse sužvilgo ašaros. 

— Turi kitą? 

+ — Ne. 

Dar ne. Barbara su Benetu ilgai netruks jai ką nors surasti. 

— Juk tu nieko nesieki, Klėjau, — tarė ji. —- Esi protingas ir talentin- 
gas, bet neturi ambicijų. 

— O-o, malonu girdėti, kad vėl tapau protingu ir talentingu. Prieš porą 
valandų buvau nevykėlis. "E 

— Apsimeti linksmas? 

— Kodėl gi ne, Rebeka? Argi ne linksma? Viskas baigta, tenka su tuo 
susitaikyti. Mes mylime vienas kitą, bet aš esu nieko nesiekiantis nevy- 
kėlis. Tai tavo problema. Mano problema yra tavo tėvai. Jie sugrauš tą 
vargšelį, kuris išdrįs tapti tavo vyru. 


— Vargšelį? 

— Teisingai. Man gaila to vargšelio, už kurio ištekėsi, nes tavo tėvai 
nepakenčiami. Pati tą Žinai. 

— Vargšelį, už kurio ištekėsiu? 

Ašaros išdžiūvo. Žvilgsnis kibirkščiavo. 

— Nurimk. 

— Vargšelis, už kurio aš ištekėsiu? 

— Klausyk, štai ką siūlau. Susituokim. Metam darbą, greitai, be paša- 
linių susituokiam, viską parduodam ir lekiam kur nors kuo toliau, tar- 
kim, į Sietlą arba Portlendą, kurį laiką pagyvensim vien meile. | 

— Į Ričmondą nenori, o į Sietlą — prašau? 

— Ričmondas per arti, supranti? 

— O kas paskui? 

— Paskui susirasim darbo. 

— Kokio darbo? Ar Vakaruose trūksta teisininkų? 

— Tu kai ką pamiršai. Prisimeni, vakar sakėt, kad aš protingas, talen- 
tingas, išsilavinęs, aštraus proto ir netgi gražus. Didžiosios juridinės fir- 
mos manęs tik ir laukia. Per pusantrų metų kurioje nors iš jų tapsiu part- 
neriu. Turėsim vaikų. 

— Tuomet atvažiuos mano tėvai. 

— Ne, nes mes jiems nesakysim, kur gyvenam. O jeigu jie mus suras, 
pasikeisim pavardes ir išvažiuosim į Kanadą. 

Atnešė dar gėrimų, bet jie to net nepastebėjo. 

Šviesioji akimirka greitai praėjo, abiem priminusi, kodėl jie vienas kitą 
mylėjo ir kaip jiems būdavo gera drauge. Juokdavosi dažniau nei liūdė- 
davo, bet vėliau viskas pasikeitė. Džiaugsmingų akimirkų būdavo vis ma- 
žiau. Vis dažniau beprasmiškai kivirčydavosi. Ji vis labiau pasiduodavo 
tėvų įtakai. 

— Man nepatinka Vakarų pakrantė, — galiausiai tarė ji. 

— Tuomet pati išsirink, — pasiūlė Klėjus, užbaigdamas vaizduotėje su- 
sikurtą nuotykį. Šiaip ar taip, vieta jai išrinkta, kuo arčiau mamytės ir 
tėtuko. 

Galų gale ji prabilo apie tai, ką ketino pasakyti. Nugėrusi didelį gurkš- 
nį, prisilenkė arčiau ir, žiūrėdama tiesiai jam į akis, tarė: 

— Klėjau, man reikia pertraukos. 

— Nurimk, Rebeka. Tegu bus, kaip tu nori. 


— Ačiū. ' 

— Ar ilgam? 

— Nesiderėkim, Klėjau. 

— Mėnesį? 

— Ilgiau. 

— Ne, nesutinku. Susitarkim dėl trisdešimties dienų be skambučių, ge- 
rai? Šiandien gegužės septinta. Susitiksim čia birželio šeštą, prie to pa- 
ties staliuko, ir pasikalbėsim apie pratęsimą. 

— Pratęsimą? 

— Vadink kaip nori. 

— Ačiū. Aš tai vadinu santykių nutraukimu, Klėjau. Dideliu dideliu 
sprogimu. Išsiskyrimu. Tu keliauk savo keliu, o aš eisiu savuoju. Po mė- 
nesio pasišnekėsim, bet vargu ar kas nors pasikeis. Per pastaruosius me- 
tus niekas nepasikeitė. | 

— Ar mes dabar kalbėtume apie išsiskyrimą, jeigu būčiau sutikęs dirbti 
Ričmonde? 

— Tikriausiai ne. 

— Ar tai reiškia ką nors daugiau, negu „ne“? 

— Ne. 

— Taigi visa tai buvo gudrybė, ar ne? Darbas - ultimatumas?. Vakar va- 
kare iš karto supratau — pasala. Imk, ką tau siūlo, nes kitaip bus blogai. 

Ji to neneigė, tik pasakė: 

— Pavargau pyktis, Klėjau. Neskambink man trisdešimt dienų. 

Stvėrusi savo rankinuką, atsistojo. Išeidama sausai pakštelėjo jam prie 
dešinio smilkinio, bet jis neatsakė. Nežiūrėjo, kaip ji nueina. 

+ Ji neatsigręžė. . 


Klėjaus butas buvo nenaujame Arlingtono namų komplek- 

se. Prieš ketverius metus, kai jį išsinuomojo, apie BVH grupę dar 

nieko nebuvo girdėjęs. Vėliau sužinojo, kad kompanija jį pasta- 
tė devintojo dešimtmečio pabaigoje ir kad tai buvo vienas iš pirmųjų Be- 
neto sumanymų. Avantiūrai bankrutavus, kompleksas ėjo iš rankų į ran- 
kas, ir ponas Van Hornas nieko iš Klėjaus nuompinigių negavo. Iš tik- 
rųjų nė vienas jų šeimos narys nežinojo, kad Klėjus gyvena jų pastatyta- 
me name. Net Rebeka. , 


Dviejų miegamųjų butą jis nuomojosi kartu su bendramoksliu iš tei- 
sės akademijos Džonu, kuris tik iš penkto karto išlaikė advokatūros eg- 
zaminą, o dabar prekiavo kompiuteriais. Tai buvo antraeilis jo darbas, 
bet jis vis tiek uždirbdavo daugiau už Klėjų, tik jiedu niekuomet apie 
tai nekalbėdavo. 

Kitą rytą po išsiskyrimo, atsinešęs Post, jis įsitaisė prie virtuvės stalo 
su pirmuoju kavos puodeliu. Kaip visuomet, atsivertė finansų puslapį 
žvilgtelėti, kaip sekasi BVHG. Akcijų beveik niekas nepirko, o keli su- 
klaidinti investuotojai dabar jas siūlė pirkti vos po 75 centus už vieną. 

Tai kuris gi iš mudviejų nevykėlis? 

Apie Rebekos nepaprastai svarbios sesijos posėdžius nebuvo nė 
žodžio. 

Užbaigęs šią nedidelę „raganų medžioklę“ pagalvojo, jog metas pa- 
miršti Van Hornus, ir atsivertė sporto puslapį. | 

"Dvidešimt po septynių, kai jis paprastai pusryčiaudavo, suskambo te- 
lefonas. Šyptelėjęs pamanė, kad tai ji. Grįžta. 

Niekas kitas taip anksti jam neskambintų. Niekas, nebent kokios nors 
po išgertuvių pasilikusios nakvynei Džono draugužės draugas arba vy- 
ras. Klėjui ne kartą teko atsiliepti į tokius skambučius. Džonas dievino 
moteris, ypač tas, kurios būdavo į įsipareigojusios kitam vyrui. Sakydavo, 
kad jam tokios įdomesnės. 

Tačiau skambino ne Rebeka ir ne draugas arba vyras. 

— Ponas Klėjus Karteris? — Išgirdo nepažįstamą vyrišką balsą. 

— Taip, aš. 

— Pone Karteri, aš esu Maksas Peisas. Ieškau darbuotojų teisininkų 
firmoms Vašingtone ir Niujorke. Mes atkreipėme dėmesį į jūsų pavar- 
dę. Norėčiau pasiūlyti porą labai patrauklių vietų, kurios jus tikriausiai 
sudomins. Ar galėtume susitikti šiandien per pietus? 

Klėjus neteko amo. Vėliau prisimins, jog pirmiausia, apie ką jis pa- 
galvojo, prausdamasis duše — tai apie prašmatnius pietus; tikrai keista 
mintis. 

— E-e, Žinoma, - tarė jis. Teisininkų, kaip ir kitų profesijų atstovų „gal- 
vų medžiotojai“ buvo ne naujiena, tačiau „žvejybai“ Visuomenės gynėjų 
tarnyboje jie paprastai laiko negaišdavo. 

— Gerai. Susitinkam „Vilardo“ viešbučio fojė, tarkim, vidurdienį. 
Tinka? | 


- Vidurdienį, tinka, - atsakė Klėjus, žvelgdamas į kriauklėje susikau- 
pusių nešvarių indų rietuvę. Taip, viskas tikra. Jis nesapnuoja. 

— Ačiū. Iki pasimatymo, pone Karteri. Tikrai nesigailėsit sugaišę tam 
laiko. 

— E-e, Žinoma. 

Maksas Peisas padėjo ragelį, o Klėjus akimirką jį dar laikė, žiūrėda- 
mas į nešvarius indus ir spėliodamas, kas galėtų krėsti jam tokius pokš- 
tus. Gal kas nors iš bendrakursių? O gal šitaip jam keršija Benetas? 

Maksas Peisas nepaliko savo telefono numerio. Klėjus net nesusipro- 
tėjo paklausti, kokiai kompanijai jis atstovauja. 

Jis neturėjo nė padoraus kostiumo. Turėjo tik du, abu pilkus: vieną 
— šiltą, kitą — lengvą, bet abu seni ir gerokai padėvėti. Tai jo teisminis 
garderobas. Laimė, VGT nesilaikė aprangos protokolo, taigi Klėjus pa- 
prastai vilkėdavo chaki kelnėmis ir tamsiai mėlynu bleizeriu. Eidamas į 
teismą, pasirišdavo kaklaraištį, bet vos įžengęs į savo kabinetą, tuoj pat 
nusirišdavo. 

Maudydamasis po dušu nutarė, jog drabužiai visai nesvarbu. Maksas 
„Peisas žino, kur jis dirba, ir įsivaizduoja, koks menkas jo atlyginimas. Mū- 
vėdamas nuspurusias kelnes, galės pareikalauti didesnio atlyginimo. 

Įstrigęs prie Arlingtono Memorialo tilto automobilių spūstyje, jis pa- 


„ galvojo, kad jam galėjo skambinti tėvas. Kad ir išvarytas iš Vašingtono, 


bet ryšių vis tiek turėjo. Galų gale jis spustelėjo reikiamą mygtuką, pa- 
skambino, paprašė paskutinės paslaugos ir rado savo sūnui padorų dar- 
bą. Kai ryški teisinė Džereto Karterio karjera ilgai ir spalvingai geso, 
jis stumtelėjo savo sūnų į Visuomenės gynėjų tarnybą. Dabar to moky- 
mosi laikas pasibaigė. Penkeri metai tranšėjose, išmušė valanda imtis tik- 
ro darbo. 

Kokioms firmoms jis galėtų rūpėti? Paslaptis jį intrigavo. Didelių, Ko- 
nektikuto ir Masačūsetso aveniu susigrūdusių korporacinių ir lobistinių 


"įstaigų tėvas nekentė. Nevertino ir smulkiųjų, kurios reklamuodavosi au- 
„ tobusuose ir afišų lentose, užkimšdamos teisininkų sistemą nereikšmin- 


gomis bylomis. Senojoje Džereto firmoje dirbo dešimt teisininkų, dešimt 
niekad nepralaiminčių ir graibstyte graibstomų teismo salių vilkų. 
— Štai kur aš važiuoju, - sumurmėjo Klėjus, žvelgdamas į apačioje 


| banguojančius Potomako upės vandenis. 


Šiaip taip iškentęs nevaisingiausią per visą savo karjerą pusdienį, pusę 
dvyliktos Klėjus išėjo ir neskubėdamas nuvažiavo į „Vilardo“ viešbutį, 
kuris dabar buvo vadinamas Willard International Continental. Fojė jį tuoj 
pat pasitiko raumeningas jaunuolis, kuris jam atrodė lyg ir matytas. 

— Ponas Peisas laukia viršuje, - paaiškino jis, - kvietė užeiti, jeigu jums 
patogu. 

— Gerai, - atsakė Klėjus, stebėdamasis, kad jį taip lengvai atpažino. 

Jiedu nuėjo prie liftų. Kildami aukštyn nesikalbėjo. Devintame aukšte 
Klėjaus palydovas pasibeldė į Teodoro Ruzvelto apartamentų duris. Šios 
tučtuojau atsidarė, ir jį pasveikino pats Maksas Peisas, visas švytėdamas 
verslininko šypsena. Tai buvo įpusėjęs ketvirtą dešimtį vyras tamsiais ban- 
guotais plaukais, tamsiais ūsais, tamsiais drabužiais. Juodi medvilniniai 
džinsai, juodi marškinėliai, juodi smailianosiai batai. Holivudas „Vilar- 
de“. Nelabai panašus į korporacijos atstovą, kokį Klėjus tikėjosi pama- 
tyti. Kai jiedu paspaudė vienas kitam ranką, jam pirmą kartą toptelėjo, 
kad čia kažkas ne visai taip, kaip atrodo. 

Trumpu žvilgsniu liepė asmens sargybiniui pasitraukti. 

— Ačiū, kad atėjote, — tarė Maksas Klėjui, palydėdamas jį į ovalinį, 
marmuru perkrautą kambarį. 

— Taip, — teatsakė Klėjus, žvalgydamasis po apartamentus su ištaigin- 
gais odiniais baldais ir audeklais ir į visas puses lyg spinduliai atsišako- 
jančiais kambariais. - Čia gražu. 

— Dar kelias dienas tai bus mano. Pamaniau, galėtume papietauti čia. 
Ką nors užsisakytume ir niekieno netrukdomi pasikalbėtume. 

— Gerai, — sutiko Klėjus, bet jo mintyse sukosi daugybė klausimų; pir- 
miausia, ką šis Vašingtono „galvų medžiotojas“ veikia šiuose klaikiai 
brangiuose apartamentuose? Ar jis neturi biuro kur nors netoliese? Ir 
kam jam asmens sargybinis? 

— Gal pietums ko nors ypatingo? 

— Aš neišrankus. | 

— Čia puikiai ruošia kapelini* ir lašišos patiekalus. Vakar ragavau. 
Nuostabu. 


* Ilgi ir ploni, į spageti panašūs makaronai. 


— Paragausiu, — šią akimirką Klėjui tiko bet kas; jautėsi smarkiai iš- 
alkęs. 

Kol Klėjus gėrėjosi Pensilvanijos aveniu reginiu apačioje, Maksas pri- 
ėjo prie telefono. Laukdami užsakytų pietų, jiedu susėdo prie lango ir 
ėmė šnekučiuotis apie orą, „Oriolų“ nesėkmes pastaruoju metu, apie pa- 
šlijusią ekonomiką. Peisas buvo iškalbingas. Atrodė, kad jis galėtų kal- 
bėti apie bet ką, kas tik Klėjui būtų įdomu. Buvo raumeningas ir norė- 
jo, kad tai būtų pastebėta. Jis turėjo įprotį ranka timpčioti ūsą ir kai tik 
ją pakeldavo, pro glaudžiai prie kūno prigludusius marškinėlius iššok- 
davo įspūdingi raumenys. 

Gal kaskadininkas, tik jau ne aukštųjų lygų „galvų medžiotojas: 

Dešimt minučių pasišnekučiavęs, Klėjus tarė: 

— Papasakokite man apie tas firmas, kurias minėjote? 

— Jų nėra, - atsakė Maksas. —- Prisipažįstu, jums melavau. Prisiekiu, 
tikrai nebemeluosiu. | . 

— Jūs neužsiimat darbuotojų paieška, ar ne? 

— Ne. 

— Tai kuo? 

— Aš gaisrininkas. 

— Ačiū, dabar daug aiškiau. 

— Leiskit kalbėti man. Turiu jums šį tą paaiškinti; tai tikrai jus pra- 
džiugins. 

— Siūlyčiau paskubėti, Maksai, arba aš išeinu. 

— Nesijaudinkit, pone Karteri. Ar galiu kreiptis į jus vardu? | 

— Dar ne. 

+  — Gerai. Aš esu agentas, rangovas, laisvai samdomas specialistas. Ma- 
ne samdo didžiosios kompanijos, kad užgesinčiau gaisrus. Apsišovusios jos 
supranta savo klaidas anksčiau nei teisininkai, todėl samdo mane, kad pa- 
tyliukais viską sutvarkyčiau ir sutaupyčiau joms daugybę pinigų. Mano pa- 
slaugos turi didelę paklausą. Galiu vadintis Maksu Peisu ar kokiu nors 
kitu vardu. Tai nesvarbu. Kas aš ir iš kur - neturi reikšmės. Svarbu tik tai, 
kad mane pasamdė didelė kompanija gaisrui užgesinti. Klausimai? 

— Jų per daug, kad galėčiau dabar klausinėti. 

— Neskubėkit. Kol kas negaliu sakyti, kas mano klientas, galimas da- 
lykas, kad ir nepasakysiu. Jeigu susitarsim, tai papasakosiu daugiau. Štai 
koks reikalas: mano klientas yra tarptautinis medikamentų gamintojas. 


Pavadinimas tikriausiai jums žinomas. Gamina daugybę įvairiausių gy- 
dymo priemonių - nuo paprastų „naminių“ vaistų, kurių ir jūs turite savo 
vaistinėlėje, iki sudėtingų preparatų, kuriais galima įveikti vėžį ir nutu- 
kimą. Sena, pripažinta, pelninga ir saugi kompanija, turinti nepriekaiš- 
tingą reputaciją. Maždaug prieš dvejus metus sukūrė vaistus, kuriais ga- 
lima išgydyti priklausomybę nuo narkotikų, kurie pagaminti opiumo ir 
kokaino pagrindu. Jie kur kas veiksmingesni už metadoną, kuris, nepai- 
sant to, kad daugumai narkomanų padeda, bet skatina ir priklausomy- 
bę, todėl daugelis juo piktnaudžiauja. Pavadinkim šį stebuklingą prepa- 
ratą „Tarvanu“ — kol kas šitaip jis ir vadinamas. Buvo atrastas atsitikti- 
nai ir jo poveikis nedelsiant buvo išmėgintas su visais įmanomais labo- 
ratoriniais gyvūnais. Gauti nuostabūs rezultatai, bet, kita vertus, žiurkes 
sunku pripratinti prie kreko. 

— Reikėjo Žmonių, — susiprotėjo Klėjus. 

Peisas timptelėjo ūsą, bicepsas išsipūtė. 

— Taip. Tarvano galimybės tokios, kad vadai negalėjo naktimis sumerk- 
ti akių. Įsivaizduokit, devyniasdešimt dienų po tabletę kasdien, ir esi šva- 
rus. Potraukis narkotikams išnyksta. Nereikia nei kokaino, nei heroino, 
nei kreko. Paskui gerk po vieną tabletę kas antrą dieną, ir priklausomy- 
nų — milijonai. Pagalvok, koks pelnas. Prašyk už „Tarvaną“ kiek nori, nes 
vis tiek kažkas kažkur jį nupirks. Pagalvokit, kiek gyvybių galima išgel- 
bėti, kaip sumažėtų nusikaltimų, kiek būtų išsaugota šeimų, o kiek mi- 
lijonų dabar išleidžiama narkomanams gydyti. Kuo daugiau vadai gal- 
vojo apie „Tarvano“ privalumus, tuo greičiau norėjo įdiegti jį į rinką. Ta- 
čiau, kaip supratot, jiems reikėjo Žmonių. 

Trumpam nutilęs siurbtelėjo kavos. Marškiniai net traškėjo nuo įtem- 
pimo. Jis kalbėjo toliau: 

— Taigi prasidėjo klaidos. Buvo pasirinktos trys vietos: Mechiko mies- 
tas, Singapūras ir Belgradas, kuo toliau nuo Maisto produktų ir vaistų 
priežiūros asociacijos jurisdikcijos. Prisidengusi kažkokia tarptautinės pa- 
galbos priemone, kompanija visur pristeigė reabilitacinių klinikų, puikių 
uždarų įstaigų, kuriose narkomanai visiškai kontroliuojami. Surinko be- 
viltiškiausius, kokius tik rado, narkomanus, uždarė juos, išvalė, pradėjo 
duoti „Iarvaną“, tik narkomanai nė nenutuokė, ką gauna. Argi jiems 
svarbu? Juk viskas - už dyka. 


— Žmonių laboratorijos, - pratarė Klėjus. Ko] kas įdomu, o gaisri- 
ninkas Maksas —- gabus pasakotojas. 

— Būtent, Žmonių labotgd ji orijos. Toli nuo Amerikos civilinės teisės sis- 
temos. Toli nuo Amerikos spaudos. Toli nuo Amerikos reguliuotojų. Pla- 
nas buvo puikus. Vaistai irgi veikė puikiai. Per trisdešimt dienų „Tarva- 
nas“ panaikindavo net menkiausią potraukį narkotikams. Po šešiasdešim- 
ties dienų narkomanai jausdavosi laimingi būdami blaivūs, o po devynias- 
dešimties nebebijodavo grįžti į gatves. Viskas buvo kontroliuojama - mi- 
tyba, mankšta, gydymas, netgi pokalbiai. Kiekvienam pacientui buvo skirta 
mažiausiai po vieną darbuotoją, o klinikose buvo po šimtą lovų. Po trijų 
mėnesių pacientus paleisdavo su sąlyga, kad šie lankysis čia kas antrą dieną 
gauti „Tarvano“. Devyniasdešimt procentų gėrusių vaistus liko švarūs. De- 
vyniasdešimt procentų! Atkrito tik du procentai. 

— O aštuoni procentai? 

— Vėliau jie tapo problema, bet tuo metu mano klientas to dar neži- 
nojo. Šiaip ar taip, laisvų lovų nebūdavo, o per pusantrų metų „Tarva- 
nu“ išgydyta apie tūkstantį narkomanų. Mano klientas užuodė milijoni- 
nį pelną. Be to, nebuvo jokios konkurencijos. Nė viena kompanija nie- 
ko panašaus net nebekūrė. Dauguma farmacininkų seniai sudėjo ginklus. 

— O kita klaida? 

Kiek patylėjęs, Maksas tarė: 

— Jų buvo daug. 

Suzvimbė skambutis — pietūs. Oficiantas įstūmė staliuką su patieka- 
lais, paskui penkias minutes sugaišo viską išdėliodamas. Klėjus stovėjo 
prieš langą, spoksodamas į Vašingtono paminklo smailę, bet pernelyg 
įtemptai galvojo, kad ką nors matytų. Maksas davė oficiantui arbatpini- 
gių, ir šis galiausiai pasišalino. 

— Išalkot? — paklausė jis. 

— Ne. Pasakokit toliau, —- nusivilkęs švarką, Klėjus atsisėdo ant kė- 
dės. — Kol kas viskas atrodo gerai. 

— Gerai ar blogai, priklauso nuo to, kaip į tai žiūrėsi. Kita klaida buvo 
perkelti veiksmą čia. Štai čia ir prasideda. Mano klientas tyčia pasirin- 
ko vieną tašką kaukaziečiams, kitą — ispanams ir trečią — azijiečiams. Trū- 
ko tik afrikiečių. 

— Vašingtone jų daug. 

— Taip galvojo ir mano klientas. 


— Jūs turbūt meluojat? Sakykit, kad meluojat. 

— Jums pamelavau tik vieną Kartą, pone Karteri. Juk žadėjau nebe- 
meluoti. 

Klėjus pamažu atsistojo ir, apėjęs kėdę, vėl atsistojo prie lango. Mak- 
sas- jį akylai stebėjo. Pietūs aušo, bet nė vienam tai neberūpėjo. Laikas 
tarsi sustojo. 

Atsigręžęs Klėjus paklausė: 

 — Tekila? 
Linktelėdamas Maksas atsakė: 
— Taip. 

— Ir Vašadas Porteris? 

— Taip. 

Praslinko minutė. Sukryžiavęs rankas, Klėjus atsirėmė į sieną prie- 
šais Maksą, kuris vėl tiesino ūsus. 

— Pasakokit, - tarė Klėjus. 

— Maždaug aštuonis procentus pacientų „Tarvanas“ veikia negerai, — 
kalbėjo Maksas. - Mano klientas nė neįsivaizduoja, kas, kaip ir kuriam 
žmogui pakenkia. Tačiau „Tarvanas“ jiems sukelia norą žudyti. Aišku ir 
paprasta. Maždaug po šimto dienų kažkas susisuka smegenyse, ir žmo- 
gus pajunta nenugalimą kraujo troškulį. Visai nesvarbu, ar jis buvo anks- 
čiau ką nors nužudęs, ar ne. Žudiko niekaip neįmanoma atskirti nei pa- 
gal amžių, nei pagal rasę, nei pagal lytį. 

— Tai reiškia aštuoniasdešimt lavonų? 

— Mažiausiai. Tačiau Mechiko lūšnynuose surinkti informaciją sunku. 

— O kiek jų čia, Vašingtone? 

Išgirdęs klausimą, Maksas pirmą kartą pasijuto nesmagiai, bet išsisuko: 

— Netrukus sužinosit. Leiskit man baigti. Gal atsisėstumėt? Nemėgs- 
tu kalbėdamas Žiūrėti į viršų. 

Klėjus atsisėdo. 

— Kitą kartą mano klientas suklydo, apeidamas Maisto produktų ir 
vaistų priežiūros asociaciją. 

— Žinoma. 

— Mano klientas turi daugybę galingų draugų Vašingtone. Jis yra se- 
nas profas, sugebantis Politinių veiksmų komiteto pinigais papirkti pa- 
čius politikus, pasamdyti jų žmonas, meilužes ir buvusias asistentes, ir 
dar visokiausių nesąmonių, kurių paprastai griebiamasi, kai pakvimpa di- 


deliais pinigais. Buvo sudarytas nešvarus sandėris. Jame dalyvavo Bal- 
tųjų rūmų, Valstybės departamento, Narkotinių medžiagų administraci- 
jos, FTB ir poros kitų agentūrų šulai, bet apie tai jokių raštiškų doku- 
mentų nėra. Mano klientas gerokai pasidarbavo, stengdamasis visus juos 
įtikinti, jog „Tarvanas“ galėtų išgelbėti pasaulį, esą, tik reikia dar vienos 
laboratorijos. Užtruktų dvejus ar trejus metus, kol Maisto ir vaistų aso- 
ciacija jį patvirtintų, o kadangi ši Baltuosiuose rūmuose draugų neturi, 
tai buvo susitarta be jos. Didieji šulai, kurių pavardžių niekas niekuo- 
met nesužinos, rado būdą slapta pergabenti „Tarvaną“ į kelias pasirink- 
tas federalinių fondų finansuojamas reabilitacines klinikas Vašingtone. 
Jeigu vaistai pasirodytų veiksmingi, tai Baltieji rūmai ir kiti šulai spaus- 
tų Maisto ir vaistų asociaciją kuo greičiau juos patvirtinti. 

— Ar tardamasis jūsų klientas jau žinojo apie tuos aštuonis procentus? 

— Nežinau. Mano klientas man visko nesako ir nesakys. Aš irgi per 
daug neklausinėju. Mano užduotis kita. Vis dėlto manau, jog apie tuos 
aštuonis procentus mano klientas nežinojo. Antraip būtų buvę pernelyg 
pavojinga daryti tokius eksperimentus čia. Viskas įvyko labai greitai, pone 
Karteri. 

— Dabar galit mane vadinti Klėjumi. 

— Ačiū, Klėjau. 

— Nėra už ką. | 

— Jau sakiau, kad jokių kyšių nebuvo. Tačiau taip man sakė klientas. 
Ir būkime realistai. Pirminiais apskaičiavimais, per dešimt metų iš „Iar- 
vano“ buvo tikimasi gauti trisdešimt milijardų dolerių pelno. Pelno, ne 
apyvartinių lėšų. Pirminiais skaičiavimais, per tą patį laikotarpį „Tarva- 

as“ būtų sutaupęs šimtą tūkstančių milijardų mokesčių mokėtojų pini- 

gų. Akivaizdu, kad šiek tiek pinigų turėjo kažkam nubyrėti. 

— Bet visa tai jau praeitis? | 

— O taip. Prieš šešias dienas vaistų vartojimas buvo nutrauktas. Tos 
nuostabiosios klinikos Mechike, Singapūre ir Belgrade vidurnaktį užsi- 
darė, o visi konsultantai pranyko it šmėklos. Visi eksperimentai nutrauk- 
ti. Visi dokumentai sunaikinti. Mano klientas apie jokį „Tarvaną“ nė gir- 
dėt nėra girdėjęs. Norėtume, kad viskas taip ir liktų. 

— Nujaučiu, kad čia metas išeiti į sceną man. 

— Jeigu tik to pageidaujate. Jeigu atsisakysite, tarsiuosi su kitu ad- 
vokatu. 


— Ko atsisakysiu? 

— Sandėrio, Klėjau, sandėrio. Vašingtone dabar jau penki, kuriuos nu- 
žudė „Tarvano“ aukos. Vienas guli komoje ir tikriausiai neišgyvens. Pir- 
moji Vašado Porterio auka. Su ja bus šeši. Mes Žinome, kas jie, kaip mi- 
rė, kas juos nužudė. Norime, kad jūs atstovautumėte jų artimiesiems. Jūs 
juos ginate, mes mokame pinigus, viskas sutvarkoma greitai, tyliai, jo- 
kių teismų, jokio viešumo, jokių pėdsakų. 

— Kodėl jie turėtų mane samdyti? 

— Nes apie galimą bylą jie net nenutuokia. Žino tik tiek, kad jų bran- 
gieji tapo atsitiktinėmis smurto aukomis. Toks gyvenimas. Koks nors pan- 
kas gatvėje tavo vaiką nušauna, tu jį palaidoji, panką suima, tu sėdi teis- 
me tikėdamasis, kad jis prasėdės kalėjime visą likusį savo gyvenimą, bet 
apie kompensaciją nė mintis nekyla. Ką paimsi iš gatvės bandito? Net 
ir alkaniausias advokatas tokios bylos nesiimtų. Artimieji jus pasamdys, 
nes jūs į juos kreipsitės ir pasakysite, kad jie gali pareikšti ieškinį, 0 jūs 
galite greitai, konfidencialiai susitarti be teismo ir išreikalauti jiems ke- 
turis milijonus kompensacijos. | 

— Keturis milijonus, - pakartojo lėjus, nesusigaudydamas, ar tai per 
daug, ar per mažai. 

— Rizikuojame mes, Klėjau. Jeigu koks nors advokatas apie „Tarva- 
ną“ suuostų (o jūs, atvirai kalbant, pirmasis kažką užuodėte), tai byla 
gali atsidurti teisme. Tarkim, tas advokatas yra teismų liūtas ir sugebės 
įtikinti juodaodžius prisiekusiuosius čia, Vašingtone. 

— Sunku nebus. 

— Aišku, nebus. Tarkim, tas advokatas gauna įkalčių. Galbūt kokį nors 
dokumentą, kuris liko nesunaikintas. Arba kas nors, kas dirba pas ma- 
no klientą, pradėtų per daug kalbėti. Šiaip ar taip, teisminis nagrinėji- 
mas būtų tikrai palankus velionio artimiesiems. Galėtų būti didžiulis ver- 
diktas, kiltų siaubingas viešas skandalas. Akcijos nuvertėtų. Įsivaizduo- 
kite visa, kas blogiausia, Klėjau, pats nutapykite košmarą ir patikėkit, 
tie žmonės tai supranta. Jie prisivirė košės. Jie tą žino ir nori klaidą ati- 
taisyti. Tačiau jie nenori patirti pernelyg didelių nuostolių. 

— Už kiekvieną po keturis milijonus. 

- Ir taip, ir ne. Imkim Reimoną Pamfrį. Dvidešimt dvejų metų, dir- 
bo atsitiktinius darbus, per metus uždirbdavo šešis tūkstančius dolerių. 
Pagal gyvenimo trukmės vidurkį, jam dar buvo likę penkiasdešimt treji 


metai, padvigubinkime minimalias metines pajamas ir išeina, kad eko- 
nominė jo gyvenimo vertė tesiekia apie pusę milijono dolerių. Štai ši- 
tiek jis ir vertas. 

— Būtų nesunku pasiekti baudinių nuostolių. 

— Kažin. Šią bylą labai sunku įrodyti, Klėjau, kadangi nėra dokumen- 
tų. Tos bylos, kurias vakar paėmėt, nieko neįrodo. „Išsigelbėjimo stovyk- 
los“ ir „Saugių gatvių“ konsultantai nė nenutuokė, kokį preparatą ski- 
ria pacientams. Maisto produktų ir vaistų priežiūros asociacija apie „Tar- 
vaną“ nežino nieko. Advokatus, ekspertus ir bet ką, kas galėtų apginti, 
mano klientas apipils milijonais. Bylinėjimasis virstų karu, nes mano 
klientas labai, labai kaltas! 

— Šešiskart keturi yra dvidešimt keturi milijonai. 

— Ir dešimt - advokatui. 

— Dešimt milijonų? 

— Taip, toks sandėris, Klėjau. Dešimt milijonų — jums. 

— Gal juokaujat. 

— Kalbu labai rimtai. Iš viso trisdešimt keturi. Čekius galiu išrašyti 
tuojau pat. 

— Man reikia pasivaikščioti. 

— O kaip pietūs? 

— Ačiū, aš sotus. 


Pėsčias lėtu žingsniu Klėjus praėjo pro Baltuosius rūmus, trum- 

pai įsimaišė tarp olandų turistų, besifotografuojančių jų fone ir 

laukiančių, kol prezidentas išeis jiems pamojuoti, neskubėdamas 
"perėjo Lafeto parką, kuriame benamiai pradingdavo net dieną, paskui 
atsisėdo ant suolelio Faraguto aikštėje ir, nejausdamas skonio, sukram- 
tė ataušusį sumuštinį. Visi jo pojūčiai buvo atbukę, visos mintys - lėtos 
ir susipainiojusios. Buvo gegužė, tačiau oras apniukęs. Drėgmė nepadė- 
jo mąstyti. 

Jam vaidenosi dvylika tamsių, piktų veidų, ištisą savaitę klausiusių bai- 
siosios „Tarvano“ istorijos. Mintimis kreipėsi į juos baigiamąja kalba: 
„Jiems reikėjo juodaodžių „laboratorinių žiurkių“, ponios ir ponai, pa- 
geidautina — amerikiečių, nes čia yra pinigų. Taigi jie atgabeno „Tarva- 
ną į mūsų ki Dvylika veidų gaudyte gaudo kiekvieną žodį ir pri 

Koks verdiktas didžiausias pasaulyje? Ar Gineso rekordų knygoje to- 
kie dalykai registruojami? Šiaip ar taip, jis pasakys štai ką: „Patys į įrašy- 
kite skaičių, ponios ir ponai prisiekusieji“. 

Byla teismo nepasieks; nebus ir prisiekusiųjų. Tas, kuris sukūrė „Tar- 
vaną“, sumokės kur kas daugiau nei trisdešimt keturis milijonus, kad pa- 
laidotų tiesą. Pasamdys įvairiausių galvažudžių, kurie laužys kaulus, vogs 
dokumentus, klausysis pokalbių ir degins įstaigas, kad tik tie dvylika piktų 
veidų nesužinotų tiesos. 

Jis prisiminė Rebeką. Maudydamasi jo pinigų sukurtoje prabangoje, 
ji būtų visai kitokia. Tuoj pat mestų visus Kapitolijaus Kalvos rūpesčius 
ir mėgautųsi motinyste. Už jo ištekėtų per tris mėnesius, kai tik Barba- 
ra viską suplanuotų. 

Prisiminė Van Hornus, bet, keista, ne tokius, kokius pažinojo. Jo gy- 
venime jų nebebuvo; stengėsi juos pamiršti. Po ketverių metų vergovės 
jis nuo tų Žmonių išsivaduos. Jie jo nebekankins. 

Jis buvo beišsivaduojąs nuo daugelio dalykų. 

Praslinko valanda. Atsidūręs Diupono žiede, stebeilijo į parduotuvė- 
lių vitrinas Masačūsetso aveniu; retos knygos, reti indai, reti kostiumai; 
visur aplink reti žmonės. Veidrodiniame vienos parduotuvės fasade pa- 
žvelgė tiesiai sau į akis ir balsu sumurmėjo: „Ar tas gaisrininkas Mak- 
sas tikras, ar man prisisapnavo?“ Žingsniavo šaligatviu ir mąstė apie res- 
pektabilią kompaniją, kuri medžioja silpniausiuosius iš silpniausiųjų. Nuo 
tos minties jam darėsi bloga. Bet paskui, pagalvojus apie perspektyvą tu- 
rėti tiek pinigų, kiek negalėjo nė susapnuoti, kūnu perbėgo virpulys. Rei- 
kia pasikalbėti su tėvu. Džeretas Karteris tikrai žinos, kaip pasielgti. 

Praslinko dar valanda. Metas grįžti į darbą. Laukia kassavaitinis per- 
sonalo susirinkimas. „Išmeskit mane“, — sumurmėjo ir šyptelėjo. 

Užėjo į mėgstamą Kramerio knygyną. Kol kas - į knygų minkštais 
viršeliais skyrių, bet netrukus rinksis knygas kietais viršeliais. Per knygų 
eiles nesimatys jo naujojo būsto sienų. 

Lygiai trečią popiet, kaip buvo sutarta, jis įėjo į kavinę Kramerio kny- 
gyno gale, kur prie staliuko sriubčiodamas limonadą, jo laukė Maksas 
Peisas. Pamatęs Klėjų, jis pastebimai apsidžiaugė. 

— Sekėt mane? — sėsdamasis ir kišdamas rankas į kelnių kišenes, pa- 
klausė Klėjus. 

 - Žinoma. Norėtumėt ko nors išgerti? 


— Ne. O kas, jei rytoj iškeliu bylą Reimono Pamifrio artimųjų nau- 
dai? Vien ta byla būtų verta daugiau nei siūlote už visas šešias. 

Atrodo, Maksas tokio klausimo tikėjosi, nes nedvejodamas atsakė: 

— Jums iškiltų daugybė problemų. Išvardysiu tris pagrindines. Pirma, 
nežinot, kas atsakovas. Jūs nežinot, kas sukūrė „Iarvaną“ ir tikriausiai 
niekas niekuomet to nesužinos. Antra, neturite tiek pinigų, kad pajėg- 
tumėte kovoti prieš mano klientą. Paruošti ir išlaikyti puolimą jums rei- 
kėtų mažiausiai dešimties milijonų. Trečia, prarastumėte progą atstovauti 
visiems žinomiems ieškovams. Jeigu nesusitarsim, tą patį pasiūlysiu ki- 
tam advokatui, 0 jų turiu numatęs ne vieną ir ne du. Visą šį reikalą ke- 
tinu sutvarkyti per trisdešimt dienų. 

— Galiu kreiptis į stambias civilinių bylų firmas. 

— Taip, tuomet kils dar daugiau problemų. Pirma, jums teks atiduoti 
mažiausiai pusę savo honoraro. Antra, kol pasieksit kokių nors rezulta- 
tų, užtruks penkeri metai, o gal net daugiau. Trečia, pralaimės net ir 
stambiausia civilinių bylų firma. Tiesa, Klėjau, niekados neišaiškės. 

— O turėtų išaiškėti. 

— Galbūt, bet man tai nerūpi. Mano užduotis visą šį dalyką užglais- 
tyti, atitinkamai atlyginti aukoms ir visiems laikams jį palaidoti. Nebū- 
kite kvailas, mano drauge. 

— Vargu, ar tapsime draugais. 

— Teisybė, bet pradžia jau yra. 

— Jūs turit kitų? 

— Taip, turiu dar porą pavardžių. Abu labai panašūs į jus. 

— Kitaip tariant, alkani. 

— Taip, jūs alkanas, tačiau dar ir protingas. 

“ — Tą jau girdėjau. Be to, esu tvirtų pečių. Ar kiti irgi iš Vašingtono? 

— Taip, bet dėl jų nesijaudinkim. Šiandien ketvirtadienis. Lauksiu at- 
sakymo iki pirmadienio pietų. Paskui ieškosiu kito. | 

— Ar „Tarvanas“ buvo vartojamas dar kuriame nors JAV mieste? 

— Ne, tik Vašingtone. | 

— Kiek Žmonių juo buvo gydoma? 

— Maždaug šimtas. | 

Klėjus gurkštelėjo šalto vandens su ledu, kurį jam atnešė padavėjas. 

— Taigi gatvėse gali būti ir daugiau žudikų. 

— Galimas dalykas. Nereikia nė aiškinti, kad laukiame ir stebime su 
didžiausiu nerimu. | 


— Ar negalima to sustabdyti? 

— Sustabdyti gatvės žudynių Vašingtone? Niekas negalėjo numatyti, 
kad dviem valandoms išėjęs iš „Stovyklos“, Tekila Vatsonas ką nors nu- 
žudys. Taip pat ir Vašadas Porteris. Nėra jokių „Tarvano“ poveikio po- 
žymių, pagal kuriuos būtų galima spėti, kam ir kada prasiverš noras Žu- 
dyti. Yra pagrindo manyti, kad dešimt dienų negavęs „Tarvano“ Žžmo- 
gus nebepavojingas. Tačiau tai tik spėjimas. 

— Vadinasi, po kelių dienų žudymai turėtų baigtis? 

— Turime vilties. Tikiuosi, kad iki savaitgalio išgyvensime. 

— Jūsų klientas turėtų keliauti į kalėjimą. 

— Mano klientas yra korporacija. 

— Baudžiamoji atsakomybė gali būti taikoma ir korporacijoms. 

— Nesiginčykime, gerai? Tai beprasmiška. Verčiau pasikalbėkime apie 

— — Neabejoju, kad planą jūs parengėt. 

— Taip, ir labai detalų. 

— Išeinu iš darbo, o paskui? 

Peisas pastūmė limonadą į į šalį ir pasilenkė virš stalo, tarsi ketinda- 
mas pranešti gerą naujieną. 

— Įkuriat savo teisinę firmą. Išsinuomojat patalpas, gražiai jas įren- 
giat ir taip toliau. Šitą reikalą jūs turit parduoti, Klėjau, o vienintelis bū- 
das tai padaryti — tai atrodyti ir veikti taip, kaip atrodo ir veikia teis- 
muose prityręs advokatas. Reikia padaryti įspūdį. Jums reikės persona- 
lo, daugiau teisininkų. Svarbiausia turėti nuovoką. Patikėkit. Kadaise bu- 
vau teisininkas. Klientams patinka graži aplinka. Jiems būtina matyti, kad 
tau sekasi. Žmonėms pasakysite, kad galite susitarti dėl keturių milijo- 
nų dolerių kompensacijos. 

— Keturi pernelyg mažai. 

— Vėliau, gerai? Aš tik noriu paaiškinti, jog privalote atrodyti pasi- 
turintis. 

— Suprantu. Išmokau dirbti labai pasiturinčio teisininko firmoje. 

— Mes tą Žinome. Dėl to ir patraukėte mūsų dėmesį. 

— Ar įmanoma skubiai išsinuomoti biuro patalpas? 

— Tokios yra Konektikuto aveniu. Norėtumėt apžiūrėti? 

Pro užpakalines duris išėję iš Kramerio knygyno jiedu it geriausi drau- 
gai palengva nužingsniavo šaligatviu. 

— Ar vis dar sekamas? — paklausė Klėjus. 


— Kodėl klausiat? ' 

— Šiaip sau. Man tik smalsu. Ne kasdien pasitaiko. Tik norėčiau ži 
noti, kada tikėtis šūvio, jeigu neištvėręs pabėgčiau. 

Tai išgirdęs, Peisas tyliai nusijuokė: 

— Juk tai absurdas, ar ne? 

— Velniškai kvaila. 

— Mano klientas labai nervinasi. 

— Yra dėl ko. 

— Šiuo metu mieste daugybė žmonių, kurie stebi, laukia ir meldžiasi, 
kad tie žudymai liautųsi. Jie turi vilties, kad būtent jūs juos išgelbėsite. 

— O kaip etikos klausimai? 

— Kurie iš jų? 

— Galiu du pasakyti tuoj pat: interesų konfliktas ir advokato paslau- 
gų primetimas. 

— Primetimas — niekai. Tik žvilgtelėkit į skelbimų lentas. 

Jiedu stabtelėjo prie sankryžos. 

- Šiuo metu aš atstovauju atsakovui, — tarė Klėjus. - Kaip galiu, per- 
bėgęs į kitą gatvės pusę, imti atstovauti ieškovui? 

— O jūs imkit ir perbėkit. Etikos kanonus mes išstudijavom. Bjauru, 
bet jokio pažeidimo nėra. Išėjęs iš VGT, galit nevaržomas įsteigti savo 
firmą ir priiminėti klientus. 

— Suprantama. O kaip Tekila Vatsonas? Aš žinau, kodėl jis įvykdė 
žmogžudystę. Negaliu to slėpti nei nuo jo paties, nei nuo būsimo jo ad- 
vokato. 

— Girtumas arba apsvaigimas nuo narkotikų nėra argumentai gyny- 
bai. Jis kaltas. Reimonas Pamfris negyvas. Pamirškit Tekilą. 

“Jiedu ėjo toliau. 

— Man toks atsakymas nepriimtinas, — tarė Klėjus. 

— Nieko kito patarti negaliu. Jeigu vis dėlto nuspręsite ginti savo 
klientą, tai įrodyti, jog jis vartojo preparatą, vadinamą „Tarvanu“, nie- 
kaip negalėsite. Pats žinosite, bet įrodyti neįstengsite. Su tokiu gynybos 
argumentu tik apsikvailinsite. 

— Tai gali būti ne gynybos argumentas, 0 švelninanti aplinkybė. 

— Tik tuo atveju, Klėjau, jeigu galėsite įrodyti. Čia. 

Jie sustojo Konektikuto aveniu prie ilgo, šiuolaikiško pastato prie- 
šais stiklu ir bronza tviskantį įėjimą. 

Žvilgtelėjęs aukštyn, Klėjus pastebėjo: 


— Brangus rajonas. 

— Na, ką jūs. Sėdėsit ketvirtame aukšte, kampiniame kabinete su nuo- 
stabiu vaizdu pro langus. 

Rodyklė didžiuliame marmuriniame fojė skelbė, kas yra kas Vašing- 
tono teisininkų pasaulyje. 

— Tai ne visai mano teritorija, —- tarė Klėjus, skaitydamas firmų pava- 
dinimus. 

— Gali tapti jūsų. 

— O jeigu aš nenoriu čia būti? 

— Spręskite pats. Kaip tyčia, turime laisvas biuro patalpas. Galime 
jums pernuomoti labai palankiomis sąlygomis. 

— Kada išsinuomojote? 

— Per daug klausinėjate, Klėjau. Mes juk viena komanda. 

— Dar ne. 

Ketvirtame aukšte, kur turėjo įsikurti Klėjus, buvo dažomos sienos, 
klojama grindų danga. Brangi danga. Jiedu stovėjo dideliame, tuščiame 
kabinete prie lango ir žvelgė į automobilių srautą apačioje, Konektiku- 
to aveniu. Atidarant naują firmą reikia nuveikti daugybę darbų, o jis ga- 
lėjo prisiminti tik keletą. Nujautė, kad Maksas turi i atsakymus į į Visus ga- 
limus klausimus. | 

— Na, kaip? — pasidomėjo Maksas. 

— Dabar man sunku galvoti. Viskas susipainiojo. 

— Nepraleiskit progos, Klėjau. Kitos tokios nebepasitaikys. O laikas 
bėga. 

— Tai sapnas. | 

— Galite iš karto paruošti firmos įstatus. Užtruksit apie valandą. Pa- 
sirinkite banką, atidarykite sąskaitas. Firminius blankus ir panašius da- 
lykus galima padaryti per dieną. Biuras bus sutvarkytas ir apstatytas bal- 
dais per kelias dienas. Kitą trečiadienį jau sėdėsite už prašmatnaus sta- 
lo ir pats rengsite savo šou. 

— Kaip aš gausiu kitas bylas? 

— Per savo draugus, Rodnį ir Poletę. Jie pažįsta miestą fr žmones. Pa- 
samdykite juos, pasiūlykite triskart didesnį atlyginimą, pasodinkite pui- 
kiuose kabinetuose. Jie galės pasikalbėti su artimaisiais. Mes padėsime. 

- Jūs viską apgalvojot. 

— Taip. Absoliučiai viską. Panikos režimu veikia nepaprastai veiksmin- 
gas aparatas. Dirbame ištisą parą, Klėjau. Mums reikia tik „iešmininko“. 


Leidžiantis žemyn, trečiame aukšte liftas stabtelėjo. Įėjo trys vyrai ir 
moteris — visi elegantiškais kostiumais, su brangiais odiniais lagaminė- 
liais, su ta didelių firmų teisininkams įgimta nepagydomai oria veido iš- 
raiška. Maksas buvo taip įsigilinęs į tai, ką kalbėjo, kad jų nė nepaste- 
bėjo. Tačiau Klėjus viską pastebėjo: jų manieras, atsargų pokalbį, rim-. 
tumą ir aroganciją. Išdidūs, įtakingi tėisininkai, nė nematantys, kad jis 
stovi čia, greta jų. Žinoma, senos chaki kelnės ir nudėvėti pusbačiai ne- 
sudarė įspūdžio, kad jis galėtų priklausyti Vašingtono teisininkų luomui. 

Bet jau kitą dieną viskas gali pasikeisti, ar ne? | 

Atsisveikinęs su Maksu, pėsčiomis patraukė link savo darbovietės. Kai 
galų gale įėjo į kabinetą, ant darbo stalo nerado jokių skubių praneši- 
mų. Tame susirinkime, į kurį jis nesuspėjo, matyt, daug kas nedalyvavo. 
Niekas nieko jo neklausinėjo. Tikriausiai niekas nė nepastebėjo, kad vi- 
są popietę jo nebuvo. 

Staiga kabinetas jam ėmė atrodyti dar ankštesnis ir tamsesnis, o bal- 
dai - nepakenčiamai prasti. Ant stalo buvo šūsnis bylų, apie kurias nega- 
lėjo prisiversti net pagalvoti. Šiaip ar taip, visi jo klientai — nusikaltėliai. 

VGT buvo reikalaujama apie išėjimą iš darbo įspėti prieš trisdešimt 
dienų. Tačiau niekas šios taisyklės nesilaikydavo, nes nebuvo kaip pri- 
versti darbuotojų jos laikytis. Įspėdavo prieš pat išeidami, arba ir visai 
neįspėdavo. Glenda parašys grasinamą laišką. Jis atrašys jai malonų, ir 
reikalas baigtas. 

Geriausia tarnybos sekretorė buvo mis Glik, daug mačiusi karinga 
moteris, kuri nepraleis progos uždirbti dvigubai daugiau ir išsivaduoti iš 
VGT nuobodybės. Jis nusprendė, kad jo firmoje bus malonu dirbti. At- 
4yginimai, priemokos, ilgos atostogos, galbūt net dalijimasis pelnu. 

Likusią valandą iki darbo pabaigos jis sėdėjo užsirakinęs kabinete ir 
rezgė planus, kaip pervilioti reikiamus darbuotojus, svarstė, kurie teisi- 
ninkai ir asistentai būtų tinkamiausi. 


Tą dieną su Maksu Peisu jis susitiko trečią kartą — pavakarieniauti 
„Senio Ebito grilyje“ Penkioliktoje gatvėje, už dviejų kvartalų nuo „Vi- 
lardo“. Nustebo pamatęs, kad Maksas geria martinį,-ir pasijuto kur kas 
laisviau. Džinas ištirpdė per dieną susikaupusią įtampą ir galiausiai Klėjus 


suvokė, kad Maksas jam neprisisapnavo. Kadaise Kalifornijoje jis dirbo 
advokatu, tačiau kažkas atsitiko, ir jis buvo priverstas mesti teisininko 
karjerą. Pasinaudodamas ryšiais, rado nišą ginčų nagrinėjimo rinkoje ir 
tapo „gaisrininku“. Machinatoriumi. Brangiai apmokamu agentu, kuris 
patylomis iškuopia tvartą ir be pėdsakų pradingsta. Prie kepsnio, ištuš- 
tinus pirmąjį bordo butelį, Maksas užsiminė, kad po „Tarvano“ Klėjaus 
laukia kitas darbas. 

— Kur kas didesnis, - pridūrė Maksas ir apsižvalgė, ar restorane nė- 
ra seklių. 

— Koks? — po ilgokos pauzės paklausė Klėjus. 

Dar kartą apsižvalgęs, Maksas paaiškino: 

— Mano klientas turi konkurentą, kuris išleido į rinką blogus vaistus. 
To dar niekas nežino. Vaistai labai geri, tačiau mano klientas turi pati- 
kimų įrodymų, kad jie sukėlia vėžį. Mano klientas laukia tinkamo mo- 
mento, kad galėtų pulti. 

— Pulti? 

— Taip, kad jaunas, karingas advokatas, pateikęs neginčijamų įrody- 

— "Siūlot man dar vieną bylą? 

— Taip. Per trisdešimt dienų sutvarkome reikalą su „Tarvanu“, viską 
užbaigiam ir įteikiame jums į rankas bylą, kuri verta milijonų. | 

— Daugiau nei už „Tarvaną“? | 

— Kur kas daugiau. 

Visai nebejausdamas skonio, Klėjus vargais negalais nurijo gerklėje 
stringančią puselę „Filė Minijon“. Kita puselė liks taip ir nepaliesta. Buvo 
išalkęs, tačiau staiga neteko apetito. 

— Kodėl aš? - paklausė greičiau savęs, o ne naujojo savo draugo. 

— To paties žmonės klausinėja, kai laimi loterijoje. Laimėjot loteriją, 
Klėjau. Advokatų loteriją. Buvot pakankamai sumanus, kad suuostumėt 
apie „Iarvaną“, o mes kaip tik ieškome jauno teisininko, kuriuo galėtu- 
me pasitikėti. Mes radome vienas kitą, Klėjau, kuo greičiau turite pri- 
imti sprendimą, kuris pakeis visą jūsų gyvenimą. Jums reikia tik atsaky- 
ti „taip“, ir tapsite turtingu teisininku. 

— Suprantu. Man reikia viską blaiviai apgalvoti. 

— Duodu savaitgalį. 

— Ačiū. Klausykit, ryt rytą trumpam išvažiuoju, grįšiu sekmadienį va- 
kare. Manęs tikrai nebūtina sekti. 


— Ar galėčiau paklausti, kur? , 

— Į Bahamas, Abaką. 

— Pas tėvą? 

Klėjus nustebo, nors, kita vertus, nebuvo ko nustebti. 

— Taip, - atsakė jis. 

— Koks tikslas? 

— Ne jūsų reikalas. Pažvejoti. 

— Atleiskit, bet mums labai neramu.. Tikiuosi, kad mus suprantat. 

— Nelabai. Pasakysiu jums savo reisų numerius, tik nesekit manęs, 
gerai? 

— Prižadu. 


Didžiojo Abako sala — ilgas, siauras sausumos ruožas 

šiauriniame Bahamų pakraštyje, maždaug už šimto mylių 

į rytus nuo Floridos. Sukrapštęs pakankamai pinigų lėk- 
tuvo bilietams, prieš ketverius metus Klėjus ten buvo kartą nuskridęs. 
Tąkart laukė sunkus savaitgalis, Klėjus ketino rimtai su tėvu pasikalbėti 
ir nusimesti dalį naštos. Nepavyko. Džeretas Karteris vis dar negalėjo 
atsigauti nuo patirtos gėdos, beveik ištisą dieną maukė romo punšą. Ga- 
lėjai su juo kalbėtis apie viską, išskyrus teisę ir teisininkus. | 

Šįkart bus kitaip. 

Klėjus atskrido į salą pavakare tvankiu, pilnu keleivių turbosraigti- 
niu Coconut Air lėktuvu. Muitinės darbuotojas žvilgtelėjo į jo pasą ir pra- 
leido. Sėdęs į taksi, per penkias minutes privažiavo Pelkėtąją įlanką. Taksi 

vairuotojas, matyt, mėgo gospel muziką, taigi Klėjus nenorėjo su juo gin- 
čytis. Nenorėjo duoti ir arbatpinigių. Išlipęs ties prieplauka, nuėjo ieš- 
koti tėvo. . 


Kadaise Džeretas Karteris buvo pareiškęs ieškinį Jungtinių Valstijų 
prezidentui. Nors bylą pralaimėjo, tačiau įgijo patirties ir po to jam bū- 
davo vis lengviau susidoroti su kiekvienu atsakovu. Nei teisme, nei ki- 
tur jis nieko nebebijojo. Jo reputaciją apgynė viena didelė pergalė — stam- 
bus verdiktas dėl Amerikos medikų asociacijos prezidento, puikaus gy- 


dytojo, kuris suklydo operuodamas, aplaidumo. Negailestingi prisieku- 
sieji palaikė verdiktą, ir Džeretas Karteris staiga tapo populiarus. Jis im- 
davosi sudėtingiausių bylų, daugumą jų laimėdavo, o sulaukęs keturias- 
dešimties, jau buvo garsus civilinių bylų advokatas. Jis įsteigė firmą, ku- 
ri teismo salėse garsėjo aršiais susirėmimais. Klėjus svajojo eiti tėvo pė- 
domis ir visą darbingą gyvenimą praleisti teismuose. 

Klėjui tebesimokant koledže, reikalai pašlijo. Įvyko nemalonios sky- 
rybos, kurios Džeretui kainavo brangiai. Ėmė byrėti firma ir, kaip pa- 
prastai būna, partneriai ėmė bylinėtis tarpusavyje. Negalėdamas susikaup- 
ti, per dvejus metus Džeretas nelaimėjo nė vienos bylos, todėl smarkiai 
nukentėjo jo reputacija. Didžiausią klaidą padarė tuomet, kai su savo 
finansininku pradėjo klastoti apskaitą — slėpti pajamas ir dirbtinai išpūsti 
išlaidas. Kai juos pričiupo, finansininkas nusižudė, bet Džeretas atsilai- 
kė. Vis dėlto jis buvo sužlugdytas, jam grėsė kalėjimas. Laimė, JAV ge- 
neralinis prokuroras buvo senas jo studijų laikų draugas. 

Kaip jie susitarė, niekas niekuomet nesužinos. Nebuvo jokios kalti- 
namosios išvados, tik neoficialus susitarimas, pagal kurį Džeretas paty- 
liukais uždarė savo firmą, atsisakė teisininko praktikos licencijos ir iš- 
važiavo. Pabėgo neturėdamas nieko, nors tie, kurie apie tą aferą žinojo 
daugiau, įtarė, kad jis kažkiek turi paslėpęs ofšoriniame banke. Jokio pa- 
našaus grobio požymių Klėjus nepastebėjo. 

Taigi didysis Džeretas Karteris Bahamose tapo žvejybinio boto  kapi: 
tonu. Kai kam toks gyvenimas gali atrodyti nuostabus. Klėjus pamatė jį 
šešiasdešimties pėdų ilgio bote, pavadintame „Bangų šokiu“, kuris prie- 
plaukoje buvo įspraustas į siaurutį tarpelį tarp daugybės kitų laivų. Po 
sunkios dienos jūroje vienas po kito į prieplauką grįžo laivai. Saulėje įde- 
gę Žvejai grožėjosi laimikiu. Blyksėjo fotoaparatai. Visur šmirinėjo Ba- 
hamų jūreiviai, iškraudami šaldiklius su jūrų ešeriais ir tunais. Tempė iš 
laivų maišus tuščių butelių ir alaus skardinių. 

Džeretas stovėjo pirmagalyje su vandens žarna vienoje rankoje ir kem- 
pine - kitoje. Klėjus kurį laiką Žiūrėjo, nenorėdamas sutrukdyti. Tėvas tik- 
rai šiek tiek priminė besislapstantį tremtinį — basas, tamsiai nugairinta oda, 
pražilusia kaip Hemingvėjaus barzda, su sidabrinėmis grandinėlėmis ant 
kaklo, ant galvos —- žvejo kepurė ilgu snapeliu, apsivilkęs senoviškais bal- 
tais medvilniniais marškiniais, rankovės užraitotos vos ne iki pažastų. Jeigu 
ne ryškėjantis „alaus pilvukas“, Džeretas būtų gana sportiškas. 


— O-0-o0, kad tave griausmas! — sušuko jis, išvydęs sūnų. 

— Gražus laivelis, — lipdamas ant denio pagyrė Klėjus. Jiedu tvirtai 
paspaudė vienas kitam ranką. Džeretas buvo ne iš švelniųjų, bent jau 
sūnaus atžvilgiu. Buvusios sekretorės apie jį kalbėdavo įvairiai. Jis kve- 
pėjo nudžiūvusiu prakaitu, jūros vandeniu, išsivadėjusiu alumi — sunki 
diena jūroje. Šortai ir balti marškiniai buvo purvini. 

— Aha, priklauso vienam Bokos daktarui. Gerai atrodai. 

— Ir tu. | 

— Esu sveikas, o tai svarbiausia. Čiupk alaus, - Džeretas mostelėjo į 
šaldiklį ant denio. 

Atsidarę alaus skardines susėdo ant drobinių kėdžių. Molu svirdulia- 
vo būrelis žvejų. Laivas lengvai siūbavo. 

— Karšta dienelė, a? — tarė Klėjus. 

— Išplaukėm paryčiui. Turėjau tėvą su dviem sūnumis. Stambūs, stip- 
rūs vaikinai, visi trys — tikri sunkiaatlečiai. Iš Niū Džersio. Tokių rau- 
menų kalnų ant mano denio dar nebuvo. Šimto svarų buržuves traukė 
iš vandens kaip upėtakius. 

Pro šalį praėjo dvi keturiasdešimtmetės su kuprinėmis ir žvejybos reik- 
menimis. Atrodė tokios pat pavargusios ir įdegusios, kaip žvejai. Viena 
buvo stamboka, o kita — smulkutė, tačiau Džeretas sekė vienodu žvilgs- 
niu abi, kol jos nutolo. Žiopsojo taip, kad darėsi net nesmagu. 

— Dar tebeturi butą? — paklausė Klėjus. Tas butas, kurį jis matė prieš 
ketverius metus, buvo du apleisti kambarėliai Pelkėtosios įlankos gale. 

— Taip, bet dabar gyvenu laive. Savininkas retai atvažiuoja, tai aš čia 
ir gyvenu. Galėsi miegoti kajutėje ant sofos. | 

— Gyveni laive? | 
 —- Žinoma. Yra oro kondicionierius, daug vietos, Juk žinai, beveik visą 
laiką būnu vienas. 

Gaivindamiesi alumi, žiūrėjo į žvejus, kurie klupinėdami ėjo pro šalį. 

— Rytoj bus keleivių, — tarė Džeretas. - Nori paplaukioti? 

— O ką čia daugiau veikti? 

— Atvažiavo kažkokie Volstrito avinai. Nori išplaukti septintą ryto. 

— Atrodo, bus linksma. 

- Išalkau, — tarė Džeretas atsistodamas ir nusviedė tuščią skardinę į 
šiukšlių dėžę. - Eime. 

Jie nuėjo per molą pro daugybę laivų ir laivelių. Jachtose prasidėjo 
vakaro linksmybių metas. Žvejybinių laivelių kapitonai ilsėjosi, gėrė alų. 


Visi kažką šūkčiojo Džeretui, kuris kiekvienam tuoj pat atsikirsdavo. Jis 
vis dar buvo basas. Klėjus ėjo per žingsnį nuo jo atsilikęs ir mąstė: „Ir 
tai — mano tėvas, didysis Džeretas Karteris, basas kaip paplūdimio val- 
kata, išblukusiais šortais, atsisegiojęs marškinius, Pelkėtosios įlankos ka- 
ralius ir labai nelaimingas“. | 

„Liūdnojo Fino“ baras buvo pilnas žvejų ir labai triukšmingas. Atro- 
dė, kad Džeretas pažįsta visus. Kol jiedu ieškojo vietos, kad galėtų atsi- 
sėsti greta, barmenas spėjo paruošti dvi taures romo punšo. 

— Būk sveikas, - tarė Džeretas, savąja paliesdamas Klėjaus taurę, ir 
pusę nugėrė. Paskui, pasinėręs į rimtą pokalbį apie žvejybą su kito boto 
kapitonu, kurį laiką į Klėjų nekreipė jokio dėmesio, bet Klėjus neįsiŽei- 
dė. Ištuštinęs pirmąją taurę, šūktelėjo antrosios. Paskui — dar vienos. 

Kampe prie apskrito stalo vyrai puotavo. Stalo viduryje buvo pridė- 
liota lėkščių su omarais, krabais ir krevetėmis. Džeretas linktelėjo Klėjui, 
kad šis sektų jam iš paskos, ir netrukus jie jau puotavo su pustuziniu Žve- 
jų. Garsiai grojo muzika, dar garsiau šūkalojo žmonės. Visų sėdinčių prie 
stalo tikslas buvo pasigerti, o atkakliausiai to siekė Džeretas. 

Klėjui iš dešinės kažkoks senstantis hipis gyrėsi, kaip jis išsisuko nuo 
Vietnamo ir sudegino šaukimą į kariuomenę. Jį piktino užimtumo, pa- 
jamų mokesčių ir visos demokratinės idėjos apskritai. 

— Po Karibus maluosi jau trisdešimt metų, — gyrėsi prisikimšęs pilną 
burną krevečių. — Federalai net nežino, kad aš egzistuoju. 

Klėjus pamanė, kad federalams nerūpi nei jo, nei kitų nepritapėlių eg- 
zistencija. Jūreiviai, botų kapitonai, nuolatiniai Žvejai — visi čia nuo ko nors 
slapstosi, kas - nuo alimentų, kas - nuo mokesčių, oficialaus kaltinimo, o 
kas - dėl nesąžiningų verslo sandorių. Jie įsivaizdavo esą maištininkai, lais- 
vos sielos, ne konformistai, o šių laikų piratai, pernelyg nepriklausomi, 
kad paklustų nustatytoms visuomeninio gyvenimo taisyklėms. 

Praėjusią vasarą Abaką nusiaubė uraganas, todėl dabar kapitonas 
Floidas, didžiausias rėksnys prie stalo, kariavo su draudimo kompanija. 
Visi prisiminė uraganą ir pradėjo pasakoti istorijas apie jį, Žinoma, ne- 
pamiršdami maukti romo punšą. Klėjus nebegėrė, o tėvas — priešingai, 
kalbėjo vis garsiau ir drauge su visais darėsi Vis girtesnis. 

Po dviejų valandų lėkštės su valgiais ištuštėjo, bet punšas liejosi upe- 
liais. Padavėjas jį nešė jau ąsočiais, todėl Klėjus nutarė sprukti. Niekas 
nė nepastebėjo, kada jis išėjo iš „Liūdnojo Fino“. | 

Taigi. Ramiai su tėčiu pavakarieniavo. 


Kai jis pabūdo nuo garsaus trepsėjimo kajutėje apačioje, buvo dar 
tamsu. Tėvas garsiai švilpavo, protarpiais uždainuodamas kažką pana- 
šaus į Bobą Marlėjų. 

— Kelkis! — suriko Džeretas. Botas sūpavosi, bet ne tiek nuo bangų, 
kiek nuo Džereto trankymosi. 

"Klėjus dar pagulėjo ant trumpos ir siauros sofos, mėgindamas susio- 
rientuoti. Prisiminė, koks Džeretas Karteris buvo anksčiau. Šeštą ryto 
jis visuomet būdavo darbe, dažnai ateidavo penktą ar net ketvirtą. Še- 
šias dienas per savaitę, dažnai net septynias. Beveik niekuomet neatei- 
davo pasižiūrėti, kaip Klėjus Žaidžia beisbolą arba futbolą, nes buvo la- 
bai užsiėmęs. Į namus grįždavo sutemus, o dažnokai ir visai negrįždavo. 
Kai Klėjus tapo vyresnis ir dirbo tėvo firmoje, apie Džeretą buvo kal- 
bama, kad jis gniuždo jaunus kolegas, suversdamas ant jų pečių daugy- 
bę darbų. Iširus santuokai, Džeretas nakvodavo biure, retkarčiais vienas. 
Jeigu kas skambindavo prie durų, jis visuomet žmogų įleisdavo. Mėgo 
išgerti, tačiau susitvardydavo, jei tai trukdydavo darbui. 

Tomis šlovingomis dienomis miego jam nereikėdavo. Matyt, kai kurie 
įpročiai neišnyko. Štai, pradundėjo pro sofą, garsiausiai dainuodamas, ką 
tik nusiprausęs po dušu, nusiskutęs ir kvepiantis pigiu odekolonu. 

— Eime! — šuriko jis. 

Apie pusryčius nebuvo nė kalbos. Ankštutėje kabinoje, kuri buvo va- 
dinama dušu, Klėjus paskubomis apsitaškė šaltu vandeniu. Klaustrofo- 
bija jis nesirgo, tačiau jam net silpna darėsi pagalvojus, kaip galima gy- 
venti tokioje ankštybėje. Lauke buvo tvanku ir smarkiai apsiniaukę. Dže- 
retas ant tiltelio klausėsi radijo ir rūškanas dairėsi į dangų. 

— Blogai, — tarė jis. 

— Kas? 

— Artinasi štormas. Visą dieną lis. 

— Kiek dabar valandų? 

— Pusė septynių. 

— Kada vakar grįžai? 

— Kalbi kaip motina. Ten yra kavos. 

Įsipylęs į puodelį stiprios kavos, Klėjus atsisėdo prie vairo. 

Tamsūs akiniai nuo saulės, barzda ir kepurės snapelis beveik visiškai 
uždengė Džereto veidą. Klėjus žinojo, kad akys išduoda Džeretą kamuo- 


jančias bjaurias pagirias, todėl jų ir nerodo. Iš didelių laivų jūroje per 
radiją buvo perdavinėjami pranešimai apie oro sąlygas ir įspėjimai apie 
artėjantį štormą. Džeretas ir kiti kapitonai vieni kitiems šūkalojo pra- 
nešimus, spėjo orą ir, žvalgydamiesi į debesis, purtė galvas. Praėjo pus- 
valandis. Iš prieplaukos, niekas neišplaukė. | 

— Velniava, - nervinosi Džeretas. - Diena sugadinta. 

Atvažiavo keturi jaunieji Volstrito bosai, visi baltais teniso šortais, su 
sportbačiais, naujomis žvejų skrybėlėmis ant galvų. Džeretas matė juos 
ateinant ir pasitiko laivagalyje. Kol jie dar neįšoko į botą, tarė: 

— Gaila, vyrai, bet šiandien žvejybos nebus. Artinasi štormas. 

Visi keturi užvertę galvas sužiuro į dangų. Paskui visi nusprendė, kad 
sinoptikai klysta. 

— Jūs juokaujat, — tarė vienas. 

— Gal kiek ir palis, - pridūrė kitas. 

— Plaukiam ir pažiūrėsim, — atsiliepė trečias. 

— Niekur neplauksim, - nukirto Džeretas. - Šiandien niekas nežvejos, 

— Bet mes juk sumokėjom už reisą. 

— Pinigus grąžinsiu. 

Jie vėl sužiuro į debesis, kurie kas akimirką darėsi vis tamsesni. 

— Labai gaila, vyrai, — tarė Džeretas. 

— O kaip rytoj? — vienas iš jų paklausė. 

— Turiu klientą. Apgailestauju. 

Visi keturi nusliūkino atgal nutarę, kad senis juos apgaudinėja, ne- 
norėdamas leisti jiems prigaudyti merlinų. 

Sutvarkęs darbo reikalus, Džeretas nuėjo prie šaldiklio pasiimti alaus. 

— Nori? — pasiūlė Klėjui. 

— Kiek valandų? 

— Pats alaus metas. 

— Aš dar neišgėriau kavos. 

Jiedu sėdėjo denyje ir klausėsi vis garsėjančio griaustinio. Prieplau- 
koje kilo bruzdesys, kapitonai su jūreiviais skubėjo saugiau prieplauko- 
je pritvirtinti savo laivus, o nusivylę Žvejai ėjo nuo molo, tempdamiesi 
atgal šaldiklius ir krepšius su įvairiausiais tepalais nuo saulės ir fotoapa- 
ratais. Vėjas stiprėjo. 

— Kalbėjaisi su motina? — paklausė Džeretas. 

— Ne. | 


Karterių šeimos istorija buvo tikras košmaras, todėl abu vengė apie 
tai kalbėti. 

— Vis dar dirbi VGT? — pasidomėjo Džeretas. 

— Taip, bet kaip tik apie tai ir norėjau pasikalbėti. 

— Kaip Rebeka? 

— Atrodo, viskas baigta. 

— Tai gerai ar blogai? 

— Kol kas skausmingai. 

— Kiek tau metų? 

— Dvidešimt ketveriais už tave jaunesnis. Trisdešimt vieneri. 

— Teisybė. Vesti per jaunas. 

— Ačiū, tėti. | 

Molu atbėgo kapitonas Floidas ir, stabtelėjęs prie jų boto, šūktelėjo: 

— Giunteris atplaukė. Pokeris už dešimties minučių. Eime! 

Džeretas pašoko nuo kėdės it vaikas Kalėdų rytą. 

— Eini? — paklausė Klėjaus. 

— Kur? 

— Žaisti pokerio. 

— Aš nežaidžiu pokerio. Kas tas Giunteris? 

Džeretas išsitiesė ir parodė: 

— Matai tą šimto pėdų jachtą? Ji Giunterio. Jis — vokietis, tas senas 
pirdžius aplipęs milijardais žalių. Jo laive visada pilna mergyčių. Per štor- 
mą pas jį bus tikrai smagiau. 

— Eime! — dar kartą šūktelėjo kapitonas Floidas nueidamas. 

Džeretas jau lipo ant molo. 

— Tai eini? — atžariai burbtelėjo. 

— Palauksiu čia. 

— Nekvailiok. Ten bus daug linksmiau, negu sėdėti čia visą dieną, — 
Džeretas nekantravo. 

Klėjus mostelėjo jam. 

— Aš paskaitysiu knygą. 

— Kaip nori. 

Jie abu sušoko į valtį, kurioje sėdėjo dar vienas, ir nusiyrė per prie- 
plauką, o paskui dingo už jachtų. 

Tai — paskutinis kartas. Keletą mėnesių Klėjus su tėvu nesimatys. Ką 
gi, gavo tėvo patarimą. 

Jis liko vienas. 


Peisas jau buvo persikėlęs į kitą viešbutį. Kraustėsi iš vie- 

no į kitą, tarsi seklių persekiojamas. Pasisveikinę ir atsigė- 

rę kavos, jiedu sėdo aptarti reikalų. Klėjus jautė, kad pa- 
slaptis pradeda slėgti Peisą. Atrodė pavargęs. Judesiai nervingi. Kalbėjo 
greičiau. Šypsena buvo užgesusi. Neklausinėjo, kaip sekėsi Klėjui Baha- 
mose žvejoti. Peisas skubėjo kuo greičiau susitarti arba su Klėjumi, ar- 
ba su kuriuo nors kitu advokatu. Jiedu sėdėjo prie stalo pasirengę puo- 
limui, abu su bloknotais ir rašikliais. 

— Manau, kad penki milijonai už mirtį — tinkamesnė suma, - pradė- 
jo Klėjus. - Žinoma, tai gatvės vaikėzai, ekonominė jų gyvenimo vertė 
menka, tačiau už tai, ką padarė, jūsų klientas turėtų sumokėti milijonus 
baudiniams nuostoliams atlyginti. Taigi sudėjus faktinius ir baudinius nu- 
ostolius, išeina penki milijonai. 

— Tas vaikinas komoje naktį mirė, — tarė Peisas. 

— Vadinasi, šešios aukos. 

— Septynios. Dar vienas mirė šeštadienio rytą. . 

Penkis milijonus Klėjus mintyse daugino iš šešių, taigi jam ne iš kar- 
to pavyko susitaikyti, kad yra dar viena auka: 

— Kas? Kur? 

— Vėliau papasakosiu, gerai? Tarkim, savaitgalis buvo bjaurus. Kol 
žvejojot, mes tikrinom pagalbos telefono skambučius; savaitgaliais tam 
reikia visos armijos Žmonių. 

— Jūs įsitikinęs, kad tai „Tarvanas“? 

— Taip. 

Kažką užsirašęs, Klėjus pamėgino pakeisti strategiją. 

— Susitarkim dėl penkių milijonų už mirtį, — pasiūlė jis. 

— Sutarta. 

Skrisdamas iš Abako, Klėjus save įtikinėjo, jog tai tik žaidimas su nu- 
liais. Negalvok apie sumas, tai tik nulių grandinėlė su vienu skaitmeniu 
priešakyje. Kol kas negalvok, ką nusipirktum, jei šitiek turėtum. Pamiršk 
prisiekusiuosius. Žaisk nuliais, ir tiek. Nekreipk dėmesio į skausmą, ku- 
ris peiliu raižo vidurius. Įsivaizduok, kad esi plieninis. Priešininkas sil- 
pnas ir išsigandęs, labai kaltas ir nepaprastai turtingas. 

Susitvardęs Klėjus stengėsi kalbėti ramiai: 

— Honoraras per mažas. 

— Nejaugi? — šyptelėdamas tarė Peisas. — Dešimt milijonų per mažai? 


— Tik ne už tokią bylą. Kreipdamiesi į didelę firmą, labiau rizikuotu- 
mėt apsišviesti. 

— Greitai orientuojatės, ar ne? 

— Pusė nueis mokesčiams. Labai didelės pridėtinės išlaidos, kurias 
man jau suplanavot. Norit, kad per kelias dienas įsteigčiau tikrą juridi- 
nę firmą, ir dar brangiame rajone. Be to, turėsiu pasirūpinti Tekila ir 
kitais, kurie dėl to nukentės. 

- Tai kiek? — Peisas kažką jau užsirašinėjo. 

— Penkiolika milijonų sušvelnins mano perėjimą į kitą pusę. 

— Norite priremti prie sienos? 

— Ne, tik deruosi. | 

— Vadinasi, norit penkiasdešimties milijonų. Trisdešimt penki —- aukų 
artimiesiems, penkiolika — jums. Teisingai? 

— Tiek turėtų užtekti. 

— Sutarta. Sveikinu, - Peisas ištiesė ranką. 

Klėjus j ją paspaudė. Nieko geresnio nesugalvodamas, padėkojo: 

— Ačiū. 

— Štai kontraktas, su kai kuriomis detalėmis ir išlygomis, — siekda- 
mas lagaminėlio tarė Maksas. 

— Kokiomis išlygomis? 

— Pirmiausia, nei Tekilai Vatsonui, nei naujajam jo advokatui, nei ki- 
tiems su šiuo reikalu susijusiems advokatams apie „Tarvaną“ nė neužsi- 
minsite. Reikės didelių kompromisų. Kaip sakiau, priklausomybė nuo 
narkotikų nėra teisinis gynybos pagrindas. Priimant nuosprendį tai ga- 
lėtų būti lengvinanti aplinkybė, tačiau Vatsonas įvykdė žmogžudystę, to- 
dėl jo gynybai neaktualu, ar jis ką nors tuo metu vartojo. 

— Tai suprantu geriau negu jūs. 

— Pamirškit tuos žmogžudžius. Dabar atstovaujate aukų artimiesiems. 
Perėjote į kitą gatvės pusę, Klėjau, teks su tuo susitaikyti. Penkis mili- 
jonus jums sumokėsime tuoj pat, kitus penkis — po dešimties dienų, o 
likusius gausite, kai bus viskas sutvarkyta. Apie „Tarvaną“ niekam ne- 
užsimenate — pinigai jūsų, pirmyn. Sulaužote mūsų susitarimą, išplepat 
kaltinamiesiems — pinigų nėra. 

Klėjus linktelėjo, žiūrėdamas į storą sutartį, kuri jau gulėjo ant stalo. 

- Iš esmės tai konfidencialumo sutartis, - kalbėjo Maksas. — Čia dau- 
gybė tamsių paslapčių, kurių daugumą reikės slėpti net nuo savo sekre- 


torės. Pavyzdžiui, mano klientas niekur neminimas. Jo priedangai Ber- 
muduose įsteigta korporacija ir naujas jos padalinys olandų Antiluose, 
kuris atsiskaito šveicarų įmonei, turinčiai būstinę Liuksemburge. Ten pra- 
sideda ir baigiasi visi dokumentų pėdsakai, ir niekas, net aš, nesugebėtų 
jų susekti. Naujieji jūsų klientai gauna pinigus ir nieko neklausinėja. Ma- 
nome, kad tai neturėtų būti sunku. O jūs praturtėjate. Ir nereikia čia tų 
pamokslų apie aukštą moralę. Tik imkit pinigus, padarykit, kas reikia, 
ir visiems bus geriau. 

— Tik parduoti sielą? 

— Sakiau, nereikia pamokslų. Nieko neetiško čia nėra. Kol kas jūsų 
klientai nė nenutuokia, kad jie gali gauti didžiules kompensacijas. Kas 
čia parduoda sielą? O gal tapti turtingu — neetiška? Ne jus pirmą už- 
griūva netikėta sėkmė. 

Klėjus galvojo apie pirmuosius penkis milijonus. Juos gaus iš karto. 

Maksas užpildė tuščias sutarties vietas ir stumtelėjo ją per stalą. 

— Tai parengtinis susitarimas. Pasirašykit, tuomet apie savo klientą pa- 
pasakosiu daugiau. Paprašysiu, kad atneštų kavos. 

Paėmęs sutartį, Klėjus mėgino perskaityti įžanginį paragrafą jausda- 
mas, kaip dokumentas jo rankose kas akimirką sunkėja. Maksas paskam- 
bino telefonu viešbučio kambarių tarnybai. | 

Tuojau pat, šiandien, jis turi išeiti iš Visuomenės gynėjų tarnybos i ir 
atsisakyti Tekilos Vatsono gynėjo pareigų. Reikiami dokumentai jau pa- 
ruošti ir pridedami prie sutarties. Jam reikės parengti savo firmos įsta- 
tus, surinkti personalą, atidaryti sąskaitas banke ir taip toliau. Rekomen- 
duojami „Dž. Klėjaus Karterio II advokatų biuro“ įstatai taip pat pri- 
dedami prie sutarties. Kuo greičiau jis turės surasti tų septynių aukų ar- 
timuosius ir imtis tarpininkavimo jų bylose. | 

Atnešė kavos, bet Klėjus tebeskaitė. Kitame apartamentų gale Mak- 
sas tyliai, rimtai su kažkuo kalbėjosi mobiliuoju telefonu — aišku, rapor- 
tavo bosui apie įvykių eigą arba savo kanalais tikrino, ar nėra naujų „Iar- 
vano“ aukų. Pasirašius vienuoliktame puslapyje, Klėjaus sąskaitoje tie- 
sioginiu pervedimu iš karto atsirastų penki milijonai dolerių. Toks skai- 
čius buvo tvarkingu Makso braižu įrašytas į sutartį. Klėjus pasirašė. Pirš- 
tai virpėjo ne iš baimės ir ne dėl moralinio pobūdžio abejonių. Jį svai- 
gino nulių virtinė. 


Pasibaigus pirmajam dokumentų pasirašymo „etapui, jie išėjo iš vieš- 
bučio ir įsėdo į sportinį automobilį, kurį vairavo tas pats asmens sargy- 
binis, kurį Klėjus matė „Vilardo“ viešbutyje. 

- Iš pradžių siūlyčiau atidaryti sąskaitą banke, — ramiai, bet tvirtai 
tarė Maksas. 

Klėjus jautėsi it sapne, kaip Pelenė, vykstanti į puotą. 

— Taip, žinoma, — išlemeno jis. 

— Turit numatęs banką? — paklausė Peisas. | 

Banko, kurio paslaugomis šiuo metu naudojosi Klėjus, darbuotojus 
būsimos jo pajamos priblokštų. Einamoji jo sąskaita jau seniai vos vir- 
šydavo minimalią suma, todėl bet koks didesnis indėlis sukeltų aliarmą. 
Kartą banko vacypininkas jam pranešė, jog m a vienos nedidelės pa- 
dytojas, išvydęs išrašą. 

— Neabejoju, kad bankas jau numatytas, - atsakė Klėjus. 

— Mes artimai bendraujame su Čeizo banku. Ten sklandžiau vyksta 
pervedimai. . ( 

„Tebūnie Čeizas“, — šyptelėdamas pagalvojo Klėjus, — „kad tik grei- 
čiau pervestų pinigus“. 

— Į Čeizo banką Penkioliktojoje, - paliepė Maksas vairuotojui, kuris 
jau važiavo reikiama kryptimi. 

Maksas išsitraukė dar dokumentų. | 

— Čia biuro nuomos ir pernuomojimo sutartys. Kaip žinote, patalpos 
labai geros ir tikrai nepigios. Mano klientas jas išsinuomojo kitos kom- 
panijos vardu dvejiems metams po tūkstantį aštuonis šimtus per mėne- 
į. Už tiek pat galime pernuomoti jums. 

— Tai sudaro apie keturis šimtus tūkstančių. 

Maksas šyptelėjo: 

— Galite sau tą leisti, pone. Metas pradėti mąstyti, kaip dera turtuoliui. 

Kažkuris iš viceprezidentų juos sutiko santūriai. Maksas paprašė pa- 
kviesti reikiamą asmenį, ir visos durys prieš jį tuoj pat atsilapojo. Klėjus 
sutvarkė visus reikalus ir pasirašė atitinkamus dokumentus. 

Pasak viceprezidento, pinigai į sąskaitą pateks tą pačią dieną popiet. 

Automobilyje Maksas tuoj pat ėmėsi kitų reikalų. 

— Leidome sau parengti bendruosius jūsų firmos įstatus, — prabilo | jis, 
tiesdamas dokumentus. 


— Mačiau juos, - tarė Klėjus, vis dar galvodamas apie sąskaitą. 

— Čia tik elementarūs dalykai, nieko slapto. Padarykit iš karto. Su- 
mokėkit du šimtus dolerių kredito kortele ir jūs jau versle. Tai neužtruks 
nė valandos. Galit tą padaryti sėdėdamas savo kabinete VGT 

Paėmęs dokumentus, Klėjus žvilgtelėjo pro langą. Užsidegus raudo- 
nai šviesai, greta sustojęs žvilgantis bordo spalvos „Jaguaras XJ“ išblaš- 
kė visas jo mintis. Klėjus stengėsi galvoti, bet niekaip negalėjo susikaupti. 

— Beje, - toliau kalbėjo Maksas, — kaip dėl VGT? 

— Susitvarkysiu tuoj pat. 

- Į Aštuonioliktąją, - Maksas sukomandavo vairuotojui, kuris tikriau- 
siai klausėsi nieko nepraleisdamas. — Ar apsisprendėt dėl Rodnio ir 
Poletės? | | 

— Taip, šiandien su jais pasikalbėsiu. 

— Gerai. 

— Džiaugiuosi, kad pritariat. 

— Mes taip pat turime gerai miestą pažįstančių žmonių. Jie dirba 
mums, tačiau jūsų klientai neturi to Žinoti, — tai sakydamas, jis linktelė- 
jo galva į vairuotoją. — Kol jūs, Klėjau, surasit visų septynių aukų arti- 
muosius ir padarysit juos savo klientais, mes galėsime atsipūsti. 

— Kaip suprantu, Rodniui ir Poletei reikės viską papasakoti. 

— Beveik viską. Jie vieninteliai iš firmos darbuotojų žinos, kas įvyko. 
Tačiau ir jiems nei apie „Tarvaną“, nei apie kompaniją neprasitarkite ir 
nerodykite susitarimo dėl kompensacijos sutarčių. Mes jas parengsime. 

— Bet jie juk turi žinoti, ką siūlo. 

— Aišku. Jie privalo įtikinti artimuosius priimti pinigus, tačiau neturi 
žinoti, iš kur jie. 

— Bus nelengva. 

— Pirma juos pasamdykim. 

Neaišku, ar Klėjaus buvo kas nors pasigedęs darbe. Net patikimoji 
mis Glik, atsakinėdama į nesiliaujančius skambučius, neturėjo laiko įpras- 
tiniam: „Kur tu buvai?“ Ant stalo buvo keletas žinučių, tačiau jos buvo 
nebesvarbios, nes viskas čia dabar nebeturėjo reikšmės. Glenda buvo iš- 
vykusi į konferenciją Niujorke, taigi, kaip visuomet jai nesant, VGT pietų 
pertrauka būdavo ilgesnė ir atsirasdavo daugiau sergančių. Jis tuoj pat 
parašė atsistatydinimo pareiškimą ir išsiuntė jai elektroniniu paštu. Už- 
sidaręs kabinete, į du lagaminėlius sugrūdo visą asmeninę savo „maku- 


latūrą“, palikdamas tik senas knygas ir kitus daiktus, kurie anksčiau jam 
atrodė reikalingi. Užsimanęs visuomet galės sugrįžti, bet žinojo, kad ne- 
užsimanys. . 

Rodnis sėdėjo ankštutėliame kabinete kartu su kitais. dviem asistentais. 

— Turi laiko? — paklausė Klėjus. 

— Nelabai, —- atsakė Rodnis, nepakeldamas žvilgsnio nuo ataskaitų 
šūsnies. 

— Yra pasikeitimų dėl Tekilos Vatsono bylos. Ilgai neužtruksim. 

Rodnis užsikišo rašiklį už ausies ir nenoromis nuėjo paskui Klėjų į 
jo kabinetą, kuriame lentynos jau buvo tuščios. Iš vidaus užrakinęs du- 
ris, Klėjus pusbalsiu tarė: 

— Aš išeinu. 

Jiedu kalbėjosi beveik valandą. Maksas nekantriai lūkuriavo automo- 
bilyje, kuris buvo pastatytas draudžiamoje vietoje prie šaligatvio. Klėjus 
išėjo nešinas dviem išsipūtusiais lagaminėliais, su juo — Rodnis, temp- 
damas taip pat išsipūtusį lagaminėlį ir pilną popierinį maišelį pirkiniams. 
Jis nuėjo prie savo automobilio ir dingo. Klėjus įšoko į sportinį. 

— Jis sutinka, - pasakė Klėjus. 

— Tai bent staigmena. 

Kabinete Konektikuto aveniu jie susitiko su dizaineriu, Maksas jau 
buvo jį pasamdęs. Klėjui davė rinktis iš ganėtinai brangių baldų pavyz- 
džių, kurių kaip tyčia tuo metu buvo sandėlyje, todėl juos galima pri- 
statyti jau kitą dieną. Išsirinkęs pageidaujamo modelio ir ne pačius pi- 
giausius baldus, jis pasirašė pirkimo užsakymą. 

Telefono linija jau buvo instaliuojama. Išėjus dekoratoriams, atvyko 
kompiuterių konsultantas. Klėjus leido pinigus taip sparčiai, kad net su- 
abejojo, ar ne per mažai užsiprašė. 

Be kelių minučių penkios iš ką tik išdažyto kabineto, kišdamas savo 
mobilųjį į kišenę, išniro Maksas ir pranešė Klėjui: 

— Pinigai yra. 

— Penki milijonai? 

— Būtent. Dabar jūs — multimilijonierius. 

— Einu iš čia, - tarė Klėjus. —- Susitiksim rytoj. 

— Kur eisit? 

— Niekad manęs to neklausinėkit, gerai? Aš ne pavaldinys. Ir liauki- 
tės mane sekę. Mes juk susitarėme. 


Kelis kvartalus jis ėjo Konektikuto aveniu, stumdydamasis po darbo 
skubančių praeivių minioje, kvailai šypsodamasis ir nejausdamas žemės po 
kojomis, paskui - Septynioliktąja, kol pamatė Atspindžio tvenkinį ir jame 
atsispindintį Vašingtono paminklą, prie kurio būriais fotografavosi vidu- 
rinių mokyklų moksleivių grupės. Pasuko dešinėn per Konstitucijos sodą, 
pro Vietnamo karo aukų memorialą. Už jo stabtelėjo prie kiosko, nusi- 
pirko porą pigių cigarų, nužingsniavo prie Linkolno paminklo ir, atsisė- 
dęs ant laiptelių, ilgai žvelgė į tolumoje dunksantį Kapitolijaus kupolą. 

Blaiviai mąstyti negalėjo. Mintis vijo mintį. Jis galvojo apie savo tė- 
vą, gyvenantį skolintame Žvejybiniame bote, ir apsimetinėjantį, kad gy- 
vena gerai, bet vos suduriantį galą su galu; penkiasdešimt penkerių, ne- 
mato jokios ateities, geria, kad užsimirštų. Rūkydamas cigarą, mintyse 
ėmė rinktis pirkinius ir tik dėl įdomumo suskaičiavo, kiek turėtų išleis- 
ti, kad nusipirktų viską, ko nori: naują spintą, puikų automobilį su ste- 
reofonine garso įranga, kokią nors kelionę. Bendra suma sudarytų tik 
mažą jo turtų dalį. Nežinojo, kokį automobilį išsirinkti. Turėtų būti pra- 
bangus, bet nepretenzingas. 

Žinoma, jam reikėtų persikelti gyventi kitur, įsigyti gražų, senovišką 
namą. Tokio reikėtų pasižvalgyti Džordžtaune. Girdėjo, kad ten galima 
nusipirkti namą už šešis milijonus, bet jam tokio didelio nereikia. Tik- 
rai susiras kokį nors ir už milijoną. 

Milijonas šen, milijonas - ten. 

Prisiminė Rebeką, tačiau nenorėjo per daug apie ją galvoti. Ketve- 
rius metus ji buvo vienintelis žmogus, kuriam jis beveik viską pasipasa- 
kodavo. Dabar nebeturėjo su kuo pasikalbėti. Jiedu išsiskyrė prieš pen- 
kias dienas, bet per tą laiką tiek visko nutiko, kad jis nebeturėjo laiko, 
kada apie ją galvoti. 

— Pamiršk Van Hornus, - tarė sau, išpūsdamas tirštų dūmų kamuolį. 

Didelę sumą pinigų paaukos Piemonto fondui, paskirdamas juos nuo- 
stabiajai Šiaurės Virdžinijos gamtai išsaugoti. Pasisamdys asistentą, ku- 
rio vienintelis darbas bus sekti BVH grupės numatomas statybas ir Že- 
mės plotų grobstymą; jeigu tik bus įmanoma, pats šniukštinės ir samdys 
advokatus, kad apgintų smulkiuosius žemės savininkus, nė nenutuokian- 
čius apie tai, kad jiems gresia tapti Beneto Buldozerio kaimynais. O, ko- 
kios smagybės jo laukia gamtosaugos fronte! 

Pamiršk tą šeimą. 


Prisidegęs antrą cigarą, paskambino Džonui, kuris tądien plušėjo kom- 
piuterių parduotuvėje. 

— Užsakysiu staliuką „Citronel“ restorane. Ateik aštuntą, — tarė Klėjus. 
Tuo metu tai buvo mėgstamiausias Vašingtone prancūziškas restoranas. 

— Gerai, - atsakė Džonas. 

— Rimtai. Reikia atšvęsti. Keičiu darbą. Paaiškinsiu. Tik ateik. 

— Galiu atsivesti draugę? 

— Ne. 

Džonas negalėjo apsieti be savaitinių meilės nuotykių. Išsikraustęs iš 
buto, Klėjus tikrai nepasiges Džono miegamojo žygdarbių. Paskambino 
dar dviem bendrakursiams, bet pakviesti taip netikėtai jie negalėjo išsi- 
sukti nuo prievolių šeimai. 

Vakarienė su Džonu. Su juo visuomet smagu. 


Marškinių kišenėje gulėjo pernakt atspausdintos naujutė- 

| laitės vizitinės kortelės, ką tik nudžiūvusiais dažais, jose 

» buvo skelbiama, kad jis yra vyriausiasis Dž. Klėjaus Kar- 

terio II advokatų biuro teisininkas. Rodnis Olbraitonas — vyriausiasis tei- 

sininkas, tarsi firmoje jis vadovautų visai teisininkų divizijai. Jos nebu- 
vo, tačiau firma labai sparčiai plėtėsi. 

+ Jeigu būtų turėjęs laiko įsigyti naują kostiumą, pirmajai savo misijai 
tikriausiai vis tiek nebūtų jo vilkęsis. Tam labiau tiko senoji uniforma — 
tamsiai mėlynas bleizeris, atsipalaidavęs kaklaraištis, išblukę džinsai, juo- 
di, nudėvėti kariški batai. Vis tiek tenka dirbti gatvėse, taigi turi būti ir 
atitinkama išvaizda. Adelfą Pamfri jis rado poste nereginčiomis akimis 
spoksančią į ratu ją supančių monitorių sieną. 

Jau dešimt dienų, kai ji nebeturi sūnaus. 

Žvilgtelėjusi į jį, parodė lankytojų registracijos žurnalą. Išsitraukęs vie- 
ną iš naujųjų savo kortelių, prisistatė: 

— Esu teisininkas. 

— Puiku, — nė nežvilgtelėjusi į kortelę atsakė ji tyliai. 

— Norėčiau porą minučių šnektelėti. 

— Apie ką? 

— Apie jūsų sūnų Reimoną. 

— O ką apie jį kalbėti? 


— Apie jo mirtį žinau kai ką, ko jūs nežinot. 

— Nenorėčiau apie tai kalbėtis. 

— Suprantu, atleiskit, kaip tik apie tai mums reikia pasikalbėti. Turiu 
jums gerų žinių. Ilgai nesugaišinsiu. 

Ji apsižvalgė. Koridoriuje prie durų snūduriavo kita apsaugininkė. 

— Po dvidešimties minučių galėsiu trumpam išeiti, — tarė ji. — Susi- 
tiksim kavinėje, vienu aukštu aukščiau. 

Nueidamas Rodnis pamanė, kad yra vertas kiekvieno cento iš naujo- 
jo savo atlyginimo. Jeigu tokiu opiu klausimu į Adelfą Pamfri būtų krei- 
pęsis baltaodis, tai ji nė nepajudėtų, o jis vis dar stovėtų priešais ją su- 
sinervinęs ir drebėtų iš susijaudinimo, ieškodamas tinkamų žodžių. Toks 
jai nekeltų pasitikėjimo, ji netikėtų nė vienu jo žodžiu ir bent iš pradžių 
kokias penkiolika minučių nė nesiklausytų, ką jis sako jai. 

Tačiau Rodnis - juodaodis, viską išdėstė sklandžiai ir sumaniai, 0 jai 
dabar kaip tik reikia su kuo nors pasikalbėti. 


Makso Peiso byla apie Reimoną Pamfrį buvo trumpa, bet išsami; duo- 
menų apie jį nebuvo daug. Tėvas - Leonas Taisas — trisdešimčiai metų 
įkalintas Pensilvanijoje už ginkluotą apiplėšimą ir pasikėsinimą nužudy- 
ti. Matyt, su Adelfa gyveno tik tol, kol užtaisė du vaikus - Reimoną ir 
šiek tiek jaunesnį jo brolį Maiklą. Trečiasis jų brolis gimė nuo vyro, už 
kurio Adelfa ištekėjo vėliau, bet išsiskyrė. Dabar ji nebuvo ištekėjusi ir 
be likusių dviejų savo sūnų augino dvi mažas seserččias, kurių motina 
už kreko platinimą buvo pasodinta į kalėjimą. 

Kompanija, kurios pastatą saugojo Adelfa, už darbą jai mokėjo dvi- 
dešimt vieną tūkstantį dolerių per metus. Iš gyvenamųjų namų rajono 
šiaurės vakaruose, kur buvo Adelfos butas, į miesto centrą ji kasdien va- 
žiuodavo metro. Automobilio neturėjo, net nemokėjo vairuoti. Jos ei- 
namosios sąskaitos balansas buvo labai mažas, dar turėjo dvi kredito kor- 
teles, dėl kurių nuolatos kildavo nemalonumų, ir ji niekaip negalėdavo 
"gauti gero kreditingumo įvertinimo. Duomenų apie nusikaltimus nebu- 
vo. Atrodo, kad jos interesų ratas buvo tik darbas, šeima ir netoli jos 
namų įsikūręs Senojo Seilemo evangelijos centras. 


———-——-—-— | 


Kadangi abu buvo kilę iš Vašingtono, tai iš pradžių pasišnekučiavo 
apie bendrus dalykus: kuris kurią mokyklą lankė, iš kur kilę tėvai, atra- 
do keletą bendrų nereikšmingų dalykų. Adelfa gėrė dietinę kolą, Rod- 
nis — juodą kavą. Be jų kavinėje buvo dar keletas žemesnio rango biu- 
rokratų, kurie plepėjo apie viską, tik ne apie monotonišką savo darbą. 

— Ketinote papasakoti apie mano sūnų, - po kelių minučių sunkiai 
besimezgančio pokalbio priminė ji. Kalbėjo tyliai, lėtai, įsitempusi, bal- 
se vis dar jautėsi kančia. 

Truputį jaudindamasis Rodnis tarė: 

— Taip, ir dar kartą apgailestauju, kad tenka apie tai kalbėti Pats tu- 
riu vaikų. Neįsivaizduoju, ką jums tenka pergyventi. | | 

— Taip, iš tikrųjų. 

— Dirbu su vienu advokatu. Jis — jaunas, labai sumanus ir aptiko kai 
ką, kas galėtų atnešti jums daug pinigų. 

Neatrodė, kad mintis apie pinigus ją apstulbino. 

Rodnis kalbėjo toliau: 

— Rodnio žudikas buvo ką tik išėjęs iš narkologinės įstaigos, kurioje 
praleido beveik keturis mėnesius. Jis narkomanas, visą laiką šlaistyda- 
vęsis gatvėse ir gyvenime neturėjęs daug galimybių. Jį gydė visokiais vais- 
tais. Mes manome, kad vieni iš jų sumaišė jam protą, ir jis auką pasi- 
rinko atsitiktinai. 

— Tai ne dėl narkotikų? 

— Tikrai ne. | 

Jos žvilgsnis nuklydo į šalį, akys sudrėko. Rodnis pamanė, kad į ji tuoj 
pratrūks, tačiau, žvilgtelėjusi į jį, ji paklausė: 

— Daug pinigų? Kiek? 

— Daugiau kaip milijoną, - tarė jis kuo ramesne veido išraiška, kurią re- 
petavo dešimtį kartų, kad tokią naujieną įstengtų išrėžti nesijaudindamas. 

Adelfa niekaip nesureagavo, bent jau iš pradžių. Vėl nukreipdama 
žvilgsnį į šalį, tarė: 

„ —- Tuščios kalbos. | 

— O kam man tuščiai kalbėti? Juk mes nepažįstami, tai argi eičiau 
pas jus skleisti gandų? Pinigai - ant stalo, daug pinigų. Daug didelės kor- 
poracijos pinigų, kuriais kažkas nori užkimšti jums burną. 


— Kas tai per kompanija? 

— Klausykit, pasakiau viską, ką žinau. Man pavesta su jumis susitikti, 
papasakoti, kas vyksta, ir pakviesti pasikalbėti su ponu Karteriu, tuo ad- 
vokatu, su kuriuo dirbu. Jis viską paaiškins. | 

— Baltasis? | 

— Taip. Bet geras. Su juo dirbu penkerius metus. Jis jums patiks. Pa- 
tiks ir tai, ką išgirsite. 

Drėgnas žvilgsnis praskaidrėjo. Gūžtelėjusi pečiais, ji tarė: 

— Gerai. 

-— Kada baigiate darbą? — paklausė Rodnis. 

— Pusę penkių. 

— Mūsų biuras yra Konektikuto gatvėje, penkiolika minučių kelio nuo 
čia. Ponas Karteris jūsų lauks. Turite mano kortelę. | 

Ji vėl pasižiūrėjo į kortelę. 

— Ir dar vienas labai svarbus dalykas, — beveik pakuždomis pridūrė 
Rodnis. - Niekam nieko nepasakokit. Tai didelė paslaptis. Darykit vis- 
ką taip, kaip patars ponas Karteris, ir turėsit tiek pinigų, kiek nė ne- 
sapnavot. Bet jeigu kam nors prasitarsit, tai liksit be nieko. 

Adelfa pritariamai linkčiojo. 

— Pradėkit galvoti apie persikraustymą. 

— Persikraustymą? Kur? 

— Na, į naujus namus, į kitą miestą, kur niekas jūsų nepažįsta ir ne- 
žino, kad turite daug pinigų. Nusipirkite dailų namelį ramioje gatvėje, 
kur vaikai gali ramiai važinėtis dviračiais, kur nėra narkotikų platinto- 
jų, gaujų, kur mokykloje niekas nenaudoja metalo detektorių ir kur nie- 
kas nesigvieš jūsų pinigų. Paklausykit patarimo Žmogaus, kuris augo pa- 
našiai kaip jūs. Pirmyn. Išvažiuokit iš čia. Linkoln Tauerse su tokiais pi- 
nigais jus prarys gyvą. 


Iš reido į VGT Klėjus laimėjo mis Glik, aną kvalifikuotą sekretorę, 
kuri, išgirdusi apie perspektyvą gauti dvigubai didesnį atlyginimą, beveik 
nedvejojo, senąją draugužę Poletę Tulos, kuri, kad ir išlaikoma turtingo 
vyro graiko, nepraleido progos užsidirbti du šimtus tūkstančių dolerių 
per metus vietoje apgailėtinų keturiasdešimties ir, žinoma, Rodnį. Tas 


reidas išprovokavo du skubius Glendos skambučius, į kuriuos nebuvo at- 
sakyta, ir daugybę laiškų elektroniniu paštu, kurie taip pat liko be atsa- 
ko, bent jau kol kas. Klėjus pasižadėjo artimiausiu metu pasimatyti su 
Glenda ir kaip nors pasiaiškinti. 

Kaip atsvarą geriesiems darbuotojams Klėjus priėmė Džoną, kuris, 
kad ir neturėjo teisininko praktikos (advokatūros egzaminą išlaikė tik 
iš penkto karto), tačiau buvo jo draugas, patikėtinis ir, kaip manė Klė- 
jus, galėjo išsiugdyti šiokių tokių teisininko įgūdžių. Džonas buvo ple- 
pys, mėgo išgerti, todėl apie naująją savo firmą Klėjus jam papasakojo 
labai nedaug. Ilgainiui jis ketino Džonui papasakoti daugiau, bet ne viską 
iš karto. Užuodęs pinigus, Džonas išsiderėjo tik šiek tiek mažesnį už vy- 
riausiojo teisininko devyniasdešimties tūkstančių dolerių atlyginimą, nors 
darbuotojai nežinojo, kiek kuris uždirba. Firmos apskaitą ir algalapius 
tvarkė trečiame aukšte neseniai įsisteigusi buhalterija. | 

Poletei ir Džonui Klėjus paaiškino tik tiek, kiek Rodniui: esą, jis su- 
žinojęs apie mėginimus nuslėpti gydymą netinkamais vaistais, tačiau nei 
vaistų, nei kompanijos pavadinimo jis negalįs sakyti nei jiems, nei kam 
nors kitam. Jis susisiekęs su ta kompanija. Neilgai trukus buvęs pasira- 
šytas susitarimas. Pažadėta daug pinigų. Svarbiausia, kad viskas būtų lai- 
koma paslaptyje. Jūs tik dirbkit savo darbą ir per daug neklausinėkit. 
Sukursime nedidelę, gerą juridinę firmą, užsidirbsime daug pinigų ir ga- 
lėsime džiaugtis gyvenimu. 

Kas gi tokio pasiūlymo atsisakytų? 

Mis Glik pasitiko Adelfą Pamfri taip, tarsi ši būtų pirmoji klientė, 
peržengusi naujosios firmos slenkstį. Iš tikrųjų taip ir buvo. Čia viskas 
kvepėjo naujumu — dažai, kilimas, sienų tapetai, itališki odiniai priima- 
mojo baldai. Atnešusi Adelfai krištolinėje taurėje vandens, mis Glik vėl 
ėmėsi tvarkyti savo naująjį, stiklu ir chromu tviskantį stalą. Atėjo Pole- 
tės eilė. Ji pakvietė Adelfą į savo kabinetą pirminiam parengimui. Pole- 
tė užsirašė daug pastabų apie šeimą, jo biografiją — tai, ką Maksas Pei- 
sas jau buvo parengęs. Ji paguodė gedinčią motiną. 

Kol kas visi buvo juodaodžiai, taigi Adelfa jautėsi ramiau. 

— Poną Karterį jūs tikriausiai matėte teisme, — tarė Poletė pagal jų 
su Klėjumi sukurtą scenarijų. - Teisėjas jam paskyrė Tekilos Vatsono bylą, 
bet jis jos atsisakė. Tuomet jis ir įsitraukė į šį reikalą. 

Kaip jie ir tikėjosi, Adelfa sutriko. 


Poletė ją spaudė toliau: 

— Mes kartu penkerius metus dirbome Visuomenės gynėjų tarnybo- 
je. Prieš kelias dienas iš ten išėjome ir atidarėme šią firmą. Jis jums pa- 
tiks. Labai malonus žmogus ir puikus advokatas. Sąžiningas ir ištikimas 
klientams. 

— Tai neseniai atsidarėt? 

— Taip. Klėjus jau seniai norėjo turėti nuosavą firmą. Pakvietė dirbti 
mane. Adelfa, jūs labai gerose rankose. 

Sutrikimą Adelfos veide pakeitė sumaištis. 

— Turit klausimų? | 

— Klausimų tiek daug, kad nežinau, nuo kurio pradėti. 

— Suprantu. Štai ką norėčiau jums patarti: neklausinėkit per daug. Dėl 
jūsų sūnaus mirties vienai didelei kompanijai galima būtų iškelti bylą, 
todėl ji, norėdama susitarti, siūlo jums daug pinigų. Jeigu jūs uždelsite 
ir imsite klausinėti, galite likti be nieko. Imkite pinigus, Adelfa, kuo grei- 
čiau imkite, ir bėkite. 

Atėjus metui susitikti su ponu Karteriu, Poletė palydėjo ją korido- 
riumi į didelį kampinį kabinetą. Klėjus nekantriai laukė jau visą valan- 
dą, tačiau ramiai pasisveikino ir pakvietė sėstis. Jo kaklaraištis buvo at- 
palaiduotas, rankovės užraitotos, ant stalo - daugybė bylų ir dokumen- 
tų, rodančių, kaip daug jis dirba. Poletė dar palūkuriavo, kol ledai bus 
galutinai pralaužti, paskui, kaip buvo sutarta, atsiprašiusi išėjo. 

— Prisimenu jus, —- tarė Adelfa. 

— Taip, aš buvau pirminiame teismo posėdyje. Tą bylą teisėjas užkrovė 
man, bet jos atsisakiau. Perėjau į kitą pusę. 

— Įdomu. 

— Jus tikriausiai visa tai trikdo. 

— Teisingai. 

— Iš tikrųjų viskas labai paprasta, - atsisėdęs ant stalo kraštelio tarė 
Klėjus, žvelgdamas į beviltiškai apstulbusį jos veidą. Sukryžiavęs ant krū- 
tinės rankas, mėgino sudaryti įspūdį, jog tokie dalykai jam ne naujiena. 
Jis dar kartą jai papasakojo apie didelę, blogą vaistų kompaniją ir, nors 
kalbėjo už Rodnį ilgiau ir vaizdingiau, bet nieko naujo nepasakė. Adel- 
fa sėdėjo prasmegusi odiniame fotelyje, rankas sukryžiavusi ant unifor- 
minėmis kelnėmis aptemptų kelių, žiūrėjo į jį nemirksėdama ir nežino- 
dama, kuo tikėti. 


— Jie siūlo jums daug pinigų, dabar, iš karto. > tarė baigdamas Klėjus. 

— Kas „jie“? 

— Vaistų kompanija. 

— Ar ji turi pavadinimą? 

— Net keletą, ir keletą adresų, bet tikrojo pavadinimo niekuomet ne- 
sužinosite. Tai viena susitarimo sąlygų. Mes - jūs ir aš, klientas ir advo- 
katas — privalome viską laikyti paslaptyje. 

“Galų gale ji mirktelėjo ir sujudėjo. Apsiblaususį žvilgsnį įrėmė į nau- 
jutėlį persišką kilimą, dengiantį pusės kabineto grindis. 

— Kiek siūlo? — tyliai paklausė. - 

— Penkis milijonus dolerių. 

— Viešpatie šventas, — dar įstengė ištarti prieš apsipildama ašaromis. 
Užsidengusi rankomis veidą kūkčiojo, nė nesistengdama susitvardyti. Klė- 
jus padavė jai popierinę nosinaitę. 


Kompensacija buvo pervesta į Klėjaus sąskaitą Čeizo banke, ją rei- 
kėjo tik perduoti. Makso parengtų dokumentų šūsnys gulėjo ant stalo. 
Klėjus davė jai pasirašyti, pažadėjo, kad pinigus ji gaus rytoj rytą, kai 
tik atsidarys bankas. Jis vartė dokumentus, akcentuodamas įstatyminę pu- 
sę ir, kur reikia, prašydamas ją pasirašyti. Adelfa buvo pernelyg priblokš- 
ta, kad galėtų ką nors pasakyti. 

— Galit manimi pasikliauti, — vis kartojo Klėjus. — Jeigu norite gauti 
pinigus, pasirašykit štai čia. 

— Jaučiuosi taip, lyg daryčiau ką blogo, — vienu metu suabejojo į ji. 

— Ne, bloga buvo padaryta jums. Auka tapote jūs, Adelfa, o dabar 
esate mano klientė. 

— Man reikia su kuo nors pasikalbėti, - tarė ji, pasirašydama dar kartą. 

Tačiau ji neturėjo su kuo pasikalbėti. Kartais pas ją, pasak Makso 
žvalgybos, lankydavosi meilužis, tačiau vargu ar jis galėtų jai ką nors pa- 
tarti. Turėjo nuo Vašingtono iki Filadelfijos išsibarsčiusių brolių ir sese- 
rų, bet jie už Adelfą tikrai nebuvo labiau išprusę. Tėvai buvo mirę. 

— Nederėtų, — atsargiai pastebėjo Klėjus. — Pinigai jums padės susi- 
"tvarkyti gyvenimą, tik apie juos niekas neturi žinoti. Jeigu kam nors pra- 
sitarsit, jie gali jus pražudyti. 


P 


— Aš nelabai moku tvarkytis su pinigais. 

— Mes padėsime. Jeigu pageidausite, Poletė padės sutvarkyti visus rei- 
kalus ir patars, kaip elgtis. 

— Būtų gerai. 

— Tam mes ir esame. 

Poletė parvežė ją namo; užtruko ilgai, nes po darbo keliuose buvo dide- 
lės transporto grūstys. Vėliau ji pasakojo Klėjui, kad Adelfa su ja beveik 
nesikalbėjo o prie namų nenorėjo išlipti iš automobilio. Taigi apie pusva- 
landį jos kalbėjosi apie naują jos laukiantį gyvenimą. Nebereikės pašalpų, 
naktimis nebesigirdės šaudymų. Nebereikės melstis, kad vaikams kas nenu- 
tiktų. Nebeteks nerimauti dėl vaikų taip, kaip nerimaudavo dėl Reimono. 

Nebebus jokių gaujų. Ir prastų mokyklų. 

Kai jos galų gale atsisveikino, ji verkė. 


Dambertono gatvės medžių pavėsyje sustojo juodas „Por- 

šė Karera“. Iš jo išlipo Klėjus, stengdamasis nekreipti dė- 

mesio į naująjį savo žaisliuką, tačiau tuoj pat apsižvalgė 
ir nueidamas dar kartą atsigręžė juo pasigrožėti. Jau trys dienos, kai tu- 
ri jį, bet vis dar tuo netiki. Mėtas priprasti, kartojo mintyse, vos tvardy- 
damas džiaugsmą, tačiau net ir trumpam nuo jo pasitraukęs, net suvir- 
pėdavo, vėl jį išvydęs. „Aš vairuoju „Poršė“, - džiūgavo balsu, skrieda- 
mas gatve it lenktynininkas. 

Jis buvo už aštuonių kvartalų nuo Džordžtauno universiteto, kuria- 
me, prieš įstodamas į teisės akademiją prie Kapitolijaus kalvos, mokėsi 
ketverius metus. Visur aplinkui — vaizdingi, istoriniai miestelio pastatai, 
tvarkingos pievelės, gatvės, skendinčios ąžuolų ir klevų pavėsyje. Triukš- 
mingos M gatvės parduotuvės, barai ir restoranai buvo vos už poros kvar- 
talų į pietus, lengvai pasiekiami pėsčiomis. Šiomis gatvelėmis jis vaikš- 
čiojo ketverius metus, per naktis ūždavo su draugais Viskonsino aveniu, 
M gatvės baruose ir kavinėse. 

Netrukus jis čia gyvens. 

Namas, kuris patraukė jo dėmesį, buvo parduodamas už 1,3 milijo- 
no dolerių. Rado jį prieš porą dienų važinėdamas po Džordžtauną. Ki- 
tas namas buvo N gatvėje, o dar vienas — Voltos, abu netoli vienas kito. 
Dar nepasibaigus savaitei, jis pasirinko šitą. 


J 0 pasirinktasis namas Dambertono gatvėje buvo pastatytas šeštąjį de- 
perdažytas plytų fasadas dabar buvo blyškiai melsvas. Namas buvo ke- 
turių aukštų su pusrūsiu, pasak nekilnojamojo turto agento, nepriekaiš- 
Kisindžerių ir daugybės kitų garsenybių Š šeimas. Vašingtone, ypač steng- 
damiesi parduoti namus Džordžtaune, nekilnojamojo turto agentai gar- 
senybių.vardais švaistydavosi dažniau nei Beverlio kalvose. 

Klėjus atvažiavo penkiolika minučių anksčiau. Namas buvo tuščias; pa- 
sak agento, jo savininkai gyveno globos namuose. Pro vartelius įėjęs į kie- 
mą, apžiūrėjo sodelį už namo. Baseino nebuvo, nes per mažai vietos. Že- 
mė Džordžtaune brangi. Buvo ir patijus su kaltinio metalo baldais, ir pikt- 
žolių prižėlusiais gėlynais. Klėjus galės pasidarbuoti, bet ne per daug. | 

Tikriausiai reikės samdyti gėlininkus. 

Šis namas ir kiti, kaimyniniai, jį sužavėjo. J am patiko gatvė, jauki ap- 
linka, kaimynai, gerbiantys vieni kitų asmeninį gyvenimą. Sėdėdamas ant 
namo laiptelių, jis nutarė, kad iš pradžių siūlys milijoną, paskui derėsis, 
blefuos, nueis šalin, vedžios agentą už nosies tol, kol galų gale mielai 
sumokės už namą, kiek prašomas. 

Įsispoksojęs į savo „Poršė“, vėl mintimis nuklydo į svajonių pasaulį, 
kur pinigai auga ant medžių ir galima pirkti, ko tik širdis geidžia: itališ- 
kų kostiumų, vokiškų sportinių automobilių, namus Džordžtaune, biuro 
patalpas miesto centre. Ką dar? Jis svajojo apie jachtą tėvui, žinoma, di- 
delę, kad jis galėtų daugiau užsidirbti. Bahamose būtų galima jachtą nu- 
kainoti, nurašyti didžiąją dalį išlaidų, kad tėvas galėtų padoriau susitvar- 
+ kyti gyvenimą. Be saiko gerdamas, gulinėdamas su pirma pasitaikiusia 
moterimi, gyvendamas skolintame bote, riedamasis dėl arbatpinigių, Dže- 
retas kasė sau duobę. Klėjus pasiryžo palengvinti jo gyvenimą. 

„Staiga jo svajones nutraukė durelių trinktelėjimas. Atvažiavo nekil- 
nojamojo turto agentas. 


Peiso sąrašas apsiribojo septyniomis aukomis. Tomis, apie kurias jis 
žinojo ir kurias su savo operatyvininkais galėjo kontroliuoti. „Tarvanas“ 
niekam nebebuvo skiriamas jau aštuoniolika dienų, o žudomasis „Tar- 


vano“ poveikis, kaip jau buvo žinoma iš patirties, baigiasi po dešimties 
dienų. Aukos buvo surašytos chronologiškai. Reimonas Pamfris tame są- 
raše buvo šeštas. 

Pirmoji auka buvo Džordžo Vašingtono koledžo studentas, išėjęs iš 
„Starbaks“ kavinės Viskonsino aveniu Betesdoje tiesiai žudikui į glėbį. 
Vaikinas buvo iš Blufildo, Vakarų Virdžinijos. Penkių valandų kelią į ten 
Klėjus įveikė per rekordiškai trumpą laiką, it lenktynininkas perskrodė 
Šenando slėnį. Vadovaudamasis tiksliais Peiso nurodymais, jis susirado 
vaikino tėvų namus — gana liūdnai atrodantį nediduką vienaaukštį ne- 
toli miesto centro. Sustojęs įvažiavime, bet vis dar sėdėdamas automo- 
bilyje, vos neištarė sau balsu: „Negaliu patikėti, kad aš tai darau“. 

Du dalykai jį paskatino išlipti iš automobilio. Pirma, kitos išeities jis 
neturėjo. Antra, perspektyva susižerti penkiolika milijonų dolerių; ne 
trečdalį ir ne du, o visus penkiolika. 

Buvo apsivilkęs kasdieniškai, lagaminėlį su dokumentais paliko au- 
tomobilyje. Motina buvo namuose, bet tėvas dar nebuvo grįžęs iš dar- 
bo. Įsileido nenoriai, bet paskui pasisiūlė pavaišinti arbata ir sausainiais. 
Klėjus laukė valgomajame ant sofos. Visur buvo prikabinėta mirusio sū- 
naus nuotraukų. Užuolaidos užtrauktos. Namuose vyravo netvarka. 

Ką aš čia veikiu? 

Ji ilgai pasakojo apie sūnų ir Klėjus gaudyte gaudė kiekvieną Žodį. 

Tėvas dirbo draudimo kompanijoje už kelių kvartalų ir grįžo namo 
dar nespėjus ištirpti ledo gabaliukams arbatos stiklinėse. Klėjus jiems pa- 
pasakojo, ko atvažiavo, bet tik tiek, kiek galėjo. Iš pradžių jie nedrąsiai 
klausinėjo, kiek dar žmonių dėl to žuvo, kodėl nereikia kreiptis į val- 
džios institucijas, ar nereikėtų apie tai papasakoti viešai. Klėjus atsaki- 
nėjo ekspromtu, it veteranas. Peisas jį gerai parengė. 

Jie, kaip ir visi kiti, galėjo rinktis: pykti, klausinėti, reikalauti, ieškoti 
teisingumo arba tyliai, ramiai paimti pinigus. Penkių milijonų dolerių su- 
ma jų sąmonę pasiekė ne iš karto, o jei ir pasiekė, tai jie puikiai suge- 
bėjo to neparodyti. Pyko, sakė, kad pinigai jų nedomina, bet tik iš pra- 
džių. Vakarop jie pradėjo įžvelgti šviesiąją reikalo pusę. 

— Jeigu nepasakysite kompanijos pavadinimo, pinigų nepriimsiu, - pa- 
reiškė tėvas. 

— Tikrojo pavadinimo aš ir pats nežinau, - atsakė Klėjus. 

Buvo ašarų ir grasinimų, pykčio ir neapykantos, atlaidumo ir pelnytos 
bausmės reikalavimų; tą vakarą čia buvo išlietos visos įmanomos emocijos. 


Ką tik palaidoję savo jaunėlį, jautė neišmatuojamą skausmą. Nesidžiaugė 
Klėjaus atvykimu, tačiau nešykštėjo jam padėkos žodžių už rūpestį. Juo ne- 
pasitikėjo, nes, siūlydamas tokį piktinantį dalyką, šis didmiesčio advoka- 
tas tikriausiai melavo, bet jie vis tiek pakvietė jį pasilikti vakarienės. 

Žmonės pradėjo rinktis lygiai šeštą. Keturios parapijietės atnešė tiek 
maisto, kad būtų užtekę savaitei. Klėjus buvo joms pristatytas kaip drau- 
gas iš Vašingtono, ir ketveriukė tuoj pat puolė kamantinėti. Joms nebū- 
tų prilygęs nė visko matęs advokatas. 

Galų gale ponios išėjo. Po vakarienės, visai sutemus, Klėjus ėmė juos 
spausti. Jis jiems siūląs vienintelę galimą išeitį. Truputį po dešimtos jie 
pradėjo pasirašinėti dokumentus. 


Su trečiąją auka buvo sunkiausia. Tai buvo beveik visą savo gyveni- 
mą gatvėse praleidusi septyniolikmetė prostitutė. Policija manė, kad ji 
žudiką pažinojusi, tačiau buvo visiškai nesuprantama, kodėl jis ją nušo- 
vė, ir dar —- slampinėjančią gatvėje, trijų liudytojų akivaizdoje. 

Ją vadino tiesiog Bende, be pavardės, bet jai jos ir nereikėjo. Peiso 
žvalgyba neaptiko nei vyro, nei motinos, nei tėvo, nei brolių ar seserų, 
nei vaikų, nei gyvenamosios vietos, nei mokyklos, nei bažnyčios, nei — 
keisčiausia — įskaitos policijoje. Laidotuvių ceremonijos nebuvo. Bendė 
buvo palaidota kaip daugelis Vašingtono skurdžių. Vienam iš Peiso agen- 
tų koroneris pasakė: 

— Ji palaidota neatpažintos prostitutės kape. 

Žudikas pasakė tik tiek, kad kažkur Mažajame Beirute, pavojingiau- 
"siame Vašingtono pietryčių rajone, gyvenanti jos teta. Ieškojo dvi savai- 
tes, bet tetos taip ir nerado. 

Kai nėra artimųjų, tai nėra su kuo ir tartis. 


Paskutiniai dokumentus pasirašę klientai buvo dvidešimt- 
metės studentės tėvai. Vieną savaitę ji buvo išmesta iš Ho- 
vardo, o kitą - jau nužudyta. Jie gyveno Varentone, Vir- 
džinijoje, už keturiasdešimties mylių į vakarus nuo Vašingtono. Klėjaus 


kabinete jie visą valandą sėdėjo susikabinę rankomis, tarsi vienas be ki- 
to nieko negalėtų daryti. Verkė, liedami nenusakomą skausmą. Kai Klė- 


jus siūlė jiems pinigus, laikėsi stoiškai, tvirtai, buvo nesukalbami ir iš pa- 
žiūros ramūs; jis net suabejojo, ar pavyks su jais susitarti. 

Tačiau pavyko, nors Klėjus matė, jog iš visų klientų, kuriuos jam te- 
ko įkalbinėti, šiems pinigai rūpėjo mažiausiai. Ilgainiui jie tai įvertins, o 
kol kas ilgisi savo dukters. 

Poletė su mis Glik juos palydėjo prie liftų, kur atsisveikindami visi dar 
kartą apsikabino. Durims užsidarius, tėvai stengėsi sutramdyti ašaras. 

Nedidelė Klėjaus komanda susirinko posėdžių salėje atsipūsti, džiaug- 
damiesi, kad bent jau artimiausiu metu nebereikės susitikti su našlėmis ir 
gedinčiais tėvais. Tokia proga Klėjus pavaišino bendradarbius atšaldytu 
brangiu šampanu. Mis Glik jo atsisakė, nes apskritai negerdavo, tačiau fir- 
moje ji buvo vienintelė blaivininkė. Poletė ir Džonas buvo ypač ištroškę. 
Rodnis labiau mėgo „Badvaizerį“, bet šampano irgi neatsisakė. 

Atkimšęs antrą butelį, Klėjus pasakė kalbą. 

— Turiu keletą pranešimų, — pradėjo jis, kilstelėjęs savo taurę. — Pir- 
ma, visi „Tailenolo“ atvejai surinkti. Sveikinu ir visiems jums dėkoju. — 
„Tailenolu“ jis pavadino „Tarvaną“, kurio pavadinimą minėti jam buvo 
uždrausta. Apie savo atlygio dydį jis taip pat nutylėjo. Aišku, kad Klė- 
jus gavo daug, bet kiek — niekas nė nenutuokė. 

Visi paplojo. 

— Antra, šįvakar švęsime „Citronel“ restorane. Renkamės lygiai aš- 
tuntą. Galime užtrukti ilgai, nes rytoj nedirbsime. Biuras bus uždarytas. 

Vėl - plojimai, vėl - šampanas. 

— Trečia, po dviejų savaičių išskrendam į Paryžių. Visi. Kiekvienas ga- 
lite pasikviesti po draugą ar draugę, pageidautina, sutuoktinį, jeigu tu- 
rite. Visos išlaidos apmokėtos. Skrisime pirma klase, gyvensime praban- 
giame viešbutyje, kaip dera. Ten būsime savaitę. Jokių atsikalbinėjimų 
nepriimu. Aš bosas ir visiems įsakau skristi į Paryžių. 

Mis Glik abiem rankomis užsidengė burną. Visi stovėjo apstulbę. Pir- 
moji prabilo Poletė: 

— Gal ne į Paryžių, o į Tenesį. 

— Ne, brangioji, į patį tikriausią Paryžių. 

— O jeigu ten netyčia susidursiu su savo vyru? — stengdamasi nesi- 
šypsoti sunerimo ji, ir visi aplinkui pratrūko kvatoti. 

— Gali skristi ir į Tenesį, jeigu nori, — atsakė Klėjus. 

 — Tai jau ne. 


Kai galų gale buvo įmanoma kalbėti, mis Glik pasakė: 

— Man reikės paso. 

— Kabinete-turiu blankų. Pasirūpinsiu. Neužtruks nė savaitės. Kas dar? 

Paskui visi kalbėjosi apie orą, tarėsi, kuo apsivilkti. Džonas svarstė, 
kurią merginą pasikviesti. Poletė buvo vienintelė buvusi Paryžiuje per me- 
daus mėnesį, bet trumpai, nes jos graikas buvo skubiai iškviestas verslo 
reikalais. Į namus parskrido viena, antrąja klase, nors pirmyn skrido pir- 
mąja. 

— Pirmojoje klasėje duoda šampano, - aiškino ji, - o kėdės plačios 
kaip sofa. 

— Galėsiu pasikviesti bet ką? — paklausė Džonas, niekaip negalėda- 
mas apsispręsti. 

— Tik būtų geriau, jeigu vyro ji neturėtų, - atsakė Klėjus. 

— Pasirinkimo laukas siaurėja. 

— Ką pasikviesi tu? — pasidomėjo Poletė. 

— Tikriausiai nieko, - atsakė Klėjus ir visi nutilo. Džonas jau spėjo 
paskleisti gandus apie jo išsiskyrimą su Rebeka. Visi norėjo, kad bosas 
būtų laimingas, tačiau nebuvo tokie artimi, kad kištųsi į jo reikalus. 

— Kaip ten tas bokštas? — paklausė Rodnis. 

— Eifelio, — patikslino Poletė. - Galima užlipti iki pat viršaus. 

— Tai jau ne. Pavojinga. 

— Matyti, kad esi tikras keliautojas. 

— Ar ilgai būsim? — paklausė mis Glik. 

— Septynias paras, - paaiškino Klėjus. - Septynios naktys Paryžiuje. 

Apsvaigę nuo šampano, visi užsisvajojo. Vos prieš mėnesį jie it ka- 

„torgininkai dar plušėjo Visuomenės gynėjų tarnyboje. Visi, išskyrus Džo- 
ną, kuris prekiavo kompiuteriais. 


Maksui Peisui reikėjo pasikalbėti, o kadangi firma nedirbo, Klėjus pa- 
siūlė ten susitikti vidurdienį, kai nors truputį atsigaus. 
Jam vis dar skaudėjo galvą. 
„= Atrodot pasibaisėtinai, - mandagiai pastebėjo Peisas. 
— Šventėm. 
— Mums reikia aptarti labai svarbų dalyką. Ar pajčgsit? 


— Kuo puikiausiai. Pirmyn. 

Maksas vaikštinėjo po kambarį, rankoje laikydamas aukštą puodelį 
su kava. | 

— Ta maišatis su „Iarvanu“ baigėsi, - tarė jis užbaigdamas. Sumaištis 
baigėsi, kai jis tą pasakė, bet ne anksčiau. — Šešiais atvejais susitarėme. 
Jeigu atsirastų kas nors iš Bendės giminių, jums teks viską sutvarkyti. 
Tačiau aš įsitikinęs, kad jos artimųjų nėra. 

— Aš taip pat. 

-— Šauniai padirbėjot, Klėjau. 

— Man už tai šauniai mokama. 

— Šiandien pervesiu likusią sumą. Sąskaitoje turėsite visus s penkioli- 
ka milijonų. Viską, kas dar liko. 

— O ko jūs tikėjotės? Kad važinėsiu senu automobiliu, gyvensiu ap- 
šiurusiame bute, vilkėsiu pigiais drabužiais? Pats sakėt, kad reikia suda- 
ryti deramą įspūdį. | 

. — Juokauju. O jums puikiai sekasi gyventi kaip turtuoliui. 

— Ačiū. 

— Iš skurdo kylate į gerovę nepaprastai lengvai. 

— Talentas. 

— Tik būkite atsargus. Stenkitės per daug nekristi kitiems į akis. 

— Pasikalbėkime apie kitą bylą. 

Peisas atsisėdo ir per stalą stumtelėjo aplanką. 

— „Diloftas“. Gamintojas - „Akermano laboratorija“. Stiprūs vaistai 
nuo uždegimo, jie vartojami paūmėjus artritui. „Diloftas“ — naujiena, dėl 
kurios gydytojai kraustosi iš proto. Jis daro stebuklus, labai mėgstamas 
ligonių. Tačiau yra dvi problemos: pirma, jį gamina mano kliento kon- 
kurentai; antra, manoma, kad jis skatina šlapimo pūslės navikų atsira- 
dimą. Mano klientas, tas pats, kuris sukūrė „Tarvaną“, gamina panašius 
vaistus, kurie buvo populiarūs, kol prieš metus rinkoje pasirodė „Dilof- 

as“. Jo rinka verta maždaug trijų milijardų per metus. „Diloftas“ jau 
antroje vietoje ir tikriausiai šįmet peršoks vieną milijardą. Sunku pasa- 
kyti kaip, bet jo rinka sparčiai plečiasi. Mano kliento vaistų rinka ap- 
ima pusantro milijardo, bet sparčiai siaurėja. „Diloftas“ plinta ir netru- 
kus jį nukonkuruos. Jis nepaprastai geras. Prieš kelis mėnesius mano 
klientas Belgijoje įsigijo nedidelę farmacijos kompaniją. Ji turėjo pada- 
linį, kurį vėliau prarijo „Akermano laboratorija“. Keli mokslininkai bu- 


vo išmesti ir dar apmulkinti. Dingo kai kurie laboratoriniai tyrimai, ku- 
rie paskui atsirado ten, kur jų nereikia. Mano klientas turi liudytojų ir 
dokumentų, įrodančių, jog apie galimas problemas „Akermano labora- 
torija“ Žinojo mažiausiai pusę metų. Suprantat, ką aš sakau? 

— Taip. Kiek žmonių vartojo „Diloftą“? 

— Labai sunku pasakyti, nes jų vis daugėja. Gal milijonas. 

— Kiek procentų iš jų susirgo navikais? 

— Tyrimai rodo, kad tokių yra apie penkis procentus. Pakanka ir tiek. 

— Kaip nustatoma, kad pacientas turi auglį? 

— Iš urologinio tyrimo. 

— Norit, kad „Akermano laboratorijai“ pareikščiau ieškinį? 

— Neskubėkim. Tiesa apie „Diloftą“ išaiškės netrukus. Kol kas nėra 
jokių teismų, negirdėti pretenzijų, žurnaluose nespausdinami jokie 
straipsniai. Mūsų sekliai sako, kad „Akermanas“ jau skaičiuoja, kiek, ki- 
lus audrai, reikės sumokėti advokatams. Galimas dalykas, kad „Akerma- 
nas“ mėgins patobulinti vaistus, tačiau tam reikia laiko bei Maisto pro- 
duktų ir vaistų priežiūros asociacijos pritarimo. Tikrai kebli padėtis, nes 
reikia turėti grynųjų. Supirkinėdami kitas kompanijas, kurios dar neat- 
simokėjo, jie smarkiai prasiskolino. Jų akcijų kaina dabar apie keturias- 
dešimt du doleriai už vieną. Prieš metus buvo aštuoniasdešimt. 

— Kaip kompaniją paveiktų tokia žinia apie „Diloftą“? 

— Nusmukdytų akcijų kainą, o mano klientui kaip tik to ir reikia. Jei- 
gu reikalai klostysis taip, kaip jis nori, o mes su jumis galime tuo pasi- 
rūpinti, tai ta žinia „Akermaną“ pribaigs. Kadangi turime įrodymų apie 
žalingą „Dilofto“ poveikį, tai kompanijai nebus kitos išeities, kaip susi- 

“tarti be teismo. Kai preparatas toks pavojingas, jie negali rizikuoti, kad 
byla atsidurtų teisme. 

— O blogiausiu atveju? 

— Devyniasdešimt penki procentai navikų yra gėrybiniai ir labai ne- 
dideli. Pūslė iš esmės nėra sužalota. 

— Taigi bylinėjimasis reikalingas tik tam, kad sudrebintų rinką? 

— Taip. Ir, žinoma, tam, kad aukos gautų kompensaciją. Tikrai neno- 
rėčiau, kad mano pūslėje atsirastų navikų — nei gėrybinių, nei piktybi- 
nių. Panašiai jaustųsi ir dauguma prisiekusiųjų. Štai koks scenarijus: su- 
renkat apie penkiasdešimt ieškovų ir „Dilofto“ pacientų naudai pareiš- 
kiat didelį ieškinį. Tuo pačiu metu per televiziją paleidžiat skelbimą, kvie- 


čiantį atsiliepti kitas šių vaistų aukas. Smogiat staiga, stipriai ir bylos pa- 
sipils tūkstančiais. Skelbimai nusirita per visą šalį, išsigandę žmonės 
skambina į Vašingtoną pranešime nurodytu nemokamu telefono nume- 
riu, O čia sėdintis būrys padėjėjų atsakinėja į skambučius ir tvarko visus 
popierius. Tai jums kainuos, bet gavus, tarkim, penkis tūkstančius ieški- 
nių ir kiekvienu atveju susitarus dėl dvidešimties tūkstančių dolerių kom- 
pensacijos, susidaro šimtas milijonų dolerių. Trečdalis — jūsų. 

— Tai siaubinga! ( 

— Ne, Klėjau, tai pats puikiausias kolektyvinis ieškinys. Štai šitaip mū- 
siškė sistema ir veikia. Jeigu ne jūs, tai, užtikrinu jus, tą padarys kas nors 
kitas. Ir labai greitai. Čia sukasi tokie pinigai, kad kolektyvinių ieškinių 
advokatai it maitvanagiai tyko nors menkiausios užuominos apie blogus 
vaistus. O tokių, patikėkit, galybė. 

— Kodėl aš turiu būti tas laimingasis? 

— Kad būtų galima veikti sutartinai, mano drauge. Žinodamas, kada 
pareikšite ieškinį, mano klientas galės reaguoti į rinką. . 

— Kur rasti tuos penkiasdešimt klientų? — paklausė Klėjus. 

Maksas trinktelėjo ant stalo dar vieną aplanką: 

— Žinom jų mažiausiai tūkstantį. Pavardės, adresai, viskas čia. 

— Minėjot būrį padėjėjų. 

— Pustuzinį. Atsakinėti į skambučius ir tvarkyti dokumentus pakaks 
ir tiek. Galėtumėt surinkti apie penkis tūkstančius individualių klientų. 

— O skelbimai per televiziją? 

— Taip, Žinau vieną kompaniją, kuri gali sulipdyti tekstą greičiau nei 
per tris dienas. Nieko įmantraus — balsas už kadro, byrančios ant stalo 
tabletės, potencialus „Dilofto“ pavojus, penkiolika siaubingų akimirkų, 
kurios privers žmones skambinti į Klėjaus Karterio II advokatų biurą. 
Patikėkit, reklama tikrai veikia žmones. Paleisk ją suktis didžiuosiuose 
prekybos centruose ir per savaitę klientų turėsi daugiau negu reikia. 

— Kiek tai kainuos? 

— Porą milijonų, bet jūs galit sau leisti. 

Dabar jau buvo Klėjaus eilė žingsniais matuoti kambarį, kad kraujas 
geriau cirkuliuotų. Jis buvo matęs skelbimų apie Žmogaus organizmą ža- 
lojančias liesėjimo tabletes, kuriais advokatai gąsdino Žmones, kad šie 
imtų skambinti jiems nemokamais telefono numeriais. Žinoma, jis taip 
žemai nenusileis. | 


Bet atlygis — trisdešimt trys milijonai! Jis das nespėjo atsipeikėti po 
pirmojo praturtėjimo. , 

— Koks planas? 

Peisas buvo sudaręs darbų sąrašą. 

— Jums reikės sudaryti sųtartis su klientais, o tai gali užtrukti dau- 
giausiai porą ar trejetą savaičių. Trys dienos — sukurti reklamai. Kelios 
dienos - įsigyti reklamos laiką televizijoje. Jums reikės padėjėjų ir, išsi- 
nuomojus priemiestyje kokias nors patalpas, juos įkurdinti. Čia per bran- 
gu. Reikės parengti ieškinį. Turit puikių darbuotojų. Turėtumėt susitvar- 
kyti greičiau nei per mėnesį. | 

— Savaitei juos išsivežu į Paryžių, bet viską padarysim laiku. 

— Mano klientas nori, kad ieškinys būtų pareikštas greičiau nei per 
mėnesį. O tiksliau — liepos antrą. 

Grįžęs prie stalo, Klėjus įsistebeilijo į Peisą. 

— Su tuo dar nebuvau susidūręs, — tarė jis. 

Peisas ištraukė kažką iš aplanko. 

— Ar šį savaitgalį jūs užsiėmęs? 

— Nelabai. . 

— Ar teko būti Naujajame Orleane? 

— Prieš dešimt metų. 

— Girdėjot apie „Baristerių ratelį“? 

— Galbūt. 

— Tai sena, bet naujam gyvenimui prisikėlusi teisininkų organizacija, 
kurios sritis — kolektyviniai ieškiniai. Dukart per metus renkasi aptarti 
vėliausias bylinėjimosi tendencijas. Turiningai praleistumėt savaitgalį, — 
“kalbėjo Peisas, per stalą stumtelėdamas Klėjui brošiūrą. Šis paėmė. Vir- 
šelyje buvo spalvota „Rojal Sonesta“ viešbučio prancūzų kvartale foto- 
grafija. 


Naujajame Orleane, kaip visuomet, buvo karšta ir drėgna. 

Jis buvo vienas ir dėl to džiaugėsi. Net jeigu su Rebeka nebūtų išsi- 
skyrę, ji su juo nevažiuotų: pernelyg užsiėmusi darbe, be to, savaitgalį 
ketino su motina važiuoti apsipirkti. Kaip visuomet. Jis galvojo pasikviesti, 
Džoną, bet pastaruoju metu su juo tapo sunkiau bendrauti. Klėjus iš ben- 


dro jų buto išsikraustė į erdvų namą Džordžtaune, nepasiūlęs Džonui 
gyventi drauge. Šis įsižeidė, bet Klėjus to ir tikėjosi. Jis tikrai nenorėjo 
gyventi su tokiu netvarkingu žmogumi, kuris išeina arba grįžta bet ku- 
riuo paros metu ir į namus tempiasi kiekvieną benamę katę. 

Pinigai pradėjo jį išskirti iš kitų tarpo. Senųjų draugų, kuriems anks- 
čiau paskambindavo, vengė, nes nenorėjo, kad šie imtų klausinėti. Lio- 
vėsi lankęsis mėgstamose vietose, nes galėjo lankytis prabangesnėse. 
Greičiau nei per mėnesį pakeitė darbą, namus, automobilį, banką, gar- 
derobą, maitinimosi vietas, sporto salę ir tikrai ketino pakeisti draugę, 
nors kitos horizonte kol kas nematė. Jiedu nesikalbėjo jau dvidešimt aš- 
tuonias dienas. Jis manė paskambinsiąs jai, kaip žadėjo, trisdešimtąją, 
tačiau per tą laiką viskas labai smarkiai pasikeitė. 

Kai Klėjus įėjo į „Rojal Sonesta“ vestibiulį, jo marškiniai buvo per- 
mirkę ir lipo prie nugaros. Registracijos mokestis - penki tūkstančiai do- 
lerių. Už kelias dienas pasiutusiai daug. Teisininkų pasaulyje toks mo- 
kestis bylojo, kad kviečiami ne visi, o tik turtingieji, rimtai dirbantys ko- 
lektyvinių ieškinių srityje. Kambarys kainavo keturis šimtus penkiasde- 
šimt dolerių per parą. Klėjus už jį sumokėjo naujutėlaite platinine kre- 
dito kortele. 

Vyko įvairiausi seminarai. Jis užsuko pasiklausyti diskusijos apie ieš- 
kinius dėl toksinių medžiagų. Jai vadovavo du teisininkai, kadaise pa- 
reiškę ieškinį chemijos pramonės kompanijai, atliekomis užteršusiai ge- 
riamąjį vandenį, dėl ko galėjo ar negalėjo kilti susirgimo vėžiu pavojus, 
tačiau pusę milijardo ta kompanija vis tiek sumokėjo, o tiedu teisinin- 
kai susižėrė nemenką sumelę. Gretimoje salėje per televiziją Klėjaus kaž- 
kada matytas teisininkas visa gerkle aiškino, kaip elgtis su žiniasklaida, 
tačiau klausytojų beveik nebuvo. Tiesą sakant, lankytojų buvo nedaug 
visuose seminaruose. Kita vertus, buvo penktadienis, o „sunkiasvorių“ 
atvykimo buvo laukiama šeštadienį. 

Nedidelėje parodų salėje Klėjus galiausiai aptiko būrelį žmonių, ku- 
riems viena aviacijos kompanija demonstravo vaizdo įrašą apie naują pra- 
bangų reaktyvinį lėktuvą — įmantriausią tos kartos egzempliorių, kuris 
netrukus turėtų pasirodyti rinkoje. Plačiame ekrane salės kampe keitėsi 
vaizdai, o teisininkai tyliai spoksojo į paskutinį aviacijos stebuklą. Ketu- 
rių tūkstančių mylių atstumas — „nuo pakrantės iki pakrantės arba nuo 
Niujorko iki Paryžiaus, žinoma, be nusileidimo“. Kuro sunaudoja ma- 


žiau nei bet kuris kitas iš keturių, apie kuriuos,Klėjus nė girdėti nebuvo 
girdėjęs, bet skrenda kur kas greičiau. Viduje erdvu, visur sėdimos vie- 
tos, sofos, miela stiuardesė trumpu sijonėliu siūlo šampano su vyšnio- 
mis. Oda — tamsiai įdegusi. Gal — malonumui, o gal - darbui, kadangi 
„Galaxy 9000“ įrengtas telefono ryšys ir palydovinė sistema, leidžianti 
smarkiai užsiėmusiam advokatui paskambinti į bei kurią vietą pasauly- 
je; faksai, kopijavimo aparatas ir, žinoma, tiesioginis interneto ryšys. Vaiz- 
dajuostėje keli griežtos išvaizdos teisininkai pasiraitoję rankoves sėdėjo 
aplink staliuką ir rimtai tarėsi, matyt, kokiu nors svarbiu klausimu, visai 
nekreipdami dėmesio nei į blondinę trumpu sijonėliu, nei į šampaną. 

Jausdamasis įsibrovėliu, Klėjus priėjo arčiau. Suprantama, apie „Ga- 
laxy 9000“ kainą vaizdajuostėje nebuvo nė užuominos. Kitos smulkme- 
nos, kurias galėjo išdėstyti čia pat lūkuriuojantys pardavimo atstovai, bu- 
vo kur kas svarbesnės. Užgesus ekranui, teisininkai atgijo ir ėmė aptari- 
nėti ne blogus vaistus ar kolektyvinius ieškinius, o lėktuvus ir atlygini- 
mus lakūnams. Nekantrūs pirkėjai apspito pardavimo atstovus. Klėjus nu- 
girdo kažkurį sakant: 

— Naujas kainuotų apie trisdešimt penkis. 

Suprantama, ne milijonus. . 

Parodos dalyviai siūlė įvairiausių prabangių žaisliukų. Būrelis rimtos 
išvaizdos teisininkų domėjosi jachtomis. Čia pat stoviniavo nekilnojamojo 
turto Karibų pakrantėje specialistas. Kitas siūlė rančas Montanoje. Elek- 
troninė kabina su paskutinio modelio absurdiškai brangiais prietaisais bu- 
vo ypač apgulta žmonių. 

Ir dar - automobiliai. Išilgai vienos sienos buvo išrikiuota prašmat- 


* niausių brangių automobilių ekspozicija — „Mersedes-Benz“ nudengia- 


mu viršumi, ribotos laidos „Korvetas“, kaštoninės spalvos „Bentlis“, ku- 
rį įsigyti privalėjo kiekvienas save gerbiantis kolektyvinių ieškinių advo- 
katas. „Poršė“ kompanija demonstravo naują sportinį modelį, o preky- 
bos vadybininkas jau priiminėjo užsakymus. Daugiausia teisininkų grū- 
dosi prie karališkai mėlyno „Lambordžini“. Jo kainos nebuvo matyti, tarsi 
gamintojas bijotų ją net parodyti. Tik 290 000 dolerių, egzempliorių la- 
bai nedaug. Keli teisininkai dėl jo buvo pasirengę grumtis. 
Ramesniame salės kamputyje stambokam teisininkui siuvėjas mata- 
vo. itališką kostiumą. Užrašas skelbė, kad tai - Milano firma, tačiau pra- 
eidamas pro šalį Klėjus nugirdo puikiausią amerikietišką tartį. 


Studijuodamas teisę, kartą dalyvavo viešoje diskusijoje apie kolekty- 
vinius susitarimus be teismo; buvo kalbama apie tai, ką turėtų daryti ad- 
vokatai, kad neišprususius savo klientus apsaugotų nuo pagundos staiga 
praturtėti. Keli teisininkai pasakojo baisių istorijų apie dirbančias šei- 
mas, kurioms tokie susitarimai sužlugdė gyvenimą. Pagal jų pasakojimus 
apie žmogaus elgseną būtų galima parašyti puikų mokslinį darbą. Vie- 
nas diskusijos dalyvių net pašmaikštavo: 

— Mūsų klientai moka išleisti pinigus taip pat greitai, kaip ir mes. 

Žvalgydamasis po parodų salę, Klėjus pastebėjo, kaip lengvai teisi- 
ninkai švaisto pinigus. Ar jis tampa panašus į juos? 

Žinoma, ne. Kol kas jam reikia tik svarbiausių dalykų. Kas nenorėtų 
naujo automobilio arba geresnio namo? Nei jachtų, nei lėktuvų, nei ran- 
čų jam nereikia. Kam visa tai? O jeigu iš „Dilofto“ dar labiau praturtės, 
tai lėktuvams ir viloms tikrai nešvaistys. Paslėps banke arba užkas kieme. 

Klėjui ėmė darytis bloga nuo tos beprotiškos vartotojų orgijos, ir jis 
išėjo iš viešbučio. Užsimanė austrių su alumi. 


Šeštadienio rytą vienintelis devintos valandos seminaras bu- 
1 vo skirtas naujausiems, šiuo metu Kongrese svarstomiems 

“kolektyvinių ieškinių įstatymams. Dalyvių buvo nedaug. Su- 
mokėjęs penkis tūkstančius dolerių, Klėjus pasiryžo pasisemti kuo dau- 
giau žinių. Jis buvo, matyt, vienintelis iš seminaro dalyvių, kurio nekama- 
vo pagirios. Visi kiti tuštino kavos puodelius. 

Pranešimą skaitė teisininkas lobistas iš Vašingtono, nevykusiai pradė- 
jęs nuo poros nešvankių anekdotų. Visi klausytojai buvo baltaodžiai, vi- 
si vyrai (nuolatinė brolija), bet nebuvo nusiteikę juokauti. Lėkštas hu- 
moras netrukus virto nuoboduliu. Vis dėlto paskaita buvo įdomi ir šiek 
tiek informatyvi, bent jau Klėjui; apie kolektyvinius ieškinius jis. žinojo 
labai nedaug, taigi viskas jam buvo nauja. 

Dešimtą jam reikėjo rinktis diskusiją apie paskutinės „Stipenos Beno“ 
bylos aplinkybes arba teisininko, kuris specializavosi švino dažų srityje, pa- 
skaitą. Pastaroji tema Klėjui atrodė nuobodi, taigi jis pasirinko pirmąją. 

„Stipena Benu“ buvo pravardžiuojamos liūdnai pagarsėjusios tabletės 
nuo nutukimo, kurias vartojo milijonai pacientų. Jų gamintojas susižėrė 
milijonus ir ketino užkariauti pasaulį, tačiau daugelis vartotojų ėmė skųstis 


sveikatos sutrikimais. Vaistus buvo lengva susieti su širdies nepakankamu- 
mo padažnėjimu. Bylinėjimasis pratrūko pernakt, tačiau kompanija ne- 
troško pakliūti į teismą. Turėdama gilias kišenes, ėmė atsipirkinėti didžiu- 
lėmis kompensacijomis ieškovams. Dėl „Stipenos Beno“ bylų pastaruo- 
sius trejus metus pešėsi visų penkiasdešimties valstijų advokatai. 

Už stalo, priešais publiką, greta diskusijos vadovo sėdėjo keturi tei- 
sininkai. Vieta šalia Klėjaus buvo laisva, kol jos neužėmė paskutinę mi- 
nutę atskubėjęs ir tarp eilių prasibrovęs karštakošis advokatėlis. Jis ėmė 
krauti iš lagaminėlio viską, ko galėtų reikėti: bloknotus, seminaro me- 
džiagą, du mobiliuosius telefonus ir pranešimų gaviklį. Deramai įsiren- 
gęs postą ir privertęs Klėjų pasitraukti kuo toliau, sušnibždėjo: | 

— Labas rytas. 

— Labas, - pakuždomis atsakė Klėjus, neturėdamas nė menkiausio no- 
ro su kuo nors šnekėtis. Žvilgtelėjęs į mobiliuosius telefonus pagalvojo, 
kas galėtų jam skambinti dešimtą ryto šeštadienį. 

— Kiek turit bylų? — vėl šnipštelėjo kaimynas. 

Įdomus klausimas. Klėjus. tikrai neturėjo, ką atsakyti. Ką tik baigė 
tvarkyti „Tarvano“ bylas ir taikėsi į „Diloftą“, taigi kol kas neturėjo nė 
vienos. Tačiau čia, kur švaistomasi milžiniškais išpūstais skaičiais, toks 
atsakymas būtų nesuprastas. 

— Porą dešimčių, — pamelavo jis. 

Vyrukas susiraukė, tarsi būtų išgirdęs kažin ką nepadoraus, ir jo no- 
ras kalbėtis, bent jau kelioms minutėms, atvėso. Prabilus vienam iš da- 
lyvių, salė nuščiuvo. Jis kalbėjo apie „Sveiko gyvenimo“ — „Stipenos Be- 
no“ gamintojo - finansinę ataskaitą. Kompanija turėjo keletą padalinių, 
dauguma jų dirbo pelningai. Akcijų kaina nenukentėjo. Faktiškai po kiek- 
vieno didesnio susitarimo akcijų kaina išlikdavo stabili, o tai rodė, kad 
investuotojai žino, jog kompanija turi daug grynųjų pinigų. 

— Tai Peitonas Frenčas, - pašnibždomis paaiškino kaimynas. 

— Kas jis? — pasidomėjo Klėjus. 

-— Aršiausias šalyje kolektyvinių bylų advokatas. Pernai užsidirbo tris 
šimtus milijonų. 

— Jis dar kalbės po pietų ar ne? 

— Taip, siūlyčiau pasiklausyti. | 

Ponas Frenčas kuo smulkiausiai išaiškino, kad trijuose šimtuose tūks- 
tančių „Stipenos Beno“ bylų buvo susitarta maždaug dėl septynių su pu- 


se milijardo dolerių kompensacijos. Drauge su kitais ekspertais jis nusta- 
tęs, jog tikriausiai yra dar šimtas tūkstančių bylų, kurių vertė - du ar trys 
milijardai dolerių. Kompanija ir jos draudėjai turi daug grynųjų pinigų, iš 
kurių gali mokėti kompensacijas, taigi čia susirinkusiųjų tikslas - kuo sku- 
biau surasti likusius nukentėjusiuosius ir įkalbėti juos tartis dėl kompen- 
sacijų. Jo žodžiai publiką uždegė. 

Klėjus netroško drauge su jais šokti į duobę. Jis suprato, kad tas kres- 
nas, pasipūtęs neūžauga turi tris šimtus milijonų, bet jam vis tiek nega- 
na. Diskusija nukrypo į tai, kaip kūrybiškai prisivilioti naujų klientų. Vie- 
nas iš dalyvių užsidirbo tiek, kad galėjo mokėti atlyginimus dviem etati- 
niams gydytojams, kurie nieko kito neveikė, tik važinėjo po miestus, ieš- 
kodami „Stipenos Beno“ aukų. Kitas labiau pasikliovė reklama per te- 
leviziją. Klėjų tai sudomino, tačiau netrukus diskusija virto apgailėtinais 
debatais dėl to, ar per televiziją reikia rodytis pačiam advokatui, ar ver- 
čiau samdyti kokį nors žlugusį aktorių. 

Keista, tačiau apie teisininkams rūpimus dalykus — ekspertus liudy- 
tojus, demaskuotojus, prisiekusiųjų atranką, medicininius įrodymus — nie- 
kas nediskutavo. Klėjus sužinojo, kad tokios bylos į teismus pakliūva re- 
tai. Tam nebūtina turėti teisminių įgūdžių. Buvo kalbama tik apie tai, 
kaip gauti bylas ir, žinoma, didžiulius honorarus. Per diskusiją tie ketu- 
ri dalyviai ir keletas tų, kuriems iškilo šiokių tokių klausimų, neištvėrė 
nepasigyrę, jog iš naujų susitarimų susižėrę milijonus. 

Klėjus ėmė svajoti apie dušą. 

Vienuoliktą vietinis „Poršė“ prekybos agentas surengė „Kruvinosios 
Merės“ priėmimą, kuris turėjo didžiulį pasisekimą. Žalios austrės, kok- 
teiliai ir nesiliaujančios kalbos apie tai, kas kiek turi bylų, ir kaip jų gauti 
dar daugiau. Tūkstantis šen, du tūkstančiai — ten. Matyt, populiariausia 
taktika, surinkus kuo daugiau bylų, buvo „klijuotis“ prie Peitono Fren- 
čo, kad šis Misisipėje, savo kieme, kur teisėjai, prisiekusieji ir verdiktai 
būna tokie, kokių jam reikia, o gamintojas bijo net koją ten įkelti, su 
džiaugsmu jas prijungtų prie savo kolektyvinio ieškinio. Frenčas publiką 
minkė it apsaugos bosas Čikagoje. 

Pirmą popiet jis vėl kalbėjo. Po užkandžių ir alaus jo skruostai buvo 
įraudę, kalbėjo laisvai, išraiškingai. Nesinaudodamas užrašais, jis papa- 
sakojo trumpą Amerikos kolektyvinių ieškinių sistemos istoriją, aiškino, 
kaip svarbu ginti žmones nuo pavojingą produkciją gaminančių didžiųjų 


korporacijų godulio ir korupcijos. Beje, jeigu jau apie tai prabilo, jis ne- 
mėgstąs ir draudimo kompanijų, bankų, tarptautinių korporacijų, respub- 
likonų. Gyvenant nežaboto kapitalizmo sąlygomis, reikia tokių drąsių 
žmonių kaip „Baristerių ratelio“ nariai, tokių, kurie dirba priekinėse 
fronto linijose, nebijodami stoti į kovą prieš didįjį verslą mažo, dirban- 
čio Žmogaus naudai. 

Sunku įsivaizduoti Peitoną Frenčą bedaliu, kai jo honoraras — trys 
šimtai milijonų dolerių per metus. Tačiau jis vaidino publikai. Klėjus ap- 
sižvalgė ir jau nebe pirmą kartą pagalvojo, kad tikriausiai jis čia vienin- 
telis, dar išsaugojęs sveiką protą. Nejaugi šituos žmones pinigai taip apa- 
kino, kad jie nuoširdžiai manosi esą vargšų ir nuskriaustųjų gynėjai? 

Dauguma iš jų skraido nuosavais reaktyviniais lėktuvais! 

Frenčo pasakojimas apie savo žygdarbius liete liejosi. Keturių šimtų 
milijonų vertės kolektyvinis susitarimas dėl cholesterino kiekį mažinan- 
čių vaistų padarytos žalos. Milijardas už vaistus nuo diabeto, kurie nu- 
žudė mažiausiai šimtą ligonių. Dar šimtas penkiasdešimt milijonų už ne- 
teisingą elektros instaliaciją dviejuose šimtuose tūkstančių namų, sukė- 
lusią tūkstantį penkis šimtus gaisrų, kuriuose žuvo septyniolika Žmonių 
ir dar keturiasdešimt — apdegė. Baristeriai gaudyte gaudė kiekvieną žo- 
dį, o jis vis žŽėrė užuominas, kam išleidęs pinigus. 

— Tai jiems kainavo naują „Golfstrimą“, — pasigyrė jis, o publika pra- 
trūko ploti. 

Nė paros neišbuvęs „Rojal Sonestoje“, Klėjus jau žinojo, kad „Golf- 
strimas“ — geriausias asmeninis reaktyvinis lėktuvas, o naujas kainuoja 
apie keturiasdešimt penkis milijonus dolerių. 

 Frenčo varžovas buvo advokatas iš Misisipės, kuris iš tabako bylos už- 
sidirbo apie milijardą ir nusipirko šimto aštuoniasdešimties pėdų jachtą. 
Senoji Frenčo jachta buvo tik šimto keturiasdešimties pėdų, taigi jis ją iš- 
keitęs į dviejų šimtų pėdų laivą. Tai publiką vėl pralinksmino. Dabar jo 
firmoje dirba trisdešimt teisininkų, o jam reikėtų dar trisdešimties. Gy- 
vena su ketvirtąja žmona. Trečiajai nupirkęs ištaigingą butą Londone. 

Ir taip toliau. Uždirbti turtai, išleisti turtai. Nenuostabu, kad jis dir- 
ba septynias dienas per savaitę. 

Normalus žmogus, dalyvaudamas tokioje vulgarioje diskusijoje apie 
gerovę, jaustųsi nesmagiai, tačiau ši auditorija Frenčui buvo sava. Taigi 
jis ragina ją daugiau uždirbti, daugiau išleisti, iškelti daugiau bylų ir ieš- 


koti naujų klientų. Šitaip netaktiškai ir begėdiškai jis kalbėjo visą 1 valan- 
dą, tačiau nuobodu nebuvo. 

Žinoma, penkeri metai Visuomenės gynėjų tarnyboje Klėjų apsaugojo 
nuo daugybės šiuolaikiško advokatavimo aspektų. Apie kolektyvinius ieš- 
kinius jis buvo skaitęs, tačiau nė nenutuokė, kad jų specialistai turi to- 
kią organizaciją. Neatrodė, kad jie turėtų ypatingų gabumų. Pagrindinis 
jų darbas - surinkti bylas ir susitarti be teismo, bet teismų praktikos jie 
neturėjo. 

Frenčas būtų kalbėjęs visą amžinybę, bet vis dėlto po valandos nuli- 
po nuo scenos, palydėtas skystokų ovacijų. Trečią jis vėl kalbės semina- 
re apie tai, kaip pasirinkti palankiausią bylai jurisdikciją. Popietė žadė- 
jo būti panaši į rytmetį. Klėjui viso to jau buvo gana. 

Jis klaidžiojo po kvartalą, užsukdamas ne į barus ar striptizo klubus, 
o į senienų parduotuves ir galerijas, nors, nenorėdamas švaistyti pini- 
gų, nieko nepirko. Pavakarę praleido vienas, sėdėdamas lauko kavinėje 
Džeksono aikštėje ir stebėdamas praeivių veidus. Gurkšnodamas karš- 
tą cikorijų gėrimą, stengėsi juo mėgautis, bet jam nesisekė. Mintyse su- 
skaičiavo: honoraras iš „Tarvano“ minus keturiasdešimt penki procen- 
tai mokesčiams ir verslo išlaidoms, minus tai, ką išleido, - jam dar lie- 
ka apie pusseptinto milijono dolerių. Laikydamas banke, per metus gaus 
tris šimtus tūkstančių dolerių palūkanų, o tai apie aštuonis kartus dau- 
giau nei jis uždirbdavo VGT Trys šimtai tūkstančių per metus, vadina- 
Si, per mėnesį — dvidešimt penki tūkstančiai. Sėdėdamas medžių pavė- 
syje karštą Naujojo Orleano popietę, jis neįsivaizdavo, ar įmanoma iš- 
leisti šitiek pinigų. 

Tai buvo ne sapnas. Tai buvo tikrovė. Pinigai - jo sąskaitoje. Visą li- 
kusį gyvenimą jis gyvens turtingai ir tikrai netaps tokiu pat juokdariu, 
kaip tie iš „Rojal Sonestos“, kuriems terūpi atlyginimai asmeninių lėk- 
tuvų lakūnams ir jachtų kapitonams. 

Tačiau buvo viena didelė problema. Jam dirbo Žmonės, kuriems jis 
daug prižadėjo. Rodnis, Poletė, Džonas, mis Glik metė nuolatinį darbą 
ir aklai patikėjo savo likimą jam. Trauktis, pabėgti su pinigais per vėlu. 

Užsisakęs alaus, jis apsisprendė. Kurį laiką padirbės su „Dilofto“ by- 
lomis, kurių atsisakyti, atvirai kalbant, būtų kvaila. Juk Maksas tiesiai 
jam į rankas atiduoda aukso gyslą. Užbaigęs su „Diloftu“, darbuotojus 
apdalys milžiniškomis premijomis, o biurą uždarys. Paskui ramiai gyvens 


Džordžtaune, užsimanęs galės keliauti po pasaulį, Žvejoti su tėvu, ste- 
bės, kaip didėja jo turtai, bet jo niekas nebeprivers net prisiartinti prie 
šio „Baristerių ratelio“. 


Jis buvo ką tik užsisakęs pusryčius į kambarį, kai suskambėjo telefo- 
nas. Skambino Poletė. Ji vienintelė žinojo, kur jį rasti. 

— Ar kambarys gražus? — paklausė ji. 

— Labai. 

— Ar ten yra faksas? 

— Žinoma. 

— Pasakyk numerį, kai ką tau atsiųsiu. 

Tai buvo iškarpos kopija iš sekmadieninio Post numerio. Pranešimas 
apie santuoką. Rebeka Alison Van Horn ir Džeisonas Šubertas Majer- 
sas IV. Ponas ir ponia Van Hornai iš Maklyno, Virdžinijos valstijos, pra- 
neša apie dukters Rebekos ir pono Džeisono Šuberto Majerso IV, pono 
ir ponios D. Stivensų Majersų iš Folz Čerčo, sužadėtuves. ...“ Nuotrau- 
ka, kad ir nukopijuota, faksu atsiųsta iš už daugiau kaip tūkstančio my- 
lių, buvo gana ryški — ištekanti gražuolė ir jos išrinktasis. | 

D. Stivensas Majersas, Dalaso Majerso sūnus, dirbo prezidentų pa- 
tarėju nuo Vudvordo Vilsono iki Dvaito Eizenhauerio. Pasak praneši- 
mo, Džeisonas Majersas studijavo Brauno ir Harvardo teisės akademi- 
joje ir jau buvo „Majerso £ O'Melio“, galbūt seniausios Vašingtone ir, 
žinoma, labiausiai pasipūtusios juridinės firmos partneris. Jis buvo įstei- 
gęs intelektualios nuosavybės padalinį ir buvo jauniausias partneris per 
visą „Majerso X O'Melio“ gyvavimo istoriją. Jo išvaizdoje nieko inte- 
lektualaus, išskyrus apskritus akinius, nebuvo, tačiau Klėjus suprato, jog 
net ir norėdamas negalėtų jo vertinti objektyviai. Nebuvo nepatrauklus, 
bet Rebekai tikrai netiko. | 

Vestuvės įvyks gruodį, Maklyno episkopatinėje bažnyčioje, iškilmin- 
gas priėmimas — Potomako užmiesčio klube. 

Greičiau nei per mėnesį ji susirado kitą ir pamilo jį taip, kad sutiko 
už jo tekėti. Tokį, kuris galės iškęsti gyvenimą su Benetu ir Barbara. Tokį, 
kuris turi pakankamai pinigų, kad padarytų įspūdį visiems Van Hornams. 


Poletė vėl paskambino. 

— Kaip laikaisi? — paklausė ji. 

— Gerai, — sukaupęs jėgas atsakė Klėjus. 

— Labai apgailestauju, Klėjau. 

— Mes išsiskyrę, Polete. Tai buvo neišvengiama. Viskas gerai. Dabar 
galėsiu ją visai pamiršti. . 

— "Tikiuosi. 

— Viskas gerai. Ačiū tau. 

— Kada grįši? 

— Šiandien. Rytoj rytą būsiu darbe. 

Atnešė pusryčius. Jis net pamiršo, kad užsisakė. Atsigėrė sulčių, bet 
nieko nevalgė. Galbūt tas jų romanas prasidėjo jau anksčiau? Jai tik rei- 
kėjo atsikratyti Klėjaus, o tai nebuvo sunku. Kas minutę jos išdavystė 
vis augo. Klėjus įsivaizdavo jos motiną rezgant planus, kaip juos išskirti, 
kaip ji paspendė Majersui spąstus, o dabar iki menkiausių smulkmenų 
planuoja vestuves. 

 — Laimingai nusikratė, - sumurmėjo sau. 

Prisiminęs, kaip juodu mylėdavosi, ir kad dabar jo vietą užima Ma- 
jersas, paleido tuščią stiklinę į sieną taip, kad šukės pažiro į visas puses. 
Keiktelėjo, kad elgiasi kaip idiotas. 

Kiek Žmonių, skaitydami tą pranešimą, dabar prisimena Klėjų ir gal- 
voja: „Tai, vis dėlto, jį metė“ arba „Oho, kaip greitai“. 

Ar Rebeka jį dar prisimena? Kaip ji jaučiasi, matydama laikraštyje 
išspausdintą pranešimą? Tikriausiai džiūgauja. O gal ir ne. Argi dabar 
svarbu? Ponas ir ponia Van Hornai tikrai jį pamiršo, tai kodėl gi jam 
neatsilyginus tuo pačiu? | 

Ji skubėjo, tas buvo akivaizdu. Jų santykiai pernelyg užsitęsė, jaus- 
mai buvo pernelyg stiprūs, o išsiskyrimas — pernelyg staigus, kad ji galė- 
tų jį mesti ir lyg niekur nieko susidėti su kitu. Jis miegojo su ja ketve- 
rius metus, o Majersas — tik mėnesį, net mažiau, bet gal ir ne daugiau. 

Pėsčiomis grįžo į Džeksono aikštę, kuri jau buvo pilna aktorių, bū- 
rėjų „Taro“ kortomis, žonglierių ir gatvės muzikantų. Nusipirkęs ledų, 
atsisėdo ant suolelio prie Endriu Džeksono paminklo. Nutarė pasveikinti 
Rebeką telefonu. Paskui susiras kokią nors tuščiagalvę blondinę ir pasi- 
stengs, kad Rebeka juos pamatytų. Gal atsivesti ją į vestuvių puotą. Ži- 


noma, su trumpučiu sijonėliu ir ilgomis kojomis. Turėdamas tiek pini- 
gų, lengvai tokią ras. Po velnių, pasamdys, jeigu reikės. 

— Viskas baigta, seni, —- sau kartojo. - Laikykis. 

Paleisk ją. 


| Biuro aprangos protokolą netrukus pakeitė stilius „renkis, 

1 0 kas patinka“. Skonį diktavo bosas, kuriam patiko džinsai, 

brangūs marškinėliai, ir dėl visa pikta — sportinė striukė 

po ranka, jei tektų kur nors išeiti pietų. Susirinkimams ir teismo posė- 

džiams jis turėjo pagal užsakymą siūtų kostiumų, bet kol kas jų nerei- 

kėjo, nes firma neturėjo nei klientų, nei bylų. Dideliam jo pasitenkini- 
mui, garderobą atnaujino ir kiti bendradarbiai. 

Pirmadienio rytą Poletė, Rodnis ir gana prastai atrodantis Džonas su- 
sirinko pasitarimų salėje. Kad ir įgijusi didelės įtakos firmoje, mis Glik 
buvo tik sekretorė, todėl susirinkime nedalyvavo. 

— Turėsime darbo, - pradėjo susirinkimą Klėjus. Jis papasakojo apie 
„Diloftą“ ir, pasikliaudamas glaustomis Peiso suvestinėmis, trumpai api- 
būdino „Akermano laboratoriją“: jos realizaciją, pelną, kiek grynųjų pi- 
nigų, kas konkurentai, kokios teisinės problemos. Paskui perėjo prie džiu- 
gesnių dalykų - pražūtingų „Dilofto“ padarinių, pūslės navikų ir to, kad 
kompanija apie tai žino. A 

 - Kol kas nėra nė vieno ieškinio. Tai padarysime mes. Liepos antrą 
vaistų nukentėjusių ligonių naudai. Kils chaosas, o jo centre būsime mes. 

— Ar turime klientų? — paklausė Poletė. 

— Dar ne. Bet turime pavardžių ir adresų. Šiandien pradedame juos 
kalbinti. Sudarysime klientų rinkimo planą, o judu su Rodniu būsite at- 
sakingi už jo vykdymą. 

Dėl skelbimų per televiziją jis dvejojo, tačiau skrisdamas lėktuvu iš 
Naujojo Orleano apsisprendė, jog perspektyvios alternatyvos tam nėra. 
Pareiškus ieškinį ir vaistus iškėlus į viešumą, maitvanagiai iš „Baristerių 
ratelio“ kaipmat puls ieškoti klientų. Vienintelis veiksmingas būdas kuo 
greičiau ir kuo daugiau pririnkti „Dilofto“ aukų - tai skelbimas per te- 
leviziją. 

Tai paaiškinęs, pridūrė: 


— Visa tai kainuos mažiausiai du milijonus dolerių. 

— Ar firma turi du milijonus? —- įsiterpė Džonas, išreikšdamas visų 
nuostabą. 

— Turi. Šiandien pradėsime rengti skelbimą. | 

— Juk neketini pats vaidinti, ar ne, bose? — susirūpinęs paklausė Džo- 
nas. — Prašau, nereikia. | 

Vašingtoną, kaip ir kitus miestus, anksti rytais ir vėlai vakarais už- 
tvindydavo komerciniai skelbimai, prašantys nukentėjusiuosius skambinti 
advokatui, kuris tuoj pat griebsiąs skriaudiką už pakarpos, o už pirminę 
konsultaciją nepaimsiąs nė cento. Tokiuose skelbimuose neretai filmuo- 
davosi patys advokatai, bet ateityje tai galėjo atsisukti prieš juos. 

Poletė taip pat atrodė išsigandusi ir nepritardama nežymiai papurtė 
galvą. 

— Žinoma, ne. Kviesim profesionalą. 

— Kiek klientų reikės surasti? — paklausė Rodhnis. 

— Jų tūkstančiai. Sunku pasakyti. | 

Rodnis, rodydamas į kiekvieną pirštu, lėtai suskaičiavo iki keturių. 

— Remiantis mano apskaičiavimais, esame keturiese, — tarė jis. 

— Bus daugiau. Už tai atsakingas Džonas. Priemiestyje išsinuomosi- 
me patalpas ir ten pasodinsime daug asistentų. 

— Kur jų rasim? — paklausė Džonas. 

— Žurnaluose, pagal skelbimą. Pradėk jį ruošti, o po pietų nuvažiuok 
į Manasas pasikalbėti su nekilnojamojo turto agentu. Mums reikia pen- 
kių šimtų kvadratinių metrų ploto, nieko prašmatnaus, bet daug telefo- 
nų ir geros kompiuterinės sistemos, o tai, kaip Žinai, yra tavo specialy- 
bė. Išnuomok, prijunk, sukomplektuok ir viską organizuok. Kuo greičiau, 
tuo geriau. 

— Gerai, pone. 

— Kiek verta viena „Dilofto“ byla? - paklausė Poletė. 

— Tiek, kiek mokės „Akermano laboratorija“. Nuo dešimties iki pen- 
kiasdešimties tūkstančių, priklausomai nuo kai kurių veiksnių, iš kurių 
ne pats menkiausias - pūslės pakenkimo mastas. 

Poletė savo bloknote kažką skaičiavo. 

— O kiek galime gauti bylų? 

— Neįmanoma pasakyti. 


— Na, maždaug. 

— Nežinau. Kelis tūkstančius. 

— Gerai. Tarkim, trys tūkstančiai. Trys tūkstančiai iš mažiausiai de-- 
šimt tūkstančių dolerių lygu trisdešimt milijonų, teisingai? -— lėtai kalbė- 
jo, visą laiką rašydama. 

— Teisingai. 

— Koks atlyginimas? — paklausė ji. Kiti trys sužiuro į Klėjų. 

— Trečdalis, —- atsakė jis. 

— Dešimt milijonų, — ištarė ji lėtai. — Visai firmai? 

— Taip. Mes juos pasidalysime. 

Žodžio „pasidalysime“ aidas sklandė po kambarį kelias akimirkas. 
Džonas ir Rodnis žvilgtelėjo į Poletę, tarsi ragindami kalbėti toliau: „Na- 
gi, baik, ką pradėjai“. 

— Kaip pasidalysime? — apdairiai paklausė ji. 

— Po dešimt procentų kiekvienam. 

— Vadinasi, aš gausiu milijoną? 

— Teisingai. 

— E-e, ir aš? — paklausė Rodhnis. 

— Taip, tiek pat gausi ir tu, ir Džonas. Mažiausiai po tiek. 

Mažiausiai ar ne, bet visiškoje ir, kaip atrodė, ilgai užsitęsusioje ty- 
loje jie mėgino įsisąmoninti tokią sumą, kiekvienas mintyse instinktyviai 
jau pradėjęs juos leisti. Rodnio vaikai galės mokytis koledže. Poletė iš- 
siskirs su graiku, kurį per pastaruosius metus matė tik kartą. Džonui pi- 
nigai reiškė gyvenimą jachtoje. 

— Tu kalbi rimtai, Klėjau, ar ne? — prabilo Džonas. 

— Visiškai rimtai. Jeigu kitąmet netingėsime, tai galėsime anksti išei- 
ti į užtarnautą poilsį. 

— Kas tau papasakojo apie „Diloftą“? — susidomėjo Rodnis. 

— Nepyk, Rodni, bet nesakysiu. Pasitikėk manimi, ir tiek. 

Tą akimirką Klėjus vylėsi, jog aklai pasitikėdamas Maksu Peisu, kvai- 
lai nepasielgė. 

— Paryžių, turbūt, teks pamiršti, —- tarė Poletė. 

— Ne. Išskrendam kitą savaitę. 

Džonas staiga čiupo savo bloknotą ir atsistojo: 

— Kokia to nekilnojamojo turto agento pavardė? 


' 


"Trečiame savo naujojo namo aukšte Klėjus įsirengė nedidelį kabine- 
tą ne todėl, kad ketino daug dirbti, o tam, kad turėtų kur sukrauti do- 
kumentus. Frederiksburge, senienų krautuvėje nusipirko didelį stalą. Jis 
užėmė visą sieną ir buvo toks ilgas, kad ant jo sutilpo telefonas, fakso 
aparatas ir nešiojamas kompiuteris. 

Kaip tik iš čia Klėjus žengė pirmą bandomąjį žingsnį į kolektyvinių 
bylų pasaulį. Jis delsė skambinti beveik iki devynių vakaro, kuomet žmo- 
nės, ypač pagyvenę ir tie, kuriuos kamuoja artritas, gulasi miegoti. Išgė- 
ręs taurelę, kad būtų drąsiau, sėdo prie telefono. 

Atsiliepė moteris, matyt, ponia Ted Uorli iš Aukštutinio Malboro Me- 
rilendo valstijoje. Klėjus mandagiai prisistatė esąs advokatas (tarsi ad- 
vokatai skambintų kasdien ir dėl to nebūtų ko jaudintis) ir paprašė prie 
telefono pakviesti poną Uorlį. 

— Jis žiūri „Oriolus“, - atsakė ji. Matyt, kai žaidžia „Oriolai“, Tedas 
su niekuo nesikalba. 

— Aišku... Bet gal galėčiau trumpam jį sutrukdyti? 

— Sakot, advokatas? . 

— Taip, ponia, iš Vašingtono. 

— Ką jis vėl iškrėtė? 

— O, nieko, visiškai nieko. Norėčiau pasikalbėti apie artritą. 

Tą akimirką Klėjus norėjo mesti ragelį ir visą šį reikalą, bet susitvar- 
dė, dėkodamas Dievui, kad niekas jo nemato ir negirdi. „Galvok apie 
pinigus“, — kartojo sau, - „nepamiršk, kiek gausi“. 

— Apie artritą? Bet juk jūs advokatas, o ne gydytojas. | 

— Taip, ponia, aš — advokatas ir turiu pagrindo manyti, jog vaistai, 
kuriais jis gydosi, yra pavojingi. Jeigu galima, norėčiau minutėlę su juo 
šnektelėti. 

Ji kažką šūktelėjo Tedui, šis riktelėjo jai atgal. Galų gale priėjo prie 
telefono: 

— Kas kalba? — paklausė, ir Klėjus tuoj pat prisistatė. 

— Koks rezultatas? — dar pasiteiravo jis. 

— „Red Soksai“ trys vienas penktajame. Ar aš jus pažįstu? 

„ Ponui Uorliui buvo septyniasdešimt. | 


— Ne, pone. Aš - advokatas, dirbu Vašingtone. Mano sritis — ieški- 
niai dėl blogų vaistų. Keliu bylas kompanijoms, kurios gamina kenks- 
mingus vaistus. 

— Gerai, tai ko jums reikia? 

— Jūsų pavardę radome internete tarp potencialių „Dilofto“, vaistų nuo 
artrito, vartotojų. Gal galėtumėt pasakyti, ar šiuos vaistus vartojate? 

— O gal aš nenoriu sakyti, kokius vaistus vartoju. 

Visiškai pagrįstas atsakymas. Klėjus buvo tam pasiruošęs. 

— Žinoma, pone Uorli, ir neprivalote. Tačiau vienintelis būdas nusta- 
tyti, ar turite teisę gauti kompensaciją, yra pasakyti man, ar vartojate 
tuos vaistus. 

— Prakeiktas internetas, — sumurmėjo ponas Uorlis, paskui kažką pa- 
sakė žmonai, kuri, matyt, buvo netoliese. 

— Kokią kompensaciją? — paklausė jis. 

— Netrukus pasikalbėsime ir apie tai. Man reikia Žinoti, ar jūs varto- 
jate „Diloftą“. Jeigu ne, tai jums pasisekė. 

— Na, e-e, tikriausiai tai jokia paslaptis? 

— Ne, pone. | 

Žinoma, kad paslaptis. Kam turėtų rūpėti žmogaus ligos istorija? „Ne- 
kaltas melas“, — įtikinėjo save Klėjus. - „Be jo neapsieisi. Pažvelk pla- 
čiau“. Jeigu niekas nepasakys, tai ponas Uorlis ir tūkstančiai tokių, kaip 
jis, niekad ir nesužinos, jog vartoja kenksmingus vaistus. „Akermano la- 
boratorija“ lengvai neišsisuks. Tai —- Klėjaus užduotis. 

— Taip, geriu „Diloftą“. 

— Ar seniai pradėjot? 

— Gal prieš metus. Labai geras. 

— Yra pašalinio poveikio požymių? 

= Pavyzdžiui? 

— Kraujas šlapime. Deginimo pojūtis šlapinantis. 

Klėjus buvo jau susitaikęs su tuo, kad su žmonėmis teks kalbėtis apie 
pūslę ir šlapimą. Tai neišvengiama. 

Tokiems dalykams teisės akademijoje niekas neruošia. 

— Ne. O kas? | 

— Išsiaiškinome, kad „Akermano laboratorija“, kuri gamina „Dilof- 
tą“, kažką slepia. Pastebėta, kad šie vaistai kai kuriems žmonėms suke- 
lia pūslės vėžį. 


Taigi vos prieš kelias minutes rūpinęsis savais reikalais ir Žiūrėjęs 
mėgstamos „Oriolų“ komandos rungtynes, ponas Tedas Uorlis visą nak- 
tį ir visą savaitę dabar nerimaus dėl pūslėje pašėlusiu greičiu plintančių 
navikų. Klėjus jautėsi bjauriai, norėjo atsiprašyti, bet, kita vertus, kas nors 
juk turi tai padaryti. Kaip kitaip ponas Uorlis sužinotų tiesą? Turbūt 
vargšas žmogelis jau pradėjo galvoti, kad tikrai turi navikų. 

Viena ranka laikydamas telefono ragelį, o kita — kasydamasis šoną, 
ponas Uorlis tarė: 

— Žinai, kai dabar pagalvoju, tai kaip ir jutau deginimą prieš porą 
dienų. 

— Ką čia dabar kalbi? — išgirdo Klėjus ponios Uorli balsą. 

— Malonėk netrukdyti, - ponas Uorlis subarė žmoną. 

Nelaukdamas, kol įsiplieks barnis, Klėjus įsiterpė: 

— Mano firma atstovauja daugeliui „Dilofto“ vartotojų. Manau, jums 

reikėtų atlikti tyrimą. 
“ — Kokį tyrimą? 

— Urologinį. Turime gydytoją, kuris tai galėtų padaryti rytoj. Jums tai 
nekainuos. 

— O jeigu jis ras ką nors blogo? 

— Tuomet galėsime aptarti jūsų pasirinkimo galimybes. Kai žinia apie 
„Diloftą“ pasklis, bus daug ieškinių. Mano firma pirmoji puls „Akermano 
laboratoriją“. Norėčiau, kad taptumėte mano klientu. 

— Gal verčiau pasikalbėsiu su savo gydytoju. 

— Aišku, pone Uorli, galite kreiptis ir į jį, tačiau jis taip pat gali būti 
įsivėlęs į visą tą reikalą. Juk vaistus jums skyrė jis. Būtų naudinga išgirsti 
nešališką nuomonę. 

— Palaukit, - ponas Uorlis ranka pridengė ragelį i ir vėl ėmė ginčytis 
su žmona. Paskui tarė: 

— Aš nemanau, kad gydytojus reikia teisti. 

— Ir aš taip nemanau. Mano darbas - persekioti stambias korporaci- 
jas, kurios žaloja Žmones. 

— Ar man nebegerti tų vaistų? 

- Iš pradžių atlikime tyrimą. Šią vasarą tikriausiai bus uždrausta par- 
davinėti „Diloftą“. 

— O kur man tą tyrimą darys? 

— Gydytojas gyvena Čevi Čeize. Ar galėsite nuvažiuoti rytoj? 


R 


— Taip, žinoma, kodėl gi ne? Laukti būtų kvaila, ar ne? 

— Iš tikrųjų. 

Klėjus pasakė jam Makso Peiso gydytojo pavardę ir adresą. UŽ aš- 
tuoniasdešimt dolerių kainuojantį tyrimą Klėjus paklos tris šimtus, ta- 
čiau verslas reikalauja aukų. 

Aptaręs paskutines smulkmenas, Klėjus atsiprašė už sutrukdymą, pa- 
dėkojo už sugaištą laiką ir, palikęs senuką kankintis, leido jam pasižiū- 
rėti rungtynių pabaigą. Tik tuomet, kai padėjo ragelį, Klėjus pajuto, kad 
jo kakta išpilta prakaito. Ieškoti klientų telefonu? Koks jis advokatas? 

„Turtingas“, —- tarė sau. 

Tam reikia būti storaodžiu, o Klėjus toks nebuvo ir abejojo, ar kada 
jam pavyks tokiu tapti. 


Po dviejų dienų Klėjus sustojo prie Uorlių namo Aukštutiniame Mal- 
bore ir susipažino su jais prie laukujų durų. Urologinis ir citologinis ty- 
rimas parodė, kad šlapime yra pakitusių ląstelių. Pasak Makso Peiso ir 
neteisėtai įgytų medicininių išvadų, tai aiškus ženklas, kad pūslėje yra 
navikų. Ponui Uorliui buvo pasiūlyta kreiptis į urologą, pas kurį jis su- 
sitarė nueiti kitą savaitę. Navikai bus ištirti ir pašalinti, atlikus cistosko- 
pinę operaciją - pro penį į pūslę chirurgas įves vamzdelį su mažyčiu mik- 
roskopu ir peiliuku. Operacija laikoma gana paprasta, tačiau ponas Uor- 
lis manė kitaip. Jis smarkiai jaudinosi. Ponia Uorli sakė, kad paskutines 
dvi naktis jis negalėjęs užmigti. Ji — taip pat. 

Kad ir kaip Klėjus norėjo senukus paguosti, tačiau pasakyti, kad na- 
vikai tikriausiai yra nepiktybiniai, jis negalėjo. Verčiau tegu gydytojai tai 
pasako po operacijos. 

Vaišindamasis tirpia kava su pieno milteliais, Klėjus aiškino jo paslau- 
gų sutarties sąlygas ir atsakinėjo į jų klausimus. Pasirašęs apačioje, Te- 
das Uorlis tapo pirmuoju ieškovu „Dilofto“ byloje. 

Kurį laiką atrodė, kad jis bus vienintelis. Neatsitraukdamas nuo tele- 
fono, Klėjus sugebėjo įtikinti dar vienuolika žmonių, kad urologinis tyri- 
mas jiems yra būtinas. Visų vienuolikos tyrimų rezultatas buvo neigiamas. 

“ — Spausk juos, - ragino Maksas Peisas. 


Maždaug trečdalis Žmonių net nesileido į kalbas arba netikėjo, kad 
Klėjus kalba rimtai. 

Jis, Poletė ir Rodnis suskirstė galimus klientus į juodaodžius ir bal- 
taodžius. Juodaodžiai, matyt, nebuvo tokie įtarūs, kaip baltieji, ir leng- 
viau leidosi įtikinami. Arba galbūt jie paprasčiausiai mėgo lankytis pas 
gydytojus. O gal, kaip ne kartą buvo užsiminusi Poletė, ji tik turėjo ge- 
resnį liežuvį. 

Savaitės pabaigoje Klėjus turėjo tris Klientus, kurių tyrimo rezultatai 
buvo teigiami. Rodnis ir Poletė, dirbdami drauge, išgavo dar septynias 
sutartis. 

Masinė byla dėl „Dilofto“ buvo parengta. 


Kelionė į Paryžių, remiantis Rekso Kritlo, kuris apie Klė- 
1 jaus Karterio gyvenimą žinojo vis daugiau, kainavo devy- 

niasdešimt penkis tūkstančius tris šimtus dolerių. Kritlas 
buvo kvalifikuotas apskaitininkas ir turėjo vidutinio didumo apskaitos fir- 
mą, kuri buvo įsikūrusi tiesiai po Klėjaus apartamentais. Žinoma, jį re- 
komendavo Maksas Peisas. 

Kartą per savaitę Klėjus nulipdavo laiptais žemyn arba Kritlas užlip- 
davo pas jį ir jiedu pusvalandį kalbėdavosi apie Klėjaus reikalus. Finan- 
sinė juridinės firmos sistema buvo paprasta ir lengvai įdiegiama. Mis Glik 
suvesdavo reikiamus duomenis į kompiuterį ir persiųsdavo Kritlui. 

Jo nuomone, toks staigus praturtėjimas beveik neabejotinai turėtų at- 
kreipti Vidaus pajamų tarnybos dėmesį, taigi galima tikėtis audito. Ne- 
paisant priešingų Peiso pažadų, Klėjus tą pripažino ir reikalavo, kad bu- 
halterija būtų tvarkoma nepriekaištingai. Jis jau uždirbo tiek, kiek nė ne- 
sapnavo. Stengtis išvengti mokesčių nėra prasmės. Mokėk ir galėsi ra- 
miai miegoti. 

— Už ką „Rytų reklamai“ sumokėtas milijonas dolerių? — pasiteiravo 
Kritlas. | 

— Rengiame televizijos reklamą. Tai pirmoji įmoka. 

— Pirmoji? Kiek jų bus dar? — paklausė, žvilgtelėdamas pro akinių vir- 
šų. Toks žvilgsnis Klėjui buvo pažįstamas, Jis bylojo: „Sūnau, ar netekai 
proto?“ 


— Iš viso du milijonai. Po kelių dienų pareikšime didelį ieškinį. Tai 
bus suderinta su reklaminiais intarpais, kuriuos kuria „Rytų reklama“. 

— Gerai, - tarė Kritlas, matyt, nepatikliai žiūrėdamas į tokias dideles 
išlaidas. — Spėju, kad turėsit papildomų pajamų visam tam padengti. 

— Tikiuosi, - atsakė Klėjus nusijuokdamas. 

— O naujasis biuras Manase? Įmoka už nuomą - penkiolika tūkstančių? 

— Taip. Firma plečiasi. Reikės dar š šešių asistentų. Ten nuoma pigesnė. 

— Malonu, kad rūpinatės dėl išlaidų. Šeši asistentai? 

— Taip, keturis jau priėmėme. Ant savo stalo turiu sutartis ir duome- 
nis apie atlyginimą. 

Kritlas kurį laiką nagrinėjo išrašą, bet jo Žvilgsnyje atsispindėjo dau- 
gybė klausimų. 

— Norėčiau žinoti, kam jums dar šeši asistentai, jeigu neturite bylų? 

— Įdomus klausimas, - atsakė Klėjus. Jis glaustai papasakojo apie ne- 
išvengiamą jungtinį ieškinį, neminėdamas nei vaistų pavadinimo, nei jų 
gamintojo, tačiau vargu, ar tokia santrauka galėjo atsakyti į visus Krit- 
lui rūpėjusius klausimus. Natūralu, kad, kaip finansininkas, jis skeptiš- 
kai vertino bet kokį sumanymą, verčiantį kelti žmonėms bylas. 

— Neabejoju, kad žinot, ką darot, - tarė jis įtariai, matyt, manyda- 
mas, jog Klėjus tikrai pametė galvą. 

— Patikėkit, Reksai, netrukus pasipils pinigai. 

— Kol kas jie tik pilasi lauk. 

— Kad uždirbtum, reikia šiek tiek išleisti. 

— Taip sakoma. 


Puolimas prasidėjo liepos pirmąją, vos nusileidus saulei. Visi, išsky- 
rus mis Glik, susirinko posėdžių kambaryje prieš televizijos kameras. Ly- 
giai trisdešimt dvi minutės po aštuonių visi nurimo. Tai buvo penkioli- 
kos sekundžių reklaminis intarpas. Jis prasidėjo kadru, kuriame jaunas, 
gražus aktorius baltu gydytojo švarku laiko storą knygą ir, nuoširdžiai 
žvelgdamas į kamerą, sako: „Dėmesio, sergantieji artritu. Jeigu gydotės 
„Diloftu“, galite pareikšti ieškinį jo gamintojams. „Diloftas“ turi pašalinį 
poveikį ir gali paskatinti pūslės navikų atsiradimą“. Ekrano apačioje — 
ryškus skelbimas: „KARŠTOJI „DILOFTO“ LINIJA—SKAMBINKITE 


1-800-555-DAILO“. „Gydytojas“ kalba toliau: „Nedelsdami paskambin- 
kite šiuo numeriu. Karštoji „Dilofto“ linija pasirūpins nemokamu sveika- 
tos patikrinimu. Skambinkite dabar!“ 

Penkiolika sekundžių visi net nekvėpavo, net ir po to niekas nepra- 
tarė nė žodžio. Klėjui ši akimirka buvo ypač šiurpi, kadangi jis ką tik 
pradėjo Žiaurų ir tikriausiai žlugdantį puolimą prieš milžinišką korpora- 
ciją, kuri neabejotinai su kaupu atkeršys. O jeigu Maksas Peisas klysta? 
Jeigu Klėjus Peisui tik pėstininkas didžiųjų korporacijų šachmatų parti- 
joje? Jeigu liudytojai ekspertai nepatvirtins, kad „Diloftas“ sukelia na- 
vikus? Tokie klausimai jį kamavo jau keletą savaičių, jis vis nesiliovė ka- 
mantinėjęs Peisą. Porą kartų jiedu net susipyko. Galiausiai Maksas per- 
davė jam vogtas arba bent jau neteisėtai įsigytas „Dilofto“ pašalinio po- 
veikio tyrimų rezultatų išvadas. Klėjus davė jas peržiūrėti vienam gydy- 
tojui, kuris buvo jo studijų laikų draugas ir dirbo Baltimorėje. Išvados 
atrodė svarios ir grėsmingos. 

Galiausiai Klėjus patikėjo, kad teisus yra jis, o ne „Akermanas“. Ta- 
čiau, matydamas reklamą ir krūpčiodamas nuo kaltinimų, juto, kad iš - 
siaubo jam linksta keliai. | 

— Piktoka, — tarė Rodnis, kuris buvo matęs siužetą kokį tuziną kar- 
tų. „Rytų reklama“ tvirtino, jog skelbimą pamatys šešiolika procentų rin- 
kos. Reklaminiai intarpai bus rodomi visoje šalyje kas antrą dieną de- 
šimt dienų. Juos matys apie aštuoniasdešimt milijonų žiūrovų. | 

— Paveiks, — tarė Klėjus, pasijutęs lyderiu. 

Pirmąją valandą intarpas buvo rodomas Rytų pakrantėje, po to per- 
šoko į vidurinę laiko juostą. Praėjus keturioms valandoms jis pasiekė ir 
Vakarų pakrantę. Per pirmą naktį nedidelė Klėjaus firma reklamai iš- 
leido tik truputį daugiau kaip keturis šimtus tūkstančių dolerių. 

Nemokama telefono linija perjunginėjo skambučius į „Spaudyklą“, kaip 
buvo pramintas naujasis Dž. Klėjaus Karterio II advokatų biuro filialas. 
Čia šeši neseniai priimti asistentai atsiliepinėjo į skambučius, pildė doku- 
mentus, uždavinėjo parengtus klausimus, siūlė skambinantiesiems apsilan- 
kyti „Dilofto“ interneto svetainėje ir žadėjo, kad kuris nors iš advokatų 
jiems paskambins. Pirmąsias dvi valandas visi telefonai buvo užimti. Tų, 
kurie negalėjo prisiskambinti, numerius fiksavo kompiuteris. Kompiute- 
rine žinute jiems buvo siūloma apsilankyti interneto svetainėje: 

Kitą rytą devintą valandą Klėjui paskambino advokatas iš toje pačioje 
gatvėje įsikūrusios stambios firmos. Jis prisistatė atstovaująs „Akerma- 


no laboratorijai“ ir pareikalavo nedelsiant nutraukti reklaminių intarpų 
demonstravimą. Kalbėjo pompastiškai, išdidžiai, grasindamas imtis bjau- 
riausių teisinių priemonių, jeigu Klėjus tuoj nenusileis. Iš pradžių jis buvo 
šiurkštus, bet paskui atlyžo. 

— Ar dar pabūsite savo kabinete kelias minutes? — pasiteiravo Klėjus. 

— Taip. Kodėl klausiat? 

— Noriu jums šį tą perduoti. Nusiųsiu kurjerį. Ilgai neužtruks. 

Rodnis, minėtasis kurjeris, nuskubėjo gatve, nešinas dvidešimties pus- 
lapių ieškinio kopija. Originalą Klėjus pasiliko įteikti teismui. Laikantis 
Peiso nurodymų, kopijos buvo išsiųstos į Washington Post, The Wall Street 
Joumal ir New York Times laikraščių redakcijas. 

Be to, Peisas leido suprasti, kad terminuotas „Akermano laboratori- 
jos“ akcijų pardavimas būtų įžvalgus investicinis ėjimas. Penktadienio va- 
karą, prieš užsidarant biržai, akcijos kaina buvo keturiasdešimt du su pu- 
se dolerio. Pirmadienio rytą Klėjus užsakė šimto tūkstančių akcijų par- 
davimą. Po kelių dienų jis jas atpirks, tikėtina, maždaug po trisdešimt 
dolerių už vieną ir susikraus dar vieną milijoną dolerių. Šiaip ar taip, 
toks buvo planas. 


Kai grįžo, biure darbas virte virė. „Spaudykloje“ buvo šešios telefo- 
no linijos, tačiau darbo valandomis, kai jos visos būdavo užimtos, skam- 
bučiai būdavo nukreipiami į pagrindinį biurą Konektikuto aveniu. Rod- 
nis, Poletė ir Džonas sėdėjo prie telefonų ir kalbėjosi su „Dilofto“ var- 
totojais iš visos Šiaurės Amerikos. 

— Tikriausiai tai svarbu, — tarė mis Glik ir padavė rausvo popieriaus 
lapelį, kuriame buvo užrašyta The Wall Street Journal reporterio pavar- 
dė. — Be to, kabinete laukia ponas Peisas. 

Maksas stovėjo prie lango, laikydamas rankoje puodelį kavos. 

— Viskas padaryta, - tarė Klėjus. — Išjudinom širšių lizdą. 

— Mėgaukis akimirka. 

— Jų advokatai jau skambino. Nusiunčiau ieškinio kopiją. 

— Gerai. Nujaučia pabaigą. Ką tik pakliuvo į pasalą ir supranta, kad 
galas nebe toli. Tai advokato svajonė, Klėjau, išspausk viską, kas tik 
įmanoma. | 


— Sėskis. Turiu klausimą. 

Apsivilkęs, kaip visuomet, juodai, Peisas atsisėdo į fotelį ir užsikėlė 
koją ant kojos. Jo kaubojiški batai, matyt, buvo iš barškuolės odos. 

— Ką darytum, jeigu dabar atstovautum „Akermano laboratorijai“? — 
paklausė Klėjus. 

— Dabar jiems svarbiausia viską parodyti palankioje šviesoje. Padary- 
čiau pranešimą spaudai, viską paneigčiau, apkaltinčiau advokatus godu- 
mu. Ginčiau savo vaistus. Sprogus bombai, kol dulkės dar sklaidosi, pir- 
miausia reikia išsaugoti akcijas. Rytą jos dar buvo po keturiasdešimt du 
su puse — labai žema kaina; o dabar jau tik po trisdešimt tris. Vadovas 
turėtų kreiptis į žmones per televiziją. Ryšių su visuomene skyriui pa- 
vesčiau prikepti propagandos, juristams liepčiau gerai pasirengti gyny- 
bai, realizacijos skyriui — įtikinti gydytojus, kad vaistai geri. 

— Bet jie negeri. | 

— Tuo pasirūpinčiau paskui. Iš pradžių reikia viską pateikti palankioje 
šviesoje, bent jau iš paviršiaus. Manydami, kad dėl vaistų kyla problemų, 
investuotojai šoks iš laivo, o akcijos ir toliau kris. Sutvarkęs informaciją, 
rimtai pasikalbėčiau su šulais. Sužinojęs, kad tie vaistai kelia problemų, 
sėsčiau prie kompiuterio ir išsiaiškinčiau susitarimo kainą. Su blogais vais- 
tais teismo geriau išvengti. Kiekvienas prisiekusysis gali užpildyti verdik- 
to blanką, išlaidų nebesukontroliuosi. Vienas prisiekusysis duoda ieško- 
vui milijoną žalių, antras kitoje valstijoje pasiunta ir skiria dvidešimt mi- 
lijonų baudinių nuostolių. Nieko negali numatyti, viskas labai rizikinga. 
Taigi siūlai susitarti. Kaip jau Žinai, iš kolektyvinių ieškinių advokatai nu- 
sirėžia didelius procentus, todėl su jais susitarti lengviau. 

— Kiek grynųjų „Akermanas“ gali tam skirti? 

— Jie apsidraudę mažiausiai trims šimtams milijonų. Be to, apie pusę 
milijono turi grynais, daugiausia iš „Dilofto“. Jų atsargos banke beveik 
išsekusios, bet jeigu įsakinėčiau aš, tai numatyčiau sumokėti milijardą. 
Ir kuo skubiau. 

— Ar „Akermanas“ skubės? 

— Aš jiems nedirbu, vadinasi, jie nebus pernelyg sumanūs. Ilgai ste- 
bėjau tą kompaniją. Jos vadams trūksta įžvalgumo. Bijo bylinėtis, kaip 
ir kiti vaistų gamintojai. Užuot kvietę tokį kaip aš gaisrininką, jie veikia 
senais metodais — viską palieka kompanijos juristams, kurie, žinoma, ne- 
suinteresuoti greitai susitarti. Pagrindinė jų firma „Volker-Sterns“ yra 
Niujorke. Netrukus paskambins. 


— Vadinasi, greitai nesusitarsim? ' 

- Ieškinį pareiškei vos prieš valandą. Nesinervink. 

— Žinau, bet mano pinigai „dega“. 

— Nesijaudink. Po metų būsi dar turtingesnis. 

— Po metų? 

— Manau, kad taip. Iš pradžių teisininkas turi užsiauginti svorį. Šiai 
bylai „Volker-Sterns“ skirs penkiasdešimt žmonių, kurių skaitikliai su- 
jos juristams sumokės šimtą milijonų dolerių. Visada tą prisimink. 

— Galėtų sumokėti man, kad pasitraukčiau. 

- Štai dabar mąstai kaip tikras masinių bylų žinovas. Jie tau sumo- 
kės dar daugiau, bet iš pradžių privalo sumokėti savo juristams. Tokia 
jų tvarka. | 

— Bet tu jos nesilaikytum? 

— Žinoma, ne. „Tarvano“ byloje klientas man pasakė tiesą, bet taip 
būna retai. Paruošiau namų darbus, susiradau tave ir viską sutvarkiau 
tyliai, ramiai ir pigiai. Penkiasdešimt milijonų ir nė skatiko mano klien- 
to advokatams. 

Duryse pasirodžiusi mis Glik pranešė: 

— Vėl skambina reporteris iš The Wall Street Journal. 

Klėjus žvilgtelėjo į Peisą. Šis tarė: 

— Paplepėk su juo. Tik nepamiršk, kad ten sau palankią informaciją 
kepa visas „Ryšių su visuomene“ dalinys. 


. .- - (i 


Kitą rytą trumpos žinutės apie kolektyvinį ieškinį dėl „Dilofto“ buvo 
išspausdintos pirmuosiuose Times ir Post puslapiuose. Abiejose buvo pa- 
minėta Klėjaus pavardė, o tai jam buvo ypač malonu. Daugiau vietos 
buvo skirta atsakovo reakcijai. Kompanijos vadovas pareiškė, kad šis 
„tuščias“ ieškinys yra „tik dar vienas teisininkų piktnaudžiavimo esama 
tvarka pavyzdys“. Mokslinių tyrimų skyriaus viceprezidentas tvirtino: 
„Vaistai buvo nuodugniai ištirti; jokio šalutinio veikimo nepastebėta“. 
Abiejuose laikraščiuose atkreiptas dėmesys į tai, kad per tris metų ket- 
virčius „Akermano laboratorijos“ akcijos nuvertėjo penkiasdešimt pro- 
centų, o netikėtas ieškinys sudavė joms dar vieną smūgį. 


Straipsnis The Wall Street Journal buvo teisingas, bent jau Klėjus taip 
manė. Jį rengdamas, reporteris paklausė, kiek Klėjui metų. 

— Tik trisdešimt? — nustebo jis ir ėmė klausinėti apie darbo patirtį, 
firmą ir visa kita. Skaityti apie Dovydo kovą su Galijotu kur kas įdo- 
miau nei finansines ar mokslines išvadas, todėl straipsnis turėjo pasise- 
kimą. Buvo skubiai atsiųstas fotografas, o visas personalas su dideliu ma- 
lonumu susirinko pasižiūrėti, kaip Klėjus pozuoja. 

Pirmajame puslapyje, kairėje skiltyje išspausdintas pavadinimas skel- 
bė: NAUJOKAS PRIEŠ GALINGĄJĮ AKERMANĄ. Šalia - kompiu- 
terinis besišypsančio Klėjaus Karterio šaržas. Straipsnis prasidėjo taip: 
„Mažiau kaip prieš du mėnesius teisininkas iš Vašingtono Klėjus Kar- 
teris dar plušėjo miesto baudžiamojo teisingumo sistemoje ir buvo nie- 
kam nežinomas visuomenės gynėjas. Neseniai tapęs juridinės firmos sa- 
vininku, trečiai didžiausiai pasaulyje farmacijos kompanijai vakar iškėlė 
milijardo dolerių vertės ieškinį tvirtindamas, jog naujasis stebuklingasis 
„Diloftas“ ne tik malšina stiprius artrito skausmus, bet ir skatina pūslės 
navikų atsiradimą“. | | 

Straipsnyje mirgėte mirgėjo klausimai apie tokį staigų Klėjaus iškili- 
mą. Neužsimindamas apie „Tarvaną“ ir bet ką, kas su juo susiję, jis mig- 
lotai paminėjo, kad dar dirbdamas visuomenės gynėju, iškėlė ieškinį sa- 
vo ginamųjų naudai ir jam pavyko be teismo greitai susitarti su atsako- 
vais dėl didelės kompensacijos. „Akermano laboratorija“ mėgino atsikirs- 
ti postringaudama apie tai, kad piktnaudžiavimas ieškiniais ir ligonių vai- 
kymasis žlugdo ekonomiką, tačiau daugiausiai straipsnyje buvo rašoma 
apie Klėjų ir nepaprastą jo šuolį į priešakines masinių ieškinių fronto 
linijas. Negailėta gražių žodžių ir jo tėvui — „legendiniam Vašingtono tei- 
sininkui“, kuris nuo to laiko, kai „išėjo į pensiją“, gyvena Bahamose. 

Glenda iš VGT išgyrė Klėjų, pavadinusi „aistringu neturtingųjų gynė- 
ju“, - klasiška pastaba, reikės pavaišinti ją pietumis prašmatniame restora- 
ne. Nacionalinės teismų advokatų akademijos prezidentas prisipažino, kad 
Klėjaus Karterio pavardė jam negirdėta, bet nepaisant to, „jis juo žavisi“. 

Vienas Beilio universiteto teisės profesorius sielojosi, kad tai „dar vie- 
iš Harvardo tvirtino, jog tai „puikus pavyzdys, kaip turėtų būti naudoja- 
masi kolektyviniais ieškiniais baudžiant didžiuosius skriaudėjus“. | 

— Pasirūpink, kad tai pakliūtų į mūsų interneto svetainę, - paduoda- 
mas straipsnį Džonui, tarė Klėjus. — Klientams tai patiks. 


Tekila Vatsonas prisipažino kaltas, nužudęs Reimoną Pam- 

frį ir buvo nuteistas kalėti iki gyvos galvos. Po dvidešim- 

ties metų jis galės būti lygtinai paleistas, nors Post straips- 
nyje apie tai neužsiminta, o rašoma tik apie tai, kad jo auka buvusi vie- 
nas iš kelių šiomis dienomis atsitiktinai nušautų Žmonių didmiestyje, kur 
tokie dalykai yra įprasti. Policija tų įvykių nekomentavo. Klėjus darbo 
kalendoriuje pasižymėjo, kad reikės paskambinti Adelfai ir pasidomėti, 
kaip jai sekasi. 

Jis jautėsi skolingas Tekilai, tik nesuvokė, kodėl. Nežinojo, kaip už 
skriaudą atsilyginti buvusiam savo klientui. Jis samprotavo, kad didžiąją 
savo gyvenimo dalį vaikinas išeikvojo narkotikams ir nepaisant to, kad 
„Tarvanas“ padėjo jam atprasti nuo narkotikų, likusį gyvenimą vis tiek 
būtų nugyvenęs už grotų, tačiau tai nepadėjo Klėjui pasijusti garbinges- 
niu. Jis parsidavė, viskas aišku ir paprasta. Už pinigus nuslėpė tiesą. 

Jo dėmesį patraukė kitas dviejuose puslapiuose išspausdintas straips- 
nis, ir jis pamiršo apie Tekilą Vatsoną. Po statybiniu šalmu su monogra- 
ma nuotraukoje jis atpažino riebų Beneto Van Horno veidą. Viename 
iš savo objektų nufotografuotas su BVH grupės projektų inžinieriumi, 
kaip skelbė užrašas apačioje, jis įdėmiai žiūrinėjo statybų planus. Kom- 
panija buvo įsivėlusi į bjaurias rietenas dėl miesto plėtros netoli Čense- 
lorsvilio mūšio lauko, maždaug už valandos kelio nuo Vašingtono. Kaip 
visuomet, Benetas siūlė vieną iš savo projektų su šlykščiais daugiaaukš- 
čiais, daugiabučiais pastatais, parduotuvėmis, žaidimų aikštelėmis, teni- 
so kortais ir būtinai — su tvenkiniu, ir visa tai — tik už mylios nuo mūšio 
lauko vidurio, kur konfederatų sargyba nušovė generolą Stounuolą Džek- 
soną. Paminklosaugininkai, teisininkai, karo istorikai, aplinkosaugininkai 
ir Konfederatų draugija ketino Benetą Buldozerį užkapoti negyvai. Nieko 
nuostabaus, kad Post juos išliaupsino, o apie Benetą neparašė nė vieno 
gero žodžio. Tačiau ginčijama žemė priklausė kažkokiems nusenusiems 
fermeriams, taigi bent jau kol kas atrodė, kad laimi Buldozeris. 

Straipsnyje buvo rašoma apie kitas Virdžinijos mūšių vietas, kurios 
supirkėjų buvo ruošiamos miestų plėtrai. Pasipriešinimui vadovavo or- 
ganizacija, pasivadinusi „Pilietinio karo trestu“. Jos advokatas buvo vaiz- 
duojamas kaip radikalus istorijos išsaugojimo šalininkas, nebijantis siek- 
ti tikslo net per teismus. „Tačiau tam mums reikia lėšų“, — buvo paci- 
tuoti jo žodžiai. 


Pora signalų, ir jis atsiliepė. Jiedu kalbėjosi apie pusvalandį, o pas- 
kui, padėjęs ragelį, Klėjus išrašė šimto tūkstančių dolerių čekį su nuo- 
roda: „Pilietinio karo trestas. Censelorsvilio teisminių ginčų fondui“. 


Jam einant pro šalį, mis Glik padavė lapelį su telefono numeriu. Jis 
dukart perskaitė pavardę, bet, rinkdamas numerį prie telefono posėdžių 
kambaryje, vis dar buvo nusiteikęs skeptiškai. | 

— Prašyčiau sujungti su ponu Peitonu Frenču, - pasakė į ragelį. La- 
pelyje buvo prašoma paskambinti kuo skubiau. 

— Atleiskit, o kas skambina? 

— Klėjus Karteris iš Vašingtono. 

— O taip, jis laukia jūsų skambučio. 

Buvo sunku įsivaizduoti, kad toks galingas ir užsiėmęs advokatas, kaip 
Peitonas Frenčas, laukia Klėjaus skambučio. Po kelių sekundžių atsilie- 
pė pats Frenčas. 

— Sveiki, Klėjau, ačiū, kad paskambinot, - tarė taip nerūpestingai, kad 
Klėjus sutriko. — Geras straipsnis The Wall Street, a? Neblogai, kaip nau- 
jokui. Klausykit, atsiprašau, kad nepriėjau Naujajame Orleane, - kalbėjo 
tokiu pat balsu, kokį Klėjus girdėjo per mikrofoną, tik kur kas laisviau. 

— Nieko baisaus, - atsakė Klėjus. „Baristerių ratelio“ sueigoje buvo 
du šimtai teisininkų. Klėjui nebuvo jokio reikalo susipažinti su Peitonu 
Frenču, o šis neprivalėjo žinoti, kad Klėjus apskritai ten buvo. Matyt, 
spėjo viską išsiaiškinti. 

— Klėjau, norėčiau su jumis susitikti. Manau, galėtume bendradarbiau- 
ti. Prieš porą mėnesių pats aptikau „Diloftą“. Kišat man koją, bet pini- 
gų pakaks visiems. 

Na jau ne. Su Peitonu Frenču vienos dūdos Klėjus nepūs. Kita ver- 
tus, apie Frenčo sugebėjimus išplėšti milžiniškas susitarimų sumas skli- 
do legendos. | 

— Galim pasikalbėti, — atsakė Klėjus. 

— Klausykit, dabar skrendu į Niujorką. O kas, jeigu užsukčiau į Va- 
šingtoną pasiimti jūsų? Turiu naują „Golfstrimą 5“, mielai jį aprodyčiau. 
Apsistosim Manhetene, šauniai pavakarieniausim. Pasikalbėsim apie rei- 
kalus. Grįšim rytoj, vėlai vakare. Tai kaip? 


— Na, turiu daug darbo. 

Klėjus dar nepamiršo tų kokčių Frenčo kalbų Naujajame Orleane, kai 
jis gyrėsi savo žaisliukais. Naujas „Golfstrimas“, jachta, pilis Škotijoje. 

— Suprantu. Bet ir aš daug dirbu. Mes visi tokie. Bet tai galėtų būti 
pati pelningiausia jūsų komandiruotė. Neatsisakykit. Po trijų valandų su- 
sitinkam Nacionaliniame Reigano oro uoste. Sutarta? 

Jokių kitų užsiėmimų, išskyrus keletą telefono skambučių ir teniso 
partiją, Klėjus neturėjo. Išsigandusių „Dilofto“ vartotojų skambučiai ne- 
tilo, tačiau prie telefonų sėdėti jam nereikėjo. Niujorke jis nebuvo jau 
keletą metų. 

— Gerai, galim susitikti, — atsakė jis, trokšdamas pamatyti „Golfstri- 
mą 5“ ne mažiau, kaip papietauti puikiame restorane. 

— Šaunu, Klėjau, labai šaunu. 

Nacionalinio Reigano oro uosto asmeninių lėktuvų terminale buvo 
pilna besiblaškančių, kažkur skubančių, atvykstančių ir išvykstančių da- 
lykiškų Žmonių. Prie registracijos langelio daili brunetė trumpu sijonė- 
liu laikė plakatą, kuriame buvo ranka užrašyta Klėjaus pavardė. ; Jis jai 
prisistatė. Ji - vardu Džulija, be pavardės. 

— Sekit paskui mane, — Žžavingai nusišypsodama tarė ji. 

Juos praleido pro išėjimą ir oro uosto vagonėliu nuvežė per rampą. 
Čia buvo daugybė lyrų, falkonų, hokerių, čelendžerių ir citationų; vieni 
stovėjo, kitus tempė prie terminalo arba nuo jo. Rampos brigada rūpi- 
nosi, kad beveik liesdami vienas kitą sparnais, lėktuvai saugiai prasilenk- 
tų. Riaumojo varikliai, Klėjų čia viskas nervino. 

— Iš kur jūs? —- paklausė Klėjus. 

— Bazuojamės netoli Biloksio, - atsakė Džulija. - Ten pono Frenčo 
pagrindinis biuras. 

— Prieš porą savaičių Naujajame Orleane klausiausi jo paskaitos. 

— Taip, mes ten buvome. Namuose tenka būti retai. 

— Jis daug valandų skiria darbui, ar ne? 

— Maždaug šimtą per savaitę. 

Jiedu sustojo prie didžiausio iš stovėjusių prie rampos lėktuvų. 

— Šitas mūsų, — tarė Džulija, ir jie išlipo iš vagonėlio. Lakūnas pač- 
mė iš Klėjaus kelioninį krepšį ir nunešė į lėktuvą. 

Peitonas Frenčas, žinoma, kalbėjosi telefonu. Jis pamojo, kad Klėjus 
liptų į lėktuvą, o Džulija, paėmusi jo švarką, paklausė, ko jis norėtų iš- 


gerti. Vandens su citrina. Pirmas įspūdis buvo pritrenkiantis. Tai, ką matė 
Naujajame Orleane vaizdajuostėse, nė iš tolo neprilygo tikrovei. 

Visur kvepėjo brangia oda. Kėdės, sofos, atramos galvai, prietaisų 
skydai ir net stalai buvo apmušti įvairių atspalvių mėlyna ir gelsvai ru- 
da oda. Šviesos įranga, mygtukai, kontrolės prietaisai — paauksuoti. Tam- 
saus medžio, tikriausiai raudonmedžio apdaila gerai nupoliruota. Tai bu- 
vo tarsi prabangus penkių žvaigždučių viešbučio liuksas, tik su sparnais 
ir varikliais. | 

Klėjus buvo lygiai šešių pėdų ūgio, bet lubos vis tiek dar buvo gero- 
kai virš jo galvos. Salonas ilgas, gale įrengta kažkas panašaus į darbo 
kabinetą. Ten sėdėjo Frenčas ir vis dar kalbėjo telefonu. Baras ir virtu- 
vė buvo už lakūno kabinos. Džulija atnešė vandens. 

— Verčiau atsisėskit, — tarė ji, —- tuoj pradėsime riedėti. 

Lėktuvui pajudėjus, Frenčas staiga nutraukė pokalbį ir nušvitęs pla- 
čiausia šypsena puolė stipriai paspausti Klėjui ranką vis atsiprašinėda- 
mas, kad jiedu nesusipažino Naujajame Orleane. Buvo apkūnokas, gra- 
žiai Žilstelėjusiais, banguotais plaukais, gal penkiasdešimt penkerių, bet 
dar ne šešiasdešimties metų amžiaus. Kiekviena jo kūno ląstelė trykšte 
tryško energija. 

Jiedu atsisėdo prie stalo vienas priešais kitą. 

— Gražus, a? - tarė Frenčas, kaire ranka mostelėdamas į interjerą. 

— Labai. 

— Jau turit lėktuvą? 

— Ne, - staiga Klėjus be lėktuvo pasijuto nevisavertis. Koks jis advo- 
katas? 

— Ilgai netruks, sūnau. Be jo neapsieisi. Džulija, atnešk degtinės. Tai — 
ketvirtas. Lėktuvas, ne stikliukas. Visiems keturiems reikia dvylikos lakū- 
nų. Ir penkių Džulijų. Daili, a? 

— Daili. 

— Daug papildomų išlaidų, bet daug ir uždirbu. Buvot mano paskai- 
toje? 

— Taip. Labai įdomi, - pamelavo Klėjus. Kad ir koks koktus ant pa- 
kylos atrodė Frenčas, tačiau sudominti mokėjo. 

— Nemėgstu kalbėti apie pinigus, bet prieš publiką tenka vaidinti. 
Dauguma iš jų galiausiai atneš man po civilinę bylą dideliam ieškiniui. 
Jiems nuolat reikia kalti į galvą. Mano firma - stipriausia masinių bylų 


firma Amerikoje. Griebiame tik stambiąsias žuvis. Tokioms byloms, kaip 
„Akermanas“ ar kuri kita iš penkių šimtų lobių kasyklų, reikia turėti 
amunicijos, įtakos. Pinigų ten - kaip šieno. Aš tik stengiuosi išlyginti 
jėgas. | | 

Džulija atnešė degtinės ir prieš pakilimą prisisegė saugos diržu. 

— Norėtumėt užkąsti? — paklausė Frenčas. - Ji gali pagaminti bet ką. 

— Ne, ačiū, aš nealkanas. 

Frenčas mauktelėjo degtinės, staiga atsilošė, užsimerkė ir, ko! „Golf- 
strimas“ riedėjo taku ir pakilo, atrodė, kad jis meldžiasi. Pasinaudoda- 
mas pertraukėle, Klėjus gėrėjosi lėktuvu. Jis buvo toks prabangus ir tur- 
tingai įrengtas, kad net nepadoru. Keturiasdešimt, keturiasdešimt penki 
milijonai dolerių už asmeninį lėktuvą! Nors greitesnių lėktuvų, pasak 
„Baristerių ratelio“ šnekų, „Golfstrimo“ kompanija nebesugeba pagamin- 
ti. Atsilikimas — dveji metai! 

Netrukus lėktuvas pasiekė reikiamą aukštį ir Džulija nuėjo į virtuvę. 
Pakirdęs iš meditacijos, Frenčas vėl išmaukė degtinės. 

— Ar viskas tame straipsnyje tiesa? — paklausė jis, dabar jau kur kas 
ramesnis. Klėjui susidarė įspūdis, kad jo nuotaika kaitaliojasi stulbina- 
mai greitai. | 

= Straipsnis teisingas. 

— Pirmame puslapyje buvau du kartus, bet nieko gero. Nesistebiu, ne- 
mėgsta jie mūsų. Iš tikrųjų, niekas mūsų nemėgsta, pats pamatysi. Ne- 
dergia mūsų tik todėl, kad esam pinigingi. Priprasi. Visi pripranta. Ka- 
daise pažinojau tavo tėvą, — kalbant jo akys prisimerkdavo, žvilgsnis laks- 
tė į šalis, tarsi jis mąstytų tris sakinius į priekį. 
 — Nejaugi? - Klėjus nelabai juo tikėjo. 

— Prieš dvidešimt metų, Teisingumo departamente. Bylinėjomės dėl 
indėnų žemių. Indėnai pasikvietė Džeretą Karterį iš Vašingtono, ir ka- 
ras baigėsi. Jis buvo labai kietas. 

— Ačiū, - didžiuodamasis padėkojo Klėjus. 

— Turiu pasakyti, Klėjau, kad tos „Dilofto“ žabangos — tikras šedev- 
ras. Ir labai reto grožio. Žinia apie blogus vaistus dažniausiai sklinda lė- 
tai, kol ima skųstis vis daugiau ir daugiau ligonių. Gydytojų prakalbinti 
neįmanoma. Jie su vaistų kompanijomis pučia vieną dūdą, jų nepriversi 
iškelti raudoną vėliavą. Be to, daugumoje jurisdikcijų byla visų pirma gre- 
sia gydytojui, skyrusiam netinkamus vaistus. Pamažu įsivelia ir teisinin- 


kai. Staiga dėdės Luko šlapime nei iš šio, nei iš to atsiranda kraujo. Kokį 
mėnesį pažiopsojęs, jis keliauja į Podunką pas daktarą, ir šis jam nebe- 
išrašo tų naujų, stebuklingų vaistų. Gal kreipsis dėdė Lukas į šeimos ad- 
vokatą, o gal ir ne. Advokatas miestelyje reikalingas tik tam, kad sura- 
šytų testamentą ir padėtų išsiskirti, o padoraus kolektyvinio ieškinio net 
savo panosėje nepastebėtų. Reikia daug laiko, kad atrastum blogų vais- 
tų. Tai, ką padarei, nepakartojama. 

Klėjus klausėsi ir linkčiojo. Frenčas kalbėjo. Matyt, siekė tikslo. 

— O tai leidžia man spėti, kad tu turi slaptos informacijos. 

Pauzė, kad Klėjus turėtų progą patvirtinti tikrai turįs slaptos infor- 
macijos. Tačiau Klėjus tylėjo. 

— Turiu teisininkų tinklą ir plačių ryšių visoje šalyje. Niekas, nė vie- 
nas žmogus iki šiol nieko nėra girdėjęs apie kokį nors blogą „Dilofto“ 
poveikį. Apie tuos vaistus šniukštinėjo du mano firmos teisininkai, bet 
neradome visiškai nieko, prie ko galėtume prikibti. Ir — še tau, šitokia 
pasala ir tavo portretas pirmame Wall Street Journal puslapyje. Klėjau, 
žinau, kaip tokie Žaidimai žaidžiami, ir žinau, kad tu Žinai paslaptį. 

— Turiu, bet jos niekam neatskleisiu. 

— Šaunu. Dabar jaučiuosi geriau. Mačiau reklamą. Tokius dalykus mes 
visą laiką stebime. Neblogai. Iš tikrųjų tas penkiolikos sekundžių meto- 
das, kuriuo naudojiesi, yra veiksmingiausias. Tu tą žinojai? 

— Ne. | | 

— Trenk vėlai vakare, ankstų rytą. Pora sakinių, ir Žmogus išsigąsta, 
o čia — pagalbos telefonas. Šimtus kartų dariau tą patį. Kiek bylų prisi- 
rinkai? 

— Sunku pasakyti. Pirmiausia reikalingas urologinis tyrimas. Telefo- 
nai skamba be pertraukos. 

— Mano reklamą pradės rodyti rytoj. Su ja dirba šeši žmonės, įsivaiz- 
duoji? Šeši etatiniai reklamos specai. Jie nepigūs. 

Pasirodė Džulija su dviem užkandžių lėkštėmis: vienoje — krevetės, 
kitoje — įvairių rūšių sūriai, servelatas ir dar keletas, kurių pavadinimų 
Klėjus nė nežinojo. 

— Butelį Čilės baltojo, - paliepė Peitonas, - jau turėtų būti atšalęs. 

— Mėgsti vyną? — paklausė, čiupdamas krevetę už uodegos. 

— Kartais. Nesu Žinovas. | 


— Dievinu vyną. Čia, lėktuve, visuomet turiuvapie šimtą butelių, - dar 
viena krevetė. - Šiaip ar taip, apskaičiavom, kad „Dilofto“ bylų gali bū- 
ti nuo penkiasdešimt iki šimto tūkstančių. Panašiai? 

— Daugiausiai būtų koks šimtas tūkstančių, — apdairiai tarė Klėjus. 

— „Akermano laboratorija“ man kelia nerimo. Porą kartų buvau su 
jais susidūręs. 

— Nežinojau. 

— Prieš dešimt metų, kai buvo dar pinigingi. Įkliuvo per porą kombi- 
natorių. Dabar jie turi dešimt milijardų skolos. Nesąmonė. Visai kaip 
devyniasdešimtaisiais. Bankai tiems milžinams pinigų negaili, o šie už juos 
nori nusipirkti visą pasaulį. Šiaip ar taip, „Akermanui“ bankrotas negre- 
sia. Be to, jie apsidraudę. 

Frenčas stengėsi ištraukti iš Klėjaus nors truputį informacijos, ir šį- 
kart Klėjus nutarė pulti prie jauko. 

— Iš draudimo jie gaus mažiausiai tris šimtus milijonų, — tarė jis, - O 
iš „Dilofto“ — pusę milijardo. 

Tai išgirdęs Frenčas nusišypsojo, iš laimės vos neapsiseilėdamas. Ne- 
galėjo nuslėpti susižavėjimo, jo ir neslėpė. 

— Šaunu, sūnau, labai šaunu. 

— Ar geras tas tavo slaptas ginklas? 

— Labai geras. Pas juos dirba mūsų Žmonių, be to, turime laboratori- 
nių tyrimų išvadas, kurių mums nederėtų turėti. Prisiekusieji kaip mat 
„Akermaną“ sudorotų. | 

— Nuostabu, — tarė Frenčas ir užsimerkė, kad šie žodžiai kuo giliau 
įsiskverbtų į sąmonę. Net pirmą padorią autoavarijos bylą gavęs badau- 
jantis advokatas nebūtų jautęsis laimingesnis. 

Atnešusi vyną, Džulija įpylė jo į dvi nepaprastai brangias taures. Kaip 
tokiais atvejais dera, Frenčas pauostė, neskubėdamas įvertino vyną ir pa- 
tenkintas gurkštelėjo. Sučepsėjęs lūpomis linktelėjo ir tęsė: 

— Labai smagu pričiupti didelę, turtingą, išdidžią korporaciją darant 
ką nors nešvaraus. Tai maloniau už seksą, Klėjau, maloniau už seksą. 
Didesnio jaudulio nesu patyręs. Pričiumpi tuos besočius niekšus gami- 
nant produkciją, kuri žaloja nekaltus žmones ir tu kaip advokatas pa- 
sieki, kad juos nubaustų. Todėl aš ir gyvenu. Aišku, pinigai — stulbina- 
mi, bet jie ateina paskui. Kad ir kiek uždirbčiau, niekad šito neatsisaky- 
siu. Žmonėms atrodo, kad aš godus, nes visą likusį gyvenimą galiu ne- 


bedirbti ir gyventi paplūdimyje. Nuobodu! Verčiau dirbsiu po šimtą va- 
landų per savaitę, bet nesiliausiu gaudęs tų sukčių. Tai mano gyvenimas. 

Jo aistra buvo užkrečiama. Veidas liepsnojo fanatizmu. Giliai atsidu- 
sęs, paklausė: 

— Patinka vynas? . 

— Ne, skonis kaip žibalo, - atsakė Klėjus. 

— Tu teisus. Džulija! Išpilk šitą! Atnešk butelį „Meursault“ iš tų, ku- 
riuos pirkom vakar. 

Tačiau ji atnešė telefoną: 

— Miurielė. 

Stvėręs jį Frenčas suriko: 

— Alio. 

Pasilenkusi Džulija tyliai paaiškino: 

— Miurielė yra vyriausioji sekretorė. Ji jam prisiskambina net tuomet, 
kai jo žmonos neprisiskambina. 

Baigęs kalbėtis, tarė: | 

— Turiu scenarijų, Klėjau. Pažadu, kad pagal jį užsidirbsi greičiau ir 
daugiau. Daug daugiau. 

— Įdomu. 

— Aš gausiu ne mažiau „Dilofto“ bylų už tave. Dabar, kai atidarei 
duris, jas ims medžioti šimtai advokatų. Mes, tu ir aš, galėsime kontro- 
liuoti bylinėjimąsi, jeigu viską perkelsime į mano kiemą Misisipėje. 
„Akermano laboratoriją“ apims toks siaubas, kad net įsivaizduoti sun- 
ku. Dabar jie tik susirūpinę, nes juos nutvėrei Vašingtone, bet jie gal- 
voja: „Na, naujokas, su tuo dar nesusidūręs, masinių bylų neturėjo, šita 
jam — pirma“ ir panašiai. Bet jeigu mes savo bylas sujungsime, padary- 
sime iš jų vieną masinį ieškinį ir perkelsim viską į Misisipę, tai „Aker- 
manas“ gaus didelį, sunkų korporacinį infarktą. 

Klėjui svaigo galva nuo abejonių ir klausimų. 

— Įdomu, - tik tiek tegalėjo ištarti. | 

— Tau - tavo bylos, man - mano. Mes jas sujungiam, o kai prisidės ir 
kiti advokatai, aš einu pas teisėją ir prašau, kad jis sudarytų ieškovų or- 
ganizacinį komitetą. Visuomet taip darau. Aš - pirmininkas. Tu - ko- 
miteto narys, nes pirmas iškėlei ieškinį. Bylinėjimąsi dėl „Dilofto“ kon- 
troliuosime. mes, stengdamiesi viską organizuoti, nors su tais išpuikėliais 
teisininkais velniškai sunku. Šitaip dariau daugybę kartų. Per komitetą 


ž 


juos lengviau kontroliuoti. Derybos su „Akermanu“ prasidės gana greit. 
Pažįstu jų advokatus. Jeigu tas tavo slaptas ginklas tikrai galingas, tai 
juos prispausim ir artimiausiu metu susitarsim. 

— Kiek tai užtruks? 

— Priklauso nuo kelių veiksnių: kiek yra realių bylų, per kiek laiko 
jas surinksim, kiek dar advokatų dėl jų ims peštis, o svarbiausia — ar di- 
delę žalą patirs mūsų klientai. 

— Nelabai didelę. Faktiškai visi navikai gėrybiniai. 

Frenčas susimąstė. Iš pradžių susiraukė, išgirdęs blogą naujieną, bet 
tuoj pat vėl nušvito: 

— Dar geriau. Gydymas - cistoskopinė operacija. 

— Teisingai. Ambulatorinė procedūra, kurią galima atlikti maždaug už 
tūkstantį dolerių. 

— O ilgalaikės prognozės? | 

— Nieko. Venk „Dilofto“, ir gyvenimas vėl bus normalus, tik kai ku- 
riems iš jų gyvenimą kartina artritas. 

Frenčas pauostė vyną, pasukiojo taurę ir vėl gurkštelėjo. 

— Kur kas geresnis, ar ne? 

— Taip, —- pripažino Klėjus. 

— Pernai vyną degustavau Burgundijoje. Uostinėjau ir spjaudžiausi visą 
savaitę. Labai malonu, — vėl gurkštelėjo svarstydamas, kurią iš trijų min- 
čių išsakyti pirmiausiai, bet vyno neišspjovė. 

— Šitaip dar geriau, — tarė Frenčas, — aišku, mūsų klientams, nes su- 


. sirgimas ne toks rimtas, koks galėtų būti. Mums irgi geriau, nes galėsim 


greičiau susitarti. Dabar svarbiausia surinkti bylas. Kuo daugiau turėsi- 
me, tuo bus lengviau kontroliuoti kolektyvinį ieškinį. Daugiau bylų - dau- 
giau pinigų. 

— Supratau. 

— Kiek tau kainavo reklama? 

— Pora milijonų. 

— Neblogai, visai neblogai. 

Frenčui knietėjo paklausti, iš kur naujokas gavo tuos du milijonus re- 


| klamai, bet susilaikė. 


Lėktuvo priekis truputį pasviro, pastebimai silpniau ėmė gausti 


: varikliai. 


— Kiek iki Niujorko? — paklausė Klėjus. 

— Iš Vašingtono — apie keturiasdešimt minučių. Šis paukštukas skrenda 
šešis šimtus mylių per valandą. 

— Kur leisimės? 

-— Teterbore, Niū Džersyje. Visi nuosavi lėktuvai leidžiasi ten. 

— Matyt, todėl nieko apie jį negirdėjau. 

— Klėjau, lėktuvas jau laukia tavęs, ruoškis. Galėčiau atsisakyti visų 
savo žaislų, tik ne šito. Jis būtinas. 

— Pasinaudosiu tavuoju. 

— Iš pradžių pirk nedidelį - Lyrą. Jų yra visą laiką, už porą milijonų 
gausi. Reikės dviejų lakūnų — dar po septyniasdešimt penkis tūkstančius. 
Čia tik dalis papildomų išlaidų. Bet lėktuvas tau būtinas. Paminėsi ma- 
no Žodį. 

Pirmą kartą gyvenime Klėjus klausėsi patarimų, kaip pirkti lėktuvą. 

Džulija paėmė lėkštes ir pranešė, kad po kelių minučių lėktuvas pra- 
dės leistis. Klėjus it pakerėtas žvelgė į rytuose išnyrančius Manheteno 
dangoraižius. Frenčas snūduriavo. 

Lėktuvas nusileido ir riedėjo taku pro asmeninius terminalus, kur sto- 
vėjo arba buvo rengiama skrydžiui daugybė dailių lėktuvėlių. 

— Tiek asmeninių lėktuvų, kiek jų yra čia, niekur kitur pasaulyje nepa- 
matysi, - paaiškino Frenčas. — Čia savo lėktuvus laiko visi Manheteno šu- 
lai. Iki miesto — keturiasdešimt minučių kelio. O jei neturi kur dėti pini- 
gų, gali nusipirkti malūnsparnį. Tuomet sugaiši tik dešimt minučių. 

— Turit malūnsparnį? —- paklausė Klėjus. 

— Ne. Bet turėčiau, jeigu čia gyvenčiau. 

Limuzinas privežė juos prie rampos, nors nuo lėktuvo iki jos buvo 
vos keli Žingsniai. Lakūnai ir Džulija liko sutvarkyti salono ir, aiškų, pa- 
sirūpinti, kad kitam skrydžiui vėl būtų atšaldyto vyno. 

— Į „Peninsulą“, - paliepė Frenčas vairuotojui. 

— Klausau, pone Frenčai, — atsakė šis. | 

Ar Peitonas išsinuomojo limuziną, ar jis jo? Aišku, garsiausias pasau- 
lyje masinių bylų advokatas į automobilių nuomos tarnybą nesikreips. 
Klėjus nutarė patylėti. Argi tai svarbu? 

— Man įdomu dėl tų tavo reklamų, - kalbėjo Frenčas važiuojant per 
Niū Džersio automobilių grūstį. — Kada jas pradėjo rodyti? 


— Sekmadienį vėlai vakare. Ų 

— Kas tą prižiūri? 

— Devyni žmonės prie telefonų — septyni asistentai ir du advokatai. 
Pirmadienį buvo du tūkstančiai skambučių, o vakar — trys tūkstančiai. 
Mūsų interneto svetainėje kasdien apsilanko aštuoni tūkstančiai žmonių. 
Imant įprastinį koeficientą, turėtų būti jau apie tūkstantį klientų. 

— O rezervas? 

— Pasak mano šaltinio, kuris iki šiol neklydo, - nuo penkiasdešimt 
iki septyniasdešimt penkių tūkstančių. 

— Norėčiau su tuo šaltiniu susipažinti. 

— Neišdegs. 

Frenčas turėjo su tuo susitaikyti. 

— Būtinai turim tas bylas gauti, Klėjau. Mano reklama prasidės ry- 
toj. Gal pasidalykim teritoriją? Tu imk šiaurę ir rytus, o man atiduok 
pietus ir vakarus. Bus lengviau nusitaikyti į mažesnes rinkas ir kur kas 
paprasčiau prižiūrėti bylas. Majamyje yra žmogus, kurį greit pamatysi per 
televiziją. Kitas sėdi Kalifornijoje ir, prisiekiu, dabar kopijuoja tavo re- 
klamą. Taip, mes — rykliai, maitvanagiai. Tai - lenktynės, Klėjau. Mes — 
pirmieji, bet tuoj prasidės tikra velniava. | 

— Darau, ką galiu. | 

— Duok man savo biudžetą, — tarė Frenčas, tarsi jiedu būtų kartu dir- 
bę jau daugelį metų. 

„Po velnių“, —- pamanė Klėjus. Sėdėdami limuzino gale, jiedu tikrai 
atrodė kaip partneriai. „Du milijonai - reklamai, dar du milijonai - uro- 
loginiams. tyrimams“. | 

— Padarom taip, - nė minutei nenutildamas kalbėjo Frenčas. - Visus 
tavo pinigus išleidžiam reklamai. Gaukim tas prakeiktas bylas! Aš duo- 
siu pinigų urologiniams tyrimams, visus kiek turiu, o kai viskas bus baig- 
ta, „Akermano laboratoriją“ priversime atlyginti mūsų išlaidas. Tai nor- 
mali kiekvieno susitarimo sąlyga - priversti kompaniją padengti visas me- 
dicinines išlaidas. 

— Vienas tyrimas kainuoja tris šimtus dolerių. 

— Tave apsukinėja. Rasiu laborantų, kurie padarys kur kas pigiau. 

Tai priminė Frenčui vieną istoriją, kai „Stipenos Beno“ byla buvo tik 
prasidėjusi. Tuomet keturis „Greihaundo“ autobusus jis buvo pavertęs 


kilnojamomis poliklinikomis, kurios važinėjo po visą šalį, ieškodamos 
klientų. Klėjus klausėsi, bet jo susidomėjimas vis labiau blėso. Jie per- 
važiavo Džordžo Vašingtono tiltą. Istorijos liejosi viena po kitos. 

Iš. Klėjaus liukso „Peninsula“ viešbutyje buvo matyti Penktoji aveniu. 
Likęs vienas, čiupo telefoną ir puolė skambinti Maksui Peisui. 


Paskambinęs trečiuoju mobilaus telefono numeriu, Klėjus 

galiausiai Peisą surado. Pastaruoju metu šis Žmogus be na- 

mų Vašingtone lankėsi vis rečiau. Žinoma, jis kažkur ge- 
sino kitą „gaisrą“, gelbėjo nuo teismų kitą savavalį klientą, nors apie tai 
nekalbėjo. Neprivalėjo sakyti. Klėjus spėjo pakankamai jį pažinti ir ne- 
abejojo, kad jis turi paklausą. Blogos produkcijos netrūko niekur. 
Net pats nustebo, kaip malonu buvo girdėti Peiso balsą. Paaiškino, 
kad jis dabar Niujorke, pasakė, su kuo ir kodėl čia atskrido. Pirmas iš- 
tartas Peiso Žodis sutvirtino sandėrį. 

— Puiku, — tarė jis, - nuostabu. 

— Pažįsti jį? 

— Peitoną Frenčą pažįsta kiekvienas, kuris užsiima tokiais reikalais, — 
atsakė Peisas. — Su juo bendravęs nesu, bet tai - žmogus legenda. 

Klėjus jam persakė Frenčo sąlygas. Peisas tuoj pat susivokė ir ėmė 
galvoti į priekį. 

— Jeigu perkelsi bylas į Misisipės valstiją, į Biloksį, „Akermano“ ak- 
cijos dar labiau smuks, — aiškino jis. - Dabar jie patiria didžiulį spaudi- 
mą. Juos spaudžia bankai ir akcininkai. Tai nuostabu, Klėjau. Pirmyn! 

— Gerai. Sutarta. 

— Beje, iš ryto nepražiopsok New York Times. Didelis straipsnis apie 
„Diloftą“. Išspausdins pirmąsias laboratorinių tyrimų išvadas. Jos triuš- 
kinančios. 

— Puiku. 

Iš mini baro pasiėmęs alaus (aštuoni doleriai, na ir kas), ilgai sėdėjo 
priešais langą ir Žiūrėjo į Penktosios aveniu siautulį. Jį nelabai guodė tai, 
kad privalo pasikliauti Makso Peiso patarimu, bet kito žmogaus, į kurį 
dabar galėtų kreiptis, jis neturėjo. Niekas, net ir tėvas, nebuvo susidū- 
ręs su tokiu pasirinkimu: „Perkelkim penkis tūkstančius tavo bylų ten, 
sujunkim su mano penkiais tūkstančiais ir padarysim ne du, o vieną ma- 


sinį ieškinį. Aš pakloju milijoną medicininiams tyrimams, tu padvigubi- 
ni išlaidas reklamai ir susišluojam keturiasdešimt procentų nuo visos su- 
mos. Smarkiai praturtėsim. K4 manai, Klėjau? 

Per mėnesį jis uždirbo daugiau nei kada nors galėjo svajoti. Dabar, 
kai nebegalėjo visko kontroliuoti, matė, kad pinigai tirpsta dar sparčiau. 
„Drąsiau“, - įtikinėjo save, - „tokia proga retai pasitaiko. Drąsiau, smok 
staiga, pasinaudok proga, sviesk kauliuką ir tapsi nepadoriai turtingas“. 
Kitas balsas vertė jį sulėtinti tempą ir nešvaistyti pinigų, juos saugiai pa- 
dėti ir džiaugtis gyvenimu. 

Vieną milijoną jis pervedė į ofšorinę sąskaitą. Ne tam, kad paslėptų, 
bet kad išsaugotų. Kad ir kas nutiktų, jis jų nelies. Jeigu jam nepasiseks 
ir viską prašvilps, tai tų pinigų jam pakaks gyvenimui paplūdimyje. Pa- 
bėgs iš miesto ir, kaip jo tėvas, niekuomet nebegrįš. 

Milijonas dolerių slaptoje sąskaitoje buvo jo kompromisas. 

Paskambino į savo biurą, tačiau visos linijos buvo užimtos. Geras žen- 
klas. Prisiskambino Džonui į mobilųjį. 

— Čia tikras pragaras, — išvargusiu balsu tarė Džonas, — visiškas chaosas. 

— Gerai. 

— Galėtum padėti. 

— Rytoj. 

Septintą trisdešimt dvi Klėjus įsijungė televizorių, susirado kabelinį 
kanalą ir peržiūrėjo savo reklamą. Niujorke „Diloftas“ skambėjo dar 
grėsmingiau. 


Vakarieniavo „Montrašė“ restorane, ne dėl virtuvės, kuri tikrai buvo 
gera, bet dėl vyno pasirinkimo, kuris buvo didžiausias visame Niujorke. 
Prie veršienos kepsnio Frenčas išragavo keletą rūšių raudono burgun- 
diškojo. Buvo atnešti penki buteliai, kiekvienai rūšiai - po atskirą tau- 
rę. Ant stalo nebeliko vietos duonai ir sviestui. 

Atrodė, kad aptarinėdami kiekvieno butelio turinį, vyno stiuardas ir 
Frenčas kalbasi svetima kalba. Klėjui visa tai buvo nuobodu. Mieliau už- 
sisakytų alaus ir karštą sumuštinį, nors jautė, kad netrukus ir jo skonis 
bus kitoks. . | 

Kai buteliai buvo atidaryti (kad vynas kvėpuotų), Frenčas tarė: 


— Skambinau į biurą. Atskrenda advokatas su „Dilofto“ reklama iš 
Majamio. Įrengė dvi tyrimų klinikas ir dabar varo per jas visus kaip gal- 
vijus. Karlosas Chernandesas. Labai, labai geras. 

— Mano žmonės nebespėja atsiliepinėti telefonais, —- tarė Klėjus. 

— Tai dirbam kartu? —- paklausė Frenčas. 

— Peržiūrėkim sandorį. 

Frenčas tuoj pat ištraukė perlenktą dokumentą. 

— Atmintinė, — paaiškino, paduodamas jį Klėjui ir siekdamas pirmo- 
jo butelio. - Čia apibendrinta tai, apie ką kalbėjom. 

Klėjus atidžiai perskaitė ir pasirašė. Ragaudamas vyną, Frenčas taip 
pat pasirašė ir jiedu tapo partneriais. 

— Rytoj masinį ieškinį oficialiai įteiksime Biloksyje, — tarė Frenčas. — 
Grįžęs viską sutvarkysiu. Du advokatai jį jau rengia. Kai tik viskas bus 
padaryta, Vašingtone galėsi savo žmones paleisti. Pažįstu „Akermano la- 
boratorijos“ juristą. Pasikalbėsiu su juo. Jeigu kompanija su mumis de- 
rėtųsi ne per samdytus advokatus, o tiesiogiai, tai sutaupytų gražią su- 
melę ir ją atiduotų mums. Be to, šitaip būtų daug greičiau. Jeigu jie sam- 
dysis advokatus, tai sugaišime pusę metų. 

— Maždaug šimtas milijonų, teisingai'? 

— Panašiai. Tie pinigai galėtų būti mūsų. 

Kažkurioje kišenėje supypsėjo telefonas. Frenčas išsitraukė jį kaire 
ranka, nes dešinėje laikė vyno taurę. 

— Atsiprašau, — tarė Klėjui. 

Jam skambino advokatas iš Teksaso, dėl „Dilofto“, matyt, senas drau- 
gas, kuris savo greitakalbe lenkė net Peitoną Frenčą. Jis geraširdiškai juo- 
kavo, tačiau Frenčas kalbėjo atsargiai. Tekštelėjęs telefono dangtelį, su- 
burbėjo: 

— Po velnių. 

— Konkurencija? 

— Rimta konkurencija. Vikas Brenanas, žinomas advokatas iš Hiūs- 
tono, labai apsukrus ir agresyvus. Suuodė apie „Diloftą“, nori Žinoti žai- 
dimo planą. 

— Iš tavęs nieko neišpešė. 

— Jis žino. Rytoj paleis reklamą: per radiją, televiziją, laikraščius. Pa- 
siims keletą tūkstančių bylų, — nusiraminimui gurkštelėjo vyno ir vėl nu- 
sišypsojo. — Lenktynės prasideda, Klėjau. Būtinai turim tas bylas gauti. 


— Tuoj bus dar smagiau, - tarė Klėjus. + 

Gurkšnis „Pinot Noir“ burnoje neleido Frenčui išsižioti. „Ką?“ — by- 
lojo jo veidas. 

— Rytoj New York Times išspausdins didelį straipsnį. Pirmosios labo- 
ratorinių „Dilofto“ tyrimų išvados. Sužinojau iš savo šaltinio. 

Tikrai nereikėjo to sakyti. Frenčas pamiršo ir veršienos kepsnį, kuris 
vis dar buvo virtuvėje, ir brangius vynus ant stalo, kuriuos paskui per 
tris valandas vis tiek išragavo. Kuris masinių bylų advokatas galėtų gal- 
voti apie valgį ir vyną, kai vos po kelių valandų New York Times demas- 
kuos būsimą kaltinamąjį ir pavojingus jo vaistus? 


Kai jį pažadino telefono skambutis, dar buvo tamsu. Vargais nega- 
lais įstengęs sutelkti dėmesį į laikrodį, pamatė, kad dar tik be penkioli- 
kos šešios. 

— Kelkis! — suurzgė Frenčas, — ir atidaryk duris. 

Jam dar nespėjus atidaryti, Frenčas jau stūmė duris ir žengė į vidų 
su laikraščiais ir kava. — Neįtikėtina! — šūktelėjo jis, sviesdamas Times 
egzempliorių ant Klėjaus lovos. 

— Kaip gali taip ilgai miegoti? Skaityk! 

Jis buvo su frotiniu viešbučio chalatu ir baltomis vonios šlepetėmis. 

— Juk dar nėra šešių. 

 - Jau trisdešimt metų nemiegu ilgiau kaip iki penkių. Pernelyg daug 
bylų aplinkui. 

Klėjus mūvėjo tik šortais. Gerdamas kavą, Frenčas dar kartą perskaitė 
straipsnį, pro akinių, patupdytų ant plokščios jo nosies galiuko, viršų 
skvarbiu žvilgsniu sekdamas kiekvieną eilutę. 

Nė žymės, kad vakar gėrė. Klėjui nusibodo vynai, kurių visų skonis 
jam vis tiek atrodė vienodas, todėl pabaigai paprašė atnešti vandens. 
Frenčas buvo pasiryžęs įveikti penkis butelius burgundiškojo, tačiau „Di- 
loftas“ taip atitraukė jo dėmesį, kad ir vyno nebereikėjo. 

Atlantic Journal of Medicine rašė, jog nuo dilofedaminto, arba „Di- 
lofto“, maždaug šeši procentai metus jį vartojusių Žmonių susirgo pūs- 
lės navikais. 

— Anksčiau kalbėjo apie penkis, - perskaitęs pastebėjo Klėjus. 


— Argi ne nuostabu? — džiūgavo Frenčas. 

— Nieko gero, jei priklausai tiems šešiems procentams. 

— Aš nepriklausau. 

Kai kurie gydytojai jau liovėsi skyrę šiuos vaistus. ,„Akermano labo- 
ratorijos“ paneigimas nebuvo labai svarus. Vėl mėgino suversti kaltę go- 
diems advokatams, tačiau atrodė, kad kompanija gūžiasi. Maisto produk- 
tų ir vaistų priežiūros asociacijos komentarų nebuvo. Gydytojas iš Čika- 
gos gyrė vaistus, esą jie buvę puikūs ir pacientai buvę nepaprastai jais 
patenkinti. Gera žinia, jei galima taip pasakyti, buvo ta, kad navikai, at- 
rodo, nepiktybiniai, bent jau kol kas. Skaitant straipsnį Klėjui susidarė 
įspūdis, kad Maksas Peisas jį buvo skaitęs prieš mėnesį. 

Apie masinį ieškinį, kuris pareikštas Vašingtone pirmadienį, buvo tik 
viena pastraipa, bet advokato pavardė nepaminėta. 

„Akermano“ akcijos, kurios pirmadienio rytą dar buvo vertos ketu- 
riasdešimt dviejų su puse, trečiadienio vakare jau buvo nukritusios iki 
trisdešimt dviejų su puse. 

— Reikėjo visą tą velniavą užtrumpinti, - sumurmėjo Frenčas. Klėjus 
prikando liežuvį jau nebe pirmą kartą per pastarąsias dvidešimt ketu- 
rias valandas. 

— Perskaitysim lėktuve, — tarė Frenčas. — Nešdinkimės iš čia. 


Kai Klėjus atėjo į biurą, akcijos buvo nukritusios iki dvidešimt aštuo- 
nių. Jis susirado tinklapį, kuriame buvo skelbiami naujausi rinkos kainų 
pasikeitimai, ir, skaičiuodamas savo pelną, tikrino jį kas penkiolika mi- 
nučių. Deginant pinigus viename fronte, buvo malonu matyti jų daugė- 
jant kitame. 

Džonas jį užkalbino pirmas. 

— Vakar čia sėdėjom iki vidurnakčio, - pasiskundė jis. - Galima iš- 
protėti. 

— Bus dar smagiau. Dvigubinam TV reklamą. 

— Jau dabar nebesuspėjam. 

-- Laikinai pasamdyk asistentų. 

— Mums reikia nors dviejų kompiuterininkų. Nesuspėjame suvedinė- 
ti duomenų. | 


— Gali jų rasti? , 

— Galbūt, laikinai. Pažįstu vieną ar du, kurie galėtų dirbti naktimis. 

— Paimk juos. | 

Džonas jau ketino eiti, tačiau apsigręžę ir uždarė už savęs duris. 

— Klausyk, Klėjau, tik tarp mūsų, gerai? 

Klėjus apsižvalgė, bet kabinete nieko daugiau nebuvo. 

— Kas atsitiko? 

— Na, tu protingas ir apskritai. Bet ar tu Žinai, ką darai? Juk tu taip 
švaistai pinigus, kad greitai nieko iš jų nebeliks. O jeigu kas nors nepa- 
siseks? 

— Tu nerimauji? 

— Visi nerimauja, aišku? Pradžia buvo gera. Mums patinka čia dirb- 
ti, daug uždirbame ir apskritai. O kas bus, jeigu tu klysti ir išplauksi pilvu 
į viršų? Klausiu atvirai. 

Klėjus perėjo į kitą stalo pusę ir atsisėdo ant krašo. 

— Būsiu tau atviras. Manau, kad žinau, ką darau, bet kadangi to nie- 
kada nesu daręs, negaliu nieko garantuoti. Tai stambus lošimas. Jeigu 
laimėsiu, tai visi uždirbsime labai daug. Jeigu pralaimėsiu, tai vis tiek 
dirbsime. Tik nebūsime turtingi. 

— Jeigu turėsi progą, pasakyk tą kitiems, gerai? 

— Būtinai. 

Pietų pertrauka užtruko tik dešimt minučių, tiek, kiek reikia laiko su- 
valgyti sumuštinį. Džonas turėjo paskutinius duomenis: per pirmąsias tris 
dienas karštąja linija skambino septyni tūkstančiai šimtas, o interneto sve- 
tainėje per dieną apsilankydavo vidutiniškai aštuoni tūkstančiai žmonių. 
Informaciją ir teisinių paslaugų sutartis buvo stengiamasi išsiuntinėti kuo 
greičiau, tačiau vis tiek tai užtrukdavo. Klėjus įpareigojo Džoną priimti 
du asistentus darbui prie kompiuterių. Poletė gavo užduotį surasti tris 
ar keturis asistentus darbui „Spaudykloje“. Mis Glik taip pat buvo liep- 
ta laikinai priimti tiek sekretorių, kad būtų galima suspėti tvarkyti klientų 
korespondenciją. 

Klėjus papasakojo apie susitikimą su Peitonu Frenču ir paaiškino nau- 
ją strategiją. Jis išdalijo visiems straipsnio Times laikraštyje kopijas, ta- 
čiau visi buvo pernelyg užsiėmę ir jų nepastebėjo. 

— Lenktynės prasidėjo, - kaip mokėdamas stengėsi paskatinti pervar- 
gusį kolektyvą. - Rykliai mūsų klientų jau tyko. 


— Mes patys rykliai, — tarė Poletė. 

Pavakare paskambino Peitonas Frenčas ir pranešė apie pataisą ko- 
lektyviniame ieškinyje — prie jo prijungti Misisipės ieškovai, ir jis įteik- 
tas valstijos teismui Biloksyje. 

— Viskas taip, kaip planavom, drauguži, — tarė jis. 

— Rytoj savąjį atsiimsiu, —- pažadėjo Klėjus vildamasis, kad savo ieš- 
kinio neatiduoda jam dovanai. 

— Papilstysi ką nors spaudai? 

— Neketinau, — tarė Klėjus. Jis nežinojo, kaip tai daroma. 

— Aš pasirūpinsiu. 

„Akermano laboratorijos“ akcijos baigiantis dienai nukrito iki dvide- 
šimt šešių su puse. Jeigu Klėjus jas pirktų dabar, tai gautų 1 625 000 
dolerių fiktyvaus pelno. Jis nutarė palaukti. Rytoj pasklidus žiniai apie 
Biloksyje keliamą ieškinį, akcijų kaina dar labiau nukris. 

Vidurnaktį jis sėdėjo prie savo stalo ir telefonu kalbėjosi su džentel- 
menu, kuris „Diloftą“ vartojo beveik visus metus, o dabar su siaubu ma- 
no, kad tikriausiai turi navikų. Klėjus patarė jam kuo skubiau kreiptis į 
gydytoją ir gauti urologinio tyrimo duomenis. Pasakė jam interneto sve- 
tainės adresą ir pažadėjo rytoj iš.pat ryto išsiųsti informacinį paketą. Bai- 
giantis pokalbiui, vyriškis vos neverkė. 


Blogos Žinios apie stebuklingąjį „Diloftą“ nesiliovė. Buvo 
išspausdinti dar du straipsniai apie laboratorinių tyrimų iš- 
vadas. Viename iš jų įtikinamai buvo argumentuota, kad 
„Akermano laboratorija“ ne iki galo ištyrė naujuosius vaistus ir, pasi- 
naudojusi ryšiais, pasiekė, kad jie būtų patvirtinti. Galiausiai Maisto pro- 
duktų ir vaistų priežiūros asociacija uždraudė pardavinėti „Diloftą“. 
Advokatams tos blogos Žinios, žinoma, buvo nuostabiai geros, taip 
pat ir įtūžis, kurį kaitino vis daugiau nukentėjusiųjų. „Dilofto“ vartoto- 
jai-pradėjo gauti raštiškus „Akermano laboratorijos“ ir gydytojų įspėji- 
mus, po kurių beveik visi gaudavo dar ir nerimą keliančius masinių by- 
lų advokatų raginimus. Tiesioginė korespondencija buvo nepaprastai 
veiksminga. Įspėjimai mirgėte mirgėjo visų valstijų laikraščiuose ir per 
televiziją. Navikų grėsmė skatino „Dilofto“ vartotojus ieškoti advokatų 
pagalbos. 


Peitonas Frenčas dar nebuvo matęs taip nuostabiai vienu metu ke- 
liamų kolektyvinių ieškinių. Lenktynes Biloksyje laimėjo jiedu su Klėju- 
mi, todėl jų jungtinis ieškinys buvo pripažintas pirmuoju. Visi ieškovai, 
norintys prisijungti prie „Dilofto“ bylos, buvo priversti šlietis prie jų ir 
ieškovų organizaciniam komitetui mokėti papildomą mokestį. Frenčui pa- 
lankus teisėjas į komitetą skyrė penkis advokatus - Frenčą, Klėjų, Cher- 
nandesą iš Majamio ir dar du jų senus bičiulius iš Naujojo Orleano. Tė- 
oriškai komitetas turėjo reguliuoti didelę ir sudėtingą bylą prieš ,Aker- 
mano laboratoriją“. Tikrovėje tas penketukas tik vartė popierius ir dir- 
bo administracinį darbą, stengdamiesi suburti maždaug penkiasdešimt 
tūkstančių klientų ir jų advokatų. 

Ieškovas galėjo bet kada atsisakyti dalyvauti bendroje byloje ir stoti 
prieš „Akermano laboratoriją“ vienas. Advokatams visoje šalyje renkant 
bylas ir jungiantis į koalicijas, neišvengiamai kilo konfliktų. Vieni nepa- 
sitikėjo Biloksio sąjunga ir norėjo sudaryti savo sąjungas, kiti neapken- 
tė Peitono Frenčo, dar kiti, tikėdamiesi didelių verdiktų, siekė bylą nag- 
rinėti savo jurisdikcijoje. 

Tačiau Frenčas tokiose kautynėse buvo prityręs. Dabar jis, galima sa- 
kyti, gyveno „Golfstrime“ — skraidė po Valstijas, įkalbinėjo šlietis prie 
jo masinių bylų advokatus, kurie kaupė bylas šimtais, ir stengėsi kaip nors 
išsaugoti trapią savo koaliciją, kad ji nesubyrėtų. Jis tvirtino, kad Bilok- 
syje susitarimo suma bus didesnė. 

Frenčas kasdien skambindavo „Akermano laboratorijos“ juristui, se- 
nam, mūšių užgrūdintam kovotojui, kuris du kartus mėgino išeiti į pen- 
siją, bet kompanijos vadovas jo neišleido. Frenčo pasiūlymas buvo aiš- 
kus ir paprastas — susitarkim dabar, be kompanijos pasamdytų advoka- 
tų, nes puikiai Žinai, kad su šia byla į teismą neisi. „Akermanas“ buvo 
bepradedąs jo klausyti. 

Rugpjūčio viduryje savo rančoje Aidaho valstijoje, netoli Kečamo, 
Frenčas sušaukė aukščiausio lygio „Dilofto“ bylos advokatų susitikimą. 
Klėjui paaiškino, kad jo, kaip ieškovų organizacinio komiteto nario, da- 
lyvavimas būtinas ir, o tai ne mažiau svarbu, kad kiti nekantrauja susipa- 
žinti su jaunu, kylančiu advokatu, kuris praskynė kelią „Dilofto“ bylai. 

— Be to, negalima praleisti šito susitikimo, nes niekad nežinai, kada 
tie vyrai gali smeigti peilį tau į nugarą. 

— Būsiu, - prižadėjo Klėjus. 


— Atsiųsiu lėktuvą, — pasiūlė Frenčas. 

— Ačiū, nereikia. Atvažiuosiu pats. 

Klėjus išsinuomojo „Lyrą 35“, dailų reaktyvinį lėktuvėlį, maždaug 
dviem trečdaliais mažesnį už „Golfstrimą 5“, tačiau kadangi skrido vie- 
nas, tai tokio jam visiškai pakako. Lėktuvo lakūnai jį pasitiko Naciona- 
linio Reigano oro uosto nuosavų lėktuvų terminale, kur Klėjus įsimaišė 
didžiųjų žmonių, kurie visi buvo už jį vyresni, minią, beviltiškai steng- 
damasis elgtis taip, tarsi skristi asmeniniu lėktuvu jam būtų eilinis, nie- 
kuo neišsiskiriantis įvykis. Žinoma, lėktuvas priklausė užsakomajai kom- 
panijai, tačiau tris dienas jis bus Klėjaus. 

Lėktuvui kylant į šiaurę, apačioje Klėjus matė Potomaką, Linkolno 
memorialą, kitus miesto orientyrus. Štai pastatas, kuriame yra jo biu- 
ras, o ten, tolėliau —Visuomenės gynėjų tarnyba. Ką pagalvotų Glenda, 
Žermenas ir kiti, kuriuos jis paliko, jeigu dabar jį matytų? 

O ką pagalvotų Rebeka? 

Jeigu tik ji būtų dar mėnesį pakentėjusi. 

Pastaruoju metu jis neturėjo laiko apie ją galvoti. 

Lėktuvas nėrė į debesis ir miesto vaizdai apačioje pranyko. Netru- 
kus Vašingtonas buvo toli. Klėjus Karteris vyko slapta susitikti su tur- 
tingiausiais Amerikos advokatais, kolektyvinių ieškinių specialistais, ku- 
rie turi pakankamai proto ir jėgų, kad galėtų persekioti galingiausias kor- 
poracijas. 

Ir jie nori su juo susipažinti! 


Aidaho valstijos Frydmano oro uoste „Kečamo saulės slėnis“ jo Iėk- 
tuvas buvo mažiausias. Riedant pro „Golfstrimus“ ir „Čelendžerius“, Klė- 
jui dingtelėjo kvaila mintis, kad šis lėktuvėlis jam per prastas, reikėtų 
kur kas didesnio. Paskui pats iš savęs nusijuokė — sėdi oda išmuštame 
tris milijonus kainuojančio „Lyro“ salone ir svarsto, ar jam nereikėtų di- 
desnio. Bent juoktis kol kas galėjo. O kas bus, kai juokai išgaruos? 

„Lyras“ sustojo greta jau matyto lėktuvo su uodegos numeriu 000MB. 
Nulis, nulis, nulis, Masinės Bylos - namai toli nuo paties Peitono Fren- 
čo namų. Jis trukdė privažiuoti, ir Klėjus su pavydo kibirkštėle akyse 
žvilgtelėjo į prabangiausią pasaulyje reaktyvinį lėktuvą. 


Vagonėlis, prie kurio vairo sėdėjo kaubojumi persirengęs vairuotojas, 
jau laukė. Laimė, vairuotojas buvo nekalbus, todėl visas keturiasdešimt 
penkias kelionės minutes Klėjus džiaugėsi ramybe. Kylant aukštyn, ke- 
lias siaurėjo. Aišku, naujutėlaitė Peitono ranča atrodė kaip iš atviruko. 
„Namelis“ turėjo tiek fligelių ir aukštų, kad čia būtų galėjusi apsistoti 
visai nemaža advokatų firma. Kitas „kaubojus“ paėmė Klėjaus krepšį. 

— Ponas Frenčas laukia terasoje, —- paaiškino jis, tarsi Klėjus čia sve- 
čiuotųsi nebe pirmą kartą. 

Klėjus šiaip taip juos surado besikalbančius apie Šveicariją ir aptari- 
nėjančius, kuris nuošalus slidinėjimo kurortas yra geriausias, - nugirdo, 
eidamas prie susirinkusių svečių. Krėsluose, gėrėdamiesi kalnais, rūky- 
dami tamsius cigarus ir mėgaudamiesi gėrimais, sėdėjo keturi organiza- 
cinio komiteto nariai. Supratę, kad tai tas Klėjus, visi it pagal komandą 
„Stot, teismas eina!“ pašoko iš vietų. Per pirmąsias tris atgijusio pokal- 
bio minutes jis buvo pavadintas „talentingu“, „įžvalgiu“, „bebaimiu“ ir 
(šis epitetas jam labiausiai patiko) „turinčiu aiškią ateities viziją“. | 

— Turėsit mums papasakoti, kaip aptikot „Diloftą“, - tarė Karlosas 
Chernandesas. 

— Iš jo neišpeši, - pasakė Frenčas, maišydamas Klėjui kažkokį gėrimą. 

— Na, kodėl gi, - tarė naujasis Klėjaus draugas Vesas Solsberis. Ne- 
trukus Klėjus sužinos, kad Vesas prieš trejus metus iš „Tabako susitari- 
mo“užsidirbo apie pusę milijardo. 

— Prisaikdintas tylėti, - paaiškino Klėjus. 

: Antrasis advokatas iš Naujojo Orleano buvo Deimonas Didjė, vienas 
iš pranešėjų seminare, kuriame lankėsi Klėjus „Baristerių ratelio“ kon- 
ferencijoje. Tuomet jis stebėjosi, kaip šis žmogus akmeniniu veidu ir le- 
diniu žvilgsniu galėtų paveikti prisiekusiuosius. Didjė, kaip Klėjus netru- 
kus sužinojo, pralobo tuomet, kai Pončartreino ežere paskendo garlai- 
vis su studentais. Kokia nelaimė. 

Jiems reikėjo pasižymėjimo ženklų ir medalių, kaip karo didvyriams. 
Šitą gavau už autocisternos sprogimą, kai žuvo dvidešimt žmonių. Šitą — 
už tuos vyrukus, kur sudegė ofšorinėje aferoje. O šitas, didysis - už „Sti- 
penos Beno“ kampaniją. Šį gavau per Didįjį tabako karą, o čia - mūšis 
prieš sveikatos draudimo kompaniją. 

„Neturėdamas kuo pasigirti, Klėjus klausėsi. „Tarvano“ istorija būtų 
juos sutriuškinusi, bet jis turėjo tylėti. 


Vyresnysis liokajus Rojaus Rodžerso stiliaus marškiniais ponui Fren- 
čui pranešė, kad po valandos bus patiekti pietūs. Visi nulipo į žaidimų 
kambarį su biliardo stalais ir dideliais ekranais. Čia buvo apie tuziną bal- 
tųjų, kurie tarpusavyje šnekučiavosi, mėgaudamiesi gėrimais, kai kurie 
laikė rankose biliardo lazdas. 

— Likusieji sąmokslininkai, — šnipštelėjo Chernandesas Klėjui. 

Peitonas visiems jį pristatė. Pavardės, veidai, gimtieji miestai — ne- 
trukus jis jų nebeprisimins. Sietlas, Hiūstonas, Topeka, Bostonas, dar kiti, 
kurių net nenugirdo. Dar Efinghemas Ilinojuje. Visi reiškė pagarbą jau- 
nam, „talentingam“ teisininkui, kuris visus apstulbino, taip ryžtingai pul- 
damas „Diloftą“. 

— Mačiau reklamą patį pirmą vakarą, — tarė Bernis (kokia gi jo pa- 
vardė?) iš Bostono. - Apie „Diloftą“ nebuvau nieko blogo girdėjęs. Taigi 
skambinu jūsų karštąja linija, kitame gale atsiliepia malonus vyrukas. Aš 
jam sakau, kad geriu tuos vaistus, na, Žinai, pripasakoju visko. Susiran- 
du internete. Viskas tobula. Pamaniau: „Pasala“. O po trijų dienų - aš 
pats eteryje su savo karštąja „Dilofto“ linija. 

Visi nusijuokė, tikriausiai todėl, kad panašiai elgėsi kiekvienas. Klė- 
jui niekad nebūtų atėję į galvą, kad, norėdami gauti bylų, jo karštąja |i- 
nija ir interneto svetaine galčtų pasinaudoti kiti advokatai. Bet kodėl jį 
tai stebina? 

Kai Žavėjimasis galiausiai liovėsi, Frenčas pasakė, kad dalį reikalų rei- 
kėtų aptarti iki pietų, per kuriuos, beje, bus galima pasivaišinti pasakiš- 
komis australiško vyno rūšimis. Klėjus jau svaigo nuo puikaus kubietiš- 
ko cigaro ir pirmosios dvigubos degtinės bombos. Čia jis buvo jauniau- 
sias ir visais atžvilgiais jautėsi naujokas. Ypač dėl gėrimo. Aplink jį bu- 
vo vieni profesionalai. 

Jauniausias advokatas. Mažiausias lėktuvas. Neturi, ką papasakoti. Sil- 
pniausios kepenys. Klėjus pamanė, kad jam metas subręsti. 

Visi susibūrė aplink Frenčą, kuris tik dėl tokių akimirkų ir gyveno. 

— Kaip žinote, daug laiko sugaišau su Viksu, „Akermano laboratori- 
jos“ teisininku. Svarbiausia tai, kad jie ketina susitarti, ir kuo greičiau. Juos 
puola iš visų pusių, todėl jie nori, kad viskas baigtųsi kuo greičiau. Dabar 
kompanijos akcijų kaina tokia žema, kad jie baiminasi dėl kontrolinio pa- 
keto. Maitvanagiai, tai yra, mes, jau tyko grobio. Žinodami, kiek jiems 
kainuos „Diloftas“, jie gali reorganizuoti įsiskolinimus ir galbūt atsilaiky- 


ti. Ko jie tikrai nenori, tai ilgo bylinėjimosi visaiš frontais ir daugybės ver- 
diktų. Be to, jie nenori mėtyti dešimčių milijonų ir gynybai. 

— Vargšai, —- kažkas tarė. 

— Business Week buvo užuominų apie bankrotą, — pridūrė kitas. - Ar 
jie grasino? 

— Dar ne. Ir nemanau, kad grasins. „Akermanas“ turi pernelyg daug 
lėšų. Ką tik užbaigėme finansinę analizę - skaičius peržiūrėsime iš ryto — 
ir manome, kad susitarimui dėl „Dilofto“ kompanija gali skirti nuo dviejų 
iki trijų milijardų. | 

— Kiek padengia draudimas? 

— Tik tris šimtus milijonų. Kompanija jau metus turi dalį kosmetikos 
priemonių rinkos. Jie nori milijardo. Reali jos vertė sudaro apie tris ket- 
virtadalius to. Jie galėtų jos atsikratyti už pusę milijardo, tuomet turėtų 
pakankamai pinigų mūsų klientų kompensacijoms. 

Klėjus jau pastebėjo, kad klientai čia minimi retai. 

Maitvanagiai dar glaudžiau apspito Frenčą, o šis kalbėjo toliau: 

— Mums reikia nustatyti du dalykus: pirma, kiek yra potencialių ieš- 
kovų, o antra, kokia vienos bylos vertė. 

— Susumuokim, — tęsiama tartimi pasiūlė teksasietis, — aš turiu 
tūkstantį. 

— Aš turiu tūkstantį aštuonis šimtus, — tarė Frenčas. — Karlosai? 

— Du tūkstančius, - pradėdamas užsirašinėti skaičius, pasakė Cher- 
nandesas. 

— Vesai? 

— Devynis šimtus. 

Advokatas iš Topekos turėjo mažiausiai — tik šešis šimtus bylų. Du 
tūkstančiai buvo rekordas, kol Frenčas, gardžiausią kąsnelį saugojęs pa- 
baigai, paklausė: | 

— Klėjau? 

Visi sukluso. | | 

— Trys tūkstančiai du šimtai, — ištarė Klėjus, nutaisęs negailestingai 
rimtą veido išraišką. Vis dėlto naujieji jo broliai buvo patenkinti. Arba 
bent jau taip atrodė. | 

— Šaunuolis, - pagyrė kažkuris. 

Klėjus jautė, kad už tų dantingų šypsenų ir „šaunuolių“ slepiasi ne- 
paprastas pavydas. 


— Iš viso dvidešimt keturi tūkstančiai, — greitai suskaičiavęs apiben- 
drino Karlosas. 

— Nedvejodami galime tą skaičių padvigubinti, bus apie penkiasde: 
šimt, kaip tik tiek, kiek numato „Akermanas“. Du milijardai iš penkias- 
dešimt tūkstančių yra keturiasdešimt tūkstančių vienai bylai. Pradžiai — 
visai neblogai. 

Klėjus paskubomis suskaičiavo savo pajamas: 40 000 kart 3200 lygu 
maždaug 120 milijonų dolerių. Nuo to vienas trečdalis, oho, net smege- 
nys nustojo veikusios, per kelius ėmė linkti kojos. 

— Ar kompanija Žino, kiek yra piktybinių navikų atvejų? — pasidomėjo 
Bėrnis iš Bostono. | 

— Ne, nežino. Geriausiu atveju, kaip jie spėja, galėtų būti apie vieną 
procentą. 

— Tai būtų penki šimtai bylų. 

— Kiekviena — mažiausiai po milijoną. 

— Tai būtų dar pusė milijardo. 

— Milijonas žalių per mažai. 

— Sietle - po penkis milijonus. 

— Kalbam apie neteisėtais veiksmais sukeltą mirtį. 

Kiekvienas advokatas turėjo ką pasakyti, visi kalbėjo vienu metu. At- 
kurdamas tvarką, Frenčas pakvietė:. 

— Ponai, prašom prie stalo. 


Pietūs buvo tikras fiasko. Poliruotas valgomojo stalas buvo padary- 
tas iš vieno medžio, didelio didingo raudonojo klevo, kerojusio ilgus am- 
žius tol, kol turtingajai Amerikai jo prisireikė. Vienu metu prie jo galė- 
jo susėsti mažiausiai keturiasdešimt žmonių. Pietavo tik aštuoniolika, bet 
visi apgalvotai buvo susodinti toli vienas nuo kito — tikriausiai, kad ne- 
susimuštų. . 

Patalpoje, pilnoje ryškių asmenybių — geriausių advokatų šiame Die- 
vo sukurtame pasaulyje — didžiausias tuščiakalbis buvo Viktoras K. Bre- 
nanas — triukšmingas teksasietis iš Hiūstono. Ragaujant trečiąjį vyną iš 
keturių, visiems suvalgius maždaug po pusę kepsnio, Brenanas ėmė reikš- 
ti nepasitenkinimą, jog suma, numatyta kiekvienai atskirai bylai, yra per 


menka. Vienas turtingas keturiasdešimties met4 amžiaus jo klientas, ačiū 
„Diloftui“, turi piktybinių navikų. 

— Teksase iš bet kurių prisiekusiųjų galėčiau gauti dešimt milijonų fak- 
tinių ir dvidešimt milijonų baudinių nuostolių, - gyrėsi jis. Dauguma jam 
pritarė. Kai kurie net pareiškė, kad savo teritorijoje gautų dar daugiau. 
Frenčas juos griežtai nutildė paaiškinęs, jog jeigu keletas gaus milijonus, 
tai nieko nebeliks kitiems. To Brenanas nenorėjo pripažinti, bet nerado 
tinkamų argumentų. Jis nujautė, kad „Akermano laboratorija“ pinigų turi 
kur kas daugiau nei parodo. 

Šiuo klausimu nuomonės išsiskyrė, tačiau ribos kaitaliojosi taip daž- 
nai, o lojalumas buvo toks laikinas, kad Klėjus niekaip nesuprato, kas 
ką palaiko. Frenčas abejojo Brenano tvirtinimu, esą įrodyti baudinius nu- 
ostolius bus lengva. 

— Jūs juk turit dokumentus, ar ne? — paklausė Brenanas. 

— Klėjus jų parūpino. „Akermanas“ to dar nežino. Jūs jų nematėt. 
Jeigu 'dirbsit atskirai, tai tikriausiai jų ir nepamatysit. 

Šakučių ir peilių tarškėjimas staiga nutilo ir vienu metu pratrūko vi- 
si septyniolika (išskyrus Klėjų). Kelneriai išėjo iš valgomojo. Klėjus šyp- 
telėjo įsivaizduodamas, kad jie sprunka slėptis virtuvėje po stalais. Ve- 
sas Solsberis nenusileido. Kalbos virto vaidais, o erzelynei įsismarkavus, 
Klėjus pažvelgė į stalo galą, kur sėdėjo Peitonas Frenčas, kuris ramiau- 
siai pauostęs vyną taurėję gurkštelėjo, užsimerkė ir vertino dar vieną rau- 
donojo vyno rūšį. 

“Kiek tokių vaidų matė Frenčas ? Tikriausiai šimtus. Klėjus atsipjovė 
kepsnio. 

Kai viskas nurimo, Bernis iš Bostono papasakojo anekdotą apie ka- 
talikų kunigą ir visi pratrūko kvatotis. Apie penkias minutes visi valgė 
užsigerdami vynu, bet prabilo Albertas iš Topekos, sugalvojęs, kaip įstum- 
ti „Akermano laboratoriją“ į bankrotą. Tokią strategiją jis buvo sėkmin- 
gai panaudojęs porą kartų ir gavęs neblogų rezultatų. Abu kartus kom- 
panijos, pasinaudojusios bankroto įstatymais, išsunkė savo bankus ir kre- 
ditorius, taigi Albertas ir tūkstančiai jo klientų gavę iš jų nemažai pini- 
gų. Daug kas tokiam jo pasiūlymui nepritarė, netgi reiškė susirūpinimą, 
o tai Albertą užgavo, ir netrukus vėl visi susivaidijo. 

Kivirčijosi dėl visko — dėl dokumentų, stumti kompaniją prie teismi- 
nio nagrinėjimo ar siekti greito susitarimo, dėl teritorijos, dėl neteisin- 


gos reklamos, kaip bylų kaupimo būdų, dėl išlaidų, dėl advokatų atly- 
gio. Klėjus tylėjo, bet nuo tų kalbų jam net vidurius susuko. Kitiems ši 
erzelynė gardžiuotis patiekalais, matyt, netrukdė. 

„Prityrę“, - pamanė Klėjus. 

Po ilgiausių Klėjaus gyvenime pietų Frenčas pakvietė visus žemyn į 
biliardinę pasivaišinti konjaku ir cigarais. Tris valandas keikę vienas ki- 
tą, dabar visi gėrė ir juokėsi tarsi vieningos brolijos nariai. Nutaikęs pro- 
gą, Klėjus išsėlino ir vargais negalais susirado savo kambarį. 


Bario ir Hario šou buvo numatytas šeštadienį, dešimtą ryto, kai po 
išgertuvių visi bus gerai išsimiegoję ir sočiai papusryčiavę. Frenčas siūlė 
pažvejoti upėtakių ir pašaudyti į skraidančius taikinius, tačiau baristerių 
tai nesudomino. 

Bario ir Hario kompanija Niujorke analizavo kompanijų, kurios at- 
sidurdavo teisininkų taikinyje, finansus. Jie turėjo šaltinių, ryšių, seklių 
ir garsėjo sugebėjimais iki tiesos prisikasti bet kokia kaina. Frenčas juos 
pakvietė vienos valandos paskaitai. | 

— Kainavo du šimtus tūkstančių, — išdidžiai pašnibždėjo Klėjui, - bet 
viską susigrąžinsim iš „Akermano“. Įsivaizduok. 

Jie visuomet būdavo dviese, tarsi du profesoriai prie pulto: Baris brai- 
žydavo grafikus, o Haris vedžiodavo rodomąja lazdele. Abu stovėjo ne- 
didelėje scenoje, kuri buvo aukštu žemiau biliardinės. Nors kartą visi ba- 
risteriai sėdėjo tylėdami. | 

„Akermano laboratorija“ turėjo mažiausiai 500 milijonų dolerių drau- 
dimą: 300 milijonų — įsiskolinimų draudimas ir 200 milijonų —- perdrau- 
dimas. Grynųjų pinigų srautų analizė buvo sudėtinga, todėl, kad būtų 
greičiau, Haris ir Baris kalbėjo vienas per kitą ir netrukus savo klausy- 
tojus paskandino skaičių ir procentinių dydžių jūroje. 

Paskui perėjo prie „Akermano“ kosmetikos padalinio, kuris skubaus 
išpardavimo atveju galėjo duoti apie 600 milijonų dolerių. Meksikoje 
kompanija turėjo dar ir plastikinių talpų kosmetikos priemonėms pada- 
linį, kurio norėjo atsikratyti už 200 milijonų dolerių. Jos skolų struktū- 
rą Haris ir Baris aiškino dar penkiolika minučių. 


Baris ir Haris buvo advokatai, todėl gana' profesionaliai ėmėsi ver- 
tinti galimą kompanijos reakciją į kolektyvinį ieškinį. „Akermanui“ bū- 
tų protingiausia susitarti greitai, etapais. 

— Sluoksninis susitarimas, — pridūrė Haris. 

Klėjus neabejojo, kad jis vienintelis iš susirinkusiųjų nežinojo, kas yra 
„Sluoksninis“ susitarimas. | 

— Pirmuoju etapu išmokami du milijardai pirmojo lygio ieškovams, — 
maloningai pradėjo dėstyti planą Haris. 

— Manome, kad kompanija galėtų tai padaryti per devyniasdešimt die- 

— pridūrė Baris. 

— — Antruoju etapu — pusė milijardo antrojo lygio ieškovams, kurie tu- 
ri piktybinių navikų, bet nemiršta. 

— O trečiasis etapas būtų atviras penkerius metus, kad būtų išmoka- 
mos kompensacijos mirties atvejais. | 

— Manome, kad per metus „Akermanas“ gali sumokėti maždaug nuo 
dviejų su puse iki trijų milijardų dolerių, o dar pusę milijardo — per pen- 
kerius metus. | 

— Bet ne daugiau, nes tuomet gresia vienuoliktas paragrafas. 

— O tai nerekomenduotina. Pernelyg daug bankų turi pirmumo teisę 
į kompanijos turtą. 

— Be to, bankrotas sustabdytų pinigų srautus. Pasiekti palankų susi- 
tarimą tokiu atveju užtruktų nuo trejų iki penkerių metų. 

Žinoma, tuoj pat kilo ginčas. Vincentas iš Pitsburgo buvo ypač ryž- 
tingai nusiteikęs savo nusimanymu finansuose padaryti kitiems įspūdį, ta- 
čiau Haris ir Baris tuojau jį nusodino. Po valandos jiedu išėjo žvejoti. 

Į jų vietą priešais auditoriją atsistojo Frenčas. Nurimo visi ginčai ir 
peštynės. Pats metas susitarti dėl plano. 

Pirmas žingsnis — užbaigti rinkti likusias bylas. Kiekvienas atskirai. Ne- 
delsdamas. Pusę jau turim, taigi „Dilofto“ ieškovų dar gali būti labai 
daug. Suraskit juos. Ieškokit smulkių advokatų, kurie teturi po dvide- 
šimt, trisdešimt bylų, suvarykit juos į aptvarą. Darykit viską, kad gautu- 
mėt tas bylas. 

Antras žingsnis — po šešiasdešimt dienų surengti pasitarimo posėdį 
su „Akermano laboratorija“. Ieškovų organizacinis komitetas parinks da- 
tą ir išsiuntinės pranešimus. 


Trečias žingsnis - kiek įmanoma, visiems laikytis drauge. Mūsų jėga — 
vienybėje. Tie, kurie pasitrauks ir mėgins veikti atskirai, būtiniausių do- 
kumentų negaus. Viskas labai paprasta. Jokių kompromisų, nes tokios tai- 
syklės. 

Prieštaravimų dėl vienos ar kitos plano dalies pareiškė visi susirin- 
kusieji, tačiau teisininkų aljansas neiširo. Atrodė, kad „Dilofto“ byloje 
susitarimas bus pasiektas per trumpiausią laiką, kiek tik siekia kolekty- 
vinių ieškinių istorija. Advokatai jau juto pinigų kvapą. 


Naujoji firma vėl buvo pertvarkyta taip pat chaotiškai, kaip 

ir anksčiau, ir dėl tos pačios priežasties - per daug klientų, 

per daug dokumentacijos, nepakanka Žmonių, neaiški va- 
dovavimo grandinė ir labai neapibrėžtas vadovavimo stilius, kadangi nie- 
kas iš aukščiau iki šiol niekam nevadovavo, galbūt tik mis Glik. Praėjus 
trims dienoms po to, kai Klėjus grįžo iš Kečumo, į jo kabinetą užėjo Po- 
letė su Džonu ir pateikė ilgą neatidėliotinų problemų sąrašą. Biure tvy- 
rojo priešiškumo atmosfera, visų nėrvai išsekę, nuovargis dar labiau sun- 
kino padėtį. 

Apytikriais apskaičiavimais firma turėjo 3320 „Dilofto“ bylų, o kadangi 
jos visiškai naujos, tai tvarkyti jas reikėjo nedelsiant. Be Poletės, kuri ne- 
noriai prisiėmė vadovės vaidmenį, be Džono, kuris po dešimt valandų per 
parą išsėdėdavo prie kompiuterių, kad suspėtų sutvarkyti bylas, ir, žino- 
ma, be Klėjaus, kuris kaip bosas privalėjo davinėti interviu ir važiuoti į 
Aidahą, firmoje dirbo du advokatai ir dešimt asistentų, iš kurių nė vie- 
nas, išskyrus Rodnį, neturėjo ilgesnės kaip trys mėnesiai patirties. 

— Negaliu pasakyti, kurie iš jų geri, o kurie ne, - skundėsi Poletė, — 
dar per anksti. 

Ji pastebėjusi, jog kiekvienas asistentas gali apdoroti nuo šimto iki 
dviejų šimtų bylų. | 

— Mūsų klientai išsigandę, — aiškino ji. - Jie baiminasi dėl tų navikų. 
Bijo, nes apie „Diloftą“ rašo visi laikraščiai. Jie, po velnių, išsigandę, nes 
mes juos įbauginome. 

— Jie nori išsipasakoti, - antrino Džonas. — Visi reikalauja advokato, 
nenori kalbėtis su paprastais asistentais. Bijau, kad labai greit neteksim 
klientų. 


— Klientų tikrai neprarasime, — atsakė Klėjus, galvodamas apie tuos 
rafinuotus ryklius, su kuriais neseniai buvo susitikęs Aidahe, ir kurie būtų 
labai laimingi, galėdami susiglemžti nepatenkintus jo klientus. | 

— Mes skęstame popieriuose, — iš Džono perimdama estafetę ir ne- 
kreipdama dėmesio į Klėjaus žodžius, skundėsi Poletė. - Reikia išanali- 
zuoti preliminarius sveikatos patikrinimo duomenis, paskui juos sutik- 
rinti su pakartotinio tyrimo duomenimis. Jau dabar turime apie keturis 
šimtus žmonių, kuriems reikia pakartotinių tyrimų. Šie atvejai gali būti 
sunkūs; galbūt šie žmonės miršta, Klėjau. Tačiau kažkas turi jų sveika- 
tos patikrinimus koordinuoti su gydytojais. Kas tą padarys, Klėjau? 

— Suprantu, — atsakė jis. — Kiek advokatų mums dar reikia? 

Išvargusi Poletė žvilgtelėjo į Džoną. Nei vienas, nei kitas to nežinojo. 

— Gal dešimt? — tarė ji. 

— Mažiausiai, — atsakė Džonas. — Kol kas dešimties pakaktų, bet vė- 
liau tikriausiai reikės daugiau. 

— Mes didinam reklamą, - tarė Klėjus. 

Stojo ilga, įtempta tyla, kol Džonas ir Poletė tai įsisąmonino. Klėjus 
trumpai, neatskleisdamas smulkmenų, atpasakojo pasitarimo Kečume re- 
zultatus. Jis juos padrąsino, jog kiekviena pasirašyta sutartis netrukus 
duos didžiulį pelną, tačiau apie susitarimo strategiją nutylėjo. Palaidas 
liežuvis — byla pralaimėta, įspėjo jį Frenčas, o kai personalas neišbandy- 
tas, geriausia jį laikyti nežinioje. 

Vienas advokatų biuras toje gatvėje neseniai atleido trisdešimt pen- 
kis darbuotojus. Pajamos buvo menkos, sutarčių —- mažai, buvo rengia- 
masi kompanijų susiliejimui; kad ir kokia buvo tikroji priežastis, tačiau 
ši istorija buvo verta spaudos dėmesio, nes paprastai teisininkų darbo 
rinka neperšaunama. Priverstinis nedarbas! Atleisti teisininkai? Vašing- 
tone? | | | 

"Poletė pasiūlė pakviesti kai kuriuos iš jų — pasiūlyti kontraktą viene- 
riems metams be jokių pažadų, be jokių paaukštinimų. Klėjus apsiėmė 
kitą rytą jiems paskambinti, surasti jiems patalpas ir jas įrengti. 

Džonui kilo gana neįprasta idėja metams įdarbinti gydytoją, kuris ko- 
ordinuotų tyrimus ir sveikatos patikrinimo rezultatus. 

— Už šimtą tūkstančių per metus galėtų dirbti ką tik baigęs mokslus 
naujokas, — paaiškino jis. —- Patirties nedaug, bet tai nesvarbu. Operuoti 
nereikės, dirbs su dokumentais. 


— Taip ir padaryk, — sutiko Klėjus. 

Kita Džono bėda buvo interneto svetainė. Reklama ją labai išpopu- 
liarino, tačiau reikėjo etatinių darbuotojų, kurie atsakinėtų į klausimus. 
Be to, beveik kas savaitę ją reikėjo papildyti duomenimis apie bylos ei- 
gą ir blogomis žiniomis apie „Diloftą“. 

— Jiems žūtbūtinai reikia informacijos, Klėjau, - kalbėjo jis. 

Tiems, kurie internetu nesinaudojo (Poletė spėjo, kad tokių klientų 
yra maždaug pusė), būtinai reikėjo informacinio biuletenio. | 

— Mums reikia vieno etatinio darbuotojo, kuris jį leistų ir platintų, — 
paaiškino ji. 

— Galėtum ką nors surasti? — paklausė Klėjus. 

— Manau, kad taip. 

— Tai surask. 

Ji žvilgtelėjo į Džoną, tarsi laukdama, kad tai, ką reikia pasakyti, iš- 
tartų jis. Šis numetė bloknotą. ant stalo ir, sutraškinęs pirštų sąnariais, 
tarė: 

— Klėjau, mes išleidžiame siaubingai daug pinigų. Ar tikrai Žinai, ką 
darai? | 0 

— Ne, bet tikiuosi, kad žinau. Jūs tik pasitikėkit manim, gerai? Turi- 
me galimybę užsidirbti labai daug, bet tam reikia daug ir išleisti. 

— O tu gali tiek išleisti? — pasidomėjo Poletė. 

— Taip, galiu. 


Jau buvo vėlyvas metas, tačiau Peisas pakvietė Klėjų į barą netoli jo 
namų Džordžtaune išgerti. Jis grįždavo ir vėl išvažiuodavo, kaip visuo- 
met, paslaptingai, nesiaiškindamas, kur ir kokį gaisrą tenka gesinti. Jo 
garderobas šiek tiek pašviesėjo. Dabar pamėgo rudus atspalvius — rudi 
smailianosiai gyvatės odos batai, rudas zomšinis švarkas. „Maskuotė“, — 
pamanė Klėjus. Nugėręs pusę bokalo alaus, Peisas prabilo apie „Dilof- 
tą“, ir tapo akivaizdu, kad tai, kuo jis užsiima dabar, kažkaip yra susiję 
su „Akermano laboratorija“. 

Su jauno, neapsiplunksnavusio advokato įkvėpimu Klėjus jam pasa- 
kojo apie savo viešnagę Frenčo rančoje ir tą gaują vagių, su kuriais jam 
teko iškęsti tris valandas užtrukusius pietus, per kuriuos prisigėrę visi 


susivaidijo, apie Barį ir Harį ir jų šou. Nedvejodamas Peisui išklojo vis- 
ką iki smulkmenų, nes šis žinojo daugiau nei bet kas kitas. 

— Pažįstu Barį ir Harį, — tarė Peisas, tarsi jie būtų nusikaltėlių pa- 
saulio įžymybės. | 

 — Atrodo, kad savo reikalą išmano. Gaudami po du šimtus tūkstan- 
čių, turėtų išmanyti. 

Klėjus papasakojo apie naujuosius bičiulius iš ieškovų organizacinio 
komiteto — Karlosą Chernandesą, Vesą Solsberį, Deimoną Didjė. Visos 
pavardės Peisui buvo žinomos. 

Gerdamas antrą bokalą, Peisas paklausė: 

— Pardavei „Akermano“ akcijas? 

Klėjus apsižvalgė aplinkui, tačiau niekas jų nesiklausė. Tai buvo stu- 
dentų užeiga, ir šįvakar ji buvo tuščia. 

— Šimtą tūkstančių po keturiasdešimt du su puse, - pasigyrė Klėjus. 

— Šiandien vakare „Akermanas“ buvo po dvidešimt tris. 

— Žinau. Tikrinu kasdien. 

— Metas jas atpirkti. Rytoj iš pat ryto. 

— Kažkas bus? | 

— Taip, o jei jau pradėjai, tai supirk jų kuo daugiau po dvidešimt tris 
ir lauk šuolio. 

— Ir koks bus tas šuolis? 

— Pabrangs dvigubai. 

Po šešių valandų, dar nepatekėjus saulei, Klėjus jau sėdėjo savo ka- 
binete, rengdamasis dar vienai karštai dienelei ir nekantriai laukdamas 
akcijų biržos atidarymo. Jo darbų sąrašas užėmė du puslapius; beveik visi 
jie buvo susiję su dešimties naujų advokatų įdarbinimu ir jų darbo vie- 
tos sutvarkymu. Atrodė beviltiška, tačiau Klėjus neturėjo kitos išeities. 
Pusę aštuonių jis paskambino nekilnojamojo turto agentui — ištraukė jį 
iš dušo. Pusę devynių jau kalbėjosi su ką tik darbo netekusiu jaunu ad- 
vokatu Oskaru Malrūniu. Šis nelaimingas vaikinas buvo geriausias Jei- 
lio studentas, turėjo daug gerų pasiūlymų, bet neteko darbo todėl, kad 
žlugo firma. Du mėnesiai kaip vedęs, jam labai reikia darbo. Klėjus jį 
priėmė iš karto, už 75 000 dolerių atlyginimą per metus. Malrūnis turė- 
jo keturis draugus, taip pat iš Jeilio, taip pat ieškančius darbo. Klėjus 
pakvietė ir juos. 


Dešimtą jis paskambino savo tarpininkui ir atpirko „Akermano“ ak- 
cijas, gaudamas truputį daugiau kaip 1,9 milijonų dolerių pelno, ir, pa- 
sinaudodamas savo marža bei sąskaitos kreditu, už jį įsigijo dar du šim- 
tus tūkstančių akcijų po dvidešimt tris dolerius. Paskui visą rytą stebėjo 
akcijų rinką, bet jokių pasikeitimų nebuvo. 

Popiet Oskaras Malrūnis atsivedė trokštančius darbo savo draugus. 
Klėjus juos visus priėmė ir liepė išsinuomoti baldus, prisijungti telefo- 
nus, padaryti viską, ko reikia pradėti žemesnio lygio kolektyvinių ieš- 
kinių advokatų karjerą. Oskarui pavedė savo nuožiūra pasamdyti dar 
penketą advokatų, kuriems taip pat reikės susirasti darbo patalpas ir vi- 
sa kita. 

Taip gimė „Jeilio filialas“. 


ė 


Septynioliktą valandą Rytų pakrantės laiku „Filo produktų“ kompa- 
nija paskelbė superkanti ngapmokėtas bendrąsias „Akermano laborato- 
rijos“ akcijas po 50 dolerių už vieną, - visą kontrolinį paketą už 14 mi- 
lijardų dolerių. Šią dramą Klėjus stebėjo didžiuliame savo biuro posė- 
džių salės ekrane vienas, kadangi kiti sėdėjo prie netylančių telefonų. Be 
pertraukos transliuojamos naujienos užkimšo visus finansinius kanalus. 
Į Niujorką mestos CNN reporterių pajėgos prie būstinės vartų lūkuria- 
vo, kol kas nors iš „Akermano laboratorijos“ ištrūks iš apsiausties ir ims 
raudoti prieš kameras. 

Vienas per kitą ekspertai ir rinkos apžvalgininkai dėstė įvairiausias, 
niekuo nepagrįstas nuomones. Visą laiką buvo minimas „Diloftas“. 
„Akermano laboratorijos“ reikalai jau seniai buvę prasti, taigi nėra abe- 
jonių, jog „Diloftas“ nustums ją nuo skardžio. 

Ar „Filo“ — „Tarvano“ gamintojas? Peiso klientas? Ar Klėjumi pasi- 
naudojo tam, kad perimtų kompaniją už 14 milijardų? Tačiau didžiau- 
sią nerimą kėlė klausimas, kas bus, su „Akermano laboratorija“ ir „Di- 
loftu“? Kad ir kaip buvo malonu skaičiuoti naują, iš „Akermano“ akci- 
jų susižertą pelną, tačiau Klėjui kilo klausimas, ar tai - „Dilofto“ svajo- 
nės pabaiga. 

Tiesą sakant, neįmanoma buvo išsiaiškinti. Jis tebuvo menkas Žaidė- 
jas didžiuliame dviejų milžiniškų korporacijų žaidime. Jį tik guodė min- 


tis, jog „Akermano laboratorija“ turi lėšų, 6 jos pagaminti vaistai pa- 
kenkė daugybei žmonių. Teisingumas turi nugalėti. 

Iš savo lėktuvo, būdamas kažkur tarp Floridos ir Teksaso, Klėjui pa- 
skambino Peitonas Frenčas ir paprašė kokią valandą niekur nesitraukti 
nuo telefono. Visiems organizacinio komiteto nariams reikią skubiai pa- 
sitarti. Jo sekretorė su vienu iš jų jau jungia. 

Po valandos Frenčas vėl paskambino, šįkart jau nusileidęs Bomonte, 
kur rytoj turės susitikti su advokatais, turinčiais bylų dėl cholesterino kiekį 
mažinančių vaistų ir prašančiai jo pagalbos - kalnai pinigų, - bet jis nie- 
kaip nerandąs kitų komiteto narių. Jis jau kalbėjęsis su Hariu ir Bariu 
Niujorke - dėl „Filo“ perkamo kontrolinio paketo jie nesijaudina. „Aker- 
manas“ turi dvylikos milijonų akcijų paketą, kurio vertė dabar po pen- 
kiasdešimt dolerių už vieną akciją, o kai nusės dulkės, - gal net daugiau. 
Vien tik iš maržos kompanija dabar gavo šešis šimtus milijonų. Be to, su- 
siliejimą dar turi patvirtinti vyriausybė, tik tokiais atvejais paprastai rei- 
kalaujama, kad būtų išspręsti visi teisiniai ginčai. Susitars greitai ir tyliai. 

Primena „Tarvaną“, pamanė Klėjus. 

— Apskritai naujienos geros, — kalbėjo Frenčas, netoliese dūzgiant fak- 
so aparatui. Klėjus įsivaizdavo, kaip šis dabar žingsniais matuoja Bomon- 
te stovinčio savo „Golfstrimo“ saloną. — Apie viską informuosiu, - ir pa- 
dėjo ragelį. 


J J Reksui Kritlui norėjosi bartis, reikalauti paaiškinimų, pa- 
mokslauti, auklėti, bet priešais jį klientai sėdėjo ramūs ir 
dėl skaičių visai nesijaudino. 

— Firma susikūrė vos prieš pusmetį, - kalbėjo Kritlas, žvelgdamas pro 
akinių viršų per šūsnis ant jo stalo gulinčių ataskaitų. Jos — įrodymas! 
Jis turi tvirtą pagrindą manyti, kad ištaigingam Dž Klėjaus Karterio II 
advokatų biurui vadovauja tikri idiotai. - Pridėtinės išlaidos per mėnesį 
nuo pat pradžių buvo įspūdingos — trys advokatai, vienas juristas, sek- 
retorė, brangi nuoma, gražiai įrengti kabinetai. Dabar -— jau pusė mili- 
jono per mėnesį, ir kasdien išleidžiama vis daugiau. 

— Negailėk pinigų, jeigu nori jų uždirbti, - atsakė Klėjus, sriubčioda- 
mas kavą ir mėgaudamasis savo finansininko diskomfortu. Tai — geras 
buhalterio bruožas. Dėl išlaidų jaudinasi labiau nei pats klientas. 


— Bet gi tu nieko neuždirbi, - atsargiai pastebėjo Kritlas. — Per pas- 
taruosiūs tris mėnesius nebuvo jokių pajamų. 

— Metai buvo geri. 

— A, tiesa, penkiolikos milijonų honoraras. Tik bėda, kad jis baigia 
išgaruoti. Vien pasiskraidymams praėjusį mėnesį išleidai keturiolika 
tūkstančių. 

— Jei jau užsiminei apie tai, žinok, kad ketinu pirkti lėktuvą. Tau teks 
pasidarbuoti su skaičiais. Ų 

— Aš visą laiką darbuojuosi. Ir nė vienai sumai nerandu pagrindimo. 

— Klausimas ne tas. Mane domina, ar galiu sau leisti įsigyti lėktuvą. 

— Ne, negali. 

— Palūkėk, Reksai. Greit bus lengviau. 

— Spėju, kad kalbi apie „Dilofto“ bylas? Keturi milijonai dolerių už 
reklamą, trys tūkstančiai per mėnesį už „Dilofto“ svetainę internete. Da- 
bar - trys tūkstančiai per mėnesį už „Dilofto“ biuletenį. O dar nauji asis- 
tentai Manase, nauji advokatai. 

— Aš vis svarstau, ar pirkti lėktuvą išsimokėtinai per penkerius me- 
tus, ar mokėti iškart. 

— Ką? 

— „Golfstrimą“. 

— Kokį „Golfstrimą“? 

— Geriausią pasaulyje asmeninį lėktuvą. 

— Ką su tuo „Golfstrimu“ darysi? 

— Skraidysiu. 

— Ir kam jis tau reikalingas? 

— Tokiais lėktuvais skraido visi rimti masinių bylų advokatai. 

— O taip, suprantu. 

— Taip ir maniau, kad suprasi. 

— Ir kiek toks galėtų kainuoti? 

— Keturiasdešimt, keturiasdešimt penkis milijonus. 

— Klėjau, man nesmagu tau sakyti, bet aš neturiu keturiasdešimties 
milijonų. 

— Tu teisus. Tuomet reikės pirkti išsimokėtinai. 

Kritlas nusiėmė akinius ir, gindamasis nuo prasidedančio baisaus gal- 
vos skausmo, pamasažavo ilgą, liesą savo nosį. 


— Klausyk, Klėjau, aš tik buhalteris. Bet tū tikriausiai neturi, kas tau 
galėtų patarti. Nurimk, vaikine. Susikrovei turtus, tai mokėk jais džiaug- 
tis. Kam tau tokia didelė firma su šitiek advokatų? Kam tas lėktuvas? 
Ko dar tau prireiks? Jachtos? 

— Taip. 

— Tu rimtai? 

— Taip. | | 

— Maniau, kad laivai tau nepatinka. 

— Nepatinka, bet mano tėvui patinka. Ar bus galima ją nuvertinti? 

— Ne. | 

— Lažinuosi, kad galima. 

— Kaip? 

— Nuomosiu jachtą, kai man jos nereikės. 

Kritlas vėl užsidėjo akinius ir tarė: 

— Pinigai tavo, drauguži. | 


Jie susitiko neutralioje teritorijoje Niujorke, niūraus seno viešbučio 
prie Centrinio parko pobūvių salėje; niekam ir į galvą nešautų, kad to- 
kioje vietoje gali vykti toks svarbus susirinkimas. Vienoje stalo pusėje 
susėdo „Dilofto“ bylos ieškovų organizacinis komitetas, visas penketas, 
įskaitant jaunąjį Klėjų Karterį, kuris čia jautėsi visiškai ne vietoje; jiem 
už nugarų buvo visas pulkas įvairiausių asistentų, bendradarbių ir kur- 
įerių, kuriuos pasamdė ponas Peitonas Frenčas. Kitapus stalo sėdėjo 
„Akermano“ komanda, kuriai vadovavo Kelas Viksas, žymusis teisės ve- 
teranas, apsuptas tokio pat pagalbininkų būrio. 

Prieš savaitę vyriausybė patvirtino kompanijos susiliejimą su „Filo pro- 
duktais“; šie įsigijo kontrolinį paketą po penkiasdešimt tris dolerius už 
akciją, o Klėjus gavo dar apie šešis milijonus dolerių pelno. Pusę jų jis 
neliečiamai paslėpė ofšoriniame banke. Taigi prieš šimtmetį brolių Aker- 
manų įsteigtą garbingą kompaniją prarijo vos pusę tiek metinių pajamų 
gaunanti, bet kur kas mažiau įsiskolinusi ir sumaniau vadovaujama „Fi- 
lo“ kompanija. 

Dėliodamas ant stalo aplankus ir stengdamasis įtikinti save, jog jis 
čia, po velnių, yra savo vietoje, Klėjus lyg ir pastebėjo piktų žvilgsnių iš 


kitapus stalo. Galiausiai „Akermano“ darbuotojai patys pamatė tą jau- 
ną išsišokėlį iš Vašingtono, kuris užvirė visą košmarą dėl „Dilofto“. 

Pastiprinimo Peitonui Frenčui. nereikėjo. Jis iš karto ėmėsi vadovauti 
pats, ir netrukus visi užsičiaupė, išskyrus Viksą, kuris kalbėjo tik tuo- 
met, kai buvo būtina. Daugybe bylų Frenčas visą rytą spaudė „Aker- 
maną“ į kampą. Biloksyje buvo 36 700 ieškovų. Perbėgėlių advokatų 
būrelis Džordžijoje surinko 5200 bylų ir grasino dar vienu kolektyviniu 
ieškiniu. Frenčas neabejojo, kad juos perkalbės. Buvo ir daugiau advo- 
katų, kurie savo teritorijose ketino veikti vieni, tačiau ir dėl jų Fren- 
čas nesuko sau galvos. Jie neturėjo svarbiausių dokumentų, o gauti jų 
negalėjo. . k 

Skaičiai buvo vardijami be atvangos, ir Klėjui visa tai greit nusibo- 
do. Vienintelis jam svarbus skaičius buvo 5380 — jo dalis „Dilofto“ by- 
loje. Jis vis dar turėjo daugiausiai ieškovų už visus kitus advokatus; net 
pats Frenčas turėjo tik šiek tiek daugiau kaip 5000 ieškovų. 

Po tris valandas trukusio statistinių duomenų vardijimo buvo nutar- 
ta valandą atsikvėpti ir papietauti. Ieškovų komitetas užlipo į liuksą už- 
kąsti sumuštinių ir vandeniu numalšinti troškulį. Netrukus Frenčas, rėk- 
damas visa gerkle, jau su kažkuo kalbėjosi telefonu. Vesas Solsberis už- 
simanė pakvėpuoti grynu oru ir pakvietė Klėjų trumpam pasivaikščioti. 
Per parką jiedu nužingsniavo iki Penktosios aveniu. Buvo lapkričio vi- 
durys, oras vėsus ir skaidrus, gatvėse vėjas žarstė lapus. Gražu mieste 
tokiu metu. | 

— Man čia patinka, bet džiaugiuosi, kad greit išvažiuosiu, — tarė Sols- 
beris. - Dabar Naujajame Orleane karšta, tik per daug drėgmės. | 

Klėjus tylėjo. Likus vos kelioms valandoms iki susitarimo, jis labai 
nervinosi; milžiniškas atlygis, visiška laisvė, o jis —- jaunas, turtingas vien- 
gungis. 

— Klėjau, kick jums metų? — paklausė Vesas. 

— Trisdešimt vieneri. 

— Kai aš buvau trisdešimt vienerių, iš susitarimo cisternos sprogimo 
byloje gavome su partneriu krūvą pinigų. Siaubinga byla, sudegė apie 
tuzinas žmonių. Mes pasidalijome dvidešimt aštuonių milijonų honora- 
rą lygiai per pusę. Partneris su savo keturiolika milijonų pasitraukė iš 
verslo. Aš —- investavau. Įsteigiau naują firmą, pririnkau atsidavusių tei- 
sininkų. Tai talentingi, mylintys savo darbą žmonės. Naujojo Orleano cen- 


tre pasistačiau rūmus, priimu dirbti tik geriadsius iš geriausiųjų. Dabar 
dirba apie devyniasdešimt teisininkų, per dešimt metų uždirbome aštuo- 
nis šimtus milijonų. O mano partneris? Liūdnas atvejis. Didžioji dalis pi- 
nigų sutirpo. Trys nevykusios santuokos. Ėmė lošti. Prieš porą metų pri- 
ėmiau jį dirbti advokato padėjėju už šešiasdešimt tūkstančių per metus, 
bet jis nė tiek nevertas. 

— Negalvoju pasitraukti, - pamelavo Klėjus. 

— Ir nereikia. Netrukus būsit labai turtingas, ir jūs to nusipelnėt. Mė- 
gaukitės. Įsigykit lėktuvą, dailią jachtą, butą paplūdimyje, namus Aspe- 
ne. Bet didžiąją dalį pinigų investuokit į firmą. Paklausykit prityrusio 
žmogaus patarimo. 

— Ačiū, būtinai. 

Septyniasdešimt trečiąja jiedu pasuko į rytus. Solsberis norėjo pasi- 
kalbėti. 

— Ar jums žinoma apie švino dažų bylas? 

— Nelabai. 

— Jos ne tokios garsios, kaip vaistų bylos, tačiau gana pelningos. Tai 
aš prieš dešimt metų jas užkūriau. Mūsų klientai —- mokyklos, bažnyčios, 
ligoninės, komercinės įmonės — visi, kurių pastatų sienos. nudažytos da- 
žais, turinčiais švino. Jis labai pavojingas. Dažų gamintojams iškėlėme 
ieškinį, su kai kuriais pavyko susitarti. Kol kas — pora milijardų. Šiaip 
ar taip, rinkdamas faktus apie vieną Kompaniją, aptikau dar vieną gerą 
pats jo imtis negaliu. 

— Įdomu. 

— Kompanija yra Pensilvanijoje, Ridsburge. Ji gamina cemento skie- 
dinį, kurį mūrininkai naudoja naujiems namams statyti. Gana paprasta, 
bet ateityje gali tapti aukso kasyklomis. Atrodo, kad dėl to skiedinio jie 
turi problemų. Prastas maišalas. Maždaug po trejų metų jis pradeda tru- 
pėti. Skiediniui ištrupėjus, ima kristi plytos. Baltimorės srityje tokių na- 
mų yra apie du tūkstančius. Žmonės tai pradeda pastebėti. | 
 — Kokia žala? 

— Pataisyti namą kainuoja apie penkiolika tūkstančių. 

Penkiolika tūkstančių iš dviejų tūkstančių namų. Kontraktas už treč- 
"dalį, taigi advokato honoraras - dešimt milijonų dolerių. Skaičiuoti Klėjui 
"sekėsi vis geriau. | 


— Įrodyti bus nesunku, - kalbėjo Solsberis. - Kompanija apie šią pro- 
blemą žino. Dėl susitarimo neturėtų kilti jokių problemų. 

— Norėčiau pamatyti. 

— Atsiųsiu jums bylą, tačiau viskas turi būti konfidencialu. 

— Norit dalies? 

— Ne. Grąžinu skolą už „Diloftą“. O man, žinoma, būtų labai malo- 
nu, jeigu jūs, pasitaikius progai, kada nors už tai atsilygintumėt. Štai taip 
mes ir dirbam, Klėjau. Masinių bylų brolijoje visi egoistai, kiekvienas 
tik ir taikosi perkąsti kitam gerklę, bet yra ir tokių, kurie padeda vieni 
kitiems. 


Pavakare „Akermano laboratorija“ sutiko sumokėti po 62 000 dole- 
rių kiekvienam pirmosios grupės „Dilofto“ bylos ieškovui, tai yra tiems, 
kuriems galima pašalinti navikus, atlikus paprastą chirurginę operaciją, 
už kurią taip pat sumokės kompanija. Šiai grupei priklausė maždaug ke- 
turiasdešimt tūkstančių Žmonių, o kompensacija jiems turėjo būti sumo- 
kėta nedelsiant. Daugiausia ginčytasi tik dėl to, kaip šį susitarimą rei- 
kėtų kvalifikuoti. Nuožmus ginčas kilo tuomet, kai buvo iškeltas advo- 
katų honorarų klausimas. Kaip dauguma kitų, pagal sutartis iš kiekvie- 
nos kompensacijos Klėjus turėjo gauti trečdalį sumos, tačiau tokiuose su- 
sitarimuose paprastai advokato dalį stengiamasi sumažinti. Pasiūlyta for- 
mulė buvo labai sudėtinga ir sukėlė daug ginčių, o ypač agresyviai prieš- 
taravo Frenčas. Šiaip ar taip, tai jo pinigai. Galiausiai „Akermanas“ su- 
tiko, kad pirmosios grupės ieškovų advokatų atlygis būtų dvidešimt aš- 
tuonių procentų. 

Antrajai ieškovų grupei buvo priskirti tie, kurie sirgo piktybiniais na- 
vikais. Kadangi jų gydymas užtruks ištisus mėnesius ar net metus, tai bu- 
vo palikti atviri kompensacijos išmokėjimo terminai. Viršutinė žalos at- 
lyginimo riba nebuvo nustatyta, o tai, pasak Hario ir Bario, rodo, jog 
„Filo produktai“ paslapčia remia „Akermaną“ grynais. Antroje grupėje 
advokatai gaus dvidešimt penkis procentus, nors Klėjus nesuprato, ko- 
dėl. Frenčas per greitai švaistėsi skaičiais. 

Trečiajai grupei buvo priskirti tie antrosios grupės ieškovai, kuriems 
„Diloftas“ pakenkė taip, jog neabejotinai grėsė mirtis. Kadangi dar nie- 


kas nemirė, tai šis ieškinys taip pat buvo paliktas atviras. Buvo apsiri- 
bota 22 procentų honorarais. 

Septintą valandą paskelbta pertrauka iki kitos dienos, kuomet bus 
nagrinėjami antrosios ir trečiosios grupių klausimai. Leidžiantis liftu, 
Frenčas padavė išrašą. 

— Šiandien neblogai padirbėta, — šyptelėdamas pasakė. 

Tai buvo Klėjaus bylų santrauka ir numatomas honoraras, įskaitant 
septynių procentų priedą už tai, kad jis - ieškovų organizacinio komite- 
to narys. 

Vien iš pirmosios grupės jis gaus 106 milijonus dolerių. 

Galiausiai likęs vienas, jis atsistojo prieš langą savo kambaryje ir r il- 
gai žvelgė į Centrinį parką gaubiančias sutemas. Matyt, „Tarvanas“ jo 
nesustiprino, kad galėtų atlaikyti tokio staigaus praturtėjimo šoką. Ap- 
kvaišęs, bežadis, sustingęs stovėjo prie lango, o perkaitusios jo smege- 
nys ūžte ūžė nuo daugybės minčių. Mini bare radęs viskio, išgėrė neat- 
skiestą, bet jokio poveikio nepajuto. 

Vis dar stovėdamas prie lango, paskambino Poletei, kuri čiupo rage- 
lį, telefonui nespėjus suskambėti net pirmąjį kartą. 

— Pasakok, - tarė atpažinusi jo balsą. 

— Pirmas raundas baigtas, — atsakė j jis. 

— Sakyk tiesiai! 

"— Tu ką tik uždirbai dešimt milijonų žalių, — pasakė jis, bet jautėsi 
taip, lyg kalbėtų ne jis, o kažkas kitas. 

— Nemeluok, Klėjau, - vos girdimai ištarė ji. 

— Tikrai. Nemeluoju. 

+ Nebegalėdama ištarti žodžio, ji pravirko. Klėjus atsitraukė nuo lan- 
go ir atsisėdo ant lovos kraštelio. Pajuto, kad ir pačiam ašaros smaugia 
gerklę. 

— O Dieve, - teištarė ji, - o Dieve. 

— Po kelių minučių vėl tau paskambinsiu, — tarė Klėjus. 

Džonas vis dar buvo biure. Surikęs į telefoną, nulėkė pakviesti Rod- 
nio, — Klėjus girdėjo juos kalbantis. Pokštelėjo durys. Priėjęs prie tele- 
fono, Rodnis tarė: 

— Klausau. | 

— Tavo dalis - dešimt milijonų, - trečią kartą it Santa Klausas ištarė 
Klėjus. | 


— Laimė, laimė, kokia laimė, — vapaliojo Rodnis. Ragelyje buvo gir- 
dėti Džono šūksmai. | 

— Sunku patikėti, - pasakė Klėjus. Tą akimirką jis prisiminė Rodhnį, 
sėdintį prie seno stalo Visuomenės gynėjų tarnyboje: visur šūsnys bylų 
ir popierių, ant sienos prismeigtos jo žmonos ir vaikų nuotraukos, toks 
žmogus, o pluša už menką atlyginimą. 

Ką sakys žmonai, kai po kelių minučių paskambins į namus? 

Džonas pakėlė paralelinio telefono ragelį ir Klėjus trumpai papasa- 
kojo apie posėdį, kas jame dalyvavo, kaip viskas vyko. Jie vis laikė Klė- 
jų prie telefono, bet jis pasakė, kad turi paskambinti Poletei. 

Apskelbęs naujieną, jis ilgai sėdėjo ant lovos, liūdnai suvokdamas, jog 
daugiau nebeturi kam pranešti džiugią žinią. Įsivaizdavo Rebeką, jos bal- 
są, troško pajusti jos artumą, ją glamonėti. Dabar jie galėtų nusipirkti 
namus Taskanoje, Maui ar dar kur nors, kur tik ji norėtų. Gyventų lai- 
mingi, augintų vaikus be uošvių, turėtų auklių, tarnaičių, virėjų, o gal 
net vyresnįjį liokajų. Nuosavu lėktuvu dukart per metus ji galėtų nuskristi 
pasibarti su savo tėvais. 

Dabar, su šimtu milijonų, gal ir Van Hornams taptų priimtinas. Kas, 
kad milijonai ne jų, bet turėtų kuo girtis. 

Sukaupęs drąsą, surinko jos numerį. Buvo trečiadienio vakaras, tik- 
riausiai į užmiesčio klubą neišvažiavo. Žinoma, ji buvo savo bute. Po trijų 
signalų atsiliepė: 

— Alio. | 

Išgirdus jos balsą, jam net silpna pasidarė. 

— Sveika, čia Klėjus, — ištarė jis kiek įstengdamas paprasčiau. Pusę 
metų jiedu nebuvo ištarę vienas kitam nė žodžio, tačiau ledas kaip mat 
buvo pralaužtas. 

— Sveikas, ateivi, —- atsakė ji. Nuoširdžiai. 

— Kaip gyveni? 

— Gerai, kaip visuomet užsiėmusi. O tu? 

— Panašiai. Dabar Niujorke, tvarkau reikalus. 

— Girdėjau, kad tau gerai sekasi. 

Švelniai pasakyta. 

— Neblogai. Negaliu skųstis. Kaip sekasi darbe? 

— Šešias dienas dar dirbsiu. 

— Išeini? 


— Taip. Išteku, tu gi Žinai. 

— Girdėjau. Kada? 

— Gruodžio dvyliktą. 

— Negavau pakvietimo. 

— Na, aš tau ir nesiunčiau. Nemanau, kad norėtum dalyvauti. 

— Turbūt ne. Ar tu tikrai nori už jo tekėti? 

— Pasikalbėkim apie ką nors kita. 

— Kad daugiau nėra apie ką. 

— Ar susitikinėji su kuo nors? 

— Moterys vaikosi mane po visą miestą. Kur su juo susipažinai? 

— Nusipirkai namą Džordžtaune? 

— Seniai. | | 

Buvo malonu, kad ji žino. Matyt, domisi. 

— Tas tipas tikras kirminas, — tarė jis. 

— Baik, Klėjau. Nesipykim. 

— Jis kirminas, ir tu pati tą matai, Rebeka. 

— Dedu ragelį. 

— Netekėk už jo, Rebeka. Girdėjau, jis gėjus. 

— Kirminas, gėjus, kas dar? Klok viską, Klėjau, gal pasijusi geriau. 

— Nedaryk to, Rebeka. Tavo tėvai jį gyvą sugrauš. Be to, vaikai bus į 
ji panašūs. Pulkelis kirminukų. | 

Pokalbis buvo baigtas. | 

Išsitiesęs ant lovos, įsispoksojo į lubas. Ausyse vis dar skambėjo jos 
balsas, ir Klėjus skausmingai pajuto, kaip jos ilgisi. Staiga suskambėjo 
telefonas ir jis krūptelėjo. Peitonas Frenčas, vestibiulyje, limuzinas jau 
laukia. Vėl vaišės, vynas. Reikia eiti. 


| Visi dalyviai buvo prisaikdinti saugoti paslaptį. Advokatai 
pasirašė didelį dokumentų pluoštą, dėl „Dilofto“ derybų 
ir susitarimo pasižadėdami laikytis konfidencialumo. Prieš 
išvažiuodamas iš Niujorko, savo grupei Frenčas pasakė: 
— Per keturiasdešimt aštuonias valandas viskas atsidurs laikraščiuo- 
se. „Filo“ pasirūpins, kad informacija nutekėtų, ir jų akcijos pakils. 
Kitą rytą straipsnį išspausdino The Wall Street Journal; žinoma, buvo 
apkaltinti teisininkai. Pavadinimas skelbė: ADVOKATAI „DILOFTO“ 


BYLOJE VERČIA SKUBIAI SUSITARTI BE TEISMO. Neįvardyti šal- 
tiniai turėjo daug ką papasakoti. Pirmajame susitarimo etape bus paklota 
2,5 milijardo dolerių, paliekant 1,5 milijardo dolerių rezervą sunkiems 
atvejams. 

Dienos pradžioje „Filo produktų“ akcijos buvo po aštuoniasdešimt du 
dolerius, bet greitai pašoko iki aštuoniasdešimt penkių. Pasak vieno ap- 
žvalgininko, ši žinia leido investuotojams lengviau atsikvėpti. Kompani- 
ja turės galimybę kontroliuoti išlaidas juridiniams reikalams. Ilgo teis- 
minio nagrinėjimo nebus. Išvengta didžiulių verdiktų grėsmės. Advoka- 
tai buvo pažaboti, o neįvardyti „Filo“ šaltiniai vadino tai pergale. Klė- 
jus sekė Žinias per televiziją savo kabinete. 

Jis atsakinėjo ir į reporterių skambučius. Vienuoliktą prisistatė vie- 
nas iš Wall Street. Su fotografu. Pirminio pokalbio metu Klėjus suprato, 
kad reporteris apie susitarimą Žino ne mažiau nei jis pats. 

— Tokių dalykų nenuslėpsi, — paaiškino reporteris. - Mes Žinojome, 
kuriame viešbutyje jūs renkatės. 

Neoficialiai Klėjus atsakė į visus klausimus. Oficialiai —- komentuoti 
susitarimą atsisakė. Kalbėjo tik apie save, staigų, vos per keletą mėne- 
sių iškilimą iš VGT gelmių iki kolektyvinių ieškinių advokato milijardiė- 
riaus, apie įspūdingą firmą, kurią jis kūrė, ir visa kita.. Matė, kaip jo is- 
torija įgyja kontūrus ir bus tikrai vaizdinga. | 

Kitą rytą ją perskaitė saulei dar nepatekėjus. Laikraštyje buvo jo at- 
vaizdas, vienas iš tų siaubingų škicų, kuriais garsėjo Wall Street Journal, 
O virš jo — pavadinimas: BYLŲ KARALIUS, PER PUSĘ METŲ NUO 
$40 000 IKI $100 000 000, ir paantraštė: „Teisę reikia mylėti!“ 

Straipsnis buvo ilgas, jame buvo aprašyta viskas: Klėjaus kilmė, vai- 
kystė Vašingtone, jo tėvas, studijos Džordžtauno teisės akademijoje, gau- 
siai cituojama Glenda ir Žermenas iš VGT, profesoriaus, kurį buvo vi- 
sai užmiršęs, komentarai, trumpai - apie „Dilofto“ bylą. Geriausia 
straipsnio dalis buvo ilgas pokalbis su Peitonu Frenču, kuriame „visiems 
žinomas masinių bylų advokatas“ apibūdino Klėjų Karterį kaip „Ššviesiau- 
sią mūsų jaunąją žvaigždę“, „bebaimį kovotoją“ ir „didelę naują jėgą, su 
kuria teks skaitytis“. „Korporacinė Amerika turėtų drebėti vien išgirdu- 
si jo pavardę“, - pompastiškai tęsė jis. Ir galiausiai: „Neabejotina, : kad 
Klėjus yra naujasis Masinių Bylų Karalius“. 


Porą kartų tai perskaitęs, elektroniniu paštu nusiuntė Rebekai, su 
prierašu apačioje: „Prašau, Rebeka, palauk“. Nusiuntė jai į namus ir į 
darbą ir, kad paskui nepamirštų, ištrynęs prierašą, nusiuntė straipsnį 
BVH Grupės vadovybei. Iki vestuvių buvo likęs mėnuo. 

Kai galiausiai atėjo į biurą, mis Glik jam padavė pluoštą Žinučių — 
apie pusę jų buvo nuo bendrakursių, kurie juokais prašė paskolinti pi- 
nigų, kitos — nuo įvairiausių žurnalistų. Biure vyravo dar didesnis cha- 
osas nei paprastai. Poletė, Džonas ir Rodnis vis dar negalėjo atsipei- 
kėti ir susitelkti darbui. Kiekvienas tą dieną paskambinęs klientas tikė- 
josi pinigų. | 

Laimė, buvo dar „Jeilio filialas“, kuriam puikiai vadovavo ponas Os- 
karas Malrūnis. Vaikinai puikiai atliko savo užduotį ir sudarė planą, kaip 
išgyventi iki susitarimo. Klėjus perkėlė Malrūnį į kabinetą koridoriaus 
gale, padvigubino atlyginimą ir paskyrė vadovauti visai tai painiavai. 

Klėjui reikėjo pailsėti. 


JAV Teisingumo departamentas patylomis konfiskavo Džereto Kar- 
terio pasą, todėl jo veiksmų laisvė buvo šiek tiek apribota. Jis net neži- 
nojo, ar gali grįžti į savo gimtinę, nors šešerius metus apie tai nė negal- 
vojo. Tas tylus, draugiškas sandėris, per kurį Džeretas ištrūko iš miesto, 
išvengęs oficialaus kaltinimo, turėjo daug trūkumų. 

— Geriau liksiu Bahamose, - pasakė jis Klėjui telefonu. 

Iš Abako jiedu išskrido „Cessna Citation V“ — dar vienu oro laivyne 
Klėjaus aptiktu žaisliuku. Skrido į Nasau, esantį už trisdešimties mylių. 
Luktelėjęs, kol lėktuvas pakils, Džeretas tarė: 

— Gerai, varyk. 0 

Jis jau siurbė alų. Su savo išblukusiais džinsiniais šortais, sandalais ir 
sena žvejo kepure jis labiau priminė ištremtą iš tėvynės piratą, gyvenan- 
tį salose. 

Klėjus taip pat atsidarė skardinę alaus ir, pradėjęs pasakoti apie „Iar- 
vaną“, užbaigė „Dilofto“ istorija. Džeretas buvo girdėjęs apie sūnaus sėk- 
mę, nors laikraščių neskaitė ir nesidomėjo, kas vyksta tėvynėje. Išgėręs 
dar alaus, mėgino įsivaizduoti, ką jam reikštų penki tūkstančiai klientų 
iš karto. 


Išgirdęs apie 100 milijonų dolerių, jis užsimerkė, išblyško (bent jau 
kiek pašviesėjo bronzinis jo odos atspalvis) ir smarkiai suraukė vėjų nu- 
gairintą kaktą. Papurtė galvą, mauktelėjo alaus ir pratrūko kvatotis. 

Klėjus skubėjo, norėdamas baigti, kol lėktuvas dar nenusileido. 

— Ką tu su tais pinigais darai? — paklausė vis dar apstulbęs Džeretas. 

— Švaistau kaip pašėlęs. 

Išėję iš Nasau oro uosto, susirado taksi - 1974 metų geltoną kadila- 
ką, kurio vairuotojas rūkė kaip kaminas. Jis saugiai nugabeno juos į „San- 
seto“ viešbutį, paskui — į kazino „Rojaus sala“ prie Nasau uosto. 

Turėdamas kišenėje sūnaus duotus penkis tūkstančius grynais, Dže- 
retas patraukė tiesiai prie kortų stalų. Klėjus nuėjo prie biliardo, o pas- 
kui — pasikaitinti saulėje. Jis pasiilgo saulės ir bikini. 


Jiedu nusižiūrėjo šešiasdešimties trijų pėdų katamaraną, pastatytą Fort 
Lauderdeilo jachtų dirbtuvėse. Jį pardavė kapitonas Meltbis, viskuo ne- 
patenkintas britas, kurio pagalbininkas buvo prakaulus bahamietis. Kol 
išplaukė iš Nasau uosto į įlanką, Meltbis visą laiką suirzęs bumbėjo. 
Skaisčiai švietė saulė, oras buvo ramus ir jie, norėdami išmėginti jachtą, 
kuri, Džereto nuomone, galėjo duoti nemažai pelno, pusę dienos plau- 
kė link pietinio kanalo krašto. 

Nutilus varikliui ir pakilus burėms, Klėjus nusileido į apačią apžiū- 
rėti kajutės. Čia buvo vietos aštuoniems svečiams ir dviejų žmonių įgu- 
lai. Ankštoka, bet viskas buvo „vaikiško“ dydžio. Dušo kabina tokia ma- 
ža, kad joje nė neapsisuktum. Salonas sutilptų mažiausioje iš Klėjaus dra- 
bužinių. Toks ir gyvenimas jachtoje. 

Pasak Džereto, iš žvejybos nepraturtėsi. Tai tik atsitiktinis uždarbis. 
Būtų pelningiau laivą kasdien nuomoti, tačiau vėl gi, darbas per sunkus. 
Denio jūreivių laikyti neįmanoma. Arbatpinigių jiems negana. Dauguma 
klientų pakantūs, tačiau yra nemažai tokių, kurie labai apkartina gyveni- 
mą. Džeretas kapitonu dirbo penkerius metus, prisižiūrėjo pakankamai. 

Pelningiausia būtų laivą nuomoti turtingiems, darbo nebijantiems 
žmonėms, kuriems aptarnavimo nereikia. Pusiau rimtiems jūrininkams. 
Imk jachtą, pageidautina, nuosavą, kuriai neuždėtas turto areštas, ir plau- 
kiok į valias po Karibus visą mėnesį. Džereto draugas iš Friporto jau 


seniai nuomoja dvi tokias jachtas ir puikiai uždirba. Klientai patys pasi- 
renka maršrutą, laiką ir kursą, pasiima maisto, gėrimų ir išplaukia mė- 
nesiui su kapitonu ir jo padėjėju. 

— Dešimt tūkstančių žalių per savaitę, - kalbėjo Džeretas, - o tu sau 
ramiai plaukioji, džiaugdamasis vėju ir saule. Tai ne Žvejyba, kai būtinai 
turi sugauti didelį merliną, kad tik klientui būtų smagiau. 

Kai Klėjus išlindo iš kajutės, Džeretas stovėjo prie šturvalo, tarsi jach- 
tomis būtų plaukiojęs visą savo gyvenimą. Klėjus nuėjo per denį ir išsi- 
tiesė saulėje. 

Burės pagavo vėją ir jachta ėmė glotniai slysti vandens paviršiumi į 
rytus, Nasau pakrantės kontūrai sparčiai nyko tolumoje. Klėjus nusivil- 
ko marškinėlius, išsitepė kremu nuo saulės ir buvo beužsnūstąs, bet ša- 
lia jo netikėtai išdygo Meltbis. 

— Tėvas sako, kad turi pinigų. 

Meltbio akis dengė tamsūs akiniai. 

— Tikriausiai taip ir yra, - atsakė Klėjus. 

— Laivelis beveik visai naujas, vienas iš geriausių, vertas keturių mi- 
lijonų. Statėm jį vienam naujajam turčiui, kuris pinigus prarado greičiau 
negu uždirbo. Tokių mačiau daug. Nesvarbu, įklimpom su šita jachta. Da- 
bar mažai kas perka. Atiduosim už tris, bet tai būtų apiplėšimas. Jei jach- 
tą registruotum Bahamose kaip užsakomąją kompaniją, tai čia įmano- 
ma išvengti mokesčių. Galiu paaiškinti, bet Nasau turim teisininką, ku- 
ris tvarko popierius. Jeigu tik pagausi jį blaivų. 

— Aš pats teisininkas. 

— Tai kodėl blaivas? 

Cha, cha, cha; abu nusikvatojo. 

— O kaip dėl nuvertinimo? — pasidomėjo Klėjus. 

— Sunkoka, bet tam jūs ir teisininkai. Aš tik parduodu. Atrodo, kad 
tavo seniui patinka. Nuo čia iki Bermudų ir Pietų Amerikos tokie lai- 
veliai turi paklausą. Galima gerai uždirbti. 

Ir taip kalba pardavėjas, beje, visiškai prastas. Jeigu Klėjus ir pirks 
laivą, tai vienintelė jo svajonė — padėti tėvui susitvarkyti gyvenimą, o ne 
paversti jį juodąja visatos skyle. Meltbis pradingo taip pat staiga, kaip 
ir atsirado. 

Po trijų dienų Klėjus pasirašė pirkimo sutartį, pagal kurią už laivą 
turėjo sumokėti 2,9 milijono dolerių. Teisininkas, kuris abu kartus, kai 


Klėjus jį matė, buvo visiškai blaivas, įregistravo jį Džereto vardu kaip 
Bahamų užsakomąją kompaniją. Tai - sūnaus dovana tėvui, turtas, pa- 
slėptas salose, kaip ir pats Džeretas. 

Paskutinį vakarą Nasau, vakarieniaujant apšiurusioje aludėje, kuri bu- 
vo pilna narkotikų platintojų ir nuo mokesčių bei alimentų besislapstan- 
čių amerikiečių, triauškindamas krabų kojeles, Klėjus galiausiai uždavė 
tėvui klausimą, kurs jau seniai nedavė jam ramybės: 

„— Ar nemanai kada nors grįžti į Valstijas? 
„—- O ko? 

— Dirbti teisininku. Būtum mano partneris. Vėl visiems dirtum kailį 
teismuose. 

Džeretas nusišypsojo. Tėvas ir sūnus dirba drauge. Klėjus nori, kad 
jis sugrįžtų, kad vėl imtųsi garbingos veiklos. Berniukas tebegyvena toje 
tamsoje, iš kurios senis ištrūko. Vis dėlto, pagalvojus apie dabartinę jo 
sėkmę, ta tamsa, atrodo, traukiasi. 

— Abejoju, Klėjau. Atsisakiau licencijos ir pažadėjau prie teisės ne- 
begrįžti. 

— O norėtum sugrįžti? | 

— Galbūt, kad nuplaučiau dėmę nuo pavardės, bet teisės niekuomet 
nebesiimsiu. Per didelis bagažas, per daug visur tykančių priešų. Aš jau 
penkiasdešimt penkerių, vėloka viską pradėti iš naujo. 

— O kas bus po dešimties metų? 

— Taip toli nėgalvoju. Nemėgstu planuoti. Kvailas amerikiečių į įpro- 
tis — nusibrėžti tikslus. Tai ne man. Stengiuosi ramiai pragyventi šią dieną, 
na, gal truputį pagalvoju, ką veiksiu rytoj, ir viskas. Absurdiška regzti 
planus ateičiai. 

— Atleisk, kad paklausiau. 

— Gyvenk šia akimirka, Klėjau. Rytdiena savim pasirūpins. Man at- 
rodo, dabar tam tu turi visas sąlygas. 

— Pinigai verčia mane dirbti. 

— Nesusigadink visko, sūnau. Suprantu, dabar tai atrodo neįmanoma, 
bet pats pamatysi. Tuoj atsiras naujų draugų, ims kabintis moterys. 

— Kada? 

— Tu tik palauk, pamatysi. Skaičiau knygoje „Kvailių auksas“, ar kaž- 
kas panašaus. Apsakymai apie tai, kaip lengva prarasti turtus. Gera kny- 
gelė. Nusipirk. 


— Gal apsicisiu. ' 

Džeretas įsimetė krevetę į burną ir pakeitė temą: 

— Padėsi ir motinai? 

— Turbūt ne. Jai pagalbos nereikia. Vyras turtingas. Pameni? 

— Kada paskutinį kartą su ja kalbėjaisi? | 

— Prieš vienuolika metų, tėti. Kodėl klausi? 

— Šiaip, smalsu. Keista. Po dvidešimt penkerių metų kartais prisime- 
ni moterį, kurią buvai vedęs. Įdomu, ką ji dabar veikia. 

— Pasikalbėkim apie ką nors kita. 

— Apie Rebeką? 

— Ne, dar ką nors. 

— Eime palošti kauliukais. Dar turiu keturis tūkstančius. 


Gavęs storą voką iš Dž. Klėjaus Karterio II advokatų biuro, ponas 
Tedas Uorlis tuoj pat jį atplėšė. Jis sekė žinias apie „Dilofto“ susitari- 
mą, kruopščiai tikrino interneto svetainės naujienas, laukdamas, kada bus 
metas iš „Akermano laboratorijos“ gauti pinigus. | 

Laiškas prasidėjo tokiais žodžiais: „Sveikiname Jus, pone Uorli! Misi- 
sipės pietų apygardos teismas patvirtino jungtinį ieškinį „Akermano la- 
boratorijai“. Jums, kaip pirmosios grupės ieškovui, skiriama 62 000 dole- 
rių kompensacija. Pagal juridinių paslaugų sutartį, kurią sudarėte su mūsų 
firma, dvidešimt aštuoni procentai iš šios sumos atskaitomi kaip atlygis 
advokatui. Be to, iš jos bus atskaitytas teismo patvirtintas 1400 dolerių 
dydžio mokestis teismo išlaidoms padengti. Jūs gaunate 43 240 dolerių. 
Prašome pasirašyti pridedamą sutartį, sutikimo patvirtinimo formas ir ne- 
delsiant sugrąžinti šiuos dokumentus mūsų adresu. Vokas pridedamas. Pa- 
garbiai, Oskaras Malrūnis, advokatas“. 

— Kaskart vis kitas advokatas, — burbtelėjo ponas Uorlis, versdamas 
puslapius. 

Čia buvo susitarimą patvirtinančio teismo sprendimo, pranešimo vi- 
siems jungtinio ieškinio ieškovams kopijos ir kiti dokumentai, kurių jis 
nė nebeskaitė. 

Keturiasdešimt trys tūkstančiai du šimtai keturiasdešimt dolerių! Tik 
tiek už tai, kad tas šlykštus farmacijos gigantas tyčia išleido į rinką vais- 


Is, nuo kurių jo pūslėje išaugo keturi navikai? Keturiasdešimt trys tūks- 
inčiai du šimtai keturiasdešimt dolerių už ilgus baimės, įtampos ir ne- 
inios — mirsi ar gyvensi - mėnesius? Keturiasdešimt trys tūkstančiai du 
mtai keturiasdešimt už tai, kad reikėjo kentėti, kai per penį į pūslę grū- 
o vamzdelį su peiliuku, gramdė auglius, o paskui traukė atgal? Ketu- 
asdešimt trys tūkstančiai du šimtai keturiasdešimt už tris > dienas, kai 
raujas šlapinantis krito krešuliais? 

Tai prisiminęs, senukas net suvirpėjo. 

Jis skambino šešis kartus, šešis kartus prašė, kad jam kuo skubiau pa- 
<ambintų, ir laukė šešias valandas, kol Malrūnis galiausiai teikėsi jam 
askambinti. 

— Kas, po velnių, jūs esat? — „maloniai“ pradėjo ponas Uorlis. 

Per pastarąsias dešimt dienų Oskaras Malrūnis prie tokių skambučių 
iu spėjo priprasti. Paaiškino esąs pono Uorlio bylą kuruojantis advo- 
atas. 

— Šitas susitarimas — nesąmonė! — pareiškė ponas Uorlis. - Tai nusi- 
altimas, keturiasdešimt trys tūkstančiai dolerių. 

— Jūsų kompensacija yra šešiasdešimt du tūkstančiai, pone Uorli, - — 
1rė Oskaras. 

— Aš gavau keturiasdešimt tris, sūnau. 

— Ne, šešiasdešimt du. Trečdalį sutikote sumokėti advokatui, be ku- 
o nebūtumėt gavęs nieko. Advokato atlygis buvo sumažintas iki dvi- 
ešimt aštuonių procentų, nors paprastai advokatas gauna nuo keturias- 
ešimt penkių iki penkiasdešimties procentų. 

— Tai man dar pasisekė, ar ne? Aš nesutinku. 

Tuomet Oskaras pasakė gerai išmoktą kalbą apie tai, kad „Akerma- 
o laboratorija“ negalėjusi mokėti daugiau, nes bankrutuotų, o tuomet 
onas Uorlis būtų dar mažiau gavęs, o gal ir visai nieko. 

— Puiku, — tarė ponas Uorlis, — bet aš to susitarimo nepripažįstu. 

— Neturit kitos išeities. 

— Nesąmonė. 

— Pone Uorli, žvilgtelėkit į juridinių paslaugų sutarties sąlygas. Vie- 
uoliktas puslapis, aštunto punkto pavadinimas — „Išankstiniai įgalioji- 
tai“. Perskaitykit, kas parašyta, pone, ir pamatysite, jog įgaliojote fir- 
1ą tartis dėl sumos, jeigu ji viršija penkiasdešimt tūkstančių dolerių. 


— Nepamiršau, bet man buvo pasakyta, kad tai pradinė suma. Tikė- 
jausi kur kas daugiau. 

— Pone, susitarimą teismas jau patvirtino. Taip būna visuomet, kai ke- 
liamas kolektyvinis ieškinys. Nepasirašius sutikimo, jūsų pinigai liktų ben- 
drame katile ir galiausiai juos gautų kas nors kitas. 

— Gauja sukčių. Nežinau, kurie didesni - kompanija, kuri mane nuo- 
dijo vaistais, ar advokatai, kurie mane apgaudinėja. 

- Apgailestauju, kad jums teko nusivilti. 

— Nė velnio jūs neapgailestaujat. ILaikraštyje parašyta, kad gavot už 
tai šimtą milijonų žalių. Vagys! 

Trenkęs ragelį, ponas Uorlis švystelėjo popierius taip, kad jie išsi- 
plaikstė po visą virtuvę. 


Gruodžio mėnesį „Kapitolijus“ viršelyje išspausdino Klė- 
jaus Karterio nuotrauką — įdegęs, patrauklus, vilkintis „Ar- 
mani“ kostiumu, prisėdęs ant stalo kampučio puikiai 
įrengtame savo kabinete. Straipsnis apie jį paskutinę minutę išstūmė ki- 
tą, pavadintą „Kalėdos prie Potomako“ - įprastą šventinę pasakaitę apie 
seną turtingą senatorių, kuris su naująja žmona Kalėdų proga plačiajai 
visuomenei atvėrė savo „Vašingtono rūmų“ duris. Šiai porai, jų puošme- 
noms, katėms ir mėgstamiems patiekalams taip pat atsirado vietos, bet 
tik vidiniuose žurnalo puslapiuose, nes Vašingtonas juk visuomet buvo 
pirmiausia turtingųjų ir galingųjų miestas. Tik ar dažnai pasitaiko pro- 
ga išspausdinti neįtikėtiną jauno, neturtingo ir staiga praturtėjusio ad- 
vokato istoriją? 

Štai Klėjus savo kieme su šunimi (jį pasiskolino iš Rodnio), Klėjus — 
šalia prisiekusiųjų ložės tuščioje teismo salėje, tarsi būtų laimėjęs didžiulį 
verdiktą, ir, žinoma, Klėjus, plaunantis naująjį savo „Poršė“. Jis prisipa- 
žino aistringai mėgstantis buriuoti ir turintis naują burlaivį Bahamose. 
Šiuo metu vienišas, taigi straipsnis tuoj pat jam prilipdė labiausiai Va- 
šingtone pageidaujamo viengungio etiketę. 

Žurnalo gale paprastai spausdinamos nuotakų nuotraukos ir prane- 
šimai apie būsimas sutuoktuves. Pakliūti į šiuos „Kapitolijaus“ puslapius 
svajojo kiekviena didmiesčio debiutantė, privačios mokyklos moksleivė 
ir užmiesčio klubo aukštuomenės panelė. Kuo didesnė nuotrauka, tuo 


reikšmingesnė šeima. Žmonės pasakojo, kad ambicingosios mamos ma- 
tuoja savo dukterų nuotraukų dydį ir jeigu tik kitos nuotakos nuotrau- 
ka didesnė, tuojau kelia triukšmą arba visą gyvenimą slapta griežia dantį. 

Štai, Rebeka Van Horn, visa švytinti sėdi ant pinto suoliuko sode; pui- 
ki nuotrauka, tik viską darko jaunikio, būsimojo vyro, veidas; gerbiama- 
sis Džeisonas Šubertas Majersas IV sėdi greta prisiglaudęs, matyt, mėgsta 
fotografuotis. Puslapis skirtas nuotakoms, o ne jaunikiams. Ko jam rei- 
kėjo lįsti į kadrą? 

Benetas su Barbara mokėjo veikti; iš tuzino pranešimų antrasis pa- 
gal didumą buvo Rebekos. Pervertęs šešis puslapius, Klėjus aptiko BVH 
grupės reklamą per visą puslapį. Kyšis. 

Klėjus džiūgavo, kad žurnalas pridarė Van Hornams nemalonumų. Se- 
nasis keršytojas nustelbė Rebekos vestuves — didįjį visuomenės pobūvį, 
kuriam Benetas su Barbara negailėjo pinigų, kad priblokštų pasaulį. Ar 
jų dukters nuotrauka dar kada nors paklius į „Kapitolijaus“ santuokų 
puslapį? Jie taip stengėsi, kad skelbimas būtų kuo ryškesnis, o čia - Klė- 
jus, it perkūnas iš giedro dangaus. 

Ir tai buvo dar ne viskas. 


Džonas jau spėjo apsiskelbti, kad nebedirbs. Dešimt dienų praleido 
Antigvoje, ir ne su viena, o su dviem merginomis, o per ankstyvą gruo- 
džio pūgą grįžęs į Vašingtoną, prasitarė Klėjui, kad dirbti teisės srityje 
nėra pasiruošęs nei protiškai, nei psichologiškai. Jis gavo viską, ko no- 
rėjo. Teisininko karjera baigta. Jis nusipirks jachtą. Sutiko merginą, ku- 
riai patinka buriuoti, o kadangi jos nenusisekusi santuoka artėja prie pa- 
baigos, tai jai taip pat būtų gerai paplaukioti jūra. Džonas buvo kilęs iš 
Anapolio ir, priešingai nei Klėjus, visą savo gyvenimą buvo buriuotojas. 

— Man reikia kokios nors tuščiagalvės, pageidautina, blondinės, - ta- 
rė Klėjus sėsdamasis už stalo priešais Džoną. Durys buvo užrakintos. 
Džonas atkimšo alaus butelį, nes buvo jau po šešių. Firmoje galiojo ne- 
rašyta taisyklė iki šeštos valandos negerti jokių svaigalų. Kitaip Džonas 
būtų pradėjęs gerti po pietų pertraukos. 

 — Seksualiausias miesto viengungis negali susirasti pupytės? 


— Atitolau nuo tų dalykų. Einu į Rebekos,vestuves, man reikia gra- 
žuolės, kad būtų dėmesio centre. 

— Gražu, ką čia ir sakyti, - nusijuokė Džonas, atidarydamas stalo stal- 
čių. Tik jis ir gali kaupti bylas apie moteris. Pasirausęs tarp popierių, 
rado, ko ieškojęs, ir stumtelėjo Klėjui per stalą sulankstytą laikraščio pus- 
lapį. Jame buvo moteriško apatinio trikotažo parduotuvės reklama. Ža- 
vinga jauna deivė žemiau juosmens buvo beveik be nieko ir tik sulenk- 
tomis rankomis šiek tiek prisidengusi krūtis. Klėjus prisiminė, kad prieš 
keturis mėnesius matė reklamą. 

— Pažįsti ją? 

— Žinoma, pažįstu. Manai, kad šiaip sau renku apatinio trikotažo re- 
klamas? 

— Nenustebčiau. 

— Ji Ridlė. Bent jau taip ją vadina. 

— Vietinė? — pasidomėjo Klėjus, spoksodamas į stulbinamą grožį ne- 
spalvotoje nuotraukoje. 

— Iš Džordžijos. 

— O, pietietė. 

— Ne, rusė. Jos šalis vadinasi „Dordžija“*. Ji atvažiavo pagal studen- 
tų mainų programą ir pasiliko. 

— Atrodo kaip aštuoniolikmetė. 

— Jai per dvidešimt. | 

— Aukšta? 

— Penkios pėdos dešimt, ar panašiai. 

— Vien kojos penkių pėdų ilgio. 

— Nepatinka? 

Apsimesdamas abejingu, Klėjus atsainiai iškarpą numetė ant stalo. 

— Turi trūkumų? 

— Taip, žmonės kalba, kad ji biseksualė. 

— Kas? | 

— Jai patinka ir vaikinai, ir merginos. 

— O! 


* JAV valstija Džordžija (Georgia) ir Gruzija (Georgia) anglų kalba skamba vieno- 
dai - vert. past. 


— Nepatvirtinta, bet daugelis modelių tokie. Gal tai tik kalbos, iš kur 
man žinoti? 

— Tu su ja susitikinėjai. 

— Ne. Ji mano draugės draugė. Bet įtraukiau į sąrašą. Tik laukiau su- 
tikimo. Pamėgink. Jei nepatiks, rasim kitą. 

— Gali jai paskambinti? 

— Aišku, jokių problemų. Kai jau pakliuvai į į viršelį, esi labiausiai pa- 
geidaujamas viengungis, masinių bylų karalius, tai susitarti bus lengva. 
Įdomu, ar Gruzijoje žino, kas yra masinės bylos? 

— Verčiau ir nesužinotų. Tu tik paskambink. 


Jie susitiko pavakarieniauti populiariame, turtingo jaunimo pamėg- 
tame japonų restorane. Tikrovėje Ridlė atrodė dar gražesnė nei nuotrau- 
koje. Jiems einant prie puikaus stalo restorano viduryje, į ją gręžiojosi 
visi vyrai. Pokalbiai prie aplinkinių staliukų trūkinėjo sakinio viduryje. 
Padavėjai aplink juos zujo būriais. Ji kalbėjo puikia anglų kalba, su vos 
pastebimu akcentu, todėl atrodė dar seksualesnė, nors ir be to jai nieko 
nestigo. 

Ridlė būtų atrodžiusi stulbinamai net ir su padėvėtais skarmalais iš 
turgaus. Kuklūs drabužiai buvo tarsi iššūkis, nes jokios puošmenos ne- 
galėjo prilygti šviesiems jos plaukams, žydroms akims, aukštiems skruos- 
tams ir kitų jos bruožų tobulybei. 

Tikrasis jos vardas buvo Ridal Petašnakol, kurį Klėjus galų gale su- 
prato tik po to, kai ji du kartus pakartojo paraidžiui. Laimė, modeliams, 
kaip ir futbolininkams, pakakdavo tik vardo, taigi ji pasivadino Ridle. 
Svaigalų negėrė, užsisakė gervuogių sulčių. Alėjus vylėsi, kad vakarienei 
ji nepaprašys atnešti morkų. 

Ji buvo puikios išvaizdos, jis turėjo daug pinigų, ir kadangi abu ne- 
turėjo apie ką kalbėtis, tai keletą minučių blaškėsi giliuose vandenyse, 
ieškodami saugios atramos. Ji buvo ne rusė, o gruzinė, nei politika, nei 
terorizmas, nei futbolas jai nerūpėjo. O, filmai! Visus buvo mačiusi, visi 
jai patiko. Net ir tas siaubingas šlamštas, kurio niekas nežiūrėdavo. Ridlė 
nepaprastai mėgo televizines melodramas, taigi dėl jos Klėjui pradėjo 
kilti abejonių. 


J 


„Tuščiagalvė“, - pamanė Klėjus. Pavakarieniaus, nueis į Rebekos ves- 
tuves ir baigta. 

Ji mokėjo penkias kalbas, tačiau visos jos 5 buvo vartojamos tik Rytų 
Europoje, o čia jų nereikėjo. Dideliam jo palengvėjimui, ji užsisakė pir- 
mą patiekalą, antrą patiekalą ir deserto. Pokalbis strigo, bet abu sten- 
gėsi jį palaikyti. Jiedu buvo nepaprastai skirtingi. Jo viduje tūnantis tei- 
sininkas troško apklausti ją tarsi liudytoją: tikroji pavardė, amžius, kraujo 
grupė, tėvo profesija, atlyginimas, duomenys apie santuokas, lytinį gy- 
venimą — ar tiesa, kad biseksualė? Tačiau pažabojęs savo smalsumą jos 
nekamantinėjo. Porą kartų mėgino šį tą išklausi užuolankomis, bet, nie- 
ko nepešęs, grįžo prie filmų. Ji pažinojo kiekvieną antraeilį dvidešimt- 
metį aktorių ir su kuo jis susitikinėja — nuobodu iki skausmo, tačiau, ki- 
ta vertus, ne ką nuobodžiau nei advokatų šnekos apie pergales teismuose 
arba susitarimus toksinių atliekų bylose. 

Išgėręs vyno, Klėjus šiek tiek atsipalaidavo. Užsakė raudono burgun- 
diškojo. Peitonas Frenčas juo didžiuotųsi. O, jeigu naujieji jo bičiuliai da- 


"bar pamatytų jį, sėdintį restorane su šia Barbe. 


Vienintelis nemalonus dalykas buvo gandai. Ne, moterimis ji negali 
domėtis. Pernelyg graži, pernelyg rafinuota, pernelyg patraukli priešin- 
gai lyčiai. Jos likimas — tapti turtuolio žmona! Tačiau kai kas joje jam 
atrodė įtartina. Atsipeikėjęs nuo pirmojo įspūdžio (o tam prireikė ma- 
žiausiai poros valandų ir butelio vyno), Klėjus suvokė, kad neįstengia 
įžvelgti jos vidinio pasaulio. Viena iš dviejų: arba jis tuščias, arba labai 
gerai užslėptas. 

Valgant desertą (šokoladinius putėsius, kurių ji tik pagnaibė šaukšte- 
liu, bet nevalgė), Klėjus pakvietė ją nueiti į sutuoktuvių puotą. Prisipa- 
žino, kad išteka buvusi jo mergina, tačiau pamelavo, kad jiedu liko drau- 
gai. Ridlė tik gūžtelėjo pečiais, tarsi norėdama parodyti, jog mieliau nu- 
eitų į kiną. 

— Galim, - atsakė ji. 


Sukdamas link Potomako užmiesčio klubo, Klėjus pajuto, kaip jam su- 
spaudė širdį. Paskutinį kartą čia buvo daugiau kaip prieš septynetą mė- 
nesių, per tą kankinamą vakarienę su Rebekos tėvais. Tuomet jis paslėpė 


savo „Hondą“ už teniso kortų. Dabar puikavosi naujutelaičiu „Poršė Ka- 
rera“. Tuomet, taupydamas pinigus, patarnautojų vengė. Dabar pažers 
jiems arbatpinigių nešykštėdamas. Tuomet buvo vienas ir baiminosi tų ke- 
lių jo laukiančių valandų Van Hornų draugijoje. Dabar įsikibusi į paran- 
kę, su juo ėjo žavingoji Ridlė, kuri sėsdamasi užkėlė koją ant kojos taip, 
kad sijono skeltukas atidengė visą kūno žavesį vos ne iki juosmens; be to, 
jos tėvai, kad ir kas jie buvo, į jo gyvenimą nesibrovė. Tuomet jis jautėsi it 
valkata šventojoje žemėje. Dabar Potomako užmiesčio klubas kad ir ry- 
toj patenkintų jo pageidavimą tapti nariu, jeigu tik jis išrašytų čekį. | 

— Į Van Hornų sutuoktuvių pokylį, — tarė jis durininkui, ir šis tuoj 
pat juos įleido. 

Jie vėlavo valandą, kaip jis ir buvo sumanęs. Pokylių salė buvo pilna 
žmonių, grojo muzikantai. 

— Nepalik manęs vienos, - sušnibždėjo Ridlė, - aš čia nieko nepažįstu. 

— Nesijaudink, — nuramino Klėjus. Jis tikrai nuo jos nesitrauks. Jis 
taip pat nieko nepažinojo, nors apsimetė priešingai. 

Vyrai tuoj pat ėmė į juos gręžiotis. Spoksojo net išsižioję. Jiems pa- 
mažu slenkant pro minią, kai kurie jau spėję įšilti vyrai žvilgsniais vars- 
tė Ridlę net nesivaržydami. | 

— Sveikas, Klėjau! - kažkas sušuko, ir atsigręžęs Klėjus pamatė bu- 
vusio bendrakursio Rendžio Spino šypseną. Jis dirbo didžiulėje firmoje 
ir tokioje aplinkoje anksčiau Klėjaus nebūtų nė pastebėjęs. Atsitiktinai 
susitikus gatvėje, pralėkdamas pro šalį gal ir pasisveikintų, bet čia, už: 
miesčio klube, kur renkasi didžiųjų firmų atstovai, - niekuomet. 

Bet štai jis, tiesia Klėjui ranką, rodydamas Ridlei visus savo dantis. 
Jiedu nusekė jam iš paskos. Rendis prisiėmė pareigą supažindinti geruo- 
sius savo draugus su dar vienu geru savo draugu Klėjumi Karteriu ir Rid- 
le (be pavardės). Ji vis tvirčiau kabinosi į Klėjaus parankę. Visi veržėsi 
su jais pasisveikinti. 

Visi kalbino Klėjų, norėdami pabūti arčiau Ridlės. Netrukus kažkas 
šūktelėjo: | 

— Sveikas, Klėjau, sveikinu prirėmus „Akermano laboratoriją“. Klė- 
jus to Žmogaus nepažinojo. Tikriausiai advokatas, gal net iš didelės fir- 
mos, tikriausiai jo firma atstovauja tokioms didelėms korporacijoms, kaip 
„Akermano laboratorija“. Jam dar nebaigus sakinio, Klėjus pajuto jo bal- 
se apsimetimą ir pavydą. Ir troškimą paspoksoti į Ridlę. 


— Ačiū, — ramiai padėkojo Klėjus. ' 

— Šimtas milijonų. Oho! — veidas taip pat buvo nepažįstamas ir dar 
girtas. 

— Na, šimtą surijo mokesčiai, — atsakė Klėjus. Argi šiandien pragy- 
vensi iš penkiasdešimties milijonų? 

Vyrai nusikvatojo, tarsi Klėjus būtų pasakęs šmaikščiausią sąmojį. Prie 
jų rinkosi vis didesnis vyrų būrys, visi brovėsi prie stulbinamo grožio blon- 
dinės, kuri atrodė lyg ir matyta. Matyt, neatpažino spalvoto varianto su 
drabužiais. 

Įkyrus, pasipūtęs tipas pasakė: 

— Turim „Filo“. O varge, gerai, kad baigėsi visos tos „Dilofto“ nesą- 
monės. 

Tai buvo Vašingtono advokatų liga. Kiekvienai pasaulio korporacijai 
Vašingtone atstovauja (kad ir formaliai) bent vienas advokatas, taigi kiek- 
vienas ginčas, kiekviena prekybos operacija didmiesčio advokatams yra 
nepaprastai svarbūs. Sprogo fabrikėlis Tailande - aha, turim „Eksoną“, 
iš planuojamų nugriauti namų nesiseka iškeldinti žmonių — turim „Dis- 
nėjų“, apvirto sportinis automobilis, penki žuvo — turim „Fordą“. Tokie 
advokatų žaidimai Klėjui seniai įkyrėjo. 

„Turiu Ridlę“, - jam norėjosi atsikirsti, - „Nelįskit prie jos“. 

Nuo scenos buvo skelbiamas pranešimas ir salė pritilo. Tuoj šoks nuo- 
taka ir jaunikis, paskui nuotaka šoks su savo tėvu, jaunikis — su savo mo- 
tina ir taip toliau. Visi susispietė pasižiūrėti. Muzikantai užgrojo „Srmo- 
ke Gets in Your Eyes“. 

— Ji labai graži, - šnipštelėjo Ridlė jam prie pat ausies. 

Iš tiesų ji buvo graži. Šoko su Džeisonu Majersu ir atrodė, kad be jo 
(kas, kad porą colių už Rebeką žemesnis) niekas kitas pasaulyje jai ne- 
rūpi. Lėtai sukdamasi parketu ji spindulingai šypsojosi, nors turėjo dirbti 
už du, kadangi jaunikis šoko it mietą prarijęs. 

Klėjus vos tvardėsi. Troško prasibrovęs pro minią iš visų jėgų trenkti 
kumščiu į šlykščią Majerso marmūzę, išvaduoti iš jo letenų savo mergi- 
ną, išsivežti ją kuo toliau, o jos motiną nušauti, jeigu tik ji juos surastų. 

— Vis dar ją myli, ar ne? - vėl sušnibždėjo Ridlė. 

— Ne, viskas baigta, — taip pat tyliai atsakė jis. 

— Myli. Matau. 


— Ne. 

Šiąnakt jaunavedžiai važiuos užbaigti santuokos ceremonijos, nors, ar- 
timai pažinodamas Rebeką, Klėjus žinojo, kad be sekso ji negali apsiei- 
ti. Nevykėlį Majersą ji tikriausiai jau spėjo išmokyti lovos paslapčių. Se- 
kasi jam. Išmokusi iš Klėjaus, dabar moko kitą. Tai nesąžininga. 

Buvo nemalonu į juos žiūrėti. Klėjus pyko ant savęs, kam čia atsi- 
beldė. Juk viskas baigta. Jie atsisveikino. Tačiau Klėjus troško, kad Re- 
beka pamatytų jį su Ridle, kad žinotų, jog jam sekasi gerai ir Rebekos 
nebesiilgi. 

Matyti šokantį Benetą buvo taip pat nemalonu, tik dėl kitų dalykų. 
Kaip būdinga baltajam, šokdamas jis trypčiojo vietoje, o kai tik pajudin- 
davo seną savo užpakalį, muzikantai vos tvardydavosi, kad neimtų gar- 
siai kvatotis. Žandai jau buvo įraudę nuo viskio. 

Džeisonas Majersas šoko su Barbara Van Horn, kuri, kaip iš tolo at- 
rodė, buvo pasidariusi dar porą plastinių operacijų su nuolaida. Buvo 
įsispraudusi į dviem dydžiais per ankštą suknelę, per kurią tam tikrose 
vietose matėsi išsišovusios riebalų raukšlės; atrodė, kad tuoj ims veržtis 
lauk ir visiems pasidarys bloga. Veide be jokios raukšlelės buvo prisilip- 
džiusi nenuoširdžiausią iš visos savo kolekcijos šypseną, Majersas taip pat 
buvo iki ausų išsišiepęs — bičiuliai iki gyvenimo pabaigos. Ji jau smeigė 
jam peilį į nugarą, tačiau jis buvo per žioplas, kad pastebėtų. Deja, ir ji 
pati tikriausiai to nesuvokė. Tiesiog tokia gyvuliška jos prigimtis. 

— Galiu pakviesti jus šokiui? — kažkas paklausė Ridlės. 

— Pasitrauk, — atšovė Klėjus ir nusivedė ją į šokių aikštelę, kur visi 
sukiojosi pagal visai pakenčiamą „Motauną“. Jeigu stovinti Ridlė buvo 
meno kūrinys, tai šokio judesy — tikras nacionalinis lobis. Ji šoko gra- 
cingai, natūraliai jausdama ritmą, gili jos suknelės iškirptė dengė nei per 
daug, nei per mažai, bet jos besiplaikstančio sijono skeltukas retkarčiais 
atidengdavo visą jos kūno grožį. Vyrai žiopsojo susispietę būriais. 

Rebeka taip pat žiūrėjo. Besišnekučiuodama su svečiais, pastebėjo 
sambrūzdį ir, pažvelgusi į tą pusę, pamatė Klėjų, šokantį su gražuole. 
Ją taip pat apstulbino Ridlės grožis, bet dėl kitos priežasties. Dar kiek 
pasišnekučiavusi, nuėjo į šokių aikštelę. 

Tuo tarpu Klėjus, nepraleisdamas nė vieno Ridlės judesio, karštligiš- 
„ku žvilgsniu ieškojo Rebekos. Daina baigėsi, o kai muzikantai užgrojo 
lėtą, tarp jo ir Ridlės įsiterpė Rebeka. 


— Sveikas, Klėjau, - tarė ji, nekreipdama dėmesio į jo porą. - Gal 
pašokim? 

— Gerai, — atsakė į jis. Gūžtelėjusi pečiais, Ridlė pasitraukė, tačiau vie- 
na buvo tik akimirką, nes vyrai būriu šoko prie jos. Išsirinkusi aukščiau- 
sią, apkabino jo kaklą ir pradėjo ritmingai linguoti. 

— Neprisimenu, kad būčiau tave kvietusi, - pasakė Rebeka, dėdama 
jam ant peties ranką. 

— Nori, kad išeičiau? — paklausė jis, prisitraukdamas ją arčiau, bet 
trukdė pūsta vestuvinė suknia. 

— Žmonės žiūri, — tarė ji, nusišypsodama aplinkiniams. - Ko atvažiavai? 

— Švęsti tavo vestuvių. Ir geriau įsižiūrėti į tavo išrinktąjį. 

— Nebūk bjaurus, Klėjau. Tu pavyduliauji. 

— Ne tas žodis. Mielai nutraukčiau jam galvą. 

„ — Kur susiradai tą Barbę? 

— O kas dabar pavyduliauja? 

— Aš. 

— Nesijaudink, Rebeka, į tavo lovą ji nelįs. 

Geriau pagalvojus, visko galėtų būti. Nesvarbu. 

— Džeisonas nėra blogas. 

— Nieko nenoriu apie jį girdėti. Tik nepastok, gerai? 

— Vargu, ar tai tavo reikalas. 

— Ir dar koks. | 

Pro juos praskriejo Ridlė su partneriu. Klėjus pirmą kartą geriau įsi- 
žiūrėjo į jos nugarą, kuri matėsi visa, nes viršutinė suknelės riba buvo 
vos per kelis colius virš nuostabaus, apvalaus jos užpakaliuko. Rebeka 
tai pastebėjo. | 

— Moki jai atlyginimą? — paklausė ji. 

— Dar ne. 

— Ar ji nepilnametė? | 

— O ne. Ji visiškai subrendusi. Sakyk, juk vis dar mane myli. 

— Nemyliu. 

— Meluoji. 

— Būtų geriausia, jeigu dabar išeitum ir ją išsivestum. 

— Žinoma, juk tai tavo šventė. Nenorėjau jos sugadinti. 

— Tik dėl to ir atvažiavai, Klėjau, - ji truputį atsitraukė, bet šoko toliau. 


— Metus palūkėk, gerai? — tarė jis, — iki to laiko turėsiu du šimtus 
milijonų. Sėsim į mano lėktuvą ir - velniop šituos pančius. Plaukiosim 
jachta visą gyvenimą. Tavo tėvai mūsų niekad nesuras. 

Ji sustojo ir tarė: 

— Sudie, Klėjau. 

— Aš lauksiu, - 'atsakė jis ir pajuto, kaip jį kažkas stumtelėjo. 

— Atsiprašau, — tarė Benetas ir, gelbėdamas dukterį, vos krutindamas 
kojas, nusivedė ją į kitą salės pusę. 

Priėjo Barbara. Paspaudusi Klėjui ranką, tvykstelėjo dirbtine šypsena. 

— Nereikia scenų, — ištarė ji nejudindama lūpų ir jie pradėjo tingiai 
krypčioti; vargu ar kas nors būtų tai pavadinęs šokiu. 

— O kaip jūs laikotės, ponia Van Horn? - pasiteiravo Klėjus, atsidū- 
ręs tos gyvatės gniaužtuose. 

— Gerai, kol nepamačiau tavęs. Tikrai žinau, kad į šitą nedidelį po- 
būvį. tavęs niekas nekvietė. 

— Jau ketinau išeiti. 

— Gerai. Nenorėčiau kviesti apsaugos. 

— Nereikės. 

— Nesugadink jai šventės, labai prašau. 

— Jau sakiau. Išeinu. 

Muzika nutilo ir Klėjus staigiai atšlijo nuo ponios Van Horn. Ridlė 
stovėjo vyrų būryje, tačiau Klėjus mostelėjo jai prieiti. Jiedu nulindo į 
salės kampą, kuris sutraukė daugiau gerbėjų nei muzikantai. Klėjus čiu- 
po bokalą alaus ir jau ketino eiti, bet juos apspito būrelis teisininkų. Šie 
norėjo pasišnekučiuoti apie masinių bylų džiaugsmus ir pasiglaustyti prie 
Ridlės. 

Jiems tuščiai ir kvailai plepant, prie Klėjaus priėjo apkūnus jaunuo- 
lis išsinuomotu smokingu. | 

— Aš sargybinis, — šnipštelėjo jis draugiška veido išraiška, kaip tikras 
profesionalas. 
 - Išeinu, - šnipštelėjo jam Klėjus. 

Išmestas iš Van Hornų vestuvinio pobūvio. Išvarytas iš puikiojo Po- 
tomako užmiesčio klubo. Išvažiuodamas su Ridle, prigludusia prie jo pe- 
ties ir rankomis apsivijusia liemenį, jis tarė sau, „Jog tai viena nuostabiau- 
sių jo gyvenimo akimirkų. 


Pranešime buvo rašoma, jog jaunavedžiai medaus mėne- 
siui išvažiuos į Meksiką. Klėjus nutarė pats pakeliauti. Jei- 
J gu kas ir nusipelnė mėnesį pailsėti saloje, tai tik jis. 

Anksčiau neįveikiama jo komanda prarado kryptį. Tikriausiai todėl, 
kad buvo švenčių metas, o gal dėl pinigų. Šiaip ar taip, Džonas, Poletė 
ir Rodnis vis mažiau laiko praleisdavo biure. 

Taip pat ir Klėjus. Čia buvo jaučiama įtampa ir nesantaika. Daugelis 
„Dilofto“ klientų menkomis kompensacijomis buvo nepatenkinti. Pasi- 
pylė pikti laiškai. Vengimas telefono skambučių tapo sporto šaka. Kele- 
tas klientų susirado biurą ir, prisistatę mis Glik, reikalavo įleisti pas po- 
ną Karterį, kuris, kaip tyčia, visuomet būdavo išvykęs į svarbų teismo 
posėdį. Paprastai jis nuo tokių audrų slapstydavosi savo kabinete, užsi- 
rakinęs duris. Po vienos ypač audringos dienos jis paskambino Peitonui 
Frenčui. I 

— Laikykis, seni, - tarė Frenčas. — Taip būna visuomet. Masinės by- 
los atneša tau turtus, o visa kita — tamsioji reikalo pusė. Tam reikia tu- 
rėti kietą odą. 

Kiečiausią odą firmoje turėjo Oskaras Malrūnis, kuris nesiliovė Klė- 
jaus stebinęs savo organizaciniais sugebėjimais ir ambicija. Malrūnis dirb- 
davo po penkiolika valandų per parą, versdamas „Jeilio filialą“ kaupti 
„Dilofto“ pinigus taip sparčiai, kaip tik buvo įmanoma. Jis noriai ėmėsi 
šios nemalonios užduoties. Kai Džonas neslėpė savo planų plaukti ap- 
link pasaulį, Poletė užsimindavo metams vyksianti į Afriką studijuoti me- 
no, o Rodnis vis užsimindavo miglotai, jog nebedirbsiąs, buvo akivaiz- 
du, jog netrukus firmoje atsiras laisvų vietų. 

Buvo akivaizdu, kad Oskaras taip pluša, siekdamas partnerystės ar- 
ba bent jau savo dalies. Jis studijavo vis dar siautėjančią didžiulę „Sti- 
penos Beno“ - liesinančių tablečių, kurios kenkė Žmonių sveikatai, - bylą 
ir buvo įsitikinęs, jog, nepaisant nesiliaujančios reklamos, galima surasti 
dar mažiausiai tūkstantį ieškovų. 

„Jeilio filiale“ jau dirbo vienuolika advokatų, iš kurių septyni buvo 
Jeilio absolventai. „Spaudykla“ išsipūtė iki dvylikos asistentų, bet visi bu- 
vo iki ausų užsivertę bylomis ir dokumentais. Abu padalinius Klėjus ne- 
dvejodamas galėjo palikti kelioms savaitėms Malrūnio priežiūrai. Jis ne- 
abejojo, kad grįžęs biure ras geresnę tvarką, nei paliko išvažiuodamas. 


Kalėdos jam buvo šventė, kurios jis stengėsi nepastebėti, nors tai buvo 
sudėtinga. Jis neturėjo artimųjų, kuriuos norėtų aplankyti. Rebeka vi- 
suomet labai stengdavosi jį įtraukti į Van Hornų renginius, ir nors ver- 
tino jos pastangas, Kūčių vakarą jam buvo maloniau vienam gurkšnoti 
pigų vyną tuščiame bute ir žiūrėti per televiziją rodomus filmus, nei 
džiaugtis dovanomis kartu su žmonėmis, kurių nemėgo. Jo dovanos nie- 
kuomet neįtikdavo. 

Ridlės šeima gyveno Gruzijoje ir neketino atvažiuoti. Iš pradžių ji ma- 
nė, kad negalės pakeisti foto sesijų laiko ir kelioms savaitėms išvažiuo- 
ti. Tačiau jos ketinimas šildė jo širdį. Ji tikrai norėjo skristi į salas ir su 
juo leisti laiką paplūdimyje. Galiausiai ji atsisakė dirbti per šventes ir 
klientui pasakė, kad šis galįs ją atleisti, jai vis vien. 

Tai buvo pirma kelionė nuosavu lėktuvu. Jis pajuto, kad nori jai pa- 
daryti kuo didesnį įspūdį. Iš Vašingtono iki Santa Liučijos — milijonas 
mylių, keturios valandos skridimo nenusileidžiant. Jiedu paliko šaltą ir 
pilką miestą, o kai išlipo iš lėktuvo, buvo saulėta ir karšta. Muitininkai 
juos praleido nė nežvilgtelėję, bent jau į Klėjų. Į Ridlę gręžiojosi ir ja 
žavėjosi visi vyrai. Klėjus pradėjo prie to priprasti, o ji vyrų jai rodomo 
dėmesio nė nepastebėdavo. Jai tas buvo taip įprasta, kad paprasčiausiai 
visus ignoravo, o tai vyrus tik dar labiau kurstė. Tokia daili būtybė, to- 
bula nuo galvos iki kojų, bet tokia tolima ir neliečiama. 

Mustiką, mažai kam prieinamą salą, priklausančią turtingoms garse- 
nybėms, kurioje yra visko, išskyrus pakankamai ilgą privatiems lėktuvams 
nusileidimo taką, jie pasiekė vietiniu lėktuvėliu per penkiolika minučių. 
Čia turėjo vilas roko žvaigždės, aktorės ir milijardieriai. Namas, kuriame 
jie gyvens savaitę, anksčiau priklausė kažkokiam princui, kuris jį pardavė 
naujajam turtuoliui, o šis jį nuomodavo, kai pats neatostogaudavo. 

Ta sala buvo kalnas, iš visų pusių apsuptas ramių Karibų jūros van- 
denų. Iš trijų tūkstančių pėdų aukščio jis atrodė tamsus, vešliai apau- 
gęs, kaip iš paveikslėlio. Leidžiantis Ridlė laikėsi sugniaužusi rankas, kol 
nepasirodė siaurutis nusileidimo takas. Lakūnas su šiaudine kepure ant 
galvos būtų galėjęs nutupdyti lėktuvą ir užrištomis akimis. . 

Šalia atviro džipo jų jau laukė iki ausų išsišiepęs vairuotojas ir vyriau- 
siasis liokajus. Sumetę gana lengvus savo krepšius į galą, jie leidosi kil- 


ti vingiuotu keliu. Čia nebuvo nei viešbučių, nei daugiaaukščių, nei tu- 
ristų, nei automobilių. Per dešimtį minučių jie neišvydo nė vieno. Namas 
pastatytas kalno šlaite, kaip pasakojo Maršalas, nors tai buvo tik kalva. 
Vaizdai gniaužė kvapą - du šimtai pėdų aukščiau jūros, o aplink - be- 
galinė vandenų platybė. Iki pat horizonto nebuvo matyti nei jokios salos, 
nei laivų, nei Žmonių. | 

Pagrindiniame name buvo keturi ar penki miegamieji (Klėjus jų net 
nesuskaičiavo), kuriuos jungė plytelėmis iškloti koridoriai. Pietums bu- 
vo galima užsisakyti visko, ko širdis geidžia, nes čia buvo virėjas. Dar - 
sodininkas, dvi tarnaitės ir vyriausiasis liokajus — iš viso penki žmonės 
ir Maršalas, kurie gyveno gretimame pastate. Jiems dar neišsikrovus sa- 
vo daiktų, Ridlė beveik visiškai išsirengė ir šoko į baseiną. Be liemenė- 
lės, o vietoje kelnaičių — tik su siauru, vos įžiūrimu raišteliu ji atrodė 
visiškai nuoga. Kaip tik tuomet, kai Klėjus jau manė prie jos kūno gro- 
žio pripratęs, jam vėl ėmė svaigti galva. 

Pietums ji kiek prisidengė. Jiems buvo patiekta šviežių jūros gėrybių 
ir, žinoma, karališkųjų krevečių bei austrių. Išgėręs porą alaus, Klėjus 
nusvirduliavo prie hamako ilgai siestai. Rytoj —- Kūčios, na ir kas. Da- 
bar Rebeka kokiame nors viešbutyje — spąstuose turistams — glamonė- 
jasi su savo Džeisoniuku. | 

Na ir kas. 


Praėjus dviem dienoms po Kalėdų, atskrido Maksas Peisas su drau- 
ge. Ji buvo vardu Valerija — raukšlėta, tarški kaip kaimietė, plačių pe- 
čių, visai be makiažo ir su labai nemalonia šypsena. Maksas buvo labai 
gražus vyras, tačiau jo draugužė - visiškai nepatraukli. Tikėkimės, Vale- 
rija maudysis su drabužiais. Paspausdamas jai ranką, Klėjus pajuto nu- 
ospaudas delne. Na, bent jau Ridlei nebus pagundos. 

Nieko nelaukęs Peisas persivilko šortais ir šoko į baseiną. Valerija i iŠ- 
sitraukė žygio batus ir paklausė, kur yra pėsčiųjų takai. Klėjus atsakė, 
kad reikėtų paklausti Maršalo, nes jis pats nežino, ar apskritai čia yra 
takų. Valerija, žinoma, liko nepatenkinta, bet vis tiek I išėjo ieškoti uolų. 
Ridlė užsidarė svetainėje žiūrėti filmų. 


Kadangi Peisas biografijos neturėjo, tai jiems beveik nebuvo apie ką 
kalbėtis. Bet tik iš pradžių. Netrukus paaiškėjo, kad jis turi rimtą su- 
manymą. 

— Pasikalbėkim apie reikalą, — tarė jis pasnūduriavęs saulėje. Jiedu 
nuėjo į barą, Maršalas atnešė gėrimų. 

— Yra dar vieni vaistai, - pradėjo Peisas, o Klėjus tuoj pat pagalvojo 
apie pinigus. —- Verslas bus didelis. 

— Na štai, ir vėl. 

— Tačiau šįkart planas kitoks. Noriu savo dalies. 

— Kam tu dirbi? 

— Sau. Ir tau. Noriu dvidešimt penkių procentų advokato atlygio. 

— Koks jis? | 

— Gali būti didesnis net už „Diloftą“. 

— Tuomet imk dvidešimt penkis procentus. Jeigu nori, imk daugiau. 

Į tuos nešvarius darbelius buvo įklimpę abu, taigi Klėjus negalėjo at- 
sisakyti. 

— Užteks dvidešimt penkių, - atsakė Maksas ir ištiesė paspausti ran- 
ką. Sutarta. 

— Na, tai kas ten. 

— Moteriški hormoniniai vaistai „Maksatilas“. Juos vartoja mažiau- 
siai keturi milijonai moterų nuo keturiasdešimt penkerių iki septynias- 
dešimt penkerių metų amžiaus. Šitas farmacijos stebuklas pasirodė prieš 
penketą metų. Labai veiksmingas. Be to, jį atkakliai perša kaip profi- 
laktinę priemonę nuo kaulų retėjimo, aukšto kraujospūdžio ir širdies li- 
gų. Gamintojas - „Gofmanas“. 

— „Gofmanas“? Skustuvų peiliukai ir skystis burnai skalauti? 

— Tas pats. Pernai jų apyvarta buvo dvidešimt vienas milijardas. Pel- 
ningiausias iš pelningiausių, ir saugus. Labai nedaug įsiskolinimų, geras 
vadovavimas. Laikantis amerikietiškos tradicijos. Tačiau su „Maksatilu“ 
paskubėjo. Tipiška istorija — milžiniškas pelnas, vaistai atrodo nepavo- 
jingi; prastūmė pro Asociaciją ir iš pradžių visi buvo laimingi. Gydyto- 
jai dievino „Maksatilą“. Moterys kraustėsi dėl jo iš proto, nes veikia 
nuostabiai. m 

— Bet? | . 

— Bet yra problemų. Didelių problemų. Pagal vyriausybės tyrimų pro- 
gramą buvo stebima dvidešimt tūkstančių moterų, kurios tuos vaistus pra- 


dėjo vartoti anksčiausiai. Programa neseniai buvo užbaigta, po kelių savai- 
čių turi būti ataskaita. Ji bus sukrečianti. Daliai moterų „Maksatilas“ smar- 
kiai padidina krūties vėžio, širdies nepakankamumo ir infarkto pavojų. 

— Kiek procentų? 

— Apie aštuonis. 

— Kas Žino apie ataskaitą? 

— Tik keletas asmenų. Turiu kopiją. 

— Kažkodėl nesistebiu. 

Klėjus nugėrė iš butelio ir apsidairė, ar nėra netoliese Maršalo. Šir- 
dis smarkiai plakė. Mustikoje jam staiga pasidarė nuobodu. 

— Keletas advokatų jau tyko, bet jie nematė vyriausybės ataskaitos, — tę- 
sė Peisas. - Vienas ieškinys jau pareikštas, Arizonoje, bet ne kolektyvinis. 

— O koks? 

— Senoviškai, kaip civilinės teisės pažeidimas. Individualus. 

— Nuobodu. 

— Nelabai. Tas advokatas - žmogus su charakteriu. Deilas Munihe- 
mas, iš Taksono. Bylas nagrinėja po vieną ir niekad nepralaimi. Jis jau 
išėjo į tiesiąją ir „Gofmaną“ puls pirmas. Tai gali duoti toną visam susi- 
tarimui. Svarbiausia — pirmiesiems pareikšti kolektyvinį ieškinį. To turė- 
jai išmokti iš Peitono Frenčo. 

— Galime būti pirmieji, - tarė Klėjus, tarsi jam tai būtų įprastas da- 
lykas. 

— Ir gali tai padaryti vienas, be Frenčo ir kitų sukčių. Įteik jį Vašing- 
tone, paskui paleisk reklamą. Jis bus milžiniškas. 

— Toks, kaip „Diloftas“. | 

— Jeigu viskam vadovausi tu. Aš būsiu antrame plane, atliksiu visą 
juodą darbą. Tam tikruose sluoksniuose turiu naudingų ryšių. Byla bus 
tavo, o tavo pavardė privers „Gofmaną“ nusileisti. 

— Greitas susitarimas? 

— Gal ir ne toks greitas, kaip dėl „Dilofto“, nes tas buvo nepaprastai 
greitas. Reikės paruošti namų darbus, surinkti reikiamus įrodymus, pa- 
vaistus, ir atkakliai siekti pirminio bylos nagrinėjimo teisme. Turėsi „Gof- 
maną“ įtikinti, kad susitarimas tavęs nedomina ir kad sieki teismo - di- 
džiulio viešo spektaklio savame kieme. | | 

— Rizika? | 


— Jokios, išskyrus tai, kad reklama ir pasiruošimas teismui kainuos 
milijonus. 

— Tai ne problema. 

— Atrodo, kad turi sugebėjimų leisti pinigus. 

— Tai tik maža dalis. 

— Norėčiau milijono dolerių avansu. Kol gausiu savo dalį, - Peisas 
gurkštelėjo iš savo taurės. - Turiu susitvarkyti kai kuriuos reikalus. 

Klėjui atrodė keista, kad Peisui reikia pinigų. Vis dėlto, turėdamas 
jų tiek daug ir varžomas „Tarvano“ paslapties, prieštarauti jis negalėjo. 

— Sutinku, — tarė jis. 

Kai grįžo visa permirkusi nuo prakaito, bet šiek tiek atsipalaidavusi 
Valerija, jie ilsėjosi hamakuose. Nusimetusi visus drabužius, ji šoko į ba- 
seiną. 

— Mergina iš Kalifornijos, — tyliai paaiškino Peisas. 

— Kas nors rimto? — atsargiai pasidomėjo Klėjus. 

— Tai kartu, tai atskirai, jau senokai, - ir daugiau nieko nebeaiškino. 

Mergina iš Kalifornijos pareikalavo pietų be mėsos, be Žuvies, be viš- 
tienos, be kiaušinių ir be sūrio. Alkoholio ji taip pat nevartojanti. Vi- 
siems kitiems Klėjus užsakė keptos kardžuvės. Pietūs praėjo greitai, Ridlė 
nekantravo užsidaryti savo kambaryje, lygiai taip pat troško pabėgti nuo 
Valerijos ir Klėjus. 

Peiso ir jo draugužės viešnagė užtruko dar dvi dienas. Jis atvyko su rei- 
kalu ir, jį sutvarkęs, susiruošė išvykti. Klėjus žiūrėjo, kaip Maršalas tuo 
pačiu džipu, tik kur kas greičiau išveža juos Žemyn vingiuojančiu keliu. 

— Ar bus dar svečių? — paklausė Ridlė. 

— Ne, - su palengvėjimu atsakė Klėjus. 

„- Gerai. 


Metų pabaigoje visas aukštas virš jo firmos liko tuščias. 

Pusę jo išsinuomojęs, Klėjus suvienijo savo operacijas. Iš 

„Spaudyklos“ perkėlė dvylika asistentų ir penkias sekre- 
tores; kitoje vietoje dirbę „Jeilio filialo“ advokatai taip pat buvo per- 
kelti į Konektikuto aveniu, kur nuoma brangesnė ir kur jie jautėsi kur 
kas geriau. Jis norėjo, kad visa firma būtų po. vienu stogu, čia pat po 
ranka, nes ketino išspausti iš jų paskutinį prakaito lašą. 


Naujuosius metus pradėjo nuožmiu darbo grafiku: biure - šeštą, pus- 
ryčiai, pietūs, o kartais ir vakarienė — prie darbo stalo. Jis pats papras- 
tai užtrukdavo iki aštuonių ar devynių, taigi ir kitiems nepaliko jokių abe- 
jonių, jog iš tų, kurie nori su juo dirbti, tikisi to paties. 

Džonas nepasiliko. Sausio viduryje jis išėjo, jo kabinetas buvo ištuš- 
tintas, atsisveikinimas — trumpas. Jachta jau laukia. Neskambink. Tik per- 
vesk pinigus į sąskaitą Aruboje. 

"Jau kurį laiką Oskaras Malrūnis žvalgėsi į Džono kabinetą, kuris bu. 
vo didesnis negu jo, su gražesniu vaizdu pro langus, bet dabar Oskarui 
tai nerūpėjo. Svarbiausia tai, kad jis dabar bus arčiau Klėjaus. Malrūnis 
užuodė pinigus, didelius pinigus. Su „Diloftu“ jis apsišovė, tačiau dabar 
to nebus. Jis ir jo bičiuliai iš Jeilio jautėsi apgauti korporacinės teisės, 
kuri jiems buvo kalama į galvas, taigi iš keršto jie pasiryžo praturtėti. O 
kas tokiam kerštui galėtų tikti labiau už advokato paslaugų siūlymą ir 
ligonių vaikymąsi? Didesnio įžeidimo tiems mėlynkraujams standžiomis 
apykaklėmis ir nesugalvosi. Masiniai ieškiniai — ne teisės praktika. Tai — 
sukta verslo rūšis. 

Tas senas plevėsa graikas, kuris vedė Poletę Tulos, o paskui paliko, kaž- 
kaip suuodė, kad ji praturtėjo. Atskridęs į Vašingtoną paskambino į praš- 
matnų butą, kurį jai buvo padovanojęs, ir atsakiklyje paliko žinutę. Išgir- 
dusi jo balsą, Poletė lėkte išlėkė į Londoną. Ten išbuvo visas atostogas ir 
vis dar slapstėsi. Kol Klėjus buvo Mustikoje, elektroniniu paštu ji vis siun- 
tinėjo jam laiškus ir nurodinėjo, kaip grįžus tvarkyti jos skyrybų reikalus. 
Klėjus paruošė reikiamus dokumentus, tačiau niekaip negalėjo surasti grai- 
ko. Nerado jo ir Poletė. Galbūt po kelių mėnesių ji sugrįš, o gal ir ne. 

— Atleisk, Klėjau, — atsiprašinėjo telefonu, — bet dirbti aš tikrai ne- 
benoriu. 

Taigi Malrūnis tapo jo patikėtiniu ir didelių ambicijų turinčiu neofi- 
cialiu partneriu. Su savo komanda jis studijavo kintantį masinių ieški- 
nių peizažą. Nagrinėjo įstatymus ir procedūras. Skaitė mokslinius aka- 
demikų straipsnius ir advokatų pasakojimus apie kautynes teismuose. 
Naršė po daugybę interneto svetainių — vienoje rado visą Jungtinėse Vals- 
tijose galimų masinių ieškinių sąrašą (iš viso — vienuolika tūkstančių), 
kitoje - nurodymų potencialiems ieškovams, kaip prisidėti prie masinio 
ieškinio ir gauti kompensaciją; dar kita buvo skirta įstatymams, susiju- 
siems su moterų sveikata, dar viena - vyrams; keletas svetainių buvo skir- 


ta „Stipenos Beno“ piliulių fiasko; keletas — tabako bylai. Dar niekuo- 
met į blogos produkcijos gamintojus nebuvo nutaikyta tiek daug galin- 
gų ir puikiai finansuojamų protų. 

Malrūnis turėjo planą. Kai įteikta tiek daug kolektyvinių ieškinių, fir- 
ma didžiules savo lėšas galėtų skirti naujų klientų paieškai. Reklamai ir 
rinkodarai Klėjus pinigų turi, todėl galima išsirinkti pelningiausius ko- 
lektyvinius ieškinius ir nusitaikyti į dar neišnaudotą rezervą. Kaip ir „Di- 
lofto“ byloje, beveik kiekvienas ieškinys tam tikram laikui buvo paliktas 
atviras naujiems ieškovams, kad šie galėtų gauti kompensacijas, kurios 
jiems teisėtai priklauso. Klėjaus firma paprasčiausiai galėtų susirinkti kitų 
kolektyvinių ieškinių likučius, bet pareikalautų didesnio advokatų atly- 
gio. Jis pasinaudojo „Stipenos Beno“ pavyzdžiu. Potencialių ieškovų ga- 
lėjo būti apie tris šimtus tūkstančių, taigi nesurastų dar likę net apie šim- 
tą tūkstančių ir niekas jiems neatstovauja. Byloje buvo susitarta; kom- 
panija žarstė milijonus. Pretenduojančiam į kompensaciją ieškovui terei- 
kėjo kreiptis į bylos administratorių, prisijungti prie kolektyvinio ieški- 
nio, gauti medicininius įrodymus ir pasiimti pinigus. 

Tarsi generolas savo pulkus, du advokatus ir asistentą Klėjus pasky- 

Trė į „Stipenos Beno“ frontą. Malrūnis norėjo daugiau, tačiau Klėjus tu- 
rėjo kitų planų. Jis rengė karą prieš „Maksatilą“, kuriam ketino vado- 
vauti pats. Oficialiai vis dar nepaskelbta vyriausybės ataskaita (Maksas 
ją,, matyt, pavogė) buvo šimto keturiasdešimties puslapių apimties, joje 
buvo gausu kompaniją demaskuojančių išvadų. Prieš atiduodamas Mal- 
rūniui, Klėjus ją perskaitė du kartus. 
+ Buvo sausio pabaiga, už lango pustė, gerokai po vidurnakčio, o jie 
vis dar peržiūrinėjo ataskaitą, rengdami puolimo planus. „Maksatilo“ 
bylai Klėjus paskyrė Malrūnį, dar du advokatus, du asistentus ir tris 
sekretores. 

Antrą nakties, už posėdžių kambario lango siaučiant pūgai, Malrū- 
nis pasakė, kad norėtų aptarti kai ką nemalonaus: 

— Mums reikia daugiau pinigų. 

— Kiek? — paklausė Klėjus. 

— Mūsų dabar trylika, visi iš didelių firmų, kur neblogai uždirbdavo- 
me. Dešimt vedę, dauguma iš jų turi vaikų, sunku išsiversti, Klėjau. Tu 
mus priėmei metams už septyniasdešimt penkis tūkstančius ir mes tik- 
rai labai tuo džiaugiamės. Tačiau sunku įsivaizduoti, ką reiškia, kai po 


Jeilio ar kitos akademijos tave pakviečia dirbti didelė firma, dirbi, su- 
kuri šeimą, o paskui tave išmeta į gatvę tuščiomis kišenėmis. Tai šiek 
tiek užgauna savimeilę, supranti? 

— Suprantu. 

— Tu man padvigubinai atlyginimą ir nė neįsivaizduoji, kaip aš tau už 
tai dėkingas. Bet ir kitiems vaikinams sunku. O jie išdidūs. 

— Kiek? 

— Nenorėčiau prarasti nė vieno iš jų. Jie protingi. Dirba, negailėda- 
mi jėgų. 

— Štai kas, Oskarai. Dabar esu labai dosnus. Su kiekvienu sudarau 
po naują sutartį metams ir moku po du šimtus tūkstančių. O jūs. dirba- 
te negailėdami nei laiko, nei jėgų. Mums į rankas plaukia milžiniški pi- 
nigai, kur kas didesni nei praėjusiais metais. Jūs, vyrai, darbuojatės, o 
aš moku premijas. Dideles premijas. Dėl suprantamų priežasčių, Oska- 
rai, man labai patinka premijos. Sutarta? 

— Bus padaryta, šefe. 

Snigti ėmė smarkiau, buvo pavojinga važiuoti; todėl jie tęsė savo ma- 
ratoną toliau. Klėjus turėjo preliminarias išvadas apie Pensilvanijos kom- 
paniją Ridsburge, kuri gamino blogos kokybės cementą. Vesas Solsberis 
jam perdavė tą bylą, apie kurią buvo užsiminęs Niujorke. Cementas ne- 
buvo toks jaudinantis dalykas, kaip pūslės navikai, trombai ir prakiurę 
širdies vožtuvai, tačiau pinigai juk vis tiek žali. Jiedu paskyrė du advo- 
katus ir asistentą kolektyviniam ieškiniui paruošti ir rasti ieškovų. | 

Jau dešimt valandų jie sėdėjo posėdžių kambaryje, gerdami kavą, val- 
gydami nebešviežias spurgas; už lango siautėjo tikra pūga, o jie vis kūrė 
sąmokslo planą visiems metams. Paprastas apsikeitimas idėjomis virto 
svarbiu pasitarimu. Pamažu ryškėjo naujos, kryptingos ir tikslingos ad- 
vokatų firmos kontūrai. 


Klėjaus reikia prezidentui! Nors iki rinkimų buvo likę dar dveji me- 
tai, jo priešai jau rinko lėšas vagonais. Jis ryžtingai palaikė advokatus 
nuo tų laikų, kai tik buvo išrinktas senatoriumi; iš tikrųjų kadaise jis ir 
pats buvo nedidelio miestelio advokatas ir iki šiol tuo didžiavosi, o da- 
bar jam prireikė Klėjaus pagalbos, kad atremtų savanaudiškus didžiojo 


verslo interesus. Jis kviečiąs Klėjų asmeniškai susipažinti per „Preziden- 
tinį reviu“, kuriame dalyvaudavo galingiausieji advokatai ir darbdaviai, 
galintys išrašyti čekį apvaliai sumai ir turintys laiko posėdžiauti. 

Priešininkai rengė dar vieną kolektyvinį puolimą, kurį vadino neati- 
dėliotina civilinių ieškinių reforma. Jie siekė smarkiai apriboti tiek fak- 
tinių, tiek baudinių nuostolių atlyginimą. Jų tikslas buvo sugriauti ko- 
lektyvinių ieškinių sistemą, kuri kolektyvinių ieškinių advokatams buvo 
tokia naudinga. Jie siekė, kad gydytojams nebebūtų keliamos bylos. 

Prezidentas, kaip visuomet, laikysis tvirtai, tačiau jam reikia pagal- 
bos. Gražus, auksiniu reljefišku šriftu atspausdintas trijų puslapių laiš- 
kas baigėsi prašymu paaukoti pinigų, labai daug pinigų. Klėjus paskam- 
bino Peitonui Frenčui, kuris, net keista, atsitiktinai užsuko į savo biurą 
Biloksyje. Frenčas, kaip visuomet, buvo atžarus: 

— Išrašyk tą prakeiktą čekį, — tarė jis. 

Klėjus skambino „Prezidentinio reviu“ direktoriui, šis - jam. Jis net 
pamiršo, kiek ketino paaukoti, bet tik ne 250 000 dolerių, kuriems jis 
galų gale išrašė čekį. Kurjeris jį pristatė į Baltuosius rūmus. Po keturių 
valandų kitas kurjeris iš Baltųjų rūmų atnešė Klėjui nedidelį voką. Ant 
prezidento korespondencinės kortelės ranka buvo parašyta: 

Brangusis Klėjau, šiuo metu esu Kabineto posėdyje (stengiuosi ne- 
užmigti), kitaip būčiau paskambinęs. Ačiū už paramą. Susitiksime pri- 
ėmime. 


Pasirašyta prezidento. | 

Gražu, bet už ketvirtį milijono galima buvo tikėtis bent tiek. Kitą 
dieną kurjeris iš Baltųjų rūmų atnešė pakvietimą. Ant voko buvo ant- 
spaudas: „SKUBU. PAGEIDAUTINA ATSAKYTI. Klėjus su ponia 
kviečiamas oficialių pietų, rengiamų Argentinos prezidento garbei. Ži- 
noma, juodas kaklaraištis. RSVP* Nedelsiant, kadangi iki renginio bu- 
vo likusios tik keturios dienos. Nuostabu, ką Vašingtone galima nusi- 
pirkti už 250 000 dolerių. | 

Ridlei, žinoma, reikėjo tinkamos suknelės, o kadangi už ją mokės Klė- 
jus, tai jos pirkti važiavo kartu. Jam tai nebuvo sunku, juo labiau kad 
jis norėjo padėti jai išsirinkti. Palikta be priežiūros, ji tikriausiai apstul- 


 * rėponder s'il vous plait pr prašom atsakyti (rašoma pakvietimuose) 


bintų argentiniečius ir kitus svečius kokiu norg kiaurai permatomu au- 
diniu arba skeltuku nuo liemens. Ne, Klėjus būtinai turi pamatyti, ką ji 
ketina pirkti: 

Tačiau jos skonis ir poreikiai buvo kuklūs. Jai viskas tiko. Šiaip ar 
taip, ji dirbo modeliu (nors, atrodo, laiko darbui skyrė vis mažiau). Ga- 
liausiai ji išsirinko nuostabią, bet kuklią raudoną suknelę, atidengiančią 
kur kas mažiau kūno, nei ji paprastai demonstruodavo. Nusiderėjo iki 
3000 dolerių. Dar - bateliai, perliukų vėrinukas, auksinė apyrankė su dei- 
mantais —- Klėjui tai kainavo tik 15 000 dolerių. 

Jiems sėdint limuzine priešais Baltuosius rūmus ir laukiant, kol ap- 
sauga patikrins tuos, kurie buvo prieš juos, Ridlė tarė: 

— Negaliu patikėti, kad aš, neturtinga mergina iš Gruzijos, važiuoju į 
Baltuosius rūmus. 

Ji buvo įsikibusi Klėjui į dešinę parankę. Jo ranka buvo ant šlaunies. 


"Susijaudinus jos akcentas būdavo ryškesnis. 


— Sunku patikėti, — tarė jis, jaudindamasis ne mažiau už ją. 

Jiems išlipus iš limuzino po tentu prie Rytinio sparno, jūrų pėstinin- 
kas paradine uniforma paėmė Ridlę už parankės ir palydėjo į Baltųjų 
rūmų Rytinį kambarį, kur susirinkę svečiai vaišinosi gėrimais. Klėjus se- 
kė iš paskos, žvelgdamas į Ridlės nugarą ir mėgaudamasis kiekviena aki- 
mirka. Nenoriai paleidęs Ridlę, jūrų pėstininkas pasišalino pasitikti ki- 


2 "tų viešnių. Fotografas juos nufotografavo. 


Priėję prie besišnekučiuojančiųjų grupelės, jie prisistatė Žmonėms, su 
kuriais tikriausiai niekuomet nebesusitiks. Paskelbė pietus ir svečiai su- 
ėjo į Valstybinę salę, kurioje vienas šalia kito buvo sustatyta penkiolika 


- stalų, kiekvienas — dešimčiai asmenų, su daugybe porceliano, sidabro bei 


krištolo. Vietos buvo nurodytos, nė viena pora nebuvo pasodinta kartu. 
Klėjus palydėjo Ridlę prie stalo, surado jos vietą, padėjo atsisėsti, pa- 


"kštelėjo į skruostą ir tarė: 


— Sėkmės. 
Ji atsakė modelio šypsena, spindinti ir pasitikinti savimi, tačiau jis ma- 


tė, kad tą akimirką ji buvo tik išsigandusi maža mergaitė iš Gruzijos. Jam 


nenuėjus nė dešimties žingsnių, du vyrai jau tiesė jai rankas norėdami 
prisistatyti. | 

Klėjui vakaras grėsė būti nuobodus. Jam iš dešinės sėdėjo kažkokia 
visuomenės dama iš Manheteno - raukšlėta, karinga senė sudžiūvusios 


slyvos veidu, badavusi tiek, kad buvo panaši į lavoną. Be to, buvo prie- 
kurtė ir kalbėjo visu balsu. Jam iš kairės sėdėjo Vidurio vakarų preky- 
bos centrų magnato dukra. Jos tėvas su prezidentu lankęs tą patį kole- 
džą. Klėjus nukreipė savo dėmesį į ją, bet po penkių minučių suvokė, 
jog su ja nėra apie ką kalbėti. 

Laikas sustojo. 

Jis sėdėjo nugara į Ridlę ir nė neįsivaizdavo, kaip ji laikosi. 

Prezidentas pasakė kalbą, paskui buvo patiekti pietūs. Priešais Klėjų 
sėdėjęs operos dainininkas nuo vyno įkaušo ir ėmė pasakoti nešvankius 
anekdotus. Kalbėjo garsiai, skambiai, tarsi būtų kalnuose, ir visai nesi- 
varžydamas mišrioje draugijoje švaistėsi nešvankybėmis, o dar - Baltuo- 
siuose rūmuose. . 

Iškentęs tris valandas, Klėjus atsistojo atsisveikinti su visais nuosta- 
biais naujaisiais draugais. Pietūs baigėsi. Rytiniame kambaryje muzikantai 
derino instrumentus. Susiradęs Ridlę nuėjo ten, kur girdėjosi muzika. 
Prieš pat vidurnaktį, išretėjus publikai, prie entuziastingiausių šokėjų pri- 
sijungė ir prezidentas su pirmąja dama. Atrodė, kad nuoširdžiai džiau- 
giasi, galėdamas susipažinti su Klėjumi Karteriu. 

-— Skaičiau straipsnius. Gerai padirbėta. 

— Dėkoju, pone prezidente. 

— Kas ta paukštytė? 

— Draugė. 

Įdomu, ką darytų feministės sužinojusios, kad prezidentas moterį pa- 
vadino „paukštyte“? 0 

— Galiu pašokti su ja? 

— Žinoma, pone prezidente. 

Ir mis Ridal Petašnakol, dvidešimt ketverių metų buvusi studentė iš 
Gruzijos, atsidūrė Jungtinių Amerikos Valstijų prezidento glėbyje. 


Naują „Golfstrimą“ bus galima pristatyti tik po dvidešimt 

dviejų mėnesių, o gal ir vėliau, tačiau ne tai buvo didžiau- 

sia kliūtis. Dabar jis, pilnas naujausių prietaisų ir nieknie- 

kių, kainavo 44 milijonus dolerių. Buvo paprasčiausiai per brangus, bet 


Klėjus labai jo norėjo. Tarpininkas paaiškino, jog „G-5“ dažniausiai perka 
po du, po tris didelės, milijardus uždirbančios korporacijos, ir visą laiką 


jais naudojasi. Kadangi jis būtų vienintelis savininkas, tai pradžiai labiau 
apsimokėtų išsinuomoti kiek senesnį lėktuvą, tarkim, pusei metų, kad 
jis įsitikintų, ko jam reikia. Tada galėtų jį įsigyti, o devyniasdešimt pro- 
centų nuomos mokesčio būtų įskaityta į pardavimo kainą. 

Kaip tik tokį lėktuvą tarpininkas ir turėjo. Tai buvo 1998 metų mo- 
delis „G-4 SP“, kurį viena kompanija neseniai iškeitė į naują „G-5“. Net 
širdis ėmė smarkiau plakti, kai Klėjus pamatė jį didingai stovintį prie 
rampos Nacionaliniame Reigano oro uoste. Lėktuvas buvo baltas it snie- 
gas, skoningai papuoštas tamsiai mėlynomis juostelėmis. Į Paryžių - še- 
šios valandos. Į Londoną - penkios. 

Su tarpininku pakilo į saloną. Vargu, ar jis buvo mažesnis nei Peito- 
no Frenčo lėktuve. Visur oda, raudonmedis, žalvariniai apvadai. Virtu- 
vė, baras, gale — poilsio kambarys. Priekyje —- naujausia aviacinė elek- 
tronika. Viena sofa buvo ištiesiama ir paverčiama lova, ir akimirką jis 
prisiminė Ridlę; dviese po apklotais keturiasdešimties tūkstančių pėdų 
aukštyje. Įmantri stereofoninė, vaizdo aparatūra, telefono ryšys. Faksas, 
kompiuteris, internetas. 

Lėktuvas atrodė visiškai naujas. Pardavėjas paaiškino, kad jis ką tik 
pristatytas iš dirbtuvių, korpusas perdažytas, interjeras atnaujintas. Tru- 
putį pasiderėjęs tarė: | 

— Trisdešimt milijonų, ir jis jūsų. | 

Susėdę prie staliuko, pradėjo tartis. Mintis apie lėktuvo nuomą greit 
išgaravo. Turėdamas tokias pajamas, Klėjus be jokių sunkumų galėjo gau- 
ti nemenką paskolą. Įkaitinė pažyma būtų 300 000 dolerių - tik truputį 
daugiau, nei mėnesinis nuomos mokestis. O jeigu užsimanytų jį pakeis- 
ti, tai tarpininkas priimtų lėktuvą atgal pagal aukščiausią rinkos įverti- 
nimą ir parūpintų jam tokį, kokio jis pageidaus. 

Du lakūnai kainuos 200 000 dolerių per metus, įskaitant priemokas, 
apmokymą ir visa kita. Klėjus galėtų pagalvoti apie lėktuvo įregistravi- 
mą korporacinėje užsakomojoje kompanijoje. 

— Priklausomai nuo to, kiek juo naudositės, iš tos kompanijos galite 
gauti iki milijono dolerių per metus, — aiškino tarpininkas, sukdamas ra- 
tus aplink grobį. - Tai padengs išlaidas lakūnams, angaro nuomą ir ap- 
tarnavimą. 

— Gal numanot, kiek aš juo naudosiuosi? — pasiteiravo Klėjus, svaig- 
damas nuo besiveriančių galimybių. 


— Advokatams pardaviau nemažai lėktuvų, — atsakė pardavėjas, siek- 
damas reikiamo aplanko. —- Daugiausia tris šimtus valandų per metus. 
Lėktuvą išnuomojus, susidarytų dukart daugiau. 

„Oho“, — pagalvojo Klėjus, — „Su šiuo daiktu galima nemenkai už- 
dirbti“. 

Sveikas protas kuždėjo jam elgtis atsargiau, bet ko laukti? Ir į ką gi 
jis galėtų kreiptis patarimo? Vieninteliai tokiuose reikaluose turintys pa- 
tirties žmonės buvo neseni jo bičiuliai masinių bylų advokatai. Kiekvie- 
nas iš jų pasakytų: „Neturi nuosavo lėktuvo? Nusipirk!“ 
Taigi jis nusipirko. 


„Gofmano“ pajamos per paskutinį ketvirtį buvo didesnės nei pernai. 
Realizacija buvo rekordinė. Per pastaruosius dvejus metus akcijų kaina 
pakilo aukščiausiai — šešiasdešimt penki doleriai. Pirmąją sausio savaitę 
kompanija pradėjo neįprastą kompaniją, reklamuodama ne produkciją, 
o save. „Gofmanas“ visuomet šalia“ — toks buvo šūkis, o per televiziją 
paleido įvairiausių reklaminių intarpų apie žinomus ir plačiai vartojamus 
kompanijos gaminius, kurie amerikiečiams leidžia patogiai ir saugiai gy- 
venti: rūpestinga mama sūneliui ant žaizdos lipdo pleistrą; skutimosi ma- 
lonumu mėgaujasi gražus, atletiškas vaikinas; nebejausdami hemorojaus 
bėgikas siekia skausmą malšinančio tepalo ir taip toliau. „Gofmano“ ga- 
minių sąrašas buvo ilgas. 

Malrūnis kompaniją stebėjo akyliau nei biržos apžvalgininkas ir ne- 
abejojo, kad reklaminė kampanija buvo tik taktinis manevras apdumti 
investuotojų ir vartotojų akis prieš gresiantį „Maksatilo“ skandalą. „Gof- 
mano“ rinkodaros praeityje Malrūnis neaptiko jokios reklamos apie ge- 
rą savijautą. Kompanija priklausė dažniausiai besireklamuojančiam pen- 
ketui, tačiau pinigus investuodavo tik į kurį nors vieną konkretų, nuo- 
stabių rezultatų duodantį gaminį. 

Maksas Peisas manė taip pat. Dabar jis apsigyveno „Hay-Adamso“ 
viešbutyje. Klėjus užsuko pas jį vakarienei. Ją pristatė kambarių patar- 
nautojas. Peisas buvo sudirgęs, nekantravo mesti bombą ant „Gofmano“. 


Jis skaitė paskutinę kolektyvinio ieškinio, kuris,turės būti įteiktas Vašing- 
tone, apžvalgą. Kaip visuomet, paraštėse žymėjosi pastabas. 

— Koks planas? — pasidomėjo jis, „nekreipdamas dėmesio nei į vyną, 
nei į patiekalus. 

Klėjus vaišinosi. 

— Reklamą pradėsim rytoj aštuntą, —- atsakė pilna burna kramtyda- 
mas veršienos kąsnį. - Reklaminiai intarpai visoje šalyje, aštuoniasde- 
Šimtyje rinkų. Parengta karštoji linija ir interneto svetainė. Mano firma 
pasirengusi. Apie dešimtą pats nunešiu ieškinį į teismą. 

— Puiku. 

— Ne pirmas kartas. Tavo dėka Dž. Klėjaus Karterio II advokatų biu- 
ras tapo masinių bylų mašina. 

— Nieko nesakei naujiesiems savo bičiuliams? 

— Žinoma, ne. Kodėl turėčiau jiems pasakoti? Kartu dirbom tik „Di- 
lofto“ byloje, o čia Frenčas su savo kompanija — tokie pat konkurentai, 
kaip ir kiti. Tuomet pribloškiau juos, priblokšiu ir dabar. Kad tik greičiau. 

— Nepamiršk, tai ne „Diloftas“. Tada tau pasisekė, nes pričiupai sil- 
pną kompaniją jai nepalankiu momentu. „Gofmanas“ kur kas kietesnis. 

Galiausiai Peisas numetė bylą ant tualetinio staliuko ir sėdo valgyti. 

— Bet vaistai blogi, - toliau kalbėjo Klėjus, - o su blogais vaistais į 
teismą niekas neina. 
nas“gali eiti į teismą Flagstafe, nes ten yra vienintelis ieškovas. 

— Munihemo byla? 

— Ta pati. Jeigu jie pralaimės, bus minkštesni, kai teks tartis. Jeigu 
laimės, tai kautis gali tekti ilgai. 

— Sakei, kad Munihemas nepralaimi. 

— "Taip buvo prieš dvidešimtį metų. Prisiekusieji į jį dievina. Visuomet 
su kaubojiška skrybėle ant galvos, zomšiniu švarku, raudonais batais. Vi- 
sai kaip tais laikais, kai bylas nagrinėdavo patys advokatai. Tikras šedev- 
ras. Turėtum su juo susipažinti. Kelionė būtų įdomi. 

— Įtrauksiu į darbotvarkę. 

„Golfstrimas“ angare buvo paruoštas kelionei. 

Supypsėjo telefonas, ir Peisas, nuėjęs į kitą kambario galą, apie pen- 
kias minutes pusbalsiu su kažkuo kalbėjosi. 


— Valerija, - paaiškino grįžęs. Klėjus trumpam įsivaizdavo, kaip ta be- 
lytė būtybė kramsnoja morką. Vargšas Maksas. Galėtų susirasti geresnę. 

Klėjus miegojo biure. Greta posėdžių kambario jis buvo įsirengęs ne- 
didelį miegamąjį su vonia. Dažnai biure užsibūdavo gerokai po vidur- 
nakčio ir, kelias valandas snūstelėjęs, paskubomis nusiprausęs po dušu, 
šeštą sėsdavo prie darbo stalo. Apie jo darbo įpročius pradėjo sklisti le- 
gendos ne tik biure, bet ir visame mieste. Teisininkų sluoksniuose kol 
kas apie jį sklido daugiausia gandų, baruose ir kokteilių vakarėliuose 
kalbėjo, kad jis dirba po šešiolika, aštuoniolika ir net dvidešimt valan- 
dų per parą. 

Kodėl gi ne? Galėtų dirbti ir dvidešimt keturias valandas: trisdešimt 
dvejų, nevedęs, jokių kitų laiką gaišinančių įsipareigojimų neturi. Sėkmė 
ir truputis talento suteikė jam išskirtinę galimybę praturtėti taip, kaip ne- 
daug kam pasiseka. Tai kodėl gi keleriems metams nepasilaidojus savo fir- 
moje? Paskui galės viską mesti ir mėgautis laisve visą likusį gyvenimą. 

Truputį po šešių atvažiavo Malrūnis, jau išgėręs keturis puodelius ka- 
vos ir kupinas idėjų. 

— Pradedam? - įsiverždamas į Klėjaus kabinetą paklausė jis. 

— Pradedam! 

— Sumalsim juos į miltus! 

Septintą biure jau knibždėte knibždėjo advokatų ir asistentų, vis Žvilg- 
čiojančių į laikrodžius ir laukiančius puolimo. Sekretorės į visus kabine- 
tus nešiojo kavą su spurgomis. Aštuntą visi susirinko posėdžių kamba- 
ryje ir įsmeigė žvilgsnius į plačiaekranį televizorių. „ABC“ antrinė kom- 
„panija Vašingtone parodė pirmąjį reklaminį intarpą: | 


Patraukli, į šeštą dešimtį įkopusi moteris trumpais žilais, dailiai pakirp- 
tais plaukais sėdi prie virtuvės staliuko ir liūdnai Žvelgia pro langą. Balsas 
[gana grėsmingas|] už kadro: „Jeigu vartojate moterų hormoninius vaistus 
„Maksatilą“, rizikuojate susirgti krūties vėžiu, širdies nepakankamumu ir in- 
farktu“. Kadre — moters rankos, stalo paviršius ir — tablečių buteliukas, su 
ryškiu užrašu „MAKSATILAS“. [Baisiau nei kaukolė su sukryžiuotais kau- 
lais.] Balsas už kadro: „Nedelsdami kreipkitės į savo gydytoją. „Maksatilas“ 
gali smarkiai pakenkti jūsų sveikatai“. Moters veidas stambiu planu, dabar 
dar liūdnesnis, akys kupinos ašarų. Balsas už kadro: Daugiau informacijos 
gausite, paskambinę „Maksatilo“ karštąja linija“. Kadro apačioje įsižiebė 
„800“ telefono numeris. Paskutiniame kadre moteris nusiima akinius ir šluos- 
tosi skruostu riedančią ašarą. | 


Pratrūko šūksniai ir plojimai, tarsi kurjeris naktį jau būtų atgabenęs 
pinigus. Paskui Klėjus liepė visiems užimti postus, sėstis prie telefonų ir 
pradėti rinkti klientus. Skambučiai prasidėjo po kelių minučių. Lygiai de- 
vintą, tiksliai pagal tvarkaraštį, ieškinio kopijos buvo faksu išsiuntinėtos 
po laikraščių redakcijas ir finansinių žinių kabelines televizijas. Paskam- 
binęs senam savo bičiuliui į The Wall Street Journal, Klėjus paviešino ži- 
nią. Pažadėjo ryt ar poryt duoti interviu. 

Rytą „Gofmano“ akcijos dar buvo po 65,25 dolerio, bet po Žinios apie 
ieškinį jų kaina ėmė sparčiai kristi. Neetatinis korespondentas nufotog- 
rafavo Klėjų, teisme įteikiantį ieškinį. 

Vidurdienį „Gofmano“ akcijos nukrito iki 61 dolerio. Kompanija pas- 
kubomis paruošė pareiškimą spaudai, kuriame tvirtai neigė, jog „Mak- 
satilas“ žaloja moterų sveikatą, kaip buvo tvirtinama ieškinyje, ir žadėjo 
energingai ginti savo teisumą. 

„Pietų“ metu paskambino Peitonas Frenčas. Stovėdamas prie darbo 
stalo ir žiūrėdamas, kaip kaupiasi pranešimai telefonu, Klėjus valgė su- 
muštinį. 

— Tikiuosi, žinai, ką darai, — įtariu balsu tarė Frenčas. 

— Na, aš taip pat tikiuosi. Kaip sekasi, Peitonai? 

— Puikiai. Maždaug prieš pusę metų „Maksatilą“ kaip reikiant patik- 
rinom. Nutarėm jo neliesti. Gali kilti problemų dėl priežastingumo. 

Klėjui net kvapą užgniaužė. Jis numetė sumuštinį. Peitonas Frenčas 
atsisakė kolektyvinio ieškinio? Praleido progą iškelti kolektyvinį ieškinį 
vienai turtingiausių šalies korporacijų? Klėjus nežinojo, ką pasakyti. Po- 
kalbis nemaloniai nutrūko. S 

— Na, e-e, Peitonai, mūsų požiūriai skiriasi, — tarė jis, ranka sau už 
nugaros siekdamas kėdės. Galų gale atsisėdo. 

— Faktiškai iki tavęs visi jo atsisakė. Solsberis, Didjė, Karlosas Maja- 
myje. Vienas vyrukas Čikagoje turi pluoštelį bylų, bet ieškinio dar ne- 
pareiškė. Nežinau, gal tu ir teisus. Gal mes ko nors nepastebim, tik tiek, 
— Frenčas stengėsi iš jo išpešti daugiau. | 

— Kai ką turim, - atsakė Klėjus. Vyriausybės ataskaitą! Tik tiek! Klė- 
jus ją turi, ne Frenčas. Giliai atsidusęs, galiausiai atgavo kvapą. 

— Tu verčiau būk pasiruošęs, Klėjau. Tų vyrų plikomis rankomis ne- 
paimsi. Viksas ir „Akermanas“ prieš juos tikri pienburniai. . 

— Atrodo, kad išsigandai, Peitonai: Stebiuosi. 


— Aš nieko nebijau. Bet jeigu tavo atsakomybės teorijoje yra nors vie- 
na spragelė, jie tave gyvą suvalgys. O greito susitarimo nė nesitikėk. 

— Prisidedi? 

— Ne. Man tai nepatiko prieš pusmetį, nepatinka ir dabar. Be to, tu- 
riu daug kitų darbų. Sėkmės. | 

Klėjus užsirakino kabinete. Stabtelėjo prie ango ir stovėjo tol, kol 


v . . . 


kaktą pastebėjo, kad ji išmušta prakaito. 


Antraštė Daily Profit laikraštyje rėkte rėkė: ŠIMTO MI- 
LIJONŲ DAR NEGANA. Paskui — dar blogiau. Straips- 
nis prasidėjo trumpu pranešimu apie vakar Vašingtone 
pareikštą „nerimtą“ ieškinį „Gofmano“ kompanijai — vienai geriausių 
Amerikoje vartojimo prekių gamintojai. Stebuklingasis „Maksatilas“ dau- 
gybei moterų padėjęs ištverti menopauzės košmarą, tačiau net ir jį da- 
bar puola tie patys rykliai, kurie privertė bankrutuoti tokias kompanijas 
kaip „A. H. Robins“, „Johns Manville“, „Owens-Illinois“ ir praktiškai 
visą Amerikos asbesto pramonę. 

Toliau — dar gražiau: straipsnyje rašoma apie pagrindinį ryklį — jau- 
ną, arogantišką prasisiekėlį iš Vašingtono Klėjų Karterį, kuris, pasak ne- 
įvardytų šaltinių, nėra išnagrinėjęs nė vienos civilinės bylos prisiekusių- 
jų akivaizdoje. Nepaisant to, masinės bylos loterijoje pernai jis laimėjęs 
daugiau kaip šimtą milijonų dolerių. Matyt, reporteris po ranka turėjo 
visą pluoštą patikimų šaltinių. Pirmasis buvo JAV Prekybos rūmų atsa- 
kingasis darbuotojas, kuris koneveikė visus ieškinius apskritai, o ypač — 
teisininkus. „Tokie „klėjai karteriai pasaulyje tik kursto kelti panašiai su- 
fabrikuotas bylas. Šalyje milijonai teisininkų. Jeigu niekam nežinomi ad- 
vokatai, kaip ponas Karteris, gali taip staiga praturtėti, tai jokia padori 
kompanija negali jaustis saugi“. Teisės akademijos, apie kurią Klėjus nė 
girdėti nebuvo girdėjęs, profesorius postringavo: „Jie negailestingi, ap- 
1mti baisingo godulio, kurio vedami, pasirengę nugalabyti aukso kiauši- 
nius dedančią žąsį“. Pasinaudddamas proga, kažkoks tuščiakalbis kon-- 
gresmenas ragino nedelsiant patvirtinti jo paties sukurtą kolektyvinių ieš- 
kinių reformos įstatymo projektą. Vyks Komiteto posėdžiai, ir ponas Kar- 
teris gali būti iškviestas duoti parodymus Kongresui. 


Neįvardyti „Gofmano“ vidaus šaltiniai tvirtino, jog kompanija pasi- 
rengusi aktyviai gintis ir nepasiduos jokių kolektyvinių ieškinių šmeiž- 
tui, o kai ateis laikas, pareikalaus padengti advokatų atlyginimus ir teis- 
mo išlaidas, patirtas: dėl šių akiplėšiškų, nepagrįstų kaltinimų. 

Kompanijos akcijos nukrito 11 procentų, investuotojai patiria dviejų 
milijardų dolerių nuostolį, ir viskas — tik dėl to fiktyvaus kaltinimo. „Ko- 
dėl „Gofmano“ akcininkai tokių kaip Klėjus Karteris, nepaduoda į teis- 
mą?“ — stebėjosi tas pats teisės akademijos profesorius. 

Skaityti buvo sunku, tačiau Klėjus tikrai negalėjo nekreipti į straipsnį 
dėmesio. Investment Times vedamasis Kongresą ragino rimtai atsižvelgti į 
teisinių ginčų nagrinėjimo reformą. Jame taip pat buvo išpūstas faktas, 
jog jaunasis ponas Karteris didžiulį turtą susikrovė greičiau nei per me- 
tus. Jis - paprasčiausias „chuliganas“, kurio neteisėtai įgytos pajamos tik 
paskatins visokius gatvės vertelgas kiekvienam pasitaikiusiam kelti bylas. 

Kelias dienas, laikinai pamiršę „karalių“, biure jį pravardžiavo „chu-- 
liganu“. Klėjus šypsojosi, tarsi tai jam būtų didelė garbė. | 

— Dar prieš metus niekas apie mane nežinojo, - gyrėsi jis, - o dabar 
kalba nenutildami. | 

Tačiau užsidaręs vienas kabinete, jautėsi nesmagiai, jam buvo nera- 
mu, ar tik nebus paskubėjęs su tuo ieškiniu „Gofmanui“. Jis nerimavo 
todėl, kad niekas iš jo bičiulių šlietis prie ieškinio neskubėjo. Kankino- 
si, skaitydamas atsiliepimus spaudoje. Iki šiol neatsirado nė vieno gynė- 
jo. Peisas, kaip visuomet, pradingo, ir kaip tik dabar, kai Klėjui jo taip 
reikia. 

Praėjus šešioms dienoms po ieškinio įteikimo Peisas paskambino iš 
Kalifornijos. 

— Rytoj bus sunki diena, - įspėjo jis. 

— Norėčiau išgirsti ką nors geresnio, — tarė Klėjus. - O kaip vyriau- 
sybės ataskaita? | 

— Negaliu pasakyti, - atsakė Peisas, — ir daugiau jokių telefono skam- 
bučių. Gali būti, kad mūsų klausomasi. Paaiškinsiu, kai atvažiuosiu. Vėliau. 

Klausomasi? Kurioje pusėje, Klėjaus ar Peiso? Ir kas, dėl Dievo mei- 
lės, klausosi? Dar viena naktis bus be miego. 

Amerikos taryba senatvės klausimais iš pradžių turėjo tikslą stebėti 
dvidešimt tūkstančių moterų nuo keturiasdešimt penkerių iki septynias- 
dešimt penkerių metų amžiaus. Pusė šios grupės moterų kasdien varto- 


jo „Maksatilą“, o kita pusė - placebą. Tačiau po ketverių metų šio pro- 
jekto buvo atsisakyta dėl labai blogų rezultatų. Imta nerimauti, nes dau- 
geliui projekto dalyvių iškilo pavojus susirgti krūties vėžiu, širdies nepa- 
kankamumu ir infarktu. Pavojus susirgti krūties vėžiu pašoko iki 33. pro- 
centų, širdies infarktu — 21 procento, o infarktu - 20 procentų „Maksa- 
tilą“ vartojusių moterų. 

Buvo galima spėti, kad iš šimto tūkstančių moterų, kurios „Maksati- 
lą“ vartojo ketverius metus ir ilgiau, keturiems šimtams išsivystys krū- 
ties vėžys, trims šimtams — vienokio ar kitokio laipsnio širdies nepakan- 
kamumas, o tris šimtus ištiks vidutinis ar net stiprus infarktas. 

Kitą rytą šios tyrimo išvados pasirodė spaudoje. Tai buvo dar vienas 
smūgis „Gofmano“ akcijoms, ir vienos akcijos kaina nukrito iki 51 do- 
lerio. Tikėdamiesi kompanijos reakcijos, Klėjus su Malrūniu visą popie- 
tę naršė interneto svetaines ir sekė televizijos kanalus, tačiau jokios re- 
akcijos nebuvo. Klėjaus nuomonė apie tyrimo rezultatus verslo reporte- 
rių, kurie taip aršiai puolė jo ieškinį, nedomino. Apie tai buvo trumpai 
užsiminta tik kitą dieną. Post išspausdino sausoką ataskaitos santrauką, 
tačiau Klėjaus pavardė paminėta nebuvo. Jis jautėsi reabilituotas, bet ig- 
noruojamas. Atsikirsdamas kritikams, jis turėjo tiek daug pasakyti, ta- 
čiau niekas nenorėjo klausytis. 

Jo nerimas atlėgo, kai biurą užtvindė „Maksatilo“ vartotojų skambučiai. 


Galiausiai atėjo metas išlaisvinti „Golfstrimą“. Pralaikęs jį angare aš- 
tuonias dienas, Klėjus nekantravo leistis į kelionę. Pasiėmęs Ridlę, pa- 
traukė į Vakarus, pirmiausia — į Las Vegas, nors biure niekas to nežino- 
jo. Tai buvo kelionė darbo reikalais, ir labai svarbi. Jis skrido į Taksoną, 
kur turėjo susitikti su didžiuoju Deilu Munihemu ir pasikalbėti apie 
„Maksatilą“. 

Lošimų sostinėje jie praleido dvi naktis. Apsistojo viešbutyje, priešais 
kurį imituotame draustinyje vaikštinėjo tikri gepardai ir panteros. Klė- 
jus pralošė 30 000 dolerių kortomis, o Ridlė išleido 25 000 dolerių bran- 
giose moteriškų drabužių parduotuvėse, kurių viešbučio atriume buvo 
gausu. Paskui abu vėl sėdo į „Golfstrimą“ ir išskrido į Taksoną. 


Advokatai „Motas ir Munihemas“ buvo jaukiai įsikūrę buvusiame ge- 
ležinkelio stoties pastate. Priešinguose ilgo skliautinio vestibiulio (kadai- 
se — laukiarnosios salės) kampuose sėdėjo dvi sekretorės, tarsi jas reikėtų 
atskirti, kad nesipyktų. Įsižiūrėjus geriau, jos visai neatrodė vaidingos — 
abi buvo perkopusios šeštą dešimtį ir klaidžiojo savo minčių pasauliuose. 
Čia buvo ir savotiškas gaminių, kuriuos Deilas Munihemas kadaise teis- 
muose demonstravo prisiekusiesiems, muziejus. Vienoje aukštoje įstiklin- 
toje spintoje stovėjo dujinis vandens šildytuvas, o virš durų pritvirtintoje 
bronzinėje lentelėje buvo išgraviruotas bylos numeris ir verdikto suma — 
„4,5 mln., 1988 m., spalio 3 d., Stouno apygarda, Arkanzasas“. Čia buvo 
ir sulankstytas triratis, kuris „Hondai“ Kalifornijoje atsiėjo 3 milijonus, ir 
pigus šautuvas, taip sudominęs Teksaso prisiekusiuosius, kad ieškovui skyrė 
11 milijonų kompensaciją. Muziejuje buvo visko: žoliapjovių, apdegęs ,,To- 
jota Celika“ kėbulas, šlifavimo staklės, nekokybiška gelbėjimosi liemenė, 
sulūžusios kopėčios. Sienos buvo nukabinėtos laikraščių iškarpomis ir di- 
delėmis šio žmogaus, įteikiančio savo nukentėjusiems klientams čekius, 
fotografijomis. Klėjus (vienas, nes Ridlei reikėjo apsipirkti) ėjo nuo vie- 
no eksponato prie kito ir, visų tų pergalių pakerėtas, net nepajuto pra- 
laukęs beveik valandą. | 

Galiausiai prisistatė advokato asistentas ir pakvietė Klėjų eiti plačiu 
holu su erdviais kabinetais. Ant sienų mirgėjo įrėmintų laikraščių ir straips- 
nių pavadinimai, bylojantys apie kvapą gniaužiančias pergales teismuose. 
Nežinia, kas buvo tas Motas, bet tikrai ne jis čia buvo svarbiausias. Ant 
firminio blanko buvo atspausdintos tik keturių advokatų pavardės. 

Deilas Munihemas sėdėjo už stalo ir tik kilstelėjo nuo kėdės, kai Klė- 
jus, niekam nepranešus, įėjo į kabinetą ir tuoj pat pasijuto esąs įsibro- 
vėlis. Rankos paspaudimas buvo šaltas ir oficialus. Klėjus jautėsi nepa- 
geidaujamas, toks priėmimas jį trikdė. Munihemui galėjo būti apie sep- 
tyniasdešimt. Jis buvo stambaus sudėjimo, plačia. krūtine, pilvotas. Mė- 
lyni džinsai, akį rėžiantys raudoni auliniai batai, susiglamžę vesterniški 
marškiniai ir, žinoma, be kaklaraiščio. Žilus plaukus jis dažė juodai, bet 
juos reikėjo vėl dažyti, nes plaukai ties smilkiniais jau buvo balti; ant 
viršugalvyje glotniai atgal sušukuotų juodų plaukų buvo pritepta per daug 
riebalų. Ilgas, blyškus veidas, papurtusios nuo gėrimo akys. 

— Gražus, labai unikalus biuras, — tarė Klėjus, stengdamasis nors tru- 
putį sušildyti pokalbį. 


— Pirkau prieš keturiasdešimt metų, — atsakė Munihemas, — už pen- 
kis tūkstančius žalių. 

— Nebloga atminimų kolekcija. 

— Man sekėsi, sūnau. Per dvidešimt metų nepralaimėjau nė vienos by- 
los. Būtų jau laikas, kaip sako oponentai. 

Klėjus apsidairė, patogiau įsitaisydamas giliame, senoviškame odinia- 
me krėsle. Kabinetas buvo penkiskart didesnis už jo, nuo sienų kiekvie- 
ną jo judesį negyvomis akimis sekė medžioklės trofėjų iškamšos. Nesi- 
girdėjo nei telefono skambučių, nei fakso aparatų dūzgesio. Munihemo 
biure nebuvo net kompiuterio. 

— Atvykau pasikalbėti apie „Maksatilą“, - pradėjo Klėjus jausdamas, 
jog bet kurią akimirką gali būti išvytas lauk. 

Dvejonė, jokio krustelėjimo, tik atsitiktinai mestas trumpas tamsių 
akių Žvilgsnis į šalį. 

— Vaistai blogi, - ištarė paprastai, tarsi Klėjus to nežinotų. — Prieš 
kokius penkis mėnesius įteikiau oficialų ieškinį Flagstafe. Čia, Arizono- 
je, reikalai tvarkomi greitai, teismas bus rudens pradžioje. Priešingai 
jums, kol mano byla nėra nuodugniai ištirta ir paruošta, kad galėčiau 
eiti į teismą, aš nekeliu ieškinio. Daryk šitaip, ir kita pusė niekad neat- 
sigriebs. Apie pasiruošimą bylų nagrinėjimui parašiau knygą. Vis dar ją 
paskaitinėju. Ir tau praverstų. 

„Ar man jau galima eiti?“ — norėjosi paklausti Klėjui. 

— O kaip su klientais? | 

— - Turiu tik vieną. Kolektyvinės bylos — dk bent jau tai, kaip jūs 
loterija, varoma godulio, kuris vieną dieną visus | mus  pribaigs. Nežabo- 
tas godumas atsigręš prieš jus pačius. Prasidės reformos, o jos bus griež- 
tos. Neteksit darbo, bet jums tai nesvarbu, nes jau būsit turtingi. Visi, 
kuriems kenkiat, yra būsimieji ieškovai, visi tie maži žmonės, kurie ne- 
gali patys iškelti bylos, nes jūs, vyrai, iškreipėt teisę. 

— Norėčiau išgirsti apie jūsų klientą. 

— Šešiasdešimt šešerių metų baltaodė, nerūkanti, „Maksatilą“ varto- 
jo ketverius metus. Kreipėsi į mane prieš metus. Mes čia niekur nesku- 
bame, iš pradžių gerai nusitaikome, ir tik tada imame šaudyti. 

Klėjus ketino su juo pasikalbėti apie svarbius dalykus, reikšmingas idė- 
jas, apie tai, kiek yra potencialių „Maksatilo“ klientų, ko Munihemas ti- 


"kisi iš „Gofmano“, kokios rūšies ekspertų jis ketina kviestis į teismą liu- 
dyti. Tačiau dabar jis norėjo kuo greičiau iš čia sprukti. 

— Nesitikite susitarti? — paklausė jis apsimesdamas, kad jam įdomu. 

— Aš su niekuo nesitariu, sūnau. Mano klientai tai žino iš anksto. Pa- 
imu tris bylas per metus, visas kruopščiai atsirenku. Man patinka įvairios 
bylos, produktai ir teorijos, su kuriomis man dar nėra tekę susidurti, teis- 
mai, kuriuose dar nesu buvęs. Rinktis turiu iš ko, nes advokatai man skam- 
bina kasdien. Ir visuomet bylą nagrinėju teisme. Jeigu bylos imuosi aš, jo- 
kio susitarimo nebus. Todėl niekas neišblaško dėmesio. Ieškovui pasakau 
iš karto — negaiškim laiko ir apie susitarimą net negalvokim. 

Jis krustelėjo, perkeldamas svorį į kitą pusę — gal jį kamavo nugaros 
skausmai, gal dar kas nors. 

— O dabar pralinksminsiu tave, sūnau. Pirmas į „Gofmaną“ šausiu aš, 
ir jeigu prisiekusieji man pritars, tai verdiktas mano klientei bus labai 
geras. Visi jūs galite stoti į eilę, šokinėti į traukinius, per reklamas ieš- 
koti klientų tik tam, kad iš susitarimo jie gautų skatikus, o jūs nusirėž- 
tumėt viršūnę. Aš tau padėsiu susikrauti dar didesnių turtų. 

— Norėčiau bylą nagrinėti teisme, — tarė Klėjus. 

— Jeigu tai, ką skaičiau, tiesa, tai net nežinai, kur teismas yra. 

— Surasiu. 

Gūžtelėjo pečiais. 

— Tikriausiai tau ir nereikės. Po manęs „Gofmanas“ apie prisiekusiuo- 
sius nenorės nė pagalvoti. 

— Susitarimas man nebūtinas. | 

— Bet tarsiesi. Turėsi tūkstančius bylų. Per skystos blauzdos, kad ei- 
tum į teismą. 

Jis pamažu atsistojo, ištiesė glebią ranką ir pridūrė: 

— Man reikia dirbti. 

Klėjus nėrė iš kabineto, pustekiniu perėjo salę, pralėkė muziejumi pa- 
verstą vestibiulį ir ištrūko į svilinantį dykumos karštį. 


Nesisekė Las Vegase, o Taksone patyrė visišką katastrofą, tačiau ke- 
lionė buvo išgelbėta kažkur virš Oklahomos, 20 000 pėdų aukštyje. Ridlė 
miegojo ant sofos, užsiklojusi antklode, ir pasaulis jai neegzistavo, kai 


suūžė fakso aparatas. Klėjus nuėjo į pritemdyto salono galą ir paėmė 
persiųstą vieno puslapio tekstą. Atsiuntė Oskaras Malrūnis, iš biuro. In- 
ternete jis radęs straipsnį iš American Attorney žurnalo su turtingiausių 
firmų ir advokatų reitingų lentele. Dvidešimties turtingiausių Amerikos 
advokatų sąraše ponas Klėjus Karteris buvo aštuntas, pernai uždirbęs 110 
milijonų dolerių. Buvo įdėta net Klėjaus nuotraukėlė su antrašte: „Me- 
tų naujokas“. | 

„Jeigu taip būtų“, —- pagalvojo Klėjus. Deja, trisdešimt „Dilofto“ mi- 
lijonų premijomis buvo išmokėta Poletei, Džonui ir Rodniui. Iš pradžių 
manė esąs dosnus, tačiau vėliau susigriebė, jog pasielgė neprotingai. Nie- 
kuomet taip nebedarys. Apie tokias dosnias premijas gerieji American 
Attorney žmonės nežinojo. Argi jam skųstis? Turtingiausiųjų dvidešimtu- 
ke juk nėra nė vieno advokato iš Vašingtono. | 0 

Turtingiausias buvo „Amarilio“ legenda Džokas Ramzis, kuris laimėjo 
derybas su keliomis chemijos kompanijomis dėl nuodingų atliekų sąvar- 
tyno. Byla tęsėsi devynerius metus. Ramzis iš jos gavo 450 milijonų do- 
lerių. Tabako bylos advokatas iš Palm Bičo uždirbo 400 milijonų dole- 
rių. Trečiasis numeris buvo advokatas iš Niujorko su 325 milijonais. Pei- 
tonas Frenčas buvo ketvirtas, be abejonės, tai jį turėjo labai suerzinti. 

Sėdėdamas „Golfstrimo“ vienumoje, spoksodamas į žurnalo straipsnį 
su jo nuotrauka, Klėjus vėl pasijuto tarsi sapne. Vašingtone 76 000 advo- 
katų, o jis iš visų turtingiausias. Vos prieš metus nieko nebuvo girdėjęs 
nei apie „Tarvaną“, nei apie „Diloftą“ ar „Maksatilą“, o į masines bylas 
net dėmesio nekreipė. Vos prieš metus jo didžiausia svajonė buvo pabėg- 
ti iš VGT, įsidarbinti respektabilioje firmoje, kuri mokėtų pakankamai, kad 
Klėjus galėtų įsigyti naujų kostiumų ir geresnį automobilį, o jo pavardė 
ant firminio blanko padarytų Rebekai įspūdį ir atbaidytų jos tėvus. Ge- 
resnis biuras, klientai iš aukštesnių visuomenės sluoksnių, jam nebereikė- 
tų vengti savo bendramokslių. Kokios kuklios buvo jo svajonės. 

Jis nusprendė straipsnio Ridlei nerodyti. Mergina jau ėmė priprasti 
prie pinigų, vis labiau domėjosi brangiais papuošalais ir kelionėmis. Ji 
niekad nebuvusi Italijoje, apie Romą ir Florenciją jau buvo užsiminusi. 

Apie tai, kad Klėjus atsidūrė tarp dvidešimties turtingiausiųjų, kal- 
bės visas Vašingtonas. Jis prisiminė savo draugus ir priešus, bendramoks- 
lius ir VGT bendradarbius. Tačiau daugiausiai galvojo apie Rebeką. 


„Portlendo“ cemento kompaniją Ridsburge, Pensilvanijo- 
je, broliai Hanos įsteigė 1946 metais, kai po karo smarkiai 
* išaugo statybinių medžiagų paklausa. Kompanija iš karto 
tapo stambiausiu miestelio darbdaviu. Hanos valdė kompaniją geležiniu 
kumščiu, bet su darbininkais, savo kaimynais, elgėsi sąžiningai. Jeigu ver- 
slas sekdavosi, tai darbininkams dosniai atsilygindavo. Pašlijus reikalams, 
visi susiverždavo diržus ir iškęsdavo. Žmones iš darbo atleisdavo retai ir 
tik kraštutiniu atveju. Darbininkai buvo patenkinti ir į profesines sąjun- 
gas nesibūrė. 

Gautą pelną Hanos paskirstydavo gamyklai, įrangai ir bendruomenei. 
Jie pastatė visuomenės centrą, ligoninę, teatrą ir geriausią apskrityje vidu- 
rinę mokyklą. Ilgainiui porąkart būta pagundos gamyklą parduoti ir, ga- 
vus padorią sumelę, gyventi ramiai žaidžiant golfą, tačiau broliai Hanos ne- 
galėjo garantuoti, kad Ridsburge jų gamykla išliks, todėl jos nepardavė. 

Po penkiasdešimties tvirto vadovavimo metų kompanijoje dirbo ke- 
turi tūkstančiai iš vienuolikos tūkstančių miestelio gyventojų. Apyvarta 
siekė šešiasdešimt milijonų dolerių per metus, tačiau pelno gaudavo ne- 
daug. Įnirtinga konkurencija iš užsienio ir sulėtėjusi namų statyba pra- 
dėjo atsiliepti gaunamoms pajamoms. Verslas buvo labai cikliškas, todėl 
jaunesnieji broliai mėgino plėsti produkcijos asortimentą, bet nesėkmin- 
gai. Pastaruoju metu balansas rodė daugiau įsiskolinimų nei paprastai. 

Dabartinis gamyklos generalinis direktorius buvo Markusas Hana, bet 
jis nemėgo būti taip tituluojamas. Jis paprasčiausiai vadovavo, buvo bo- 
sas, ir tiek. Jo tėvas buvo vienas iš gamyklos steigėjų, taigi čia prabėgo 
visas jo gyvenimas.. Administracijoje buvo dar kokie aštuoni Hanos, kai 
kurie jaunesnės kartos atstovai gamykloje šlavė grindis i ir dirbo kitus dar- 
bus, kuriuos buvo dirbę ir jų tėvai. 

Tą dieną, kai gavo ieškinį, Markusas bosėdžiavo su savo pirmos €ei- 
lės pusbroliu Džoelu Hana, kuris buvo neoficialus kompanijos juristas. 
Prasibrovęs pro registratorę ir sekretores, teismo kurjeris storą voką 
Markusui ir Džoelui įteikė asmeniškai. 

— Jūs Markusas Hana? — griežtai paklausė teismo kurjeris. 

— Taip. O jūs kas būsit? 

— Teismo kurjeris. Atnešiau ieškinį, — ir įteikęs išėjo. 

Byla buvo iškelta Merilendo Hovardo apygardoje, reikalaujant atly- 
ginti tiksliai neapibrėžtą žalą grupei namų savininkų, kurie dėl nekoky- 


biško „Hana Portlend“ cemento skiedinio patyrė nuostolių. Džoelas skai- 
tė neskubėdamas, Markusui aiškindamas painesnes vietas, o kai baigė, 
abu vyrai ilgai sėdėjo tylūs ir mintimis keikė visus teisininkus apskritai. 

Sekretorė tuoj pat surado šūsnį pastaruoju metu išspausdintų straips- 
nių apie ieškovų advokatą, kažkokį Klėjų Karterį iš Vašingtono. 

Nenuostabu, kad Hovardo apygardoje iškilo bėdų. Prieš kelerius metus 
ten pakliuvo viena nekokybiško „Hana Portlend“ cemento partija. To neži- 
nodami, rangovai jį panaudojo naujiems namams statyti. Neseniai pasigir- 
do skundų; kompanija mėgino nustatyti problemos apimtį. Matyt, reikėjo 
trejų metų, kad skiedinys imtų trupėti ir pradėtų kristi plytos. Pasikalbėti 
su tiekėjais ir rangovais į Hovardo apygardą buvo nuvažiavęs ir Markusas, 
ir Džoelas. Apžiūrėjo keletą namų. Tuo metu buvo manoma, jog potencia- 
lių pretenzijų galėtų būti arti penkių šimtų. Namo remontas kainuotų apie 
12 000 dolerių. Kompanija turėjo atsakomybės už produkciją draudimą, 
kuris būtų padengęs pirmuosius penkis milijonus dolerių nuostolių. 

Tačiau į ieškinį buvo ketinama įtraukti „mažiausiai du tūkstančius po- 
tencialių ieškovų“ ir kiekvienam sumokėti 25 000 dolerių faktinių nuos- 
tolių kompensaciją. 

— Tai penkiasdešimt milijonų, — tarė Markusas. 

— O tas prakeiktas advokatas nusirėš keturiasdešimt procentų, — pri- 
dūrė Džoelas. 0 | 

— Jis to nepadarys. 

— Jie visi taip daro. 

Advokatų adresu vėl pasipylė keiksmai, kurie paskui nukrypo į poną 
Karterį. Pasiėmęs ieškinį, Džoelas išėjo. Jis turės parodyti jį draudėjui, 
o šis jį perduos, ko gero, vienintelei Filadelfijoje teisminių ginčų firmai. 
Tokių dalykų pasitaikydavo kasmet, bet tokio didelio ieškinio čia dar ne- 
buvo. Reikalaujama kompensacijos suma kur kas didesnė nei draudimo, 
todėl Hanos bus priversti samdyti firmą darbui su draudimo kompani- 
ja. Teks brangiai mokėti advokatams. 


Reklama per visą Larkin Gazette puslapį sukrėtė visą miestelį, pasi- 
slėpusį nuo pasaulio pietvakarių Virdžinijos kalnuose. Larkine buvo trys 
gamyklos, todėl, kaip būdinga kalnų pramonės centrams, čia buvo tru- 


putį daugiau kaip dešimt tūkstančių gyventojų. Dešimties tūkstančių Os- 
karui Malrūniui pakako, kad būtų galima spausdinti visą puslapį užiman- 
čią reklamą ir tikrinti „Stipenos Beno“ vartotojų sveikatą. Išstudijavęs 
reklamavimą, jis nutarė, jog mažosios rinkos lieka nuošalyje. Jo tyrimai 
taip pat atskleidė, jog kaimietės paprastai būna apkūnesnės. Štai kur „Sti- 
penos Beno“ teritorija! | 

Pasak reklamos, sveikatos patikrinimas vyks kitą dieną motelyje į šiau- 
rę nuo miestelio, jį atliks labai geras gydytojas. Nemokamai. Gali pasi- 
tikrinti visi, kurie vartojo benafoksadilą, dar vadinamą „Stipena Benu“. 
Viskas konfidencialu. Yra galimybė gauti vaistų gamintojo piniginę kom- 
pensaciją. 

Puslapio apačioje smulkesniu šriftu užrašyta pavardė, Dž. Klėjaus 
Karterio II advokatų biuro adresas ir telefono numeris, nors daugumai 
skaitytojų tai neberūpėjo, nes jie arba pervertė puslapį neskaitę, arba juos 
sudomino tik pats sveikatos patikrinimas. 

Nora Taket gyveno kilnojamame namelyje už mylios nuo Larkino. Tos 
reklamos ji neskaitė, nes laikraščių neskaitydavo. Ji apskritai nieko ne- 
skaitė. Šešias valandas per dieną žiūrėdavo televiziją ir beveik visą laiką 
valgydavo. Nora turėjo du įvaikius, kurie liko su ja, kai prieš dvejus me- 
tus pabėgo jos vyras. Tai buvo jo vaikai, bet ne jos; ji vis dar nesuvokė, 
kaip nutiko, kad vaikai liko su ja. Bet vyras pradingo niekam nieko ne- 
sakęs, nepaliko nė skatiko savo vaikų išlaikymui, neatsiuntė nei atviru- 
tės, nei laiško, net nepaskambino, nepasidomėjo, ar tie du vaikiščiai, ku- 
riuos pamiršo pasiimti, dar apskritai gyvi. Taigi ji valgė. 

Dž. Klėjaus Karterio kliente ji tapo tuomet, kai jos sesuo, pamačiusi 
reklamą Larkin Gazette, atvažiavo jos nuvežti į sveikatos patikrinimą. 
„Stipeną Beną“ Nora vartojo metus, kol gydytojas liovėsi juos išrašinė- 
ti, nes šie vaistai dingo iš parduotuvių. Tabletės nelabai jai padėjo su- 
lieknėti. 

Įsisodinusi į furgoną, sesuo kyštelėjo jai po nosim puslapį su reklama. 

— Skaityk, — paliepė Meribetė. Ji pradėjo kovoti su nutukimu prieš 
dvidešimt metų, tačiau kai dvidešimt šešerių ją ištiko infarktas, Meribe- 
tė atsitokėjo. Jai seniai buvo nusibodę mokyti Norą; amžinai su ja rie- 
davosi. Važiuodamos per Larkiną į motelį, jos ir dabar susiriejo. 

„Kaimo užeigą“ išrinko Oskaro Malrūnio sekretorė, nes ji buvo nau- 
jausia miestelyje. Internete šis motelis buvo nurodytas vienintelis apy- 


linkėje, matyt, turėjo būti neblogas. Oskaras jame apsistojo išvakarėse 
ir dabar, ankstyvą rytą pusryčiaudamas nešvarioje užkandinėje, stebėjo- 
si, koks velnias jį taip toli nunešė. 

Trečias iš kurso Jeilio teisės akademijoje! Vaikštinėjęs į restoranus 
su Volstryto mėlynkraujais ir Vašingtono šulais. Jo tėvas - garsus Bufa- 
lo gydytojas. Dėdė dirba Vermonto Aukščiausiajame teisme. Brolis — vie- 
nos iš pelningiausių Manheteno teisės firmų partneris. | 

Žmonai nepatiko, kad jis vėl išvažiuoja į kažkokį užkampį vaikytis by- 
lų. Jam taip pat! 

Jo komanda buvo internas iš Bolivijos, bet angliškai jis kalbėjo su to- 
kiu baisiu akcentu, kad būdavo sunku suprasti net jo „Labą rytą“. Jam 
buvo dvidešimt penkeri, tačiau atrodė kaip šešiolikmetis net ir su žaliu 
ligoninės gydytojo kostiumu, kurį Oskaras liepė jam užsivilkti, kad būtų 
solidžiau. Medicinos mokyklą baigė Karibų jūros saloje Grenadoje. Dr. 
Livano pavardę Oskaras aptiko ieškančių darbo skiltyje ir mokėjo jam 
2000 dolerių per dieną. 

Oskaras turėjo tvarkytis priekinėse pozicijose, o Livanas - užnugary- 
je. Į vienintelę susirinkimams tinkamą motelio patalpą jiedu atsigabeno 
sulankstomą pertvarą, kurią dviese vos pajėgė ištiesinti ir ištempti sker- 
sai kambario taip, kad jis būtų perskirtas į dvi lygias dalis. Kai Nora per- 
žengė priekinių pozicijų liniją, buvo be penkiolikos minučių devynios. 
Žvilgtelėjęs į laikrodį, Oskaras kuo maloniausiai pasisveikino: 

— Labas rytas, mem. 

Ji atėjo penkiolika minučių per anksti, bet klientai visuomet skubinasi. 

Žodį „mem“ jis pasigavo Vašingtone. Jo auklėjime tokio žodžio ne- 
buvo. . 

„Pinigai jau banke“, — pagalvojo jis, žiūrėdamas į Norą. Mažiausiai 
trys šimtai svarų, o gal net apie keturis. Liūdna, kad jam tenka vertinti 
svorį kaip kokiam pardavėjui atrakcionų parke. Liūdna, kad jam apskritai 
reikia dirbti tokį darbą. 

— Tu advokatąs? — labai įtariai paklausė Meribetė. Oskarui tai nebu- 
vo naujiena. | | | 

— Taip, mem, gydytojas yra už pertvaros. Jums reikės užpildyti kai ku- 
riuos dokumentus, - padavė anketą, kurios klausimus suprastų kiekvie- 
nas prasčiokas. — Padėsiu, jeigu jums bus kas nors neaišku. 


Meribetė ir Nora atsisėdo ant sulankstomų kėdžių atokiau. Nora sun- 
kiai sudribo, visa jau išpilta prakaito. Abi ėmė pildyti anketas. Kurį lai- 
ką buvo tylu, bet durys vėl atsidarė, ir pro jas įlingavo dar viena storu- 
lė. Jos žvilgsnis tuoj pat susmigo į Norą, kuri, tarsi priekinių šviesų pa- 
gautas elnias, įsistebeilijo į ją. Dvi storulės, sučiuptos tiesiant nagus į 
kompensaciją. | 

— Užeikit, - pakvietė ją Oskaras maloniai šypsodamasis, visai kaip au- 
tomobilių pardavėjas. 

Meilikaujamai padėjo jai atsisėsti, įbruko į rankas anketą ir palydėjo 
į kitą kambario galą. Maždaug du šimtai penkiasdešimt-du šimtai sep- 
tyniasdešimt svarų. 

Vienas testas kainuoja 1000 dolerių. „Stipenos Beno“ auka — viena 
iš dešimties. Vidutinė bylos vertė yra nuo 150 000 iki 200 000 dolerių. 
O renka tik likučius, nes aštuoniasdešimt procentų bylų jau pateko į ad- 
vokatų rankas. 

Tačiau ir iš likučių galima praturtėti. Ne taip, kaip iš „Dilofto“, ta- 
čiau keletas milijonų susidarys. 

Atsakiusi į visus klausimus, Nora šiaip taip atsistojo. Oskaras paėmė 
anketą, peržiūrėjo, pasitikrino, ar ji tikrai vartojo „Stipeną Beną“, ir apa- 

 Čioje pasirašė. 

— Pro tas duris, mem, gydytojas jau laukia. 

Nora prasispraudė pro platų tarpą pertvaroje; pasilikusi Meribetė ėmė 
kalbinti advokatą. 

Livanas prisistatė Norai, bet ši nesuprato nė vieno žodžio. Jis taip 
„pat jos nesuprato. Pamatavęs kraujo spaudimą, nepatenkintas palinga- 
vo galvą - 180 ir 140. Pulsas — mirtinas. 130 per minutę. Jis parodė jai 
lipti ant mėsinės svarstyklių, ir ji nenoromis atsistojo —- 388 svarai. 

Keturiasdešimt ketverių metų amžiaus. Su tokia sveikata ji nebesu- 
lauks penkiasdešimtojo gimtadienio. 

Atidaręs šonines duris, išlydėjo į kiemą, kur stovėjo medikų furgonas. 

— Tyrimą atliksime čia, — paaiškino jis. 

Galinės furgono durelės buvo atidarytos; viduje laukė du sonografuo- 
tojai baltais švarkais. Jie padėjo Norai įsikabaroti į furgoną ir atsigulti. 
— Kas čia? - paklausė ji, su siaubu rodydama prietaisą šalia gulto. 

— Tai echokardiograma, - paaiškino vienas jai suprantama anglų kalba. 


— Juo skanuosime krūtinės ląstą, — paaiškino antroji, - padarysime 
skaitmeninę jūsų širdies nuotrauką. Po dešimties minučių viskas bus baigta. 

— Jums neskaudės, - pridūrė pirmasis. 

Nora užsimerkė, melsdama Dievą, kad išgyventų. 

„Stipenos Beno“ byla buvo pelninga todėl, kad labai lengva įrodyti 
kęnksmingą vaistų poveikį. Vargu ar tos tabletės padėjo mažinti svorį, 
tačiau ilgainiui nusilpdavo aorta. Pakenkimas buvo neišgydomas. Dėl 
aortos nepakankamumo, arba mitralinio vožtuvo pralaidumo, mažiausiai 
dvidešimt procentų ligonių galėjo tuoj pat kelti bylą. 

Daktaras Livanas peržiūrinėjo išspausdintus Noros duomenis (ši vis dar 
meldėsi), sonografuotojams parodė iškeltą nykštį —- 22 procentai - ir, nie- 
ko nelaukęs, nunešė Oskarui, kuris dalijo anketas susirinkusiems „perspek- 
tyviems“ klientams. Oskaras nuėjo pas Norą, kuri jau buvo atsisėdusi, bet 
atrodė labai išblyškusi ir springdama rijo apelsinų sultis. Jis vos nepasa- 
kė: „Sveikinu, ponia Taket, jūsų aorta sužalota pakankamai“, tačiau svei- 
kinti derėjo tik advokatus. Pakvietė Meribetę, ir, paminėdamas tik pagrin- 
dinius momentus, abiem paaiškino teisminio ginčo tvarką. 

Echokardiogramą turės ištirti komisijos patvirtintas kardiologas, ku- 
rio išvadas kolektyvinio ieškinio administratorius prijungs prie bylos. 
Kompensacijos skalė teisėjo jau patvirtinta. 

— Kiek? — susidomėjo Meribetė, kuriai, matyt, labiau rūpėjo pinigai, 
o ne sesers sveikata. Nora vėl pasinėrė į maldą. 

— Priklausomai nuo Noros amžiaus, galėtų būti netoli šimto tūkstan- 
čių dolerių, — tarė Oskaras, tuo tarpu neminėdamas, jog trisdešimt pro- 
centų priklauso Dž. Klėjaus Karterio II advokatų biurui. 

Nora pabudo: 

— Šimtas tūkstančių dolerių! 

— Taip, mem. 

Tarsi chirurgas prieš eilinę operaciją, Oskaras jau buvo išmokęs ne- 
suteikti pernelyg daug vilčių. Tegul tikisi gauti mažiau, tuomet advoka- 
to dalis neatrodys tokia didelė. 

Nora įsisvajojo apie naują, dvigubai platesnį kilnojamą namelį ir pa- 
lydovinę lėkštę. Meribetė mintyse jau gėrė saujomis „Ultra Slim Fast“. 
Baigęs tvarkyti dokumentus, Oskaras joms padėkojo už atėjimą. 

— Kada mes gausim pinigus? — paklausė Meribetė. 

— Mes? — nustebo Nora. 


— Per šešiasdešimt dienų, - atsakė Oskaras, palydėdamas jas pro duris. 

Nelaimė, kitiems septyniolikai aortos nepakankamumas buvo nepa- 
kankamas, ir Oskaras užsimanė išgerti. Tačiau devynioliktas numeris buvo 
tikra aukso gysla. Penkių šimtų penkiolikos svarų jaunuolis vos nesulaužė 
svarstyklių. Echokardiograma taip pat buvo nuostabi - 40 procentų ne- 
pakankamumas. „Stipeną Beną“ jis vartojo dvejus metus. Kadangi buvo 
dvidešimt šešerių, tai gyventi su pakenkta širdimi jam dar buvo likę (bent 
jau statistiškai) trisdešimt vieneri metai, o jo byla buvo verta mažiausiai 
500 000 dolerių. 

Pavakare kilo bjaurus incidentas. Stambi mergina įsiuto, kai daktaras 
Livanas jai pranešė, jog jos širdis sveika. Jokio pakenkimo. Miestelyje, 
kosmetikos parduotuvėje, ji nugirdo, kad Nora Taket gaus 100 000 dole- 
rių, O ji, nors už Norą buvo lieknesnė, taip pat vartojusi tas tabletes, to- 
dėl turi gauti kompensaciją. 

— Man labai reikia pinigų, - nenusileido ji. 

— Apgailestauju, — vis kartojo daktaras Livanas. 

Pakvietė Oskarą. Jaunoji ponia pradėjo šūkauti, keiktis, todėl, norė- 
damas kaip nors ją išprašyti, Oskaras pažadėjo, jog echokardiogramą bū- 
tinai peržiūrės kitas kardiologas. 

— Padarysime pakartotinai ir duosime patikrinti gydytojams Vašing- 
tone, — guodė jis, tarsi žinotų, apie ką kalba. Tai ją šiek tiek nuramino, 
ir ji išėjo. 

„Ką aš čia veikiu?“ — galvojo Oskaras. Vargu, ar kuris nors Larkino 
gyventojas mokėsi Jeilyje, bet jam vis tiek buvo baisu. Jeigu kas nors su- 
žinotų, jis — žlugęs. „Pinigai, galvok tik apie pinigus“, - vis drąsino save 
mintimis. | 

Larkine jie patikrino keturiasdešimt vieną „Stipenos Beno“ vartoto- 
ją. Sužvejojo tris. Oskaras davė jiems pasirašyti sutartį ir išvažiavo, puo- 
selėdamas šviesią, maždaug 200 000 dolerių perspektyvą. Pradžia neblo- 

ga. „BMW“ kiek įkabindamas lėkė tiesiai į Vašingtoną. Antrą panašų 
"puolimą Oskaras ketino surengti per tokią pat slaptą komandiruotę į Va- 
karų Virdžiniją. Kitam mėnesiui jų buvo suplanuota per dešimt. 

Jam reikia pinigų. Tai paprasčiausias reketas. Visa tai neturi nieko 
bendro su advokato profesija. Rask klientus, priversk pasirašyti sutartį 
išlupk jiems kompensaciją, čiupk savo dalį ir dink. 


Gegužės 1 dieną Reksas Kritlas išėjo iš apskaitos firmos, 

kurioje išdirbo aštuoniolika metų, ir tapo Dž. Klėjaus Kar- 

terio II advokatų biuro komercijos direktoriumi. Jam bu- 
vo pasiūlytas kur kas didesnis atlyginimas su priemokomis, taigi jis ne- 
galėjo. atsisakyti. Juridinę firmą lydėjo nepaprasta sėkmė, tačiau ji taip 
sparčiai ir chaotiškai plėtėsi, jog komercinė veikla tapo nebekontroliuo- 
jama. Klėjus davė jam kabinetą priešais ir suteikė plačių įgaliojimų. 

Pats džiaugdamasis dideliu atlyginimu, į kitų atlyginimus Kritlas 
žiūrėjo skeptiškai. Jo nuomone, kurios kol kas atvirai nereiškė, daugumai 
darbuotojų mokama per daug. Firmoje keturiolika advokatų, mažiausias 
jų atlyginimas — 200 000 dolerių per metus, dvidešimt asistentų po 
75 000 dolerių, dvidešimt šešios sekretorės po 50 000 dolerių, o mis Glik 
atlyginimas — 60 000 dolerių, apie tuziną įvairiausių klerkų, kurių kiek- 
vienas vidutiniškai gauna po 20 000 dolerių per metus, ir keturi kurjeriai 
po 15 000 dolerių kiekvienas. Be Kritlo ir Klėjaus - septyniasdešimt sep- 
tyni darbuotojai. Pridėjus išlaidas priemokoms, per metus atlyginimams 
reikia 8,4 milijono dolerių, o išlaidos kas savaitę didėja. 

Patalpų nuoma - 72 000 dolerių per mėnesį. Biuro išlaidos - kompiu- 
teriai, telefono ryšys, komunalinės paslaugos ir visa kita - apie 40 000 do- 
lerių per mėnesį. „Golfstrimas“, labiausiai nuostolingas, bet Klėjui būti- 
nas, firmai kainavo 300 000 dolerių kasmėnesinių įmokų ir 30 000 dole- 
rių — lakūnams, aptarnavimui ir mokesčiui už angarą. Pajamų iš jo nuo- 
mojimo dar nebuvo iš dalies todėl, kad Klėjus labai nenorėjo savo lėktu- 
vu leisti naudotis kitiems. 

Remiantis skaičiais, kuriuos Kritlas tikrino kasdien, per mėnesį susi- 
darydavo apie 1,3 milijono dolerių pridėtinių išlaidų, per metus — 
15,6 milijono. Tuo pasibaisėtų bet kuris finansininkas, tačiau išgyvenęs 
šoką dėl „Dilotfo“ susitarimo ir matydamas į firmą plūstančias milži- 
niškas sumas, Kritlas negalėjo skųstis. Šiaip ar taip, dar ne dabar. Jis 
matydavosi su Klėjumi triskart per savaitę ir visą laiką, kai tik suabejo- 
davo kurių nors išlaidų būtinybe, išgirsdavo įprastinį: „Norint uždirbti, 
reikia išleisti“. | 

Taigi jie leido. Jeigu pridėtinės išlaidos vertė Kritlą gūžtis, tai rekla- 
ma ir sveikatos tikrinimai įvarė jam skrandžio opą. Per pirmuosius mė- 
nesius „Maksatilo“ reklamai per laikraščius, radiją, televiziją ir interne- 
tu firma išleido 6,2 milijono dolerių. Kaip tik dėl to Kritlas ir nerima- 


vo. „Visu greičiu pirmyn“, — toks buvo Klėjaus atsakymas. „Man reikia 
dvidešimt penkių tūkstančių bylų!“ Jų buvo jau apie aštuoniolika tūks- 
tančių, nors tiksliai pasakyti neįmanoma, nes jų daugėjo kas valandą. 

Pasak vieno pramoninio biuletenio internete, kurį Kritlas skaitė kas- 
„dien, tiek daug „Maksatilo“ bylų į Karterio firmą Vašingtone plūdo to- 
dėl, kad kiti advokatai prie jų nesiveržė. Tačiau apie šiuos gandus jis nie- 
kam nieko nesakė. 

— „Maksatilas“ duos daugiau negu „Diloftas“, - vis bakurstydavo Klė- 
jus. Atrodė, kad jis pats tuo tiki. 

„Stipena Benas“ firmai kainavo mažiau, bet išlaidos augo, o pajamų 
nebuvo. Iki gegužės 1 dienos reklamai buvo išleista 600 000 dolerių ir 
maždaug tiek pat — sveikatos tikrinimui. Firma turėjo 150 klientų. Os- 
karas Malrūnis tvirtino, jog kiekviena byla vidutiniškai verta 180 000 do- 
lerių. Jeigu advokatai pasiima trisdešimt procentų, kaip numatė Oska- 
ras, tai po kelių mėnesių firma gaus devynis milijonus dolerių. 

Būsimieji firmos padalinio rezultatai džiugino visus, bet laukti darėsi 
neramu. Kolektyvinis ieškinys dėl „Stipenos Beno“ dar nedavė nė cen- 
to, nors pagal planą pinigai turėjo pasipilti iš karto. Į tai buvo įsivėlę 
šimtai advokatų, todėl nė kiek nekeista, kad kilo nesutarimų. Teisinių 
gudrybių Kritlas nesuprato, bet mokėsi suprasti. O apie pridėtines išlai- 
das ir įplaukų stygių jis nusimanė kuo puikiausiai. 

Kai Kritlas perėjo dirbti į firmą, kitą dieną iš jos išėjo Rodnis, ta- 
čiau šie du įvykiai nebuvo tarpusavyje susiję. Rodnis paprasčiausiai gry- 
nino gautus pinigus. Jis persikėlė gyventi į priemiestį, įsigijo puikų na- 
mą ramioje gatvėje, kurios viename gale buvo bažnyčia, kitame - mo- 
kykla ir parkas visai šalia, tik už gatvės kampo. Jis ketino visą laiką skirti 
keturiems savo vaikams. Vėliau gal ir pasiieškos darbo, o gal ir ne. Tei- 
sės akademijos jam nebereikėjo. Banko sąskaitoje turėdamas 10 milijo- 
nų dolerių (neatskaičius mokesčių), jokių planų nekūrė — nutarė būti ge- 
ru tėvu ir vyru. Ir neišlaidauti. Prieš atsisveikindamas su bendradarbiais 
visam laikui, jis su Klėjumi išsmuko į netoliese buvusią užkandinę. Juk 
jie jau šešerius metus dirbo kartu: penkerius — VGT, vienerius — naujo- 
joje firmoje. 

— Visų neiššvaistyk, Klėjau, — įspėjo savo draugą. 

— Negaliu. Jų per daug. 

— Nekvailiok. 


Tiesą sakant, firmai Rodnis nebebuvo reikalingas. Jeilio vaikinai su 
juo buvo mandagūs ir elgėsi pagarbiai tik todėl, kad jis buvo Klėjaus 
draugas, betgi jis — tik teisininko asistentas. Rodniui darbo firmoje taip 
pat nebereikėjo. Jis tik norėjo išsaugoti gautus pinigus.. Klėjaus išlaidu- 
mas baugino. Jis patyliukais galvojo, kad tai geruoju nesibaigs. 

Džonas plaukiojo jachta, Poletė slapstėsi Londone ir grįžti, matyt, ne- 
ketino, taigi iš senosios kompanijos nebeliko nieko. Liūdna, bet Klėjus 
buvo pernelyg užsiėmęs, kad apie tai galvotų. 

Peitonas Frenčas rengė organizacinio komiteto susirinkimą. Techniš- 
kai tas buvo beveik neįmanoma, nes visiems surinkti prireikė mėnesio. 
Klėjus nesuprato, kodėl negalima visko sutvarkyti telefonu, faksu, elek- 
troniniu paštu arba per sekretores, bet Frenčas paaiškino, jog būtina pa- 
sikalbėti visiems penkiems kartu. Ieškinys įteiktas Biloksyje, todėl ten ir 
reikia susirinkti. 

Ridlė buvo pasirengusi vykti kartu. Ji nebedirbo. Leido laiką sporto 
salėje ir parduotuvėse. Klėjus neprieštaravo — tegul sportuoja, nuo to taps 
tik dar patrauklesnė, tačiau parduotuvėse ji praleisdavo ištisas valandas 
ir išleisdavo nemažai pinigų. 

Prieš mėnesį, grįžę į Vašingtoną po turiningo savaitgalio Niujorke, jie- 
du atvažiavo į Klėjaus namus. Tai nebuvo pirmoji jų kartu praleista naktis 
ir, aišku, ne paskutinė. Dėl persikraustymo į Klėjaus namus jie nesita- 
rė, tai įvyko savaime. Klėjus nepamena, kada jo namuose atsirado jos 
chalatas, dantų šepetukas, kosmetiniai reikmenys ir apatinis trikotažas, 
nematė, kad ji būtų atsigabenusi mantą. Visa tai atsirado kažkaip savai- 
me, tarsi iš niekur. Ji nebuvo įkyri, jis taip pat nieko nesakė. Ji išbuvo 
tris naktis iš eilės, viską darė teisingai, jam netrukdė, paskui sušnibždė- 
jo, kad jai reikia namo. Dvi dienas jiedu nesikalbėjo, paskui ji sugrįžo. 

Kalbų apie santuoką nebuvo, nors brangių papuošalų ir drabužių jis 
pirko tiek, kad užtektų visam haremui. Nei vienas, nei kitas nuolatinių 
ryšių nereikalavo. Jiedu džiaugėsi būdami kartu, bet abu žvalgėsi į šalis. 
Ji buvo paslaptinga, bet Klėjus į jos paslaptis nesikėsino. Ji buvo žavi, 
maloni, puiki lovoje, neatrodė, kad būtų aukso ieškotoja. Bet paslapčių 
ji turėjo. 

Klėjus — taip pat. Didžiausia jo paslaptis buvo Rebeka: jeigu tik ji 
paskambintų, jis parduotų viską, išskyrus „Golfstrimą“, šoktų į jį su ja 
ir išskristų kad ir į Marsą. 


"Tačiau jis skrido į Biloksį su Ridle, kuri kęlionei išsirinko trumpą 
zomšinį sijonėlį, vos pridengiantį jos grožybes, kurių ji nė neslėpė, nes 
lėktuve jiedu buvo vieni. Kažkur virš Vakarų Virdžinijos Klėjui kilo min- 
tis parversti ją ant ištiestos sofos. Bet nuvijo tą mintį šalin. Iš dalies to- 
dėl, kad jautėsi nusivylęs. Kodėl visą laiką jis turi rodyti iniciatyvą? Ji 
mielai ją palaikydavo, bet niekuomet nepradėdavo pirmoji. 

Be to, lagaminėlis buvo prikimštas organizacinio komiteto dokumentų. 


Biloksio oro uoste juos pasitiko limuzinas. Jis nuvežė juos į uostą, 
kuriame jau laukė greitaeigis kateris. Didžiąją laiko dalį Peitonas Fren- 
čas praleisdavo jachtoje, už dešimties mylių nuo kranto. Šiuo metu jis 
buvo tarp dviejų žmonų. Grėsė bjaurios skyrybos. Teisėtoji žmona rei- 
kalavo pusės jo turtų. Gyventi valtyje, kaip jis vadino dviejų šimtų pėdų 
prabangią jachtą, buvo kur kas ramiau. 

Frenčas juos pasitiko basas, su šortais. Čia jau buvo Vesas Solsberis 
ir Deimonas Didjė, abu su gėrimais rankose. Iš Majamio bet kurią aki- 
mirką turėjo atvykti Karlosas Chernandesas. Frenčas surengė jiems 
trumpą ekskursiją, kurios metu Klėjus suskaičiavo aštuonis jūreivius bal- 
tutėlaitėmis uniformomis, pasirengusius bet kuriuo momentu jiems pa- 
tarnauti. Laivas buvo penkių aukštų, su šešiomis salėmis, kainavo 20 mi- 
lijonų. Ridlė pasislėpė miegamajame „išsilukštenti“ iš drabužėlių. 

Vaikinai nuėjo išgerti „į balkoną“, kaip apibūdino Frenčas nedidelį me- 
dinį viršutinio aukšto denį. Po dviejų savaičių Frenčas turėjo dalyvauti teis- 
me. Retas įvykis, kadangi iš baimės korporaciniai atsakovai paprastai jį 
apipila pinigais. Jis tvirtino nekantriai jo laukiąs, o po kelių degtinės tau- 
relių visiems jau buvo įkyrėję klausytis smulkmeniškų jo pasakojimų. 

Staiga nutilo nebaigęs sakinio, pamatęs kažką apačioje. Žemutinia- 
me denyje buvo pusnuogė Ridlė. Iš pirmo žvilgsnio atrodė, kad ji visiš- 
kai nuoga, tačiau siaurutė juostelė ant jos, vis dėlto, buvo, su paplatėji- 
mu reikiamoje vietoje. Visi trys pagyvenę vyrai stovėjo lyg stabo ištikti 
ir tik Žiopčiojo. 

— Ji iš Europos, — paaiškino Klėjus, — vos tik pamato vandenį, tuoj 
meta nuo savęs drabužius. 

— Tai nupirk jai kokią sumautą valtį, - pratarė Solsberis. 


— Verčiau lėktuvą, valtį galiu jai atiduoti, — atgavęs žadą ištarė 
Frenčas. 

Žvilgtelėjusi į viršų, Ridlė pradingo. Be abejo, „paskui ją jau sekiojo 
visas aptarnaujantis personalas. 

— Kur aš baigiau? — atitokęs paklausė Frenčas. 

— Baigei pasakoti, ką buvai pradėjęs, — tarė Didjė. 

Prie jų plaukė dar vienas greitaeigis kateris. Tai buvo Chernandesas, ir 
ne su viena, o su dviem merginomis. Jiems išsilaipinus ir Frenčui davus nu- 
rodymą juos įkurdinti, Karlosas prisijungė prie vyrų kompanijos viršuje. 

— Kas jos? — paklausė Vesas. 

— Mano asistentės, —- atsakė Karlosas. 

— Tik nepadaryk jų partnerėmis, - patarė Frenčas. 

Pokalbis trumpam nukrypo prie moterų. Aišku, visi keturi buvo ne 
kartą vedę. Tikriausiai todėl taip daug dirbo. Klėjus jų pokalbyje neda- 
lyvavo, tik klausėsi. 

— Kaip sekasi su „Maksatilu“? — paklausė Karlosas. — Turiu apie tūks- 
tantį bylų, nežinau, ką su jomis daryti. 

— Manęs klausi, ką su jomis daryti? — atsakė Klėjus. 

— Kiek turi? — paklausė jo Frenčas. 

Nuotaika pasikeitė. Pokalbis vėl buvo rimtas. 

— Dvidešimt tūkstančių, — truputi sumelavo Klėjus. Tiesą sakant, jis 
nė nežinojo, kiek biure bylų. Nieko baisaus, jei truputį padaugino. 

— Aš dar neįteikiau ieškinio, - pasakė Karlosas, — įrodyti priežastin- 
gumą bus tikras košmaras. | 

Klėjui tokių kalbų buvo gana, jis nebenorėjo jų klausytis. Laukia be- 
veik keturis mėnesius, kol tame „Maksatilo“ pragare išlįs dar nors vie- 
na garsi pavardė. 

— Man vis tiek tai nepatinka, — pasakė Frenčas. - Vakar Dalase kal- 
bėjausi su Skočiu Geinsu. Jis turi du tūkstančius bylų, bet taip pat neži- 
no, ką su jomis daryti. 

— Bėda ta, kad „Maksatilo“ sukeliamas ligas gali sukelti ir kiti veiks- 
niai, - kalbėjo Karlosas. — Šituos vaistus ištyrė keturi mano ekspertai. 
Visi sako, kad „Maksatilą“ vartojančiai moteriai susirgus krūties vėžiu, 
neįmanoma nustatyti, ar jį tikrai sukėlė vaistai. 

— O kaip „Gofmanas“? — paklausė Frenčas. Klėjui norėjosi šokti per 
bortą, bet nurijęs didelį gurkšnį degtinės, kuo ramiau, tarsi korporacija 
jau būtų jo taikiklyje, atsakė: 


— Nieko. Demaskavimas ką tik prasidėjo, Manau, visi laukiame 
Munihemo. 

— Vakar sū juo kalbėjausi, - pasakė Solsberis. 

„Maksatilas“ gal jiems ir nepatiko, tačiau įvykių eigą stebėjo. Klėjus 
žinojo iš patirties, jog baisiausia pražiopsoti ką nors stambaus, o „Di- 
lofto“ byla jį išmokė, kad daugiausiai virpulio sukelia netikėtas puoli- 
mas, kol kiti dar miega. 

Nežinia, ko jį išmokys „Maksatilas“. Šie vyrai atsargūs, zonduoja iš 
pakraščių, tikėdamiesi gauti žinių iš priekinių fronto linijų, bet Klėjus 
neturėjo ką jiems papasakoti, nes nuo pat tos dienos, kai įteikė ieškinį, 
„Gofmanas“ apsitvėrė aklina siena. 

Solsberis kalbėjo toliau: 

— Gerai pažįstu Munihemą. Teko su juo nagrinėti bylas. 

— Jis pagyrūnas, — tarė Frenčas, tarsi visi advokatai turėtų užsičiaupę 
tylėti, o plepys būtų tikra advokatų luomo gėda. 

— Taip, bet labai geras. Jau dvidešimt metų senis nepralaimi. 

— Dvidešimt vienerius, - pataisė jį Klėjus. — Kaip jis pats sako. 

— Nesvarbu, - kalbėjo toliau Solsberis, juos nutraukdamas, nes turėjo 
naujienų. — Tu teisus, Klėjau. Visi stebi, ką darys Munihemas. Net ir „Gof- 
manas“. Teismas numatytas rugsėjo mėnesį. Jie tvirtina, kad nori teismo. 
Jeigu Munihemas pajėgs sujungti visus taškelius, įrodys priežastingumą ir 
atsakomybę, tai labai galimas dalykas, kad kompanijai teks sudaryti na- 
cionalinės kompensacijos planą. Bet jeigu prisiekusieji „Gofmaną“ ištei- 
sins, tai kils karas, nes tuomet iš kompanijos niekas neišpeš nė cento. 

— Taip mano Munihemas? — paklausė Frenčas. | 

— Taip. 

— Pagyrūnas. 

— Ne, aš girdėjau tą patį, —- paprieštaravo Karlosas. — Turiu šaltinį, 
jis man sakė lygiai tą patį, ką kalba Vesas. 

— Dar negirdėjau, kad atsakovas siektų teismo, — pasakė Frenčas. 

— „Gofmano“ vyrai kieti, - įsiterpė Didjė. —- Bylinėjausi su jais prieš 
penkiolika metų. Jeigu pavyks įrodyti, jie sumokės nemažai, bet jeigu 

ne — tai galas. 

Klėjui ir vėl kilo noras išsimaudyti. Laimė, žemutiniame denyje pasi- 
rodė tos-dvi kubietės asistentės labai jau menkais drabužėliais, ir „Mak- 
satilas“ tuoj pat buvo užmirštas. 


— Tai bent asistentės, kad tave kur, - net pasistiebdamas, kad geriau 
matytų, tarė Frenčas. 

— Kuri tavo? — paklausė Solsberis, persisverdamas nuo kėdės. 

— Rinkitės, - pasiūlė Karlosas, — jos profesionalės. Atvežiau jums do- 
vanų. Užteks visiems. 

Su tais žodžiais tuščios kalbos viršutiniame denyje baigėsi. 


Štormas užgriuvo prieš pat aušrą ir ramybė jachtoje baigėsi. Kęsda- 
mas sunkias pagirias lovoje su nuoga asistente, Frenčas paskambino ka- 
pitonui ir paliepė plaukti į krantą. Pusryčiai buvo atidėti, valgyti niekam 
nesinorėjo po keturias valandas užtrukusios vakarienės, pagardintos pa- 
sakojimais apie mūšius teismo salėse, nešvankiais anekdotais ir naktinė- 
mis, alkoholiu pakaitintomis rietenomis. Klėjus su Ridle nuėjo miegoti 
anksti ir užsirakino duris abiem užraktais. 

Prisišvartavę Biloksio uoste išlaukti štormo, organizacinio komiteto 
nariai šiaip taip peržiūrėjo visas atmintines ir dokumentus, kuriuos bu- 
vo numatyta peržiūrėti. Tai buvo nurodymai jungtinio ieškinio administ- 
ratoriui, reikėjo užpildyti ir pasirašyti daugybę formų. 

Paskutinis honorarų grafikas tarp dokumentų nedingo. Klėjus, arba 
tiksliau, jo firma netrukus turėjo gauti keturis milijonus dolerių. Džiu- 
gu, tačiau Klėjus nežinojo, ar gavęs galės jais pasinaudoti. Tie pinigai 
smarkiai apmažins papildomas išlaidas, tačiau tik laikinai. 

Tačiau Reksas Kritlas nors kelias savaites paliks jį ramybėje. Reksas, 
tarsi besilaukiantis tėvas, žingsniais vis matavo koridorių. 

Niekuomet, prisiekė Klėjus, lipdamas iš jachtos, niekuomet jis nebe- 
sileis pernakt uždaromas su Žmonėmis, kurių nemėgsta. Limuzinas nu- 
vežė juos į oro uostą. „Golfstrimas“ nuskraidino į Karibus. 


Jie turėjo vilą savaitei, nors Klėjus abejojo, ar galės taip 
ilgai ilsėtis. Ji buvo kalno šlaite priešais judrią Gustavijos 
prieplauką, pilną transporto, turistų ir įvairiausių laivų. 


Ridlė ją surado prabangių privačių nuomojamų vilų kataloge. Namas bu- 
vo gražus, pastatytas pagal Karibų tradiciją, su raudonų čerpių stogu, su 


ilgais balkonais ir verandomis. Miegamųjų ir vonios kambarių buvo tiek, 
kad visų nesurasi. Buvo ir virėjas, dvi tarnaitės ir sodininkas. Jiedu greitai 
įsikūrė ir Klėjus paėmė pavartyti kažkieno, matyt, netyčia paliktą nekil- 
nojamojo turto vadovą. 

Pirmąkart atsidūręs nudistų pliaže, Klėjus labai nusivylė. Pirma jo čia 
pamatyta nuogalė buvo susiraukšlėjusi senučiukė, kuriai, matyt, trūko ge- 
ro patarimo užsidangstyti kūną kuo daugiau ir rodyti jį kuo mažiau. Pas- 
kui priėjo jos vyras dideliu, nukarusiu, jo grožybę slepiančiu pilvu ir spuo- 
guotu užpakaliu. Nuogybei buvo suduotas stiprus smūgis. Ridlė, žino- 
ma, čia jautėsi kaip žuvis vandenyje ir pasipūtusi vaikštinėjo po paplū- 
dimį, traukdama visų dėmesį. Porą valandų pasivartę ant smėlio, jiedu 
pasislėpė nuo karščio puikiame prancūziškame restorane. Visi geri res- 
toranai buvo prancūziški, ir jų saloje buvo visur. 

Gustavija šurmuliavo. Buvo karšta, ne turizmo sezonas, tačiau turis- 
tai, matyt, to nežinojo. Jų buvo pilna visur: šaligatviuose, parduotuvėse, 
gatvėse su išsinuomotais džipais ir mažais automobiliais. Prieplaukoje 
tarp turtuolių ir garsenybių jachtų zujo Žvejų laiveliai. | 

Mustika buvo uždara, nuošali sala, o šv. Barta buvo per daug užsta- 
tyta ir perpildyta Žmonių. Bet vis tiek čia buvo gražu. Klėjui patiko abi. 
Ridlei, kuri labai domėjosi salos nekilnojamuoju turtu, šv. Barta patiko 
labiau, nes čia buvo daug parduotuvių, gero maisto. Jai patiko būti žmo- 
nių šurmulyje, kad būtų kam į ją pavėpsoti. 

Po trijų dienų Klėjus nusiėmė laikrodį ir miegojo balkone ant hama- 
ko. Ridlė skaitė knygas ir vis ilgiau žiūrėjo senus filmus. Buvo beprade- 
dąs smelktis nuobodulys, bet vieną dieną prie Gustavijos prieplaukos pri- 
sišvartavo nuostabusis Džereto Karterio „Eksadvokatas“. Klėjus sėdėjo 
bare prie doko, gėrė mineralinį vandenį ir laukė tėvo. 

Jachtos įgula buvo keturiasdešimtmetė vokietė tokiomis pat ilgomis 
kaip Ridlės kojomis, ir šiurkštokas škotas Makenzis, buriavimo instruk- 
torius. Moteris, Irmgarda, iš pradžių buvo pristatyta kaip draugė, o tai 
jūrininkų kalba skamba gana miglotai. Susisodinęs į džipą, Klėjus nusi- 
vežė juos į vilą, kur jie maudėsi po dušu visą amžinybę, o paskui gėrė, 
kol į jūrą nusileido saulė. Makenzis padaugino burbono ir netrukus už- 
knarkė hamake. | 

Burlaivių frachtavimo reikalai, kaip ir lėktuvų nuomos, sekėsi pras- 
tai. Per pusę metų „Eksadvokatas“ buvo išnuomotas tik keturis kartus. 


Ilgiausiai — tris savaites — iš Nasau į Arubą ir atgal juo keliavo anglų 
pensininkų pora ir už tai sumokėjo 30 000 dolerių. Trumpiausias buvo 
reisas į Jamaiką, kurio metu kilus štormui laivas vos nenuskendo. Juos 
išgelbėjo Makenzis, kuris tuomet buvo blaivas. Prie Kubos buvo susidū- 
rę su piratais. Tėvas vis pasakojo ir pasakojo. 

Nieko nuostabaus, kad Ridlė Džeretui patiko. Savo sūnumi jis didžiavo- 
si. Irmgarda tenkinosi gėrimu, rūkė ir žvelgė į Gustavijos žiburius apačioje. 

Gerokai po vakarienės, kai moterys nuėjo gulti, Džeretas ir Klėjus 
perėjo į kitą verandą dar truputį pasišnekučiuoti. 

— Kur ją radai? —- paklausė Džeretas, ir Klėjus trumpai viską papasa- 
kojo. Faktiškai jiedu gyveną drauge, bet apie pastovesnius santykius nei 
jis, nei ji neužsimena. Irmgarda irgi tik laikinai. 

Teisės fronte Džeretas turėjo daugybę klausimų. Naujosios Klėjaus fir- 
mos dydis jam kėlė nerimą, todėl jis jautė pareigą duoti patarimą, net 
jei sūnus jo ir neprašo. Klėjus kantriai klausėsi. Burlaivyje buvo kom- 
piuteris su interneto ryšiu, taigi apie „Maksatilo“ bylą Džeretas Žinojo 
viską, skaitė ir atsiliepimus spaudoje. Išgirdęs, kad Klėjus turi jau dvi- 
dešimt tūkstančių bylų, tėvas pasakė, kad vienai firmai tiek yra per daug. 

— Tu nesupranti kolektyvinių ieškinių, — tarė Klėjus. 

— Man tai skamba kaip kolektyviniai nuostoliai, — atrėmė Džeretas. — 
Kokia riba už nekompetenciją? 

— Dešimt milijonų. 

— Per mažai. | 

— Tai viskas, ką gausiu iš draudimo kompanijos. Nesijaudink, tėti, Ži- 
nau, ką darau. 

Džeretas nesiginčijo. Matydamas, kaip sūnus saujom semia pinigus, 
jis ėmė ilgėtis anų šlovingų laikų teismo salėse. Mintyse skambėjo se- 
niai girdėti stebuklingi prisiekusiųjų pirmininko žodžiai: „Gerbiamasis tei- 
sėjau, mes, prisiekusieji, nusprendėme ieškovo naudai priteisti dešimties 
milijonų dolerių kompensaciją“. Jis, Džeretas Karteris, apkabina ieško- 
vą, pasako keletą mandagių žodžių atsakovo gynybai ir iš teismo salės 
išeina su dar viena pergale. 

Jiedu ilgai tylėjo. Abu norėjo miego. Atsistojęs Džeretas priėjo prie 
verandos krašto. | 

— Ar kada pagalvoji apie tą juoduką? — paklausė žvelgdamas į nak- 
ties tamsą. — Tą, kuris šaudė nesuprasdamas, kodėl? 


— Tekilą? , 

— Tą patį. Tu man apie jį pasakojai Nasau, kai pirkome laivą. 
— Taip, retkarčiais apie jį pagalvoju. 

— Gerai. Pinigai dar ne viskas. 

Tai taręs, Džeretas nuėjo miegoti. 


Kelionė aplink salą užtruko beveik visą dieną. Kapitonas mokėjo val- 
dyti jachtą, žinojo, kaip ją veikia vėjai, tačiau jeigu ne Makenzis, tai sro- 
vės juos būtų nunešusios į jūrą ir vargu ar kas nors būtų kada juos su- 
radęs. Kapitonas labai stengėsi, bet jo dėmesį blaškė Ridlė, visą dieną 
nuoga svilindamasi saulėje. Džeretas nepajėgė atplėšti nuo jos žvilgsnio. 
Makenzis — taip pat, tačiau manevruoti su jachta jis galėjo net ir mie- 
godamas. 

Pusryčiavo nuošalioje įlankėlėje prie šiaurinio salos galo. Netoli šv. 
Marteno prie šturvalo atsistojo Klėjus, o tėvas maukė alų. Klėjų pykino 
beveik aštuonias valandas, nieko nepadėjo ir žaidimas kapitonu. Ne, gy- 
venimas laive — ne jam. Jo visai netraukė kelionių jūromis aplink pa- 
saulį romantika; privemtų į visus keturis vandenynus. Jam labiau patiko 
lėktuvai. | 

Dvi paros sausumoje, ir Džeretas jau kėlė bures. Ankstyvą rytą visi 
atsisveikino ir tėvo katamaranas išplaukė iš Gustavijos prieplaukos. Klė- 
jus girdėjo, kaip išplaukdami į atvirą jūrą jiedu su Makenziu susibarė. 

Grįžęs į vilą, verandoje rado nekilnojamojo turto agentę, žavingą 
+ prancūzę, kuri su Ridle gėrė kavą ir gyvai šnekučiavosi. Sakė užsukusi 
pravažiuodama pasižiūrėti namo, priklausančio jos klientams - kanadie- 
čių porai, kuri rengiasi skirtis. 

— O kaip čia sekasi jums? 

— Geriau ir būti negali, - atsakė Klėjus atsisėsdamas. - Namas puikus. 

— Argi jis ne nuostabus? — prapliupo agentė. — Vienas iš gražiausių. 
Ką tik Ridlei pasakojau, jog tie kanadiečiai pasistatė jį vos prieš ketve- 
rius metus. Buvo čia atvažiavę gal porą kartu, kick pamenu. Vyro rei- 
kalai pašlijo. Žmona pradėjo lankytis pas gydytoją, ten, Otavoje, tikra 
painiava, taigi jie nusprendė namą parduoti, ir labai priimtina kaina. 

Ridlė žvilgtelėjo suokalbininkės žvilgsniu. 


— Už kiek? — paklausė Klėjus, nes šis klausimas jau tvyrojo ore. 

— Tik už tris milijonus. Iš pradžių prašė penkių, bet, atvirai kalbant, 
pirkėjų šiuo metu mažoka. 

Agentei išėjus, Ridlė puolė jam ant kaklo ir nusitempė į miegamąjį. 
Seksas rytą - negirdėtas dalykas, bet jis buvo įspūdingas. Taip pat ir po- 
piet. Jos rankas jautė ir vakarieniaujant prabangiame restorane. Nakti- 
nis seansas prasidėjo baseine, persikėlė į jakudzi, paskui - į miegamąjį 
ir truko visą naktį, kol prieš pusryčius vėl atėjo agentė. 

Klėjus jautėsi išsekęs ir tikrai nenusiteikęs ką nors pirkti. Tačiau Ridlė 
to namo norėjo labiau už viską pasaulyje, taigi jis jį nupirko. Kaina tik- 
rai nebuvo didelė; pirkti apsimokėjo, vėliau paklausa padidės ir namą 
bet kada bus galima pelningai parduoti. 

Tvarkant dokumentus, pasikvietusi Klėjų į šalį, Ridlė užsiminė, jog 
namą būtų galima užrašyti jos vardu, na, dėl mokesčių. Apie prancūzų 
ir amerikiečių mokesčių įstatymus ji nusimanė ne daugiau kaip Klėjus 
apie paveldėjimo įstatymus Gruzijoje, jeigu apskritai tokie egzistuoja. 
„Ne, po velnių“, - pagalvojo jis, bet jai pasakė: 

— Ne, mokesčių išvengti tai nepadės. 

Ji atrodė įsižeidusi, bet Klėjui tapus namo savininku, nuoskauda grei- 
tai praėjo. Jis vienas nuėjo į Gustavijos banką ir pervedė pinigus iš of- 
šorinės sąskaitos. Su nuosavybės įgaliotiniu susitiko irgi be Ridlės. 

— Norėčiau čia dar pabūti, — tarė ji kitos dienos pavakarę. Jis ketino 
rytoj rytą išskristi, manė, kad ji skris su juo. - Noriu sutvarkyti namą, — 
paaiškino ji, — pasikviesčiau dekoratorių. Pailsėčiau savaitėlę. 

„Kodėl gi ne?“ — pagalvojo Klėjus. Dabar, kai namas priklauso jam, 
reikia juo naudotis. | 

Į Vašingtoną grįžo vienas ir pirmą kartą per kelias pastarąsias savai- 
tes mėgavosi vienatve savo namuose Džordžtaune. 


Kelias dienas Džoelas Hana galvojo veikti vienas: vienoje stalo pu- 
sėje — jis, o kitoje — visas būrys advokatų su asistentais. Jis pateiksiąs 
kompanijos išsaugojimo planą; pagalbos jam tikrai nereikės, nes pats jį 
sugalvojo. | | 


Tačiau draudimo kompanijos advokatas Babkokas primygtinai siūlė- 
si dalyvauti. Džoelas negalįs jam to uždrausti, nes kompanija turės pa- 
kloti penkis milijonus dolerių. 
“Taigi jie abu įėjo į pastatą Konektikuto aveniu. Liftui sustojus ket- 
virtame aukšte, jie atsidūrė prašmatniuose, įspūdinguose Dž. Klėjaus 
Karterio II advokatų biuro apartamentuose. Emblema „DKK“ ant vyš- 
nios medžio, o gal net raudonmedžio sienos didelėmis bronzinėmis rai- 
dėmis skelbė pasauliui, jog tai - Dž. Klėjaus Karterio II advokatų biu- 
ras. Priimamasis buvo apstatytas puikiais itališkais baldais. Prie stiklu ir 
chromu tviskančio stalo sėdėjusi jauna, miela blondinė dalykiškai jiems 
nusišypsojo ir parodė kabinetą koridoriaus gale. Prie durų juos pasitiko 
advokatas, vardu Viatas, palydėjo į vidų, padėjo visiems prisistatyti, o 
kol Džoelas su Babkoku traukė iš lagaminėlių dokumentus, iš nežinia 
kur išdygusi kita gražuolė pasiūlė kavos. Ją pilstė iš sidabrinio kavinuko 
su išgraviruota DKK monograma į puikaus porceliano puodelius, kurie 
buvo papuošti tokia pat monograma. Kai visi įsitaisė ir pasirengė dar- 
bui, Viatas riktelėjo asistentei: 

— Pasakyk Klėjui, kad visi jau čia. 

Nesmagioje tyloje visi laukė pono DKK. Galiausiai jis skubiai įėjo, 
be švarko, per petį kažką sakydamas sekretorei — labai užsiėmęs Žžmo- 
gus. Nuėjo tiesiai prie Džoelo Hanos ir Babkoko, jiems prisistatė taip, 
tarsi visi čia būtų susirinkę maloniai praleisti laisvalaikio. Paskui skub- 
riu žingsniu apėjo stalą ir kitoje jo pusėje atsisėdo į karaliaus sostą per 
patį savo palydos vidurį, už aštuonių pėdų nuo savo svečių. 

Džoelas Hana galvojo: „Šis žmogus pernai uždirbo šimtą milijonų“. 

Babkokas galvojo tą patį, tačiau jis nepamiršo ir gandų, kad vaikinas 
nėra išnagrinėjęs nė vienos civilinės bylos. Penkerius metus baudžiamų- 
jų bylų skyriuje prasitampęs su narkomanais, iš prisiekusiųjų nebuvo iš- 
pešęs nė cento. Babkokas matė, jog nepaisant pozos, jis nervinasi. 

„ —- Minėjot, kad turite planą, - pradėjo ponas DKK. - Išklausykim. 

Kompanijos išsaugojimo planas buvo gana paprastas. Kompanija pri- 
pažįsta, bet tik čia susirinkusiesiems, jog pagamino nekokybišką „Port- 
lendo“ mūrinio cemento partiją ir todėl N skaičių naujų namų Baltimo- 
rės apskrityje reikia permūryti. Reikia sukaupti kompensacijų namų sa- 
vininkams fondą, bet taip, kad nesužlugtų kompanija. Planas buvo pa- 
prastas, tačiau Džoelas jį dėstė pusę valandos. 


Babkokas kalbėjo draudimo kompanijos vardu. Jis pastebėjo, jog 
kompanija gali padengti penkis milijonus, nors ginčų nagrinėjimo pra- 
džioje jis paprastai to nedarydavo. Jo klientas - Hanų kompanija — prie 
bendro fondo taip pat prisideda. 

Džoelas Hana paaiškino, kad kompanijai trūksta grynųjų pinigų, ta- 
čiau, kad galėtų atlyginti Ž žmonėms nuostolius, ji ketinanti imti didelę pa: 
skolą. | | 

— Tai mūsų klaida, ir ketiname ją ištaisyti, — vis kartojo jis. 

— Ar žinote, kiek yra tokių namų? — paklausė DKK, o visi jo favori- 
tai puolė užsirašinėti. 

— Devyni šimtai dvidešimt du, - atsakė Džoelas. - Mes lankėmės pas 
didmenininkus, paskui aiškinomės su rangovais, su statybų firmomis. Ma- 
nau, kad tai tikslus skaičius, bet gali būti ir penkiais procentais mažiau. 

DKK užsirašė. Baigęs tarė: 

— Taigi tarus, kad adekvati kompensacijos vienam klientui suma yra 
dvidešimt penki tūkstančiai dolerių, iš viso mums reikėtų truputį dau- 
giau kaip dvidešimt trijų milijonų dolerių. 

— Mes tikrai žinome, kad namo remontas nekainuos nė dvidešimt 
tūkstančių, — tarė Džoelas. 

Asistentas DKK padavė dokumentą. 

— Turime keturių Hovardo apygardos statybos firmų pažymas. Kiek- 
vienos iš jų atstovai buvo nuvykę pasižiūrėti apgadintų namų. Sudarė są- 
matas. Mažiausiai — aštuoniolika tūkstančių devyni šimtai, daugiausiai — 
dvidešimt vienas tūkstantis penki šimtai. Vidurkis yra dvidešimt tūkstan- 
čių dolerių. 

— Norėčiau tas sąmatas pamatyti, - tarė Džoelas. 

— Galbūt vėliau. Be to, yra ir kitų nuostolių. Tų namų savininkams 
priklauso kompensacija už patirtus sunkumus, keblumus, sutrikdytą ra- 
mybę ir emocinius išgyvenimus. Vieną mūsų klientą dėl to pradėjo ka- 
muoti stiprūs galvos skausmai. Kitas dėl krintančių plytų negali pelnin- 
gai parduoti namo. 

— Mūsų turimos sąmatos neviršija dvylikos tūkstančių, — tarė Džoelas. 

— Dėl bylų po dvylika tūkstančių dolerių mes nesitarsime, —- pasakė 
DKK, o visos galvos pritariamai linktelėjo. 

Namo remontui būtų visai pakakę penkiolikos tūkstančių, tačiau tuo- 
met klientui liktų tik devyni tūkstančiai dolerių, nes trečdalį pasiimtų 


DKK. Išimti senas plytas ir pakeisti jas naujomis kainuotų dešimt tūks- 
tančių dolerių, tačiau nebeliktų iš ko mokėti mūrininkams, kad šie dar- 
bą užbaigtų. Dešimt tūkstančių dolerių žmonėms pridarytų tik nemalo- 
numų — namo sienos apgriautos, kieme suverstos statybinės atliekos, įva- 
žiavime padėklai su naujomis plytomis, kurių nėra kam sumūryti. 

Devyni šimtai dvidešimt du ieškovai, kiekvienam po 5000 dolerių— 
4,6 milijono dolerių honoraras. DKK skaičiavo greitai, net pats stebėjo- 
si, kad tapo tokiu nulių rikiavimo ekspertu. Devyniasdešimt procentų bus 
j0; reikės truputį duoti ir keliems pavėlavusiems prisijungti advokatams. 
Neblogas honoraras. Iš jo galės padengti išlaidas vilai šv. Bartoje, kur 
Ridlė vis dar nuo jo slapstėsi, nė neketindama grįžti namo, o sumokė- 
jus mokesčius, ne kažin kiek ir liks. 

| Jeigu kiekvienam ieškovui mokėtų po 15 000 dolerių, tai „Hana“ iš- 

silaikytų. Penkis milijonus gautų iš draudimo ir du milijonus pridėtų gry- 
nais, iš kurių kompanija ketino atnaujinti gamyklos įrangą. Visoms gali- 
moms pretenzijoms padengti reikia penkiolikos milijonų dolerių. Liku- 
sius aštuonis milijonus būtų galima pasiskolinti iš bankų Pitsburge. Ta- 
čiau tai žinojo tik Hana ir Babkokas. Per pirmą susitikimą išmesti Visų 
kozirių nereikia. 

Svarbiausia, kiek ponas DKK nori sauti už paslaugas. Jis gali tarpi- 
ninkauti abiem pusėms priimtinam susitarimui, galbūt truputį sumažinti 
savo dalį ir vis tiek gautų keletą milijonų. Apgintų savo klientus, nesuž- 
lugdytų senos kompanijos, bet vis tiek švęstų pergalę. 

Arba jis nenusileis, ir tuomet nukentės visi. 


“ 


Vidaus telefonu paskambino mis Glik. Iš balso atrodė, kad 
ji truputį išsigandusi. 
— Čia du, — beveik pašnabždomis pasakė į ji, - iš FTB. 


Masinių bylų žaidimo naujokai visuomet dairosi per petį, tarsi tai, ką 
jie daro, būtų neteisėta. Tačiau ilgainiui oda taip surambėja, kad tampa 
lyg tefloninė. Išgirdęs „FTB“, Klėjus net pašoko, bet tuoj pat jo bailu- 
mas pačiam pasirodė juokingas. Jis tikrai nieko blogo nepadarė. 

Tai buvo du ką tik „iškepti“, švariai nusiskutę agentai; savo pažymė- 
jimus švystelėjo taip, kad padarytų įspūdį visiems aplinkiniams. Juoda- 


plaukis buvo agentas Spūneris, o šviesiaplaukis - agentas Lūšas. Sėsda- 
miesi į svečių krėslus Klėjaus kabinete, abu atsisegiojo švarkus. 

— Ar pažįstate tokį Martiną Greisą? — pradėjo Spūneris. 

— Ne. | 

— Maiką Pakerį? — paklausė Lūšas. 

— Ne. | 

— Nelsoną Martiną? 

— Ne. 

Maksą Peisą? 

— Taip. 

— Jie visi — vienas ir tas pats asmuo, - pasakė Spūneris. - Gal žinot, 
kur jis galėtų būti? 

— Ne. 

— Kada paskutinį kartą jį matėt? 

Priėjęs prie stalo, Klėjus pasiėmė kalendorių ir grįžęs vėl atsisėdo. 
mus. Gali bet kada juos išprašyti ir be savo advokato jiems nepratarti 
nė žodžio. Jis taip ir padarys, jeigu tik jie užsimins apie „Tarvaną“. 

— Negaliu tiksliai pasakyti, — tarė jis, - praėjo keletas mėnesių. Gal- 
būt vasario viduryje. 

Lūšas užsirašinėjo, Spūneris klausinėjo: 

— Kur buvot susitikę? 

-— Per vakarienę, jo viešbutyje. 

— Kuriame? 

— Neprisimenu. Kodėl jus domina Maksas Peisas? 

Abu susižvalgė. Spūneris kalbėjo toliau: 

— Juo domisi Vertybinių popierių biržos komisija. Dėl machinacijų bir- 
žoje. Ar jums Žinoma jo biografija? 

— Nelabai. Jis buvo gana nekalbus. 

— Kaip ir kodėl su juo susipažinot? 

Klėjus numetė kalendorių ant kavos staliuko. 

— Tarkim, verslo reikalais. 

— Dauguma jo verslo partnerių pakliūva į kalėjimą. Verčiau sugalvo- 
kit ką nors kito. 

— Kol kas pakaks ir tiek. Kodėl atėjote? 


— Apklausiame liudytojus. Mes žinom, kad jis lankosi Vašingtone. Ži- 
nom, kad pernai per Kalėdas buvo pas jus Mustikoje. Žinome, kad sau- 
sio mėnesį pardavė „Gofmano“ akcijas po šešiasdešimt du dolerius ir dvi- 
dešimt penkis centus dieną prieš tai, kai jūs įteikėt ieškinį. Supirko jas 
po keturiasdešimt devynis ir pasidarė keletą milijonų. Manome, kad ga- 
: „ lėjo gauti konfidencialią vyriausybinę ataskaitą ir ja pasinaudojo machi- 
' nacijoms biržoje. 

— Kas dar? 

"Lūšas liovėsi rašęs ir paklausė: 

— Ar prieš įteikdamas ieškinį pirkote „Gofmano“ akcijų? 

— Ne. 

— Ar turėjote kada nors „Gofmano“ akcijų? 

— Ne. 

. — O šeimos nariai, darbo partneriai, dengiamosios korporacijos, jūsų 
ofšoriniai fondai ar jų turėjo? 

— Ne, ne, ne. 

Lūšas įsikišo rašiklį į kišenę. Geri policininkai per pirmą susitikimą 
ilgai negaišina. Tegul liudytojas/taikinys/subjektas pradeda nervintis, gal 
iškrės kokią nors kvailystę. Antras pokalbis bus ilgesnis. 

Atsistoję patraukė prie durų. 

— Jeigu pamatytumėt Peisą, prašytume mums pranešti, — pasakė 
1. Spūneris. | 
o — Per daug nesitikėkit, - atsakė Klėjus. Peiso jis niekad neišduos, nes 
4 juos abu sieja per daug paslapčių. 

j — Mes labai tikimės, pone Karteri. Apie „Akermano laboratoriją“ pa- 
| „sikalbėsime kitą kartą. 

| Per dvejus metus pagal susitarimus priverstas išmokėti aštuonis milijar- 
idus dolerių, „Sveikas gyvenimas“ pasidavė. Kompanija, kaip manė jos va- 
i dai, sąžiningai stengėsi ištaisyti „Stipenos Beno“ padarytą žalą, išmokėjo 
*. kompensacijas pusei milijono sveikatą praradusių žmonių, kurie, patikė- 
4 ję įkyria, neteisinga reklama, tomis tabletėmis nuodijosi. Ji kantriai atlai- 
"kė klaikų, grobuonišką advokatų puolimą ir net padėjo jiems praturtėti. 
| Išdraskytą, nusilpusią, vos besilaikančią kompaniją jie ir vėl puolė. To 
4,,, buvo per daug. Paskutinis lašas, perpildęs taurę, buvo du beprotiški, kaž- 

kokių nežinomų advokatų kelių tūkstančių Sea kuriems „Stipena 
pensacijų tie Žmonės reikalavo tik todėl, kad nerimavo dėl galimų pa- 
sekmių, o tas nerimas visą likusį gyvenimą grauš jau ir taip silpną emo- 
cinę jų sveikatą. 

„Sveiko gyvenimo“ kompanija oficialiai paskelbė bankrotą, pagal 
11 straipsnį gavo apsaugą ir iš visos tos painiavos pasitraukė. Trys jos 
filialai buvo užblokuoti, netrukus nebeliko ir pačios kompanijos. Visiems 
advokatams ir jų klientams davusi sprigtą į nosį, apleido savo būstinę. 

Žinia sukrėtė finansinius sluoksnius, bet labiausiai priblokšta buvo ma- 
sinių bylų advokatūra. Galiausiai jų auksinė žąselė buvo pasmaugta. "Tai 
sužinojęs, Oskaras Malrūnis užsirakino kabinete. Nerealūs jo planai - re- 
klama, sveikatos tikrinimai, per kuriuos prisirinko 215 teisėtų „Stipenos 
Beno“ klientų, - firmai kainavo 2,2 milijono dolerių. Susitarus dėl kom- 
pensacijų vidutiniškai po 180 000 dolerių, advokatai iš tos bylos būtų ga- 
vę 15 milijonų dolerių, o tai būtų tvirtas pagrindas metų pabaigoje tikėtis 
didelių priemokų. 

Pastaruosius tris mėnesius jam vis nesisekė gauti jungtinio ieškinio ad- 
ministratoriaus patvirtinimo savo byloms: Sklido gandai apie vis dažnė- 
jančius advokatų ir vartotojų vaidus. Vis sunkiau darėsi išgauti pinigus. 

Smarkiai sunerimęs, jis visą valandą skambino kitiems bylos advoka- 
tams, mėgino prisiskambinti administratoriui, teisėjui. Advokatas iš Ne- 
švilio, kuris jungtinį kelių šimtų žmonių ieškinį įteikė anksčiau negu Os- 
karas, patvirtino didžiausius jo būgštavimus. 

— Mes susimovėm, - pasakė jis. - „SG“ skolos keturiskart viršija tur- 
to vertę, grynųjų nėra. Mes labai susimovėm. 

Oskaras susikaupė, pasitaisė kaklaraištį, užsisegiojo marškinių sagas, 
užsivilko švarką ir nuėjo pas Klėjų. 

Po valandos jis parengė laišką kiekvienam iš 215 savo klientų. Ne- 
norįs suteikti apgaulingų vilčių. Padėtis iš tikrųjų liūdna. Bankroto bylą 
ir pačią kompaniją firma stebės labai atidžiai, aktyviai imsis visų įmano- 
mų priemonių kompensacijai išgauti. | 

Tačiau optimizmui pagrindo nedaug. 

"Tokį laišką po poros dienų gavo ir Nora Taket. Paštininkas ją paži- 
nojo, todėl nunešė laišką naujuoju Noros adresu. Dabar ji gyveno ar- 
čiau miestelio, naujame, dvigubai platesniame namelyje. Kai jis į pašto 


dėžutę įmetė voką ir keletą reklaminių lapelių, „Nora buvo namuose ir, 
kaip visuomet, šlamšdama sausainius be riebalų, per naująjį plačiaekra- 
nį televizorių "žiūrėjo muilo operą. Dabar ji gaudavo daug laiškų iš Va- 
"'šingtono, ir visas miestelis žinojo, kodėl. Iš pradžių sklido kalbos, kad 
kompanija jai sumokės 100 000 dolerių, paskui ji banke kažkam prasi- 
tarė, kad kompensacija gali pasiekti beveik 200 000. Larkine pasklidę 
gandai sumą dar truputį padidino. 

Nugirdusi, kad Nora netrukus gaus arti pusės milijono dolerių, tą nau- 
ją kilnojamą namelį jai pardavė Erla Džeter iš pietinės miestelio dalies. 
Be to, Noros sesuo Meribetė pasirašė pasižadėjimą pinigus sumokėti per 
devyniasdešimt dienų. 

Paštininkas puikiai žinojo, kad pinigai Norai kelia daug rūpesčių. Vos 
kuris nors apygardos Taketas pakliūdavo į cypę, tuoj skambindavo No- 
rai ir prašydavo sumokėti užstatą. Prie jos vaikų, tai yra jos augintinių, 
pradėjo kabinėtis mokykloje, nes jų motina labai stora ir labai turtinga. 
Sugrįžo tėvas, kurio niekas šiose vietose nebuvo matęs ištisus dvejus me- 
tus. Skusdamasis kirpykloje visiems gyrėsi, jog Nora — puikiausia mote- 
ris, su kokia jam teko gyventi. Noros tėvas grasino jį nudobti, taigi dar 
ir todėl ji sėdėdavo namuose užsirakinusi. 

Tačiau daugumos sąskaitų apmokėjimo terminai jau praėjo. Visai ne- 
seniai, praėjusį penktadienį banke, matyt, kažkas užsiminė, jog apie jo- 
kį susitarimą nieko negirdėti. Kur Noros pinigai? Dabar visas Larkinas 
apie tai tik ir kalbėjo. Tikriausiai atsiuntė voke. 

Po valandos, įsitikinusi, jog nieko aplinkui nėra, ji nukrypavo prie dė- 
žutės, pasiėmė paštą ir tekina grįžo į namelį. Į jos skambučius ponui Mal- 

+rūniui niekas neatsiliepė. Sekretorė pasakė, kad jis išvykęs. 


Pokalbis įvyko vėlai vakare, kai Klėjus jau ketino išeiti. Jis buvo ne- 
malonus. | 

Įėjęs į kabinetą rūškanu veidu, Kritlas pradėjo: 

— Skambino mūsų įsiskolinimų draudėjas ir pranešė, kad nutraukia 
draudimą. 

— Ką?! - riktelėjo Klėjus. 

— Girdėjai, ką pasakiau. 


— Tik ne dabar. Vėluoju vakarienės. 

— Visą dieną su jais kalbėjausi. 

Klėjus numetė švarką ant sofos ir priėjo prie lango. 

— Kodėl? - paklausė jis. | 

— Jie įvertino tavo veiklą, ir ji jiems nepatinka. Juos gąsdina dvidešimt 
keturi tūkstančiai „Maksatilo“ bylų. Per didelė rizika nesėkmės atveju. 
Dešimt milijonų draudimas bus tik lašas jūroje, todėl jie šoka iš laivo. 

— Ar jie gali taip padaryti? 

— Žinoma, gali. Draudimo kompanija bet kada gali nutraukti sutar- 
tį. Padengs įmokas, bet tai smulkmena. Liekam nuogi, Klėjau. Draudi- 
mo neturim. 

— Mums jo ir nereikės. 

— Žinau, bet man vis tiek neramu. 

— Kiek prisimenu, tau buvo neramu ir dėl „Dilofto“. 

— Tuomet klydau. 

— Taigi, Reksai, senas bičiuli, klysti ir dėl „Maksatilo“. Kai Munihe- 
mas sudoros „Gofmaną“ Flagstafe, jie tikrai stengsis kuo greičiau susi- 
tarti be teismo. Jau kaupia milijonus kompensacijoms. Ar bent nutuo- 
ki, kiek verti tie dvidešimt keturi tūkstančiai bylų? Spėk. 

— Sakyk. 

— Beveik milijardas dolerių, Reksai, ir „Goimanas“ gali tiek sumo- 
kėti. 

— Man vis tiek neramu. O jeigu kas nors nepasiseks? 

— Pasikliauk manimi, drauguži. Tokiems dalykams reikia laiko. Flags- 
tafe teismo posėdis įvyks rugsėjo mėnesį. Kai jis baigsis, pasipils pinigai. 

— Reklamai ir sveikatos tikrinimui išleidome aštuonis milijonus. Gal 
galėtume pristabdyti? Argi dvidešimt keturių tūkstančių bylų negana? 

— Negana. 

Tai taręs, Klėjus nusišypsojo, pasiėmė švarką, paplojo Kritlui per pe- 
tį ir išėjo vakarieniauti. 


Pusę devynių jis buvo susitaręs susitikti su koledžo laikų kambario 
draugu Penkioliktoje gatvėje, „Senio Ebito“ bare. Jis jau laukė beveik 
valandą; supypsėjo jo mobilusis telefonas — draugas užtrunka susirinki- 
me, atrodo, kad jis baigsis dar negreit. Labai atsiprašo. 


Išeidamas Klėjus pastebėjo su dviem poniomjis vakarieniaujančią Re- 
beką. Jis grįžo prie baro ir užsisakė alaus. Jautė, kad jų keliai vėl susi- 
eina. Norėjo su ja pasikalbėti, tačiau nutarė netrukdyti. Praeis pro šalį 
pakeliui į tualetą. 

Rebeka Žvilgtelėjo ir nusišypsojo. Ji supažindino Klėjų su savo drau- 
gėmis, jis paaiškino, jog prie baro laukia koledžo laikų draugo. Šis vė- 
luoja, gali tekti dar palūkėti, atleiskit, kad sutrukdžiau. Na, gerai, turiu 
bėgti. Buvo malonu susipažinti. 

Po penkiolikos minučių sausakimšame bare pasirodė Rebeka ir atsi- 
stojo greta jo. Labai arti. 

— Negaliu ilgai čia būti, — tarė ji, - manęs laukia, - mostelėjo salva | į 
salę. 

— Puikiai atrodai, — tarė Klėjus, trokšdamas ją glamonėti. 

— Ir tu. 

— Kur Majersas? 

Ji gūžtelėjo pečiais, tarsi Majersas jai nerūpėtų. 

— Dirba. Jis visą laiką dirba. 

— Kaip vedybinis gyvenimas? 

— Labai vienišas, - atsakė ji, žvelgdama į šalį. 

Klėjus atsigėrė alaus. Jei ne Žmonių pilnas baras ir tos laukiančios 
draugės, ji išsipasakotų. Taip daug norėjo jam pasakyti. 

Santuoka nesėkminga! Klėjus vos pajėgė slopinti šypseną. 

- — Aš vis dar laukiu, - tepasakė jis. 

Jos akyse tvenkėsi ašaros, kai ji pasilenkusi pabučiavo jį į skruostą. 

Nuėjo, netarusi nė žodžio. 


Ponas Tedas Uorlis pabudo, kai „Oriolai“ prakišo šešis bė- 

k gimus „Devl Rėjams“ — kur tai matyta! Svarstė, ar eiti į 

tualetą, ar palaukti septinto padavimo. Miegojo visą va- 

landą. Keista, nes paprastai dieną eidavo nusnūsti lygiai antrą. „Orio- 
lai“ buvo nuobodūs, tačiau ne tiek, kad jį suimtų miegas. | 

Vis dėlto po tų košmarų su „Diloftu“ jis saugojo pūslę. Stengėsi ne- 

gerti daug skysčių, alaus nebegėrė visai. Negalima kentėti: jeigu prispy- 

rė, reikia eiti. Nieko nepraras, jeigu nepamatys kelių metimų. Jis nu- 

šlepsėjo į vonią šalia svetainės, kurioje ponia Uorli sėdėjo supamojoje 


kėdėje ir, kaip visuomet, siuvinėjo. Užsidaręs duris, atsisegė kelnes ir 
ėmė šlapintis. Pajuto silpną deginimą ir, žvilgtelėjęs į unitazą, vos ne- 
nualpo. 

Šlapimas buvo rūdžių spalvos, tamsus, su rausvu atspalviu. Žioptelė- 
jęs ranka atsirėmė sienos. Vandens nenuleido. Atsisėdęs ant dangčio, ke- 
lias minutes stengėsi atgauti savitvardą. 

— Ką ten darai? — riktelėjo Žmona. 

— Ne tavo prakeiktas reikalas, — atšovė jis. 

— Kas nors atsitiko, Tedai? 

— Nieko. 

Bet atsitiko. Pakėlęs dangtį, dar kartą pasižiūrėjo į mirtį pranašau- 
jantį ženklą, galiausiai nuleido vandenį ir nuėjo atgal į valgomąjį. „Devl 
Rėjai“ pirmavo jau aštuoniais, bet jam tai nebebuvo svarbu. Po dvide- 
šimties minučių, išgėręs tris stiklines vandens, jis patyliukais nusėlino į 
pusrūsį ir nusišlapino į vonią, kuo toliau nuo žmonos. 

Tikrai kraujas, įsitikino jis. Navikai ataugo, tik dabar viskas buvo kur 
kas rimčiau. 

Jis pasisakė Žmonai tik kitą rytą per pusryčius. Nenorėjo į jai to saky- 
ti kiek galima ilgiau, bet jiedu buvo taip susigyvenę, jog ką nors nuslėp- 
ti, ypač jeigu tai susiję su sveikata, būtų sudėtinga. Ji tuoj pat šoko skam- 
binti urologui, aprėkė registratorę ir pareikalavo įregistruoti iškart po 
pietų. Tai skubu ir atidėlioti iki rytojaus negalima. 

Po keturių dienų piktybinių navikų buvo aptikta pono Uorlio kepe- 
nyse. Penkias valandas užtrukusios operacijos metu gydytojai ; išpjovė vi- 
sus navikus, kuriuos tik rado. | 

Urologinio skyriaus vedėjas šį pacientą ėmė atidžiai stebėti. Jo kole- 
ga, Kanzas Sičio ligoninės gydytojas prieš mėnesį pasakojo lygiai apie 
tokį pat atvejį - „Dilofto“ navikų recidyvą kepenyse. Jo ligonis Kanzas 
Sityje dabar buvo gydomas chemoterapiškai, bet sparčiai geso. 

Tas pat grėsė ponui Uorliui, tačiau pirmosios pooperacinės vizitaci- 
jos metu gydytojas kalbėjo labai atsargiai. Ponia Uorli sėdėjo šalia, siu- 
vinėjo ir skundėsi ligoninės maistu: čia jis ir negali būti skanus, bet ko- 
dėl būtinai turi būti ataušęs? Šitokia kaina? Užsidangstęs paklodėmis, 
ponas Uorlis žiūrėjo televizorių. Įėjus onkologui, jis malonėjo nutildyti 
garsą, tačiau buvo toks liūdnas ir prislėgtas, kad pokalbis nesimezgė. 


Jis bus išrašytas maždaug po savaitės, o kai sustiprės, gydytojas skirs 
aktyvų vėžio gydymo kursą. Jam išėjus, ponia Uorli apsiverkė. 

Kito pokalbio su kolega iš Kanzas Sičio metu urologinio skyriaus ve- 
dėjas sužinojo apie dar vieną tokį atvejį. Visi trys pacientai — buvę pir- 
mosios grupės ieškovai „Dilofto“ byloje. Dabar visi trys laukė mirties. 
Buvo paminėta advokato pavardė. Pacientui Kanzas Sityje atstovavo ne- 
didelė firma Niujorke. 

Gydytojui retai pasitaiko malonumas rekomenduoti kolegai advoka- 
tą, kuris iškeltų ieškinį kitam advokatui, taigi urologinio skyriaus vedė- 
jas labai nudžiugo. Įėjęs į pono Uorlio palatą prisistatė, paaiškino savo 
vaidmenį jo gydyme. Gydytojai ponui Uorliui buvo įgrisę iki gyvo kau- 
lo. Jeigu ne ta vamzdelių raizgalynė, tai, sukaupęs jėgas, būtų ant jo iš- 
liejęs visą savo įtūžį. Netrukus pokalbis nukrypo prie „Dilofto“, paskui 
— prie kompensacijos, paskui — prie teisininkų aukso kasyklų. Senukas 
užsiplieskė. Veidas įgijo šiokio tokio atspalvio, akys kibirkščiavo. 

Dėl tos menkos kompensacijos advokatas susitarė, visai nepaisyda- 
mas jo prieštaravimų. Gavo tik keturiasdešimt tris tūkstančius, o visa kita 
susišlavė advokatas! Daug kartų mėgino jam prisiskambinti, kol galiau- 
siai kažkoks geltonsnapis patarė dar kartą perskaityti tai, kas tame do- 
kumente, kur jis pasirašė, atspausdinta smulkiu šriftu: apie išankstinius 
įgaliojimus advokatui, jeigu kompensacija viršys labai nedidelę ribinę su- 
mą. Uorlis ponui Klėjui. Karteriui parašęs du piktus laiškus, bet nega- 
vęs jokio atsakymo. 

— Aš prieštaravau, — vis kartojo ponas Uorlis. 

— Dabar tikriausiai jau per vėlu, - aimanavo ponia Uorli. 

— Gal dar ne per vėlu, - tarė gydytojas. Jis papasakojo apie ligonį 
Kanzas Sityje, kuriam nutiko tas pat, kas Tedui Uorliui. 

— Jis kreipėsi į advokatą, kad šis pričiuptų jo buvusį advokatą, — - Jaus- 
damas didelį pasitenkinimą, pasakė gydytojas. 

— Tegu eina šikt visi tie advokatai, - suburbėjo ponas Uorlis. „Ir gy- 
dytojai“, — norėjo pridurti, bet suvaldė liežuvį. 

— Turit telefono numerį? - paklausė ponia Uorli. Ji mąstė kur kas 
blaiviau už savo vyrą. Deja, mirus Tedui, jai irgi ne kažin kiek liks gy- 
venti. | 

Kaip tyčia, reikiamą telefono numerį urologas turėjo. 


Vienintelis dalykas, kurio masinių bylų advokatai bijo labiausiai, tai 
saviškio, grobuonies ir išdaviko, kuris seka jiems įkandin, taisydamas jų 
klaidas. Tai nauja lygiagreti specializacija: keletas nepaprastai gerų ir 1a- 
bai kibių advokatų persekioja savo profesijos brolius dėl nesąžiningai pa- 
siektų susitarimų. Helena Vorsov rengė tokios praktikos vadovėlį. 

Priklausydami rūšiai, demonstruojančiai didelę meilę teismams, ma- 
sinių bylų advokatai alpo vien pagalvoję, jog patys gali atsidurti kaltina- 
mųjų pusėje, kur prisiekusiųjų akivaizdoje kvailai šypsodamiesi turės 
klausytis, kaip atvirame teisme kapstomasi po jų finansinius reikalus. Juos 
ten susodinti kaip tik ir buvo Helenos Vorsov pašaukimas. 

Vis dėlto taip būdavo retai. Matyt, šūkiai „Pasaulį - į teismą! Mylim 
prisiekusiuosius!“ buvo taikomi kitiems. Akistata su atsakomybe nieko 
taip greitai nepriverčia susitarti be teismo, kaip masinių bylų advokatą. 
Net nusikaltęs gydytojas taip energingai neišsisukinėja nuo teismo, kaip 
plačiai išsireklamavęs advokatas, pagautas sukčiaujant. 

Iki ponios Uorli skambučio Vorsov turėjo keturias „Dilofto“ bylas ir in- 
formacijos apie dar tris. Niujorke, nedidelėje savo firmoje, jau turėjo me- 
džiagos apie Klėjų Karterį. Kita, daug storesnė byla, buvo apie Peitoną 
Frenčą. Ji stebėjo dvidešimt turtingiausių masinių bylų firmų ir daugelį di- 
džiausių kolektyvinių ieškinių. Klientų ji turėjo daug, gaudavo nemenkų 
honorarų, tačiau nieko ji taip netroško, kaip „Dilofto“ bylos fiasko. 

Kelias minutes pasikalbėjusi su ponia Uorli, Helena iškart suvokė, kas 
vyksta. 

— Laukit manęs penktą, - tarė ji. 

- Šiandien? 

— Taip. Pavakare. 

Ji suspėjo įšokti į maršrutinį Dalso lėktuvą. Nuosavo neturėjo dėl dvi- 
ejų priežasčių: pirma, su pinigais ji elgėsi išmintingai ir tokiems niekams 
jų nešvaistė, antra, jeigu atsidurtų teisme, tikrai nenorėtų, kad prisieku- 
sieji žinotų ją turint lėktuvą. Pernai, vienintelį kartą, kai jai pavyko bylą 
nagrinėti teisme, ji demonstravo prisiekusiesiems dideles, spalvotas dvi- 
ejų kaltinamojo advokato lėktuvų išorės ir interjero nuotraukas. O dar 
jachtų, namų Aspene nuotraukos... Prisiekusiesiems jos padarė didžiulį 
įspūdį. Dvidešimt milijonų baudinių nuostolių. 


Ji išsinuomojo automobilį (ne limuziną) ir „Betešdoje susirado ligo- 
ninę. Ponia Uorli buvo atsinešusi dokumentus, kuriuos Vorsov peržiū- 
rėjo per valandą, kol ponas Uorlis miegojo. Pabudęs nenorėjo su ja kal- 
bėtis. Advokatais jis nebepasitikės, ypač tokia įžūlia bobše iš Niujorko. 
Tačiau jo žmona laiko turėjo, o moteris jai kėlė daugiau pasitikėjimo. 
Išėjusios į laukiamąjį išgerti kavos, jos ilgai kalbėjosi. 

Pagrindinis kaltininkas yra ir visam laikui liks „Akermano laborato- 
rija“. Jie pagamino tuos kenksmingus vaistus, paskubino jų patvirtinimą, 
plačiai išreklamavo, deramai jų neišmėginę, ir nepranešė apie juos to, 
ką žinojo patys. Dabar pasaulis sužino, kad „Diloftas“ dar pavojinges- 
nis, nei manyta anksčiau. Ponia Vorsov jau gavusi įtikinamą gydytojų pa- 
tvirtinimą, jog navikai recidyvuoja dėl „Dilofto“ poveikio. 

Antrasis kaltininkas yra tuos vaistus paskyręs gydytojas, nors jo kal- 
tumas nėra sunkus. Jis pasitikėjo „Akermano laboratorija“. Vaistai vei- 
kė nuostabiai. 

Deja, pirmieji du kaltininkai buvo visiškai atleisti nuo atsakomybės 
tuomet, kai ponas Uorlis gavo kompensaciją pagal kolektyvinį ieškinį, 
pareikštą Biloksyje. Vaistus paskyrusiam gydytojui ieškinys nebuvo pa- 
reikštas ir pono Uorlio ieškinys kompanijai bei iš jos gauta kompensa- 
cija panaikina to gydytojo atsakomybę. | 

— Bet Tedas nenorėjo to susitarimo, - vis primindavo jai ponia Uorli. 

Nesvarbu. Jis gavo kompensaciją. Savo advokatui suteikė teisę susi- 
tarti. Advokatas taip ir padarė, taigi tapo trečiuoju kaltininku. Kitų kol 
kas nėra. 


Po savaitės ponia Vorsov pareiškė ieškinį Dž. Klėjui Karteriui, F. Pei- 
tonui Frenčui, M. Vesliui Solsberiui ir kitiems žinomiems ir nežinomiems 
advokatams, per anksti susitarusiems dėl kompensacijos „Dilofto“ bylo- 
je. Ponas Tedas Uorlis iš Merilendo valstijos, Aukštutinio Malboro, visų 
žinomų ir nežinomų nukentėjusių asmenų vardu vėl tapo ieškovu. Ieš- 
kinys įteiktas Kolumbijos apygardos Jungtinių Valstijų apygardos teismui, 
ne per toliausiai nuo DKK biuro. 

Sekdama kaltinamojo pavyzdžiu, praėjus vos penkiolikai minučių po 
ieškinio įteikimo teismui, ponia Vorsov faksu išsiuntinėjo jo kopijas vi- 
siems didiesiems laikraščiams. 


Stačiokiškas, stambus teismo kurjeris prisistatė Klėjaus priimamojo 
sekretorei ir pareikalavo pasimatyti su ponu Karteriu. 

— Tai skubu, — pareiškė jis. 

Nuėjęs, kaip jam buvo nurodyta, iki koridoriaus galo,.ėmė derėtis su 
mis Glik. Ši iškvietė bosą, jis nenoriai išėjo iš kabineto ir priėmė doku- 
mentus, kurie sugadins j0 nuotaiką visai dienai, o gal ir visiems metams. 
Su juo kabinete buvo Oskaras Malrūnis; sėdėjo užsirakinę duris. 

— To dar nebuvo, - sumurmėjo Klėjus, skausmingai suvokdamas, jog 
šiame masinių bylų žaidime jis dar daug ko nežino. 
bent jau žinojo, ko laukti. Dar prieš paleisdama „Diloftą“ į rinką, „Aker- 
mano laboratorija“ žinojo, kad vaistai blogi. „Hana Portlend“ cemento 
kompanija pati įvertino žalą Hovardo apygardoje. Dėl „Maksatilo“ Dei- 
las Munihemas jau iškėlė „Gofmanui“ bylą. Bet kad šitaip? Klėjus nė 
nežinojo, kad Tedas Uorlis vėl serga. Niekur nė menkiausios užuomi- 
nos apie tai. Šitaip nesąžininga. 

Malrūnis apstulbęs tylėjo. 

Vidaus telefonu mis Glik pranėšė: 

— Klėjau, atėjo reporteris iš Washington Post. 

— Nušauk, — burbtelėjo Klėjus. 

— Ar tai reiškia „Ne“? 

— Ne, po velnių! 

— Pasakyk jam, kad Klėjaus nėra, —- pasakė jai Oskaras. 

— Ir iškviesk apsaugą, — pridūrė Klėjus. . 

Labiau gyvenimo nebūtų apkartinusi net tragiška artimo draugo mir- 
tis. Jiedu ėmė tartis, kaip ir kada būtų geriausia viską pateikti palan- 
kioje šviesoje. Gal greitai sukurpti griežtą paneigimą ir tą pačią dieną 
įteikti ieškinį? Kopijas išsiuntinėti spaudai? Gal Klėjui vertėtų pasikal- 
bėti su reporteriais? 

Jiedu nieko nenusprendė, nes nebepajėgė. Nežinojo, kaip elgtis, nes 
pakliuvo į nepažįstamą teritoriją. 

Oskaras pasišovė pasikalbėti su darbuotojais. 

— Jeigu aš neteisus, tai sumokėsiu kompensaciją, — tarė lėjus. 

— Tikėkimės, kad ponas Uorlis bus vienintelis. 

— Labai abejotina, Oskarai. Kiek dar tokių, kaip jis? 


Užmigti buvo neįmanoma. Ridlė vis dar tvarkėsi šv. Bartos viloje. Už 
tai Klėjus jai buvo dėkingas. Jautėsi pažemintas ir nenorėjo, kad ji tai 
matytų. | 

Jis galvojo apie Tedą Uorlį. Nepyko. Toli gražu. Ieškinių tvirtinimai 
dažniausiai būna netikslūs, tačiau šįkart jie buvo neginčijami. Buvęs jo 
klientas netvirtintų turįs piktybinių navikų, jeigu iš tikrųjų jų neturėtų. 
Vėžį ponui Uorliui sukėlė ne blogas advokatas, o blogi vaistai. Tačiau 
skubotas susitarimas dėl 62 000 dolerių kompensacijos akivaizdžiai ro- 
dė advokato kompetencijos stoką ir godumą. Argi kaltinsi žmogų už tai, 
kad jis nori atkeršyti? 

Klėjus graužėsi visą naktį dėl smarkiai užgautos savimeilės, visiško pa- 
žeminimo prieš saviškius, draugus ir darbuotojus; priešai džiūgauja, o jis 
bijo rytojaus puolimo spaudoje ir rieturi, kas jį apgintų. 

Jis pabūgo. Nejaugi viską praras? Ar tai pabaigos pradžia? Jeigu by- 
la bus nagrinėjama teisme, prisiekusiųjų simpatijos tikrai priklausys ki- 
tai pusei! O kiek dar galimų ieškovų? Kiekviena byla verta milijonų. 

Nesąmonė. Turėdami dvidešimt keturis tūkstančius „Maksatilo“ by- 
lų, atlaikysim bet ką. 

Bet mintys apie poną Uorlį nedavė jam ramybės. Jis, advokatas, to 
žmogaus neapgynė. Kaltė taip jį slėgė, kad jau rengėsi paskambinti Uor- 
liui ir atsiprašyti. Ne, verčiau parašys laišką. Tuos du jo laiškus puikiai 
prisimena. Su Džonu tuomet skaniai prisijuokė. 

Po keturių Klėjus užsiplikė kavos. Penktą internete perskaitė Post. 
Per parą neįvyko jokių teroro aktų. Kongresas ilsisi. Prezidentas atos- 
togauja. Niekuo neišsiskirianti diena, tai kodėl gi „Masinių Bylų Kara- 
liui“ nepripaišius šypsenos pirmame puslapyje. MASINIŲ BYLŲ KA- 
RALIUI MASĖS IŠKĖLĖ BYLĄ. Sumani antraštė. Pirmoji pastraipa 
skelbė: 


Vašingtono advokatas Dž. Klėjus Karteris, naujasis „Masinių Bylų Karalius“, 
vakar gavo tokių pat vaistų, kokiais gydė kitus, kai nepatenkinti klientai pa- 
reiškė jam ieškinį. Jame tvirtinama, jog Karteris, pernai uždirbęs 110 mili- 
jonų, per anksti susitarė dėl nedidelių kompensacijų, kai ieškiniai faktiškai 
buvo verti milijonų. 


Toliau buvo ne ką geriau. Klėjui susuko vidurius ir jis puolė į vonios 
kambarį. 

Jo bičiulis iš The Wall Street Joumal trenkė sunkiąja artilerija. Pirma- 
me puslapyje, kairėje buvo tas pats pasibaisėtinas savimi patenkinto Klė- 
jaus škicas. AR MASINIŲ BYLŲ KARALIUS VERČIAMAS NUO 
SOSTO? Tačiau straipsnio tonas buvo toks, tarsi Klėjaus vieta būtų ka- 
lėjime. Šiuo klausimu savo nuomonę su beveik neslepiamu pasitenkini- 
mu išreiškė kiekviena Vašingtono verslo ir prekybos organizacija. Kaip 
linksma: dar vienas ieškinys. Nacionalinės advokatų akademijos prezi- 
dentas pareiškė: „Komentarų nebus“. 

Komentarų nebus! Vienintelė organizacija, kuri visuomet padeda ad- 
vokatams! Kitoje pastraipoje paaiškinta, kodėl. Helena Vorsov - aktyvi 
Niujorko advokatų akademijos komiteto narė. Jos kvalifikacija tikrai 
įspūdinga. Tarybos patvirtinta advokatė. Kolumbijos valstijos „Teisės ap- 
žvalgos“ redaktorė. Trisdešimt aštuonerių metų amžiaus savo malonu- 
mui bėgioja maratonines distancijas, „protinga ir atkakli“, kaip ją api- 
būdina buvę oponentai. 

„Mirtinas derinys“, — pamanė Klėjus, vėl bėgdamas į į vonią. 

Sėdėdamas tualete, jis suvokė, kad šįkart advokatų palaikymo nesu- 
lauks. Tai —- nesantaika šeimoje. Nėra ko tikėtis nei užuojautos, nei gynėjų. 

Neįvardytų informacijos šaltinių duomenimis, jau yra daugiau kaip de- 
šimt ieškovų. Tikimasi kolektyvinės atestacijos, nes manoma, jog ieško- 
vų bus daugiau. „Kiek?“ — spėliojo Klėjus, vėl plikydamas kavą, - „kiek 
dar yra tokių kaip Uorlis?“ 

Trisdešimt dvejų metų amžiaus pono Karterio pakalbinti nepavykę. 
Peitonas Frenčas pavadinęs ieškinį „tuščiu“, šį apibūdinimą pasiskolin- 
damas, pasak straipsnio, iš ne mažiau kaip aštuonių kompanijų, kurioms 
pareiškė ieškinius per pastaruosius ketverius metus. Be to, jis išdrįsęs pa- 
reikšti, jog ieškinys „atsiduoda kolektyvinių ieškinių reformos šalininkų 
ir jų geradarių - draudimo kompanijų — sąmokslu“. Matyt, reporteris bus 
pagavęs Peitoną gerokai prisisiurbusį degtinės. 

Reikėjo nuspręsti. Turėdamas pateisinamą priežastį, audrą galėtų iš- 
laukti namuose. O gal verčiau žengti į priešišką pasaulį atstačius krūti- 
nę? Jam labai norėjosi išgerti kokių nors tablečių, užmigti ir pabusti po 
savaitės, kai košmaras bus pasibaigęs. O dar geriau — šokti į lėktuvą ir 
skristi pas Ridlę. 


Į biurą jis atėjo septintą kovingai nusiteikęs, nuo kavos energingas, 
juokavo su anksti atėjusiais darbuotojais, juokėsi iš nevykusių savo pa- 
ties pokštų apie teismo kurjerius, visur kaišiojančius nosį reporterius ir 
kratos orderius. Tai buvo puikus spektaklis, kurio firmai reikėjo, ir ben- 
dradarbiai buvo už jį dėkingi. 

Jis tęsėsi tol, kol gerokai įdienojus mis Glik įėjo į atvirą jo kabinetą 
ir pranešė: 

— Klėjau, tie du iš FTB vėl čia. 

— Puiku! - šūktelėjo jis, trindamas delnus, it ketintų tuos agentus pri- 
lupti. 

Sausai šypsodamiesi įėjo Spūneris ir Lūšas. Nepadavė rankos pasisvei- 
kinti. Klėjus uždarė duris ir, sukandęs dantis, prisivertė vaidinti toliau. 
Tačiau nuovargis darė savo. Baimė — taip pat. 

"Šįkart kalbėjo Lūšas, užrašinėjo Spūneris. Matyt, Klėjaus portretas 
pirmuosiuose puslapiuose jiems priminė, kad žadėję jam antrą vizitą. ToO- 
kia šlovės kaina. | 

— Jūsų draugužis Peisas nepasirodė? — pradėjo Lūšas. 

— Nė nepyptelėjo. 

Tai buvo tiesa. O, kaip jam dabar būtų pravertęs Peiso patarimas! 

— Ar jūs tuo tikras? 

— Ar jūs kurčias? — atšovė Klėjus. Kai tik ims per daug klausinėti, jis 
juos tuoj pat abu išprašys. Jie tik tyrėjai, o ne prokurorai. — Sakau gi, 
kad ne. | | 

— Atrodo, praėjusią savaitę jis buvo mieste. 

— Aš jo nemačiau. 

— Pernai, liepos antrą, jūs pareiškėte „Akermano laboratorijai“ ieš- 

“kinį, teisingai? 

— Taip. 

— Ar prieš tai jūs turėjote tos kompanijos akcijų 7 

— Ne. 

— Pardavėte jas terminuotai, o paskui pirkote žemesne kaina? 

Žinoma, kad taip, nes jam taip patarė gerasis jo draugas Peisas. Jie 
žinojo, koks bus jo atsakymas. Tikrai turėjo biržos transakcijų duome- 
nis, jis tuo neabejojo. Po pirmojo jų apsilankymo Klėjus išsiaiškino vis- 
ką apie machinacijas biržoje. Jo nuomone, jis yra pilkojoje zonoje, labai 
neryškus. Žinoma, negerai, bet jo nėra kuo apkaltinti. Jam nereikėjo vel- 
tis į biržos reikalus. Dabar jis dėl to labai gailėjosi. 


— Ar aš esu kuo nors įtariamas? — paklausė jis. 

Spūneris linktelėjo galvą anksčiau nei Lūšas pasakė: 

— Taip. 

— Tuomet pokalbis baigtas. Su jumis kalbėsis mano advokatas, - tarė 


Klėjus atsistodamas ir žengdamas durų link. 

3 1 rinkimą kaltinamasis Peitonas Frenčas sušaukė viešbutyje 
Atlantos centre, kur jis dalyvavo viename iš tų seminarų 

praturtėjimo persekiojant turtingas kompanijas tema. Susirinkimas bu- 

vo neatidėliotinas. 

Frenčas, Žinoma, apsigyveno prašmatniuose viršutinio aukšto aparta- 
mentuose. Ten visi ir susirinko. Šįkart niekas nebesipuikavo naujais au- 
tomobiliais ar rančomis, nebesigyrė paskutinėmis pergalėmis. Nuo tos 
akimirkos, kai Klėjus įžengė į apartamentus, visą laiką tvyrojo įtampa. 
Turtuoliai bijojo. 

Jiems buvo ko bijoti. Pirmajai grupei priskirti septyni Karloso Cher- 
nandeso iš Majamio ieškovai sirgo piktybiniais kepenų navikais. Jų ko- 
lektyviniam ieškiniui atstovavo Helena Vorsov. 

— Jie vis kur nors išlenda, - įsiutęs kalbėjo Karlosas, kuris atrodė ne- 
miegojęs keletą naktų. Iš tikrųjų visi jie buvo pavargę ir sugniuždyti. 

— Nuožmi kalė, — burbtelėjo Vesas Solsberis ir visi pritariamai link- 
telėjo. Matyt, Helena Vorsov buvo garsi. Tik jie kažkodėl pamiršo pa- 
pasakoti apie ją Klėjui. Vesui pareiškė ieškinį keturi buvę klientai, Dei- 
monui Didjė — trys, Frenčui — penki. 

Klėjui labai palengvėjo, nes jis turėjo tik vieną tokį klientą, tačiau ne- 
ilgam. 

— Faktiškai tu turi septynis, - pasakė Frenčas, paduodamas sąrašą su 
Klėjaus pavarde viršuje, o po ja —- buvusių klientų, dabar - ieškovų, pa- 
vardėmis. | 

-' Viksas iš „Akermano“ sakė, kad galim tikėtis ir daugiau, - pridūrė 
Frenčas. 

— Kokios jų nuotaikos? — paklausė Vesas. 

— Visiškai priblokšti. Jų vaistai žudyte žudo žmones. „Filo“ dabar gai- 
lisi susidėję su „Akermanu“. 


Kitą „Dilofto“ bylos ieškovų organizacinio komiteto susi- 


— Pritariu jiems, — tarė Didjė, piktai žvilgtelėdamas į Klėjų, tarsi jis 
būtų dėl visko kaltas. | 

Klėjus perskaitė septynias pavardes. Visos, išskyrus Tedo Uorlio, jam 
buvo negirdėtos. Kanzasas, Pietų Dakota, Meinas, du — iš Oregono, 
Džordžija, Merilendas. Kaip jis galėjo jiems atstovauti? Įdomi teisės 
praktika — atstovauti žmonėms, kurių nė akyse nematei! O dabar jie jį 
kaltina! 

— Ar galima manyti, jog šiuo atveju medicininiai įrodymai svarūs? — 
paklausė Vesas. — Kitaip tariant, ar galima ginčytis, mėginti įrodyti, jog 
recidyvuojantis vėžys nėra susijęs su „Diloftu“? Jeigu taip, tai mes išsi- 
suksime, išsisuks ir „Akermanas“. Nenorėčiau būti su tais klounais iš- 
vien, bet mes tokie ir esam. 

 — Ne! Mus apgavo, - tarė Frenčas. Kartais jis būdavo toks bukas, kad 
baisu. Kam gaišti laiką. — Viksas sakė, kad vaistai pavojingesni už kulką 
galvoje. Žmonės iš kompanijos jau bėga. Nenori susigadinti reputacijos. 
Kompanija tikriausiai sužlugs. 

— Kalbi apie „Filo“? 

— Taip, pirkdama „Akermaną“, „Filo“ galvojo, kad tas triukšmas dėl 
„Dilofto“ greitai baigsis. Atrodo, kad aukų bus kur kas daugiau, ir jos 
kainuos nepalyginamai brangiau. Jie nervinasi. 

— O mes? —- burbtelėjo Karlosas ir taip pat dėbtelėjo į Klėjų, tarsi 
taikytųsi šauti jam į galvą. 

— Jeigu mes kaltinami, tai imtis tų bylų neturime net menkiausios ga- 
limybės, - tarė Vesas, kas ir be jo visiems buvo aišku. 

— Teks derėtis, - tarė Didjė, - kalbam apie išlikimą. 

+ — Kiek verta viena byla? — paklausė Klėjus. 

— Prieš prisiekusiuosius — nuo dviejų iki dešimties milijonų, nelygu 
kokie bus baudiniai nuostoliai, - paaiškino Frenčas. 

— Pakenčiamai, — tarė Karlosas. | 

— Prisiekusieji manęs teisme nematys, - pareiškė Didjė, - tik ne su 
tokiais faktais. 

— Vidutinis ieškovų amžius yra šešiasdešimt aštuoneri, daugiausia pen- 
sininkai, — tarė Vesas, — taigi Žiūrint iš ekonominės pusės mirus ieško- 
vui, nuostoliai nėra dideli. Skausmas ir kančia sumą padidins. Vakuume 
būtų galima susitarti po milijoną už bylą. | 

— Nėra jokio vakuumo, - nukirto Didjė. 


— Aš rimtai, - atsikirto Vesas, - bet tegu tik šie nuostabūs ieškovai 
pakliūva į godžias masinių bylų advokatų rankas, ir kaina pramuš stogą. 

— Norėčiau dabar būti ieškovo vietoje, — tarė Karlosas, trindamas pa- 
vargusias akis. 

Klėjus pastebėjo, jog šikart niekas negeria. Su kokiu malonumu da- 
bar jis išgertų degtinės. 

— Tikriausiai pralaimėsime, — tarė Frenčas. - Kas dar nepabėgo, sten- 
giasi ištrūkti. Visi žinot, kad kompensacijas gavo labai mažai antros ir 
trečios grupės ieškovų, o dabar dėl suprantamų priežasčių jie nori atsi- 
skirti nuo ieškinio. Žinau mažiausiai penkias advokatų grupes, kurie ke- 
tina prašyti teismą panaikinti ieškinį ir mus išspirti. Negaliu jų kaltinti. 

— Reikia su jais kovoti, - tarė Vesas, - mes dar turim gauti honora- 
rus, nes mums jų reikės: 

Vis dėlto kovoti jie nebuvo nusiteikę, bent jau tuomet. Kad ir kiek 
pinigų jie turėjo, bet kiekvienas turėjo ir dėl ko nerimauti. Klėjus tik 
klausėsi, jam buvo įdomu stebėti jų elgseną. Peitonas Frenčas tikriau- 
siai buvo turtingiausias ir finansiniai sunkumai jo, matyt, nebaugino. Taip 
pat ir Veso, kuris iš tabako bylos susišlavė 500 milijonų dolerių. Karlo- 
sas kartais atrodė pasitikintis savimi, o kartais labai sunerimdavo. Rim- 
tasis Didjė iš siaubo buvo visai paklaikęs. 

"Visi jie turėjo daugiau pinigų negu Klėjus, o Klėjus turėjo daugiau- 
siai „Dilofto“ bylų. Jam tai nepatiko. 

Tarkim, pavyks susitarti dėl trijų milijonų dolerių kompensacijos vie- 
nam ieškovui. Jeigu jų bus tik septyni, tai jis išsivers su dvidešimčia mi- 
lijonų. Bet jeigu jų daugės... 

Klėjus iškėlė draudimo klausimą ir apstulbo sužinojęs, kad nė vienas 
iš jų draudimo neturi. Visos sutartys seniai nutrauktos. Draudėjai ne- 
nori turėti reikalų su masinių bylų advokatais. „Dilofto“ byla buvo pui- 
kus pavyzdys. 

— Dar gerai, jeigu tau išmokės tuos dešimt milijonų, - pasakė Vesas, — 
nereikės mokėti iš savo kišenės. 

Susirinkime visi tik skundėsi ir dejavo. Vargas visus suvienijo, bet neil- 
gam. Jie susitarė kada nors susitikti su ponia Vorsov ir atsargiai pamėginti 
išsiaiškinti, ar galima tikėtis derybų. Visuomenei ji leido suprasti, jog derė- 
tis neketina. Ji siekė teismo - didelio, triukšmingo spektaklio, kurio metu 
prisiekusiųjų akivaizdoje galėtų apnuoginti šiuos masinių bylų karalius. 


Klėjus šiaip taip prastūmė vakarą ir naktį Atlantoje, kur niekas jo ne- 
pažinojo. . 


Dirbdamas VGT, Klėjus daugelį kartų buvo kalbėjęsis su atsakovais, 
dažniausiai — kalėjime. Pirminis pokalbis paprastai prasidėdavo sunkiai, 
atsakovas, dažniausiai juodaodis, nežinodavo, kiek galima sakyti balta- 
jam advokatui. Advokato turima informacija šiek tiek atrišdavo liežuvį, 
tačiau apie nusikaltimą pirminio pokalbio metu Klėjus beveik niekad nie- 
ko neišpešdavo. 

Likimo ironija — Klėjus, atsakovas, baltasis, nervinasi prieš pirminį po- 
kalbį su juodaodžiu savo advokatu. Gaudamas 750 dolerių per valandą, 
Zakas Betlas turėtų būti labiau pasirengęs klausytis. Jokio slapukavimo, 
laviravimo ar vilkinimo, kai toks atlygis. Betlas turėtų traukte ištraukti 
tiesą iš kliento, kad tik spėtų viską užsirašyti. | 

Tačiau Betlas norėjo paplepėti. Anksčiau, dar prieš tai, kai Zakas me- 
tė gerti ir tapo garsiausiu baudžiamųjų bylų advokatu Vašingtone, jiedu 
su Džeretu lėbaudavę. O, kiek visko jis galėtų papasakoti apie Džeretą 
Karterį. 

„Tik ne už 750 dolerių per Valandą“, — pamanė Klėjus. — „Išjunk tą 
prakeiktą laikrodį, ir galėsim plepėti amžinai“. 

Betlo biuras buvo Lafeto parke, netoli Baltųjų rūmų. Vieną vakarą 
jiedu su Džeretu pasigėrė ir užsimanė dar išgerti alaus su benamiais par- 
ko alkoholikais. Juos sučiupo policininkai pamanę, kad jie iškrypėliai, 
parke ieškantys nuotykių. Abu suėmė, o paskui jiems reikėjo visaip lanks- 
tytis banke, kad pinigais galėtų nutildyti laikraščius. Klėjus iš mandagu- 
mo nusijuokė. 

Metęs gerti, Betlas pradėjo rūkyti pypkę; ir užgriozdintas, purvinas 
jo biuras prasmirdo dūmais. Kaip laikosi tėvas? Klėjus trumpai papasa- 
kojo, kad Džeretas dabar plaukioja jachta. 

Kai Betlas galiausiai perėjo prie reikalo, Klėjus papasakojo apie „Di- 
loftą“, pradėdamas pažintimi su Maksu Peisu ir baigdamas susitikimu su 
FTB agentais. Apie „Tarvaną“ jis nutylėjo - papasakos, jeigu reikės. Keis- 
ta, tačiau Betlas nieko neužsirašinėjo. Jis tik klausėsi, raukėsi, rūkė pyp- 
kę, retkarčiais užsisvajodamas, bet savo minčių neatskleidė. 


— Ar teko matyti tą Makso Peiso pavogtą ataskaitą, — tarė jis, išpūs- 
damas dūmą, - prieš tai, kai pardavei akcijas ir teismui įteikei ieškinį? 

— Žinoma. Privalėjau žinoti, kad „Akermano“ atsakomybę bus gali- 
ma įrodyti teisme. 

— Tuomet tai machinacija biržoje. Kaltas. Penkeri metai kalėjimo. Bet 
vis dėlto pasakyk, kaip FTB galėtų tai įrodyti? 

Atgavęs kvapą, Klėjus tarė: 

— Tikriausiai Maksas Peisas jiems pasakys. 

— Kas dar turi tą ataskaitą? 

— Peitonas Frenčas, gal dar vienas kitas. 

— Ar Peitonas Frenčas žino, kad šią informaciją turėjai prieš įteikda- 
mas ieškinį? 

— Nežinau. Aš jam nieko nesakiau. 

— Taigi Maksas Peisas vienintelis gali tave priremti. 
lofto“, Klėjus laukė, kol Peisas gaus pakankamai įrodymų. Keletą kartų 
jiedu susiginčijo. Vieną dieną Peisas atsinešė dokumentų prikimštus la- 
gaminėlius ir pasakė: „Štai, bet juos gavai ne iš manęs“, ir tuoj pat iš- 
važiavo. Peržiūrėjęs medžiagą, Klėjus paprašė vieno pažįstamo įvertinti 
jų patikimumą. Tas pažįstamas yra garsus gydytojas iš Baltimorės. 

— Ar galima juo pasitikėti? — paklausė Betlas. 

Nesulaukęs atsakymo, Betlas ėmėsi jam padėti: 

— Tai svarbiausia, Klėjau. Jeigu FTB nesužinos, kad turėjai tuos slap- 
tus dokumentus prieš darydamas machinacijas su akcijomis, tai negalės 
tavęs už tai apkaltinti. Jie turi transakcijų išrašus, bet vien jų nepakan- 
ka. Jie turi įrodyti, kad Žinojai. 

— Gal man reikėtų pasikalbėti su tuo gydytoju iš Baltimorės? 

— Ne. Jeigu FTB apie jį sužinos, gali pradėti jį sekti. Tuomet vietoj 
penkerių sėsi septyneriems. 

— Būk malonus ir nebeprimink man šito. 

— Ojeigu FTB apie jį dar nežino, tai tu netyčia gali juos pas jį nu- 
vesti. Tave tikriausiai seka. Galbūt klausosi pokalbių. Aš atsikratyčiau 
to dokumento. Dėl visa pikta, jeigu jie sugalvotų ateiti su kratos orde- 
riu. Ir melsčiausi, kad Maksas Peisas būtų nebegyvas arba pabėgęs į 
Europą. . 


— Kas dar? — paklausė Klėjus, jau pasirengęs melstis. 

— Nuvažiuok pas Peitoną Frenčą. Padaryk taip, kad to dokumento 
pėdsakas neatvestų prie tavęs. Atrodo, kad „Dilofto“ byla dar tik pra- 
sideda. | 

— Kaip tik tą jie man ir sakė. 


Atgalinis adresas buvo kalėjimo. Už grotų sėdėjo daug buvusių Klė- 
jaus klientų, tačiau jis neprisiminė, kad tarp jų būtų buvęs Paulas Vat- 
sonas. Atplėšęs voką, ištraukė tvarkingai kompiuteriu parašytą vieno pus- 
lapio laišką. Jame buvo parašyta: | 


Gerbiamas p. Karteri, 

tikriausiai prisimenate mane kaip Tėkilą Vatsoną. Aš pasikeičiau var- 
dą, nes senasis man nebetinka. Kasdien skaitau Bibliją. Man labiausiai 
patinka apaštalas Paulius, todėl ir pasivadinau jo vardu. Čia yra žmo- 
gus, kuris man padėjo parašyti prašymą ir viską teisiškai sutvarkyti. 

Norėčiau prašyti jus vienos paslaugos. Gal galėtumėte kaip nors su- 
rasti Pampkino artimuosius ir perduoti jiems, kad aš labai gailiuosi dėl 
to, kas atsitiko. Meldžiau Dievą ir jis man atleido. Jausčiausi daug ge- 
riau, jeigu man atleistų ir Pampkino šeima. Aš vis dar negaliu patikėti, 
kad jį nužudžiau. Tai buvau ne aš, o šėtonas. Bet negaliu to pateisinti. 

Aš vis dar švarus. Kalėjime pilna dopingo, daug visokio šlamšto, bet 
Dievas padeda man išgyventi. | | 

Būtų gerai, jeigu galėtumėt man parašyti. Norėčiau gauti laiškų. Gai- 
la, kad nebegalėjote būti mano advokatu. Man jūs atrodėt kietas bičas. 
Su geriausiai linkėjimais 

Pailas Vatsonas 


— Palūkėk, Paulai, - sumurmėjo Klėjus. - Gal mums lemta tapti ka- 
meros draugais? — Krūptelėjo išgirdęs telefono skambutį. Tai buvo Rid- 
lė ir šv. Bartos. Ji norinti grįžti namo. Gal Klėjus rytoj galėtų atsiųsti 
jai lėktuvą? | 

Gerai, brangioji. Tai kainuos tik 3000 dolerių per valandą. Keturios 
valandos pirmyn, keturios atgal - 24 000 dolerių už pasiskraidymą, bet 
tai tik lašas jūroje palyginus su tuo, kiek ji išleido vilai atnaujinti. 


Spauda maitina, bet spauda gali ir pražudyti. Klėjus pats 

keletą kartų žaidė šį Žaidimą: papili reporteriams pikan- 

tiškų gandų, bet oficialiai mesteli manieringą frazę „jokių 
komentarų“, kurią išspausdina po keliomis gryniausio purvo eilutėmis. 
Būdavo smagu, bet dabar - visai nelinksma. Jis neįsivaizdavo, kas galė- 
tų trokšti jį dar labiau pažeminti. 

Jis bent jau buvo įspėtas. Į Klėjaus biurą paskambinusiam Post re- 
porteriui buvo pasiūlyta skambinti gerbiamam Zakui Betlui. Jį suradęs, 
gavo standartinį interviu. Zakas paskambino Klėjui ir papasakojo apie 
pokalbį. 

Straipsnis buvo išspausdintas „Metro“, trečiame puslapyje. „Maloni“ 
permaina po šitiek herojiškų mėnesių pirmuosiuose puslapiuose. Faktų 
buvo mažai, todėl skirtą vietą reikėjo kuo nors užpildyti, pavyzdžiui, Klė- 
jaus fotografija. MASINIŲ BYLŲ KARALIUMI DOMISI VERTYBI- 
NIŲ POPIERIŲ BIRŽOS KOMISIJA. „Pasak neįvardytų šaltinių ...“ 
Zakas pacitavo keletą ištraukų, kurios Klėjaus pečius prislėgė dar sun- 
kesne kaltės našta. Skaitydamas straipsnį, prisiminė, kaip dažnai matė 
Zaką darant tą patį - viską neigti, stengtis atitraukti dėmesį, žadėti ener- 
gingai ginti ir išteisinti didžiausius sukčius. Kuo didesnis sukčius, tuo sku- 
biau lekia pas Zaką Betlą, ir Klėjus pirmą kartą pagalvojo, kad pasisam- 
dė ne tą advokatą. | 

Straipsnį perskaitė namuose, kur, laimė, buvo vienas, nes Ridlė porą 
dienų norėjo pagyventi naujajame savo bute, kurį Klėjus jai nupirko iš- 
simokėtinai. Ji norėjo atskiro buto, kad galėtų jaustis laisva. Kadangi se- 
nasis buvo apšiuręs, Klėjus sutiko pagerinti jos buitį. Iš tikrųjų jos lais- 
vei reikėjo trečių namų - vilos šv. Bartoje, kurią ji vadino „mūsų vila“. 

Šiaip ar taip, Ridlė laikraščių neskaitė. Matyt, ji nė nežinojo apie Klė- 
jui iškilusius sunkumus. Ji vis daugiau išleisdavo, nė nepagalvodama, kaip 
Klėjus tuos pinigus uždirba. Gal ir skaitė tą straipsnį, bet jam nesakė 
nieko. Tylėjo ir jis. 

Prasidėjus dar vienai siaubingai dienai, Klėjus suprato, kad to straips- 
nio beveik niekas iš jo pažįstamų neskaitė. Paskambino tik vienas studi- 
jų laikų draugas, norėdamas jį nuraminti, bet daugiau — niekas. Buvo 
dėkingas už tą skambutį, tik naudos iš jo buvo nedaug. O kur kiti jo 
draugai? 


Kad ir kaip stengėsi, tačiau negalvoti apie Rebeką ir Van Hornus ne- 
įstengė. Dar taip neseniai, kaip dabar atrodė, kai spauda jį titulavo Ma- 
sinių Bylų Karaliumi, Van Hornai žaliavo iš pavydo ir gailėjosi neišteki- 
nę už jo savo dukters. Ką jie galvoja dabar? Jis įtikinėjo save, jog tai 
jam visai nerūpi. Bet jei taip, tai kodėl nesiliauja apie juos galvojęs? 

Prieš pietus užsuko Poletė Tulos, ir jis nudžiugo ją pamatęs. Atrodė 
puikiai — gerokai lieknesnė, brangus garderobas. Pastaruoju metu ji daug 
keliavo po Europą, o dabar laukia skyrybų pabaigos. Apie Klėjų kalba 
visur, todėl jai dėl jo esą neramu. Per pietus, kuriais vaišino Poletė, pa- 
aiškėjo, kad ji nerimaujanti ir dėl savęs. Jos dalis „Dilofto“ byloje buvo 
truputį didesnė nei 10 milijonų, todėl ji bijanti, kad nepradėtų kabinė- 
tis ir prie jos. Klėjus ją nuramino, kad niekas prie jos nesikabins. Kai 
buvo susitarta dėl tos kompensacijos, ji buvo paprasta firmos darbuoto- 
ja, o ne partnerė. Visuose dokumentuose įrašyta tik Klėjaus pavardė. 

— Tu pasielgei protingai, — tarė Klėjus, —- pasiėmei pinigus ir išėjai. 

— Man nesmagu. 

— Nesijaudink. Klaidų pridariau aš, o ne tu. 

„Diloftas“ jam brangiai atsieis: Vorsov ieškinys dabar sieja jau dvi- 
dešimt jo buvusių klientų. Tačiau jis daug tikisi iš „Maksatilo“. Turint 
dvidešimt keturis tūkstančius bylų, atlygis bus milžiniškas. 

 — Kelias kol kas duobėtas, bet greitai viskas pasikeis. Po metų aš vėl 
žarstysiu auksą. | a. 
— O FTB? - paklausi ji. 
— Jie manęs nelies. | 
+ Ji patikėjo ir pajuto didžiulį palengvėjimą. Jeigu ji iš tikrųjų tikėjo 
viskuo, ką jai papasakojo Klėjus, tai tokia ji buvo vienintelė. 


Trečiasis susitikimas buvo paskutinis, nors to nežinojo nei Klėjus, nei 
visi kiti sėdėjusieji jo pusėje. Džoelas Hana šįkart atvyko su kompanijos 
vadovu pusbroliu Markusu, o draudėjo Babkoko neatsivežė. Kaip ir anks- 
čiau, jiedu sėdėjo vieni prieš didelį teisininkų būrį, kurio viduryje sėdė- 
jo ponas DKK. Karalius. 

Po įprastinio „apšilimo“ Džoelas pranešė: 


— Radome dar aštuoniolika namų, kuriuos reikėtų įtraukti į sąrašą. 
Dabar iš viso yra devyni šimtai keturiasdešimt namų. Mes visiškai įsiti- 
kinę, kad daugiau tokių namų nebėra. 

— Gerai, — tarė Klėjus šaltokai. Kuo ilgesnis sąrašas, tuo daugiau 
klientų ir tuo didesnę kompensaciją mokės kompanija. Klėjus atstovavo 
beveik devyniasdešimčiai ieškovų. Likusias bylas turėjo keletas kitų ad- 
vokatų. Su šia byla dirbanti jo komanda puikiai pasidarbavo, įtikinėda- 
ma namų savininkus kreiptis į firmą. Komanda užtikrino, kad šitaip jie 
gausią daugiau pinigų, nes ponas Karteris — prityręs masinių bylų advo- 
katas. Kiekvienas potencialus klientas gavo po pluoštą profesionaliai pa- 
rengtų dokumentų, kuriuose buvo smarkiai išreklamuoti naujojo Masi- 
nių Bylų Karaliaus žygdarbiai. Tai buvo begėdiškas, įkyrus reklamavima- 
sis, tačiau tokios žaidimo taisyklės. 

Per ankstesnį susitikimą Klėjus buvo sumažinęs savo reikalavimus nuo 
7,5 milijono dolerių. Kompanija tikėjosi, kad jis nusileis iki 17 000 do- 
lerių, bet ir tuomet jai reikėtų lįsti į didžiules skolas. 

Iš 17 000 vienam namui ponas DKK gautų apie 4,8 milijono dole- 
rių, jeigu advokato dalis būtų 30 procentų. Tačiau jeigu jis ją sumažintų 
iki klientams priimtinesnės 20 procentų dalies, tai klientams dar liktų 
po 13 600 dolerių. Tokiu atveju jo dalis sumažėtų maždaug 1,5 milijono 
dolerių. Markusas Hana surado garbingą rangovą, kuris apsiimtų atlikti 
remonto darbus po 13 500 dolerių. 

Per paskutinį susitikimą tapo aišku, kad advokatų atlygio klausimas 
yra toks pat svarbus, kaip ir kompensacija namų savininkams. Tačiau per 
tą laiką spaudoje buvo keletas straipsnių apie poną DKK ir nė vienas 
nebuvo jam palankus. Ilgiau diskutuoti savo dalies sumažinimo klausi- 
mu jo firma nepasirengusi. 

— Turit kokių nors savo siūlymų? — gana šiurkščiai paklausė Klėjus. 

* Užuot atsakęs „ne“, Džoelas pradėjo aiškinti, kokių žingsnių kom- 
panija ėmėsi, kad įvertintų savo finansinę situaciją, draudimo sumas ir 
galimybes pasiskolinti mažiausiai 8 milijonus dolerių. Bet, deja, niekas 
iš esmės nepasikeitė. Reikalai prastėja, užsakymų nedaug. Naujų namų 
statyba sustojusi, bent jau jų rinkoje. 

„Hana Portlend“ cemento kompanijos reikalai buvo prasti, bet ne 
ką geresni buvo ir priešingos stalo pusės reikalai. Klėjui nutraukus „Mak- 


satilo“ bylos reklamą, firma lengviau atsikvėpė. Stengdamasis sumažinti 
išlaidas, Reksas Kritlas dirbo viršvalandžius, nors DKK kultūrai buvo 
sunku prisitaikyti prie tokių radikalių pokyčių. Jis net iškėlė etatų ma- 
žinimo klausimą, tuo baisiai užrūstindamas bosą. Žymesnių įplaukų ne- 
buvo. Užuot atnešęs turtus, „Stipena Benas“ firmai kainavo milijonus. 
O dabar, kai buvę „Dilofto“ klientai ieško Helenos Vorsov užtarimo, jų 
firma pakibo ant plauko. 

— Taigi siūlymų nėra, - baigus kalbėti Džoelui, tarė Klėjus. 

— Ne. Mums per brangu net ir septyniolika tūkstančių. Koks jūsų siū- 
lymas? 

— Dvidešimt du tūkstančiai penki šimtai, - nė nemirktelėjęs atsakė 
Klėjus. — Jeigu nenusileidžiate jūs, nenusileisime ir mes, - kalbėjo kie- 
tai, lediniu balsu. Bendradarbiams tai darė įspūdį, tačiau jie būtų nors 
truputį nusileidę. Klėjus tvardėsi prisiminęs, kaip Peitonas Frenčas Niu- 
jorke tvarkė „Akermano laboratorijos“ šulus. Jis neabejojo, kad dar tru- 
putį paspaudus, cemento kompanija tikrai nusileis. 

Vienintelis iš Klėjaus pusės, garsiai išreiškęs abejonių, buvo cemento 
bylos komandos galva Edas Viatas. Prieš susitikimą jis Klėjui sakė, kad, 
jo nuomone, „Hana“ kompanijai 11 bankroto įstatymo straipsnis labai 
naudingas. Visos kompensacijos namų savininkams būtų atidėtos, kol jų 
pretenzijas išnagrinės kontrolės grupė, kuri nustatys priimtiną kompen- 
sacijos dydį. Dar gerai, jeigu pagal 11 straipsnį ieškovai gaus nors po 
10 000 dolerių. Bankrotu, tokiose situacijose įprastu taktiniu manevru, 
kompanija negrasina. Išnagrinėjęs kompanijos buhalterijos knygas, Klė- 
jus žinojo, kad kompanija turi per daug turto ir yra pernelyg išdidi, kad 
galvotų apie tokį drastišką ėjimą. Jis metė burtus. Reikėjo iš jos išspausti 
viską iki paskutinio lašo. 

Netikėtai Markusas Hana tarė: 

— Na, mums metas. 

„Susirinkę popierius, abu atsistojo ir skubiai išėjo. Norėdamas paro- 
dyti, kad niekas negali jo apstulbinti, Klėjus taip pat skubiai išėjo. 

Po dviejų valandų Pensilvanijos Rytinės apygardos JAV bankroto 
teismas gavo „Hana Portlend cemento“ prašymą pagal 11 straipsnį ap- 
saugoti kompaniją nuo kreditorių, iš kurių didžiausias — kolektyvinis 
ieškinys, Dž. Klėjaus Karterio II pareikštas Vašingtone, Kolumbijos 
apygardoje. 


Matyt, kuris nors iš Hanų taip pat suprato informacijos nutekėjimo 
svarbą. Baltimore Press išspausdino ilgą straipsnį apie bankrotą ir na- 
mų savininkų atsiliepimus. Faktai buvo nepermaldaujamai tikslūs ir by- 
lojo apie tai, kad reporteriui juos pašnibždėjo kažkas iš dalyvavusių de- 
rybose dėl kompensacijos. Kompanija kiekvienam ieškovui siūliusi po 
17 000 dolerių; vieno namo remontui reikėtų daugiausiai 15 000 dole- 
rių. Būtų buvę galima susitarti, jeigu ne advokatų honorarų klausimas. 
„Hana“ nuo pat pradžių esą prisiėmusi atsakomybę. Ji ketinusi imti di- 
džiules paskolas ir namų savininkams atlyginti dėl kompanijos kaltės pa- 
tirtus nuostolius. 

Ieškovai buvo labai nepatenkinti. Nuvykęs į priemiesčius, reporteris 
dalyvavęs viename gyventojų susirinkime. Žmonės jam rodę keletą to- 
kių namų. Štai ką jie sako: 

— Mums reikėjo tiesiogiai tartis su „Hana“. 

— Kompanijos atstovai čia buvo anksčiau už advokatus. 

— Vienas mūrininkas žadėjo pakeisti plytas naujomis už vienuolika 
tūkstančių dolerių. Tai kodėl mes atsisakėme septyniolikos? Niekaip to 
nesuprantu. 

— To advokato net nesu matęs. 

— Aš net nežinojau, kad esu ieškovas. 

— Mes nenorime, kad kompanija bankrutuotų. 

— Ne, tai šaunūs vyrai. Jie stengėsi mums padėti. 

— Paduokim advokatą į teismą. 

— Mėginau jam prisiskambinti, bet visos linijos užimtos. 

Reporteris jautė pareigą pateikti keletą faktų iš Klėjaus Karterio biog- 
rafijos ir, žinoma, pradėjo nuo „Dilofto“ honorarų. Čia prasidėjo tikras 
siaubas. Buvo išspausdintos trys nuotraukos: vienoje namo šeimininkai 
rodo byrančias plytas, kitoje nufotografuotas namų savininkų susirinki- 
mas garaže, o trečioje —- Klėjus su smokingu ir Ridlė puikia suknele prie 
Baltųjų rūmų. Ji atrodė stulbinamai, jis - gražus, nors dabartiniame kon- 
tekste tai nebuvo svarbiausia. Labai niekingas ėjimas. 

„Pono Karterio, kurį matote nuotraukoje aukščiau, stovintį prie Bal- 
tųjų rūmų, nepavyko surasti ir su juo pasikalbėti“. 

„Po velnių, ir nesurasit“, - pagalvojo Klėjus. 

Taigi DKK laukė dar viena sunki diena. Telefonai skambėjo be per- 
traukos, nes įtūžusiems klientams norėjosi ant ko nors išsirėkti. Dėl vi- 
sa pikta vestibiulyje buvo pastatytas apsaugininkas. Darbuotojai tarpu- 
savyje šnibždėjosi, ar tik neteks ieškotis darbo kitur. Bosas užsirakino 
kabinete. Darbo nebuvo, firma turėjo tik šūsnį „Maksatilo“ bylų, bet su 
jomis irgi nebuvo ką daryti, nes „Gofmanas“ tylėjo. 

Iš Klėjaus šaipėsi visa apygarda, tačiau jis apie tai sužinojo tik iš 
spaudos. Viskas prasidėjo nuo to, kad Wall Street Journal straipsnius 
apie „Dilofto“ skandalą vieni kitiems faksu pradėjo siuntinėti Klėjaus 
pažįstami — koledžo, akademijos bendramoksliai, kažkas nusiuntė juos 
tėvui, buvusiems VGT bendradarbiams, kad tik niekas neliktų neinfor- 
muotas. Paskui, kai American Attorney Klėjų paskelbė aštuntuoju tur- 
tingiausiu šalies advokatu, pasipylė dar daugiau faksų, elektroninių laiš- 
kų, pagardintų vienu kitu anekdotu. Dar populiaresnis jis tapo, kai He- 
lena Vorsov teismui įteikė savo ieškinį. Kažkoks neturintis ką veikti ad- 
vokatas sugalvojo jam pravardę „Špygų karalius“, grubokai, paskubomis 
užrašą apipavidalino ir paleido faksu. Netrukus tas pavadinimas prili- 
po savotiškam faksu platinamam laikraštėliui. Po kiekvienos naujienos 
apie Klėjų pasirodydavo naujas numeris. Jo leidėjas ar leidėjai, prisi- 
rankioję straipsnelių iš interneto, spausdino informacinio biuletenio for- 
matu ir siuntinėjo. Didžiausia naujiena buvo kriminalinis tyrimas. Čia 
buvo ir nuotrauka prie Baltųjų rūmų, paskalos apie lėktuvą, straipsnelis 
apie tėvą. 

Nuo pat pradžių šis anoniminis biuletenis faksu patekdavo ir į Klė- 
jaus biurą, tačiau mis Glik jį išmesdavo. Kai kurie Jeilio vaikinai taip 
pat jį gaudavo, bet ir jie saugojo savo boso ramybę. Paskutinį numerį 
Oskaras, vis dėlto, mestelėjo Klėjui ant stalo. 

— Tik tam, kad žinotum, kas darosi, —- paaiškino jis. 

Čia buvo atpasakotas Press straipsnis. 

— Gal žinai, kas tai daro? — paklausė Klėjus. 

— Ne. Faksai siuntinėjami po visą miestą. 

-— Argi Žmonės nebeturi ką veikti? 

— Tikriausiai ne. Nesijaudink, Klėjau. Viršūnėje visuomet būni vienišas. 

— Vadinasi, turiu dar ir asmeninį informacinį biuletenį. Taigi, taigi, O 
prieš pusantrų metų buvau niekam nežinomas advokatas. 


Už durų pasigirdo triukšmas, garsūs, pikti balsai. Šokę iš kabineto, Klė- 
jus su Oskaru koridoriuje pamatė apsaugininką, besiginčijantį su įsismar- 
kavusiu vyriškiu. Aplink juos rinkosi kiti bendradarbiai ir sekretorės. 

— Kur Klėjus Karteris? — šaukė vyriškis. 

— Čia! — riktelėjo jam Klėjus ir priėjo artyn. - Ko jums reikia? 

Vyriškis staiga nurimo, nors apsaugininkas vis tiek jo dar nepaleido. 
Priėjo Edas Viatas su kitu bendradarbiu. 

— Aš jūsų klientas, —- sunkiai alsuodamas tarė vyriškis. —- Paleisk ma- 
ne, — truktelėjęs išsilaisvino iš apsaugininko. 

— Palik jį ramybėje, - paliepė Klėjus. 

— Norėčiau pasikalbėti su savo advokatu, - tarė vyriškis. 

„ — Toks būdas netinka tartis dėl priėmimo, - labai ramiai atsakė Klė- 
jus. Juk jį matė darbuotojai. | 

— Taigi kad mėginau, bet visos linijos užimtos. Apgavot mus, verčiau 
būtume taręsi su cemento kompanija. Mes norim išsiaiškinti, kodėl. Ar 
pinigų dar mažai prisiplėšėt? 

— Tikriausiai tikit viskuo, ką rašo laikraščiai, — tarė Klėjus. 

— Aš tikiu tuo, kad mūsų advokatas mus apgavo. Mes taip lengvai 
nepasiduosim. 

— Jūs verčiau nurimkit ir nebeskaitykit tų laikraščių. Mes vis dar stėn- 
giamės gauti jums kompensacijas. 

Jis melavo, tačiau ne iš blogos valios — reikėjo kaip nors nuslopinti 
incidentą biure. | 

— Apkarpykit savo atlyginimus ir mums pinigų pakaks, — vis dar karš- 
čiavosi svečias. — Taip galvoja visi klientai. 

 - Gausiu jums kompensaciją, - pasakė Klėjus dirbtinai šypsodama- 
sis, — tik nusiraminkit. 

— Priešingu atveju kreipsimės į advokatų asociaciją. 

— Nesinervinkit. 

Žmogus atsitraukė, apsigręžė ir išėjo. 

— Visiems prie darbo, - paliepė Klėjus suplodamas delnais, tarsi bū- 
tų daugybė darbo. 

Po valandos užėjo Rebeka. Atsitiktinai, nes kaip tyčia ėjusi pro šalį 
Įėjusi į DKK apartamentus, padavė priimamojo sekretorei raštelį. 

„— Prašau perduoti ponui Klėjui Karteriui, — tarė ji, - tai svarbu. 


Sekretorė susižvalgė su budriai viską stebinčių apsaugininku, bet tuoj 
pat suprato, jog ši patraukli moteris nepavojinga. 

— Esu jo draugė, - paaiškino Rebeka. 

Kad ir kas ji buvo, bet sugebėjo Klėjų ištraukti iš kabineto greičiau 
nei kas nors kitas per visą trumpą firmos veiklos istoriją. Jiedu susė- 
do jo kabineto kampe. Rebeka — ant sofos, Klėjus - į fotelį, pritrau- 
kęs jį kuo arčiau sofos. Abu ilgai tylėjo. Iš susijaudinimo Klėjus ne- 
įstengė suregzti sakinio. Tai, kad ji atėjo, galėjo reikšti daug ką, ir tiktai 
gera. 

Troško ją apkabinti, vėl pajusti jos kūną, užuosti kvepalus, glamonė- 
ti kojas. Ji nebuvo pasikeitusi — ta pati šukuosena, tie patys lūpų dažai, 
ta pati apyrankė. 

— Tu spoksai į mano kojas, — galiausiai ištarė ji. 

— Taip, spoksau. 

— Klėjau, ar tau viskas gerai? Tiek daug apie tave rašo. 

— Tai todėl ir atėjai? 

— Taip, aš jaudinuosi. 

— Vadinasi, vis dar rūpiu tau. 

— Taip. 

— Tai tu manęs nepamiršai? 

— Ne, nepamiršau. Kažkiek nukrypau į šalį, Žinai, su ta santuoka ir 
visa kita, bet vis tiek apie tave galvoju. 

— Visą laiką? 

— Taip, vis dažniau. 

„ Klėjus užsimerkė ir palietė jos kelį, tačiau ji tuoj pat nustūmė jo ranką 
ir pasitraukė toliau. 

— Aš ištekėjusi, Klėjau. 

— Tai pasvetimaukim. 

— Ne. 

— Nukrypai į šalį? Skamba taip, tarsi laikinai. Kas darosi, Rebeka? 

— Atėjau ne tam, kad skųysčiausi. Buvau netoliese, pagalvojau apie ta- 
ve, tai užbėgau, ir tiek. 

— Kaip paklydęs šunelis? Netikiu. 

— Ir nereikia. Kaip tavo meilužė? 

— Tai čia, tai ten. Ji tik laikinai. 


Rebeka tai nuleido negirdomis. Matyt, nepatiko. Ji gali už kito net 
ištekėti, o Klėjui negalima turėti net laikinos meilužės. 

— Kaip kirmėlė? — paklausė Klėjus. 

— Normaliai. 

— Tikrai geras įvertinimas iš jaunosios žmonelės lūpų. Normaliai? 

— Sutariam. 

— Vedę mažiau kaip metus, ir tik sutariai? 

— Taip. 

— Tu jam neduodi, ar ne? 

— Mes susituokę. 

— Bet jis storžievis vėpla. Mačiau, kaip šoko per vestuves. Vos neap- 
sivėmiau. Sakyk, juk ir lovoje jis nevykėlis. 

— Lovoje jis nevykėlis. O kaip ta mergšė? 

— Jai patinka merginos. 

Abu ilgai juokėsi. Paskui ilgai tylėjo, nes buvo pernelyg daug dalykų, 
apie kuriuos norėjo vienas kitam papasakoti. Ji sukeitė kojas, Klėjus ne- 
nuleido nuo jos akių. Beveik galėjo ją paliesti. 

— Ar atlaikysi? — paklausė ji. 

— Nekalbėkim apie mane. Pasikalbėkime apie mus. 

— Aš neketinu veltis į jokį romaną, - pasakė ji. 

— Bet apie tai galvoji, ar ne? 

— Ne, bet žinau, kad tu galvoji. 

„— Būtų smagu, ar ne? 

— Būtų, bet nieko nebus. Šitaip gyventi nenoriu. 

— Aš taip pat, Rebeka. Su niekuo nesidalinu. Kadaise tave turėjau 
visą, bet paleidau. Palauksiu, kol vėl būsi viena. Bet gal tu, velniai grieb- 
tų, paskubėk? 

— Tikriausiai taip nebus, Klėjau. 

— Bus. 


| Lovoje buvo Ridlė, bet visą naktį jis sapnavo Rebeką. Ret- 
karčiais pabusdavo, kvailai šypsodamasis, ir vėl užmigda- 
vo. Tačiau kai penktą ryto jį pažadino telefono skambu- 


tis, nuo veido dingo bet kokia šypsena. Pakėlė ragelį miegamajame, bet 
paskui persijungė į darbo kabinetą. 


Skambino Melas Snelingas, koledžo laikų kambario draugas, tas gy- 
dytojas iš Baltimorės. 

— Reikia pasikalbėti, — tarė jis, — kuo skubiau. 

— Gerai, - atsakė Klėjus, nujausdamas bloga. 

— Dešimtą, prie Linkolno memorialo. 

— Būsiu. 

— Galimas dalykas, kad mane seka, — dar pasakė jis ir padėjo ragelį. 

Klėjus buvo prašęs daktaro Snelingo paslaugos peržiūrėti tą Peiso 
vogtą ataskaitą apie „Diloftą“. FTB surado ir jį.. 

Pirmą kartą Klėjus rimtai pagalvojo apie pabėgimą. Perves likusius 
pinigus į kokią nors bananų respubliką, pabėgs, užsiaugins barzdą, išnyks. 
Ir, žinoma, drauge pasiims Rebeką. 

Motina surastų juos anksčiau nei FTB. 

Jis užsiplikė kavos ir ilgai stovėjo po dušu. Užsimovė džinsus, norėjo 
atsisveikinti su Ridle, bet ji nė nekrustelėjo. 

Labai tikėtina, kad Melo telefono klausomasi. Jeigu jau FTB jį su- 
rado, tai pasinaudos visomis savo gudrybėmis. Prigrasys apkaltinti, jeigu 
jis atsisakytų įskųsti draugą. Landžios, skambinės, šnipinės. Gali priversti 
prisikabinti mikrofoną, kad įviliotų Klėjų į spąstus. 

Zakas Betlas buvo kažkur išvykęs, taigi Klėjus turėjo galvoti pats. At- 
ėjęs prie Linkolno memorialo dvidešimt minučių po devynių, įsimaišė 
tarp negausių turistų. Po kelių minučių pamatė Melą. Klėjui tai atrodė 
keista. Ko jam čia eiti pusvalandį anksčiau nei susitarta? Gal rengia pa- 
salą? Gal netoliese tyko Spūneris ir Lūšas su mikrofonais, filmavimo ka- 
meromis ir ginklais? Vien iš Melo veido išraiškos Klėjus suprato, kad 
nieko gero tikėtis negalima. 

Jiedu paspaudė vienas kitam ranką, pasisveikino, stengėsi elgtis nuo- 
širdžiai. Klėjus įtarė, kad kiekvienas žodis įrašinėjamas. Buvo rugsėjo pra- 
džia, vėsoka, bet nešalta, tačiau Melas buvo apsimuturiavęs lyg žiemą. 
Po drabužiais galėjo būti filmavimo kamerų. 

— Eime pasivaikščioti, — pasiūlė Klėjus, mostelėdamas galva link Va- 
šingtono paminklo. 

— Gerai, - sutiko Melas, gūžtelėjęs pečiais. Jam vis vien. Matyt, gre- 
ta pono Linkolno spąstų nebuvo. 

— Tave sekė? — paklausė Klėjus. 


— Nemanau. Iš Baltimorės skridau į Pitsburgą, iš ten - į Reigano na- 
cionalinį, pasičiupau taksi. Neatrodo, kad kas nors sektų. 

— Spūneris ir Lūšas'? 

— Taip. Pažįsti? 

— Buvo keletą kartų užėję. 


Jiedu ėjo šaligatviu iš pietų pusės pro Atspindžio tvenkinį. Klėjus ne- 
ketino sakyti nieko, ko pats nenorėtų dar kartą išgirsti. 

— Melai, žinau, kaip jie dirba. Mėgsta paspausti liudytojus, apraizgo 
mikrofonais, informaciją renka visokiais naujausiais aparačiukais. Ar jie 
tavęs prašė prisikabinti mikrofonų? 

— Taip. 

— O tu? | 

— Pasakiau jiems, kad eitų velniop. 

— Ačiū. 

— Klėjau, aš turiu puikų advokatą. Kalbėjausi su juo, viską papasa- 
kojau. Aš nieko blogo nepadariau, nes akcijomis nespekuliavau. Kaip su- 
prantu, tu įsivėlei į tas machinacijas, ir neabejoju, kad kitą kartą taip 
nepasielgtum. Gal aš ir turėjau slaptos informacijos, bet ja nepasinau- 
dojau. Prie manęs prikibti jie negali. Bet bus blogai, jeigu gausiu šauki- 
mą liudyti prieš didžiąją Žiuri. 

Byla didžiajai žiuri dar neperduota. Melą konsultavo tikrai geras ad- 
vokatas. Pirmą kartą per keturias valandas Klėjus lengviau atsikvėpė. 

— Pasakok, - tyliai tarė. 

Rankas giliai buvo susikišęs į džinsų kišenes. Tamsių akinių slepiamu 
žvilgsniu sekė kiekvieną pracivį. Jeigu Melas viską jiems papasakojo, tai 
kam mikrofonai? 

— Bet kaip jie surado mane? Niekam apie tą šlamštą net neprasita- 
riau. Kam esi apie tai sakęs? 

— Visiškai niekam, Melai. 

— Netikiu. 

— Prisiekiu. Kodėl turėčiau kam nors sakyti? 

Jie stabtelėjo, kad praleistų Septynioliktąja gatve važiuojančius auto- 
mobilius. Netrukus pasuko į dešinę, toliau nuo minios. Melas vos girdi- 
mai tarė: | 


— Jeigu apie tą ataskaitą aš meluosiu didžiajai Žiuri, tai jiems bus sun- 
ku tave apkaltinti. Bet jeigu pagaus mane meluojant, tai sėsiu į kalėji- 
mą. Kas dar žino, kad aš peržiūrinėjau dokumentą? — jis vėl pakartojo 
savo klausimą. 
mikrofonų ir niekas jų nesiklauso. Melas ne liudytojas, jam tik reikia nu- 
siraminti. 
 — Tavo pavardės niekur nėra, Melai, - nuramino jį Klėjus. - Aš tau 
viską atsiunčiau, bet kopijos tu nepasidarei, tiesa? 

— Tiesa. 

— Tu man ją vėl atsiuntei. Aš viską dar kartą peržiūrėjau. Niekur ne- 
buvo jokio pėdsako, kad ji būtų buvusi pas tave. Keletą kartų kalbėjo- 
mės telefonu. Tavo mintys ir nuomonė buvo išreikšta tik žodžiu. 

— O kaip kiti advokatai? 

— Nedaug kas ją matė. Jie žino, kad turėjau ją prieš įteikdamas ieš- 
kinį. Žinojo, kad rodžiau vienam gydytojui, bet nė nenutuokia, kas jis. 

— Ar FTB gali priversti juos liudyti, kad turėjai ataskaitą prieš įteik- 
damas ieškinį? 

— Tikrai ne. Gali mėginti, bet tai juk garsūs advokatai, Melai. Jų ne- 
įbauginsi. Jie nieko blogo nepadarė, akcijomis nespekuliavo, tai nieko 
federalams ir nesakys. Ten aš saugus. 

— Tu tuo tiki? — paklausė Melas. 

— Visiškai. 

— Tai ką man daryti? 

— Klausyk savo advokato. Yra tikimybės, kad šitas reikalas nepaklius 
didžiajai Žiuri, - patarė Klėjus, bet tai nuskambėjo greičiau kaip malda, 
o ne tvirtinimas. — Jeigu laikysies tvirtai, tikriausiai viskas praeis. 

Kurį laiką link Vašingtono paminklo jie ėjo tylėdami. 

— Jeigu gausiu šaukimą, - lėtai ištarė Melas, - mums vėl reikės pasi- 
kalbėti. 

— Žinoma. 

— Dėl to, Klėjau, į kalėjimą nesėsiu. 

— Nesėsiu ir aš. 

„Jie stabtelėjo ant šaligatvio minioje prie paminklo. Melas tarė: 

— Aš dingstu. Viso. Gerų naujienų iš manęs nesitikėk. 

Tai taręs, nėrė pro moksleivių būrį ir pradingo. 


Dieną prieš teismą Flagstafe, Kokonino apygardos teismo rūmuose 
buvo palyginti ramu. Visi dirbo kaip paprastai, nė žymės, kad netrukus 
čia įsisiautės istorinis, toli siekiantis mūšis. Ėjo antroji rugsėjo savaitė, 
bet oro temperatūra siekė beveik keturiasdešimt laipsnių. Pasivaikščioję 
po miestą, Klėjus su Oskaru greitai nėrė į teismo rūmus atsivėsinti. 

Tačiau ir čia buvo karšta, nes vyko parengiamieji teismo posėdžiai. 
Prisiekusiųjų vietos buvo tuščios; jie susirinks rytoj lygiai devintą. Vie- 
noje arenos pusėje sėdėjo Deilas Munihemas su savo komanda, o 
„Gofmano“ orda, vadovaujama „veislinio“ advokato iš Los Andželo 
Rodžerio Redingo - kitoje. Jį pravardžiavo Rodžeriu Raketa, nes 
smogdavo žaibiškai ir stipriai, ir Rodžeriu Dodžeriu (vikruoliu), nes su- 
siremdavo su stipriausiais šalies advokatais, sugebėdamas išsisukti nuo 
didelių verdiktų. | 

Klėjus su Oskaru įsimaišė tarp žiūrovų, kurių į išankstinį bylos nag- 
rinėjimą susirinko įspūdingai daug. Šį teismo procesą Volstritas stebės 
akylai. Bus tęstinis straipsnis finansinėje spaudoje. Žinoma, smalsumas 
kamavo ir tokius maitvanagius kaip Klėjus. Pirmosiose dviejose eilėse 
sėdėjo tuzinas susinervinusių klounų, matyt, iš „Gofmano“. 

Munihemas teismo salėje elgėsi it baro liūtas. Jo sodrus balsas vai- 
dingai griaudėjo tai teisėjo, tai Rodžerio pusėn. Advokatas buvo senas 
karys. Jis šlubčiojo, tačiau tai netrukdė. Retkarčiais pasiremdavo lazde- 
le, norėdamas paėjėti toliau, bet kartais atrodydavo visiškai apie ją pa- 
miršęs. | 

Rodžeris buvo tikras Holivudo dabita —- kruopščiai apkirptas, dailiai 
žilstelėjęs, tvirto smakro, tobulo profilio. Matyt, kažkada ketino tapti 
aktoriumi. Kalbėjo raiškiai, sklandžiais, gražiais sakiniais. Jokių „e-e“, 
„a-a“, „na ...“ Jokių falšstartų. Argumentavo visiems suprantamai, to- 
bulai parinkdamas žodžius. Jis turėjo talentą vienu metu iškelti tris ar 
keturis argumentus, o paskui sklandžiai iš jų visų išvesti vieną nepapras- 
tai logišką išvadą. Jo nebaugino nei Deilas Munihemas, nei teisėjas, nei 
bylos faktai. 

Klėjus it pakerėtas klausėsi Rodžerio argumentų net pačiais papras- 
čiausiais klausimais. Staiga su siaubu pagalvojo: jeigu Klėjaus byla atsi- 
durs Vašingtono teisme, „,„Gofmanas“ tikrai atsitermps Rodžerį. 

/ 


/ 


Klėjui besižavint dviem didžiaisiais advokatais, jis buvo atpažintas. 
Vienas iš advokatų, sėdėjusių prie stalo Redingui už nugaros, dairyda- 
masis po salę, pastebėjo pažįstamą veidą. Jis niuktelėjo greta sėdėjusiam, 
abu vienas kitam teigiamai linktelėjo, kažką parašė ir perdavė raštelius 
pirmoje eilėje sėdėjusiems „kostiumams“. 

Teisėjas paskelbė penkiolikos minučių pertrauką. Išėjęs iš salės, Klė- 
jus nuėjo paieškoti mineralinio vandens. Jam iš paskos nusekė du vyrai 
ir koridoriaus gale jį pagavo. 

— Ponas Karteris, - maloniai tarė vienas. — Aš esu Bobas Mičelas, 
„Gofmano“ kompanijos viceprezidentas ir juristas, — ir tvirtai paspaudė 
Klėjui ranką. 

— Malonu, - atsakė Klėjus. 

— O čia - Sterlingas Gibas, vienas iš mūsų advokatų, jis iš Niujorko. 

Klėjus turėjo malonumo paspausti ir Gibui ranką. 

— Norėjome tik pasisveikinti, - tarė Mičelas, — nenustebome, jus čia 
sutikę. 

— Byla mane šiek tiek domina, - atsakė Klėjus. 

— Švelniai pasakyta. Kiek jūs dabar turit bylų? 

— O, nežinau. Nedaug. 

Gibas tik spoksojo, kvailai išsišiepęs. 

— Kasdien stebime jūsų svetainę internete, — toliau kalbėjo Mičelas. 
— Paskutinį kartą buvo dvidešimt šeši tūkstančiai. 

Gibo šypsena išnyko; matyt, jis nemėgo masinių bylų Žaidimo. 

— Panašiai, - tarė Klėjus. 

— Atrodo, sustabdėt reklamą. Tikriausiai bylų jau pakanka? 

— O, jų tikrai nebus per daug, pone Mičelai. 

— Ką su jomis darysite, jeigu šitą bylą laimėsime mes? — galiausiai 
prakalbo ir Gibas. 

— O ką darysite jūs, jeigu pralaimėsite? — atsikirto Klėjus. 

Mičelas žengė žingsnį arčiau: 

— Jeigu laimėsime čia, pone Karteri, jums reikės gerai paieškoti ko- 
kio nors nuskurdusio advokato, kuris sutiktų perimti tuos dvidešimt še- 
šis tūkstančius bylų. Jos nebebus vertos nė grašio. 

— O jeigu pralaimėsite? — neatlyžo Klėjus. 

Gibas taip pat žengtelėjo arčiau: 


+ 


— Jeigu pralaimėsime čia, tai grįšim į Vašingtoną ir nagrinėsime tą iš 
piršto išlaužta kolektyvinį ieškinį teisme. Žinoma, jeigu jūs dar nesėdė- 
sit už grotų. 

— O, mielai, - atsakė Klėjus, iš visų jėgų stengdamasis neparodyti įsi- 
žeidęs. 

— Ar teismo rūmus rasit? — paklausė Gibas. 

— Žaidžiu golfą su teisėju, — atsikirto Klėjus, — be to, susitikinėju su 
teismo referente. | 

Melas! Bet juos trumpam pažabojo. 

Mičelas staiga susigriebęs tiestelėjo dešinę ranką ir, žvilgtelėjęs į laik- 
rodį, tarė: 

— O, mes tik norėjome pasisveikinti. 

Spausdamas jam ranką, Klėjus pasakė: 

— Buvo malonu gauti žinią iš „Gofmano“. Jūs net nepatvirtinote, kad 
gavote mano ieškinį. / 

Gibas nusigręžė ir nužingsniavo. 

— Baikim su šituo, —- tarė Mičelas. — Pasikalbėsim vėliau. 

Klėjus jau žengė į salę, bet prieš jį it iš po žemių išdygo įkyrus re- 
porteris, kažkoks Derekas iš Financial Weekly, - tik porai žodžių. Tai bu- 
vo dešiniųjų savaitraštis - nekenčiantis advokatų, kariaujantis prieš ma- 
sines bylas korporacijų ruporas. Verčiau Klėjus nebūtų jam ištaręs nė Žo- 
džio — nei „Jokių komentarų“, nei „Atšok“. Dereko pavardė jam buvo 
šiek tiek girdėta. Ar tai jis platina visas tas nešvankybes apie Klėjų? 

— Ar galėčiau paklausti, ką jūs čia veikiate? — įkyriai lindo Derekas. 

— Tikriausiai, galėtumėt. 

— Ką jūs čia veikiate? 

— Tą patį, ką ir jūs. 

— Kitaip .tariant'?.. 

- Šildausi. 

— Ar tiesa, kad jūs turite dvidešimt penkis tūkstančius „„Maksatilo“ 
bylų? | 

— Ne. 

— Kiek? 

— Dvidešimt šešis tūkstančius. 

— Kiek jos vertos? 


— Maždaug nuo nulio iki poros milijardų. + 

Teisėjas buvo uždraudęs abiejų pusių advokatams kalbėtis su Žurna- 
listais iki pat bylos pabaigos, bet Klėjus to nežinojo. Kadangi jis kalbė- 
josi, tai jį apspito mina. Jam atrodė gana keista, kad reporteriai veržėsi 
tik prie jo. Atsakė į keletą klausimų, bet nieko nepasakė. 


Arizona Ledger pacitavo jo pareiškimą, kad bylos vertos maždaug dvi- 
ejų milijardų dolerių. Buvo išspausdinta nuotrauka, kurioje Klėjus sto- 
vėjo prie teismo rūmų apsuptas mikrofonų. Straipsnis pavadintas „Ma- 
sinių Bylų Karalius mieste“. Paskui - trumpas Klėjaus vizito aprašymas 
ir keletas pastraipų apie teismą. Reporteris atvirai nepavadino jo gob- 
šuoliu, tačiau iš straipsnio buvo galima suprasti, jog jis yra aplink „Gof- 
maną“ ratus sukantis maitvanagis. 

Teismo salė buvo sausakimša potencialių prisiekusiųjų ir žiūrovų. Ly- 
giai devintą dar nebuvo nei advokatų, nei teisėjų. Matyt, teisėjo kamba- 
ryje vis dar vyko teisėjo ir abiejų šalių advokatų pasitarimas. Aplink tei- 
sėjo stalą šmirinėjo teismo tvarkdariai ir klerkai. Iš gilumos išėjo kos- 
tiumu apsivilkęs jaunuolis, praėjo pro barjerą ir nuėjo centriniu praėji- 
mu. Staiga stabtelėjęs pasižiūrėjo tiesiai į Klėjų, paskui pasilenkė ir pa- 
šnibždomis pasiteiravo: 

— Jūs ponas Karteris? 

Nustebęs Klėjus linktelėjo. 

— Jus kviečia teisėjas. 

Ant teisėjo stalo gulėjo išskleistas laikraštis. Didelio kabineto kampe 
stovėjo Deilas Munihemas. Rodžeris Redingas stovėjo prie lango, atsi- 
rėmęs į stalą. Teisėjas sūpavosi sėdėdamas ant sukamosios kėdės. Visų 
veidai buvo rūškani. Nesmagioje tyloje vieni kitiems prisistatė. Munihe- 
mas net nepriėjo paspausti Klėjui rankos, o tik linktelėjo galvą ir pa- 
žvelgė neapykantos kupinu žvilgsniu. 

— Ar jūs žinote, kad esu davęs įsakymą nesikalbėti su žurnalistais, po- 
ne Karteri? — paklausė teisėjas. 

— Ne, pone. 

— Tačiau toks įsakymas duotas. 


— Aš nesu advokatas šioje byloje, - atsakė Klėjus. 

— Arizonoje mes stengiamės, kad bylos nagrinėjimas būtų nešališkas, 
pone Karteri. Abi pusės nori, kad prisiekusieji kuo mažiau žinotų ir bū- 
tų kuo nešališkesni. Per jus prisiekusieji sužinojo, kad yra dar mažiau- 
siai dvidešimt tūkstančių panašių bylų. 

Rodžeriui Redingui stebint kiekvieną jo judesį, Klėjus nė neketino at- 
siprašinėti 

— To neįmanoma išvengti, - tarė Klėjus. Šito teisėjo akivaizdoje nė 
vienos bylos jam neteks nagrinėti. Jis jo neįbaugins. 

— Gal verčiau išvažiuok iš Arizonos, - sugriaudėjo Munihemo balsas 
iš kampo. 

— Neprivalaų, — atsikirto Klėjus. 

— Nori, kad,pralaimėčiau? 

To Klėjui buvo gana. Jis abejojo, ar jo buvimas gali pakenkti Muni- 
hemui, bet kam rizikuoti? 

— Gerai, gerbiamasis teisėjau, tuomet atsisveikinu. 

— Puiki mintis, — tarė teisėjas. 

Žvilgtelėjęs į Rodžerį Redingą, Klėjus tarė: 

— Iki pasimatymo Vašingtone. | 

Rodžeris mandagiai nusišypsojo, bet lėtu galvos judesiu atsakė „ne“. 

Oskaras sutiko pasilikti Flagstafe ir stebėti bylą. Klėjus šoko į „Golf- 
strimą“ ir liūdnas grįžo namo. Išvarytas iš Arizonos. 


Ridsburgą sukrėtė žinia, jog „Hana“ atleidžia tūstantį du 
5 šimtus darbininkų. Visiems dirbantiesiems buvo išdalytas 
Markuso Hanos pranešimas. 

Per penkiasdešimt metų tokie atvejai kompanijoje buvo tik keturi. Bu- 
vo sunkių laikų, kai sulėtėdavo gamyba, tačiau visuomet būdavo sten- 
giamasi išsaugoti dirbančiuosius. Dabar, ištikus bankrotui, viskas kitaip. 
Teismui ir kreditoriams kompanija privalėjo įrodyti, kad ji pajėgs išsi- 
kapstyti iš dabartinių finansinių sunkumų. 

Kaltas buvo ne vadovavimas. Gal menka apyvarta? Tačiau kompani- 
jai tokia problema buvo iškilusi ne kartą. Triuškinantį smūgį ji gavo, kai 
nepavyko susitarti dėl kolektyvinio ieškinio kompensacijos sumos. Kom- 


panija derėjosi garbingai, tačiau pernelyg uolūs it godūs advokatai iš Va- 
šingtono kėlė nepagrįstų reikalavimų. | 

Iškilo pavojus kompanijos išlikimui, bet Markusas Hana drąsino sa- 
vo Žmones, jog kompanija atsilaikys. Reikės smarkiai sumažinti darbo 
sąnaudas. Skausmingas kitų metų išlaidų sumažinimas garantuos pelningą 
ateitį. 

Rausvus atleidimo lapelius gavusiems tūkstančiui dviems šimtams dir- 
bančiųjų Markusas pažadėjo pagalbą, kiek tik leis kompanijos išgalės. 
Galimas dalykas, kad netrukus jie vėl bus sugrąžinti į darbą, tačiau pri- 
žadėti jis nieko negalįs. Galimas dalykas, kad dauguma žmonių darbo 
nebeatgaus. 

Kavinėse ir kirpyklose, mokyklų koridoriuose ir bažnyčių šventoriuo- 
se, per futbolo rungtynes stadionuose, miesto aikštėje, alaus baruose ir 
biliardinėse žmonės apie tai tik ir kalbėjo. Beveik visi vienuolika tūks- 
tančių miestelio gyventojų turėjo netekusių darbo „Hana“ kompanijoje 
artimųjų. Tai buvo didžiausia katastrofa ramiai tekėjusiame Ridsburgo 
gyvenime. Nors miestelis buvo įsikūręs nuošalioje Alegenio kalnų vieto- 
vėje, žinia- pasklido kur kas plačiau. 
vardo apygardoje parašė tris straipsnius, vis dar sekė įvykius. Jis stebėjo 
bankroto bylą, vis dar kalbino griūvančių namų savininkus. Žinia apie 
darbininkų atleidimą paskatino jį nuvykti į Ridsburgą. Jis lankėsi kavi- 
nėse, biliardinėse, futbolo rungtynėse. 

Pirmasis iš dviejų jo straipsnių buvo beveik kaip gera apysaka. Net 
ar tyčinis šmeižtas nebūtų buvęs Žžiauresnis. Visų tų bėdų Ridsburge bū- 
no, Dž. Klėjus Karteris II nebūtų gviešęsis didelio honoraro. 

Klėjus neskaitė Baltimore Press, kaip nebeskaitė ir kitų laikraščių bei 
žurnalų, taigi žinios iš Ridsburgo jo ir nebūtų pasiekusios, bent jau ne 
taip greitai. Tačiau tas nežinomas neoficialaus ir nepageidautino infor- 
macinio biuletenio leidėjas (leidėjai) atsiuntė jam straipsnį faksu. 

Perskaičius jį, Klėjui kilo noras paduoti laikraščio redakciją į teismą. 

Tačiau Baltimore Press jis netrukus pamirš, nes jo laukė dar baisesnis 
košmaras. Prieš savaitę buvo užėjęs Newsweek reporteris, kurį, kaip pa- 
prastai, pasitiko karingoji mis Glik. Išgarsėti svajoja kiekvienas teisinin- 


kas, tačiau tik tuomet, jeigu pavyksta laimėti milijoninį verdiktą plačiai 
nuskambėjusioje byloje. Klėjus nujautė, kad reporteris turi visai kitokį 
tikslą, ir neklydo. Newsweek domino ne tiek Klėjus Karteris, kiek kerš- 
tas jam. 

Tai buvo panegirika Helenai Vorsov. Du puslapiai tokio šlovinimo, 
apie kokį advokatas galėtų tik svajoti. Įspūdingoje nuotraukoje ponia 
Vorsov stovi priešais tuščią prisiekusiųjų boksą, atrodo atkakli, talentin- 
ga ir labai patikima. Klėjus nebuvo jos matęs ir tikėjosi, kad ji bus pa- 
našesnė į „nuožmią kalę“, kaip ją apibūdino Solsberis. Nieko panašaus. 
Ji buvo labai patraukli — trumpi, tamsūs plaukai ir liūdnos, rudos akys, 
kurios prikaustytų bet kurių prisiekusiųjų dėmesį. Žiūrėdamas į ją, Klė- 
jus norėjo dabar būti jos vietoje. Verčiau nesirodyti jai akyse. O jeigu 
tektų, tai tik ne teismo salėje. 

Ponia Vorsov buvo viena iš trijų partnerių Niujorko firmoje, kuri spe- 
cializavosi retai pasitaikančio, tačiau vis dažnėjančio advokatų piktnau- 
džiavimo klientų pasitikėjimu srityje. Dabar ji ėmėsi vieno iš garsiausių 
ir turtingiausių advokatų ir tartis nė neketinanti. „Tokios patrauklios pri- 
siekusiesiems bylos dar nesu mačiusi“, — pareiškė ji. Klėjus panoro per- 
sipjauti venas. | | 

Jos klientai - penkiasdešimt „Dilofto“ aukų, visos netoli mirties, vi- 
sos pareiškusios ieškinius. Straipsnyje trumpai papasakota nešvari jung- 
tinio ieškinio istorija. 

Iš tų penkiasdešimties reporteris nežinia kodėl išsirinko Merilendo 
valstijoje, Aukštutiniame Malbore gyvenantį poną Tedą Uorlį ir išspaus- 
dino šio vargšo žmogelio nuotrauką, kurioje jiedu su žmona sėdi kie- 
me, susikibę rankomis, liūdni ir paniurę. Nusilpęs ir kretantis ponas Uor- 
lis piktai prisimena, kaip pirmą kartą susidūrė su Klėjumi Karteriu: šis 
jam nei iš šio, nei iš to paskambinęs; jis ramiai žiūrėjęs „Oriolų“ rung- 
tynes; kaip tik tada ir išgirdęs baisią žinią apie „Diloftą“, paskui —- uro- 
loginis tyrimas, jaunojo advokato apsilankymas, ieškinys. Viskas. „Aš ne- 
norėjau tartis“, —- vis kartojo senukas. 

Newsweek reporteriui ponas Uorlis pateikė visus dokumentus - ligos 
istoriją, juridinius dokumentus, tą klastingai surašytą sutartį su Karte- 
riu, kuri suteikė advokatui įgaliojimus susitarti dėl bet kokios sumos, vir- 
šijančios 50 000 dolerių ribą. Viską, įskaitant ir du laiškus ponui Karte- 


riui, kuriuose ponas Uorlis protestavo prieš tokią „išdavystę“. Advoka- 
tas į juos neatsakęs. 

Pasak gydytojų, ponui Uorliui likę gyventi mažiau kaip pusė metų. 
Pamažu, gilindamasis į kiekvieną straipsnio žodį, Klėjus jautėsi, tarsi dėl 
vėžio būtų kaltas jis. 

Helena paaiškino, kad kitų jos klientų liudijimus prisiekusieji galės 
pamatyti vaizdajuostėse, kadangi teismo jie nebesulauks. „Žiauroka ši- 
taip kalbėti“, — pagalvojo Klėjus, tačiau viskas šitoje istorijoje buvo baisu. 

Ponas Karteris komentuoti atsisakęs. Be to, dar atspausdino Klėjaus su 
Ridle nuotrauką prie Baltųjų rūmų, neatsispirdami pagundai paskelbti pi- 
kantišką žinią, jog „Prezidentiniam reviu“ jis paaukojęs 250 000 dolerių. 

„Jam dar prireiks tokių draugų kaip prezidentas“, — pareiškė Hele- 
na Vorsov. Jos žodžiai buvo tarsi šūvis Klėjui į kaktą. Numetė laikraštį 
ant stalo. O, kad jis niekuomet nebūtų matęsis su prezidentu, kad ne- 
būtų išrašęs to prakeikto čekio, kad niekuomet nebūtų susitikęs nei Te- 
do Uorlio, nei Makso Peiso, kad apskritai nebūtų studijavęs teisės! 

Paskambinęs savo lakūnams, kuo skubiau liepė važiuoti į oro uostą. 

— Kur skrisim, pone? 

— Nežinau. Kur jūs norėtumėt"? 

— Prašau atleisti? 

— Į Misisipę, Biloksį. 

— Vienas ar dviese? 

— Tik aš. 

Ridlės jis nematė jau visą parą ir nenorėjo, kad ji skristų kartu. Jam 
reikėjo ištrūkti iš miesto ir užsimiršti. 

Tačiau dvi dienos Frenčo jachtoje jam menkai padėjo. Klėjui reikėjo 
kito sąmokslininko draugijos, tačiau Peitonas buvo įnikęs į dar vieno ko- 
lektyvinio ieškinio reikalus. Jie persivalgė ir persigėrė. 

Du Frenčo advokatai buvo išvykę į teismo posėdį Fenikse ir kas va- 
landą siuntinėjo jam elektronines Žinutes. Jis vis dar neketino imtis „Mak- 
satilo“ bylos, tačiau sekė kiekvieną jos žingsnį. Toks jo darbas, nes iš jų 
visų yra stambiausias masinių bylų advokatas, turintis patirties, pinigų, 
reputaciją. Anksčiau ar vėliau ant jo stalo nusės visos masinės bylos. 

Perskaitęs elektroninį paštą, Klėjus paskambino Malrūniui. Prisieku- 
siųjų atranka užtrukusi visą dieną. Dabar Deilas Munihemas pamažu dės- 


tąs klientės ieškinį. Nepaprastai svarus įrodymas buvo vyriausybės ata- 
skaita. Prisiekusiuosius ji nepaprastai sudominusi. 

— Kol kas viskas gerai, - pasakė Oskaras. - Munihemas tikras akto- 
rius, bet Rodžerio įgūdžiai teismuose geresni. 

Kol Frenčas plyštančia nuo pagirių galva vienu metu kalbėjosi trim 
telefonais, Klėjus kaitinosi saulėje viršutiniame denyje, stengdamasis už- 
simiršti. Kitos dienos pavakare, po poros porcijų degtinės, Frenčas pa- 
klausė: 

— Kiek dar turi pinigų? 

— Nežinau. Bijau skaičiuoti. 

— Maždaug. 

— Gal apie dvidešimt milijonų. 

— O kiek iš draudimo? | 

— Dešimt milijonų. Nutraukė sutartį, bet už „Diloftą“ dar gausiu. 

Čiulpdamas citrinos griežinėlį, Frenčas tarė: 

— Nežinau, ar tau užteks trisdešimties milijonų. 

— Gali būti daugiau? 

— Taip. Dabar tau pareikštas dvidešimt vienas ieškinys. Dar gerai, jei 
pasiseks susitarti po tris milijonus už vieną. 

— O kiek ieškinių turi tu? 

— Vakar dar buvo devyniolika. 

— O pinigų? 

— Du šimtus milijonų. Susitvarkysiu. 

„Tai gal paskolink kokius penkiasdešimt milijonų?“ Klėjui pavyko at- 
rodyti nerūpestingu, švaistantis tokiais skaičiais. Stiuardas vėl atnešė iš- 
gerti, o to jiems tikrai reikėjo. 

— Kaip kiti? — paklausė Klėjus. 
ties. Didjė gerokai apšvarino paskutiniosios dvi žmonos. Jam galas. Jis 
bus pirmas, kuris bankrutuos, o to jam dar nebuvo. 

Pirmas? O kuris antras? 

Po ilgos tylos Klėjus paklausė: 

— O kas bus, jeigu Flagstafe laimės „Gofmanas“? Aš turiu šitiek bylų. 

— Teks inkšt kaip sergančiam šuneliui, gali neabejoti. Man taip buvo 
prieš dešimt metų su tais išsigimusiais vaikais. Surinkau, padariau su- 
tartis, su ieškiniu pasiankstinau, paskui viskas apsivertė aukštyn kojom, 


nebebuvo įmanoma atitaisyti. Motinos galvojo, kad gaus milijonus, nes 
jų vaikai gimė deformuoti, tai taip susinervino, "kad nebebuvo įmanoma 
su jomis susikalbėti. Kelios iškėlė man bylą, bet mokėti nieko joms ne- 
sumokėjau. Advokatas juk negali garantuoti rezultatų. Vis dėlto reikėjo 
kažkiek „patepti“. 

— Nenoriu apie tai girdėti. 

— Kiek išleidai „Maksatilui“? 

— Aštuonis milijonus vien reklamai. 

— Aš kol kas pasėdėčiau ramiai, pažiūrėčiau, ką darys „Gofmanas“. 
Abejoju, ar kietakakčiai ką nors pasiūlys. Po kiek laiko, kai tavo klien- 
tai ims šiauštis, pasiųsk juos kuo toliau, ir tiek, - išmaukė degtinės, — 
bet nenusimink. Munihemas dar niekad nepralaimėjo. Tereikia didelio 
verdikto ir pasaulis vėl prašviesės. Tu ir vėl sėdėsi ant aukso gyslos. 

— Man „Gofmanas“ sakė, kad po teismo jie važiuos tiesiai į Vašing- 
toną. | 

— Gal blefavo. Viskas priklausys nuo to, kas bus Flagstafe. Jeigu jie 
pralaimės, turės pagalvoti apie susitarimą. Jeigu teismas kaltumą pripa- 
žins, bet priteis mažus nuostolius - tai jie tikriausiai norės dar vieno teis- 
mo. Jeigu pasirinks tave, tai atsivesk kokį nors teismų eržilą ir nudirk 
jiems kailius. 

— Nemanai, kad bylą nagrinėti galėčiau pats? 

— Ne. Tu neturi patirties. Kad galėtum stoti prieš didžiąsias lygas, Klė- 
jau, reikia daugelio metų patirties. Daugelio, daugelio metų. 

Kad ir kaip ugningai jis kalbėjo apie dideles bylas, bet Klėjus matė, 
jog Peitonui ką tik išdėstytas scenarijus visai ne prie širdies. Jis neišdrįstų 
būti tuo teismų eržilu Vašingtono byloje. Apie tai jis galbėjo tik todėl, 
kad jaunąjį savo kolegą paguostų. 

Kitą rytą, jau įdienojus, Klėjus išskrido į Pitsburgą, bet kur, tik ne į 
Vašingtoną. Pakeliui jis kalbėjosi su Oskaru, skaitė elektroninį paštą ir 
žinias apie teismo procesą Flagstafe. Ieškovės, šešiasdešimt šešerių me- 
tų amžiaus moters, sergančios krūties vėžiu, parodymai buvo nuostabūs. 
Ji kėlė didelę užuojautą, ir Munihemas tuo puikiai pasinaudojo. „Pri- 
čiupk juos, seni“, — galvojo Klėjus. 

Išsinuomojęs automobilį, dvi valandas važiavo į šiaurryčius, į patį Ale- 
genio kalnų vidurį. Rasti Ridsburgą žemėlapyje buvo ne lengviau kaip 
kelyje. Užvažiavęs ant kalvos miestelio pakraštyje, tolumoje pamatė di- 


džiulę gamyklą. „SVEIKI ATVYKĘ Į RIDSBURGĄ PENSILVANIJO- 
JE“, - sveikino didelis skydas pakelėje, - Į HANA PORTLEND CE- 
MENTO GAMYKLĄ, ĮSTEIGTĄ 1946 METAIS“. Iš dviejų plačių ka- 
minų vertėsi kalkių dulkės, vėjo pamažu nešamos tolyn. „Vis dar vei- 
kia“, — pagalvojo Klėjus. 

Jis nuvažiavo nurodyta kryptimi į miestelio centrą ir pagrindinėje gat- 
vėje susirado automobilių stovėjimo aikštelę. Su džinsais, beisbolo kepu- 
raite, tris dienas nesiskutęs nesijaudino, kad jį kas nors atpažins. Užėjęs į 
„Etelės“ užkandinę, atsisėdo prie bufeto ant išklibusios aukštos kėdės. 

— Kavos ir karštą sumuštinį su sūriu. 

Už jo prie stalo du senukai kalbėjosi apie futbolą: Ridsburgo „Ku- 
garai“ praleido tris iš eilės, padavimų visai nebuvo ir, žinoma, dėl visko 
kaltas treneris. Kaip skelbė ant sienos prie kasos pakabintas tvarkaraš- 
tis, tą vakarą jie turėjo Žaisti namuose. 

Atnešusi kavą, Etelė tarė: 

— Važiuojat pro šalį? 

— Taip, — atsakė Klėjus. Aišku, ji pažinojo kiekvieną Ridsburgo gy- 
ventoją. | 

— Iš kur? 

— Iš Pitsburgo. 

Nežinia, tai buvo gerai ar blogai, tačiau ji nuėjo ir daugiau nebeklau- 
sinėjo. Prie kito stalelio sėdėjo du jaunesni vyrai ir kalbėjosi apie dar- 
bą. Netrukus paaiškėjo, kad ir vienas, ir kitas yra bedarbiai. Vienas bu- 
vo su džinsine kepuraite, ant kurios buvo „Hana cemento“ emblema. 
Valgydamas sumuštinį, Klėjus girdėjo, kaip jie nerimavo dėl bedarbys- 
tės pašalpų, hipotekų, kredito kortelių sąskaitų, atsitiktinių darbų. Vie- 
nas iš jų ketino atiduoti savo „Fordą“ pikapą vietiniam senų automobi- 
lių pardavėjui, kuris žadėjęs padėti jį perparduoti. 

Prie įėjimo buvo pastatytas sulankstomas stalelis, ant jo — plastma- 
sinis butelis nuo vandens, o virš jo ant sienos buvo skelbimas, raginan- 
tis aukoti „Hanos Fondui“. Butelis iki pusės buvo primestas monetų ir 
banknotų. 

— Kam šitas? — paklausė Klėjus, kai Etelė priėjo pripilti jam kavos. 

— A, šitas? Tai aukų vajus pririnkti pinigų šeimoms, kurios neteko dar- 
bo gamykloje. 


— Kokioje gamykloje? — paklausė Klėjus apsimesdamas, jog nieko 
nežino. 

— „Hana cemento“. Ten dirba daugelis miestelio žmonių. Praėjusią 
savaitę iš jos atleido tūkstantį du šimtus. Mes čia vieningi. Tokių bute- 
lių yra visame miestelyje — krautuvėse, kavinėse, bažnyčiose, net mokyk- 
lose. Surinkom per šešis tūkstančius. Jeigu kam bus labai blogai, tai iš 
jų sumažins jiems sąskaitas, mokės už maistą parduotuvėms. Jeigu ne, 
tai perduos ligoninei. 

— Nesiseka verslas? — kramtydamas kamantinėjo Klėjus. Atsikąsti su- 
muštinio buvo paprasta, tik nuryti darėsi vis sunkiau. 

— Ne, visą laiką viskas buvo gerai. Hanos žino, ką daro. Čia dėl tos 
kvailos bylos Baltimorėje. Gobšūs advokatai užsiprašė per daug pinigų, 
tai „Hana“ turėjo bankrutuoti. 

— Velniškai gaila, — įsiterpė vienas iš tų senukų. Paprastai į pokalbį 
užkandinėje įsitraukia visi. - Galėjo apsieiti ir be to. Hanos stengėsi su- 
sitarti žmoniškai, garbingai, bet tie šunsnukiai iš Vašingtono nenorėjo. 
Tai Hanos trenkė durimis ir išėjo. 

Klėjui toptelėjo: nebloga reziumė. 

— Aš pas juos dirbau keturiasdešimt metų, visada gaudavau algą. Vel- 
niškai gaila. 

Kad pokalbis nenutrūktų, Klėjus turėjo ką nors pasakyti, taigi tarė: 

— Tai čia retai atleidžia iš darbo, a? 

— Hanos nemano, kad darbininkus reikia atleidinėti. 

— Tai gal priims atgal? 

— Gal. Bet dabar viską sprendžia bankroto teismas. | 

Klėjus tik linktelėjo ir vėl nusisuko valgyti sumuštinio. Tie du jau- 
nesnieji atsistojo ir norėjo atsiskaityti. 

— Nereikia, vyrai. Viskas apmokėta. 

Jie mandagiai linktelėjo ir išeidami „Hanos fondui“ įmetė keletą mo- 
netų. Po kelių minučių ir Klėjus atsisveikino su senukais, susimokėjo są- 
skaitą, padėkojo Etelei ir į plastmasinį butelį įmetę 100 dolerių banknotą. 

Sutemus jis sėdėjo svečių pusėje vienas ir žiūrėjo, kaip Ridsburgo 
„Kugarai“ kovoja su Enido „Elkais“. Vietinių tribūnos buvo pilnutėlės. 
Garsiai grojo orkestras, ištroškusi pergalės minia triukšmavo dar garsiau. 
Tačiau ne futbolas traukė jo dėmesį. Jis žiūrėjo Žaidėjų sąrašą ir galvo- 


jo, kurių iš jų šeimos yra likusios be darbo. Per aikštę jis žvelgė į pilnu- 
tėles Ridsburgo sirgalių eiles ir galvojo, kas iš jų turi darbą, o kas - ne. 
Nuskambėjus nacionaliniam himnui, prieš rungtynių pradžią vietos 
pastorius pasimeldė už žaidėjų saugumą ir ekonominį bendruomenės at- 
gijimą. Savo maldą jis baigė tokiais žodžiais: „Dieve, padėk mums išgy- 
venti šiuos sunkius laikus. Amen“. 
Taip blogai Klėjus dar niekuomet nesijautė. 


Šeštadienio vakare jam paskambino Ridlė. Buvo gana pri- 
5 S slėgta. Jau keturios dienos, kai ji niekaip negalinti rasti 
Klėjaus! Biure taip pat niekas nežino arba nesako, kur jis. 
Kita vertus, jis pats galėtų susiprotėti ir jai paskambinti. Abu turi mobi- 
liuosius, ir net ne po vieną. Ar šitaip elgdamasis jis gali tikėtis sulaukti 
daugiau jos dėmesio? Pasiklausęs priekaištų, Klėjus išgirdo kažkokį gau- 
desį linijoje ir paklausė: | 
— Iš kur skambini? 

— Iš šv. Bartos. Aš tavo viloje. 

— Kaip ten patekai? 

Juk „Golfstrimą“ dabar turėjo Klėjus. 

— Išsinuomojau mažesnį lėktuvą. Prastas, reikėjo leistis San: Chuane 
degalų. Su juo toli nenuskrisi. 

Vargšelė. Bet kaip ji sužinojo užsakomosios tarnybos numerį? 

— Ko tau ten reikėjo? — paklausė jis. Kvailas klausimas. 

— Man be tavęs labai liūdna. Daugiau taip nebedaryk, Klėjau. 

Jis niekaip negalėjo susieti savo dingimo ir jos pasiskraidymo į šv. 
Bartą. 

— Atleisk, — tarė jis. - Labai skubėjau. Peitonas Frenčas iškvietė į Bi- 
loksį. Turėjau daug reikalų, negalėjau tau paskambinti. 

Ilgokai patylėjusi, matyt, galvodama, ar atleisti jam dabar, ar palū- 
kėti, tarė verkšlendama: 

— Pažadėk, kad daugiau taip nebedarysi. 

Klėjus nebuvo nusiteikęs nei klausytis jos verkšlenimų, nei ką nors 
žadėti. Jis net pajuto palengvėjimą, kad ji išvažiavusi: 

— Niekad to nebedarysiu. Nurimk ir linksminkis. 


— Ar tu gali atvažiuoti? — paklausė ji bejausniu balsu, tik tam, kad 
paklaustų. 

— Tikrai negaliu. Teismas Flagstafe artėja prie pabaigos. 

Vargu ar ji ką nors apskritai žinojo apie teismą Flagstafe. 

— Paskambinsi rytoj? — paklausė ji. 

— Būtinai. 

Iš savo kelionių grįžo Džonas su gausybe įspūdžių. Jiedu buvo susi- 
tarę pavakarieniauti bistro Viskonsino aveniu. Apie pusę devynių su- 
skambėjo telefonas, tačiau tas, kuris skambino, iškart padėjo ragelį. Pas- 
kui — vėl. Sagstydamasis marškinius, Klėjus čiupo ragelį. 

— Čia Klėjus Karteris? - paklausė vyras. 

— Taip, kas skambina? 

Per pastaruosius du mėnesius Klėjus dukart keitė telefono numerį, 
nes jam skambinėjo suirzę „Dilofto“ ir „Stipenos Beno“ klientai, o da- 
bar — dar ir tie įtūžę namų savininkai iš Hovardo apygardos. Biure dar 
galima buvo tai pakęsti, tačiau namuose jis norėjo ramybės. 

— Aš iš Ridsburgo, Pensilvanijos valstijos. Turiu vertingos informaci- 
jos apie „Hana“ kompaniją. 

Tai išgirdęs, jis net pašiurpo ir atsisėdo ant lovos kraštelio. „Reikia 
jį kaip nors išlaikyti prie telefono“, — galvojo jis, stengdamasis kuo blai- 
viau mąstyti. 

— Gerai, klausau. 

Kažkoks Žmogus iš Ridsburgo nežinia kaip gavo naująjį jo namų te- 
lefono numerį, kuris net neįtrauktas į katalogą. 

„ - Telefonu kalbėtis negalime, - tarė žmogus. Esu trisdešimties, bal- 
taodis, išsilavinimas — vidurinis. 

— Kodėl? 

— Ilga istorija. Yra dokumentų. 

— Kur jūs? 

— Mieste. Susitiksim M gatvėje, „Keturių metų laikų“ viešbučio fojė. 
Ten galėsim pasikalbėti. 

Neblogai. Fojė didelis žmonių judėjimas, jeigu kam kiltų mintis nu- 
šauti advokatą. 

— Kada? — paklausė Klėjus. 

— Tuoj pat. Aš ten būsiu po penkių minučių. Kiek laiko reikia jums? 


Klėjus nė neketino aiškinti, kad gyvena vos už šešių kvartalų, nors jo 
adresas nebuvo įslaptintas. 

— Būsiu po dešimties. 

— Gerai. Aš būsiu su džinsais ir juoda „Steelers“ kepure. 

— Surasiu, — atsakė Klėjus ir padėjo ragelį. | 

Baigęs rengtis išlėkė iš namų. Sparčiai eidamas Dambertono gatve, 
mėgino įsivaizduoti, kokios informacijos apie „Hana“ kompaniją jam 
galėtų reikėti. Jis ką tik grįžo iš Ridsburgo.ir viską kuo greičiau norėjo 
pamiršti, tačiau nesisekė. Pasuko į pietus Trisdešimt pirmąja gatve, vi- 
siškai sutrikęs tame suokalbininkų, kyšininkų ir šnipinėjimo pasaulyje. 
Pro šalį praėjo ponia su šuneliu, ant šaligatvio ieškančiu tinkamos nu- 
silengvinti vietos. Iš priekio artinosi vaikinas juoda striuke ir burnoje 
styrančia cigarete. Klėjus jo beveik neįžiūrėjo. Jiems prasilenkiant po 
senu raudonu klevu priešais menkai apšviestą namą, tiksliai nutaikęs 
tinkamą momentą, vaikinas staiga smogė jam iš dešinės tiesiai į 
pasmakrę. 

Klėjus jo nė nematė. Prisimena tik tiek, kad veide kažkas smarkiai 
trakštelėjo ir jis galva trenkėsi į plieninę tvorą. Paskui gavo kažkokia 
lazda, atsirado dar vienas vyras, abu spardė jį ir daužė kumščiais. Per- 
siritęs ant šono, Klėjus susirietė, tuomet spyris it kulka pataikė jam į 
pakaušį. | | 

Tolumoje dar išgirdo moters balsą ir neteko sąmonės. 

Toji moteris su šuneliu išgirdo triukšmą. Atsisukusi pamatė, kad du 
vyrai žiauriai muša ant žemės gulintį žmogų. Pribėgusi arčiau pastebė- 
j0, kad tie du vyrai juodomis striukėmis švaistosi didelėmis juodomis laz- 
domis. Ji suriko ir šie pabėgo. Išsitraukusi mobilųjį telefoną, tuoj pat pa- 
skambino „911“. 

Tiedu vyrai pradingę už N gatvės kampo priešais bažnyčią. Jį mėgi- 
nusi padėti gulinčiam ant žemės jaunuoliui. Jis buvęs be sąmonės, smar- 
kiai kraujavo. 


Klėjų nuvežė į Vašingtono universitetinę ligoninę. Traumatologų ko- 
manda stabilizavo jo būklę. Pirminės apžiūros duomenimis, dvi didelės 
žaizdos galvoje, padarytos buku įrankiu, kirstinė žaizda ant dešiniojo 


skruosto, perkirsta kairė ausis, daugybė sumušimų. Dešinysis šeivikaulis 
lūžęs į dvi dalis. Kairiojo kelio girnelė — sutrupėjusi, kelis lūžęs. Jam nu- 
skuto galvą, kad galėtų susiūti žaizdas — tam reikėjo padaryti aštuonias- 
dešimt vieną dygsnį. Kaukolė buvo smarkiai sumušta, bet nelūžusi. Dar 
šeši dygsniai ant skruosto, vienuolika —- ant ausies, ir jį nuvežė į opera- 
cinę tvarkyti kojų. 

Išlaukęs pusvalandį, Džonas ėmė nekantrauti ir skambinti Klėjui. Po 
valandos jis išėjo iš restorano ir pėsčiomis patraukė link Klėjaus namų. 
Pasibeldė, paskambino durų skambučiu, tyliai keiksnodamas, ir jau ke- 
tino paleisti akmenuką į langą, bet pamatė Klėjaus automobilį gatvėje. 
Šiaip ar taip, jam atrodė, kad tai Klėjaus automobilis. 

Jis pamažu prisiartino. Automobilis jam atrodė įtartinai, tik nesupra- 
to, kodėl. Juodas „Poršė Karera“, teisingai, bet visas nuklotas kažkokio- 
mis baltomis dulkėmis. Jis iškvietė policiją. 

Po automobilio apačia policininkai rado suplyšusį tuščią „Hana 
Portlend“ cemento maišą. Matyt, kažkas bus apipylęs automobilį ce- 
mentu, o paskui apliejęs vandeniu. Kai kur, ypač ant stogo ir gaubto, 
cementas buvo sukietėjęs dideliais gabalais ir jau pridžiūvęs prie pavir- 
šiaus. Kol policininkai apžiūrinėjo automobilį, Džonas papasakojo, kad 
jo savininkas dingęs be Žinios. Teko ilgokai panaršyti kompiuteryje, kol 
pasirodė Klėjaus pavardė, ir Džonas nulėkė į ligoninę. Pakeliui jis pa- 
skambino Poletei, ir ši ten buvo anksčiau už jį. Klėjus buvo operacinė- 
je, bet jam tik lūžę kaulai ir, matyt, smegenų sukrėtimas. Gyvybei pa- 
vojus negresia. 

„ Ponia su šuneliu policininkams sakė, kad tie du užpuolikai buvo bal- 
taodžiai. Išbėgančius iš už N gatvės kampo du baltaodžius juodomis striu- 
kėmis tvirtino matę ir trys koledžo studentai, kurie kaip tik tuo metu 
ėjo į barą. Tie vyrai įšoko į blizgantį, žalią furgoną, kuriame jų laukė 
vairuotojas. Buvo per tamsu, numerių neįžiūrėję. 

Kaip buvo nustatyta, 8:39 Klėjui buvo skambinta iš taksofono M gat- 
vėje, vos už penkių minučių kelio iki jo namų. 

Netrukus pėdsakai ataušo. Galiausiai tai tik užpuolimas gatvėje. O 
dar šeštadienio vakarą. Tą patį vakarą būta dviejų išprievartavimų, šau- 
dyta iš pravažiuojančio automobilio — penki sužeisti, be to, dvi žmogžu- 
dystės, kurios iš pažiūros buvusios visiškai atsitiktinės. 


Kadangi Klėjus mieste artimųjų neturėjo, tai juo rūpintis ėmėsi Džo- 
nas ir Poletė. Naktį pusę antros gydytoja jiems pranešė, kad operacija 
praėjo sklandžiai, visi kaulai sutvarkyti ir paruošti gydymui, sutvirtinti 
metalinėmis plokštelėmis ir veržiėmis, žodžiu, viskas kuo puikiausiai. Bus 
atidžiai stebima smegenų veikla. Kad smegenys sutrenkti, abejonių ne- 
kyla, tik neaišku, kaip smarkiai. 

— Jis atrodo siaubingai — įspėjo gydytoja. 

Praėjo dvi valandos, kai Klėjus buvo atsargiai nugabentas laiptais į vir- 
šų. Džonas išreikalavo jam atskirą palatą. Galiausiai truputį po ketvirtos 
jiems buvo leista pas jį užeiti. Visas sutvarstytas gulėjo kaip mumija. 

Abi per visą ilgį storais įtvarais sutvarstytos kojos buvo šiek tiek pa- 
keltos nuo lovos. Jas laikė sudėtinga trosų ir skriemulių sistema. Krūti- 
nė ir rankos — uždengtos antklode. Kaukolė ir pusė veido buvo storai 
apmuturiuota bintu. Ištinusios akys užmerktos; laimė, jis vis dar buvo 
be sąmonės. Smakras taip pat ištinęs, pamėlusios lūpos smarkiai išsipū- 
tusios. Ant kaklo buvo sukrešėjusio kraujo. 

Abu stovėjo tylūs, stengdamiesi suvokti jo sužalojimų mastą, klausy- 
damiesi monitorių spragsėjimo ir pypsėjimo, žiūrėdami, kaip nepapras- 
tai lėtai kilnojasi jo krūtinė. Staiga Džonas pratrūko kvatotis. 

— Tu tik pažiūrėk į tą kalės vaiką, - tarė jis. 

— Ša, Džonai, - puolė jį tildyti Poletė, vos tvardydamasi, kad ne- 
pliaukštelėtų antausio. 

— Štai guli Masinių Bylų Karalius, — vos išstenėjo Džonas, krečiamas 
slopinamo juoko. 

Jai tas irgi pasirodė juokinga. Tik ji kažkaip įsigudrino juoktis sučiaup- 
ta burna, ir abu dar ilgai stovėjo Klėjaus lovos kojūgalyje, vos tvardyda- 
miesi iš juoko. 

Kiek aprimusi, ji tarė: 

— Gėdytumeis. 

— Man gėda. Atsiprašau. 

Sanitaras įstūmė lovą. Šiąnakt budės Poletė, o kitą naktį - Džonas. 

Laimė, užpuolimas įvyko per vėlai, kad pakliūtų į Sunday Post. Visus 
firmos darbuotojus mis Glik telefonu įspėjo neiti į ligoninę lankyti Klė- 
jaus ir nesiųsti jam gėlių. Galbūt vėliau, o kol kas lieka tik melstis. 


Sekmadienį po pietų Klėjus galiausiai sugrįžo iš mirusiųjų pasaulio. 
Vargdama su sulankstoma pertvara, Poletė išgirdo silpną jo balsą: 

— Kas čia? 

Pašokusi pribėgo prie jo: 

— Čia aš, Klėjau. 

Pro sutinusių akių plyšelius neryškiai matė tamsaus veido dėmę. Tik- 
rai ne Ridlė. Ištiesė ranką ir paklausė: 

— Kas? 

— Poletė, Klėjau, ar nematai? 

— Ne. Polete? Ką čia veiki? 

Žodžius tarė sunkiai, pamažu, skausmingai. 

— Slaugau tave, bose. 

— Kur aš? | | 

— Džordžo Vašingtono universitetinėje ligoninėje. 

— Kodėl? Kas man atsitiko? | 

— Tas, kas senamadiškai vadinama kailio lupimu. 

— Kuo? | 

— Tave užpuolė. Dviese su lazdomis. Gal tau reikia tablečių nuo 
skausmo? 

— Taip. 

Ji išlėkė iš kambario ir surado slaugę. Po kelių minučių atėjo gydy- 
toja ir kankinamai smulkiai Klėjui išpasakojo apie jo kūno sužalojimus. 
Dar viena tabletė - ir Klėjus vėl užsnūdo. Visas sekmadienis praėjo ma- 
lonioje migloje, globojant Poletei ir Džonui, kurie skaitė laikraščius ar- 
ba žiūrėjo profesionalų futbolą per televizorių. 

+ Žinių kanalai įsisiautėjo pirmadienį, ir visi — apie tą patį. Poletė nu- 
tildė televizorių, o Džonas paslėpė laikraščius. Mis Glik ir visi likusieji 
firmoje apsitvėrė apsaugine „Jokių komentarų“ siena. Atėjo elektroni- 
nis laiškas nuo kažkokio jachtos kapitono, kuris sakėsi esąs Klėjaus tė- 
vas. Jis dabar Meksikos įlankoje, netoli Jukatano pusiasalio ir labai no- 
rėtų sužinoti, kokia Klėjaus būklė. Mis Glik jam atrašė, kad lūžę kojų 
kaulai, sutrenktos smegenys, bet būklė stabili. Padėkojęs pažadėjo kitą 
dieną vėl pasidomėti. 

Pirmadienį po pietų prisistatė Ridlė. Poletė ir Džonas dingo laimin- 
gi, kad trumpam galės ištrūkti iš ligoninės. Matyt, gruzinai nežino, kaip 
dera slaugyti ligonius. Amerikiečiai apsigyvena kuo arčiau sergančio ar 


sužeisto savo brangiausiojo, o tie iš kitų kultūrų užsuka valandėlei, pas- 
kui palieka ligoninei rūpintis savo pacientais. Keletą minučių pademonst- 
ravusi savo prisirišimą, Ridlė mėgino sudominti Klėjų pasakodama, kaip 
ji atnaujinusi vilą. Galvoje jam ėmė baisiai tvinksėti, ir jis paprašė slau- 
gę tabletės. Ridlė ilsėjosi ant sulankstomos kėdės ir mėgino užsnūsti; 
anot jos, jautėsi išsekusi po kelionės. Be nusileidimo. „Golfstrimu“. Jis 
taip pat užmigo, o kai pabudo, jos jau nebebuvo. | 

Atėjo detektyvas. Visi įtarimai vedė prie banditų iš Ridsburgo, bet trū- 
ko įrodymų. Klėjus negalėjo apibūdinti vyro, smogusio pirmąjį smūgį. 

— Aš jo net nemačiau, - paaiškino jis, pasikasydamas smakrą. 

Matyt, norėdamas, kad Klėjus pasijustų geriau, parodė jam keturias 
dideles spalvotas juodojo „Poršė“, aplipusio cementu, nuotraukas, ir Klė- 
jui prireikė dar vienos tabletės nuo skausmo. 

Pasipylė gėlės. Adelfa Pamfri, Glenda iš VGT, ponas ir ponia Reksai 
Kritlai, Rodnis, Peitonas Frenčas, Vesas Solsberis, teisėjas, su kuriuo Klė- 
jus susipažino Aukščiausiajame Teisme. Džonas atnešė nešiojamą kom- 
piuterį, ir Klėjus galėjo susirašinėti su tėvu. 

Pirmadienį išėjo trys to „informacinio“ biuletenio numeriai, prikimš- 
ti laikraščių straipsnių ir gandų apie Klėjaus sumušimą. Jis jų nematė. 
Gulėjo ligoninės palatoje saugomas draugų. 

Ankstų trečiadienio rytą pakeliui į biurą pas jį užėjo Zakas Betlas ir 
atnešė gerų Žinių. Vertybinių popierių biržos komisija nutraukė Klėjaus 
nusikaltimo tyrimą. Baltimorėje jis kalbėjęsis su Melo Snelingo advoka- 
tu. Melas nepasidavė FTB spaudimui, o be Melo jie neturi būtinų įro- 
dymų. 

— Perskaitę apie tave 6 laikraščiuose, federalai tikriausiai nusprendė, jog 
esi pakankamai nubaustas, - pasakė Zakas. 

— Apie mane rašo? — nustebo Klėjus. 

— Pora straipsnių yra. 

— Galiu perskaityti? 

— Nepatarčiau. 

Jį smarkiai veikė ligoninės nuobodulys — tas tempimas, tos antys, ne- 
paliaujami slaugių apsilankymai bet kuriuo paros metu, tie rimti, trum- 
pi pasikalbėjimai su gydytojais, keturios sienos, siaubingas maistas, nuo- 
latiniai žaizdų perrišinėjimai, kraujo tyrimai, visa ta nuobodybė nejudant 
gulėti. Dar visą mėnesį turės būti sutvarstytas, o apie gyvenimą kėdėje 


su ratukais ir ramentus jis nė pagalvoti negalėjo. Dar reikės mažiausiai 
dviejų operacijų. Gydytojai sakė, kad jos bus nedidelės. 

Jam prasidėjo potrauminis šokas, ėmė vaidentis smūgiai ir jų garsai. 
Regėjo to vyro, kuris jam smogė pirmąjį smūgį, veidą, tik nesuprato, ar 
toks jis buvo tikrovėje, ar tik jo klejonėse. Todėl apie tai detektyvui ne- 
pasakė. Jam girdėjosi riksmai tamsoje, bet ir jie galėjo būti tik košma- 
riškų sapnų padarinys. Prisimena kylančią juodą lazdą, maždaug tokio 
dydžio kaip beisbolo lazda. Laimė, jis buvo be sąmonės ir beveik nieko 
neprisiminė. 

Ištinimas pradėjo slūgti, galvoje praskaidrėjo. Tablečių nuo skausmo 
jis nebegėrė, todėl galėjo mąstyti ir rūpintis biuro reikalais telefonu bei 
elektroniniu paštu. Pasak kiekvieno, su kuriuo jam teko kalbėtis, dar- 
bas biure virte virė. Tačiau jis juto, kad yra priešingai. 

Ridlė malonėjo pabūti prie jo valandą iš ryto ir valandą po pietų. Sto- 
vėdama prie lovos buvo nepaprastai meili, ypač kai įeidavo slaugės. Po- 
letė jos nemėgo, todėl dingo tuoj pat, kai tik Ridlė įžengė į palatą. 

— Jai reikia tavo pinigų, - pasakė Poletė. 

— O man reikia jos kūno, - atsakė Klėjus. 

— Na, sandoris kol kas palankesnis jai. 


Kad jis galėtų skaityti, reikėjo pakelti pusę lovos, o ka- 
dangi jo kojos jau ir taip buvo iškeltos, tai teko „sėdėti“ 
skausminga „V“ raidės poza. Šitaip jis ištverdavo ne ilgiau 
kaip dešimtį minučių. Į sugipsuotas kojas atrėmęs Džono atneštą nešio- 
jamą kompiuterį, jis skaitinėjo Arizonos laikraščiuose išspausdintus 
straipsnius. Suskambėjo telefonas. Poletė pakėlė ragelį. 

— Tai Oskaras, — tarė ji. 

Jis skambino ir sekmadienio vakare, bet, veikiamas vaistų, Klėjus kal- 
bėjo nerišliai. Dabar jis buvo atsigavęs ir galėjo aptarti smulkmenas. 

— Pasakok, - tarė jis, nuleisdamas lovos galvūgalį ir mėgindamas iš- 
sitiesti. 

— Munihemas šeštadienio rytą baigė. Jis buvo tobulas. Prisiekusiuo- 
sius maitino tiesiai iš rankos. Prasidėjus teismui, „Gofmano“ vyrukai 
vaikščiojo pasipūtę, o dabar paspraudė uodegas. Vakar Rodžeris Redin- 
gas buvo iškvietęs pagrindinį jų ekspertą, kuris tvirtino, jog tiesioginio 


ryšio tarp vaistų ir ieškovės krūties vėžio nesą. Man atrodė, kad jis kal- 
bėjo labai įtikinamai, juk turi net tris daktaro mokslo laipsnius. Prisie- 
kusieji atkreipė į tai dėmesį. O Munihemas išrengė jį nuogai. Jis išsi- 
traukė blogas kažkokių tyrimų išvadas, kurias tas vyrukas pats pateikė 
prieš dvidešimt metų. Užsipuolė jo kvalifikaciją. Tai liudytoją galutinai 
pribaigė. Jau norėjau skambinti „devyni, vienas, vienas“, kad jį išvežtų. 
Dar nemačiau šitaip pažeminto liudytojo. Rodžeris buvo visas išbalęs. 
„Gofmanas“ sėdėjo it banditų gauja policijos nuovadoje. 

— Nuostabu, nuostabu, - visą laiką kartojo Klėjus, prispaudęs telefo- 
ną prie aptvarstytos kairiosios ausies. 

— Tai gerosios žinios. Aš sužinojau, kur apsistojo „Gofmano“ Žmo- 
nės, tai persikėliau į jų viešbutį. Mačiau juos per pusryčius. Vėlai vaka- 
re mačiau bare. Jie žino, kas aš, vaikščiojam vieni apie kitus ratais kaip 
pikti šunys. Pas juos juristu dirba toks Flytas, tai vakar po teismo, maž- 
daug po valandos, kai buvo sumaltas tas jų ekspertas, jis mane pasigavo 
viešbučio vestibiulyje ir pakvietė išgerti. Jis išgėrė vieną, aš — tris. Jis ne- 
galėjo daug gerti, nes turėjo grįžti į „Gofmano“ liuksą, kur visą naktį 
aptarinėjo susitarimo galimybes. 

— Pakartok, - tyliai tarė Klėjus. 

— Girdėjai, ką sakiau. Dabar, kai su tavim kalbuosi, „Gofmanas“ 
svarsto, kaip susitarti su Munihemu. Jie paklaikę iš siaubo. Kaip ir visi 
kiti, jie net neabejoja, kad prisiekusieji išsprogdins jų kompaniją. Bet 
koks susitarimas jiems brangiai kainuos, nes Munihemas nenori tartis. 
Klėjau, jis juos suvalgys! Rodžeris puikus, bet jiems nebegali padėti. 

— Grįžkim prie susitarimo. 

— Taigi. Flytas manęs klausinėjo, kiek tavo bylų yra pagrįstos. Aš sa- 
kiau, kad visi dvidešimt šeši tūkstančiai. Kurį laiką jis išsisukinėjo, o pas- 
kui klausia, ar tu nenorėtum pagalvoti apie kompensaciją, na, tarkim, 
jau. Skaičiuoji? 

— Suskaičiavau. 

— O honorarai? 

— Suskaičiavau. 

Visi skausmai staiga išgaravo. Tvinkčiojimas galvoje liovėsi. Sunkūs 
įtvarai atrodė tarsi plunksnelės. Nebejuto jokių sumušimų. Klėjui norė- 
josi verkti. | 


— Tačiau tai nebuvo pasiūlymas susitarti, o tik „apsiuostymas“. Teis- 
me gali išgirsti visokiausių paskalų, ypač iš advokatų ir biržos apžvalgi- 
ninkų. Sako, kad „Gofmanas“ kompensacijoms gali skirti iki septynių mi- 
lijardų. Jeigu kompanija susitars dabar ir „Maksatilo“ košmaras baigsis, 
tai jos akcijų kursas gali išlikti nepakitęs. Tai spėlionės, bet po vakarykš- 
čio kraujo nuleidimo tai labai galimas dalykas. Flytas kalbėjosi su ma- 
kad ieškinių gali būti apie šešiasdešimt tūkstančių, taigi mes turim apie 
keturiasdešimt procentų. Jeigu susitartume, kad viena kompensacija būtų 
maždaug šimtas tūkstančių, tai jie gali planuoti išlaidas. 

— Kada vėl jį matysi? 

— Čia jau beveik aštuonios, po valandos prasidės teismo posėdis. Su- 
sitarėm susitikti prie teismo salės. 

— Kai tik galėsi, tuoj pat man paskambink. 

„— Nesijaudink, šefe. Kaip kaulai? 

— Dabar daug geriau. | 

Poletė paėmė telefoną, bet po akimirkos jis vėl suskambėjo. Ji atsi- 
liepė ir perdavė Klėjui, sakydama: 

— Čia tau, o aš išeinu. 

Skambino Rebeka, mobiliuoju telefonu, iš ligoninės laukiamojo. Klau- 
sė, ar galėtų trumpam užeiti. Netrukus įėjo į palatą ir, jį išvydusi, ap- 
stulbo. Paskui pabučiavo į skruostą, stengdamasi nepaliesti sumušimų. 

— Jie turėjo lazdas, - tarė Klėjus, — kad jėgos būtų lygios. Antraip 
būčiau susidorojęs. 

Spausdamas lovos valdymo rankeną, vėl įgavo „V“ raidės pozą. 

— Atrodai siaubingai, — tarė ji. Akyse tvenkėsi ašaros. 

— Ačiū. O tu atrodai žavingai. 

Ji vėl jį pabučiavo į tą pačią vietą ir ėmė glostyti kairę jo ranką. Abu 
tylėjo. 

— Galiu tavęs kai ko paklausti? — pirmas tylą nutraukė Klėjus. 

— Žinoma. 

— Kur dabar tavo vyras? 

— San Paule arba Honkonge. Net nežinau. 

— Jis žino, kad tu čia? 

— Aišku, kad ne. 

— Ką darytų, jei sužinotų? 


— Nuliūstų. Mes tikrai susipyktume. 

— Ar tai būtų neįprasta? 

— Mes pykstamės nuolat. Nieko gero, Klėjau. Noriu skirtis. 

Nepaisant sužeidimų, diena Klėjui buvo puiki. Į jo rankas jau plau- 
kė ir turtai, ir Rebeka. Palatos durys tyliai prasivėrė ir įėjo Ridlė. Ne- 
pastebimai atsistojusi lovos kojūgalyje, tarė: 

“— Atleiskit, kad sutrukdžiau. 

— Sveika, Ridle, - silpnu balsu pasisveikino Klėjus. 

Moterys viena kitą nužvelgė tokiais žvilgsniais, kad kobros būtų su- 
stingusios iš siaubo. Ridlė nuėjo į kitą lovos pusę ir atsistojo tiesiai prieš 
Rebeką, o ši tebelaikė ranką ant sumuštos Klėjaus rankos. 

— Ridle, čia Rebeka. Rebeka, čia Ridlė, - supažindino jas Klėjus, 
trokšdamas dabar palįsti po apklotu ir apsimesti mirusiu. 

Nė viena net nešyptelėjo. Žengtelėjusi arčiau, Ridlė ėmė glostyti de- 
šinę Klėjaus ranką. Dviejų nuostabių moterų glostomas, jis dabar jautė- 
si tarsi automobilio partrenktas žvėriukas, pamatęs besiartinant dar ir 
vilkus. 

Visi trys nejaukiai tylėjo, todėl Klėjus, linktelėdamas į kairę, tarė: 

-—- Senoji mano draugė. 

Paskui linktelėjo į dešinę: 

— Naujoji mano draugė. 

Tačiau ir viena, ir kita, bent jau tą akimirką, jautėsi artimesnės Klė- 
jui nei tiesiog — draugės. Abi pyko. Nė viena nė nekrustelėjo. Joms ri- 
bos buvo nustatytos. 

— Atrodo, buvome jūsų vestuvių puotoje, — galiausiai tarė Ridlė, ne 
per subtiliausiai primindama, jog Rebeka ištekėjusi. 

— Kiek pamenu, nekviesti, - atsakė Rebeka. 

— O, velnias. Metas statyti klizmą, — įsiterpė Klėjus, bet niekas, iš- 
skyrus jį patį, nenusijuokė. Jeigu os dabar susipeš kaip katės, tai visai jį 
sumaitos. Vos prieš penkias minutes svajojo su Oskaru apie pasakiškus 
atlyginimus, o dabar guli bejėgis tarp dviejų ugnių. 

Dvi nepaprastai nuostabios moterys. Bus blogai. Kurgi slaugės? Kai 
nereikia, tai landžioja į palatą ištisą parą, neleisdamos pabūti vienam nė 
minutės, net miegant. Kartais net po dvi. Jeigu ateina lankytojų, tai ku- 
ri nors be jokio reikalo būtinai kyšteli nosį - „Gal jums ko reikia, pone 


Karteri? Gal pataisyti lovą? Gal įjungti televizarių? O gal išjungti?“ Da- 
bar koridoriuose tylu. Jis vienas tarp dviejų moterų.. 

Nusileido' Rebeka. Jai nebuvo kitos išeities. Juk ji ištekėjusi. 

— Tikriausiai man jau metas. 

Išėjo pamažu, nenoromis, tarsi nenorėdama užleisti savo pozicijų. Klė- 
jus net suvirpėjo iš džiaugsmo. | 

Kai tik durys užsivėrė, Ridlė pasitraukė prie lango ir ilgai ten stovė- 
jo Žiūrėdama nieko nematančiu žvilgsniu. Klėjus įniko skaityti laikraštį, 
visai nekreipdamas dėmesio į jos nuotaikas. Šaltumas, kurį ji taip uoliai 
stengėsi parodyti, buvo priimtas. 

— Tu ją myli, taip? — vis dar žiūrėdama pro langą ir stengdamasi at- 
rodyti įžeista, tarė Ridlė. | 

— Ką? 

— Rebeką. 

— A, ją. Ne-e, ji tik sena mano draugė. 

Tai išgirdusi ji atsisuko ir priėjo prie lovos. 

— Aš ne kvailė, Klėjau! 

— Aš to ir nesakiau. 

Nereaguodamas į bręstančią dramą, jis tebeskaitė laikraštį. Ji stvėrė 
rankinuką ir, kiek įmanydama garsiau kaukšėdama kulneliais, išėjo iš pa- 
latos. Netrukus įėjo slaugė, matyt, patikrinti, kaip smarkiai jis sužeistas. 

Po kelių minučių per trumpą posėdžio pertrauką mobiliuoju telefo- 
nu vėl paskambino Oskaras. 

— Sklinda kalbos, kad Munihemas šįryt atsisakė dešimties milijonų, — 
tarė jis. 

— Sužinojai iš Flyto? 

— Ne, mes nesimatėm. Jis turėjo įteikti kažkokius prašymus. Pamė- 
ginsiu pagauti jį per pietus. 

— Kas ant liudytojų pakylos? 

— Dar vienas „Gofmano“ ekspertas, profesorius iš Diuko, stengiasi 
diskredituoti vyriausybinius „Maksatilo“ tyrimus. Munihemas galanda kir- 
vius. Bus bjauru. 

— Tiki tais gandais? 

— Nežinau net kuo tikėti. Atrodo, kad Volstrito vyrus tai jaudina. 
„Gofmanas“ nori tartis, nes tik šitaip galės numatyti išlaidas. Paskam- 
binsiu per pietus. . 


Flagstafe buvo galimos trys išeitys, dvi iš jų - geros. „Gofmanui“ pa- 
reikštas verdiktas priverstų kompaniją tartis, kad išvengtų ilgo bylinėjimosi 
ir nuolatinės verdiktų krušos. Susitarusi teismo metu, kompanija dar galėtų 
sudaryti ir kompensacijų išmokėjimo visiems valstijos ieškovams planą. 

Jeigu verdiktas būtų palankus „Gofmanui“, tai Klėjui tektų gerokai 
suktis, kad pasirengtų teisminiam bylos nagrinėjimui Vašingtone. Vien 
pagalvojus apie tai, kojas ir galvą vėl persmelkė aštrūs skausmai. 

Gulėti nejudant ligoninės lovoje jam buvo kančia, o čia dar - tylintis 
telefonas. Bet kurią akimirką „Gofmanas“ gali pasiūlyti Munihemui tiek 
pinigų, kad priverstų susitarti. Savimeilė jį vers siekti verdikto, bet argi 
jis gali nepaisyti savo klientės interesų? 

Įėjusi slaugė uždengė langus, išjungė šviesą ir televizorių. Jai išėjus, Klė- 
jus pasidėjo telefoną ant pilvo, užsidengė apklotu galvą ir ėmė laukti. 


Kitą rytą Klėjus vėl buvo nuvežtas į operacinę. Reikėjo 
šiek tiek pataisyti metalines plokšteles ir veržles kojose. 
— Truputį sugnybsim, - paaiškino chirurgas. 

Šiaip ar taip, reikėjo daryti pilną anesteziją, todėl beveik visa diena 
buvo ištrinta iš jo sąmonės. Į palatą jį atvežė po pietų, ir jis tris valan- 
das miegojo, kol praėjo vaistų poveikis. Kai galiausiai atsipeikėjo, šalia 
jo buvo ne Ridlė ir ne Rebeka, o Poletė. 

— Skambino Oskaras? — vos apversdamas liežuvį, paklausė Klėjus. 

— Skambino. Sakė, kad viskas gerai. Tik tiek, - atraportavo Poletė. 

Ji aptvarkė jo lovą ir pagalvę, padavė vandens, o kai jis visai atsibu- 
do, išėjo tvarkyti reikalų. Išeidama padavė jam neatplėštą voką. 

Nuo Peitono Frenčo, rašytas ranka. Perduoda geriausius linkėjimus 
ir linki greičiau pasveikti. Ir dar keli sakiniai, kurių Klėjus nepajėgė iš- 
šifruoti. Prie laiško buvo pridėta „Dilofto“ organizacinio ieškovų (da- 
bar — atsakovų) komiteto atmintinė. Gerbiamoji Helena Vorsov papildė 
jungtinio ieškinio ieškovų sąrašą. Jis kas savaitę ilgėjo. Liekamasis „Di- 
lofto“ poveikis buvo pastebimas visoje šalyje, jo aukų vis daugėjo. Ieški- 
nys dabar siejo 381 ieškovą, iš jų 24 — buvę DKK klientai, kurie dabar 
priklausė poniai Vorsov. Nuo praėjusios savaitės jų padaugėjo trimis. Klė- 
jus, kaip visuomet, pamažu perskaitė pavardes ir vėl nusistebėjo, kad jo 
ir tų Žmonių keliai nebuvo susikirtę. 


Gal buvusiems jo klientams būtų smagu pamatyti jį gulintį ligoninė- 
je visą sudaužytą, sulaužytą? Tikriausiai kuris nors iš jų čia, šitoje li- 
goninėje, apsuptas artimųjų, laukia vėžio operacijos, o laikrodis negai- 
lestingai garsiai skaičiuoja jam likusias valandas. Jis puikiai suprato, 
kad tie žmonės susirgo ne dėl jo kaltės, tačiau dėl jų kančių vis tiek 
jautėsi kaltas. 

Pakeliui iš sporto salės galiausiai užsuko Ridlė. Stengdamasi parody- 
ti, kad rūpinasi, atnešė knygų ir žurnalų. 

— Klėjau, skambino dizaineris. Man reikia grįžti į vilą. 

Įdomu, tas dizaineris vyras ar moteris? Jis to nepaklausė. 

Puiki mintis! 

— Kada? - paklausė jis. 

— Gal rytoj. Gal lėktuvas laisvas? 

Kodėl jis turėtų būti užimtas? Klėjus tikrai niekur neskris. 

- Žinoma. Paskambinsiu lakūnams. . 

"Kai jos nebus, Klėjui bus kur kas lengviau. Ligoninėje vis tiek iš jos 
jokios naudos. 

— Ačiū, — tarė ji ir, atsisėdusi ant kėdės, ėmė vartyti žurnalą. Po pus- 
valandžio jos laikas baigėsi. Pabučiavusi jį į kaktą, išėjo. 

Kitas lankytojas buvo detektyvas. Sekmadienį anksti rytą Merilendo 
valstijoje, Hagerstaune prie baro suimti trys žmonės iš Ridsburgo. Kilo 
muštynės. Šokę į tamsiai žalią mikroautobusiuką, norėjo pabėgti, bet vai- 
ruotojas apsižioplino ir įvažiavo į griovį. Detektyvas parodė tris spalvo- 
tas žiaurios išvaizdos tipų nuotraukas. Klėjus jų neatpažino. 

Pasak Ridsburgo policijos viršininko, visi trys dirbo „Hana“ gamyk- 
loje. Du iš jų neseniai buvo atleisti, bet tai buvo viskas, ką detektyvui 
pasisekė ištraukti iš tenykštės policijos. | 

— Jie nelabai nori su mumis bendradarbiauti, — tarė jis. 

Pabuvojęs Ridsburge, Klėjus žinojo, kodėl. | 

— Jeigu negalit jų atpažinti, tai man nelieka kitos išeities, kaip bylą 
nutraukti, — pasakė detektyvas. 

— Nesu jų matęs, — atsakė Klėjus. 

Įsidėjęs nuotraukas atgal į aplanką, detektyvas išėjo. Po jo Klėjui 
dar teko atlaikyti visą procesiją slaugių ir gydytojų, o po valandos jis 
užmigo. 


Apie pusę dešimtos paskambino Oskaras. Tos dienos teismo posėdis 
buvo baigtas. Visi jautėsi išsekę vien todėl, kad teismo salėje Deilas Mu- 
nihemas surengė tikras skerdynes. Trečiąjį savo ekspertą - lėtą, akiniuotą 
kompanijos laboratorijos žiurkę, kuris buvo atsakingas už klinikinius ban- 
dymus su „Maksatilu“ — „Gofmanas“ kvietęs liudyti labai nenoriai, ir po 
kūrybiškos tiesioginės Rodžerio apklausos Munihemas ėmė kalti varg- 
šelį prie kryžiaus. 

— Senoviškai, kaip jis įpratęs, — juokėsi Oskaras. — Dabar „Gofma- 
nas“ bijos kviesti dar kokių nors liudytojų. 

— O susitarimas? — paklausė Klėjus, vis dar vangus ir mieguistas nuo 
vaistų, bet labai nekantraujantis sužinoti visas smulkmenas. 

— Nieko, bet vakaras turėtų būti sunkus. Kalba, kad rytoj gali liudyti 
dar vienas „Gofmano“ ekspertas, o tada - viskas, lauksim verdikto. Mu- 
nihemas į jokias kalbas nesileidžia. Jis atrodo ir elgiasi taip, tarsi tikė- 
tųsi rekordinio verdikto. 

Klėjus taip ir užmigo su telefonu prie ausies. Po valandos slaugė jį 
paėmė. 


Trečiadienį vėlai vakare į Flagstafą atvažiavo „Gofmano“ kompani- 
jos vadovas. Jis buvo skubiai nuvežtas į aukštą pastatą, kuriame buvo 
apsistojusi jo advokatų komanda. Rodžeris Redingas ir kiti trumpai pa- 
"pasakojo jam apie bylos eigą, o finansininkai supažindino su paskuti- 
niais skaičiais. Visos kalbos sukosi tik apie paskutiniosios teismo die- 
nos scenarijų. 

Kadangi Redingas buvo gerokai gavęs į kailį, tai tvirtai laikėsi nuo- 
monės, kad gynyba, nenukrypdama nuo savo žaidimo plano, turinti iš- 
kviesti visus liudytojus. Žinoma, bus sunku, bet jis sugebės paveikti pri- 
siekusiuosius. Tačiau vyriausiajam kompanijos juristui, viceprezidentui 
Bobui Mičelui ir ilgalaikiam kompanijos advokatui Sterlingui Gibui, kuris 
su kompanijos vadovu žaisdavo golfą, visko jau buvo gana. Pakaks, kad 
Munihemas sudorotų dar vieną liudytoją, ir prisiekusieji pašokę iš vietų 
sudraskys į gabalus pirmą pasitaikius; „Gofmano“ atstovą. Redingo sa- 


vimeilė smarkiai buvo užgauta. Jis norėjo tęsų toliau, tikėdamasis ste- 
buklo. Paklausius jo patarimo, padariniai galėjo būti dar liūdnesni. 

Trečią nakties jie tarėsi trise — Mičelas, Gibas ir kompanijos vado- 
vas. Kad ir kokie prasti buvo kompanijos reikalai, tačiau ši trijulė apie 
„Maksatilą“ žinojo tai, kas nieku gyvu negalėjo būti paviešinta. Jeigu Mu- 
nihemas tai sužinos arba jam pavyks prakalbinti liudytoją, tai „Gofma- 
„nui“ — galas. Nuo Munihemo liudytojams iki šiol dar nieko nepavyko 
nuslėpti. Direktorius nusprendė sustabdyti tą kraujo nuleidinėjimą. 

Devintą valandą, kai teismo salėje nuskambėjo įsakymas laikytis tvar- 
kos, Rodžeris Redingas pranešė, kad gynyba liudytojų apklausą baigė. 

— Daugiau liudytojų nėra? — paklausė teisėjas. Numatytas penkioli- 
kos dienų teisminis bylos nagrinėjimas sutrumpėjo per pusę! Visą savai- 
tę galės Žaisti golfą! 

— Ne, gerbiamasis teisėjau, - atsakė Redingas, nusišypsodamas pri- 
siekusiesiems. 

— Turit paneigimų, pone Munihemai? 

Ieškovo advokatas neskubėdamas atsistojo, pasikasė pakaušį, rūsčiai 
žvilgtelėjo į Redingą ir tarė: 

— Jeigu jie baigė, tai baigėm ir mes. 

Teisėjas paaiškino prisiekusiesiems, kad skelbiama vienos valandos 
pertrauka, o jis pats per tą laiką aptars reikalus su advokatais. Po to jis 
išklausys baigiamąsias kalbas, ir iki pietų bylos nagrinėjimas bus baig- 
tas. . 

Oskaras kartu su visais išbėgo į koridorių, delne spausdamas mobi- 
lųjį telefoną. Klėjaus palatoje niekas nekėlė ragelio. 


Tris valandas jis pralaukė prie rentgeno, tris valandas išgulėjo jud- 
riame koridoriuje ant ligoninės neštuvų su ratukais, pro šalį zujant ir tuš- 
čiai tarpusavyje šnekučiuojantis slaugėms bei sanitarams. Mobilusis te- 
lefonas buvo likęs palatoje, taigi tris valandas Džordžo Vašingtono uni- 
versitetinėje ligoninėje Klėjus buvo atskirtas nuo pasaulio. | 

 Rentgenas užtruko dar beveik valandą, bet viskas būtų buvę padary- 
ta greičiau, jeigu ne paciento agresyvumas ir net visiškas profaniškumas. 
Galiausiai sanitaras nuvežė jį atgal į palatą. 


Klėjus snaudė, kai jam paskambino Oskaras. Vietos laiku buvo dvi- 
dešimt minučių po šešių, o Fenikse — dvidešimt po trijų. 

— Kur tu buvai? — tuoj pat paklausė Oskaras. 

— Neklausk. 

— „Gofmanas“ iš pat ryto pasidavė, mėgino susitarti, bet Munihemas 
nesutiko. Po to viskas vyko labai greitai. Baigiamosios kalbos, atrodo, pra- 
sidėjo apie dešimtą. Prisiekusiesiems byla buvo perduota lygiai dvyliktą. 

— Bylą turi prisiekusieji? — šūktelėjo Klėjus. | 

— Turėjo. 

— Ką? 

— Turėjo bylą. Viskas. Jie tarėsi tris valandas ir nusprendė „Gofma- 
no“ naudai. Apgailestauju, Klėjau. Čia visi apstulbę. 

— Negali būti. 

— Deja, taip. 

 — Pasakyk, kad meluoji, Oskarai. 

— Būtų gerai. Nesuprantu, kas nutiko. Niekas nesupranta. Redingas 
pasakė įspūdingą baigiamąją kalbą, bet aš stebėjau prisiekusiuosius. Ma- 
niau, kad jie Munihemo pusėje. 

— Deilas Munihemas pralaimėjo bylą? 

— Ne šiaip bylą, Klėjau. Jis pralaimėjo mūsų bylą. 

— Bet kaip? 

— Nežinau. Būčiau visą savo turtą statęs prieš „Gofmaną“. 

— Ir pastatei. 

— Apgailestauju. 

— Klausyk, Oskarai, aš čia visai vienas guliu lovoje. Aš dabar užsi- 
merksiu, o tu kalbėk. Nepalik manęs. Prie manęs nėra nieko. Tu tik kal- 
bėk su manim. Pasakok man ką nors. 

— Po verdikto mane pasigavo Flytas ir dar du - Bobas Mičelas ir Ster- 
lingas Gibas. Tokie lipšnūs, atrodė, kad iš džiaugsmo tuoj sprogs. Klau- 
sinėjo, ar tu dar gyvas. Kaip tau tai patinka? Perduoda nuoširdžiausių 
linkėjimų. Sakė, kad kitas Rodžerio ir kompanijos spektaklis bus Vašing- 
tone, prieš Masinių Bylų Karalių poną Klėjų Karterį, kuris, kaip visiems 
yra žinoma, nėra išnagrinėjęs nė vienos kolektyvinės bylos. Ką turėjau 
jiems atsakyti, Klėjau? Jie ką tik laimėjo prieš didįjį advokatą į jo paties 
kieme. 

— Mūsų bylos bevertės, Oskarai. 


— Jie taip ir mano. Mičelas sakė, kad nė ųž vieną „Maksatilo“ bylą 
dabar nė cento neduotų. Jie nori teismų. Jie nori reabilituotis. Švaraus 
vardo ir visų tų nesąmonių. 

Oskarą prie telefono jis laikė daugiau kaip valandą, kol neapšviesto- 
je jo palatoje pasidarė tamsu. Oskaras perpasakojo baigiamąsias kalbas, 
papasakojo, kaip įsitempę visi laukė verdikto. Ieškovė, vėžiu mirštanti 
moteris, sėdėjo visiškai apstulbusi, niekaip negalėdama suprasti, kodėl 
jos advokatas nesutiko tartis dėl kompensacijos, kai „Gofmanas“ siūlė, 
kaip spėjama, dešimt milijonų dolerių. O niekuomet nepralaimintis ir 
nemokantis pralaimėti Munihemas pareikalavo, kad teisėjas jiems liep- 
tų užpildyti anketas ir paaiškinti savo sprendimą. Pagaliau atgavęs kva- 
pą ir šiaip taip atsistojęs, žinoma, ne be lazdelės pagalbos, Munihemas 
visiškai apsikvailino. „Gofmano“ pusę taip pat ištiko šokas; iki tų iškil- 
mingų prisiekusiųjų pirmininko žodžių visas jų būrys tamsiais kostiumais 
sėdėjo nuleidę galvas ir turbūt meldėsi. Paskui visi šoko veržtis pro sa- 
lės duris, Volstrito apžvalgininkai skubėjo skambinti | į savo redakcijas. 

Baigęs pasakoti, Oskaras tarė: . 

— Einu į barą. 

Klėjus pakvietė slaugę ir paprašė raminamųjų. 


Po vienuolikos dienų Klėjus galiausiai buvo paleistas. Ant 

1 kairiosios kojos jam uždėjo lengvesnį įtvarą ir, nors dar 

nevaikščiojo, Klėjus galėjo nors truputį judėti. Kėdėje su 

ratukais Poletė jį nuvežė prie Oskaro išnuomoto furgono. Po penkioli- 

kos minučių jis jau buvo namuose. Poletė su mis Glik jam parengė pir- 

mojo aukšto valgomąjį. Prie lovos pastačiusios ištiesiamą stalą, ant jo su- 

nešė telefonus, fakso aparatą ir kompiuterį. Lentynoje prie židinio tvar- 
kingai sudėjo drabužius. 

Pirmąsias dvi valandas namuose jis peržiūrinėjo korespondenciją, ti- 
nansų apžvalgas ir laikraščių iškarpas, bet tik tai, ką Poletė buvo atrin- 
kusi. Tai, kas buvo apie jį rašoma, jos stengėsi nuslėpti. 

Kai truputį nusnūdo, Poletė padėjo jam atsisėsti prie stalo virtuvėje, 
ir Oskaras paskelbė, jog metas pradėti, | 

Atomazga prasidėjo. 


Pirmiausia buvo aptarti firmos reikalai. Kritlui pavyko šiek tiek ap- 
karpyti sąnaudas, tačiau pridėtinės išlaidos vis tiek siekė apie milijoną 
dolerių per mėnesį. Nesant pajamų ir jų nesitikint, būtinai reikėjo at- 
leisti iš darbo nemažai darbuotojų. Peržiūrėję advokatų, asistentų, sek- 
retorių, klerkų, pasiuntinių sąrašą, nusprendė, kuriuos reikės atleisti. 
Nors „Maksatilo“ bylos tapo bevertės, tačiau darbo, kol jas uždarys, dar 
bus. Klėjus pasiliko keturis advokatus ir keturis asistėntus. Jis buvo pa- 
siryžęs kiekvienam darbuotojui apmokėti nepasibaigusį kontraktą, tačiau 
tai surys dalį dabar taip reikalingų lėšų. 

Klėjus peržiūrėjo darbuotojų, kurie turės išeiti, pavardes. Jautėsi 
bjauriai. | 

— Turiu pagalvoti, —- tarė jis, nepajėgdamas apsispręsti 

— Dauguma to tikisi, Klėjau, — tarė Poletė. 

Žiūrėdamas į tas pavardes, jis mėgino įsivaizduoti, kokios kalbos fir- 
moje dabar sklinda apie jį. | 

Prieš porą dienų Oskaras buvo Niujorke susitikti su Helena Vorsov. 
Jis jai išsamiai papasakojo apie Klėjaus Karterio turimą turtą, įsiskoli- 
nimus ir iš esmės maldavo pasigailėti. Bosas nenorįs kelti bankroto by- 
los, bet jeigu ji spaus per smarkiai, jam nebus kitos išeities. Jai tai ne- 
padarė įspūdžio. Klėjus esąs advokatų grupės narys, visi jie kaltinamie- 
ji, o grynoji jų vertė, jos apskaičiavimais, yra pusantro milijardo dole- 
rių. Ji negalinti sutikti tartis su Klėjumi dėl, tarkime, vieno milijono kom- 
pensacijos už vieną bylą, kai tokia pat Peitono Frenčo byla gali duoti 
triskart daugiau. Be to, tartis ji nenusiteikusi. Labai svarbus bus teismi- 
nis bylos nagrinėjimas. Tai bus drąsus mėginimas panaikinti piktnaudžia- 
vimą teisine sistema. Plačiai nuskambės Žiniasklaidoje. Ji troško mėgau- 
tis kiekviena akimirka. 

Iš Vašingtono Oskaras grįžo paspraudęs uodegą. Buvo akivaizdu, jog 
Helena Vorsov, didžiausios Klėjaus kreditorių grupės advokatė, trokšta 
jo kraujo! 

Baisųjį žodį „bankrotas“ pirmasis ištarė Reksas Kritlas, lankydamas 
Klėjų ligoninėje. Jis perskrodė orą tarsi kulka, o nusileido kaip morty- 
ra. Paskui jis nuskambėjo dar kartą. Jį ėmė kartoti ir Klėjus, bet tik min- 


tyse. Vieną kartą apie tai užsiminė Poletė. Oskaras tą žodį pavartojo Niu- 
jorke. Firmai jis netiko ir nepatiko, tačiau pastarąją savaitę pokalbiuose 
išsprūsdavo vis dažniau. | | 

Paskelbus bankrotą, būtų galima nutraukti biuro nuomos mokėjimą. 

Paskelbus bankrotą, būtų galima kompromisiškai išspręsti kontraktų 
su darbuotojais klausimą. | 

Paskelbus bankrotą, būtų galima palankesnėmis sąlygomis sugrąžinti 
„Golfstrimą“. 

Paskelbus bankrotą, nepatenkintiems „Maksatilo“ bylos klientams bū- 
tų surištos rankos. 

Paskelbus bankrotą, nepatenkintus „Hana“ bylos ieškovus būtų gali- 
ma įtikinti susitarti dėl kompensacijos. o 

O visų svarbiausia, paskelbus bankrotą, būtų galima pažaboti Hele- 
ną Vorsov. 

Oskaras jautėsi prislėgtas beveik taip pat, kaip ir Klėjus. Kelias va- 
landas prasikankinęs, jis išvažiavo į biurą. Poletė išvežė Klėjų į kiemelį 
ir atnešė abiem po stiklinę žalios arbatos su medumi. 

— Noriu tau pasakyti du dalykus, — tarė ji, įdėmiai žiūrėdama jam į 
akis. — Pirma, aš tau duosiu pinigų. 

— Ne, nereikia. 

— Taip, reikia. Tu neprivalėjai man duoti tiek daug pinigų. Negaliu 
žiūrėti, kaip kvailai tu viską praradai, bet vis tiek tave myliu. Noriu tau 
padėti, Klėjau. 

— Ar gali patikėti tuo, kas įvyko, Polete? 

— Ne. Tuo neįmanoma patikėti, bet tai tiesa. Tai jau įvyko. Ir bus 
dar blogiau. Neskaityk laikraščių, Klėjau. Labai prašau. Pažadėk, kad 
neskaitysi. 

— Nesijaudink. 

— Aš tau padėsiu. Net j jeigu | ir viską prarastum, aš būsiu šalia ir rū- 
pinsiuosi tavimi. 

— Nė nežinau, ką sakyti. 

— Nesakyk nieko. 

Jiedu sėdėjo susikibę rankomis, o Klėjus vos tramdė ašaras. 

— Antra, — pratarė ji, —- kalbėjausi su Rebeka. Ji bijo tave aplankyti, 
kad jos vyras nesužinotų. Ji turi naują mobilųjį telefoną, apie kurį vyras 
nieko nežino. Ji davė man numerį. Paskambink jai. 


 — Ką patartų man moteris? 
— Tik jau ne aš. Juk žinai, ką galvoju apie tą ruskę. Rebeka labai mie- 
la, bet, švelniai tariant, su bagažu. Spręsk pats. 
— Ačiū už nieką g 
— Prašom. Ji prašė, kad jai paskambintum šiandien popiet. Vyras kaž- 
kur išvažiavęs. Einu. 


Rebeka pasistatė automobilį už kampo ir nuskubėjo Dambertono gat- 
ve į Klėjaus namus: Ji nemokėjo slapstytis, kaip nemokėjo ir Klėjus, taigi 
abu nutarė nebesislapstyti. 

Su Džeisonu Majersu susitarė išsiskirti draugiškai. Iš pradžių jis no- 
rėjo atidėti skyrybas ir siūlė kreiptis į psichologinę šeimos konsultaciją, 
bet vis tiek dirbo po aštuoniolika valandų per parą tai Vašingtone, tai 
Niujorke, tai Sanpaule, tai Honkonge. Didžiulės jo firmos padalinių buvo 
trisdešimt dviejuose miestuose, klientų — visame pasaulyje. Darbas jam 
buvo svarbiau už viską. Jis jos nė neatsiprašė ir neketino pakeisti nei savo 
planų, nei gyvenimo būdo. Skyrybų dokumentai bus įteikti po poros die- 
nų. Ji jau kraunasi daiktus. Butas liks Džeisonui, o ji nežinanti, kur eiti. 
Vedę mažiau kaip metus, nespėjo kažin kiek užgyventi. Jis per metus 
uždirba 800 000 dolerių, bet jai jo pinigų nereikia. 

Pasak Rebekos, tėvai skirtis netrukdo. Neturėjo progos. Džeisonas jų 
nemėgsta. Nieko nuostabaus. Klėjus įtarė, kad firmos filialą Honkonge 
jis pamėgo todėl, kad būtų kuo toliau nuo Van Hornų. 

Pabėgti reikėjo abiem. Po tokio pažeminimo Klėjus nieku gyvu ne- 
benorėjo pasilikti Vašingtone. Pasaulis didžiulis, jame daugybė vietų, kur 
žmonės nieko apie jį nežino. Jis norėjo, kad niekas nieko apie jį neži- 
notų. Pirmą kartą gyvenime Rebeka taip pat norėjo ištrūkti kuo toliau 
nuo santuokos pančių, nuo tėvų, nuo užmiesčio klubo ir nepakenčia- 
mos jo publikos, kuo toliau nuo būtinybės užsidirbti pinigų ir kaupti vi- 
sokį šlamštą, ir nuo vienintelių savo draugių, kurios, kaip ir ji, gyveno 
Maklyne. 

: Klėjus visą valandą užtruko, kol prisikalbino ją atsigulti šalia. Mylė- 
tis trukdė įtvarai ir tvarčiai, tačiau jis troško ją apkabinti, bučiuoti, at- 
sigriebti už prarastą laiką. . 


Ji pasiliko nakčiai ir nebeišėjo. Iš ryto, geriant kavą, Klėjus papasa- 
kojo apie Tekilą Vatsoną, „Tarvaną“ ir visa kita. 


Iš biuro su blogomis naujienomis grįžo Poletė ir Oskaras. Kažkas Ho- 
vardo apygardoje kursto namų savininkus apskųsti neetiškai Klėjaus suž- 
lugdytą susitarimą „Hana“ byloje. Vašingtono advokatai jau gavo kelias 
dešimtis tokių skundų. Klėjui iškeltos šešios bylos, visos — to paties ad- 
vokato. Jis įkalbinėja ir kitus žmones kelti bylas. Klėjaus biure baigia- 
mas rengti susitarimo planas, kuris bus pateiktas teisėjui „Hana“ ban- 
kroto byloje. Gana keista, bet firma tikriausiai gaus pinigų, tik kur kas 
mažiau, negu buvo siūlyta Klėjui. 

Vorsov įteikusi prašymą leisti kuo skubiau gauti keleto liudytojų „Di- 
lofto“ byloje parodymus. Tie žmonės miršta, o į vaizdajuostę įrašyti jų 
parodymai bus nepaprastai svarbūs nagrinėjant bylą teisme, kuris numa- 
tytas po metų. Delsti, atidėlioti, vilkinti būtų nežmoniška šių ieškovų at- 
žvilgiu. Klėjus pritarė ponios Vorsov siūlomam liudytojų parodymų gra- 
fikui, nors pats juose dalyvauti neketino. 

Oskaro verčiamas, Klėjus galiausiai sutiko atleisti dešimt advokatų ir 
daugumą asistentų, sekretorių bei klerkų. Jis pasirašė kiekvienam iš jų 
skirtus trumpus atsiprašymo laiškus, visą atsakomybę dėl firmos žlugi- 
mo prisiimdamas sau. . 

Atvirai kalbant, jis vienintelis ir buvo kaltas. 

Laiškas „Maksatilo“ bylos klientams taip pat buvo parengtas. Jame 
Klėjus reziumavo Munihemo bylos nagrinėjimą Fenikse. Jis laikąsis nuo- 
monės, jog vaistai kenksmingi, tačiau įrodyti priežastinį ryšį dabar „la- 
bai sudėtinga, jeigu apskritai įmanoma“. Kompanija nebenorinti susitarti 
be teismo, o atsižvelgiant į dabartinę Klėjaus sveikatos būklę, pasireng- 
ti plataus masto teisminiam bylos nagrinėjimui nėra galimybės. 

Teisintis jam buvo nemalonu, tačiau Oskaras privertė. Laiške tai at- 
rodė įtikinamai. Kai jo karjera taip pašlijo, jis turi naudotis kiekviena 
jam dar likusia palankesne aplinkybe. 

Taigi visus savo klientus jis atleidžiąs nuo sutartinių įsipareigojimų, 
paliekąs jiems pakankamai laiko susirasti kitą advokatą, kuris tęstų bylą 
su „Gofmanu“. Jis netgi palinkėjo jiems sėkmės. 


Laiškai sukels prieštaravimų audrą. 

— Viską sutvarkysim, — kalbėjo Oskaras, - bent jau būsim jų atsikratę. 

Klėjus niekaip negalėjo pamiršti Makso Peiso, seno savo draugo, kuris 
įvėlė jį į visą šį reikalą su „Maksatilu“. Peisas buvo kaltinamas machi- 
nacijomis biržoje, bet niekas jo nerado. Oficialiame kaltinime buvo tvir- 
tinama, jog prieš Klėjui įteikiant ieškinį, pasinaudodamas jam žinoma 
vidaus informacija, jis pardavė beveik milijoną „Gofmano“ kompanijos 
akcijų. Vėliau jas atpirkęs pabėgo, išsiveždamas penkiolika milijonų do- 
lerių. Bėk, Maksai, bėk. Jeigu jį sučiuptų ir pristatytų į teismą, tai jis 
gali prasitarti apie visas nešvarias jų paslaptis. 

Oskaras norėjo pasikalbėti su juo apie daugybę dalykų, tačiau Klėjus 
jautėsi pavargęs. 

— Ar šiąnakt mano eilė vaidinti slaugę? - sušnibždėjo Poletė „virtuvėje. 

— Ne, yra Rebeka. 

— Tu negali apsieti be nemalonumų, ar ne? 

— Rytoj ji kelia skyrybų bylą. Skyrybos neginčijamos. 

— O kaip ta? 

— Su ja baigta, jeigu ji apskritai sugrįš iš šv. Bartos. 

Visą kitą savaitę Klėjus praleido namuose. Visus Ridlės daiktus Rebeka 
sugrūdo į trisdešimties galonų šiukšlių maišus ir išnešė į rūsį. Ji atsivežė sa- 
vo daiktų, nors Klėjus ją ir įspėjo, kad namo tikriausiai jam teks atsisaky- 
ti. Ji ruošė puikius patiekalus ir buvo nuostabi slaugė. Abu iki išnaktų žiū- 
rėjo senus filmus, o rytais ilgai miegojo. Ji nuvežė jį pas gydytoją. 

Ridlė iš salos skambindavo kas antrą dieną. Kol kas Klėjus jai nieko 
nesakė, norėjo pasikalbėti asmeniškai, kai ji sugrįš. Vila remontuojama, 
viskas einasi sklandžiai, nors Klėjus ir apkarpė jai lėšas. Matyt, apie jam 
iškilusius finansinius sunkumus ji nieko nežinojo. 


Paskutinis advokatas Klėjaus gyvenime buvo didelių, sujauktų asme- 
ninių bankroto bylų ekspertas Markas Mansonas. Jį rekomendavo Krit- 
las. Kai Klėjus jį pasamdė, Kritlas parodė jam apskaitos knygas, nuo- 
mos sutartis, kontraktus, bylas, aktyvų ir pasyvų dokumentus. Viską. At- 
ėjus Mansonui su Kritlu, Klėjus paprašė Rebeką išeiti. Norėjo apsaugo- 
ti ją nuo nemalonių dalykų. 


Nuo tada, kai išėjo iš VGT, per septyniolika mėnesių Klėjus uždirbo 
121 milijoną dolerių. 30 milijonų buvo išmokėta Rodniui, Poletei ir Džo- 
nui, 20 milijonų dolerių kainavo biuro išlaikymas ir „Golfstrimas“, 16 
milijonų išmesta „Dilofto“, „Maksatilo“ ir „Stipenos Beno“ reklamai bei 
sveikatos tikrinimams, 34 milijonai dolerių - sumokėti ir mokėtini mo- 
kesčiai, 4 milijonus dolerių kainavo vila ir 3 milijonus - jachta. Milijo- 
nas — šen, milijonas - ten, namas, „paskola“ Maksui Peisui, viskas, kaip 
pridera staiga praturtėjusiam Žmogui. 

Iškilo klausimų dėl prabangiojo Džereto katamarano. Už jį sumokė- 
jo Klėjus, bet laivas įregistruotas Bahamų kompanijoje tėvo vardu. Man- 
sono nuomone, bankroto teismas tai galėtų traktuoti dvejopai: arba kaip 
dovaną, o tokiu atveju Klėjus turėtų sumokėti dovanojimo mokestį, ar- 
ba kaip kito Žmogaus nuosavybę, todėl Klėjaus turtui nepriskirtiną. 
Abiem atvejais laivas lieka Džereto Karterio nuosavybe. 

Dar 7,1 milijono Klėjus uždirbo iš „Akermano“ akcijų ir dalį jų pa- 
slėpė ofšorinėje kompanijoje, bet juos reikės sugrąžinti. 

— Jeigu slėpsite turtą, atsidursite kalėjime, — pamokslavo Mansonas, 
leisdamas suprasti, jog tokių dalykų jis netoleruoja. 

Grynoji balanso vertė — apie 19 milijonų dolerių, be kelių kredito- 
rių. Tačiau jam grėsė katastrofiškai didelė atsakomybė už nuostolius. Dvi- 
dešimt šeši buvę klientai iškėlė ieškinį dėl „Dilofto“ bylos fiasko. Tikė- 
tina, kad jų bus daugiau, o kadangi atskiros bylos vertės paisyti būtina, 
tai pagrįsti Klėjaus nuostoliai gerokai viršija turimą grynąją. vertę. Dar 
jį ketina pulti „Hana“ bylos ieškovai, bręsta bjauri ir ilga „Maksatilo“ 
byla. Šių išlaidų taip pat neįmanoma numatyti. 

— Palikim tai spręsti bankroto patikėtiniui, - tarė Mansonas. — Liksit 
vienais marškiniais, bet niekam nebūsit skolingas. 

— Labai dėkoju, - tarė Klėjus, tebegalvodamas apie jachtą. Jeigu pa- 
vyks ją apsaugoti nuo bankroto, tai Džeretas galės ją parduoti, nusipirkti 
kuklesnę, o Klėjus turės pinigų pragyvenimui. 

Išeidami Mansonas su Kritlu ant jo virtuvės stalo paliko visas skai- 
čiavimų lenteles, išrašus, išmestas nereikalingas pastabas kaip sudrasky- 
tą ir išmėtytą testamentą praėjusiems septyniolikai Klėjaus gyvenimo mė- 
nesių. Dėl godumo ir paikumo jam buvo gėda ir nesmagu. Baisu, kuo jį 
pavertė pinigai. 

Jį guodė tik mintis apie išvažiavimą. 


Paskambinusi iš šv. Bartos, Ridlė pranešė siaubingą naujieną; prie- 
šais „jų“ vilą atsiradęs plakatas „PARDUODAMA“. 

— Todėl, kad ji parduodama, — paaiškino Klėjus. | 

— Nesuprantu. 

— Grįžk, ir viską tau paaiškinsiu. 

— Ar kas nors atsitiko? 

— Galima sakyti, kad taip. 

Po ilgos pauzės ji tarė: 

— Norėčiau pasilikti čia. 

— Negaliu priversti tavęs grįžti, Ridle. 

— Ne, negali. 

— Gerai. Pagyvenk viloje, kol ją nupirks. Man nesvarbu. 

— Kiek laiko tai gali užtrukti? 

Jis Žinojo, jog ji imsis visų įsivaizduojamų priemonių, kad tik sutruk- 
dytų parduoti vilą. Dabar Klėjui tai nerūpėjo. 

— Gal mėnesį, o gal du. Nežinau. 

— Aš lieku. 

— Gerai. 


Savo senąjį draugą Rodnis rado sėdintį ant įspūdingo savo namo laip- 
telių — su ramentais prie šono, su skara ant pečių, saugančia jį nuo ru- 
dens vėsos. Dambertono gatvėje vėjas ratais blaškė lapus. 

— Reikia gryno oro, - tarė Klėjus, - jau trys savaitės, kai sėdžiu už- 
darytas. 

— Kaip kaulai? — paklausė Rodnis, sėsdamasis šalia jo ir apžvelgda- 
mas gatvę. 

— Gyja. | | 

Rodnis išvažiavo iš miesto ir tapo tikru priemiesčio gyventoju. Cha- 
ki kelnės, sportbačiai, prašmatnus sportinis automobilis, kuriuo vežiojo 
vaikus. | 

— Kaip galva? 


— Smegenų nesužeidė. ' 

— O siela? 

— Skauda, bet išgyvensiu. 

— Poletė sako, kad išvažiuoji. 

— Kuriam laikui. Kitą savaitę skelbiu bankrotą, nenoriu čia būti, kai 
viskas prasidės. Londone Poletė turi butą, keletą mėnesių leido pabūti 
jame. Pasislėpsim ten. 

— Negali išvengti bankroto? 

— Niekaip. Per daug pretenzijų, visos pagrįstos. Pameni pirmąjį mū- 
sų ieškovą Tedą Uorlį? . 

— Žinoma. | 

— Vakar jis mirė. Gaiduką nuspaudžiau ne aš, bet ir neapgyniau. Jo 
byla priešais prisiekusiuosius verta penkių milijonų. O tokių yra dvide- 
šimt šešios. Skrendu į Londoną. 

— Klėjau, norėčiau tau padėti. 

— Pinigų nė nesiūlyk. Žinau, kad tam čia atvažiavai. Man jų siūlė ir 
Poletė, ir Džonas. Tu tuos pinigus užsidirbai ir protingai pasielgei pasi- 
traukdamas. Aš nebuvau toks protingas. 

— Bet mes tau neleisim numirti, žmogau. Tu neprivalėjai m. mums duo- 
ti po dešimt milijonų. Bet davei. Mes tau atsilyginsim. 

— Ne. 

— Taip. Mes trise taip nusprendėm. Palauksim, kol baigsis bankrotas, 
o tuomet kiekvienas tau šiek tiek pervesim. Tai dovana. 

— Tu tuos pinigus užsidirbai, Rodni. Turėk juos. 

— Niekas dešimties milijonų dolerių per pusę metų neužsidirba, Klė- 
jau. Galima laimėti, pavogti arba prašvilpti, bet šitiek pinigų niekas ne- 
užsidirba. Dalį grąžinu. Poletė taip pat. Nežinau, kaip Džonas, bet jis 
pas tave užeis. 

— Kaip vaikai? 

— Tu nukreipi pokalbį. | 

— Taip, aš nukreipiu pokalbį. 

Taigi jiedu toliau kalbėjosi apie vaikus, apie senuosius draugus iš VGT, 
buvusius klientus ir bylas. Ant laiptelių sėdėjo tol, kol sutemo ir atva- 
žiavusi Rebeka pakvietė vakarieniauti. 


Artas Martanis iš Post apie Klėjų žinojo daug, kadangi visą 
laiką smulkiai ir gana sąžiningai aprašinėjo stulbinamą 
Klėjaus iškilimą ir ne mažiau svaigų kritimą. Klėjaus na- 
muose jį pasitiko Poletė ir siauru koridoriumi palydėjo į virtuvę, kur vi- 
si jau susirinkę laukė. Sunkiai atsistojęs Klėjus prisistatė, paskui iš eilės 
pristatė advokatą Zaką Betlą, draugę Rebeką Van Horn ir partnerį Os- 
karą Malrūnį. Buvo įjungti mikrofonai. Rebeka visiems įpylė kavos. 

— Tai ilgas pasakojimas, - tarė Klėjus, — bet laiko turime. 

— Aš niekur neskubu, — atsakė Marianis. 

Paragavęs kavos, Klėjus atsiduso ir pradėjo pasakoti nuo Reimono 
„Pampkino“ Pamfrio istorijos, kaip jį nušovė jo klientas Tekila Vatso- 
nas. Su datomis, laiku ir vieta. Klėjus turėjo visą bylos medžiagą. Pas- 
kui papasakojo apie Vašadą Porterį ir abi jo aukas. Paskui — apie kitus 
keturis. Apie „Išsigelbėjimo stovyklą“, „Saugias gatves“ ir nuostabiai vei- 
kiančius vaistus —- „Tarvaną“. Nors apie Maksą Peisą jis neužsiminė, bet 
papasakojo viską, ką apie „Tarvaną“ buvo iš jo girdėjęs, apie slaptus kli- 
nikinius bandymus Mechike, Belgrade ir Singapūre, apie tai, kad gamin- 
tojas norėjo juos išbandyti su afrikiečiais, gyvenančiais Jungtinėse Vals- 
tijose. Taip vaistai pateko į Vašingtoną. 

— Kas jų gamintojas? — paklausė akivaizdžiai sukrėstas Marianis. 

Po ilgos pauzės Klėjus atsakė: 


— „Filo produktai“? 

— Taip. 

Klėjus paėmė storą aplanką ir padavė jį Marianiui. 

— Tai viena iš to susitarimo sutarčių. Kaip įsitikinsite, čia minimos dvi 
ofšorinės kompanijos. Jeigu pavyktų prasiskverbti, pėdsakai tikriausiai 
nuvestų į Liuksemburgą, o paskui - į „Filo“. 

— Gerai, bet kodėl įtariate „Filo“? 

— Turiu savo šaltinį. Galiu pasakyti tik tiek. 

Tas paslaptingasis šaltinis iš visų Vašingtono advokatų išsirinko Klė- 
jų ir jį nupirko už penkiolika milijonų dolerių. Netrukus Klėjus išėjo iš 
VGT ir atidarė savo firmą. Tiek žinojo ir Marianis. Klėjus surado visų 
šešių aukų artimuosius, lengvai įtikino juos paimti penkis milijonus ir 
tylėti, o po mėnesio visas šis reikalas buvęs užglaistytas. Jis vis pasakojo 
ir pasakojo, viską patvirtindamas dokumentais. 


— Kas nutiks jūsų klientams, aukų artimiesiems, jeigu apie tai para- 
šysiu straipsnyje? — paklausė Marianis. 

— Visą laiką apie tai galvoju, bet manau, kad jiems nieko bloga nu- 
tikti negali, —- atsakė Klėjus. - Visų pirma, pinigus jie gavo prieš metus, 
todėl tikriausiai dalį jų bus išleidę. Antra, vaistų gamintojai turėtų būti 
visiški bepročiai, jeigu tą susitarimą anuliuotų. 

— Artimieji galėtų pareikšti ieškinį tiesiogiai gamintojui, - įsiterpė Za- 
kas, — o verdiktai sužlugdytų didžiulę korporaciją. Nepastovesnių faktų 
dar nesu matęs. 

— Kompanija nelies susitarimo sutarčių, — tarė Klėjus. - Dar gerai, 
jeigu jai pavyks susitarti dėl penkiasdešimties milijonų kompensacijos. 

— Ar, sužinoję tiesą, artimieji gali anuliuoti tas sutartis? — paklausė 
Marianis. 

— Būtų sudėtinga. 

— O kaip jūs? Juk jūs pasirašėte konfidencialumo sutartis? 

— Aš jau nebe tarpininkas. Netrukus bankrutuosiu. Ketinu atsisakyti 
advokato licencijos. Manęs nepalies. 

Liūdna buvo tai pripažinti. Klėjaus draugams tai buvo taip pat skau- 
du, kaip ir Klėjui. 

Tai užsirašęs, Marianis pakreipė pokalbį kita linkme. 

— Kas bus su Tekila Vatsonu, Vašadu Porteriu i ir kitais, kurie nuteisti 
dėl žmogžudystės? 

— Pirma, vaistų gamintojui jie gali iškelti ieškinį, tik kalėjime iš to 
jiem nebus daug naudos. Antra, yra galimybė, kad jų bylos bus atnau- 
jintos ir peržiūrėtas bent jau nuosprendis. 

Zakas Betlas atsikosėjo. Visi sukluso. 

— Neoficialiai noriu pasakyti, kad po to, kai išspausdinsit straipsnį ir 
audra nurims, sieksiu, kad jų bylos būtų peržiūrėtos, Tų septynių kalti- 
cinės kompanijos tapatybę. Baudžiamųjų bylų teismui galėčiau įteikti pra- 
šymą atnaujinti nuosprendžio svarstymą. 

— Tai labai pavojinga, — tarė Marianis, kas buvo akivaizdu visiems. 

Jis ilgai peržiūrinėjo užrašus. 

— Kas paskatino imtis „Dilofto“ bylos? 

— Tai jau kita istorija, kuriai papasakoti reikės dar vienos dienos, — 
atsakė Klėjus. —- Beje, jūs ją beveik visą aprašėt. Nenoriu jos prisiminti. 


— Tiek to. Tai viskas? 
— Man - taip, - atsakė Klėjus. 


Poletė su Zaku nuvežė juos į Reigano nacionalinį oro uostą, kur bran- 
gusis Klėjaus „Golfstrimas“ stovėjo visai netoli tos vietos, kur jis pirmą 
kartą jį pamatė. Kadangi jie ketino iškeliauti ne trumpiau kaip pusei me- 
tų, tai bagažo turėjo daug, ypač Rebeka. Per mėnesį tiek visko prara- 
dęs, Klėjus daug daiktų nesivežė. Jam neblogai sekėsi vaikščioti su ra- 
mentais, tik nešti negalėjo nieko. Zakas viską sukrovė nešikui. 

Klėjus aprodė jiems savo lėktuvą, nors visi žinojo, kad juo skrenda 
paskutinį kartą. Apkabino Poletę, Zaką, abiem padėkojo ir pažadėjo ne- 
trukus paskambinti. Antrajam pilotui uždarius duris, Klėjus užtraukė lan- 
gų užuolaidas, kad kylant lėktuvui nesimatytų Vašingtono vaizdų. 

Rebekai šis lėktuvas atrodė kaip šiurpus godumo simbolis. Ji svajojo 
apie nedidelį butą Londone, kur niekas jų nepažįsta ir niekam nerūpi, 
kaip jie apsivilkę, kokiu automobiliu važinėja, ką valgo, kur dirba, kur 
perka ir kur atostogauja. Namo ji nebegrįš. Paskutinį kartą ji pykosi su 
tėvais. | 

Klėjus svajojo apie sugijusias kojas ir švarią reputaciją. Jis išgyveno 
gėdingiausią krachą per visą Amerikos teisės istoriją, bet dabar visa tai 
jau grimzdo į praeitį. Tik jis ir Rebeka, o visa kita nebesvarbu. 

Skrisdami virš Niūfaundlendo, ištiesė sofą ir, palindę po apklotais, už- 
migo. . 


AUTORIAUS ŽODIS 

Kaip tik šioje vietoje, norėdami prisidengti ir tikėdamiesi išvengti atsakomy- 
bės, rašytojai dažniausiai pareiškia, jog visi sutapimai kūrinyje yra atsitiktiniai. 
Vietas ir tikrovę visuomet norisi išgalvoti, o ne nagrinėti tai, kas yra. Prisipa- 
žinsiu, kad pats labai nemėgstu tikrinti faktų. Prasimanymas — nuostabus sky- 
das. Labai lengva juo prisidengti. Priešingu atveju pabaigoje autoriui tenka tar- 
ti keletą Žodžių. 

Visuomenės gynėjų tarnyba Vašingtone, Kolumbijos apygardoje, yra iškili, 
energinga organizacija, jau daugelį metų uoliai ginanti neturtinguosius. Joje dirba 
gabūs, pasiaukojantys ir uždari advokatai. Tikri slapukai. Tai, ką jie daro, yra 
didelė paslaptis, todėl knygoje Visuomeninių gynėjų tarnybą man teko sukurti 
pačiam. Bet kokie panašumai yra grynas atsitiktinumas. 

Markas Twainas yra prasitaręs, kad jeigu jam reikia, tai jis gali į kitą vietą 
perkelti miestą, šalį ir net valstybę. Man taip pat niekas netrukdo. Jeigu pasta- 
to, kokio man reikia, tikrovėje nėra, tai jį čia pat pastatau. Jeigu gatvė ne toje 
vietoje, kur man reikia, tai nedvejodamas perkeliu ją arba perbraižau gatvių sche- 
mą. Tikriausiai pusė knygoje minimų vietų aprašytos beveik teisingai. Kitų arba 
visai nėra, arba jos pakeistos taip, kad sunku atpažinti. Ieškodami atitikimo, tik 
veltui gaišite laiką. 

Negalėčiau sakyti, kad nesistengiau. Tiriamasis darbas, kaip aš jį suprantu, 
yra pašėlęs skambinimas telefonais baigiantis terminams. Rašydamas knygą, rė- 
miausi Fritzo Chockley, Bruceo Browno, Gaineso Talbotto, Bobby Moako, Penny 
Pynkalos ir Džerome's Daviso konsultavimu. Visiems jiems dėkoju. 

Rene perskaitė juodraštį ir nešveitė jo į mane - tai geras ženklas. Davidas 
Gerretas mano pasakojimą išardė dalimis, bet paskui padėjo surinkti į visumą. 
Willis Dentonas ir Pamela Creel Jenner perskaitė ir smarkiai sukritikavo. Kai 
perrašiau ketvirtą kartą ir viskas buvo gerai, Estellė Laurence surado dar apie 
tūkstantį klaidų. 

Visi paminėti žmonės noriai man padėjo. Klaidos, kaip visuomet, yra mano. 

Visuomenės gynėjų tarnyba nėra ta vieta, kur jauni advokatai galėtų įgyti by- 
lų nagrinėjimo įgūdžių. Klėjus Karteris ten užsibuvo per ilgai ir, kaip dauguma 
darbuotojų, svajoja apic geresnį darbą garsioje firmoje. Klėjui tenka ginti vaiki- 
ną, kaltinamą gatvėje atsitiktinai nušovusį žmogų. Iš pradžių Klėjus mano, jog tai 
dar viena bcprasmiška žmogžudystė, kokių Vašingtone būna kas savaitę. 

Aiškindamasis klicnto aplinką, Klėjus netikėtai užčiuopia slapto, neįtikėtinai 
siaubingo sumanymo pėdsakų. Staiga jis atsiduria sudėtingos bylos prieš vieną iš 
didžiausių pasaulyje farmacinių kompanijų centre. Susitarus be teismo, jo laukia 
didžiulis atlygis, visiškai pakeisiantis Klėjaus gyvenimą, ir vos ne pernakt jis taps 
jauniausiu tarp teisininkų bylų karaliumi... 

įgyti bylų nagrinėjimo įgūdžių. 
Klėjus Karteris ten užsibuvo per 
ilgai ir, kaip dauguma darbuotojų, 
svajoja apie geresnį darbą garsioje 
firmoje. Klėjui tenka ginti vaikiną, 
kaltinamą gatvėje atsitiktinai 
nušovusį žmogų. Iš pradžių Klėjus 

